
CUVINT INAINTE 


Într-un registru semantic mai apropiat, dacă se poate 
spune, de materia ei primă, lucrarea de față desfășoară şi 
ordonează un evantai de profiluri ale ideii de referenţțial care 
îi constituie centrul de iradiere şi condensare. Termenul însuși, 
investit cu o semnificaţie epistemologic și antropologic rele- 
vantă, schița sa conceptuală, conținînd un remarcabil poten- 
yal de sugestii și analogii, de generalizare paradigmatică, 
provin din ultimele scrieri ale lui F. Gonseth. Ele ne-au şi 
servit drept punct de plecare și mijloc de orientare. Sub alte 
denumiri însă conceptul se regăseşte, cu anumite accentuări 
și inflexionări contextuale, în multe orientări din gîndirea 
actuală, mai constructive sau mai reflexive, și pare a cores- 
punde unui aspect esenţial al spiritului științific modern, al 
conștiinței sale de sine, al efortului său critic de automode- 
lare. 


După cum se poate ușor observa nu am procedat pe calea 
unei clarificări sau reconstrucţii analitice în care referenţialul 
să joace rolul unui explicandum. Tratarea se menţine, din 
acest punct de vedere, la un nivel intuitiv, cu toate neajun- 
surile sub raportul rigorii logice şi al preciziei semantice, 
dar poate şi cu unele avantaje pe linia forței de sugestie şi 
antrenare. Constantă a rămas preocuparea de a plasa ideea 
directoare în mediul unei „experienţe încrucișate“, ale cărei 
componente să o moduleze, să-i confere și să-i releve întreaga 
capacitate euristică. Perspectiva globală în care ne-am situat 
este aceea a unei epistemologii marxiste deschisă infrastruc- 
turilor biologice și suprastructurilor culturale-antropologice 
ale întreprinderilor de cunoaștere, ceea ce depășește și în 
principiu poate să integreze — resituînd-o — orientarea pre- 


dominant lingvistică din filozofia moderna a științei și cu- 
noașterii. 

În proiectul său inițial lucrarea urma să conţină şi un 
capitol asupra limbajului considerat deopotrivă ca referen- 
țial specific şi ca partener specific al oricărui referenţial care 
îl comportă într-un fel sau altul. În particular, aria de per- 
tinenţă a ideii de referenţial ar fi fost modificată prin ex«- 
minarea așa-numitei ipoteze relativiste asupra limbajului, 
atribuită în mod curent lui Sapir şi Whorf. Datorită volu- 
mului și așa mare al lucrării pe de o parte, datorită, pe de 
altă parte, importanței însăși a subiectului, am hotărît să-i 
rezerv o tratare separată. Există fără îndoială şi alte lacune. 
Am în vedere inclusiv abordările tehnice ale diferitelor com- 
ponente ale ideii intuitive de referenţial care se conturează 
deja, de exemplu, în orizontul unor cercetări logice, semantice 
și pragmatice. Ideea propusă rămîne, așadar, cu bună ştiinţă, 
deschisă reluărilor, precizărilor și corecţiilor prin angajarea 
în noi contexte semnificative. Prezentul „album“ va contri- 
bui, poate, la a sensibiliza și pe alții în a le identifica, even- 
tual produce și pune în valoare. 

Încadrată, însă, cum o sugerează şi titlul, în ordinea pro- 
blematică şi conceptuală căreia îi aparține, această carte su- 
pune atenţiei și examenului critic rodul unei mai stricte im- 
plicări a dialecticii marxiste în confruntarea critică și valo- 
rificatoare cu ceea ce foarte adesea este denumit indistinct 
velativism epistemologie modern. S-a impus, în această pri- 
vință, disocierea, niciodată mecanică, între relativitatea de 
fapt a angajărilor reale în cunoaştere, mai general a pune- 
rilor umane în situație — începînd cu relativitatea biopsi- 
hică şi terminînd cu cea socio-culturală —, şi plasarea, deli- 
berată sau spontană în diverse grade, a acestei relativităţi în 
perspectiva unui relativism filozofic cu rezonanţe iraţiona- 
liste, sceptic-agnostice sau nihiliste. Dialectica marxistă este 
incompatibilă cu un asemenea relativism; ea dispune de re- 
marcabile resurse teoretice pentru a-l respinge apărîndu-şi şi 
dezvoltîndu-și propriul său tip de raționalitate deschisă: o 
raționalitate capabilă să întîlnească și să integreze, în mod 
autentic şi coerent, aspectele reale de relativitate aşa cum se 
dovedesc ele a fi solidare cu valorile eficacităţii şi adevărului. 
Ideea de referenţial este elaborată ca un important instru- 
ment conceptual în serviciul descrierii, explicării şi asimilării 
lor adecvate. Se conturează un soi de ontologie a situației de 
cunoaștere care, prin contrast cu o „epistemologie fără su- 

biect cunoscător“, Își propune să restituie cunoaşterii, într-o 
nouă „hermeneutică“, transparenţa psihologică şi antropolo- 
pică necesară pentru a nu o ipostazia într-un univers autosufi- 
cient, necondiţionat. 

În redactarea finală am luat în considerare unele obser- 
vaţii și sugestii judicioase ale dr. Mircea Flonta, căruia îi 
exprim şi pe această cale sentimentele mele de recunoştinţă. 

Mulţumese, de asemenea, redactorului acestei cărți, Mircea 
Radian, care şi-a depășit cu mult sarcinile de rutină prin 
atenția deosebită și competentă cu care a citit manuscrisul, 
prin observaţiile critice, prin sugestiile de îndreptare, com- 
primare sau dezvoltare a unor părţi din lucrare, pentru a o 
face mai consecventă cu obiectivele ei centrale. 


AUTORUL 


CAPITOLUL | 


O PRIMĂ ÎNCADRARE TEORETICĂ 


$1. În căutarea unui sens precizat 


Se întîmplă în mod frecvent ca anumite cuvinte din limba- 
iul obişnuit, a căror folosire la nivelul bunului simţ este lip 
sită de rigoare, să fie ridicate prin anumite demersuri la rang 
de instrumente — pozitive şi critice — supuse ca atare unui 
principiu metodologic de tehnicitate. Luat în serios, plasat 
cum se cuvine și examinat în toată întinderea sa, singur 
acest fapt se dovedeşte a conţine în filigran o întreagă fi- 
lozofie a limbajului, care deocamdată va fi lăsată în umbră. 
Aşa cum remarcă însă Gonseth pe bună dreptate, în legatură 
cu cuvintele analog și analogie, ar fi o eroare să se consi- 
dere că întrebuinţarea lor la nivelul bunului simţ este in- 
eficace şi nu prezintă nici o securitate. Dimpotrivă, în ciuda 
impreciziunii firești de care sînt afectate, ele comportă în 
sînul limbajului curent semnificații valabile, garantate de 
o practică îndelungă şi multiplă. „În fiecare din situaţiile 
în care intervin, semnificaţiile lor echivalează cu un ansam- 
blu de informaţii garantate de experiență” (1, p. 86), altfel 
zis fac parte integrantă din chiar datele situaţiilor respective. 
Departe de a fi blocate și ne varietur, trebuie mai degrabă 
să le înfățisăm ca schiţe de semnificaţie, eboşe — ca să folo- 
sim o metaforă — susceptibile încă de completări şi preci- 
zări, de reluări şi chiar revizuiri în funcție de scopurile ur- 
mărite şi sub presiunea contextelor („discursurilor“, situații- 
lor, activităţilor) în care sînt angajate: într-un cuvînt semni- 
ficaţii deschise. 

Cum să precizăm o semnificaţie care nu este decît schi- 
tatā? Am fi tentaţi să răspundem: este necesar și suficient să 
dăm analogiei o definiţie totodată corectă și precisă. Se reac- 
tualizează astfel, poate fără s-o știm, o tradiţie pe atît de per- 

sistentă pe cît de necritică. Să rememorăm, spre exemplificare, 
primele șase (din cele opt) „maxime de metodă“ pe care le 
desprind autorii Logicii de la Port-Royal pe urma sfaturilor 
date de către Descartes și Pascal: 


1. Să nu se lase nici un termen cîtuși de puţin obscur 
sau echivoc din cauza lipsei unei definiţii. 

2. Să se întrebuinţeze în definiții numai termeni care sînt 
perfect cunoscuţi sau deja explicaţi. 

3. Să se ia ca axiome numai lucruri care sînt perfect evi- 
dente. 

4. Să se accepte ca evident ceea ce are nevoie de puţină 
atenţie pentru a fi recunoscut ca adevărat. 

5. Să se demonstreze toate propoziţiile cît de cît obscure, 
întrebuinţindu-se în demonstrațiile lor numai definițiile pre- 
cedente, axiomele admise și propoziţiile deja demonstrate. 


6. Să nu ne lăsăm niciodată derutaţi de echivocitatea ter- 
i > 2 Z d tei, el 
menilor, uitînd să efectuăm substituirea mintală a definiţiilor 
i a pe Aga 
care îi delimitează sau îi explică (cf. 6, p. 338). 
Or, la nivelul şi în planul în care ne găsim, aplicarea unor 


asemenea precepte — izvorite dintr-o concepţie tradiţională, 
ea însăși perimată, evidențialist-fundaţionistă despre clari- 
tatea şi rigoarea discursului matematic — se dovedeşte in- 


operantă. Nimic nu se definește plecînd de la nimic. „Defini- 
tia nu poate decît să construiască sensul unui cuvînt cu un 
material verbal al cărui sens este dat dinainte, adică cu aju- 
torul unor cuvinte a căror semnificaţie nu mai are nimic 
problematic“ (1, p. 87). Nu aceasta este însă situaţia în 
cazul cuvintelor — din limbajul curent — pe care am pre- 
unde că fundăm definiţia analogiei: ele au un acelaşi grad 
de determinare, respectiv de indeterminare, ca însuși cuvîntul 
de definit. Procedura ca atare îşi are importanţa ei în con- 
struirea şi reglarea unor „aparate discursive“ avînd un înalt 
grad de autonomie funcţională şi de „negentropie“. Dar ea 
nu-și atinge scopul pretutindeni, nu este un passe-partout; 
a o investi cu o atare putere miraculoasă înseamnă practic a 
rămîne la o prototehnicitate (o mimare cvasimagică și înșe- 
lătoare a gestului laborios), iar teoretic a împărtăşi, fie și 
inconștient, un ansamblu de vederi asupra limbajului moş- 
tenite de la o tradiţie contestabilă (vederi pe care nu e deloc 
ușor să le explicităm și să le izolăm în vederea examenului 
critic). Ideea după care definiția este procedura normală 
prin care sensul unui cuvînt poate fi asigurat și precizat îi 
apare lui Gonseth ca ţinînd de o anumită filozofie perimată 


a limbajului, care face din acesta „mijloc prin excelenţă al 
descoperirii şi enunțării adevărului“ (1, p. 90). În raport cu 
aspectul discursiv, axiomatizat şi eventual formalizat al unor 
discipline deductive mature, Limba în multitudinea şi pine 
tatea accepţiunilor ei coordonate — lingvistică, sociologică, 
cultural-antropologică etc. — reprezintă o realitate mult mai 
vastă şi mai complexă, care antrenează din aproape în aproape 
întreg universul natural și uman cu care este solidară într-un 
fel sau altul. Apreciat din această perspectivă largă ipod 
universal și specific de figuraţie și reprezentare esențialmente 
schematice şi schematizante, mediu deschis, în stare de incom- 
pletitudine și reelaborare), aspectul de care vorbeam reprezintă 
foarte mult (pe linia performanţelor sintactice, a luării în 
stăpînire a „puterii discursive“) şi totodată foarte puţin (el 
este ca un caz limită, marginal, de excepţie, imposibil a rea- 
liza, practic, o absolută autonomie). 

Aşadar, un întreg fundal de idei privind solidaritatea lim- 
bajului atît cu orizonturile subiectivităţii (mai general antro- 
pologice și culturale) cît şi cu orizonturile exterioare de 
realitate cărora li se ordonează prin intermediul acţiunii, in- 
tervenţiei, susţine și informează refuzul lui Gonseth de a urma 
calea „procedurii normale“ a definiţiei verbale în precizarea 
cuvîntului analogie. 

Într-un limbaj astfel conceput ca mediu discursiv dublu des- 
chis, toate elementele sale (cuvinte, expresii, fraze. ..), departe 
de a fi purtătoare ale unui sens A definitiv fixat (în- 
lăuntrul unei limbi aşa cum este ea deja mai mult sau mai 
puţin stabilizată la un moment dat, fruct al unei evoluţii 
culturale determinate, ele au desigur o „semantică minimală“ 
de tip esențialmente relaţional, imposibil de analizat exhaus- 
tiv şi dispun de un spectru de „potenţialităţi semnificante“ 
care într-un fel prefigurează diversele actualizări), se încarcă 
de o semnificaţie exterioară actuală în virtutea angajării lor 
în căutarea şi descoperirea de activităţi eficace. Pentru ca în 
uzajele elementelor discursive să se investească sensuri pre- 
cizate, trebuie ca contextele, discursurile, în cele din urmă 
limbajele în care ele se găsesc inserate să participe la activi- 
tăți precizante pe care să le însoţească în chip de agent in- 
dispensabil. Într-o teorie a limbajului în care nu este integrată 
metodic articularea limbajului cu experienţa în sens larg care 
îl deschide orizonturilor de intervenţie și de realitate, criteriile 
de justeţe strict imanente, intra-lingvistice pot degenera ușor 

în ipoteze premature asupra rezultatelor experienţei şi asu- 

pra condiţiilor enunţării lor. Mai ade ecvar este să apelăm la 
ideea unui organism discursiv „capabil să producă, să specifice, 
să precizeze” semnificaţii ca răspuns la situaţiile, la mediul în 
care îl inserăm. Relaţia „organismului discursiv“ cu „mediul“ 
său nu este una de pură „adaptare“ pasivă. Semniticaţia-răs- 
puns la o anumită situaţie cere, pentru a fi precizată, o 
angajare care depăşeşte discursivul în sens strict, o angajare 
a cărei integritate nu se reduce la proiecția sa în discursiv. 
Un discurs nu este legat univoc și exclusiv de un anumit ori- 
zont de realitate și intervenţie. Schematic și figurator, tipi- 
zant, el se caracterizează printr-o anumită indeterminaţie şi 
plasticitate necesare deschideri reactualizării modificate. Îm- 
potriva însă a celor care vor să facă din limbaj un univers 
complet închis, sieși suficient, autoconstituant și autoverifi- 
cator, trebuie să subliniem un fapt elementar relevat de prac- 
tica cercetării: cuvintele de care se servește știința ar rămîne 
goale dacă n-ar fi ordonate unei activităţi experimentale, unor 
proceduri, unor tehnici ireductibile, în ceea ce au ele esenţial, 
la simpla discursivitate. Așadar, privilegierea definiţiei ca pro- 
cedură standard prin care se conferă termenilor precizie şi 
stabilitate este ruinată în măsura în care se inspiră din cre- 
dința naivă în puterea cvasimagică a limbajului de a in- 
stitui semnificaţii şi orizonturi într-o perfectă autonomie. Ca 
şi cum o limbă luată în sine, izolat de ansamblul activităţiloi 
la care participă, ar avea capacitatea miraculoasă de a naște, 
în şi prin sine doar, o dialectică, de a-i conferi forma și sem- 
nificația, de a o desăvîrși în sine, printr-o mai bună ajus- 
tare a mijloacelor discursive de care dispune. 

Odată această credință înlăturată, definiţia însăși ca pro- 
cedură ni se învederează ca un caz particular sau doar un mo- 
ment al uneia mai vaste, numită procedură de angajare. Ea 
constă în a angaja elementele pe care vrem să le punem la 
probă, să le precizăm, într-o activitate supusă anumitor exi- 
genţe de stabilitate, validitate şi eficacitate. Precizarea, retu- 
şarea reprezintă atunci efectul condiţiilor la care trebuie să 
satisfacă elementele respective pentru a participa în mod vala- 
bil la acea activitate. Aceste elemente nu sînt neapărat de 
ordinul enunţării: procedura poate fi aplicată tuturor for- 
melor de activitate deschise sancţiunii reușitei sau eșecului. În 
ce priveşte elementele de ordinul enunţării, „pentru a conferi 
o semnificație mai precisă cuvintelor al căror sens rămîne încă 
deschis, trebuie să le angajăm în situaţii sau în activităţi la 
ale căror exigenţe ele nu vor putea răspunde decît determi- 


nîndu-se cu mai multă exactitate“ (1, p. 90). Cuvintele și 
frazele nu-și iau semnificaţia doar ordonîindu-le contextului, 
discursului coerent şi limbii în care acestea se inserează. În 
cele din urmă ireductibilitatea angajării la aspectul ei dis- 
cursiv ne obligă să înfățișăm discursul însuşi sub unghiul par- 
licipării sale la contexte mai largi ale acţiunii, într-un orizont 
sau altul de intervenţie şi de realitate. Aşa procedează Gonseth 
cu cuvintele analogie şi similitudine: le angajează în edifica- 
rea geometriei şi în enunțarea a ceea ce geometrul imaginează, 
gîndeşte şi face. Printr-o asemenea angajare, sensul devenit 
mai exact conv ine deopotrivă căutării rigoarei în raţionament 
şi preciziei în aplicaţii. Angajarea cuvîntului şi a noțiunii cores- 
punzătoare În exigenţele activităţii geometrului — această acti- 
vitate depăşeşte mișcarea strictă în planul aspectului discursiv al 
geometriei — joacă aici rolul unei proceduri precizante. Nu 
este exclus ca un același cuvînt şi o aceeași noţiune să poată 
fi reluate și elaborate prin mai multe astfel de proceduri, 
şi ca sensurile precizate să ajungă la divergențe sensibile. 
După caz, va fi mai comod să păstrăm același cuvînt sau să 
introducem denumiri ad-hoc. Mai ales discursurile euristice, 
al căror scop este tocmai acela de a face ca o semnificaţie 
sau un ansamblu concertat de semnificaţii să evolueze spre 
starea de precizie şi eventual de noutate dorită de autor, 
renunță la a începe prin definiţii verbale ale conţinuturilor 
de semnificaţie a cuvintelor-cheie (definiţii date odată pentru 
totdeauna), în favoarea unei proceduri de angajare orientată 
în vederea atingerii scopurilor urmărite. Astfel de discursuri, 
prin „propria lor desfășurare, constituie exemple tipice de mo- 
dul în care ne putem folosi de cuvinte și expresii din lim- 
bajul curent fără să așteptăm ca ele să-și fi luat sensul 
cel mai precis și complet care le va putea fi atribuit ulte- 
rior. Un autor, de pildă, conștient de originalitatea: vede- 
rilor sale și a modului în care le-a conferit o realitate dis- 
cursivă, conştient totodată de distanța care-l separă de ori- 
zontul cititorului neavizat căruia să zicem i se adresează, 
ştie că are a se replia pe o poziţie de elementaritate care 
va fi doar o primă schiță a poziţiei sale. El nu se va folosi 
deocamdată de cuvintele-cheie ale discursului său decît în- 
tr-un sens redus. Progresiunea organismului discursiv, ordo- 
nat şi deschis unui orizont specific de realitate, de experienţă, 
angajat într-o activitate precizantă orientată şi supravegheată, 
va conduce de la poziţia elementară provizorie spre cea pro- 
prie autorului. Gonseth se fereşte în mod sistematic să-și în- 

ceapă expunerile printr-o definiţie verbală a cuvintelor-cheie: 
în lipsa realizărilor în care definitul să fi putut fi observat, o 

definiție de acest gen i se pare iluzorie şi fără efect. El preferă, 
faţă de auditorul (cititorul) său real sau prezumat, să Îl anga- 
jeze şi să se angajeze odată cu el ca ghid și ca exemplu de 
urmat, într-o activitate constructivă în raport cu care dis- 
cursivul nu mai reprezintă decir un aspect. Procedura pur 
verbală care constituie o definiţie strictă nu poate, de pild, 

re-crea semnificația exactă a expresiei- cheie din metod lologia 
idoneistă „a fi în situație de cunoaştere“ Pentru a o ob- 
ţine, apreciază Gonseth, ar trebui să avem cunoştinţă de anu- 
mite caractere elementare şi totodată fundamentale ale situaţiei 
celui care participă la cercetare. Iar această luare de cunoștință 
nu este o problemă de definiţie, ci de experiență, de practică 
prelungită a cercetării. Cel căruia îi lipseşte această practică 
nu o va putea recupera, ca prin miracol, prin pura ei cat 
nire verbală. În scopul cercetării propriu-zise, sensul ma 

precis și mai complet al cuvintelor și expresiilor este el însuși 
de elaborat cu ajutorul unor proceduri care nu preexistă nea- 
părat angajării actuale în cercetare, și urmând un ideal cu va- 
loare de ghid care nici el nu este deja dat în toată specifici- 
tatea sa (sau care uon fi modificat din mers, ca efect al 
retroacţiunii vicisitudinilor și progreselor cercetării efective). 


§2. Cuvintul-cheie 


În cele ce urmează, nu precizarea sensului termenilor de 
analogie și similitudine ne interesează. Cuv întul- -cheie al dis- 
cursului euristic pe care îl dezvoltă acest „eseu“ epistemolo- 
gic este cel de referențial. Care vor fi primele sugestii în le- 
gătură cu sensul în care să-l folosim, în ce direcţie îi vom 
angaja evoluţia și precizia astfel încît să fie ridicat la ran- 
gul, pe care-l socotim meritat, de concept epistemologic 
central? Am putea fi ispitiţi să credem că un prim punct de 
sprijin ni-l oferă consultarea unui „bun dicționar“, pentru 
ca astfel uzajul comun sau acel minim semantic consacrat 
şi regularizat prin autoritatea dicționarului să constituie po- 
ziţia de elementaritate provizoriu însușită ca bază de pornire. 
Să trecem peste contextele auxiliare extrem de problematice 
pe care le deschide chestiunea: ce este un bun dicţionar, cum 


justilicăm alegerea noastră, după ce criterii, care sînt criteriile 


adoptării acestor criterii şi ce instanță le validează ș amd? 
(o ameţitoare regresiune la infinit pare a se si i sursă 
de perplexitate şi fundătură, care ne dă sentimentul că lim- 
bajul se învârte în gol, cum ar spune Wittgenstein). Dez- 
amăgirea nu va întirzia totuși să se produca. În inienţia de a 
lace ca semnificaţia conferită prin uzaj, cu care vom investi 
cuvîntul referenţial, să joace un rol paradigmatic, ne confor- 
măm practicii oricărei limbi pe care o angajăm într-o cerce- 
tare. Această intenţie are deja garanţia dicționarului? Greu 
de spus. Să deschidem Dicţionarul limbii române moderne 
(Ed. Academiei, 1958). Cuvintul „referențial“ lipseşte. Întâl- 
nim doar, sub referinţă, menţionată expresia „sistem de refe- 
rință“, cu următoarele două specificări: a) (geom.) sistem 
de coordonate la care se raportează poziţiile figurilor geo- 
metrice; b) (fiz.) grup format de sistemele de coordonate 
imobile unul iaţă de altul, la care se raportează poziţiile 
corpurilor sau poziţiile în cîmpurile de forţă. La rîndul său, 
F. Gonseth constată că în Dicţionarul alfabetic şi analogic 
al limbii franceze (de Paul Robert), de exemplu, cuvîntului 
„referenţial“ nu i se rezervă nici o rubrică specială. El figu- 
rează sub rubrica referință, în accepțiunea sa matematică, 
ceea ce conduce la „echivalentul său „sistem de referința“. Este 
adevărat că această simplă menţiune este suficientă pentru a 
deschide calea unei folosiri larg generalizate a expresiei, mai 
ales în fizica teoretică (2, p. 65). Deşi această linie de gene- 
ralizare nu merge îndeajuns de direct spre sensul pe care îl 
va sugera filozoful elvețian, o vom urma pentru a d un prim 
contur semantic unei expresii tehnice pe care ulterior o vom 
generaliza plecînd de la o experiență mai simplă și mai rele- 
vantă epistemologic. 

Să, considerăm sistemul newtonian al universului. El com- 
portă anumite postulate asupra spaţiului și timpului în lipsa 
cărora principiile mecanicii propriu-zise par lipsite de sens. 
Conform principiului inerţiei, de pildă, un corp asupra căruia 
nu acţionează forţe se mișcă rectiliniu și uniform. Să ne ima- 
ginăm o masă netedă, riguros orizontală, pe care facem să se 
rostogolească o bilă netedă în linie dreaptă. Pentru un ob- 
servator care observă și măsoară traiectoria ei dinspre o altă 
planetă, această traiectorie, în raport cu punctul lui de refe- 
rinţă, nu se mai prezintă riguros rectilinie. Pămîntul rotin- 
du-se, este firesc ca o mișcare care pare rectilinie observato- 
rului antrenat de mișcare (pentru că ea lasă pe masa lui de 

experiență o urmă rectilinie), să-i apară curbată unui alt 
observator care nu se roteşte împreună cu Pămîntul. Einstein 
şi Infeld (7) recurg la o imagine sugestivă pentru a-l sensi- 
biliza pe cititorul mai puţin familiarizat cu ideea sistemu- 
lui de referință. Ni se propune să ne imaginăm un om de 
ştiinţă serios care, convins că legea inerţiei poate fi con- 
firmată sau infirmată pe bază de experienţe reale, rostogo- 
lește mici sfere pe o masă orizontala încercînd să elimine 
pe cît posibil frecarea. Ce va observa el? Că mișcarea devine 
cu atît mai uniformă cu cît masa şi sferele sînt mai netede. 
lată însă că cineva îi face pe neaşteptate o farsă tocmai cînd 
era pe punctul de a, aserta principiul inerției. Pe baza unui 
mecanism, special montat, camera în care experimentează sa- 
vantul (presupusă fără ferestre şi neavînd nici un fel de 
comunicare cu lumea din afară) este pusă în rotaţie rapidă 
în jurul unei axe trecînd prin centrul ei. Cu începerea rota- 
ției, fizicianul face constatari care îl deconcertează. Sfera care 
se mișca uniform tinde acum să se îndepărteze cît mai mult 
de centru spre pereţii camerei. El însuși resimte acțiunea 
unei forțe care-l împinge spre perete. Fizicianul imaginat 
se găseşte în situaţia de a părăsi odată cu legea inerţiei toate 
legile din mecanică. „Un observator sortit să-şi petreacă 
toată Viaţa în camera care se rotește și să-și facă experiențe- 
le în ea, ar ajunge la legi ale mecanicii diferite de ale noastre. 
Însă, dacă el pășeşte pragul camerei înarmat cu o cunoaștere 
perfectă a principiilor fizicii şi ferm convins de exactitatea 
lor, el nu poate explica prăbuşirea aparentă a mecanicii 
decît admiţind că încăperea se roteşte. Cu ajutorul unor ex- 
perienţe mecanice el ar putea chiar să precizeze felul rota- 
vei“ (7, p. 121). Noi, pe Pămînt, sîntem oarecum în aceeași 
situaţie cu observatorul din camera care se rotește. Dacă 
acesta din urmă nu poate confirma legile mecanicii, nici noi 
pe Pămînt nu o vom putea face. Este adevărat că rotația 
Pămîntului fiind relativ lentă, efectul este atenuat. „Există 
totuşi multe experienţe care pun în evidență o mică abatere 
de la legile mecanicii şi concordanța lor poate fi privită ca 
o dovadă a rotației Pămîntului“ (7, p. 122). 

Newton a fost pus în faţa problemei de a căuta sistemul 
de referinţă în care să fie valabile legea inerţiei şi celelalte 
principii fundamentale ale mecanicii. Alegerea Soarelui n-ar 
fi rezolvat problema. Ar fi amînat-o doar. El a ajuns la 
convingerea că un sistem de referință, fixat de corpuri mate- 
riale, nu poate fi niciodată baza unei legi ca cea a inerţiei. 


Prin această lege, strîns legată de geometria lui Euclid — 
ıl carei element este linia dreaptă —, spaţiul euclidian este 
xtins asupra universului. La fel stau lucrurile și cu timpul, 
ı cărui scurgere se manifestă în mișcarea uniformă inerțială. 
Legea inerţiei n-ar fi respectată riguros dacă am alege, de 
xemplu, ca unitate de timp perioada de rotaţie a Pămîn- 
iului, date fiind neregularităule în mișcarea acestuia. Cităm din 
Principiile matematice ale filozofiei naturale: „I. Timpul abso- 
lut, adevărat şi matematic, în sine și după natura sa, curge în 
mod egal și fară nici o legătură cu ceva extern, şi cu un alt 
nume se cheamă şi durată. Timpul relativ, aparent şi comun 
ste acea măsură (precisă sau neegală) sensibilă şi externă a 
uricărei durate determinată prin mișcare, care se folosește 
de obicei în loc de timpul adevărat, cum ar fi ora, ziua, luna, 
mul... Toate mişcările pot fi accelerate şi întârziate, dar flu- 
sul timpului absolut nu poate fi schimbat. Durata sau per- 
everenţa existenţei lucrurilor este aceeași, fie că mișcările 
int repezi, lente sau nule....“, În mod asemănător vorbeşte 
Newton despre spaţiu: „II. Spaţiul absolut, considerat în 
natura sa, fără nici o legătură cu ceva extern, rămîne totdea- 
una asemenea și imobil. Spaţiul relativ este o măsură sau o 
parte oarecare mobilă a celui absolut, care se relevă sim- 
jurilor noastre prin poziţia sa faţă de corpuri, şi de obicei se 
confunda cu spaţiul imobil... Astfel în locul locurilor şi miş- 
cărilor absolute, ne servim de cele relative; ... Căci se poate 
ntimpla ca nici un corp să nu se afle în repaus adevărat faţă 
de care să se refere locurile şi mişcările ...* (9, p. 30—32). 

Aşa cum spunea Max Born, exprimarea precisă, atît în 
definiţia timpului absolut cît şi în cea a spațiului absolut, după 
care acestea există „fără nici o legătură cu ceva extern“ pare 
stranie la un cercetător ca Newton care proclamase răspicat: 
Hypotheses non fingo. „Avem aici, după toate aparențele, 
un caz în care reprezentări ale conştiinţei naive sînt transpuse 
necritic în lumea obiectivă“ (8, p. 73). 

Galilei a descoperit pe Pământul în mişcare legi ale dinamicii 
care au fost transpuse asupra universului și care, după Newton, 
trebuie sa fie riguros valabile numai în spaţiul absolut, Cum 
se explică acest lucru? Am văzut deja că traiectoria unei bile 
care se rostogolește pe masă este doar aparent rectilinie; în 
realitate ea trebuie să fie puţin curbată datorită rotației Pă- 
mîntului. Altfel zis, ea nu este rectilinie în raport cu Pămîn- 
tul în rotaţie, ci cu spaţiul absolut. Această curbură nu este 
observată datorită scurtimii traiectoriei și a timpului de obser- 


19 


20 


vaţie în care s-a rotit Pământul. Dar Pămiîntul are şi o miş- 
care în jurul Soarelui cu viteza „ameţitoare“ de 30 km/s. 
Cum de n-o observăm? Ca mișcare de rotaţie ar trebui să 
poată fi observată la mișcări pe Pămînt într-un mod asemă- 
nător cu rotația Pămîntului în jurul axei proprii (e adevărat, 
cu o intensitate mult mai slabă, căci curbura orbitei Pămîn- 
tului este foarte mică). Întrebarea se referă însă nu la această 
mişcare de rotaţie, ci la mișcarea care în timpul unei zile 
este practic rectilinie și uniformă. 

Răspunsul, din punctul de vedere al concepţiei newtoniene, 
ne conduce la principiul relativităţii din mecanica clasică. 
Într-o formulare provizorie el poate fi astfel enunțat: legile 
mecanicii au aceeași formă față de un sistem de coordonate 
care se mişcă rectiliniu și uniform în spaţiul absolut ca și 
față de un sistem de coordonate în repaus în spaţiu (8, 
p. 84). Este ușor de sesizat legătura striînsă a principiului clasic 
al relativităţii cu legea inerție, după care o mișcare de trans- 
laţie are loc fără acţiunea vreunor forțe. „Un sistem de 
corpuri care se mișcă toate cu aceeași viteză constantă prin 
spaţiu se află deci în repaus relativ nu numai din punct de 
vedere geometric, dar nici în urma mișcării nu apar efecte 
ale forțelor asupra corpurilor sistemului“ (8, p. 85). Dacă 
însă între corpurile sistemului se exercită forțe, mişcările pro- 
duse de acestea vor decurge ca și cum mișcarea de translație 
comună nu ar exista. Rezultă că un observator antrenat în 
mişcare nu poate distinge sistemul de un sistem în repaus 
absolut. O dovadă a acestei legi o avem nu numai prin 
faptul repetat zilnic al neobservării mişcării de translație a 
Pămîntului. Și în cazul mişcărilor terestre se observă aceeași 
situaţie. Dacă o mişcare care are loc pe Pămînt este recti- 
linie şi uniformă faţă de acesta, ea este tot astfel și în 
spaţiu (dacă nu ţinem seama de însăși mişcarea de rotaţie a 
Pămîntului). Pe un vapor, de pildă, sau într-un vagon de 
cale ferată, care se mişcă uniform, procesele mecanice decurg 
în același mod ca pe Pămînt în repaus. Dacă călătoria pe 
un vapor ar decurge perfect uniform şi fără vibrații, pa- 
sagerii nu ar observa nimic din mișcare cîtă vreme nu pri- 
vesc peisajul care se perindă. 

Principiul relativităţii proceselor mecanice, deşi solidar cu 
concepţiile newtoniene despre spaţiul absolut, limitează de 
la bun început realitatea fizică a acestei noţiuni. Într-adevăr, 
din însuși principiul relativităţii rezultă că un anumit loc 
din spaţiul absolut al lui Newton nu este ceva real, dacă ad- 


mitem că pentru a conferi unei noţiuni o realitate fizică 
trebuie s-o putem pune în corespondență cu ceva ce poate 
fi constatat prin măsurători în lumea fenomenelor. (Notăm 
în treacăt că această „exigenţă de operaţionalitate“ nu, poate 
fi aplicată izolat fiecărei noţiuni în parte, ci unei teorii întregi 
care vizează indirect, prin intermediul unor modele, un anu- 
mit „domeniu din lumea fenomenelor“. Dealtfel, însăşi această 
„lume a fenomenelor“ nu ne este oferită absolut independent 
de teorie, ca şi cum n-am avea de-a face decit cu o simplă 
punere în corespondență a două universuri reciproc exte- 
rioare și perfect autonome. Cu alte cuvinte, nu avem de-a face 
cu o realitate fizică în sine, ci, cum ar spune Gonseth, cu 
orizonturi de realitate, mai mult sau mai puţin deschise ȘI 
schematice, care poartă semnul activităţilor schematizante ale 
subiectului epistemic.) Să presupunem că am ajuns într-un 
mod oarecare la concluzia că un anumit sistem de „referinţă 
este în repaus în spaţiu. Atunci un sistem de referință care 
se mișcă față de acesta uniform şi rectiliniu poate fi con- 
siderat cu același drept ca fiind în repaus. Procesele meca- 
nice decurg exact la fel în ambele sisteme. Nici unul din 
sisteme nu este privilegiat în raport cu celălalt. Un corp 
care apare în repaus într-un sistem de referinţă, descrie o 
mişcare rectilinie și uniformă dacă îl observăm din celălalt 
sistem. Așadar, dacă cineva ar spune că acest corp marchează 
un punct în spaţiul absolut, altcineva l-ar putea declara în 
mișcare, cu același drept. Se pierde astfel o parte apreciabilă 
din existenţa oarecum misterioasă a spaţiului absolut new- 
tonian. „Un spaţiu în care nu există puncte care sa poată 
fi marcate prin vreun mijloc fizic este, în orice caz, ceva 
foarte subtil și nicidecum doar o ladă în care sînt înghesuite 
obiectele materiale“ (8, p. 87). 

În măsura în care în enunţul anterior al principiului re- 
lativităţii mai era vorba încă despre un sistem de coordonate 
în repaus în spaţiul absolut — ceea ce este lipsit de sens 
din punct de vedere fizic — s-a impus o reformulare a sa, 
introducîndu-se noţiunea de sistem inerţial (=un sistem de 
coordonate în care este valabilă legea inerţiei sub forma sa 
iniţială). Există nu numai un sistem în repaus în spaţiul 
absolut al lui Newton, ci o infinitate de sisteme de referin- 
ță egal îndreptăţite. Se ajunge astfel la următorul enunţ al 
principiului relativităţii: există o infinitate de sisteme egal 
indreptăţite, aflare într-o mișcare de translație unul față 
de celălalt, sisteme inerţiale în eare legile mecanicii sînt vala- 

bile sub forma lor simplă, clasică. Dacă această formulare 
ni se pare prea dogmatică, putem adopta o alta, de forma 
vădit implicativă. Rezultatele experiențelor noastre făcute 
pe Pămînt nu pot fi decît abuziv exprimate într-o formă 
necondiționată. Ele conţin foarte multe presupoziţii tacite, 
pe care, în anumite împrejurări, trebuie să le explicităm și să 
le supunem examenului critic. (Desigur atît explicitarea, cât și 
examenul eritic sînt operaţii esențialmente situate, deschise și 
lacunare. O exhaustivă explicitare, care s-ar opri de pildă 
la o pretinsă evidenţă ultimă sau absolut imediată şi irecuzabilă, 
ca şi un examen critic definitiv încheiat sînt, în lumina prac- 
ticii reale a cercetării, niște ficțiuni metafizice, ele însele 
situate, comportînd o țesătură complicată de presupoziţii tacite 
şi naive!). Pentru ceea ce ne interesează acum (însăși această ex 
presie este semnificativă în privința remarcii precedente), 
spunem că Pămîntul este sistemul nostru de coordonate. În 
cazul experienței referitoare la căderea corpurilor, de exem- 
plu, avem de-a face, să zicem, cu o piatră aruncată dintr-un 
turn. Vrem să confirmăm prin observaţie prezicerea noastră 
privind poziţia pietrei în fiecare moment. Pentru verificarea 
legii lui Galilei a căderii corpurilor vom presupune existen- 
ţa unei bare rigide (o gradaţie invariabilă, solidară cu Pă- 
mintul, o rigla, de pildă, așezată de-a lungul turnului 
în scopul de a observa cu ce diviziune a ei va coincide, în 
fiecare moment, corpul care cade) și un ceasornic bun (ideal)!. 
Executată cu acuratețe, această experiență relevă discordanţa 
dintre teorie și experiență, datorită rotației Pămîntului. În- 
seamnă că legile mecanicii, formulate ca enunțuri necondiţio- 
nate, în particular fără nici o referire la un sistem de coorde- 
nate determinat, nu sînt valabile în mod riguros Într-un sistem 
de coordonate solidar cu Pământul. 

În toate experienţele mecanice trebuie să determinăm poziţia 
unor puncte materiale la un moment dat.Dar pentru determina- 
rea poziţiei corpurilor trebuie să dispunem de un reper mecanic. 
de un sistem de referință la care raportăm toate observaţiile 
noastre, alcătuit din corpuri rigide invariabile (—sistem de 
coordonate — prescurtat S.C). Situația noastră de experi- 
mentatori tereștri ne permite să fixam cu ușurință, în orice caz 
particular, un sistem de referință solidar cu Pămîntul. Aşa se 
explică de ce se întîmplă ca, enunțind legile mecanicii, să nu 
ne preocupăm de specificarea sistemului de referinţă. 

Totuşi, experiența cu camera care se roteşte ne-a arătat că 
este necesar să descriem structura S.C.-ului la care raportăm 


observaţia, întrucît rezultatele experienţelor mecanice pot de- 
pinde de S.C.-ul ales. Sa acceptam, fie și provizoriu, conjec- 
tura puţin incorectă că legile mecanicii clasice Sînt valabile 
în fiecare sistem de coordonate solidar cu Pămîntul. Admi- 
tem deci că Pămîntul este un sistem de referinţă „adecvat sau 
că există S.C.-uri pentru care legile mecanicii sînt valabile. 
Se poate acum, reformula principiul relativităţii clasice: aaa 
legile mecanicii sînt valabile într-un S.C., ele sînt valabile 
în orice alt S.C. care se mişcă uniform față de primul. Siste- 
mele de coordonate „bune“, adică acelea pentru care legile 
mecanicii sînt valabile se numesc sisteme inerțiale. „Problema 
dacă există în fond sisteme inerţiale nu este încă tranșată (în 
această fază a expunerii, n.ns.). Dar dacă există un singur 
asemenea sistem, atunci există, implicit, o infinitate de ase- 
menea sisteme: fiecare sistem de coordonate care se miscă uni- 
form faţă de un S.C. inerţial este de asemenea un S.C. iner- 
ial“ (7, p 125). Să presupunem că una şi aceeași mişcare a 
unei particule este observată din două S.C.-uri: de pe Pămînt 
şi dintr-un tren în mișcare uniformă. Fiecare observator în- 
cearcă să traducă observaţiile celuilalt în limbajul S.C.-ului 
său. Este esenţial pentru descrierea evenimentelor, să ştim 
cum să trecem de la un S.C. la altul, dat fiind că ele sînt 
echivalente și la fel de capabile să descrie evenimentele din 
natură. Această trecere ne este dată de așa-numitele transfor- 
mări Galilei. În mecanica clasică timpul ce corespunde unui 
eveniment este considerat același în toate S.C.-urile; pozițiile 
însă (sau coordonatele) și vitezele sînt diferite Și variază 
conform legilor de transformare (galileene), cînd se trece de 
la un sistem la altul. În schimb, forța şi acceleraţia (variatia 
vitezei) sînt invariante faţă de legile de transformare (dacă 
cele două S.C.-uri se mișcă uniform unul faţă de altul). Re- 
zultă imediat o nouă formulare a principiului clasic al rela- 
tivităţii: legile mecanicii sînt invariante faţă de transformă- 
rile Galilei. Este adevărat că putem raporta legile mecanicii 
şi la sistemele de referință care sînt accelerate față de siste- 
mele inerţiale (cele dintii nu sînt echivalente cu cele din 
urmă şi nici între ele), dar dîndu-le o formă nouă, mai com- 
plicată. ol bd 

Conform principiului galilean al relativității, aceleași legi 
ale mecanicii se aplică în toate sistemele inerţial. Complexul 
de probleme grupate în jurul chestiunii dacă acest principiu 
este valabil şi pentru fenomenele nemecanice, mai ales cele 
legate de noţiunea de cîmp, conduce la punctul de plecare al 

teoriei relativităţii. Nu vom intra în amănunte. Vom men- 
ționa doar cîteva momente semnificative. În domeniul feno- 
menelor de cîmp, multă vreme s-a admis existenţa unei ma- 
terii foarte fine, imponderabile — numită eter — care ar 
umple spaţiul și ar fi purtătoarea proceselor de natură op- 
tică, electrică, magnetică etc. Totodată, ca urmare a existenţei 
mării de eter imobile (Lorentz afirmase în mod radical: 
eterul este în repaus absolut în spaţiu), se spera în posibili- 
tatea individualizării unui sistem privilegiat care să permită 
identificarea mişcării absolute uniforme. Dar încercările de 
a da un caracter real eterului au eșuat rînd pe rînd: „el nici 
nu și-a dat în vileag structura lui mecanică, nici n-a dus la 
identificarea mișcării absolute“ (7, p. 139). 

Teoria restrînsă a relativităţii a lui Einstein a reuşit să de- 
păşească dificultățile acumulate, situaţia extrem de proble- 
matică la care se ajunsese, prin introducerea celor două postu- 
late cinematice: 1) principiul relativităţii: există o infinitate 
de sisteme de referință în mișcare relativă, uniformă şi rec- 
tilinie (sisteme inerţiale), în care toate legile naturii iau forma 
lor cea mai simplă (dedusă inițial pentru spaţiul absolut sau 
pentru eterul în repaus). Într-o formulare mai concisă: orice 
lege a naturii este identică în toate S.C.-urile care se mişcă 
uniform unul față de altul; 2) principiul valorii constante a 
vitezei luminii: în toate sistemele inerțiale viteza luminii, mă- 
surată cu etaloane și ceasuri identice din punct de vedere 
fizic, are aceeaşi valoare. Sau: în vid viteza luminii este 
aceeași în orice S.C. care se mișcă uniform unul față de 
altul. Este evident că legile de transformare din mecanica 
clasică nu mai corespund noilor postulate. Noua teorie ne 
eonstrînge să „ne eliberăm de idei preconcepute, adînc înră- 
dăcinate, repetate deseori fără a le supune unui examen cri- 
tic“ (7, p. 141). Este vorba, în primul rînd, de concepția 
clasică a ceasornicului unic, a unei singure scurgeri a timpu- 
lui pentru toți observatorii din toate S.C.-urile. Altfel zis, 
timpul și expresii de tipul „simultan“, „anterior“, „posterior“ 
aveau o semnificație absolută, independentă de orice S.C. 
Două evenimente simultane într-un S.C. se produceau în mod 
obligatoriu simultan în toate celelalte S.C.-uri. Teoria rela- 
tivităţii a dus la revizuirea și modificarea transformării cla- 
sice, tratînd timpul și spaţiul într-un mod nou. Vitezele şi 
coordonatele se transformă potrivit unor noi legi deduse din 
ipotezele fundamentale ale teoriei relativităţii (așa-numita 
transformare Lorentz). Se poate arăta că ecuaţiile lui Maxwell 


(legile câmpului) sînt invariante faţă de transformarea Lorentz 
intocmai ca legile mecanicii faţă de transformarea clasică. 
Așadar, în toate S.C.-urile inerţiale sînt valabile aceleași legi 
şi trecerea de la un S.C. la altul este dată de transformarea 
Lorentz. Valabilitatea acestei transformări (privind coordona- 
tele spaţio-temporale și vitezele) poate fi verificată pentru vi- 
teze foarte mari, apropiate de viteza luminii. Noua teorie 
nu înlătură pur și simplu transformarea clasică și mecanica 
clasică, ci doar circumscrie mai bine limitele dincolo de care 
acestea nu mai pot fi aplicate în mod valabil. „Ar fi tot atît 
de ridicol — notează Einstein — să aplicăm teoria relativi- 
tății mișcării unui automobil, vapor sau tren, pe cit ar fi 
să ne slujim de o maşină de calculat unde ne este de ajuns 
o tablă a înmulţirii“ (7, p. 153). Vechea mecanică — asupra 
acestui raport vom reveni — a rămas valabilă pentru viteze 
mici, reprezentind un fel de caz limită al noii mecanici. Su- 
perioritatea acesteia rezidă, între „altele, în consecvența şi 
simplitatea cu care înlătură dificultățile și contradicţiile grave 
din sînul vechii teorii, bazîndu-se pe un număr restrîns de 
ipoteze plauzibile. 

Teoria relativităţii generale merge şi mai departe. Ea a 
reușit să stabilească anumite legi penerale valabile nu numai 
pentru S.C.-urile inerţiale, ci pentru toate S.G.-urile, oricum 
s-ar mişca ele unul față de altul. O primă indicație, deşi 
foarte vagă, asupra sensului în care trebuia construită noua 
teorie: legile generale valabile pentru toate S.C.-urile trebuie 
să se reducă, în cazul particular al sistemului inerţial, la le- 
gile cunoscute în S.C.-urile inerţiale. Se cere ca legile meca- 
nicii și ale fizicii în general să conțină numai poziţiile şi miş- 
cările relative ale corpurilor. „Nu este permisă, scrie Max 
Born, privilegierea a priori a nici unui sistem de referință, 
asa cum sînt sistemele inerţiale ale mecanicii newtoniene şi ale 
teoriei relativităţii restrinse a lui Einstein; altfel, în legile 
naturii ar interveni acceleraţiile absolute față de aceste sis- 
teme de referință privilegiate, nu numai mişcările relative ale 
corpurilor“ (8, p. 339). 

O consecință importantă a edificării teoriei generale a re- 
lativităţii şi a reflecțiilor critice pe care le-a ocazionat constă 
în aceea că geometria, în calitatea ei de teorie aplicabilă lu- 
mii reale, nu are o poziţie specială faţă de alte ramuri ale 
ştiinţelor fizice. „Noţiunile ei sînt condiţionate în aceeași 
măsură de comportarea reală a obiectelor naturale, ca ŞI no- 

ţiunile celorlalte domenii din fizică. Nu putem să-i recunoas- 
tem o poziţie privilegiată“ (8, p. 361—362). Einstein a ară- 
tat că natura geometrică a lumii noastre este determinată 
de configuraţia maselor și de viteza lor. 


Ce se poate spune la capătul acestei angajări, dealtfel destul 
de sumare, pe calea fizicianului teoretician? Mai întîi, carac- 
terul inalienabil al recurgerii la sisteme de referinţă, între care 
local putem prefera după criterii de operaţionalitate, como- 
ditate și simplitate; imposibilitatea, apoi, de a conferi reali- 
tate fizică unui sistem de referință absolut, a priori privile- 
giat, care să servească cunoașterii referite drept orizont de 
ancorare și fundare definitivă. Aceasta nu conduce la scepti- 
cism, ci la realism epistemologic operatoriu, fiecare nouă re- 
lativizare fiind solidară cu anumiţi invarianţi — semn al 
obiectivității cunoaşterii. Întreaga dezvoltare ştiinţifică de la 
Galilei la Finstein, cu toate urmele pe care le-a lăsat asupra 
ideii de sistem de referință, a fost ghidată și de un ideal de 
mai mare coerenţă și obiectivitate. Cum a declarat Einstein 
în repetate rînduri: ținta noastră finală rămîne aceeași — în- 
țelegerea mai adincă a realității, oglindirea mai adecvată în 
mintea noastră a armoniei universului. Ideea de sistem de 
referință ataşat observatorului, ca mijloc de obiectivare şi 
referire a informației privind evenimentele din lumea fizică. 
are o dublă deschidere: fizică în sens restrâns şi epistemolo- 
gică, şi se pretează, ca atare, adîncirii și precizării în ambele 
direcții. 

În disputele științifice și filozofice deseori pasionale şi din 
care se părea că nu există ieşire rațional motivată şi accep- 
tabilă pentru toți — dispute frecvente în epocile de prefa- 
ceri revoluţionare prin care trece cunoașterea umană — ac- 
centele au fost puse unilateral cînd asupra aspectului fizic 
(mai ales de către cei care, îngrijoraţi de consecințele ruină- 
toare ale relativismului epistemologic, au găsit necesar să in- 
siste asupra acestui aspect, conectat cu ideile de invarianță și 
obiectivitate), cînd asupra celui epistemologic (mai ales de 
către cei interesaţi de critica filozofică a cunoaşterii şi de 
înlăturarea dogmatismului ştiinţific, e drept, uneori, în forme 
exagerate care duceau la un relativism subiectivist, ba chiar 
la agnosticism). În realitate, cum se va vedea, cele două as- 
pecte sînt complementare și practic indisociabile. O episte- 
mologie comprehensivă, care merge pînă la o hermeneutică 
a cunoașterii și fiinţei cunoscătoare (o descifrare conjunctă 
a apartenenţei noastre la lume, prin cunoaștere, și totodată a 


ondiţiilor care fac posibilă şi actuală proiecția în noi a lumii), 
e va servi de ideea de referenţial tocmai pentru a menține 
un just echilibru între cele două aspecte, generalizate “Însă 
într-un mod şi de o anvergură imposibile dacă ramînen 
strict în linia ideii de sistem de referință aşa cum a fost 
urmată pînă acum. Pentru ceea ce avem în vedere, nu vom 
dleca de la un referenţial generalizat, în direcția utilizării 
ui de către fizica teoretică și matematică. Urma sensului pe 
care îl vom degaja ulterior este desigur conținută şi în ideea 
de referenţial legat de observator. Am putea prelungi ana- 
iza acestei idei pînă ce urma de care vorbeam s-ar contura 
pe măsură ce ne-am interoga în mod sistematic a d felului 
în care, pentru ca observatorul să fie capabil să observe, este 
jecesar să fie puse în valoare, în numele său, anumite exi- 
genţe: anume tocmai acelea în lipsa cărora el n-ar putea rea- 
liza efectiv situația de observator. Dar ocolul ar fi prea 
mare și calea prea anevoioasă. De, ce să nu evocâm cazuri 
mai simple, mai familiare, care să poarte e ea i 
prenta subiectului și care totodată să aibă o mai mare forță 
paradigmatică? Înainte însă de a o face, să rememorâm suc- 
cint epistemologia kantiană în acele puncte ale ei care ne 
favorizează intenţia — poate că de această dată prea direct 
şi prea global. 


$3. Sugestia kantiană 


Să nu se creadă că urmărim pur şi simplu o mai conve- 
nabila localizare a unui cuvînt — referențial — într-un lexic, 
prin intermediul unor sinonimii si opoziții mai mult sau mai 
puțin stricte sau pertinente. Este în joc o vastă și controver- 
sata temă filozofică, epistemologică în particular, pe care 
vom încerca să o plasăm în mediul a ceea ce F. Gonseth 
numește experienţă încrucişată (tipic filozofică și metodolo- 
gică), la o răspîntie de informaţii provenind de la cele mai 
diferite domenii și alcătuind, prin modul în care converg, se 
confirmă, se întărese și se corectează mutual, _arierfondul 
unor ipoteze, analogii și sugestii cît de cât plauzibile. În ca- 
drul acestei experiențe mixte (bine condusă și bine exploatată, 
ea n-are nimic de-a face cu eclectismul) vom evoca sumar 
filozofia kantiană a cunoașterii. Gînditorul de la Königs- 

berg vedea în Critica rațiunii pure (1781) un răspuns la invi- 
tația adresată raţiunii de a lua din nou asupra ei cea mai di- 
ficilă dintre sarcinile ei, aceea a cunoașterii de sine, pentru a 
institui un tribunal „care s-o garanteze în pretenţiile ei legi- 
time, dar care să poată respinge toate uzurpările ei neînte- 
meiate nu prin hotărîri arbitrare, ci după legile ei eterne și 
imuabile“ (10, p. 13). Nu o critică a cărților şi sistemelor 
înţelegea Kant să întreprindă aici, ci a capacităţii raţiunii în 
genere cu privire la toate cunoaşterile la care poate năzui 
independent de orice experiență: un soi de inventar, siste- 
matic ordonat, a tot ceea ce posedăm prin raţiunea pură. 
Kant era convins că! un asemenea examen este posibil și ni- 
mic nu-i poate scăpa „fiindcă ceea ce rațiunea produce com- 
plet din ea însăși nu-i poate rămîne ascuns, ci este pus în 
lumină de către raţiunea însăși“ (10, p. 17). 

Cum se poate judeca dacă elaborarea cunoștințelor care 
aparțin activității rațiunii urmează sau nu drumul sigur al 
ştiinţei? După rezultat, răspunde Kant. Este semn de orbe- 
către faptul că îndată ce ajunge la scop, raţiunea se loveşte 
de dificultăţi, sau că pentru a-l atinge trebuie să se întoarcă 
spre a lua alt drum; o indicație asemănătoare ne-o dă impo- 
sibilitatea ca diverșii colaboratori să fie puși de acord asupra 
modului în care trebuie urmărit scopul comun. În Prefaţa 
la ediția a doua a Criticii rațiunii pure, Kant identifică, după 
cum urmează, semnele drumului sigur al științei: a) în ce 
priveşte Logica, un asemenea semn îl constituie faptul că de 
la Aristotel încoace ea nu a avut nevoie să facă un pas îna- 
poi; e drept că ea nu a putut face nici un pas înainte (re- 
marca era făcută în 1787!), ceea ce înseamnă că ea pare 
să fie închisă și terminată. Această neobișnuită performanță 
se datorează acelei limitări în virtutea căreia în Logică inte- 
lectul, putînd şi trebuind să facă abstracţie de toate obiec- 
tele cunoaşterii, „nu are cu nimic altceva a face decît cu sine 
însuși și cu forma lui“ (10, p. 20). 

b) În privința științelor numite propriu și obiectiv astfel, că- 
rora Logica le-ar constitui doar „vestibulul“, în măsura în care 
se află în ele rațiune, aceasta trebuie, în partea lor pură, să 
își determine obiectul cu totul a priori. Ne referim la cele 
două cunoașteri teoretice ale rațiunii — Matematica și Fizica. 
Cea dintii a descoperit drumul sigur al ştiinţei mult mai greu 
decît Logica, graţie unei revoluţii a modului de gîndire reali- 
zată de Greci. „Primul care a demonstrat triunghiul isoscel 
(fie că s-a numit Thales fie alfel) a avut o revelație; căci el 

a găsit că nu trebuie să urmāreasca cu atenţie ceea ce pt 
in figură sau chiar simplul concept al ei și sa a e aa lare i 
din acestea proprietăţile ei, ci că trebuie s-o produca prin cees 
ce el însuşi gindea și prezenta în ea a priori prin eat, 
(prin construcţie), și că, pentru a şti sigur ceva a priori, 
nu trebuie să atribuie lucrului decit ceea ce rezuita in bai 
necesar din ceea ce a pus el însuși în lucru, în conformitate 
cu conceptul său“ (10, p. 21, subl. ns.). e 

Tot printr-o revoluţie a modului de gîndire, deși mult mai 
anevoios, s-a putut stabili şi Fizica pe drumul ştiinţei; atunci 
cînd savanţi ca Galilei și Torricelli au înțeles „că rațiunea nu 
sesizează decît ceea ce ea însăşi produce după, planul e 
trebuje să meargă înainte condusă de principiile Pate să 
ei după legi imuabile și să constringă natura a-i akng e la 
întrebările ei, iar nu să se lase dusă așa-zicînd de nas de că- 
tre ea... (10,p. 22), crai 

În ce priveşte Metafizica, ea este înca departe de a pre- 
zenta semnele găsirii drumului sigur al ştiinţei. Și Kant pro- 
pune să încercăm a vedea ce foloase ar putea trage ea dintr-o 
schimbare a modului de gindire asemănătoare aceleia prin 
care au trecut Matematica și Fizica. Pînă acum, spune Kant, 
se admitea că toată cunoașterea noastră trebuie să se te 
teze după obiecte. S-au dovedit însă zadarnice, urmând 
această ipoteză, toate încercările de a stabili ai i priori 
despre ele cu ajutorul conceptelor, prin pie iu ia 
cunoașterea noastră ar fi lărgită. „Să încercăm deci o dată, 
dacă n-am reuşi mai bine în problemele metafizice, presupu- 
nînd că lucrurile trebuie să se orienteze după cunoaşterea 
noastră, ceea ce concordă și mai bine cu posibilitatea „dorită 
a unei cunoașteri a lor a priori, menită să stabilească ceva 
asupra lucrurilor înainte de a ne fi date. Aici se petrece po 
laşi lucru ca şi cu prima idee a lui Copernic aep pina | ca 
explicarea mişcărilor cereşti nu „dădea rezultate dacă admitea 
că toată armata stelelor se învirte în jurul spectatorului, în- 
cercă să vadă dacă n-ar reuși mai bine lăsînd CREN 
să se învîrtă, iar stelele dimpotrivă să stea pe loc „(0, p. y 

În această comparație, rămasă celebră, se realizează apro- 
pierea de care aveam nevoie, între sistemul de referință în 
sens fizic şi subiectul uman ca purtător de referențial. Con- 
form acestei modificări a modului de gîndire, consideră Kant, 
rezultă că noi cunoaștem despre lucruri a priori numai ceea 
ce noi înșine punem în ele. Dacă obiectul (ca obiect al sim- 
țurilor) se orientează după natura facultăţii noastre de in- 

ture, ne putem uşor figura posibilitatea de a şti ceva a priori 
despre ea. Dar dacă aceste intuiţii sînt menite să devină cu- 
noaşteri, trebuie să le raportez ca reprezentări la ceva ca 
obiect: obiectul este determinat prin aceste reprezentări. Fi- 
deli modificării adoptate a modului de gindire, vom spune 
atunci nu că conceptele, cu ajutorul cărora realizez determi- 
narea, se orientează după obiect, ci că obiectele (sau expe- 
viența în care ele, ca obiecte date, sînt cunoscute) se orien- 
tează după aceste concepte. Experienţa însăși este un mod 
de cunoaștere care reclamă intelect; regula acestuia trebuie 
s-o presupun in mine înainte ca lucrurile să-mi fie date, 
adică a priori, ŞI ea se exprimă în concepte a priori, după 
care toate obiectele experienţei trebuie să se orienteze în mod 
necesar și cu care ele trebuie să concorde. Kant aprecia că pe 
această cale se poate explica posibilitatea unei cunoașteri a 
priori. De asemenea că ne vor apărea cu temeiul lor suficient 
legile care stau a priori la baza naturii considerată ca an- 
samblu al obiectelor experienţei. Cunoașterea noastră raţio- 
nală a priori se raportează numai la fenomene, „lăsând dim- 
potriva la o parte lucrul în sine, care, deși pentru sine real, 
ramine necunoscut de noi“ (10, p. 25). Și aceasta întruch 
reprezentarea noastră despre lucruri, așa cum ne sînt date, nu 
se orientează după ele ca lucruri în sine, ci aceste lueruri, ca 
lenomene, se orientează după modul nostru de reprezentare. 


$4. Experienţa „brazilor înclinați“ 


Dincolo de ceea ce este excesiv şi arbitrar în viziunea kan- 


tana — asupra acestor laturi celelalte componente ale „expe- 

rienței Incrucişate“ în curs de formare își vor exercita rolul 
corector şi moderator — reținem ca valabilă ideea direc- 


toare după care În tot ceea ce numim cunoaștere și realitate 
cunoscută, în tot ceea ce se constituie pentru subiect ca ori- 
zont de cunoaștere, de realitate şi intervenţie regăsim am- 
prenta anumitor structuri ireductibile ale subiectului, anumi- 
tor activităţi structurante inalienabile: structuri și activități 
pe care, înainte de a pretinde, dealtfel iluzoriu, că trebuie să 
primească o ultimă și definitivă elucidare, este de preferat să 
le admitem ca pe niște realităţi de fapt și să încercăm, cu aju- 
torul lor, să înţelegem și să explicăm alte „fapte“, ştiind 


că înaintarea cercetării pe un front, într-o direcţie, se va 
propaga, mai devreme sau mai tîrziu, asupra celorlalte 
componente care participă, direct sau indirect, la progresul 
cunoașterii. Momentul kantian ne învederează un subiect 
epistemic (aici în opoziție cu subiect psihologic centrat pe 
trăirea şi experiența sa individuală) care deţine condiţiile 
a priori ale însăși posibilităţii experienţei lumii ca obiect al 
cunoaşterii: un soi de echivalent epistemic-transcendental al 
sistemului de referință absolut postulat în fizica şi cosmo- 
logia pre-relativiste. „Sugestia kantiană“ într-un sens încă 
destul de vag s-a produs: subiectul ca ființă cunoscătoare 
poartă cu sine coordonatele, măsura lumii de cunoscut, a 
cunoașterii de lume. El este ca un sistem de filtre şi ecrane 
deschise experienţei lumii doar în măsura în care sînt toto- 
dată constituante de experiență şi de lume ca lume a expe- 
rienței cognitive. Cînd această fină şi programată „ma- 
şină epistemică“ depășește orice experiența posibilă, ea îşi 
dă iluzia de a produce o „lume în sine“. În realitate, lucrînd 
în gol, ea nu face decît să proiecteze în gol anumite idei a 
căror funcție valabilă nu mai poate fi constitutivă, ci doar 
regulativă. 

Dimensiunea de „subiectivitate“ a referenţialului, mascată 
oarecum în linia de generalizare urmată anterior, este în 
schimb prea brutal, unilateral și hieratic desenată în filo- 
zofia kantiană a cunoașterii. Într-adevăr, deși conţinea su- 
gestia unei deschideri psiho-antropologice a gnoseologiei şi, 
prin aceasta, a cunoașterii însăși, inclusiv a ştiinţelor în care 
se obiectivează, criticismul kantian a rămas într-o poziţie 
speculativă, transcendentală şi dogmatică, străin spiritului 
genetic și cercetărilor „empirice“ dealtfel aproape inexistente 
la acea vreme, solidar cu o la fel de speculativă viziune asu- 
pra Omului şi Naturii umane. 

Mai toate extrasele din Prefaţa citată, luate independent, 
sînt susceptibile de obiecţii, rezerve, corecţii deopotrivă prin- 
cipiale şi empirice, pe care le face posibile şi le reclamă dis- 
tanțarea istorică faţă de Kant, permisă de o experienţă obiec- 
tivă acumulată între timp și, mai ales, de situarea pe pozi- 
ţiile gnoseologiei și antropologiei marxiste. Știm acum că tri- 
bunalul în care voia Kant — ca iluminist — să erijeze raţiu- 
nea umană, ale cărei legi ar fi eterne și imuabile, nu era 
decît deghizarea și ipostazierea unei forme istoric determinate 
de rațiune și raționalitate. Cum observă Engels într-o abor- 
dare sociologică, „acest imperiu al raţiunii nu a fost altceva 

decît imperiul idealizat al burgheziei... Întocmai ca și pre- 
decesorii lor, marii cugetători ai secolului al XVIII-lea nu pu- 
teau să depășească limitele în care îi îngrădea propria lor epo- 
ca“ (3, p. 196). Inventarul sistematic și exhaustiv a ceea ce 
rațiunea ar poseda prin ea însăși reprezintă o „contabilitate“ 
fictivă, misuficată prin chiar natura unui asemenea obiectiv 
ca și prin întreaga metodă a analizei transcendentale ima- 
ginată de Kant. lDesprinsă de condiţionările şi determinările 
ei bionervoase și socioculturale, raţiunea se transformă, sub 
ochii filozofului, într-o „ființă de lumină“ misterioasă pe 
care numai gesturile sale de inițiat ne-o mai pot „revela“. 
Cit priveşte drumul sigur al științei, Kant este departe de 
a-l fi conturat potrivit cu ceea ce știm acum despre istoria 
științelor. Dar nu numai atît. Lacunele de acest soi sînt du- 
blate de o carenţă teoretică şi metodologică mult mai impor- 
tant de scos în evidență. Odată descoperit, printr-o revoluţie 
mai bruscă sau mai anevoioasă în modul de gîndire, drumul 
sigur al științei pare a transcende în mod suveran istoria 
empirică, întrucît ar sta, în fine, sub jurisdicţia definitivă 
a tribunalului suprem al raţiunii. În fapt, acest drum este 
marcat de noi revoluţii. El este în mod esenţial un drum 
care se croiește și se restructurează în orizontul unei istorii 
niciodată pe deplin autonome și pe care am anula-o ca istorie 
dacă am elimina din ea imprevizibilul, creaţia efectivă a 
noului. lată de ce, ideea directoare asupra căreia am insistat 
trebuie reelaborată şi reevaluată într-un alt cadru conceptual 
decît cel kantian, mistificator și ca atare inutilizabil. În orice 
caz aspectul de subiectivitate pe care îl comportă referenţialul 
a fost și rămîne o sursă de probleme care cu greu au putut 
fi cît de cît situate în perspectiva... „drumului sigur al 
ştiinţei“. 

Convins că pentru a realiza o idee, nu ne putem dispensa 
de actualizarea ei într-un exemplu ad-hoc, Gonseth îl pro- 
duce sub forma unei „întîmplări“ cu valoare paradigmatică, 
la care n-a încetat să mediteze în scopul de a pune la punci 
instrumentul de gindire pe care ni-l poate oferi ideea de 
referenţial. Un referenţial dintre cele mai frecvente este figu- 
rația pe care și-o face un subiect despre mediul său încon- 
jurător. În raport cu acest referenţial el va interpreta percep- 
ţiile sale care iau astfel valoare de figuraţie raportată sau re- 
ferită la un cadru el însuși figuraţie a situaţiei. În general 
acest cadru nu este resimţit ca figurație. Ni se impune, dim- 
potrivă, ca realitate (11), Există totuşi ocazii în care el se 


consutuie doar figurativ și este recunoscut îndată ca iluzoriu. 
„Episodul euristic“ ce urmează va fi semnificativ în această 
privinţă. Cu mulți ani în urmă, îşi aminteşte Gonseth (2, 
p. 60—61), urcam cu trenul de la Stansstadt la Engelberg, 
împreună cu familia. La penultima staţie, vagonul nostru 
se oprise în fața unui grup de brazi. Ridicînd ochii spre 
fereastră, tresării de surpriză: brazii, cu trunchiurile lor 
paralele, păreau a bara oblic întreaga întindere a geamului. 
Prin ce farmec acești brazi nu se înălţau, ca în alte părți, 
pe verticală? Mă apropiai de fereastră. Ca prin vrajă, far- 
mecul s-a risipit. Era, ceea ce observam, un peisaj normal, 
brazii respectau aici perfect normele verticalităţii. Să fi visat? 
Revin înapoi, fac lent din privire turul compartimentului 
pentru a-mi refixa apoi întreaga atenţie asupra ferestrei. Din 
nou, brazii o barau oblic. Cum m-am apropiat însă de ea, 
această vedenie se ștergea pentru a face loc la ceea ce știam 
a fi „realitatea“. Mi s-a întîmplat de mai multe ori să trec 
pe aici și să văd fenomenul reproducîndu-se. 


Acesta se explică uşor, continuă Gonseth. În această sta- 
ţie terenul nu este orizontal. Vagonul se oprise pe o porţiune 
de drum sensibil în pantă. Ceea ce în interiorul compartimen- 
tului luam drept verticale erau oblice. Or, eu interpretam im- 
presiile venite din exterior tocmai în acest cadru, în acest 
context, în acest referenţial. Dacă imaginea geamului rămînea 
dreaptă, cea a brazilor trebuia să fie înclinată. Din momentul 
în care mă apropiam însă de fereastră, cadrul natural în an- 
samblul său își relua funcţia sa de referenţial normal. Ceea ce 
l-a frapat mai ales pe filozoful elvețian a fost modul brusc în 
care referenţialul — trebuie spus iluzoriu — s-a șters ca pen- 
tru a face loc unui referenţial mai conform cu realitatea sim- 
tului comun. El a apropiat apoi această experiență de unele 
vădit analoage și la fel de spontane, ca și de altele, ca cea 
a ochelarilor cu vedere răsturnată, în aparență foarte dife- 
rite și făcute într-o intenţie precisă de experimentare. Se pot 
stabili astfel comparații și analogii cu un mare număr de fe- 
nomene psihice pe toată gama care se întinde de la raţional la 
cultural. Ni se întîmplă, de exemplu, ca aproape de la o zi 
la alta să putem jud-ca cu totul altfel un ansamblu de ches- 
tiuni la care totuşi am reflectat îndelung, sau ca o întreagă 
conduită, o întreagă morală să ne apară dintr-o dată sub o lu- 
mină nouă etc. În toate aceste experienţe pare a exista ceva 
care amintește în mod ciudat de o schimbare bruscă de referen- 
yal. Dacă ar fi să-i elaborăm mai complet lecţia, exemplul 

„brazilor înclinați“ pune în evidență cîteva puncte importante 
(2, p. 62—64). 1) Raportul cu situaţia în care ne găsim se tra- 
uce în noi și pentru noi prin formarea și adoptarea unui anu- 
mit referenţial. 2) Acest referenţial se poate schimba brusc dacă 
se operează o schimbare în raportul nostru cu situația de an- 
samblu. 3) De la un referenţial la altul transferăm şi regăsim 
anumite exigenţe inalienabile, de exemplu aceea a existenţei 
unei verticale. 4) O mutație a referenţialului se poate însoți 
de un progres în obiectivitatea judecății şi în justeţea com- 
portamentelor. Uneori numai o asemenea mutație permite de- 
păşirea anumitor obstacole sau îndepărtarea unor erori, Nici- 
odată însă recursul la un referenţial determinat nu oferă ga- 
ranţiile unei ultime justeţi. Informaţia pe care o comportă 
rămîne în general într-o stare mai mult sau mai puţin pro- 
nunţată de inexactitate și incompletitudine. Stabilitatea sa, 
oricît de mare, nu este asigurată împotriva impactului nepre- 
văzutului care o va repune poate în cauză. Este tocmai ceea 
ce i s-a întîmplat filozofului cînd, apropiindu-se de fereastră, 
a modificat brusc conţinutul informaţiei asupra propriei sale 
situaţii. Fără îndoială, cele două referenţialuri nu erau echi- 
valente. Dar nu numai atât: trecerea de la primul la al doi- 
lea echivala cu înlocuirea unui referenţial incorect cu un re- 
ferenţial corijat. În cazul de faţă, referenţialul în care brazii 
şi-au reluat verticalitatea oferea mai multe garanţii de jus- 
teţe decît acela care le conferea o neliniștitoare oblicitate. 
Experienţa „brazilor înclinați“ comportă, așadar, à la refle- 
xion, un potenţial aproape irezistibil de analogii și sugestii, 
Să-l urmam pe Gonseth în efortul lent și progresiv prin 
care acest potenţial ni se dezvăluie în valoarea sa exemplară. 
Este de remarcat mai întîi caracterul spontan al fenome- 
nului, în sensul că procesul a cărui manifestare era s-a 
produs fără a avea despre el cea mai mică cunoaștere, cea 
mai mică presimţire. El m-a surprins, declară filozoful eri- 
jat în martor de sine, așa cum ar fi putut-o face un eveni- 
ment cu totul exterior. Ce s-ar fi întîmplat, se întreabă el, 
dacă aş fi avut dinainte cunoștință de situaţia în ansamblul 
său; dacă aş fi ştiut că pentru un observator exterior bra- 
zii vor fi drepţi şi geamul se va prezenta ca un dreptunghi 
înclinat, dar că, pentru observatorul din interior care eram, 
verticala va fi fixată de structura internă a compartimentului 
pe care o luam drept referenţial? Aș fi putut deduce de aci 
că, pentru mine, imaginea brazilor va trebui să bareze oblic 
geamul și că eu voi putea să observ acest lucru în mod obiec- 


tiv aşa cum o faci într-o experimentare bine pregătită? Nimic 
nu permite a crede, răspunde Gonseth, că o analiză con- 
juincioasă a situaţiei în ansamblul său este o bună pregătire 
pentru desfăşurarea procesului de observat. N-ar trebui să 
ne miram că procesul este, dimpotrivă, inhibat prin aceasta. 
Este adevărat că el s-a repetat cînd m-am îndepărtat de fe- 
reastră. A fost însă nevoie să fac în mod conștient un anu- 
mit efort pentru a mă regăsi și a mă izola din nou în refe- 
renţialul interior. Cum a putut avea loc procesul subiectiv 
al reîntoarcerii la acest referenţial pe care-l știam impropriu? 
„Analiza situaţiei în care un anumit proces de figuraţie mi-a 
pus sub ochi imaginea brazilor barînd oblic pe aceea a gea- 
mului nu-mi dă deci nici o influenţă directă asupra desfăşu- 
rării procesului însuși. Cel mult ea îmi poate procura unele 
indicaţii asupra a ceea ce trebuie sau poate fi comportamen- 
tul meu pentru a nu compromite experiența. Dar în ce pri- 
veşte restul, eu sînt în faţa mea ca în faţa unui ordinator 
înzestrat cu anumite dispozitive observaţionale care vor cu- 
lege anumite date și care prin el însuși, adică prin structura 


care Îi aparține, le va elabora pentru a produce (pentru a 


proiecta pe un ecran, de exemplu) o figurație integrantă a 
materialului său observaţional. Lotul îmi ramine ascuns, În- 
cepînd cu modul în care acest material este ales, strîns, ela- 
borat, interpretat, pînă în momentul în care, ca o ultimā 
fază, capătă formă într-un orizont adecvat de. figuraţie, în 
orizontul în care el ia pentru mine aspectul unei anumite rea- 
lităţi“ (2, p. 63). Această comparaţie sugerează o chestiune 
dintre cele mai revelatoare. Anumiți ordinatori sint capabili 
să culeagă, să elaboreze şi să retransmită un anumit material 
informaţional. Nu s-ar putea ca informaţia de la ieșire să 
comporte și altceva decît simpla integrare a elementelor in- 
formaţionale culese la intrare? Trebuie considerat drept ceva 
imposibil ca mașina să desfășoare o strategie interpretaţio- 
nală în care să intervină exigenţe care i-ar fi proprii? Desigur, 
nu este absurd să imaginăm așa ceva, dar cu condiţia ca, 
dînd formă acestor exigenţe, maşina să nu facă decît să 
actualizeze potenţialităţi înscrise în prealabil în structurile 
funcţionării sale. Se pune, în mod analog, chestiunea meca- 
nismului mental care, plecînd de la anumite date senzoriale, 
produce şi propune un referenţial după intenţia noastră, El 
este ireductibil la datele senzoriale: „există în referențialul 
subiectiv actualizat, un element funcțional care n-ar putea fi 
desemnat ca atare în lipsa unui subiect în situație“ (2, p. 64). 

În exemplul nostru un asemenea element îl constituie verti- 
cala. Încorporîndu-și-o, actualizînd-o în cutare sau cutare fel, 
referenţialul nu face decît să satisfacă la o exigenţă care ţine 
de propria noastră structură. 

Analiza pune în evidență dubla înrădăcinare a referen- 
țialului, de partea obiectivă și de cea subiectivă. Pentru a 
lua cunoştinţă „în mod obiectiv“ de o situaţie, trebuie să mă 
pot situa în ea, să pot să mă figurez pe mine însumi în ea. Dar 
eu nu mă pot insera în acea situaţie ca o ființă fără nici o 
structură prealabilă, a cărei întreagă substanță n-ar purta 
decît reflexul unui mediu ambiant. Eu însumi sînt o fiinţă 
structurată pînă în ceea ce numim subiectivitatea sa. (Ire- 
buie să ne luăm toate precauţiunile împotriva ipostazierii 
acestui aspect, sugerată inconştient de însăși folosirea unei 
expresii substantivate.) Pentru a-mi putea reprezenta acest 
mediu, trebuie ca eu să pot să mă reprezint în el. Trebuie 
să am capacitatea de a mă proiecta în el, adică de a actualiza 
în el anumite exigenţe care ţin de propriul meu fel de a fi. 
Existenţa verticalei este tocmai una din aceste exigenţe. Ea 
n-are nimic, precizează Gonseth, dintr-o exigenţă teoretică 
pe care am lormula-o în scopul analizei. Dacă ea mi-ar fi 
refuzată, ar fi tulburate înseși condiţiile naturale ale existen- 
ţei mele (lipsa oricărei verticale ne-ar da ameţeală, greață, 
„mal-être“). ! 

Felul în care a fost folosit cuvîntul referențial în descrie- 
rea experienței „brazilor înclinați“ conținea deja ideea aces- 
tei duble naturi şi duble înrădăcinări, deși încă într-un mod 
ambiguu. Mai întîi am fi putut crede că el desemnează inte- 
riorul vagonului luat ca „realitate separabilă“. Îndată însă 
acest prim sens va fi putut face loc unei semnificaţii întru- 
cîtva opuse: aceea a figuraţiei acestei realităţi, așa cum se va 
construi ea subiectiv în mine. Pentru a nu considera cele două 
interpretări ca pur şi simplu contradictorii, incompatibile, 
trebuie să operām modificări asupra însuşi referenţialului tacit 
al acestei aprecieri. Este aici în joc o întregă filozofie a cu- 
noașterii, în particular prejudecata care susţine atitudinea de 
a trata drept radical separabilă figuraţia pe care subiectul 
şi-o face despre ceva şi acest ceva despre care subiectul 
îşi face o figuraţie?. În cazul referențialului de care a fost 
vorba, subiectivul și obiectivul rămîn în simbioză. Depinde de 
„observator“, de felul în care el se angajează sau se observă, 
ca referențialul să-i ofere mai degrabă faţa sa obiectivă decît 
faţa sa subiectivă. „Mediator existenţial, referenţialul reali- 


zează un echilibru uneori constrîngător, dar adesea destul de 
labil și chiar perfectibil“ (2, p. 64—65). 

Putem enunţa cu titlu de regulă, totodată elementară și 
generală, că în orice moment raportul nostru cu situaţia, 
și în special cu situația de cunoaştere, este mediatizat de un 
anumit referenţial în care se reflectă propria noastră punere 
în situație (11). Obligativitatea referenţialului nu este de 
ordin pur teoretic, ea ţine de condiția umană. Subiectiv sau 
obiectiv, după felul în care îl privim, referenţialul apare el 
însuși ca un orizont de natură intermediară. „Realităţile“ 
acestui orizont, consideră Gonseth, sînt în acelaşi timp „forme 
pentru subiect“ a ceea ce are pentru el valoare de „semnifi- 
caţii exterioare“, și „actualizări exterioare“ a ceea ce, venind 
de la el, se impune în calitate de „condiţii necesare ale apar- 
tenenţei sale la lume“. Această dublă natură a referenţialului 
face din el un passage obligé. Întilnirea a ceea ce este subiec- 
tul, a ceea ce îi este propriu, cu ceea ce el nu este, cu ccea 
ce îi este străin, își face totdeauna din referenţial locul său 
inalienabil: și aceasta fie că subiectul lasă lumea să vină la 
el prin intermediul anumitor fluxuri informaţionale, fie că 
el se îndreaptă spre lume pentru a i se insera și pentru a pune 
aici în valoare „proiectul său de a exista“.* Așadar, în rea- 
litatea sa cu totul specială pe care i-o atribuie filozoful des- 
chiderii la experienţă, referențialul joacă un rol de prim or- 
din în organizarea felului nostru de a fi în lume, de a fi ai 
lumii. Anvergura hermeneutică a viziunii gonsethiene face 
ca referenţialul să apară drept „loc de emergenţă a uma- 
nului” (11). 

Să revenim la experienţa „brazilor oblici“. Pentru a ex- 
plica vederea brazilor barînd oblic geamul, Gonseth a invo- 
cat faptul că luase ca referenţial vagonul în care se găsea. 
Dar el n-a spus că, în acest rol, vagonul intervenea cu greu- 
tatea unei realități care-i era în întregime proprie, care nu 
datora absolut nimic existenţei sale în calitate de observator. 
Dimpotrivă, pentru a și-l face un referenţial, observatorul 
a actualizat În vagon o exigență subiectivă, o exigenţă le- 
gată de structura propriei sale subiectivități — aceea a exis- 
tenţei obligatorii a unei verticalităţi. Pentru un anumit timp, 
raportul său cu situaţia (la care el însuși era partie prenante) 
a fost de așa natură încît vagonul a putut să i se impună 
drept cadru normal de referință. Vederea brazilor oblici însă 
trebuia să pună capăt acestei situații, amintind observatoru- 
lui că în situația normală legătura verticalității cu imaginea 

brazilor nu putea fi contestată fără a răvăşi un referențial 
natural de o extremă stabilitate. 

Ce drept avem să spunem că existenţa obligatorie a unei 
verticale nu face decît să răspundă unei exigenţe înscrise în 
structura propriei noastre subiectivități? De ce să nu admit, 
se întreabă Gonseth, interpretarea după care verticalitatea 
este o proprietate a cutărui sau cutărui obiect „înălțat“, o 
proprietate pe care aș fi în măsură s-o constat sub protecţia 
anumitor garanţii, o eroare rămînînd totuși posibilă în lipsa 
aceloraşi garanții? Această interpretare, continuă el (11), este 
dezminţită de vederea brazilor oblici. Neverosimilitatea apa- 
riției brazilor oblici nu poate fi explicată printr-o simplă 
eroare de observaţie. Dealtfel, apropierea de fereastră sau 
ieșirea din vagon restabilea validitatea referenţialului normal 
în care verticalitatea redevenea apanajul trunchiurilor brazilor. 
Întrucît prin simplul fapt că mă deplasez, brazii o pierd sau 
o regăsesc, verticalitatea nu poate fi o proprietate obiectivă. 
Și pentru că ea trece în același timp de la un obiect-indica- 
tor-de-verticalitate la un altul, exigenţa constantă, invariantă, 
căreia îi corespund actualizări diferite şi chiar contradictorii, 
trebuie să emane de la mine. În mod paradoxal, eu mă des- 
copăr pe mine însumi într-un invariant de care nu iau cu- 
noștinţă decît printr-o schimbare de referenţial. Așadar, în- 
văţ că port în mine (nu ştiu însă cum) ceea ce Gonseth nu- 
mește sugestiv o verticalitate potențială care nu se actuali- 
zează decît prin punerea sa în situaţie. În experienţa „brazi- 
lor oblici“ confruntarea a două actualizări ireductibil dife- 
rite ocazionează „emergenţa“ a ceea ce aparţine universului 
subiectivității mele. Dacă nu este sediul unei astfel de actua- 
lizări, o situaţie nu poate dobîndi semnificaţia de referenţial. 

Dar verticalitatea nu este decît unul din atributele spaţia- 
lităţii. Remarcile precedente pot și trebuie să fie extinse la 
ceea ce se numeşte viziunea noastră intuitivă a spaţiului care 
conţine deopotrivă orizontalitatea, profunzimea perspectivei, 
orientarea la dreapta sau la stînga etc. În cadrul prezenţei 
noastre active în lume, nu doar verticalitatea este deci actua- 
lizată de referenţial, ci spaţialitatea însăşi pe care el o în- 
corporează în „spaţiul fizic“ întins. „Referenţialul reuneşte 
astfel ceea ce este de la noi pentru a-l interpreta, pentru a-l 
pune în valoare în sînul unei lumi la care ne este dat astfel să 
participăm, dar a cărei „realitate“ ne depășește“ (11, p. 176). 
(Termenul pus între ghilimele vrea să sugereze că nu este 
vorba de o realitate în sine, ci de un orizont de realitate.) 


Mişcarea peneralizatoare care ne-a condus de la verticalita- 
te la spaţialitate poate fi încă extinsă pentru a „cuceri“ din 
Aproape în aproape toate „categoriile“ în lipsa cărora pro- 
iectul nostru de a exista în lumea care ne este oferită în mod 
natural n-ar putea îmbrăca aceste forme de realizare. Pentru 
moment Gonseth nu are în vedere, vorbind de aceste forme 
de realizare, decît subiecţii individuali și ceea ce în refe- 
renţialul lor le este comun la nivel elementar. Se face încă 
abstracție de inevitabila inserţiune a indivizilor într-o comu- 
nitate sau alta, de modalităţile participării lor la un refe- 
renţial colectiv, lăsînd loc însă posibilităţii de a reintegra ul- 
terior ceea ce este astfel neglijat. „Subiectul natural“ la care 
se apelează deocamdată nu este decît o ficţiune utilă. Am 
putea spune, cu aceeași intenţie simplificatoare, că raportul 
subiectului natural cu mediul său natural este mediatizat de 
un anume referenţial natural căruia îi sînt atribuite „catego- 
riile“ (de exemplu cea de cauzalitate) ce guvernează efec- 
tuarea coordonată a activităţilor noastre corporale și sen- 
zoriale. (Am fi repede conduși pe căi arbitrare dacă am ignora 
forma corporală obligatorie care mediatizează sui-generis 
prezenţa noastră în lume.) După felul în care privim refe- 
renţialul, aceste „categorii“ pot fi interpretate într-un ori- 
zont de subiectivitate sau într-un orizont de obiectivitate. 
Urmînd exemplul spaţialităţii, care el însuși reia și amplifică 
pe cel al verticalităţii, Gonseth sugerează şi o metodă de a- 
bordare a cunoașterii acestor categorii elementare ca forme 
de apariţie a subiectului. După referenţialul în care se inves- 
tesc, putem face ca ele să se actualizeze dînd loc la sem- 
nificaţii exterioare diferite și chiar incompatibile. Ele emerg 
atunci din referenţial cu titlu de condiţii formale care tre- 
buiesc satisfăcute de partea subiectului. Fiecare din actuali- 
zări oferă acestor condiţii un răspuns în situaţie. Astfel spa- 
țialitatea se prezintă ca o formă invariantă, pentru subiect, a 
virtualităţilor pe care i le oferă lumea de a se pune în situaţie. 

Nu acest aspect de subiectivitate al referențialului se impune 
cu prioritate subiectului natural, ci aspectul său de reali- 
tate. În genere aspectul de subiectivitate nu se conștientizează 
dacă facultatea de observaţie şi de interpretare a subiectului 
nu este pusă în dificultate. Spaţialitatea, de pildă, îi apare 
subiectului natural ca fiind forma întinsă a unui spaţiu real, 
a spaţiului care-i este dat pentru a înscrie în el propria sa 
realitate, iar nu ca o rezervă subiectivă de potențialităţi la 
dispoziţia unei funcţii actualizatoare şi figuratoare, unei anu- 

mite puneri în situaţie a subiectului, nu ca un fel subiectiv de 
a stabili o perspectivă. Remarca este valabilă pentru toate 
„categoriile“ pe care trebuie să le comporte un referențial 
pentru a fi un referenţial natural. În lipsa unui efort special 
care să le facă să apară ca exigențe venind de la subiect 
şi actualizîndu-se prin punerea lor în situaţie, ele se vor 
prezenta drept condiţii de existență a unei realităţi exte- 
rioare cu care structurile subiective ale cunoașterii nu se 
acordă decît potrivindu-i-se, ajustîndu-i-se. Nu trebuie uitat 
însă că cele două feţe ale referenţialului se completează și se 
limitează reciproc. Dacă n-ar exista — spune Gonseth — 
nici un referenţial capabil a le întâlni, a le măsura și acorda, 
ar fi afectat, prin reacţie, subiectul însuși pînă în proiectul 
său de a exista într-o lume reală. Filozoful elveţian ne face 
să presimţim cum anumite chestiuni care survin aproape de 
la sine duc la o apreciere şi mai lucidă, — deși încă la 
nivelul „ficţiunii utile“ a subiectului natural —, a riscurilor 
inerente „actului de a exista“: 1) este oare obligatoriu asi- 
gurat succesul medierii operate de referenţialul natural în 
cazul subiectului natural?; 2) este exclus ca geneza unui refe- 
renţial să ajungă la o malformaţie de o anumită gravitate?; 
3) este în afară de orice discuţie că un referenţial patologic 
poate împiedica, și chiar grav, continuarea unei existenţe nor- 
male?; 4) răspunsul la aceste chestiuni este același pentru un 
referenţial natural ca și pentru unul elaborat printr-un sus- 
ținut efort reflexiv? 

Dar înainte de a îmbogăți „experienţa mixtă“ pe cale 
de constituire cu o abordare propriu-zis genetică, să fixăm 
în cîteva puncte și mai pregnante lecţia „brazilor oblici“. 
Diferită de o simplă invenţie sau fabulă euristică, această ex- 
periență ne restituie un eveniment real. Sediul ei nu este Însă 
locul determinat în care s-a produs, ci „universul conștien- 
țial al subiectului“ pe care îl reprezenta filozoful. Expe- 
riența nu s-a făcut şi nu se putea face fără acest subiect, în 
lipsa universului subiectiv în stare să o realizeze Și să o re- 
simtă. Într-adevăr, în sensul care i-a fost conferit, refe- 
rențialul ne apare totdeauna ca fiind în serviciul subiectului, 
organ al subiectului de armonizare cu situaţia. Trebuie notat 
că procedura de instaurare a acestui sens nu este o strategie de 
fundament. Elaborarea ideii de referențial n-are nimic dintr-o 
necesitate pur logică. Ea nu este efectul unei „definiţii perfect 
valabile“, nici al unui demers riguros deductiv. Ceea ce nu 


inseamnă, pe de altă parte, că am avea de-a face cu o semni- 
licaţie introdusă arbitrar, pe baza unor date alese absolut li- 
ber, fără nici o constrîngere. Este vorba de o, strategie de 
angajare care, instituind progresiv sensul, realizează în a- 
celași timp o creaţie și o descoperire: crearea ideii de refe- 
renţial şi descoperirea cîmpului său de actualizare sau apli- 
care (11, p. 30). Ambele rămin, prin geneză și destinaţie, 
într-o stare de nedesăvîrșire şi devenire. Indirect, această in- 
stituire particulară a sensului ne dă un exemplu de modul 
în care printr-o „retorică“ bazată pe reînnoirea informaţiilor 
integrate limbajului (în opoziţie cu una de intenţie strict dis- 
cursivă), ne putem servi de un cuvînt nou sau de unul deja 
uzual dar care va primi o semnificaţie nouă, fără ca în prea- 
labil să fi oferit un text care să enunţe în mod clar ȘI com- 
plet sensul integral şi precis pe care îl va lua cuvîntul. În- 
tr-un discurs care îşi asumă sarcina de a se face agentul e- 
nunțiator al întilnirii cu realități noi, imprevizibile, în- 
săşi definiția nu mai este decît „urma verbală a unei operații 
generatoare de forme informaţionale“ (11, p. 21). e 

Printr-o asemenea procedură de angajare care n-are nimic 
forțat, cuvîntul referential începe să semnifice ansamblul ex- 
plicit sau implicit al prealabililor în lipsa cărora n-ar putea 
avea loc nici o activitate sistematică. În momentul în care își 
îndeplinește funcţia sa, adică atunci cînd se oferă ca un 
cadru sau orizont de referință, referențialul nu se prezintă 
niciodată ca o realitate deja separată. El este o formă nu 
numai a raportului nostru cu situația așa cum se constituie ea 
pentru noi, dar şi a apartenenţei noastre la situaţie. „Această 
apartenenţă se poate schimba în mii și mii de feluri, referen- 
țialul se poate schimba şi el în consecință, fără să se ştie 
dinainte cum se vor echilibra schimbarea subiectului și cea a 
situaţiei” (11, p. 23). Dar oricare ar fi situaţia și modul de 
a participa la ea, nimic nu ne poate elibera dintr-o dată de 
dependenţa faţă de toţi prealabilii. Pretutindeni omul îşi 
apare structurat de apartenența sa la lume și condiționat 
de participarea sa personală la situaţie. Impunîndu-se într-o 
situaţie sau alta, referenţialul nu comportă o garanție in- 
failibilă de autenticitate. El se poate adapta în mod eficace 
schimbărilor provenind de la o situaţie în evoluţie, de la su- 
biectul însuși sau de la ambele în același timp. Schimbarea 
referențialului stabilește sau restabilește o anumită stare „de 
interdependenţă funcţională în care subiectul caută „să-și 
apere integritatea. Se întîmplă ca uneori acest lucru să nu 


41 


42 


reușească fără eforturi speciale de redresare, sau chiar să eşu- 
eze în diferite grade, ducînd la o dezorganizare mai mult sau 
mai puţin profundă a persoanei și a lumii pe care și-o apro- 
priază, în care se proiectează și se înscrie, adică a celor două 
universuri, de subiectivitate și de obiectivitate, pe care în 
mod normal referenţialul le întilnește, le mediază, le armo- 
nizează. Astfel de cazuri pun și mai bine în evidență jus- 
tețea remarcii generale după care referenţialul este compara- 
bil cu un instrument pus în serviciul subiectului, împărtășind 
atributele proprii tuturor formelor purtătoare de informaţii: 
incompletitudine, schematism, capacitate de revizuire şi risc 
de degradare. 

Există o multitudine de surse, nu toate de aceeaşi natură, 
care contribuie la formarea referenţialului, la menţinerea sa 
în fiabilitate sau la mutaţia sa. Unele aduc o informaţie pri- 
vind „lumea exterioară“ (de exemplu, impresiile vizuale care 
induc în noi figuraţia unui peisaj putind să ne servească de 
referenţial instantaneu). Aportul informaţional al altor surse 
este relativ la „lumea interioară“; am putea spune chiar că 
este de ordin intim (de exemplu, informaţiile genetice a căror 
absenţă ar face imposibilă structurarea cîmpurilor de figura- 
ție atașate organelor de simţ). Dar nu trebuie să instituim 
între ele o linie de demarcaţie artificială. Se poate spune cu 
certitudine că „pentru un subiect (individual sau colectiv) 
în situaţie, referenţialul are forță de sistem de referință pen- 
tru toate orizonturile de realitate şi formele de activitate pe 
care le comportă situaţia. Acest sistem nu poate fi niciodată 
decît în stare de nedesăvîrșire sau de incompletitudine. Pe 
de altă parte, formațiunile care concurează sau au concurat 
la formarea acestui referenţial acoperă ansamblul orizonturi- 
lor de participare ale acestui subiect. Este deci cu totul firesc 
să admitem că referenţialul nu este străin nici unuia dintre 
ele“ (11, p. 31). În această perspectivă nu mai poate fi sus- 
ţinută ideea unei opoziții radicale a subiectivului şi obiecti- 
vului sau aceea a unei separaţii nete, pentru fiecare subiect, 
a universului său propriu şi a universului în care, împreună 
cu ceilalţi, își înscrie existența sa corporală şi activitățile sale. 
De aceea trebuie spus că în cele din urmă verticalitatea sau 
oblicitatea din experienţa „brazilor înclinați“ nu aparţine în 
mod funciar nici universului subiectivităţii, nici lumii obiec- 
tivităţii. Ea relevă, spune Gonseth, existenţa unei naturi mixte, 
arbitru în situaţie între obiectiv și subiectiv. 


liste evident că pe calea acestei proceduri de angajare, tema 
relerenţialului devine teoretic infinită. Practic ea poate pune 
in valoare informaţii relevante provenind de la toate orizon- 
turile de înrădăcinare și de angajare ale fiinţei-în-lume (în 
natură și în societate) care sîntem. Experienţa noastră mixtă, 
abia la începuturile ei încă ezitante, Ya strînge şi va sensi- 
biliza o parte din aceste informaţii, rāmînînd, prin firea lu- 
crurilor, incompletă, schematică, revizuibilă. 

CAPITOLUL || 
GENEZA UNUI REFERENȚIAL NATURAL 


§1. O „revoluție copernicană“: decentrarea 


Oricît de sofisticată ar fi situația celui care ridică prima din 
chestiunile enunțate mai înainte, ar fi nesăbuit ca el să răs- 
pundă pur și simplu că niciodată nu este asigurat de succesul 
medierii operate de referenţialul natural: nesăbuinţa de a de- 
cide împotriva unei anumite evidențe, cea a coordonării co- 
tidian reuşite şi constant reînnoite a activităților sale și ale 
altora. Dar cum ar putea fi purtătorul unui „proiect de a 
exista“ și cum l-ar putea pune în execuție dacă ceea ce su- 
biectul este și trebuie să devină n-ar fi dinainte conform cu 
ceea ce lumea permite ca el să fie şi să devină? S-ar părea 
că trebuie atunci să apelăm la un soi de armonie prestabilită 
intre structurile lumii și structurile subiectului. Pentru Gonseth, 
ca și pentru o întreagă orientare modernă a cercetărilor de 
psiho- şi sociogeneză a subiectului epistemic, ideea unei ase- 
menea armonii este o ficțiune metafizică, adică nici măcar 
o ficţiune utilă de care să nu se poată lipsi, cel puţin într-o 
primă fază, o analiză ghidată de exigenţele unei justeți şi 
autenticități progresive. Ea conţine însă un element pe care 
trebuie să-l încorporăm oricărui răspuns valabil: anume, acea 
„obligaţie originară“ orientînd subiectul spre căutarea unui 
acord cu mediul său, acord poate precar şi imperfect, dar 
totodată indispensabil. Necesitatea regăsirii şi integrării con- 
venabile a acestui element nu trebuie să ne înșele asupra 
faptului că ideea armoniei prestabilite, luată în orizontul ei 
global de enunţare, ca și în „informulatul“ care o susţine, se 
înrădăcinează într-un anumit referenţial religios. O ana- 
liză de genul celei avute în vedere nu-și poate însă face al 
său un asemenea referenţial care, dimpotrivă, el însuși va 
putea fi mai bine înţeles și explicat, eventual dezorganizat 


progresiv pînă la „ştergerea“ din subiectivitate, prin adop- 
tarea şi interiorizarea unor referențialuri potrivite acestui 
scop. E 

Exista o altă cale de urmat, alte mijloace pe care să le 
poată integra, pe care să trebuiască chiar să le integreze si- 
tuaţiei sale — dacă nu vrea să rătăcească în arbitrar și steril 

- cel care meditează azi la problema articulării, „instalării“ 
in subiectul natural a unui referenţial natural? Răspunsul este 
afirmativ. Avem în vedere în cele ce urmează calea trasată 
de cercetările referitoare la psihogeneza funcţiilor cogni- 
tive, în special de cercetările lui Jean Piaget și ale școlii sale, 
pe linia mecanismelor de formare şi conectare a registrelor 
acţionale şi cognitive ale subiectului oarecare (sujet quelcon- 
que). Urmând această cale, presupoziţia armoniei prestabilite 
cedează locul unei viziuni mult mai dramatice despre anga- 
jarea oricărei fiinţe în proiectul său de a exista. 

Am văzut că în vocabularul gonsethian o structură su- 
biectivă se va putea revela prin faptul de a se menţine inva- 
riantă în raport cu anumite schimbări de referenţial. Aborda- 
rea genetică arată că ceea ce în faza terminală se prezintă ca 
format și stabilizat este rezultatul unui lung proces de dez- 
voltare avansînd spre un acord viabil între subiectiv și 
obiectiv. Procesul înaintării spre fazele de echilibru final poate 
desigur să comporte blocări, devieri etc., adică obstacole în 
calea formării unui referenţial normal. În genere, acordul 
căutat şi cucerit progresiv reuşeşte doar între anumite limite 
de toleranţă, cum se exprimă Gonscth (11). Riscurile la care 
este expusă geneza unui referenţial valabil ne dau o primă 
indicație asupra direcţiei în care trebuie revizuită ideea de 
subiect infailibil, activă încă în unele medii filozofice, ideo- 
logice. 

Pentru ca toate aceste consideraţii să nu rămînă la un sta- 
diu de prea vagă generalitate și elementaritate (aforistică, 
intuitivă sau dogmatică), pentru a nu lăsa impresia unui ver- 
balism mai mult sau mai puţin abil care nu poate invoca în 
sprijinul său decît o introspecţie îndoielnică sau un „bun 
simţ“ metodologic obţinut și exersat pe domenii străine mate- 
riei în discuţie și doar transpus aici prin „versalitate dia- 
lectică“, ni se pare necesară o angajare mai susținută pe terenul 
cercetărilor de psihologie și epistemologie genetică. Una din 
ideile directoare, care le orientează deopotrivă observaţiile 
şi interpretările, formulate şi reluate ca un laitmotiv în mai 


45 


46 


toate lucrările lui Piaget, interesează direct tema noastră: 
orice cunoaștere comportă în mod necesar un proces de asi- 
milare, de integrare în structuri prealabile. Noţiunea de asi- 
milare în sens funcţional larg o implică pe aceea de semnifi- 
caţie și exprimă, pe de altă parte, solidaritatea esenţială a 
cunoașterii şi acţiunii: a cunoaște un obiect sau un eveniment 
înseamnă, într-o măsură importantă, a le utiliza asimilîn- 
du-le la schema de acţiune (= ceea ce într-o acţiune este 
transpozabil, generalizabil sau diferenţiabil de la o Situaţie 
la alta, altfel spus ceea ce este comun în diversele repetări 
sau aplicări ale aceleiași acţiuni — de exemplu scheme de 
reuniune, de ordine, etc.). În perspectiva „asimilării cogni- 
tive“, schema tradiţională S > R (modelul asociaționismului) 
este neadecvată întrucît un obiect nu constituie un stimul per- 
ceptiv $ decît în măsura în care organismul care percepe este 
sensibilizat faţă de obiect, astfel încât stimulul să poată fi asi- 
milat la o schemă a cărei manifestare constituie răspunsul R. 
„Activitatea organizatoare a subiectului trebuie considerată în 
acest caz ca fiind tot atît de importantă ca și legăturile inerente 
stimulilor exteriori, deoarece subiectul nu devine sensibil la 
aceștia din urmă decît în măsura în care ei pot fi asimilați 
structurilor deja construite, pe care ei le vor modifica și le 
vor îmbogăţi în funcţie de noi asimilări“ (17, p. 9). Cele mai 
multe scheme nu corespund unui montaj ereditar complet ela- 
borat, ci se construiesc treptat generînd chiar diferențieri prin 
acomodarea la situaţii modificare sau prin combinări multi- 
ple şi variate, adică prin asimilări reciproce cu sau fără aco- 
modări noi. Prin acomodare se înţelege orice modificare a 
schemelor de asimilare, sub influenţa situaţiilor externe la 
care se aplică. Așa cum nu există asimilare fără acomodări an- 
terioare sau actuale, tot astfel nu există acomodare fără asimi- 
lare: mediul nu provoacă o simplă înregistrare de amprente 
sau formare de c6pii, ci declanșează ajustări active. Spunem 
atunci că are loc o acomodare a schemelor de asimilare. 
Acestea sînt, pe scurt, coordonatele paradigmei piagetiene în 
cadrele căreia vom putea urmări cucerirea progresivă de către 
subiect a unor elemente care compun ceea ce am numit cu 
Gonseth referenţialul natural. Ulterior va putea fi luat în dis- 
cuţie însuși acest referenţial ştiinţific al lui Piaget, care me- 
diază propria sa punere în situație ca psiholog și epistemo- 
log. 

Lucrările colective ale Centrului internaţional de episte- 
mologie genetică din Geneva (condus de Piaget) aduc tot mai 


multe confirmäri ideii după care „cunoașterea nu poate fi 
conceputa ca predeterminată nici în structurile interne ale 
subiectului, deoarece ele rezultă dintr-o construcție efectivă 
ji. continuă, nici în caracterele preexistente ale obiectului, 
liindcă nu sînt cunoscute decît datorită medierii necesare a 
acestor structuri...“ (15, p. 5). Recunoaștem aici preocu- 
parea, de inspiraţie constructivistă și dialectică, de a înţelege 
cunoaşterea în aspectul ei de elaborare nouă, deschisă necesi- 
taţii, în direcţia formalului, şi obiectivităţii, în cea a realului. 

Analiza psihogenetică a trebuit să abandoneze multe din 
presupoziţiile epistemologiilor clasice. La „izvoarele“ ei (în 
sens relativ și oarecum metaforic întrucît nu există începuturi 
absolute), cunoaşterea nu provine nici de la un subiect con- 
știent de sine, nici de la obiecte deja constituite din punctul 
de vedere al subiectului și care s-ar impune acestuia. La în- 
ceput nu există nici subiect epistemic nici obiecte în sens 
gnoseologic, după cum nici instrumente invariante de schimb 
între subiect și obiect. Cum se constituie asemenea media- 
tori? Epistemologia tradiţională a admis cu prea mare uşu- 
rinţă că percepţia este instrumentul iniţial de schimb. În 
acord cu convergenţa faptelor observate și din necesităţile 
unei teorii interpretative în care ele să-și găsească o mai bună 
explicaţie, epistemologia genetică propune o reconstrucție a 
mecanismelor formatoare de subiect epistemic, de obiecte și 
de mediatori între ele plecînd de la acțiune, considerată în. 
marea sa plasticitate. Nu este ignorat rolul esenţial pe care 
îi joacă percepțiile, dar se dă seama de faptul dependenţei 
lor parțiale de acţiunea în ansamblul său. Orice percepţie 
în general sfirşește prin a conferi elementelor percepute sem- 
nificaţii relative la acţiune. Se știe acum că unele mecanisme 
perceptive, despre care s-ar fi putut crede că sînt înnăscute 
sau în orice caz foarte primitive, nu se constituie decît la 
un anumit nivel al construcţiei obiectelor, construcţie solidară 
cu acţiunile, cu schemele de acţiune și cu interiorizarea lor sub 
formă de operaţii. 

Acţiunea primitivă de la nivelul senzorimotor anterior lim- 
bajului sau conceptualizării reprezentative se caracterizează 
printr-o completă nediferenţiere între subiectiv și obiectiv (așa- 
numitul „adualism*“ constînd în lipsa oricărei frontiere stabile 
între datele lumii interioare și cele ale universului exterior) 
şi o centrare fundamentală, deşi radical inconștientă, fiindcă 
este legată de această nediferenţiere. Nediferenţierile iniţiale 
între ceea ce ulterior se va construi progresiv, stadial, cu ti- 

tlul de subiect şi obiecte, fac ca subiectul să nu se cunoască 
încă în calitatea sa de sursă a acţiunilor. Expresia „egocen- 
trism radical“, care redă faptul centrării acţiunilor pe corpul 
propriu, nu desemnează un eu conștient. Încă necocrdonate 
între ele, acţiunile primitive ale nou-născutului (suptul, pri- 
vitul, apucatul etc.) constituie fiecare în parte un mic tot izo- 
labil care leagă direct corpul propriu de obiect. Centrarea 
automată pe corpul propriu — deși nu este nici voită, nici 
conştientă — face din acesta singura referinţă comună şi 
constantă a acţiunilor necoordonate, altfel zis o primă, şi 
primitivă versiune a referenţialului natural. Această stare ini- 
ţială, căreia îi este proprie conexiunea specifică dintre necoor- 


donarea acţiunilor, nediferenţierea subiectului şi a obiectelor 
și centrarea pe corpul propriu, va fi depăşită prin decen- 
trarea acțiunilor în raport cu corpul propriu. La niveluri 
succesive ale perioadei senzorimotorii, acţiunile încep sa se 
coordoneze Între ele prin jocul asimilărilor reciproce. Coor- 
donarea acţiunilor presupune o iniţiativă care depăşeşte in- 
terdependenţa imediată între un lucru exterior şi corpul pro- 
priu. Asistăm la constituirea treptată a subiectului ca izvor 
de acțiuni și cunoașteri. ? 

Perioada senzorimotorie (aproximativ primele optsprezece 
luni), deşi încă foarte elementară — este perioada în care su- 
garul, lipsit de limbaj și de funcţia simbolică, nu dispune 
încă nici de gîndire nici de afectivitate legată de reprezen- 
tări —, are o foarte mare importanță pentru înţelegerea ge- 
nezei referenţialului natural. În acest stadiu, copilul elabo- 
rează „atit ansamblul substructurilor cognitive care vor ser- 
vi ca punct de plecare pentru construcţiile sale perceptive şi 
intelectuale de mai tirziu, cît şi un anumit numar de reacţii 
afective elementare, care vor determina în parte afectivitatea 
lui ulterioară“ (17, p. 7). Inteligența senzorimotorie care se 
constituie înainte de apariţia limbajului este esențialmente 
practică. Ea reuşeşte să rezolve numeroase probleme ce acţi- 
une construind un sistem complex de scheme de asimilare şi 
să organizeze realul după structuri practice spaţio-tempora- 
le şi cauzale. Așadar, pe de o parte sistemul schemetor de 
asimilare senzorimotorii se constituie într-un soi de logică a 
acţiunii — substructura viitoarelor operaţii ale gîndirii, pe 
de altă parte inteligenţa senzorimotorie structurează, universul 
subiectului în acest orizont practic restrîns, organizînd rea- 
lul cu ajutorul marilor categorii ale acțiuni pe care le con- 
struieşte prin însăși funcţionarea sa: schemele obiectului per- 

manent, ale spațiului, timpului și cauzalităui — substructuri 
ale viitoarelor noţiuni corespunzătoare. „Nici una din aceste 
categorii nu este dată de la început și universul inițial este 
în întregime centrat pe corpul propriu și pe acţiunea proprie 
a copilului într-un egocentrism pe cît de total pe atît de in- 
conștient (în lipsa unei conștiințe a eului). În cursul primelor 
optsprezece luni se efectuează, dimpotrivă, un fel de revoluţie 
copernicană sau, mai simplu, o decentrare generală, în urma 
căreia copilul sfârşeşte prin a se situa ca un obiect între altele, 
într-un univers format din obiecte permanente, structurat 
spaţio-temporal și constituind sediul unei cauzalități în ace- 
laşi timp spaţializate și obiectivate în lucruri“ (17, p. 14— 
15, subl. ns.). 

Această revoluţie copernicană — cum îi zice Piaget suges- 
tiv, utilizînd o expresie pe care Kant a consacrat-o în epis- 
temologie cu sensul știut — joacă un rol decisiv în geneza 
referențialului cognitiv „natural“. Oricît de natural ni s-ar 
părea faptul prezenţei noastre imediate într-o lume de obiecte 
date, atunci cînd judecăm sau mai degrabă resimţim situaţia 
dinăuntrul fazei terminale a articulării propriului nostru re- 
ferenţial natural, analiza genetică ne învederează un proces 
constructiv relativ lent, nelipsit de obstacole și eșecuri. Uni- 
versul iniţial ataşat subiectului pe cale de formare este o lume 
fără obiecte, o lume alcătuită din „tablouri“ mișcătoare și 
inconsistente; care apar și dispar. Universul practic al obiec- 
telor permanente se constituie abia începînd cu al doilea an 
de viaţă, după ce mai întîi la acoperirea sau ascunderea 
după un ecran a obiectelor copilul reacţionase ca și cum 
acestea ar fi dispărut. Abia mai tîrziu obiectul este promovat 
la rangul de mobil independent și căutat în funcţie de depla- 
sările sale succesive. Nu se poate nega intervenţia în această 
construcţie a experienţei: succesele sau eșecurile sale sînt uti- 
lizate de acţiunile subiectului. În acelaşi timp nu trebuie ne- 
socotită organizarea proprie acţiunilor. La început ireversi- 
bile, ele tind apoi să compenseze perturbațiile exterioare (dis- 
pariţii) prin reacţii în sens invers de regăsire și readucere. 
Organizarea spaţiului prin coordonarea mișcărilor subiectu- 
lui permite a localiza obiectul în deplasările sale şi a-i con- 
feri o permanență independentă de acțiunea proprie astfel 
decentrată. Cercetările genetice au pus în evidență solidari- 
tatea care există între organizarea obiectului, a spaţiului, a 
succesiunilor temporale (ca în cazul mișcărilor succesive) și a 

cauzalitāții. Exemplul schemei obiectului permanent, încă 


50 


doar practică la nivel senzorimotor, ne arată că noţiunile cele 
mai curente și intuitive (naturale) de conservare nu rezultă 
nici dintr-un montaj înnăscut nici dintr-o simplă lectură a 
experienţei, ci dintr-o elaborare operatorie sau cvasioperato- 
rie. Noţiunile spontane de conservare nu sînt a priori, cum 
s-ar putea crede constatind sau resimţind constrîngerea pe 
care o exercită asupra simțului comun. Ele presupun o con- 
strucţie progresivă în care „datele“ experienţei colaborează 
cu structurările subiectului. O soluţie aprioristă o întîlnim 
la E. Meyerson în legătură cu noţiunea de conservare a obiec- 
tului ca substanță. În permanenţa substanţei el vedea produsul 
unei identificări intervenind încă de la percepţie și impunând 
subiectului ideea că, în spatele datului sensibil oferit de această 
percepţie, trebuie să intervină o substanță exterioară şi inde- 
pendentă în calitate de cauză a percepţiei. Epistemologul fran- 
cez, încredinţat necritic unei psihologii sumare, la jumătatea 
drumului între observaţia controlată și introspecţia metodic 
dirijată, a ajuns la concluzia universalităţii credinţei în perma- 
nența obiectului. „Înainte de a vedea copii, mărturisește Piaget, 
aş fi raţionat și eu ca Mitville sau ca E. Meyerson: aş fi admis 
că subiectul postulează A=A prin faptul însuși că gândeşte. 
Dar studiul dezvoltării mentale m-a condus la constatarea că 
identitatea are mai puţină putere la anumite niveluri decît la 
altele“ (21, p. 7). În particular, acest studiu a arătat că per- 
manenţa obiectului se construiește între 6—7 şi 12—18 luni 
în strînsă legătură cu organizarea grupului practic al deplasă- 
rilor. La început nu există nici un spaţiu unic, nici o ordine 
temporală care să înglobeze ca un recipient obiectele şi eveni- 
mentele. Avem de a face doar cu un ansamblu de spaţii etero- 
gene şi fără relaţii între ele (spaţiu bucal, tactilo-kinestezic, pos- 
tural, vizual și auditiv), fiecare din ele centrat pe corpul pro- 
priu care, el însuși, nu este situat în ansamblul său în spaţiu 
(22). Treptat aceste spaţii eterogene se coordonează într-un 
spaţiu unic, cuprinzînd obiectele şi corpul propriu ca un obiect 
printre altele, și caracterizat prin anumite structuri fundamen- 
tale: permanenţa obiectelor cînd ies din câmpurile perceptive 
actuale și coordonarea deplasărilor și a poziţiilor într-un 
„rup“ de natură practică (fără reprezentări în gîndire) dar 
asigurînd deja o decentrare generală în raport cu corpul pro- 
priu. 


Încă Poincar€ căuta originea organizării spaţiului în coor- 
donarea mișcărilor corpului propriu ca şi ale obiectelor exte- 
rioare. El susţinea că această coordonare se sprijină pe o 


structură inerentă acțiunilor subiectului şi, în consecință, a 
priori: grupul deplasărilor. Structura în cauză — arată, Pia- 
get — joacă rolul genetic atribuit de marele matematician, 
dar nu este a priori, ci se construiește treptat în decursul pri- 
melor optsprezece luni de existenţă. Necesitatea sistemului de 
scheme senzorimotorii pentru a coordona spaţiul într-un tot 
(deşi este vorba de o totalitate de acţiuni succesive şi nu de 
reprezentări simultane) dovedește că spaţiul, ca mediu comun 
al obiectelor acţiunii şi percepţiei, nu este perceput în el în- 
suși: el integrează percepțiile într-un sistem, dar acestea nu 
sînt suficiente pentru a-l construi (20, vol. I, p. 186 şi urm.). 


În ultimele stadii ale nivelului senzorimotor se observă 
într-adevăr că, în concordanţă cu conduitele de localizare și 
căutare a obiectului permanent, deplasările se organizează 
într-o structură fundamentală „care constituie eșafodajul spa- 
iului practic, urmînd ca odată interiorizate să servească drept 
bază operaţiilor de metrică euclidiană“ (17, p. 17). Se con- 
stată o interdependenţă între construirea grupului practic al 
deplasărilor și cea a permanenţei obiectelor, care va sfîrşi 
prin a constitui invariantul grupului însuși: invariant nece- 
sar elaborării spaţiului, cauzalităţii spaţializate și, mai gene- 
ral, tuturor formelor de asimilare care depășesc cîmpul per- 
ceptiv actual. Sistemul obiectelor permanente și al deplasă- 
rilor este solidar cu o primă structurare temporală a uni- 
versului practic, precum și cu o anumită structurare cauzală: 
o proprietate a obiectului constă în a fi sursa, sediul sau re- 
zultatul unor acţiuni diverse, ale căror legături constituie 
categoria de cauzalitate. Psihologia genetică a pus şi aici în 
evidenţă o lungă evoluţie conducînd de la fazele iniţiale ale 
„schematismului cauzal“, centrate pe acţiunea proprie a co- 
pilului, în care nu se ţine seama de legăturile spaţiale și fi- 
zice inerente schemelor cauzale materiale, spre o cauzalitate 
obiectivă şi decentrată. 

Instalarea în această formă de coordonare și decentrare la 
nivel senzorimotor a referenţialului natural a putut fi urmă- 
rită și confirmată de mai mulţi cercetători și pe eșantioane 
diferite de subiecţi, în limitele unei aproximaţii tolerabile și 
totodată relevante în ce priveşte caracterul de normalitate al 
procesului. Aspectul dramatic de care vorbeam la începutul 
capitolului nu lipseşte însă. S-a observat la unii subiecţi exis- 
tenţa unor întirzieri sistematice, de regulă elective, ale dez- 
voltării, ba chiar opriri și regrese. A fost semnalată, de pildă, 
existența unor lacune în schema obiectului permanent la copiii 

psihotici care prezintă tulburări ale „relaţiilor obiectuale“ 
(relaţii care marchează dubla constituire a „eului“ diferen- 
țiat de „altul“ și a altuia devenit obiect de afectivitate). Se 
știe că în strînsă legătură cu elaborarea „modelului informa- 
tional“ al universului exterior, subiectul elaborează „modelul 
informațional“ al propriului eu, fizic și psihic, printr-o orien- 
tare specifică spre mediul intern biopsihic a registrelor acţio- 
nal-receptoare şi interpretative. Cît privește modelul eului 
psihic, a cărui formă superioară este conştiinţa de sine și 
integrarea conştientă, Marx observa ironic: „Deoarece nu vine 
pe lume cu o oglindă în mînă și nici ca un filozof fichtean, 
pentru care „Eu sînt eu“, omul se oglindește mai întîi în alt 
om. Numai raportîndu-se la omul Pavel ca la un semen al 
său, omul Petru se raportează la sine însuși ca om“ (102, p. 
67). Vorbind de fenomenul centrării acţiunii pe corpul propriu 
și al decentrării, trebuie să ţinem seama și de constituirea pro- 
gresivă a modelului eului fizic. Nu ne naștem nici cu ima- 
ginea schemei corporale (70, p. 91). Pe măsură ce se consti- 
tuie, ca structură informaţională, în cursul dezvoltării onto- 
genetice (2,6—3 ani, continuînd pînă la vîrsta adultă), ea 
contribuie la creșterea gradului de integrare teleonomică 
a diferitelor componente morfofuncţionale ale corpului în rea- 
lizarea comportamentului, permiţind, de exemplu, stabilirea 
unor conexiuni mai ample și mai variate între cîmpurile sen- 
zoriale sau exteroceptive și cele posturale sau proprioceptive 
(ceea ce se poate constata în evoluţia conduitelor de imitație). 
Tulburările schemei corporale, așa cum arată datele clinice 
(vezi 103, p. 96), conduc la o destrămare a unităţii „eului 
fizic“ și generează în plan subiectiv fenomene de înstrăinare, 
metamorfozare, dezarticulare etc. 


$2. Perceptia 


Sîntem încă departe de a fi schiţat, fie și numai în liniile 
sale mari, psihogeneza referenţialului natural care mediază 
în mod inalienabil punerea în situaţie de cunoaștere și inter- 
venţie de care se dovedește capabil „subiectul oarecare“ com- 
portînd un echipament cognitiv şi acţional normal. Anumite 
componente ale referenţialului, deja dobîndite, manifestă pu- 
terea de a se actualiza, de a se investi cu titlu de mediatori 

în noile situaţii de cunoaștere şi intervenţie, precum și puterea 
de a fi depășite și regăsite sui-generis prin reconstrucţie şi 
reintegrare la nivelurile ulterioare. Este uşor de recunoscut 
incompatibilitatea metodei și rezultatelor cercetărilor de psi- 
hogeneză a funcţiilor cognitive cu tradiţia empiristă care con- 
sideră cunoașterea ca un fel de copie a realului și inteligenţa 
ca provenind numai din senzaţii și percepții. Or, în perspec- 
tivă psihogenetică, percepţia constituie un caz particular al ac- 
tivităților senzorimotorii. Se pune problema de a determina 
rolul percepţiilor în evoluţia intelectuală a copilului în raport 
cu rolul acţiunii sau al operaţiilor care derivă din acţiune prin 
interiorizările și structurările ulterioare. 

Să reținem mai întîi că din punct de vedere genetic (vezi 
16) nu se poate atribui tuturor percepțiilor o structură uni- 
că, tot așa cum nu pot fi reduse toate inferenţele la una si 
aceeași structură. În ciuda continuității, a ansamblului de in- 
termediari pe care îi găsim efectiv între structurile perceptive 
cele mai elementare și structurile operatorii cele mai comple- 
xe ale inteligenţei, o diferență calitativă le desparte. Și unele 
şi celelalte constituie forme de echilibru și constau în struc- 
turi de ansamblu caracterizate prin legi de totalitate, dar 
compunerii nonaditive şi ireversibile proprie structurilor per- 
ceptive îi succedă compunerea riguros aditivă și reversibilă 
a operaţiilor. Odată stabilite asemănările și deosebirile între 
structurile perceptive și cele ale inteligenţei, problema filia- 
ţiei ia forma unei alegeri între două ipoteze deopotrivă gene- 
tice: sau structurile inteligenței derivă din primele prin sim- 
plă extindere la situaţii mai complexe, prin mobilitate pro- 
gresivă, trecere de la reglări semireversibile la operaţii re- 
versibile etc., sau eventuala continuitate a tranziţiilor se ex- 
plică — şi aceasta este soluția adoptată de Piaget — prin 
subordonarea graduală a structurilor perceptive la schematis- 
mul senzorimotor în general, care constituie şi adevărata sursă 
a dezvoltării inteligenţei. Trebuie completată însă această dis- 
cuție globală cu o analiză particulară a fiecărui domeniu în 
care se constituie relativ simultan o structurare perceptivă și 
o „conceptualizare“ sfîrşind prin a fi operatorie. 

Considerind percepțiile la vârste care fac posibile experienţe 
de laborator (începînd cu 4—5 ani), pot fi deosebite două 
feluri de fenomene perceptive, în particular vizuale: efectele 
de cîmp sau de centrare care nu presupun nici o mișcare ac- 
tuală a privirii şi sînt vizibile într-un singur cîmp de cen- 
trare (un tahistoscop cu durate de prezentare atît de scurte 

încît să fie excluse schimbările de fixare putînd servi drept 
mijloc de control) și activitățile perceptive care presupun 
deplasări ale privirii în spaţiu sau comparații în timp orien- 
tate printr-o căutare activă din partea subiectului: activitățile 
de explorare, de transport şi transpunere spaţio-temporale sau 
pur temporale, de anticipări, de schematizare etc. Cu vîrsta 
ele dobîndesc o importanţă crescîndă, devin mai numeroase, 
se rafinează şi se diferențiază multiplu. Activităţile perceptive 
favorizează coordonările, corectează erorile primare, adică 
iluziile sau deformările sistematice proprii efectelor de cîmp, 
deși pot genera și ele noi erori sistematice (iluzii secundare). 
Între efectele de cîmn si cele ale activităţilor perceptive e- 
xistă o frontieră mobilă. Se pot constitui mai devreme sau 
mai tîrziu noi efecte prin sedimentarea activităţilor percepti- 
ve. Acestea din urmă implică nu numai organizarea datului 
senzorial, ci și o intervenție a motricităţii. Un caz remarcabil 
de reglare perceptiva este, în domeniul nercenţiilor vizuale, 
celebrul exemplu al ochelarilor deformanţi (ai lui Ehrismann și 
IvoKohler). Li se cere subiecţilor să poarte încontinuu ochelari 
deformanţi care. să zicem, fac ca obiectele şi persoanele să fie 
percepute în poziție exact răsturnată, După cîteva zile se pro- 
duce însă o redresare. Reglarea s-a efectuat prin reaferenţe 
comandate de schemele senzorimotorii wzuale ale acţiunii, ast- 
fel încît să aiusteze poziţiile vizuale la poziţii tactilo-kines- 
tezice. Rezultă de aici că activitățile perceptive sînt subordo- 
nate faţă de schemele actiunii și funcţionarea ei de ansamblu, 
că organizarea perceptivă are un caracter de reglare (vezi 14, 
p. 263). Ca activităţi senzorimotorii susceptibile de repetare 
și generalizare după o structură comună, activitățile perceptive 
conduc la formarea de scheme perceptive (empirice, geome- 
trice,. ..) capabile să se actualizeze în situaţii noi. Aceste sche- 
me joacă un foarte mare rol în perceptia wzuală, ca dealtfel și 
în cea ştiintifică. Psihologii vorbesc în acest sens de carac- 
terul identificator al perceptiei care se realizează ca un act de 
categorizare (a recunoaște în obiectul perceput reprezentantul 
unei clase prin organizarea indicilor înregistrați cu ajutorul 
unor categorii). Schemele perceptive empirice nu sînt propriu- 
zis concepte sau clase în măsura în care elementul de gene- 
ralizare pe care îl conţin se referă la proprietăţi accesibile 
activității perceptive. Dar alegerea obiectelor asupra cărora 
poartă transpunerile este subordonată întregii activităţi a 
subiectului. Cu înaintarea în vârstă alegerea obiectelor per- 
cepției este din ce în ce mai vădit orientată de un cadru ron- 


ceptual, de sisteme noţionale care încadrează schemele. Sche- 
mele perceptive la care conduc transporturile şi transpunerile 
temporale dau loc unei activităţi de schematizare compara- 
bilă cu un fel de „preimplicaţie“: caracterele obiectelor pe 
care le subsumează schema fiind a, b, c, va fi suficient să 
percepem de exemplu a şi b pentru a anticipa c. Anticiparea 
rămîne perceptivă cîtă vreme nu se traduce printr-o jude- 
cată conceptuală sau imagine mentală, ci printr-o recunoaş- 
tere a formei de ansamblu (în caz de așteptare confirmată) sau 
printr-o surpriză (în caz de infirmare). 

În concepţia lui Piaget ideea continuității liniare între per- 
cepţie și inteligență (structurile perceptive se lărgesc și se ra- 
finează progresiv pînă ce determină structurile operatorii) 
trebuie să facă loc unei alte interpretări, mai adecvate, care 
distinge la toate nivelurile dezvoltării funcţiilor cognitive 
un aspect operativ (relativ la acțiuni şi operaţii în gene- 
re; cînd avem în vedere numai operaţiile în sens strict, folo- 
sim expresia „aspect operator“) și unul figurativ (percepţie, 
imagine mentală etc.). În timp ce structurile operative se de- 
termină prin filiație continuă de la activităţile senzorimotorii 
pînă la inteligenţa operatorie, structurile figurative le sînt în 
mod constant subordonate şi nu se dezvoltă prin filiație di- 
rectă, ci prin îmbogăţiri progresive, plecînd de la structurile 
operative și de la interacțiunile lor cu datele experienței. În 
conformitate cu această interpretare efectele de cîmp nu pot 
fi considerate ca primitive. Dimpotrivă, ele derivă de la ple- 
care din anumite activităţi perceptive şi se îmbogăţesc sub in- 
fluenţa constituirii unor noi activităţi perceptive. La rîndul 
lor, activităţile perceptive depind de la plecare de activitățile 
senzorimotorii. La nivelurile interiorizării activităţilor senzo- 
rimotorii în activități preoperatorii şi apoi operatorii, activi- 
tățile perceptive continuă să se îmbogăţească (prin repercusiuni 
directe sau indirecte ale celor dintii) şi să se sedimenteze în 
noi efecte de cîmp. Funcţia simbolică şi reprezentarea fac 
posibilă constituirea altor structuri figurative (imaginile și 
reprezentările prin imagini). Putem spune în planul unei gene- 
ralități de primă încadrare că un „sistem operativ de transfor- 
mări“ constă în modificarea reciprocă a stărilor unele în altele 
și că aceste stări sînt caracterizate de configurații. Astfel, 
aspectul figurativ al cunoașterii ar furniza semnalizarea sau 
reprezentarea stărilor, iar aspectul operativ ar purta asupra 
transformărilor lor. Cele două aspecte se solidarizează și devin 
indisociabile. Urmărite în psihogeneza și dezvoltarea lor, se 

constată o subordonare progresivă a configurației față de trans- 
formare. Luat izolat, aspectul figurativ dă loc la toate soiu- 
rile de iluzii sistematice, căci este centrat pe stări, fără decen- 
trarea corectoare oferită de transformări. 


Se stabileşte în mod curent o opoziţie radicală între percep- 
ție și inteligenţă din punctul de vedere al specificităţii raportu- 
rilor dintre subiect și obiect pe care acestea le realizează. În- 
tr-adevăr, diferențele par considerabile dacă sînt opuse — prin 
metodă, adesea însă prin abuz și printr-o completă ignorare a 
intermediarilor genetici — situațiile extreme constituite de 
efectele perceptive primare și respectiv de structurile operatorii 
ale inteligenţei. Dar nici percepţia, nici inteligența nu se reduc 
la aceste extreme; pe de o parte, în afara efectelor de 
cîmp există activități perceptive multiple și de niveluri variate, 
pe de altă parte, inteligența operatorie — cum o să vedem — 
este ea însăși repartizată pe niveluri distincte şi precedată 
genetic de inteligenţa senzorimotorie, apoi de formele preope- 
ratorii de inteligenţă reprezentativă. Restabilind continuitatea 
intermediarilor și încercînd, printr-un studiu comparativ, să 
desprindem anumite izomorfisme parţiale între structurile 
perceptive şi cele operatorii, ne vedem obligaţi să atenuăm 
ceea ce am fi tentaţi să postulăm ca opoziţie radicală plecînd 
de la situaţii extreme și oarecum idealizate. Este ceea ce se 
întîmplă, în particular, cu opoziţia dintre caracterul imediat 
al percepţiei, legată de prezenţa obiectului, și caracterul me- 
diat al inteligenței operatorii, a cărei funcţionare nu este legată 
de o atare prezenţă. Așa-zisul imediat nu este decît un caz 
limită al mediatului: „orice cunoaștere a obiectelor comportă 
întotdeauna o parte de elaborare sau de reelaborare, numai 
că această reconstituire este mai rapidă în prezența obiectului 
decît prin deducție şi doar cu sprijinul reprezentărilor simbo- 
lice“ (16, p. 366). Pe terenul activităţilor perceptive nu se mai 
poate vorbi de nemijlocire în sens strict. Constanţele perceptive 
presupun o anumită elaborare din partea subiectului. Activită- 
tile de punere în referință îndepărtează și mai mult percepţia 
de „nemijlocirea pură“: o orizontală, o verticală sau încli- 
naţia unei oblice nu sînt estimate decît în funcţie de o ela- 
borare cuprinzînd cadre tot mai largi. Proprietăţile obiectu- 
lui, chiar în prezenţa sa, sînt atinse cu atît mai obiectiv cu 
cît subiectul dispune de cadre mediate mai bogate, contactul 
„imediat“ fiind mai ales sursă de deformări decît de infor- 
mări adecvate. Dealtfel, începînd cu efectele de cîmp inter- 
vine o schematizare în structurările cele mai elementare ale 

figurilor: schematizare care este cea mai bună dovadă a ro- 
lului mediatorilor în activităţile perceptive. Chiar pe terenul 
percepţiilor primare înregistrările efective pot fi ușurate 
de intervenţia schematizărilor datorate activităţilor anteri- 
oare. Dacă la nivelul efectelor de cîmp formele perceptive şi 
conținuturile lor sînt indisociabile (forma fiind percepută ca 
un caracter esenţial al obiectului), cu transporturile, transpu- 
nerile şi anticipările perceptive asistăm la un început de diso- 
ciere. Ea se traduce printr-o schematizare al cărei rol prin- 
cipal, în prezența obiectului, este de a canaliza explorările 
și înregistrările în funcţie de anumite raporturi anticipate. 
Distincţiile dintre imediat şi mediat, ba chiar dintre prezenţa 
şi absenţa obiectului sînt relative, de grad. Obiectul zis pre- 
zent din punct de vedere perceptiv nu este prezent în tota- 
litatea sa pentru subiect, întrucît nu este atins decît printr-un 
joc de „întâlniri“ incomplete şi eterogene. „Cuplajele“ dintre 
aceste întâlniri provin de la o activitate şi sînt accesibile 
unei schematizări. Se poate deci spune că un început de sche- 
matizare intervine de la plecare în percepțiile cele mai ime- 
diate. „Imediat-itatea, conchide Piaget, nu constituie astfel 
decît o limită niciodată atinsă“ (16, p. 369); trecerea de la 
imediatul relativ la mediat ţine nu de un simplu proces de 
extensie progresivă, ci comportă aporturi succesive de la ac- 
zivităţi senzorimotorii la activităţi perceptive. În mediul unor 
astfel de fapte, cercetări și concluzii își face loc, aproape 
natural, ideea după care orice punere efectivă în situaţie este 
mediatizată de un referenţial care coboară pînă în meca- 
nismele cele mai intime ale structurării și funcţionării fiinţei 
noastre somatopsihice. 

Dezvoltarea progresivă a activităţilor perceptive a fost do- 
vedită printr-o serie de experimentări purtînd mai ales asupra 
explorării configuraţiilor prin deplasări mai mult sau mai 
puţin sistematice ale privirii și ale punctelor ei de fixare (cen- 
trări). S-a observat că subiecţii de vîrste mici se comportă 
ca și cînd ar aștepta să vadă chiar în cazul unor centrări 
aberante; la vîrste mai mari copiii privesc mai atent, dirijînd 
explorarea printr-o strategie sau printr-un joc de decizii în 
așa fel ca punctele de centrare să prezinte maximum de infor- 
maţie și minimum de pierderi. Lipsa de explorare activă dă 
seama de caracterul numit sincretic sau global al percepțţiilor 
copiilor sub şapte ani: subiectul nu percepe într-o configuraţie 
complexă decît impresia de ansamblu, fără analiza părţilor 
sau sinteza relaţiilor lor. În (17) se menţionează experienţa lui 

G. Meili-Dworetski constînd în a folosi o figură echivocă în 
care se poate percepe fie o foarfecă, fie un chip de om. La 
cei mari cele două structurări apar în mod alternativ și rămîn 
incompatibile simultan (căci aceleaşi cercuri reprezintă într-un 
caz ochii unui om, iar în celălalt urechile foarfecei). Dimpo- 
triva, mai mulți copii au dat răspunsul: „Acesta este un domn, 
ȘI 1 s-au aruncat niște foarfeci în obraz“. Acest sincretism 
oglindește o carență a activității de explorare sistematică. 

O experiență, asemănătoare a devenit cunoscută marelui pu- 
blic, amuzînd şi deconcertînd în aceeaşi măsură, prin faimosul 
desen-păcăleală apărut în săptămînalul humoristic Die Flie- 
genden Blätter (cf. 24, p. 34). Se poate vedea în desen fie un 
iepure, fie o rață. Deși nu avem iluzia că ne-am găsi în faţa 
unui iepure „real“ sau a unei rațe „reale“, într-un anumit mod 
subtil forma se transformă cînd ciocul de rață devine urechi de 
iepure și face dintr-o porţiune, altminteri neluată în seamă, o 
proeminență asemănătoare cu botul iepurelui. Porțiunea „ne- 
luată altminteri în seamă“ ne 
rămîne cît de cît ca experiență 
ciştigată cînd revenim şi citim 
iaraşi „rață“? Pentru a răspun- 
de — notează Gombrich în- 
tr-un „studiu de psihologie a re- 
prezentării picturale“ (cum îşi 
subintitulează lucrarea sa re- 
marcabilă Artă şi iluzie) — ne 
vedem siliți să cercetăm ce e 
„de fapt“ acolo, să cercetăm 
forma independentă de inter- 
pretare, ceea ce, consideră el, nu este posibil în fapt. „Ce-i 
drept, putem trece de la o interpretare la cealaltă cu rapidi- 
tate din ce în ce mai mare; o să ne „amintim“ și de iepure 
în vreme ce vedem rața, dar cu cît ne observăm mai atent 
pe noi înșine cu atît mai sigur vom descoperi că nu putem 
realiza în acelaşi timp ambele alternative de interpretare. 
Iluzia, vom vedea atunci, e greu de descris ori de analizat, 
fiindcă, deși intelectualiceşte putem fi conștienți de faptul că 
orice experiență dată trebuie să fie o iluzie, nu putem, strict 
vorbind, să ne supraveghem pe noi înşine în momentul când 
avem o iluzie... Nu pot să mă folosesc de o iluzie și s-o 
şi supraveghez“ (24, p. 34—35). Cu alte cuvinte, nu ne dăm 


Fig. 1 Iepure sau rață? 


seama de ambiguitatea în sine, ci numai de diversele inter- 
pretări. Citim „iepure“ sau „rață“ — după cum proiectăm 
forme diferite asupra aceluiași contur — printr-un act de 
„schimbare a macazului“. 

Împotriva ideii mai vechi a înregistrării pasive, cvasifoto- 
grafice, psihologia modernă consideră, pe bună dreptate, că 
percepţia poate fi privită în primul rînd ca modificare a unei 
anticipaţii. Modelele și schemele deja învăţate au o mare influ- 
ență asupra organizării percepţiilor actuale, asupra „decu- 
pării“ și clasificării perceptive a „datului“. Este cunoscută 
importanţa proiecției dirijate pentru înţelegerea materialului 
simbolic, măsura în care receptarea și interpretarea sînt influ- 
enţate de cunoştinţele anterioare şi de aşteptări. În condiții de 
foarte proastă audiție, ca să auzi ce se spune trebuie să ştii 
ce anume ar putea să se spună. Subiectul alege dintre posibi- 
lităţile cunoscute anumite combinaţii de cuvinte și încearcă 
să le proiecteze asupra zgomotelor auzite. Tot astfel o formă 
familiară va aduce după sine culoarea așteptată, aşa cum re- 
zultă din următorul experiment: se cere subiectului să indice 
pe o planșă colorată care sînt nuanțele ce corespund ten- 
telor din două tablouri slab luminate. Unul din tablouri re- 
prezintă o frunză, celălalt un măgar, ambele fiind colorate 
cu aceeași nuanță de verde. Comparînd culorile, subiectul va 
alege un verde mult mai viu pentru frunză decît pentru mä- 
gar (vezi 25, p. 57—58). Frunza pare mai verde decît măgarul 
în virtutea corelaţiei stabilite de subiect între ceea ce vede și 
propria sa experiență. Interpretarea corectă transformă uneori 
datele obiective pînă la a le face de nerecunoscut. O mărturie 
a lui G. K. Adams (citată în 24, p. 265) este semnificativă în 
această privinţă: stăteam la fereastră să văd cum trece tram- 
vaiul și printre ramurile arbuștilor de lîngă gard am zărit dun- 
gile roşii strălucitoare ale vagonului binecunoscut; doar pete 
de roşu strălucitor, ca sîngele. Privind mai atent, mi-am dat 
seama că ceea ce vedeam cu adevărat erau frunzele moarte ale 
unui arbust; şi dintr-o dată roșul aprins s-a schimbat într-un 
cafeniu mohorît, ca ciocolata. Am putut „vedea“ realmente 
schimbarea, așa cum vezi schimbările la teatru cînd e mișcat re- 
flectorul. Roșul aprins părea să cadă de pe frunze în sensul pro- 
priu al cuvîntului şi să lase în urma lui cafeniul mohorît. Am în- 
cercat să readuc la loc roșul închipuindu-mi tramvaiul și mi-am 
dat seama că într-o oarecare măsură pot înroși frunzele; pe 

urmă le-am transformat iar în frunze şi am văzut că într-o 
oarecare măsură le pot reda cafeniul; dar n-am mai putut să 
obţin nici roșul aprins de la început, şi nici ciocolatiul mohorît 
de după el. Am ieșit afară pentru a vedea ce anume culoare 
era „de fapt“ și am constatat că era un cafeniu roşcat foarte 
distinct. Acest joc de „schimbare a macazului“ ne ajută să 
„vedem“ ambiguitatea. În genere, o lectură sau alta depinde 
de posibilitatea de a clasifica întregul unei imagini într-o ca- 
tegorie a experienţei, este legată de proiectări şi anticipări 
vizuale. Unii autori vorbesc de o „dispoziţie mentală“ care 
ne sensibilizează în vederea unei anumite lecturi: de exemplu 
acea stare „de pregătire deplină pentru începerea proiectării, 
pentru a ne întinde tentaculele culorilor fantomă şi ale ima- 
ginilor fantomă, care întotdeauna pîlpîie în jurul percepţiilor 
noastre“. După Gombrich, ceea ce numim „citirea“ unei ima- 
gini ar putea fi mai bine prezentat „ca o încercare a poten- 
țialităţilor ei, o căutare a concordanțelor“ (24, p. 267). 
Numeroase experimentări psihologice au scos în evidență acti- 
varea acestor Konems. Li se prezinta subiecților imagini pe un 
ecran, pentru un interval scurt de timp. Se dispune de multe 
relatări asupra vastei sfere de lucruri diferite pe care subiec- 
ţii declară că le-au „văzut“, adică de fapt asupra imaginilor 
pe care ei au fost tentaţi să le proiecteze pe ecran cu titlu 
de „ipoteză de organizare a indicilor perceptivi“. 

Să revenim însă la perspectiva genetică. Sincretismul de 
care vorbeam în legătură cu figura echivocă folosită de 
G. Meili-Dworetski slăbeşte cu vîrsta pe măsură ce mişcările 
oculare sînt mai bine dirijate și mai ales pe măsură ce se 
constituie primele operații  logico-matematice. Activitatea 
perceptivă poate fi atunci dirijată de o inteligenţă care, sesi- 
zînd mai bine problemele, deși nu se substituie în acest caz 
percepției, structurează realul şi contribuie la „programarea 
înregistrării informaţiilor perceptive, adică la indicarea a ceea 
ce trebuie privit cu mai multă atenţie“ (17, p. 38). Regăsim ast- 
fel problema mai generală a filiaţiei între structurile percep- 
tive și cele ale inteligenței. După ipoteza genetică neliniară 
a lui Piaget, nici operaţiile inteligenţei, nici noţiunile nu derivă 
direct din percepţie, pe calea unei abstracții în sens clasic 
(aristotelic). Analiza formării operaţiilor arată că ele introduc 
ceva ireductibil la organizările figurative. În privinţa noțiuni- 
lor, ipoteza se justifică dacă se dovedeşte că, în toate dome- 
niile de cunoaștere unde există un sistem noţional și un sistem 
de percepții corespunzătoare (de ex. spaţiu, timp, viteză, cau- 


zalitatė noţionale și respectiv perceptive), noţiunea nu este 
în fapt niciodată „abstrasă“ din percepție, ci este determi- 
nată graţie unui ansamblu de acţiuni și operaţii începînd cu 
organizarea senzorimotorie. 

Metoda urmată constă în a alege un anumit număr de no- 
ţiuni a căror evoluție preoperatorie şi operatorie este cunos- 
cută și în a analiza percepțiile corespunzătoare astfel încât 
să se poată stabili dacă ele sînt sau nu suficiente pentru ex- 
plicarea genezei celor dintii. Sînt luate în considerare mai 
multe tipuri de situaţii. Una este aceea în care percepția și 
noțiunea (sau prenoțiunea) apar la același nivel. Astfel, în 
cazul schemelor senzorimotorii prereprezentative se constată 
un izomorfism destul de înaintat între activităţile perceptive 
și cele senzorimotorii corespunzătoare, dar cu acţiune reci- 
procă și nu în sens unic: de exemplu relaţiile dintre constan- 
tele perceptive și schema obiectului permanent sau dintre ca- 
uzalitatea perceptivă și cea senzorimotorie. Este exclus a ex- 
plica formarea schemelor inteligenţei, fie ele prereprezenta- 
tive, preoperatorii sau preverbale, doar prin intermediul fac- 
torilor perceptivi sau prin simplă abstracţie plecînd de la 
percepţie. Schemele ca atare nu sînt percepuibile. Factorii per- 
ceptivi colaborează, de pildă, fie la pregătirea, fie la desăvîr- 
şirea schemei permanenţei obiectelor, dar schema însăși este 
solidară cu acţiunea în totalitatea ei și acţionează en retour 
asupra percepţiei: organizarea senzorimotorie constituie sursa 
comună a activităţilor perceptive și a celor inteligente. În- 
rudirea genetică între percepţie şi noţiune provine tecmai de 
la această sursă comună, altfel zis este indirectă și colate- 
rală. 

Celelalte tipuri de situaţii se caracterizează prin aceea că 
formarea percepţiilor precede cu mult formarea noțiunilor 
corespunzătoare care reprezintă de această dată concepte re- 
prezentative (vezi 16, p. 390 şi urm.). În cazul percepţiilor 
și respectiv noţiunilor proiective se constată o evoluţie diver- 
gentă. Din faptul incontestabil că există, atît în psihogeneză 
cît și în istoria cunoașterii (în particular științifice), o legă- 
tură între percepțiile și noţiunile proiective, nu rezultă că 
cele din urmă sînt „abstrase“ din primele. În genere, noţiunile 
adaugă la datele perceptive un element esențialmente nou şi 
ireductibil, sub forma unui cadru susceptibil a le încorpora 
sau corija. Acest cadru nu este extras el însuși din date per- 
ceptive prin simple abstracții și generalizări, pentru motivul 
fundamental că el constituie un sistem de transformări și nu 

de configurații. În cazul noţiunilor proiective acest cadru 
constă în coordonarea tuturor punctelor de vedere şi în înţe- 
legerea transformărilor prin care se trece de la unul la altul. 
Percepția proiecrivă se limitează la a furniza doar instanta- 
nee, configurații vizuale corespunzând în fapt (şi cu erori mul- 
tiple) cutărui sau cutărui punct de vedere momentan al su- 
biectului. În alte situaţii se constată un izomorfism parţial 
între construcţia percepţiilor și aceea a noţiunilor corespunză- 
toare. De această natură sînt relaţiile care unesc constanțele 
perceptive (de mărime sau formă) și conservările operatorii 
(conservarea cantităţii de materie, a greutăţii obiectului etc.). 
In ambele cazuri avem de a face cu conservarea unei pro- 
prietăți a obiectului pe baza unor mecanisme de compensare 
prin compunere multiplicativă (în sens logic). Astfel, mări- 
mea reală este percepută ca o rezultantă aproximativ con- 
stantă a coordonării celor două variabile: mărimea aparentă 
care se micșorează și distanţa care creşte. Tot așa în cazul 
conservării materiei, cantitatea de lichid este considerată ace- 
eaşi ca rezultat al compensării de care subiectul devine capa- 
bil la un moment dat, constatînd, de pildă, la trecerea unui 
lichid dintr-o sticlă cu un diametru mai mare într-una cu 
un diametru mai mic, că nivelul crește dar grosimea coloanei 
descrește. Desigur, în acest caz compensarea este logică sau 
deductivă, fără nici o măsurătoare sau calcul numeric. Există 
însă un decalaj considerabil între constanţe şi conservări. În 
timp ce constanţele perceptive apar chiar din primul an (con- 
uinuind să evolueze), mecanismul compensărilor deductive lip- 
seşte în cursul întregii perioade preoperatorii (pînă pe la 6— 
7 ani). Primele  conservări operatorii (substanţa) în- 
cep abia pe la 7—8 ani și apariţia lor se desfășoară succesiv 
pînă pe la 12 ani (volumul). În explicarea acestui decalaj tre- 
buie să se ţină seama de faptul că în cazul constanţelor per- 
ceptive obiectul nu se modifică decît în aparență, doar din 
punctul de vedere al subiectului. Şi pentru a corija aparenţa 
este suficientă o reglare perceptivă, fără a fi nevoie să raţio- 
nām. Compensaţia se obţine printr-un sistem de reglări apro- 
ximative iar invarianţa care rezultă evoluează de la o sub- 
constanță sistematică la o supra-constanţă sistematică dato- 
rită hiperreglărilor şi supracompensaţiilor. În cazul conser- 
vărilor, dimpotrivă, obiectul este modificat realmente și pen- 
tru a înțelege invarianţa este necesară construcţia operato- 
rie a unui sistem de transformări care asigură compensările. 
Reglările reprezentative ajung la un sistem de operaţii pro- 


priu-zise, a căror reversibilitate strictă determină un inva- 
riant strict, caracterizat prin necesitate deductivă. În conclu- 
zie, conservările nu pot deriva direct din constanţe fără apor- 
turi noi de natură constructiv-operatorie. Ele comportă o în- 
rudire colaterală: conservările constituie produsul unei re- 
structurări pe plan operator a organizării senzorimotorii deja 
orientată spre o anumită reversibilitate (grupul practic al de- 
plasărilor), care, pe terenul său limitat, dă naştere schemei 
obiectului permanent (o schemă precoce de invariant); or, se 
ştie că între această schemă și constanţele perceptive în curs 
de apariţie există anumite interacțiuni. Prefigurarea provine 
deci nu de la o filiaţie genetică directă între percepţie și no- 
ţiune, ci de la originea lor comună senzorimotorie. 

În fine, să considerăm situaţiile care prezintă pretigurări 
analoage celor precedente, dar cu acţiunea inversă (retro- 
acţiunea) inteligenței asupra structurilor perceptive. Să luăm 
ca exemplu raportul dintre coordonatele perceptive (verticale- 
orizontale) şi coordonatele operatorii. Este impropriu să se 
atribuie previziunea reprezentativă (a reprezenta orientarea 
nivelului apei din paharul înclinat) unei abstracții plecînd 
de la reacţii perceptive, cum ar fi estimarea orizontalităţii 
unei drepte înscrise într-un triunghi sau într-un pătrat cu 
baza înclinată, servindu-ne de marginile foii de hîrtie pentru 
a contracara influenţa preturbatoare a figurii. Se impune mai 
degrabă explicarea reacției perceptive printr-o influență a 
inteligenţei. La nivelul percepţiei „primare“ (efecte de cîmp), 
cei mici nu se servesc de referinţele oferite de cadrul exterior 
(marginile foii pătrate de hîrtie în centrul căreia este dese- 
nată figura) nu numai datorită insuficienţei activităţilor per- 
ceptive de explorare și punere în referinţă, ci şi pentru că ei 
n-au ideea“ unor atari referinţe posibile (16, p. 414). Abia 
pe la 9—10 ani subiecţii recurg imediat la aceste referinţe 
de cadru. Ei estimează aproape corect verticala ca urmare a 
unei activități perceptive de punere în relaţie și de referire, 
care însă nu procedează la întîmplare, ci este orientată de 
„ideea“ de a găsi astfel de referinţe, mai exact de coordona- 
tele reprezentative și operatorii care se constituie plecînd de 
la structurile senzorimotorii. 

Acţiunea inteligenţei asupra percepţiei nu înseamnă nu- 
mai modificarea directă a elaborării înregistrărilor (uneori 
nici nu este vorba de așa ceva); ceea ce se modifică este orien- 
tarea şi organizarea activităţilor perceptive (de explorare și 
transpunere etc.) astfel încît aspectele percepute să fie situate 

în ansamblul sistemului reprezentativ sau operator. Există nu- 
meroase cazuri în care activităţile perceptive influențate de 
inteligență se sedimentează în efecte de cîmp propriu-zise (de 
unde sentimentul de „evidenţă“ şi „nemijlocire“ pe care îl re- 
simt subiecţii la diferite vîrste). Sînt relevante în această 
privinţă unele exemple din domeniul preinferențelor percep- 
tive care pregătesc și prefigurează inferențele reprezentative 
şi chiar operatorii. Preinferenţele sînt aplicaţii de scheme (sau 
de indici schematizaţi), iar schemele perceptive prefigurează 
sui-generis conceptele, în ciuda diferențelor care le separă. 
Piaget se fereşte să conchidă de aici că inferențele proprii 
inteligenţei ar interveni în sînul mecanismelor perceptive: 
n-am mai putea distinge atunci preinferenţele perceptive de 
inferențele reprezentative imediate şi inconștiente. El se inte- 
resează de preinferenţele care constituie procese autentic per- 
ceptive. Inteligența intervine în formarea schemelor pe care 
le utilizează aceste preinferenţe, dar numai indirect, orientind 
activităţile perceptive care se coordonează şi se consolidează 
în scheme perceptive. Redăm, în rezumat, rezultatul câtorva 
experienţe relative la perceperea „numerozităţii“. Se prezintă 
unor eșantioane de subiecţi între 4 și 10 ani cele trei figuri 
şi li se cere, pentru fiecare, să spună dacă văd tot atitea ele- 
mente sus cîte și jos, fie în prezenţa, fie în absenţa liniilor de 
legătură între elemente. S-a constatat (16, p. 420 şi urm.) 
într-un prim stadiu (4—5 ani) că în absenţa liniilor de legă- 
tură egalizarea n-are loc decît pentru prima figură (I) în 
care-rîndurile de elemente au aceeași lungime, nu însă şi pen- 
tru figurile (II) și (II) cu lungimi inegale. Acţiunea liniilor 

de legătură rămîne încă destul de slabă la 4 ani. În al doilea 
stadiu (5—6 ani) liniile de legătură antrenează egalizările 
pentru (II), în timp ce în zar legăturilor colecțiile sînt încă 
estimate inegale. Numai că falsele referințe (III) produc ace- 

efectul egalizator al liniilor se limitează la (II), falsele refe- 
rinţe din (III) sînt distinse de cele bune, dar ele împiedică 
atunci perceperea egalităţii elementelor. În al patrulea stadiu 
falsele referinţe din (III) sînt neglijate și nu mai exercită un 
efect perturbator asupra egalizărilor. Se pune problema dacă 
schimbările de semnificație, în funcție de vîrsta, a perceperii 
liniilor interesează doar interpretarea noţională a unui dat 
perceput în mod constant identic cu sine de-a lungul interva- 
lului dintre 4 şi 10 ani sau dacă modifică însăși perceperea 
numerozităţii. Analiza rezultatelor observaţiei conduce la 
adoptarea celei de a doua ipoteze: faptul că liniile care leagă 
elementele de comparat îşi modifică semnificaţia cu vîrsta 
şi că din simple drepte atingînd elementele devin organiza- 
toare de legătură, apoi de egalizare sau nonegaiizare, 
arată că schemele în joc (pe care se bazează preinterenţele 
perceptive), sedimentîndu-se progresiv în noi efecte de cîmp, 
depind de acţiunea în ansamblul ei și nu numai de mișcările 
privirii; totodată deprinderea, câștigată treptat, de a pune în 
corespondență manual, influenţează percepţia configuraţiilor 
relative la aceste acţiuni şi contribuie la transformarea sche- 
melor perceptive. Plecînd de la al doilea și al treilea sta- 
diu, liniile de corespondenţă, ca organizatoare de egalizare, 
capătă statutul de efect de cîmp: este suficientă o prezen- 
tare din ce în ce mai scurtă a figurilor pentru ca subiectul să 
perceapă egalităţile dintre elemente, direct şi fără explorări. 
Noile efecte de cîmp sînt astfel dobîndite şi nu primitive (ele 
nu se manifestă în primul stadiu), ca urmare a sedimentării 
activităților perceptive. Apariţia însăşi a acestor activităţi 
nu se explică însă prin simple explorări oculo-motorii. Liniile 
ca atare sînt perceptive la toate nivelurile. Ceea ce se dobîn- 
deşte este un progres în schematizare. Pot fi desprinse de 
aici două concluzii (16, p. 434): a) schemele perceptive, pro- 
duse şi surse de preinferenţe, se elaborează datorită unor acti- 
vităţi perceptive de forme și niveluri multiple; odată sche- 
matizate și apoi automatizate, ele se pot sedimenta în noi 
efecte de cîmp; b) activităţile perceptive doar parţial se dez- 
voltă autonom, întrucît, fiind motivate de nevoile acţiunii, 
sînt încadrate şi în parte dirijate de scheme mai generale de- 
cît cele perceptive: scheme senzorimotorii (regulatoare ale ac- 
ţiunii) şi scheme ale inteligenţei în general (pînă la cele opera- 
torii). Fiecare nouă structurare cognitivă exprimă noile orien- 
tări ale acţiunii şi prin aceasta imprimă noi direcţii activită- 

ților perceptive care furnizează acţiunii elementele sale nece- 
sare de semnalizare. 

Vedem astfel cum cercetările de psihogeneză a funcţiilor cog- 
nitive, inspirate și ghidate de anumite ipoteze epistemologice 
şi totodată teren de verificare și punere la probă a acestor 
ipoteze, se îndepărtează deopotrivă de empirismul și de rațio- 
nalismul tradiţionale. Este respins, în particular, orice dualism 
radical între experiență și deducție. Experienţa este conside- 
rată ca o structurare progresivă, şi nu doar ca o lectură a 
ceea ce este nemijlocit dat; la rândul ei, deducţia se înfăţi- 
şează ca o coordonare de operaţii, şi nu pur şi simplu un 
discurs. Între structurarea care intervine în experiență (= în 
acţiunea asupra obiectelor) și cea a construcțiilor deductive 
(= acţiuni interiorizate și coordonate) există o diferenţă din 
punctul de vedere al funcţionării, dar între cazurile lor ex- 
treme și oarecum idealizate (deducție „pură“ și experienţă 
„brută“) se interpun o serie de intermediari genetici care per- 
mit a stabili înrudiri și diferențe prea adesea neglijate de 
epistemologiile globale, filozofice. Caracterul semideducubil 
şi semiireductibil al experienţei dă seama de ambiguitatea fi- 
guralului: el tinde, pe de o parte, la o organizare a configu- 
raţiilor ca stări ale unor transformări deductibile, dar, pe de 
altă parte, furnizează singura cunoaştere” posibilă în cazurile 
în care stările și transformările lor nu sînt sau nu sînt încă 
deductibile. Figuralul perceptiv nu este propriu-zis la originea 
sistemelor de transformări operatorii; le prefigurează doar 
indirect (sau prin înrudire colaterală) în măsura în care el 
este deja structurat de structurile operative în joc în activită- 
şile senzorimotorii. Operaţiile elaborează cadre generalizabile 
şi tind să reducă realul la structuri deductibile posibile; si- 
tuîndu-se dimpotrivă hic et nunc, percepţia are ca funcţie să 
insereze obiecte şi evenimente particulare în aceste cadre de 
asimilare posibile. Percepţiile îndeplinesc funcţia de conec- 
tori asigurînd în fiecare moment și în punctul lor spaţial de 
aplicaţie contactul între acțiuni sau operaţii — pe de o 
parte — și obiecte sau evenimente, de cealaltă parte. Ele își 
transmit mesajele în formă figurativă, în timp ce decodarea 
tinde să le integreze pe cît posibil în sistemele de transfor- 
mări, fiind asimilate de către schemele operative începînd cu 
cele senzorimotorii. În calitate de conector, percepţia nu este 
ireproşabilă: pentru a da loc asimilării, informaţiile percep- 
tive trebuie să fie completate și corijate. Luate izolat, percep- 
tiile singure nu constituie deci sursa nici a întregii cunoașteri, 


nici a relerențialului care mediatizează în mod inalienabil 
orice punere actuală a subiectului în situaţie de cunoaștere și 
intervenție eficace. Ele nu beneficiază de nici un privilegiu 
în cucerirea obiectului şi a obiectivităţii ca valoare epistemo- 
logică. În măsura în care atinge obiectul bic et nunc — ceea 
ce constituie funcția sa originală —, percepţia riscă să-l de- 
formeze (efecte de centrare). Ea îl sesizează cu o adecvare 
relativă în măsura în care se integrează în curentul construc- 
ţiilor cognitive care se supun, de la nivelul senzorimotor la 
nivelele operatorii, unor condiţii funcţiona ale comune, una 
dintre cele mai remarcabile fiind tocmai decentrarea. Trebuie 
spus dealtfel că decentrarea în sensul psibogenetic precis al 
ei este contemporană și se însoţeşte de o complemen- 
tară recentrare: recentrarea subiectului epistemic în formare 
pe a el însuși în curs de constituire, agent şi tot- 
odată produs al decentrării. 


Cu acest al doilea punct al celui de al doilea capitol am 
facut încă un pas pe calea reconstituirii genezei unui „refe- 
rențial natural“. Studiile de psihogeneză normală ŞI patolo- 
gică! a funcţiilor perceptive ne pun și de această dată în 
prezenţa unor aspecte dramatice ale constituirii reterenţialului 
şi ale desfășurării „proiectului de a exista“ căruia îi este or- 
donat. În paragraful care urmează vom completa schiţa prin 
considerarea explicită a cîmpului operaţiilor. 


§3. Funcţia semiotică şi operaţiile 


Între inteligenţa senzorimotorie (prev erbală), și gîndirea 
operatorie este un drum lung de parcurs, a cărui continuitate 
funcţională nu face mai puţin indispensabilă construirea unei 
serii de structuri PAEA ea pe paliere multiple și eterogene. 


Inteligența senzorimotorie este destul de săracă pentru a în- 


cerca să explicăm inteligența conceptuală ca o simplă interio- 
rizare, prin limbaj și reprezentare în imagini, a celei dintii. 
În procesul de construcţii şi reconstrucții progresive condu- 
cînd la formarea gîndirii operatorii, funcţia semiotică joacă 
totuși un rol inalienabil. Ea apare la sfârșitul perioadei sen- 
zorimotorii și constă în posibilitatea de a reprezenta ceva 
(un „semnificat“ oarecare: obiect, eveniment, schemă concep- 
tuala etc.) cu ajutorul unui „semnificant“ diferențiat servind 

numai pentru această reprezentare: limbaj, imagine mentală, 
gest simbolic etc. (17, p. 45 şi urm.). Expresia „funcţie semi- 
otica“, generalizatoare şi schematizantă, este utilizată aici 
pentru a desemna funcţionările referitoare la ansamblul sem- 
nificanților diferenţiaţi. Abia în cursul celui de-al doilea an 
poate fi observată apariţia unor conduite care implică evo- 
carea reprezentativă a unor obiecte sau evenimente absente, 
ceea ce presupune construirea sau folosirea unor semnificanţi 
diferenţiați, susceptibili a fi raportați la elemente care nu 
pot fi actual percepute ca și la elemente prezente. În (17) se 
disting cinci asemenea conduite care apar aproape simultan: 
imitația amânată (aceea care începe în absența modelului şi 
care, spre deosebire de conduitele de imitație senzorimotorie, 
constituie un început de reprezentare, gestul imitator fiind 
un început de semnificant diferențiat), jocul simbolic sau jocul 
de ficţiune (semnificantul diferențiat este şi în acest caz 
un gest imitator, dar însoţit de obiecte care devin simbo- 
lice), desenul sau imagine grafică, imaginea mentală (absentă 
la nivel senzorimotor și care apare ca o imitație interiorizată) 
şi limbajul în curs de formare (semnificantul diferențiat este 
constituit din semnele limbii pe care o învaţă, subiectul). Func- 
ţia semiotică dă naştere la două feluri de instrumente: sim- 
bolurile (care, fiind „motivate“, prezintă oarecare asemă- 
nare cu semnificaţii lor) şi semnele (arbitrare sau convenţio- 
nale). Limbajul articulat propriu-zis apare la sfârşitul perioa- 
dei senzorimotorii într-un prim stadiu — al „cuvintelor-fra- 
ze“: cuvinte unice pot exprima succesiv dorinţe, emoţii sau 
constatări, (schema verbală devine instrument de asimilare 
şi generalizare pe baza schemelor senzorimotorii). Spre sfîr- 
şitul celui de-al doilea an subiecţii devin capabili de fraze 
alcătuite din două cuvinte, apoi de mici fraze complete, fără 
conjugare sau declinare, după care asistăm la o asimilare pro- 
gresivă a structurilor gramaticale. 

Vom reveni într-o altă lucrare asupra chestiunilor privind 
psiho- şi sociogeneza referențialului prin excelență colectiv pe 
care îl reprezintă limbajul. Considerarea sumară a apariţiei 
funcţiei semiotice a fost necesară pentru o primă înțelegere a 
ceea ce face posibilă interiorizarea în operaţii a schematis- 
mului acţiunii. Este totuşi momentul potrivit pentru a con- 
semna că analizele genetice ale școlii lui Piaget au vădit ade- 
sea tendința de a minimaliza rolul activ al limbajului în for- 
marea. subiectului epistemic. Aceasta datorită, în parte, orien- 
tării sale în multe privinţe restrictiv naturaliste (ceea ce se 


răsfrînge şi asupra metodelor utilizate, a ariei factorilor ex- 
plicativi luaţi în considerare), în parte, pentru a contracara 
influenţa acelor concepții care reduceau în mod abuziv achi- 
ziţiile şi construcţiile  logico-matematice la aspectul lor lin- 
gvistic sau care le puneau exclusiv pe seama presiunilor şi 
transmiterilor educative prin intermediul limbajului. Nu tre- 
buie neglijat faptul că atunci cînd investigația genetică a su- 
biectului se ocupă de chestiunea genezei limbajului, cerceta- 
rea se plasează într-un cadru cu totul diferit. Cum observă 
cu justețe Gonseth, nu mai este vorba acum de subiectul na- 
tural, de un subiect căruia i s-ar observa oarecum din afară 
dezvoltarea spontană. „Din momentul în care întră în joc 
limbajul, oricît de rudimentare i-ar fi producțiile, copilul nu 
mai poate fi disociat de mediul său. Cîmpul cercetării este ca 
și fortat de irupția unui element comunitar care sparge cadrul 
devenit prea strîmt al pur naturalului ...* (11, p. 186—187). 
Geneza mijloacelor de expresie și de comunicare însoţeşte ge- 
neza celorlalte puteri ale inteligenţei. Este de presupus că an- 
samblul acestor puteri „evoluează ca un tot pe cale de coordo- 
nare, Şi nu ca un ansamblu de procese autonome“ (11, p. 187). 
Dacă în perspectiva „nur naturalului“ acest tot părea a-și 
găsi soluția în constituirea subiectului natural și a puterilor 
care trebuiau să-i revină în mod natural, printr-o trezire şi 
maturare spontane, acum problema acestui tot se pune din 
nou. Simpla luare în considerare a genezei limbajului slăbește 
plauzibilitatea ideii duvă care procesul de evoluţie s-ar des- 
făşura în condiţii sensibil aceleași pentru toţi subiecţii. Ar fi 
eronat, în orice caz, să disociem artificial geneza unui limbaj 
ca fenomen subiectiv de permanenţa unei limbi ca fenomen 
colectiv, ceea ce arată deja „complexitatea inextricabilă a 
oricărei analize a subiectului care s-ar vrea exhaustivă“ (11, 
p. 188—189). 

Nu trebuie însă nici să supraevaluăm importanța limbajului 
sau să considerăm a fi identice ori a se suprapune perfect geneza 
limbajului, a structurilor sale, cu cea a anasmblului structu- 
rilor operatorii ale inteligenței. Astfel, deși în posesia prin- 
cipalelor scheme senzorimotorii și a funcţiei semiotice, a căror 
achiziţie este relativ timpurie, subiectul nu parvine să interio- 
rizeze acţiunile în operaţii așa de direct și rapid cum ne-am 
putea aștepta. Cucerirea operaţiilor începe abia pe la 7—8 ani. 
Între nivelul senzorimotor al acțiunii directe asupra realului 
şi nivelul operaţiilor orientate și ele spre transformări ale 
realului, dar prin acţiuni interiorizate și grupate în sisteme 

coerente şi reversibile, exista o întreaga perioadă, care nu 
este de. simplă trecere. Incontestabil, gîndirea reprezentativă 
preoperatorie realizează un progres în raport, cu acțiunea 
imediată, pe care subiectul reuşeşte să o interiorizeze prin in- 
termediul funcţiei semiotice, dar comportă totodată obstacole 
noi în calea construirii operaţiilor. În primul rînd, reuşita în 
acţiune nu se transformă de la sine într-o reprezentare adec- 
vată. Relaţiile pe care subiecţii de 4—5 ani le folosesc perma- 
nent în cursul acţiunii — de pildă cele implicate în grupul 
practic al deplasărilor — nu sînt încă susceptibile de o recon- 
stituire simultană de ansamblu. Este necesar ca ceea ce a fost 
dobîndir deja pe planul acțiunii să fie reconstruit pe noul 
plan al reprezentării. Această reconstrucţie implică un proces 
de decentrare, a cărei realizare este şi mai dificilă decît pe 
planul acţiunii, dat fiind că universul reprezentării este mult 
mai vast și mai complex. Pentru a se ajunge la constituirea 
operaţiilor va trebui să se producă o decentrare care nu se 
mai referă doar la un univers fizic — și acesta deja mult 
mai complex decît universul senzorimotor; intervine şi un 
univers interindividual sau social, indisociabil legat cu cel 
dintii. Acest aspect co-operativ, legat de comunicarea şi coor- 
donarea interindividuală, este o condiţie necesară atît a coe- 
renței interne (echilibru) cît şi a universalităţii structurilor 
operatorii. 

În perspectiva psihogenetică adoptată î în acest capitol, opera- 
ţiile elementare provin de la coordonarea generală a acţiu- 
nilor, de la schemele generale ale acţiunii, interiorizate și de- 
venite reversibile. Operaţiile se constituie în sisteme de an- 
samblu și sînt comune tuturor subiecţilor de acelaşi nivel 
mental, servind nu numai raționamentelor personale, ci şi 
ichimburilor cognitive. Evoluţia inteligenţei spre reversibili- 
tatea operatorie poate fi descrisă în termenii a patru etape 
relativ distincte. Prima este cea senzorimotorie de care ne-am 
ocupat deja. Urmează perioada „(de la 2 la 6—7 ani) în care 
acţiunile senzorimotorii Încep să se interiorizeze în reprezen- 
tări. Dar cucerirea reversibilităţii nu se obţine imediat. Gîndi- 
rea reprezentativă preoperatorie se caracterizează, mai ales, 
prin dificultatea de a sesiza transformările şi, în consecinţă, 
de a atinge invarianţii solidari cu transformarea reversibilă. 
Abia în cursul unei a treia perioade (de la 7—8 ani la 11— 
12 ani) este atinsă o anumită reversibilitate la nivelul „opera- 
țiilor concrete“ (= anumite operaţii de clase sau de relaţii dar 
purtînd încă asupra obiectelor manipulabile sau asupra pre- 


lungirii lor în reprezentare sau imagine, iar nu asupra enun- 
țurilor verbale admise ca ipoteză). Este tocmai perioada de 
formare a principalelor noțiuni elementare de conservare, ab- 
sente în stadiul anterior. De exemplu, În experimentul tefe- 
ritor la conservarea lichidelor în urma transvasării lor (lichi- 
dul este vărsat dintr-un pahar A într-unul B mai strâmt, sau 
în altul C mai larg), reacțiile obținute la 4—6 ani arată că 
subiecții par a nu rațjona decît asupra stărilor sau configu- 
raţiilor, fără să dea atenție transformărilor. Cantitatea apei 
este evaluată a crește dacă nivelul lichidului din B este mai 
înalt decît în A, deși subiectul vede că este vorba de aceeaşi 
apă pe care doar o transvasăm. Transformarea nu rămîne ne- 
observată dar ea nu este concepută ca o trecere reversibilă 
de la o stare la alta, ci este asimilată la acţiunea proprie de 
„a vărsa“, situată pe un plan diferit de acela al fenomenelor 
fizice şi constituind un izvor de rezultate nedeductibile în 
aplicația lor exterioară. La nivelul operaţiilor concrete copi- 
lul va spune, dimpotrivă: „este aceeași apă“, „n-am făcut 
decît să o turnăm într-un alt pahar“, „nu s-a scăzut și nici nu 
s-a adăugat nimic“ (=indiciu psihologic al identităţilor sim- 
ple sau aditive); „putem s- o turnăm la loc şi o să fie ca la 
început” (rever sibilitatea prin inversiune); „paharul este mai 
înalt, dar mai strîmt, înseamnă că a rămas tot atita“ (com- 
pensare sau reversibilitate prin reciprocitatea relațiilor). Re- 
zultă că acum stările sînt ‘subordonate transformärilor, iar 
acestea, „fiind decentrate de pe acțiunea proprie, pentru a 
deveni reversibile, explică în același timp modificările în va- 
riaţiile lor compensate cât și invariantul pe care-l implică re- 
versibilitatea“ (17, p. 83). Într-un mod asemănător se face 
trecerea de la reacțiile preoperatorii de non-conservare la do- 
bîndirea celorlalte notiuni de conservare: conservarea substan- 
ței în cazul deformărilor unei bucăţi de argilă (7—8 ani), con- 
servarea lungimilor, a cardinalităţii mulțimilor după ce s-a mo- 
dificat dispunerea spaţială a elementelor etc. De fiecare dată 
reacțiile de la nivelele preoperatorii, centrate pe configurații 
perceptive sau imapinale, sînt urmate de „reacții bazate pe 
identitate și reversibilitate (aceasta din urmă sub forma inver- 
siunii sau a reciprocităţii). 


Este un spectacol totdeauna impresionant — mărturisește 
Piaget (19, p. 391) — să vezi un copil care contestă mai în- 


ti că A<C dacă A<B şi B<C şi care, câteva luni mai tit- 
ziu, răspunde „c'est forcé“ sau surîde la ideea că i se cer lu- 


cruri așa de evidente. Apariţia necesităţii logice constituie 

problema centrală a psihogenezei structurilor operatorii. În- 
tre faza preoperatorie a non- necesității şi descoperirea necesi- 
tăţii operatorii s-a produs o desăvârşire a reversibilităţii. Ope- 
rațiile nu se constituie decît prin coordonarea lor sub forma 
unor structuri de ansamblu, iar necesitatea rezultă din închide- 
rea acestora. Să ne referim, de exemplu, la rolul identităţii în 
elaborarea conservării. Șapte jetoane, albastre puse în cores- 
ponde ență optică cu șapte jetoane roșii și evaluate ca avînd ace- 
lași număr, sînt mai apoi un pic distanțate. Copilul de 5—6 ani 
va considera că jetoanele albastre au devenit mai numeroase, în 
timp ce la 7—8 ani el va spune: „este același număr, nu s-a scă- 
zut și nu s-a adăugat nimic“. Așadar, conservarea devenită nece- 
sară nu se datorează decît acestei identități? Dar şi cei mici ştiau 
la fel de bine că „nimic nu s- -a sustras, nici adăugat“ și totuși ei 
cred într-o creştere a cantităţii antrenată de distanțarea ele- 
mentelor. Înseamnă că „identitatea“ nu era un argument va- 
labil în ochii lor. Cînd dobîndeşte acest rol, ea se însoţeşte 
de un sentiment de necesitate şi își schimbă funcţia: în loc să 
rămînă în starea de judecată izolată, ea a devenit operaţia 
identică a unei eruvări sau a unui grup aditiv: (+N—N)=(0O). 
„Fiind atunci solidară cu o structură de ansamblu, rolul său 
devine necesar ca rezultat al compozițiilor acestei structuri şi 
dobîndește astfel o semnificaţie valabilă și constrîngătoare în 
va 

problema pusa“ (19, p. 392). 

Operatiile concrete care fac trecerea între acțiune şi struc- 
turile logice mai generale se coordonează ele însele în struc- 
turi de ansamblu, e adevărat mai sărace și care acţionează 
încă din aproape în aproape, în lipsă de combinaţii genera- 
lizate. Clasificări, serieri, corespondențe (între un termen si 
altul sau între un termen și mai mulţi alții), matrici sau tabele 
cu dubă intrare, ... sînt exemple de astfel de structuri nu- 
mite și „grupări“ (formalizate în articulaţia lor logică de 
Jean-Blaise Grize). Psihologia genetică (ajutată de formali- 
zarea logică a ipotezelor şi rezultatelor sale) a contribuit la 
elucidarea multor probleme — care altfel rămîneau obscure — 
cu privire la logica, aritmetica și geometria spontane ale co- 
pilului, care se vor sedimenta în evidențe și conduite cvasi- 
automate, încorporîndu-se referenţialului „natural“ al adul- 
tului. Construirea numerelor întregi, de pildă, are loc la co- 
pil în legătură directă cu serierea şi cu incluziunea claselor. 
Înainte de 7—8 ani, adică la nivelele preoperatorii, conilul nu 
parvine la o noţiune rațională a numărului, chiar dacă învaţă 
să numere verbal, cîtă vreme nu este atinsă conservarea mul- 


țimilor numerice. După ce va fi pus în corespondenţă două 
rînduri de cîte 5 jetoane, el va admite că unul din ele re- 
partizat în 3+2 va face mai mult decît celălalt, fie pentru 
că numărul s-a schimbat, fie pentru că, numerele rămâînînd 
aceleași, a crescut cantitatea, ceea ce înseamnă că numele 
de număr (unu, doi...) sînt încă doar cuvinte care servesc 
la individualizarea elementelor, fără să fie acceptată egali- 
tatea „totului“ şi a „sumei părților“. În jurul vîrstei de 8 ani, 
copilul parvine la ideea operatorie a numărului, sprijinindu-se 
pe două structuri operatorii, prealabile sau aproape contem- 
porane, dar de natură pur logică sau „calitativă“: a) gru- 
parea aditivă a claselor, principiu de clasificare, și b) serie- 
rea, adică înlănțuirea relațiilor aritmetice tranzitive. Numă- 
rul survine în mod necesar din sinteza sau fuziunea într-un 
sistem unic a celor două structuri sărace şi limitate. Sinteza 
nu se efectuează printr-o decizie oarecum exterioară şi arbi- 
trară, ci în mod necesar îndată ce este realizată psihologic 
îndepărtarea calităţilor diferenţiale ale elementelor proprii 
grupărilor, care devin, astfel unități. J.-B. Grize, care a for- 
malizat această geneză psihologică, insistă pe bună dreptate 
asupra faptului că numărul nu este dedus din grupări, ci con- 
struit printr-o sinteză ireductibilă. Nu se poate deci admite 
că spiritul posedă o intuiţie originară și imediată a seriei nu- 
merelor şi nici că un adult poate, prin introspecţie, să-i re- 
memoreze achiziția (vezi 19, p. 512—524). 

În afară de structurile operatorii care se referă la obiecte 
discrete, bazate pe diferenţele dintre elemente și pe asemă- 
nările sau echivalenţa lor, se constituie în aceeași fază a ope- 
raţiilor concrete și un ansamblu de structuri izomorfe celor 
dintii, numai că se referă la obiecte continue şi se bazează 
pe vecinătăţi şi separări. Astfel, operaţiile spaţiale se con- 
struiesc paralel și concomitent cu operaţiile logico- aritmetice. 
Măsurarea spațială apare ca o sinteză a deplasării şi adună- 
rii partitive în același sens în care numărul este sinteza serie- 
rii şi incluziunii. Operații asemănătoare intervin în structu- 
rarea vitezelor (sub formă ordinală mai întâi, apoi metrică), 
a timpului etc. Un mare număr de activităţi structurate în 
diverse grade, după cum reușesc mai usor sau mai greu să 
asimileze realul, se desfăşoară în strinsă legătură cu acest 
nucleu operatoriu al gîndirii. Ele se distribuie între polii esen- 
ţiali pe care îi constituie cauzalitatea și întîmplarea. Precau- 
zalitatea reprezentativă se transformă treptat la nivelul ope- 
raţiilor concrete într-o cauzalitate raţională: realul nu mai 

este asimilat acţiunilor proprii în orientarea lor egocentrică, 
ci operaţiilor care sînt coordonări generale ale acţiunilor. Co- 
pilul nu sesizează noțiunea de întîmplare sau de amestec ire- 
versibil cîtă vreme nu dispune de operaţiile reversibile care 
să-i servească de referinţe. În posesia lor, el înţelege irever- 
sibilul ca rezistenţă la deductibilitatea operatorie. De la acest 
aspect negativ al întîmplării (ca obstacol în calea deductibi- 
lităţii), se trece mai tîrziu la asimilarea operatorie a aleato- 
riului (construirea treptată a noţiunii de probabilitate). 
Formarea operatorie a subiectului epistemic își găseşte un 
echilibru superior între 11—12 și 14—15 ani prin constituirea 
operaţiilor formale. La acest nivel, subiectul parvine la o di- 
ferenţiere a formei și a conţinutului, ceea ce face posibil în- 
ceputul unei gîndiri ipotetico-deductive sau formale. Opera- 
tiile de clasificare și relaţiile de ordine sînt desprinse de legă- 
turile lor concret-perceptive sau intuitive. Se ajunge la o com- 
binatorică de o importanță esenţială atît în lărgirea și întă- 
rirea capacităţilor deductive ale inteligenţei, cît și sub raportul 
depășirii realului în direcţia posibililor, ceea ce presupune eli- 
berarea treptată de constrînserile și limitările la care sînt su- 
puse operaţiile concrete și ţine de particularitatea operaţiilor 
formale de a fi operaţii asupra operaţiilor (operaţii la puterea 
a doua). Cele două forme de reversibilitate de la nivelul ope- 
raţiilor concrete (inversiunea proprie grupărilor de clase și 
reciprocitatea proprie grupărilor de relaţii) sînt unite acum 
într-un singur „grup cuaternar“ în sînul combinațiilor propo- 
ziționale: grupul comutativ INRC (majusculele desemnează 
operaţiile: identică, inversă sau negația, reciprocă și corela- 
tivă). Subiectul nu este conştient de structura grupului, dar 
se poate „infera“ că el o posedă din ceea ce devine capabil 
să facă ori de cîte ori distinge o inversiune şi o reciprocitate 
pentru a le compune între ele. Este atins în sfîrșit nivelul 
operaţiilor logico-matematice elementare autonome şi bine dife- 
renţiate de acţiunile materiale (cu dimensiunea lor temporală 
şi cauzală). Diferenţierea este însă solidară cu noi raporturi 
de coordonare și chiar de sprijin mutual, de o manieră din 
ce în ce mai înrudită cu înseşi procedeele gîndirii științifice. 
Astfel, lectura „datelor“ experienţei fizice în sens larg devine 
mai bogată și mai obiectivă pe măsură ce subiectul, în asimi- 
larea lor, face să intervină instrumente logico-matematice con- 
structoare de relaţii care le încadrează, le structurează și le 
îmbogăţesc. Subiectul se sensibilizează la „date“ noi ale expe- 
rienţei (de ex. coordonînd două sisteme de referinţă). Conţi- 


nuturile pentru a căror structurare este necesară forma opera- 
torie favorizează adesea, prin jocul retroacţiunilor, construi- 
rea de noi structuri adecvate. Nu este vorba numai de „in- 
ducţia“ legilor fizice elementare (o inducţie constructivă ȘI 
operatorie străină ca atare atmosferei de gîndire întreţinută 
de tradiția empiristă), ci şi de progresul realizat în domeniul 
cauzalităţii (al explicaţiei cauzale prin operaţiile atribuite 
obiectelor) şi al unui întreg ansamblu de structuri fizice. Un 
aspect remarcabil al gîndirii preadolescentului și adolescentu- 
lui constă în formarea spontană a unui început de spirit expe- 
rimental care nu se poate constitui la nivelul operaţiilor con- 
crete întrucît comportă o complexitate logico-matematică ce 
reclamă o combinatorică. În condiţiile exigenţelor ştiinţifice 
şi tehnice ale societăţii moderne acest spirit experimental spon- 
tan trebuie cultivat sistematic în instrucția școlară. 

Nivelul operaţiilor formale ridică pe un plan superior 
dubla miscare, de interiorizare și exteriorizare, care începe 
Chiar de la naștere: cea dintii conduce la operaţiile logico- 
matematice elementare ale subiectului; prin cea de a doua 
universul fizic în dinamismul său spaţio-temporal (în care 
subiectul însuşi este înglobat ca o parte printre celelalte) de- 
vine accesibil unei lecturi din ce în ce mai obiective, mai de- 
centrate. Acordul „paradoxal“, niciodată desăvirşit, încheiat 
între gîndirea logico-matematică și experienţa fizică în sens 
larg, este din punct de vedere genetic rodul „a două lungi 
serii corelative de construcţii noi și nepremeditate, plecînd de 
la o stare de confuzie nediferenţiată, din care s-au desprins, 
puţin câte puţin, operaţiile subiectului și cauzalitatea obiec- 
tului“ (15, p. 50). Înrudirea dintre mecanismele prin care 
dubla mișcare atinge formele de echilibru descrise în această 
fază finală şi procedeele gîndirii ştiinţifice conţine prin ea 
însăşi o indicație semnificativă cu privire la faptul că refe- 
renţialurile ştiinţific elaborate nu se constituie plecînd de la 
zero. l 

Este surprinzătoare regularitatea cu. care se succed stadiile 
dezvoltării aspectului operativ al cunoașterii, de care subiectul 
devine capabil pe măsura propriei sale constituiri. În general, 
nu poate fi acceptată ideea unei naturi umane imuabile care 
ar purta cu sine, în mod originar, programul ne varietur de 
constituire a structurilor propriei sale subiectivităţi. Structu- 
rile logico-matematice elementare au un rol funcţional de o 
valoare considerabilă în economia ansamblului structurilor 
care constituie condiţiile de satisfăcut din partea subiectului 

în legătură cu orice angajare a sa eficace, cu orice punere a 
sa actuală în situaţia de cunoaştere și intervenţie. Fără a epui- 
za întreg universul a ceea ce Gonseth a numit Homo pheno- 
menologicus (ansamblul ordonat şi coordonat al structurilor 
de subiectivitate, ansamblu a cărui inalienabilitate este suge- 
rată prin caracterizarea sa drept o „somatizare secundă“ a 
subiectului) și fără a da regula generală a psiho- şi sociose- 
nezei acestui univers, structurile elementare logico-matematice 
par a impune totuși ideea de proeramare prin Însăși necesita- 
tea cvasinaturală, spontană şi crientată cu care procesul psiho- 
penetic formator avansează spre starea de echilibru terminal. 
Dar nici în acest caz nu poate fi vorba de o programare li- 
niară, ci de una ramificată, în stare de incompletitudine, des- 
chisă incitaţiilor de tot felul la care este sunusă dezvoltarea 
reală a subiectului în vederea inserţiunii active şi pasive în 
mediul existenţei sale. Psihologia genetică exclude atît ipoteza 
preformării acestor structuri, cât şi aceea a emergenţei lor con- 
tingente. Este în joc mai degrabă un proces de construcţie 
progresivă. Chiar și eventuala lor transmitere prin educaţie 
(familială sau școlară) n-ar fi posibilă decît în măsura în care 
copilul posedă un minimum de instrumente de asimilare de 
aceeași natură cu structurile înseși. Subiectul este totodată 
sediul și agentul, în general inconştient, al construcţiei opera- 
torii logico-matematice elementare, dar el nu este liber să con- 
struiască după bunul său plac. Problema este de a înţelege 
cum şi de ce această construcţie ajunge la rezultate necesare, 
de parcă ar fi conţinute deja într-o programare initială. 
Faptul însuși al construcţiei progresive se impune cu lărgi- 
rea și creșterea în precizie a observaţiilor şi experiențelor 
psihogenetice. Dificultatea teoretică rezidă în descoperierea le- 
pilor particulare de care ascultă această construcție, legi care 
diferă de cele ale unei simple învățări. Oricît de parţială 
și lacunară ar fi în stadiul ei actual, o explicaţie a fost în- 
cercată. Piaget o rezumă astfel: grație jocului dublu al ab- 
stracţiilor reflectante? (care procură materialele construcției 
pe măsura nevoilor) și al unei echilibrări în sens de autore- 
glare (care asigură organizarea internă reversibilă a structu- 
rilor), „acestea ajung, prin chiar construcția lor, la necesi- 
tate, pe care apriorismul a crezut dintotdeauna indispensa- 
bil să o situeze în punctele de plecare, dar care, în fapt, nu 
este atinsă decât la sfârșit“ (26, p. 72). 

Procesul construcţiei operatorii nu reuşeşte în mod auto- 
mat în virtutea unei senine și fericite programări naturale; 


el comportă obstacole, întirzieri și lacune. Aspectul dramatic 
al instalării unui referenţial natural învederează și de această 
dată un relief deosebit în cazurile patologice. B. Inhelder 
(Le diagnostic du raisonnement chez les débiles mentaux, cf. 
23, p. 197) a arătat că la arieraţii mentali întîlnim cei trei 
invarianţi — conservarea substanței, a greutăţii și volumu- 
lui — a căror dobîndire urmează aceeași ordine ca și la nor- 
mali. La debili însă lipsește conservarea volumului. În schimb, 
debilitatea poate fi opusă imbecilităţii prin aceea că debilii 
posedă grupările concrete de care însă imbecilii sînt inca- 
pabili. “Tot astfel debilitatea se opune arierării simple prin 
incapacitatea debililor de a efectua raționamente formale, ceea 
ce atestă caracterul incomplet al construcţiei lor operatorii. 


Pe de altă parte, unei standardizări prea severe a etapelor 
evoluției operatorii îi putem reproşa considerarea dezvoltării 
mentale ca un proces pe de-a-ntregul spontan, natural, inde- 
pendent de instruire şi în general de mediul sociocultural în 
care se formează subiectul. Este de presupus că o asemenea 
independenţă este numai relativă şi că punerea în paranteze 
a factorilor exogeni socioculturali în cadrul unei teorii care 
şi-a delimitat în felul său problemele și perspectiva are va- 
loarea oricărei alte reducţii metodice: aceea de a schematiza 
în orizontul unei realități globale care ca atare rezistă unei 
cercetări științifice cît de cît serioase, de a o pregăti în vede- 
rea unei „decupări“ inevitabil simplificatoare dar şi construc- 
tive. Dealtfel, Piaget însuşi atunci cînd iese din cadrele unei 
angajări ştiinţifice, psihologice sau epistemologice, declarat 
„naturaliste“ (nu însă pozitiviste, vezi de ex. 15, p. 8), ia în 
considerare explicit și mediul sociocultural. Într-un tablou 
rezumativ (17, p. 128—134) dezvoltarea mentală a copilului 
ni se prezintă ca o succesiune de construcţii, din care fiecare 
o continuă pe precedenta, reconstruind-o pe un plan nou şi 
depășind-o apoi. Ordinea de succesiune este constantă, deși 
vârstele medii proprii atingerii unei structuri sau alteia pot 
varia în funcţie de indivizi sau de mediile sociale (accelerări 
sau întîrzieri). Structurile de ansamblu asociate stadiilor sînt 
integrative și nesubstituibile. Problema înţelegerii mecanismu- 
lui acestei dezvoltări şi a direcţiei integrative care poate fi 
recunoscută în ea a posteriori se află încă în faza soluţiilor 
provizorii (17, p. 129), în aşteptarea unor teorii explicative 
mai complete. A devenit însă evident caracterul nesatisfăcă- 
tor al invocării izolate sau pur și simplu paralele a rolului 

talā. Se ştie, de pildă, că maturarea organică (în special a sis- 
temului nervos) joaca un rol indispensabil în tot cursul creş- 
terii mentale, mai ales în ce priveşte ordinea invariantă a 
succesiunii stadiilor. Cercetările privind condiţiile de maturare 
care fac posibilă constituirea marilor structuri operatorii sint 
abia la început, Se pare totuşi că atare condiţii necesare, care 
deschid posibilităţi noi, nu sînt şi suficiente în apariţia anu- 
mitor conduite: pentru ca posibilităţile să se realizeze mai este 
nevoie de un exerciţiu funcţional şi de un minimum de expe- 
riență. Însuși faptul că, deși ordinea succesiunii rămine aceeaşi, 
cronologia achiziţiilor este mai variabilă pe măsură ce ne în- 
depărtăm de originea lor senzorimotorie, dovedeşte că matu- 
rarea organică nu explică întreaga dezvoltare, că ea este din 
ce în ce mai puţin unicul factor care acționează, întrucit se 
observă o creştere a importanţei influențelor mediului fizic 
şi social. Perspectiva trebuie lărgită prin luarea în conside- 
rare a rolului exerciţiului și experienței dobîndite în acţiunea 
efectuată asupra obiectelor (în opoziție cu experiența propriu- 
zis socială). Acest factor este necesar şi esenţial, dar nici el 
nu explică totul, cum ar vrea empiriștii. Psihogeneza îi re- 
levă caracterul complex (cele două tipuri de experienţe, men- 
ţionate în nota anterioară) şi ireductibilitatea la o simplă 
presiune exercitată asupra subiectului de către obiectul fizic 
sau la o simplă înregistrare a datului, fără medierea unor me- 
canisme şi scheme de asimilare. Aceeaşi observaţie este vala- 
bilă şi pentru un al treilea factor esenţial şi necesar, insu- 
ficient însă dacă este luat singur: interacţiunile și transmite- 
rile social-educative. Mai întîi socializarea este o structurare 
la care individul contribuie în aceeași măsură în care o pri- 
meşte (de unde solidaritatea şi izomorfismul dintre „opera- 
ţii“ şi „co-operare“). Dar chiar şi în cazul transmiterilor so- 
ciale, cum este cea şcolară, în care subiectul pare a fi aproape 
în exclusivitate receptiv, acţiunea socială presupune, pentru 
a fi eficientă, o asimilare activă din partea copilului, ceea 
ce nu este posibil în lipsa unor instrumente operatorii adec- 
vate. 

Cum să înţelegem însă că evoluţia mentală este dirijată, 
are o direcţie regulată care rezultă din succesiunea marilor 
ansambluri de structuri? Dacă am presupune un plan presta- 
bilit, el nu s-ar putea realiza biologic decît prin mecanismele 
caracterelor înnăscute şi ale maturării, în legătură cu care am 
văzut că sînt insuficiente pentru a explica toate faptele. Este 

trebuie mai întîi despuiată de conotaţiile ei iraționale, antro- 
pomor[ice, subiective, ba chiar mistice pe care i le-a asociat o 
întreagă tradiţie de gîndire protoştiințijică. O evoluţie diri- 
jată nu presupune în mod necesar un plan prestabilit. „În ca- 
zul dezvoltării copilului nu avem de-a face cu un plan pre- 
stabilit, ci cu o construcţie progresivă, de asemenea natură 
încît fiecare inovaţie nu devine posibilă decît în funcție de 
cea precedentă“ (17, p. 132). Problema mecanismului intern 
al construcţiei nu este decît deplasată dacă spunem că pla- 
nul prestabilit este dat de modelul gîndirii adulte: pe de o 
parte copilul trebuie să reconstruiască această gîndire pentru 
a o înţelege, pe de altă parte ea însăși este rezultanta unei 
construcţii neîntrerupte, datorată unei succesiuni a generaţiilor 
care toate au trecut prin copilărie. Altfel zis, problema me- 
canismului se pune în termeni parțial analogi în legătură cu 
ambele dimensiuni (ontogenetică şi socială) de care trebuie 
să ţină seama explicarea dezvoltării. Construcţia reală care 
are loc nu poate fi redusă la un plan prestabilit, la caracte- 
rele înnăscute. Mecanismul său intern poate fi mai bine apro- 
ximat pe baza unor modele cibernetice ale structurilor și func- 
ţionărilor teleonomice care comportă în mod esenţial procese 
de autoreglare (succesiuni de compensări active ale subiectu- 
lui ca răspuns la perturbațiile exterioare), echilibrări dina- 
mice în sensul unui reglaj totodată retroactiv (sisteme cu bu- 
cle sau cu feed-back-uri) şi anticipator. Un control preţios 
asupra gradului de adecvare al modelelor abstracte elaborate 
în vederea înţelegerii mecanismului intern al construcției (ast- 
fel încît „cutia neagră“ să ne devină transparentă“) ne 
poate veni din partea simulatorilor cibernetici ai anumitor con- 
duite, competenţe și performanţe pe care le observăm la su- 
biecţii vii de diferite vîrste. 


Ş4. Dincolo de subiectul epistemic 


Interesul nostru principal a constat în a compune, pe ur- 
mele psihologiei genetice, schița cuceririi progresive a referen- 
țialului natural de care adultul normal „oarecare“ dispune 
în mod spontan în activităţile sale elementare, în punerile sale 
obișnuite în situaţie, privite acestea sub unghiul componentei 
lor structural-cognitive. O asemenea schiță este o abstracţie, 

utilă firește, dar totuși o abstracţie în raport cu subiecţii vii 
luaţi în integritatea lor, cu activităţile de care ei sînt real- 
mente capabili și care niciodată nu se prezintă ca activităţi 
pur cognitive. Vom încerca de aceea să întregim schiţa, su- 
gerînd mai ales complexitatea sarcinii de a reconstitui procesul 
genetic în ansamblul dimensiunilor sale. 

Conduitele prezintă două aspecte ireductibile, indisociabile 
şi complementare: unul cognitiv (Structural), altul afectiv 
(energetic). Între evoluţiile lor se constată şi elemente de un 
paralelism remarcabil. În general vorbind, dacă schematismul 
cognitiv trece de la o stare inițială centrată pe acţiunea pro- 
prie la construirea unui univers obiectiv și decentrat, afecti- 
vitatea proprie acelorași nivele senzorimotorii pleacă şi ea de 
la o stare de nediferenţiere între eu și mediul înconjurător 
(fizic şi uman) și abia mai tîrziu construiește un ansamblu de 
schimburi între eul diferențiat și persoane sau lucruri. Progre- 
sele afective la copil se dovedesc a fi solidare cu structura- 
rea generală a conduitelor. Decentrarea afectivă și cea cogni- 
tivă se produc în cadrul unui proces unitar. Este de aștep- 
tat ca, odată cu construirea de către subiect a unui univers 
de obiecte permanente, structurat spaţio-temporal și cauzal 
(deși la un nivel încă senzorimotor elementar), afectivitatea 
copilului să se ataşeze și ea de acele obiecte permanente loca- 
lizabile şi surse de cauzalitate exterioară care sînt persoanele. 
S-a putut stabili experimental existenţa unei corelaţii semnifi- 
cative între etapele afectivității și etapele construirii obiecte- 
lor. În ceea ce priveşte apariţia funcţiei semiotice, ea este 
importantă nu numai pentru dezvoltarea funcţiilor cognitive, 
dar și a afectivității și a relaţiilor sociale. Trebuie să distin- 
gem: a) relaţiile între copil şi adult ca sursă de transmiteri 
educative și lingvistice ale aporturilor culturale sub raport 
cognitiv și totodată ca sursă de sentimente specifice, în parti- 
cular de sentimente morale, și b) relaţiile sociale între copii, 
parţial între copii şi adulți, dar ca proces continuu și con- 
structiv de socializare; deși tinde spre autonomie, individua- 
litatea copilului începînd cu vîrsta de 7 ani este mai sociali- 
zată decît eul copilului mic. Interdependenţele sociale iniţiale 
(între 2 și 7 ani) vorbesc mai degrabă de un minimum de so- 
cializare. Pentru ca unele conexiuni să poată fi interpretate ca 
interdependenţe sociale și totodată ca instrumente insuficiente 
de socializare, este necesară o analiză relaţională în cadrul 
căreia punctul de vedere al subiectului să nu se confunde cu 

tre fazele dezvoltării cognitive şi fazele procesului de sociali- 
zare. Astfel, la nivelul reacţiilor preoperatorii (ceea ce este 
evident mai ales în cazul precauzalităţii) subiectul are convin- 
gerea că a atins mecanismele exterioare și obiective ale reali- 
tăţii, deși din punctul de vedere al observatorului este vorba 
doar de asimilarea lor la anumite caractere subiective ale ac- 
Hunii proprii. Dimpotrivă, la nivelul operatoriu va precum- 
puni asimilarea la coordonările generale ale acţiunii, la opera- 
wi. Or, acest nucleu funcţional al operaţiilor care este coor- 
donarea generală a acţiunilor înglobează în aceeași măsură 
acțiunile inter- şi intraindividuale. Între operaţiile individuale 
Și cooperarea cognitivă (sau co-operaţiile cognitive) raportul 
este de interacțiune reciprocă și nu de cauzalitate liniară în- 
tr-un sens sau în celălalt. Noile relaţii interindividuale, de 
natură cooperativă, care se constituie la nivelul operaţiilor 
concrete comportă schimburi atît cognitive cît şi afective. 
Cercetările par a înclina spre ideea că schimburile sociale la 
nivel preoperatoriu au un caracter precooperativ: sînt, deo- 
potrivă, sociale din punctul de vedere al subiectului și cen- 
trate pe „eul“ copilului şi pe propria sa activitate din punctul 
de vedere al observatorului (17, p. 99). Legătura strânsă între 
progresul cognitiv, afectiv şi co-operativ (în sensul sociali- 
zării) este dovedită în mai multe domenii: jocurile cu re- 
guli, acţiunile în comun, schimburile verbale etc. Înainte de 
a ajunge la veritabile structurări şi cooperări, copiii trec prin- 
tr-o fază în care conduita socială este nediferențiată de cen- 
trarea pe acţiunea proprie. Jocul simbolic, foarte semnifica- 
tiv sub raportul interferenţei intereselor cognitive şi afective, 
constituie o asimilare a realului la eu şi la dorinţele proprii, 
pentru a evolua ulterior spre jocurile de construcție şi jocu- 
rile cu reguli, semn al obiectivităţii simbolului și socializării 
eului. Prin observarea directă a activităților spontane ale co- 
piilor ca şi prin observarea conduitelor lor în cazul în care 
le sint impuse anumite dispozitive care reclamă un minimum 
de organizare, s-a putut iarăşi constata o evoluție mai mult 
sau mai puţin regulată de la munca solitară la cooperare, în- 
soţită de dificultatea iniţială în găsirea și chiar în căutarea 
modurilor de colaborare. În privinţa schimburilor verbale, 
are loc de asemenea o trecere de la un „limbaj egocentric“ 
(monologuri sau „monologuri colective“ în cursul cărora fie 
care vorbește pentru sine, fără a-i asculta pe ceilalţi) la un 
„limbaj socializat“, Analiza a două situaţii tipice (explicaţie 
de la copil la copil și discuţia între copii), în care se poate 

examina în ce măsură un copil reuşeşte sau nu să realizeze o 
acţiune asupra altuia prin limbaj, relevă „dificultatea siste- 
matică, a copiilor de a se situa pe punctul de vedere al parte- 
nerului, de a-l face să sesizeze informaţia dorită şi de a-i mo- 
difica modul iniţial de înţelegere. De-abia printr-un exerci- 
ţiu lung, copilul ajunge (la nivel operatoriu) să vorbească nu 
pentru el, ci din perspectiva altuia“ (17, p. 102), ceea ce 
face posibilă structurarea și menţinerea contactelor propriu- 
zis operative și cooperative între copii: coordonarea puncte- 
lor de vedere, cooperarea în acţiuni și informaţii. În privinţa 
sentimentelor şi judecăților morale, evoluţia pare a comporta 
o direcţie asemănătoare: de la o morală a ascultării (generată 
de respectul „unilateral“ al celor mici faţă de autoritatea exte- 
rioară şi sacră a adulţilor apropiaţi, în primul rând a părin- 
ţilor) spre autonomia bazată pe reciprocitate, pe respectul 
mutual. 

În general, aşadar, întreaga perioadă de pregătire și con- 
stituire a operaţiilor concrete se caracterizează printr-o uni- 
tate funcțională care leagă între ele reacţiile cognitive, ludice, 
afective, sociale şi morale. Se constată în toate aceste dome- 
nii un proces de trecere de la centrarea subiectivă la decen- 
trare. Analiza comparativă a fost extinsă și la nivelul opera- 
ţiilor formale. Transformările intelectuale favorizează și de 
această dată într-o mare măsură acţiunea formatoare a facto- 
rilor sociali (în sensul socializării şi al transmiterilor cultu- 
rale) sub raport afectiv. Schimbarea de perspectivă pe care o 
antrenează gîndirea formală în raport cu faza operaţiilor 
concrete (asimilarea realului la transformări posibile) este la 
fel de importantă și din punct de vedere afectiv: lumea valo- 
rilor depăşeşte limitele realităţii concrete și perceptibile, des- 
chizîndu-se spre posibilităţile interindividuale sau sociale, spre 
anticiparea viitorului. Comportînd anumite rădăcini eredi- 
tare supuse maturării, diversificîndu-se în cursul experienţei 
trăite, îmbogăţindu-se într-o direcţie sau alta prin schimbul 
interindividual, viaţa afectivă şi motivațiile se dezvoltă prin 
traversarea unor conflicte sau crize și prin restabiliri ale echi- 
librului. Întreaga formare a personalităţii este dominată „de 
căutarea unei anumite coerenţe şi a unei organizări a valo- 
rilor care exclude sfîşierile interioare...“ (17, p. 133). Me- 
canismele autoreglării intervin pretutindeni; ele sînt indispen- 
sabile unei echilibrări dinamice deschise, care îmbină contri- 
buţiile maturării organice, ale experienței cu obiectele și ale 


experienţei sociale. Rezultatul acestei îmbinări este un refe- 
venţial global elementar cu valoare existențială. Expresie a 
unui proces evolutiv cvasinatural, ale cărui mecanisme și faze 
au putut fi p&găsite la copii de condiţii destul de diferite — 
ceea ce permite a vorbi de „subiectul oarecare“ (o ficţiune 
utilă pînă la un punct) — dar purtînd totodată marca per- 
sonalităţii într-un fel unice și ireductibile a subiecţilor şi aceea 
a mediului lor socio-cultural de formare, referențialul global 
elementar ne apare a se confunda cu viața însăși, cu facul- 
tatea noastră de a exista, cu „proiectul“ nostru de a [i în lume. 
El este mediatorul inalienabil al schimburilor subiecților cu 
ei înşişi, între ei, cu mediul lor social şi natural, precum şi al 
interpretărilor şi valorizărilor acestor schimburi. Suficient de 
elastic, de indeterminat şi deschis, veferenţialul global ele- 
mentar este capabil nu numai de medieri, dar şi de „reacţii“ 
adaptative, modificindu-se ca urmare a retroacţiunii medie- 
rilor şi a rezultatelor lor asupra mediatorului. 

În funcţie de orientarea și scopurile analizei, putem vorbi 
de aspecte cognitive, afective, morale etc. ale referenţialului 
global sau de referenţialuri distincte: cognitiv, afectiv, mo- 
ral etc. În primul caz accentul cade pe interacţiunea înglo- 
bantă, în cel de-al doilea — pe specificarea componentelor, 
permisă de relativa lor independență. Între ștergerea oricăror 
diferenţe şi pierderea oricărei unităţi este loc pentru o justă 
coordonare a punctelor de vedere, astfel încît ceea ce am ne- 
glijat sau supraevaluat prin metoda funciar limitată, am spune 
chiar centrată, să poată fi reintegrat sau decentrat în cadrul 
unor sinteze coerente şi deschise. Trebuie să deosebim cu grijă, 
nu însă pînă la o disociere artificală, practic imposibilă, între in- 
teracţiunile și specificările componentelor referenţialului așa 
cum le „imaginează“ în modelul său observatorul, savantul, și 
cele care se produc în planul procesului genetic obiectiv. Idea- 
lul coerenţei teoretice, al eleganţei, simplităţii și economiei 
etc. nu trebuie să pună în umbră tensiunile, conflictele, la- 
cunele, într-un cuvînt „aspectul dramatic“3 la care am făcut 
aluzie pe tot parcursul acestui capitol. În particular, elemen- 
tele de „paralelism remarcabil“ între formarea componente- 
lor referenţialului global elementar, învederate cu precădere 
de către Piaget, nu trebuie să mascheze elementele de diso- 
nanță, incongruență și decalaj, puse în evidență de alte cer- 
cetări, uneori cu pierderea completă din vedere a celor dintii. 

$5. Două direcţii în prelungirea analizei 


„În explicarea genezei referenţialului global elementar, ten- 
dintelor reducţioniste — organiciste sau sociologiste — li se 
opune o concepţie dialectică (sau relațională) în care ideea de 
reducţie este înlocuită prin aceea a unei suite de interacțiuni 
ierarhizate (vezi 27, p. 149 şi urm.). Referirea îndreptăţită 
la dimensiunea socială (şi sociogenetică) a mecanismelor inte- 
lectuale și a conduitelor nu presupune neapărat reducerea la 
acest aspect sociologic a tot ceea ce ţine de psihismul supe- 
rior al individului. Disciplinele antropologice şi sociale au 
ajuns treptat la o mai bună disociere între ceea ce este gene- 
ral şi comun pentru toți indivizii așa-zişi normali („structu- 
rile“) şi ceea ce poate inventa sau diferenţia fiecare individ 
în cursul dezvoltării specializărilor personale. Aceste struc- 
turi „generale“ pot să nu fie în mod exclusiv sau specific so- 
ciale, deşi aparţin indivizilor socializaţi prin însuși modul lor 
de a se forma și de a trăi. Ele se pot situa oarecum între struc- 
turile organice și structurile sociale, cu care se află în interac- 
yune permanentă. Studierea relaţiilor dintre psihismul indivi- 
dual şi viaţa socială nu trebuie să se limiteze la cercetarea con- 
duitelor adulte. Procesul de socializare este departe de a se redu- 
ce Ja nişte urme lăsate pe o „tabula rasa“, sau la simple con- 
strîngeri exercitate prin familie şi școală. Asupra acestei chesti- 
uni se impune o colaborare interdisciplinară între psihologia ge- 
netică și psihologia socială. Reprezentanţii celei dintii au oferit 
un bogat material, supus controlului experimental, privind deta- 
liile procesului de socializare. Psihologii sociali la rîndul lor 
au arătat prin numeroase exemple, studiate de asemenea expe- 
rimental, că funcţiile intelectuale aparent cele mai indepen- 
dente sînt în realitate influențate de mediul colectiv și pre- 
zintă unele variaţii de la un tip de societate la altul sau de 
la un nivel social la altul: categoriile conceptuale și afective, 
nivelul percepţiei etc. Este demn de semnalat în acest con- 
text că studiile comparative privind diferitele culturi în suc- 
cestunea şi coexistența lor au un efect moderator asupra ten- 
dințelor necritice, în general naturaliste, spre universalism 
şi esenţialism antropologic. Ele au învederat pecetea totodată 
formativă şi limitativă, „specializantă“ a culturilor asupra 
unor aspecte ale comportamentului pe care altfel am fi în- 
clinaţi să le considerăm naturale, esențial şi general umane, 
în virtutea a ceea ce Marx, la vremea sa, a criticat sub nu- 


mele de „mută generalitate de specie inerentă fiecărui indi- 
vid“. Astfel de studii deschid orizonturi noi ideii de referen- 
țial. S-a constatat, de pildă, o distribuţie diferită a iluziilor op- 
tico-geometrice în funcţie de diferenţele de cultură şi civili- 
zaţie între populaţiile din care s-au constituit eșantioanele 
e EOE ani Datele sînt încă destul de problematice și in- 


suficiente pentru a alege și elimina ipoteze concurente, de 
care dealtfel și depind în parte (în genere aceste operaţii de- 
păşesc autoritatea cu care putem investi „faptele“), dar di- 
recţia de gîndire care le inspiră este foarte utilă mai ales în 
relativizarea şi decentrarea unor referenţialuri ştiinţifice și 
filozofice amenințate de „dogmatismul spontan“ caracteristic 
atît de răspînditei inocențe comparatiste. Cei care s-au fami- 
liarizat cu studiile comparative au remarcat adesea, cum o 
face și profesorul Price-Williams, cercetător al unor triburi 
din Africa, faptul că „cercetarea aprofundată a unei singure 
culturi ne împiedică uneori să vedem că structurile aparent 
fundamentale sînt de fapt artefacte culturale“ (25, p. 465). 

Există în prezent tendința generală de a adăuga oricărei 
cercetări psihologice, referitoare la adulți sau la însăși dez- 
voltarea copilului și a adolescentului, o dimensiune compara- 
tivă. Să presupunem că putem discerne într-o societate $4 
ceea ce organismul posedă prin el însuşi și ceea ce primește 
de la grupul social $4. Se repetă cercetările în societăţile $», 
$,... Elementele constante din aceste medii diferite vor pu- 
tea fi considerate atunci, cu o oarecare certitudine, ca de- 
pendente: (1) de factorii organici și psihologici care nu de- 
pind de grup și (2) de o socializare generală, în accepțiunea 
de interacţiune sau cooperare a indivizilor, iar nu de tra- 
diţiile culturale și formele de educaţie proprii fiecăreia din- 
tre societăţile S4}, Sọ etc. Elementele variabile vor putea fi 
atribuite, dimpotrivă, acestor din urmă factori (27, p. 155). 
Astfel de cercetări au fost deja întreprinse pentru a contro- 
la generalitatea stadiilor dezvoltării operatorii. Întrucît s-a 
constatat existenţa unor caractere constante (de natură cali- 
tativă sau privind ordinea de succesiune a stadiilor, cu ac- 
celerări sau întîrzieri în funcţie de medii), poate părea pla- 
uzibilă ideea unor caractere „generale“ care ar ţine de o 
constituţie psihoorganică comună tuturor indivizilor normali 
şi de o socializare „generală“ și nespecifică unei anumite so- 
cietăți date. Să nu se uite însă că oricît de generală şi ne- 
specifică, orice socializare se produce în cadrul unor colec- 
tivități istoricește constituite și că numai în sînul acestora 

socializarea poate comporta caractere comune, legate de struc- 
turile generale ale cooperării sociale, dar nu într-o formă pură, 
ci în strînsă legătură cu ceea ce le conferă particularitate 
socioculturală în sens larg. Dealtfel, nu toate componentele 
a ceea ce am numit referenţial global elementar comportă 
același grad de constanţă şi generalitate. 

Tocmai această independență relativă a structurilor „ge- 
nerale“, în particular a celor operatorii, în raport cu parti- 
cularităţile socioculturale și istorice ale diferitelor colectivi- 
tăţi umane în sînul cărora se produce socializarea, ne per- 
mite să folosim ideea de referenţial natural ca pe o „fic- 
ţiune utilă“, care evocă din punct de vedere genetic carac- 
terul cvasispontan şi orientat secvențial al procesului de for- 
mare. În același timp ea explică, fie şi parţial, marea genera- 
litate și stabilitate a referenţialului natural față de referenţia- 
lurile specializate, elaborate prin efort reflexiv susţinut în 
vederea adaptării la tipuri bine determinate de probleme etc. 
sau aderînd la tradiţii socioculturale mai mult sau mai puţin 
locale. În măsura în care ceea ce am numit referenţialuri spe- 
cializate se înrădăcinează într-un fel sau altul în componente 
ale referenţialului global elementar, acestea le sînt un preala- 
bil necesar, un inalienabil, un „informulat“ care le informează 
şi le modulează. Nu le putem însă asimila unor condiţii a 
priori sau transcendentale în sens kantian, întrucît aparţin 
unor subiecţi reali (naturali) accesibili investigaţiei şi con- 
trolului experimental, provin dintr-o construcție efectivă şi 
rămîn principial deschise, revizuibile, reinterpretabile ca efect 
al propriului lor exerciţiu și al retroacțiunii proceselor prin 
care sint depășite, procese în care ele însele sînt angajate. 
Aşadar, cum ar spune Gonseth, inalienabilitatea nu înseamnă 
și ireformabilitatea lor. Desigur, odată formate și consolidate, 
acţiunea componentelor referenţialului natural elementar a- 
mintește ceva din ideea tradițională de a priori, dar este vor- 
ba de un a priori esențialmente funcţional și deschis, în stare 
de incompletitudine și transgresiune. 

Analiza psihogenezei funcțiilor cognitive (ca element al 
referențialului natural), ea însăși urmărită doar sumar, in- 
completă şi lacunară în chiar starea actuală a cercetărilor de 
acest fel, poate fi completată şi prelungită din alte perspec- 
tive, cu alte mijloace. Ne vom referi aici doar la două orien- 
tări: a) aceea care conduce spre rădăcinile lor bionervoase și 
b) aceea care se interesează de rolul lor în elaborarea unor 
referenţialuri de caracter propriu-zis ştiinţific. Cele două 


direcţii corespund şi intenţiei de a repune mai bine subiectul 
uman în adevărata sa poziţie — rezultat al unei evoluţii bio- 
logice și punct de pornire creator în ordinea acţiunii și gîndirii. 

Cît priveşte prima direcţie (nu intrăm în detalii), zoologul 
K. Lorenz scria nu demult: „În calitate de naturaliști, care cu- 
nosc realităţile evoluţiei, sîntem obligaţi să considerăm reali- 
zările aparatului de cunoaștere umană în mod asemănător 
tuturor. celorlalte funcțiuni organice, deci ca fiind de for- 
maţie filogenetică ce-și datorează caracteristicile specifice con- 
(runtării dintre organism şi mediu... Chiar dacă noi nu ne 
interesăm de înseși procesele cunoașterii, ci numai de însem- 
nătatea ei „obiectivă“ și extrasubiectivă, sîntem obligaţi să 
ne ocupăm de teoria cunoaşterii, considerată drept caz par- 
ticular al ştiinţei aparatelor biologice“ (cf. 27, p. 141). Urma- 
rirea funcțiilor cognitive pînă în domeniile neurofiziologiei 
şi chiar ale geneticii umane face posibilă reintegrarea lor în 
„proiectul“ pe care ființele vii îl reprezintă în structurile lor 
şi îl realizează prin performanţele lor. Jacques Monod, care 
a repus în circulaţie ideea de „proiect“, dar într-o perspectivă 
teleonomică, observă că „orice ființă vie este și o fosilă. 
Ea poartă în sine, și chiar pînă în structura microscopică a 
proteinelor sale, urmele, dacă nu stigmatele, ascendenței sale. 
Aceasta este adevărat despre Om într-o măsură şi mai mare 
decît despre orice altă specie animală datorită dualității, fi- 
zice și „ideale“, a evoluţiei pe care a urmat-o“ (13, p. 177). 
O notă mai accentuat epistemologică a acestei orientări o 
găsim în lucrarea lui Piaget Biologie și cunoaştere, subintitu- 
lată semnificativ „eseu asupra relaţiilor dintre reglările 
organice şi procesele cognitive“. Ipoteza centrală a „eseului“ 
este aceea că procesele cognitive constituie totodată rezultanta 
autoreglării organice, ale cărei mecanisme esenţiale le reflectă, 
şi organele cele mai diferenţiate ale acestei reglări în cadrul 
interacțiunilor cu exteriorul. Schemele cognitive nu au un 
început absolut. Ele se dezvoltă prin echilibrări şi auto- 
reglări progresive, depind totdeauna de coordonările nervoase 
şi organice în așa fel încît cunoașterea este în mod necesar 
solidară cu ansamblul organizării vieţii. Nu pot fi sesizate 
înrudirile profunde dintre mecanismele vitale și cele cognitive, 
analogiile lor funcţionale, parţialele lor izomorfisme, dacă 
începem prin a detaşa cunoaşterile de condiţiile psibofizio- 
logice reale şi a le considera ca pure stări de conștiință afec- 
tînd un subiect pur „spiritual“. În această perspectivă idea- 
listă, inteligența sau gîndirea sînt considerate ca fapte prime 

care se explică prin ele însele sau ca „surse originare“ de fapte 
a căror readucere la „obîrșia de lumină“ le-ar face ime iat 
clare. O mai bună specificare a ideii după care cunoașterea își 
implantează parţial cadrele funcţionale în organizarea vitală 
reclamă analiza treptelor progresive de „complexificare“ a 
comportamentului privit ca termenul mediu între viața or- 
ganică şi cunoaștere. În opoziţie cu teza idealistă amintită, 
orientarea pe care o discutăm pornește de la punctul de vedere 
că viața precedă cunoașterea şi că aceasta din urmă păs- 
trează trăsăturile esenţiale ale organizării vitale pe care 
însă o depăşeşte şi o prelungeşte pentru a cuceri un mediu 
infinit mai vast decit acela al schimburilor fiziologice ime- 
diate. Sistemul nervos, expresia cea mai perfecționată a or- 
ganizării fiinţei viit căreia îi controlează toate detaliile, ne 
apare totodată ca instrument organic și cognitiv al acestei 
cuceriri comportamentale a mediului care prelungește cuce- 
rirea sa fiziologică. Reactivitatea nervoasă (excitația și efec- 
ţiunea) asigură trecerea de la asimilarea fiziologică (integra- 
rea de substanţe și energii exterioare în structura și funcţio- 
narea organismului) la asimilarea cognitivă (integrarea obiec- 
telor sau situaţiilor în schemele de acţiune și, în final, în sche- 
mele operatorii sau conceptuale). Această trecere echivalează 
și cu o considerabilă extindere a mediului, atît în înțelesul 
său biologic (de stimuli care interesează ciclul fiziologic al 
organizării), cît şi ca mediu cognitiv (ansamblu de obiecte 
care interesează cunoașterea). 

Se știe încă destul de puţin în legătură cu structurile ȘI 
elementele cognitive umane care pot fi calificate cu certitu- 
dine ca înnăscute. Constructivismul pus în evidență de 
psihogeneza funcţiilor cognitive nu este însă compatibil cu 
admiterea „ideilor înnăscute“ în sens cartezian, nici a intui- 
ţiilor sau conceptelor a priori în sens kantian. Fără îndoială, 
există montaje ereditare în schemele senzorimotorii (ex. coor- 
donarea văzului și a apucării). Pe teren perceptiv pare re- 
zonabilă ipoteza prezenţei unor structuri înnăscute, care limi- 
tează și prefigurează sui-generis activităţi, competenţe si 
performanţe perceptive. Dar toate acestea nu sînt decît 
reziduuri de ineitate, foarte sărace dealtfel în raport cu in- 
stinctele animalelor. Mai important este să se țină seama de 
ansamblul organelor, diferenţiate ereditar, care joacă un rol 
esenţial în formarea cunoştinţelor. „Desigur — notează Piaget 
— un creier, un ochi sau o mînă nu sînt cunoașteri, nici 
măcar într-un sens virtual. Dar este clar că dacă ochii noş- 


tri ar fi altfel (cu fațete și nu cu focar), sau dacă ei ar lipsi, 
sau dacă n-am fi înzestrați nici cu manipulare nici cu loco- 
moţie, nici nu am avea un sistem nervos atit de desăvîrșit și 
de cerebralizat, universul nostru cognitiv ar fi cu totul altul. 
Şi mai ales, dacă am trăi cu organe asemănătoare dar la cu 
totul altă scară — de exemplu scara atomului — conceptele 
noastre fundamentale ar fi răsturnate nu numai datorită spec- 
tacolului, dar și din cauza mijloacelor de acţiune“ (14, p. 285 
-286). NI e i pa 
În general în lumea vie şi încă și mai puţin în domeniul 
comportamentelor cognitive este imposibil a trasa o graniţă 
fixă care să separe ceea ce este înnăscut de ceea ce este do- 
hîndit, pentru că între ele se află zona esenţială a autore- 
plărilor specifice dezvoltării. Pe tărîmul schemelor cognitive, 
ereditatea şi maturaţia influențează mai ales cîmpul imposi- 
bilităţilor sau al posibilităților de asimilare şi acomodare. Ac- 
tualizarea însăși implică aporturi exterioare datorate expe- 
rienței (mediului) şi o organizare internă progresivă (auto- 
reglare). Comportamentele cognitive nu pot fi explicate fără 
să se facă apel şi la factorii endogeni (în general neglijaţi 
de empirism). Aceasta nu înseamnă că tot ceea ce este endo- 
gen provine dintr-o programare ereditară: factorii, de auto- 
reglare sînt şi ei endogeni, dar efectele lor nu sînt înnăscute. 
Condiţie prealabilă a transmiterilor ereditare, autereglările 
sînt mai generale decît conținutul acestor transmiteri şi con- 
duc la o necesitate de formă superioară. Pe terenul biogene- 
zei structurilor cognitive, explicarea faptului că acestea de- 
vin necesare trebuie căutată nu în direcția unei acţiuni ex- 
clusive a mediului, nici a unei preformări pe bază de pură 
ineitate, „ci în direcţia autoreglărilor cu funcționarea lor în 
circuite şi cu tendinţa lor intrinsecă spre, echilibrare“ (15, 
p. 61). O asemenea ipoteză este dezvoltată de Piaget în le- 
gătură cu rădăcinile biologice ale structurilor elementare lo- 
gico-matematice. Organ reglator „fundamental al inteligen- 
tei, ele corespund în plan biologic sistemelor de reglare la 
orice scară. Coordonările generale ale acţiunilor, la care 
ne-am referit ca la un punct de pornire în psihogeneza con- 
strucţiilor operatorii, nu constituie un început absolut; ele pre- 
supun coordonări nervoase, ale căror raporturi cu reglările 
organice la toate nivelurile este sarcina de viitor a biolo- 
giei să le cerceteze. Structurile elementare logico-matematice 
nu pot fi considerare ereditare în sensul că ar corespunde unor 
caractere delimitabile reprezentate în genom și informînd in- 

dividul în felul în care ereditatea sa specifică îi impune o anu- 
mită morfologie sau un ansamblu bine definit de comporta- 
mente instinctive. În genere, o structură poate să se impună 
cu necesitate (și pe căi esențialmente Maui cu titlul de 
rezultat al unei echilibrări progresive, adică fără să fi fost 
neapărat programată ereditar în însuşi conținutul ei structu- 
ral. Ereditatea unui instinct exclude generalitatea şi mai ales 
necesitatea sa. În schimb, caracterul de echilibrare internă 
progresivă prin autoreglare răspunde mai bine obiectivului 
de a explica rădăcinile biologice ale necesităţii, generalității 
și mobilităţii structurilor logico-matematice. Din punct de 
vedere biologic Piaget consideră că sursa coordonărilor celor 
mai generale (relative la organism, la sistemul nervos, la com- 
portament etc.) din care provin, în final, structurile logico- 
matematice, este de căutat în însuși dinamismul funcţional 
al organizării vii. Amănuntul transmiterilor ereditare va- 
riază de la o specie la alta, în timp ce funcţionarea generală 
este comună tuturor fiinţelor vii. Funcționarea generală in- 
vocată nu are nimic dintr-un a priori cognitiv sau biologic, 
pentru că este indisociabilă de o construcţie continuă și ex- 
primă numai invariantul funcţional inerent oricărui sistem 
de transformări. Structurile logico-matematice „prelungesc 
astfel mult mai intim decît pare la prima vedere funcţio- 
narea organizatoare generală comună tuturor structurilor vii, 
prin însuși faptul că această funcţionare este activă în sis- 
temul nervos în aceeași măsură ca şi în orice altă organizare, 
și prin faptul că abstractizarea reflectantă nu are un Început 
absolut, descinzînd din «reconstrucţiile convergente cu de- 
pășiri», care sînt comune tuturor construcţiilor organizate“ 
(14, p. 349). 

Pentru a fi posibile, învăţările elementare trebuie să se 
grefeze pe conduite înnăscute. Se știe acum că cel puţin unele 
elemente dobîndite prin experienţă, pe care le implică com- 
portamentul, sînt învăţate după un program genetic deter- 
minat. Rolul cadrului logico-matematic la nivelul reprezen- 
tării ne amintește de rolul cadrelor ereditare de la nivelul 
primelor învăţări. Dealtfel, el era deja inerent, sub o formă 
funcţională mai elementară, conduitelor ereditare de nivele 
inferioare. O experiență „pură“ în sens de contact imediat 
între subiect şi obiecte este imposibilă. Orice cunoaştere este 
asimilare la scheme care comportă și o organizare logico-ma- 
tematică. Conceperea cunoașterii fizice ca o asimilare a rea- 
lului la structuri logico-matematice se înscrie în ideea mai ge- 


nerală după care organizarea proprie subiectului, ca și ori- 
cărei fiinţe vii, este o condiţie, un mediator inalienabil al 
schimburilor cu mediul: atît a schimburilor informaţionale, 
cît și a celor materiale şi energetice. 

Ipoteza privind înrădăcinarea din aproape în aproape a 
structurilor logico-matematice în formele cele mai generale 
ale funcţionărilor care organizează viaţa, conduce și la o 
soluție — o sugestie mai degrabă — nouă în legătură cu 
surprinzătorul acord al acestor structuri cu realul. Înlăturînd 
ca simpliste și nesatisfăcătoare soluţiile empiriste și aprioriste 
(atît ca soluţii explicit epistemologice, cît şi în prelungirea și 
corespondenţa lor pe terenul problemei biologice a raportului 
dintre organism şi mediu), Piaget consideră că acordul ope- 
raţiilor logico-matematice și al experienţei fizice în sens larg 
trebuie căutat în interiorul organismului şi la niveluri anteri- 
oare sau inferioare coordonării generale a acţiunilor care se 
exercită asupra mediului. Organismul constituie punctul de 
plecare al subiectului cu operaţiile sale constructive. El este 
însă și o realitate fizico-chimică printre altele și ca atare este 
pătruns de legile acesteia, pe care le-a interiorizat sui-generis 
şi pe care le actualizează prin subordonare față de legile 
specifice funcţionării viului. Joncţiunea între structurile subiec- 
tului şi acelea ale realității materiale se face, așadar, nu numai 
prin canalul experienţelor exterioare, ci și în interiorul însuși 
al organismului. Înseamnă că „acolo unde apriorismul era 
nevoit să recurgă la o armonie „prestabilită“ între univers și 
gîndire (afirmaţia aceasta poate fi regăsită și la Hilbert), e 
vorba în realitate de o armonie „stabilită“ și încă într-un 
mod foarte progresiv, printr-un proces care începe încă de 
la rădăcinile organice, pentru a se prelungi la infinit“ (15, 
p. 64). 

În această perspectivă, acordul dintre matematică şi ex- 
periență nu este decît un caz particular al acordului functio- 
nării organizatoare cu mediul. Ne dăm seama cît de puţin 
temei biologic are sloganul — e drept cu accent etic existen- 
țialist — cum că am fi nişte ființe aruncate (îmbrîncite!) 
într-o lume complet străină, în situația de a lua totul de la 
capăt printr-o inevitabilă și absurdă alegere de sine conti- 
nuată. Trebuie să observăm însă că ipoteza lui Piaget, încă 
destul de globală şi speculativă spre a inspira în detalii cer- 
cetări experimentale, nu constituie nici pe departe soluţia pro- 
blemei vechi, dificile şi controversate a acordului în discuţie. 
Fa poate figura cel mult ca element al soluţiei, a cărui luare 
în considerare, alături de altele, poate aduce, complementar 

unei noi complicări şi obscurităţi, un spor de lumină. Să 
mai notăm că chiar biologi înclinați pe terenul disciplinelor lor 
să dea dreptate spiritului dacă nu literei carteziene sau kan- 
tiene — și aceasta împotriva variantelor biologice al empi- 
rismului radical — sînt dispuși să aprecieze că într-un sens, 
foarte important, marii empirişti ai secolului al XVIII-lea 
nu se înșelaseră. „E perfect. adevărat, scrie de pildă J. Mo- 
nod, că totul, la ființele vii, vine de la experienţă, inclu- 
siv ineitatea genetică, fie că este vorba de comportamentul 
stereotipat al albinelor sau de cadrele înnăscute ale cunoaş- 
terii umane. Dar nu de la experiența actuală, reînnoită de 
fiecare individ, cu fiecare generaţie, ci de la aceea acumu- 
lată de întreaga ascendență a speciei în decursul evoluției. 
Singură această experienţă..., singure aceste încercări ne- 
numărate, cizelate prin selecţie, puteau să facă din sistemul 
nervos central, ca din orice alt organ, un sistem adaptat func- 
ției sale particulare. Pentru creier: a da o reprezentare a 
lumii sensibile adecvată performanţelor speciei, a oferi ca- 
drul ce permite a clasifica în mod eficace datele în ele în- 
sele inutilizabile ale experienţei imediate și chiar, la om, a 
simula subiectiv experiența pentru a-i anticipa rezultatele 
și a pregăti acţiunea“ (13, p. 169). 

Importante analogii și sugestii cu privire la ideea de re- 
ferenţial ca mediator inalienabil al oricărei „puneri umane 
în Situaţie“ ne pot parveni deci din modul generalizat în 
care este invocat „proiectul“ de a exista la nivelul întregii 
lumi vii: punerea umană în situaţie prelungește și specifică, 
în elementaritatea ei funcţională, punerea în situaţie de vie- 
ţuire și supraviețuire. Faptul general al funcţionării organiza- 
toare (cu cei doi poli ai săi: asimilare și acomodare) care me- 
diază schimburile viului cu mediul (un mediu de fiecare dată 
specific, în aceeași măsură „dat“ şi „construit “, decupat, se- 
lecţionat și prelucrat în termenii referențialului metabolic 
corespunzător) va dobîndi o și mai mare valoare euristică 
pentru tema noastră dacă îl vom reconsidera din punctul de 
vedere al unei biologii informaţionale. Viaţa este azi abor- 
dată nu numai sub aspectele ei substanţiale și energetice, dar 
şi ca „univers informaţional“ (vezi 28 și 117). Sub raport 
funcţional se poate deosebi între: informaţia „informativă“ 
(referitoare la evenimentele din mediul ambiant), comuni- 
cativă (destinată să conecteze indivizi biologici în interac- 
ţiune), operatoare (care declanșează acţiuni ale individului 
asupra mediului), reglatoare (cf. 28, p. 110). Oricare ar fi dis- 


uncţiile introduse, criteriile de clasificare, o pro rietate re- 
marcabilă pare a se regăsi pretutindeni: nu există informaţie 
in stare pură, nemediatizată de o anumită formă mai mult 
sau mai puţin discernabilă. Formele informaţionale, extrem 
de variate, îşi eliberează, își pun în valoare conţinutul lor 
informaţional, tocmai prin raportare la sisteme de referinţa 
„interpretaţionale“, a căror blocare, deteriorare etc, peri- 
clitează în mod grav însăși funcționarea organizatoare, „pro- 
iectul“ de a exista. Într-un limbaj încă metaforic dar putînd 
servi drept punct de plecare în noi dezvoltări tehnice, putem 
caracteriza în mod general informaţiile susceptibile de a fi 
primite şi „interpretate“ (inclusiv la nivel metabolic și com- 
portamental, în serviciul punerii și menţinerii în situaţie de 
vieţuire şi supravieţuire) prin faptul integrării lor într-un 
referenţial. Admiţind că o formă informațională nu-şi poate 
dezvălui mesajul decît dacă poate fi sesizată într-un sistem 
de referinţe adecvate, se are în vedere că un asemenea sistem 
este selectiv, adică nu reacţionează, sub toate aspectele sale 
Și în toate părţile sale, la toate categoriile posibile între care 
se repartizează diversele forme informaţionale (vezi 29). Nu 
este exclus însă ca actualizarea și punerea în valoare coor- 
donată a unui ansamblu legat de informații să fie efectul unei 
sinteze interpretative la care participă mai multe categorii in- 
formaţionale. Prezenţa referenţialurilor biologice în sens in- 
formaţional este pusă pregnant în evidență de existența în 
organismele vii a unor „modele interioare” ale ambianţei 
care au un rol important în a conferi informaţiei specifici- 
tate, în a selecta informaţia utilă de ceea ce este indiferent 
pentru adaptare. La fel de relevante sînt şi fenomenele „de 
„impact informaţional“ în sistemele deschise dotate cu in- 
[ormaţie structurală și circulantă (vezi 28, p. 135). Pentru 
ca împrumutul de informaţie structurală prin înglobarea 
unei structuri străine în sistem, de exemplu, să ducă la o creş- 
tere a rezistenţei și persistenţei sistemului, se cer satisfăcute 
anumite condiţii de compatibilitate reciprocă. Prin mecanisme 
de digestie sau de imunitate, astfel de înglobări sînt de obicei 
refuzate, în sistemele vii evoluate „corpul străin“ fiind, cu o 
mare probabilitate, un agresor. 

Este cunoscută mai demult la animale existenţa unor sis- 
teme care asigură coordonarea la scară mare a performanțe- 
lor organismului (funcţiile sistemelor nervos și endocrin care 
realizează coordonarea între organe sau ţesuturi, adică, în 
definitiv, între celule). J. Monod observa (13, p. 164 şi urm.) 

că rafinamentul funcţiilor cognitive la om maschează pentru 
noi funcţiile primordiale pe care le îndeplinește creierul în 
seria animală (inclusiv omul): 1) a asigura comanda şi coor- 
donarea centrală a activităţii neuromotorii în funcţie mai ales 
de aferenţele senzoriale; 2) a conţine, sub formă de circuite 
genetic determinate, programe de acţiune mai mult sau mai 
puţin complexe şi a le declanșa în funcţie de stimuli particu- 
lari; 3) a analiza, a filtra și integra aferenţele senzoriale 
pentru a construi o reprezentare a lumii exterioare adaptată 
performanţelor specifice ale animalului; 4) a înregistra eve- 
nimentele semnificative şi a le grupa în clase după analogiile 
lor semnificative (relativ la gama performanţelor specifice); 
a asocia aceste clase după relaţiile (de coincidență sau de 
succesiune) evenimentelor care le constituie; a îmbogăţi, a 
rafina și diversifica programele înnăscute incluzînd în ele 
aceste experienţe; 5) a imagina, adică a reprezenta şi simula 
evenimente exterioare sau programe de acţiune ale anima- 
lului însuși. Aceste din urmă funcţii, care pot fi calificate 
„proiective“, sînt privilegiul exclusiv al vertebratelor supe- 
rioare, singure creatoare de „experiență subiectivă“. Puterea 
de simulare a sistemului nervos central la strămoşii noștri a 
fost consolidată și dezvoltată la Homo sapiens pentru capaci- 
tatea sa de reprezentare adecvată și de previziune exactă. 
Mari spirite (Einstein) s-au minunat adesea de faptul că enti- 
tăţile matematice create de om pot reprezenta aşa de fidel 
natura, deși ele nu datorează nimic experienţei. Nimic, e ade- 
vărat, — precizează Monod —, experienţei individuale și con- 
crete, dar totul virtuţilor simulatorului forjat de experiența 
imensă şi crudă a umililor noștri strămoși. Eae ee 
sistematic logica și experiența, după metoda ştiinţifică, în 
fapt confruntăm întreaga experiență a acestor strămoși cu ex- 
perienţa actuală“ (13, p. 172). 

Cercetări relativ recente au arătat că și în sînul fiecărei 
celule o complexă reţea cibernetică asigură „coerenţa funcțio- 
nală a maşinăriei chimice intracelulare“ (13, p. 78). Proteine 
specializate jucînd rolul de detectori și integratori de informa- 
ție chimică asigură operaţiile cibernetice elementare. Po- 
ziţia lor privilegiată în celulă le este conferită de capacitatea 
recunoașterii specifice a anumitor motive chimice dintr-un 
amestec. Proteinele sînt în măsură „să pipăie“ speciile chimice, 
„să sondeze“ compoziţia mediului, „să perceapă“ cei mai variaţi 
stimuli specifici. Necunoscîndu-i decît pe ei, proteinele îşi 


94 aleg asociaţii. La toate nivelurile, proteinele funcționează 


la fel ca demonii lui Maxwell în luptă cu tendinţa mecanică 
spre dezordine. Ele deţin „cunoașterea“ prin care se men- 
ține organizarea celulei (30, p. 308). Există în celulă me- 
canisme specializate în reperarea şi corectarea aberaţiilor. 
Celula le apare azi biochimiștilor ca fiind sediul unor pro- 
digioase activităţi chimice coordonate și integrate; pentru 
aceasta rigiditatea consemnelor prevăzute în programul genetic 
trebuie corectată prin supleţea informaţiilor privind situaţia 
locală, starea sistemului şi natura mediului. Fr. Jacob nu ezită 
să folosească termenul de dialog între ceea ce trebuie făcut și 
ceea ce se face, care determină în orice clipă activitatea fie- 
cărui constituent. Un asemenea dialog, am adăuga, antici- 
pează sui-generis supleţea referențialurilor umane și repre- 
zintă o lecţie pe care natura vie o poate oferi situaţiilor 
umane de impas şi sterilitate la care conduc tendinţele con- 
trare de „zidire“ dogmatică în referențialuri opace, consi- 
derate ca definitive şi necondiționate. Biologii sînt aproape 
unanimi în a recunoaşte că evoluţia este caracterizată poate 
cel mai bine prin tendința de mlădiere în executarea progra- 
mului genetic, „deschiderea“ lui într-o direcţie care permite 
organismului să-și intensifice relaţiile cu mediul și să-și extin- 
dă astfel raza de acţiune. Programul bacteriei prezintă o 
mare rigiditate de execuţie. El este „închis“, spune Jacob, în 
sensul că, pe de o parte, organismul nu poate primi din me- 
diu decît o informaţie foarte limitată (prezenţa sau absenţa 
anumitor compuși în mediul de cultură), iar pe de altă parte, 
că nu poate reacţiona decît într-un mod strict determinat (de- 
clanșarea sau sistarea producerii unor proteine corespunză- 
toare). La nivel macroscopic, evoluţia se traduce prin consti- 
tuirea unor noi sisteme de comunicaţie (intra- și interorganis- 
mică, între organism și mediul înconjurător), iar la nivel mi- 
croscopic prin modificarea, sub aspect cantitativ şi calitativ, 
a programelor genetice. 

Complicarea şi perfecţionarea universului informaţional pe 
care îl realizează viul, intensificarea, diferenţierea și speciali- 
zarea schimburilor informaţionale cu mediul, duc la creşterea 
în autonomie a organismelor: se înmulțesc posibilităţile de 
răspuns, posibilităţile de „alegere“ între diferite răspunsuri; 
acestea devin din ce în ce mai mediate, mai selective și mai 
fin adaptate. Nu trebuie să se uite însă o caracteristică esen- 
ţială a oricărui univers informaţional (fie el de natură biolo- 
gică, tehnică, socioculturală) — eroarea: erori de copiere, de 

codificare, de traducere, zgomotele, erorile de decodificare 
și de „citire“, de interpretare, erori sintactice și logice, erori 
strategice (31, p. 263). Ele ţin atît de „substratarea“ substan- 
țială și energetică a informaţiei (purtătorii săi materiali), cât 
și de mecanisme specific informaţionale (învederate de exem- 
plu de psihopatologie). „În general, complicarea sistemelor 
organice duce la riscuri de „erori“ care sînt numai în parte 
compensate prin dezvoltarea mecanismelor de reglare, corec- 
tare, anticipare şi asigurare. De exemplu, existenţa circuite- 
lor de reglare este premisa apariţiei „cercurilor vicioase“ prin 
feed-back pozitiv. Capacitatea de a forma reflexe condiţio- 
nate este premisa apariţiei unor reflexe condiţionate patolo- 
gice“ (28, p. 107). În sistemele biologice cu autoorganizare 
pot apărea procese de reglare noi, nocive pentru organism. 
Noile tipuri de erori, contemporane evoluției și complicării 
sistemelor informaţionale, comportă însă şi aspecte pozitive, 
condiţionînd varietatea, noul. Este posibilă o exploatare bio- 
logică (ca dealtfel şi culturală) a erorii. Se știe ce consecinţe 
importante pentru specie pot avea erorile care antrenează o 
modificare a însuşi mesajului genetic (mutaţiile). Odată apă- 
rute, ele sînt recopiate cu fidelitate de-a lungul generaţiilor. 
Mutaţia se produce în momentul cînd se alterează sensul tex- 
tului, cînd se modifică secvenţa nucleică prin care este pre- 
scrisă o secvenţă proteică. „Mutaţiile, scrie Fr. Jacob, rezultă 
din erori asemănătoare cu cele pe care un copist sau un ti- 
pograf le introduc într-un text. Ca şi un text, mesajul nu- 
cleic poate fi modificat prin schimbarea unui semn în altul, 
prin eliminarea sau prin adăugarea unuia sau mai multor 
semne, prin transpunerea unor semne dintr-o frază în alta, 
prin inversarea unui grup de semne, pe scurt prin orice eve- 
niment care tulbură ordinea prestabilită“ (30, p. 312). 

În concluzie, prima dintre direcţiile în care am schiţat pre- 
lungirea psihogenezei funcțiilor cognitive constituie un teren 
vast de informaţii, de analogii şi sugestii pentru înţelegerea 
referenţialului uman elementar ca o desăvîrşire şi un salt pre- 
gătite de întreaga evoluţie a viului. Cealaltă direcţie se re- 
feră la rolul componentelor cognitive ale referenţialului glo- 
bal elementar în constituirea referenţialurilor reflexive, de ca- 
racter științific. Ea corespunde în parte temei filozofice mai 
vechi și mai vaste, aceea a raporturilor dintre cunoaşterea 
zisă comună și cunoașterea ştiinţifică. În opoziţie cu soluţiile 
extreme de simplă continuitate liniară sau de ruptură episte- 
mologică radicală, vom adopta un punct de vedere mai puţin 

categoric, mai suplu şi mai moderat, deschis principial prac- 
ticii reale a edificării cunoaşterii şi cercetărilor cît de cît asi- 
purate privind mecanismele acestei practici. Se impune mai 
intii o constatare de „bun simţ“, dar care, luară în serios, pla- 
sată convenabil în țesătura reflecţiei epistemologice, are con- 
secințe considerabile. O vom reda cu cuvintele lui Gonseth: 
oricare ar fi momentul în care omul devine obiect al consi- 
deraţiilor noastre, fie un moment al istoriei sau un moment 
al vieţii sale individuale, el nu se prezintă niciodată ca o pa- 
pină albă în care nimic să nu fi tă scris. El este totdeauna 
o fiinţă deja structurată, deja stabilită în anumite cunoștințe 
și credinţe, o fiinţă în care preexistă, obscur poate, o anu- 
mită cunoaștere a ceea ce este, a ceea ce trebuie să facă. Se 
impune, așadar, să înlăturăm cu titlul de ficţiune metafizică 
arbitrară reprezentarea unui moment zero în stabilirea cu- 
noașterii umane, un moment în care n-ar exista încă nimic 
și în care, complementar, ar exista libertatea de a începe după 
norme necondiționate. La fiecare nivel al cunoașterii şi in- 
tervenţiei, jocul anumitor libertăţi și constrîngeri în situaţie, 
operatorii, se constituie în dialectici specifice şi inaliena- 
bile. Întreaga dezvoltare precedentă a acestei lucrări a ofe- 
rit suficiente dovezi pentru ca în continuare constatarea de 
care vorbim să dobîndească o funcţie secund normativă şi 
justificatoare. 

Referenţialul natural elementar comportă, cum am văzut, 
anumite structuri figuratoare și operatorii care își au o reali- 
tate sui-generis în plan comportamental. Ele trimit, pe de o 
parte, la structuri elementare de subiectivitate permițind, 
după diversele modalităţi ale angajării, „proiecția“ în noi a 
lumii (posibilitatea ca lumea să ne apară subiectiv) și inser- 
ţia noastră în lume; pe de altă parte, ele sînt „piese“ ale 
unui orizont elementar de realitate și intervenție, adică fac 
figură de „lume“: este vorba, în mod paradoxal, de o lume 
a noastră proprie și totodată exterioară nouă. Spaţio-tempo- 
ralitatea, cauzalitatea, schemele logico-matematice,..., așa 
cum le-am urmărit constituirea progresivă, nu au doar o va- 
loare de cadre sau cunoştinţe dobîndite. Constitutive de su- 
biect şi de realitate pentru subiect, conectate într-un referenţial 
global, ele devin totodată mediatori ai situaţiilor ulterioare 
de cunoaştere și intervenţie, prealabilul lor funcțional inalie- 
nabil. 

Vom ilustra pentru moment această direcţie a analizei prin 
cîteva exemple. Între logica naivă a subiectului (ca element 

al referenţialului „natural“), atît cît o putem codifica, şi lo- 
gica logicianului este o distanţă comparabilă cu aceea care se- 
pară fizica naivă a copilului de fizica fizicianului. Logica 
axiomatizată și formalizată este o „logică fără subiect“; pro- 
blema subiectului reapare însă într-o epistemologie lărgită 
(derivată) a logicii, în care psihogeneza structurilor logice 
elementare își regăsește întreaga sa importanţă. În această 
perspectivă se consideră (vezi 19, p. 376 şi urm.) că logica 
este axiomatizarea activităţilor și structurilor operatorii ale 
subiectului. Este vorba nu de subiectul psihologic individual, 
cu stările sale de conştiinţă particulare (centrat pe eul con- 
știent și al cărui rol funcţional este incontestabil, dar care 
nu constituie sursa nici unei structuri generale de cunoaștere), 
ci de subiectul epistemic5 (partea comună tuturor subiecţilor 
de același nivel de dezvoltare, ale căror structuri cognitive 
derivă din mecanismele cele mai generale ale coordonării ac- 
țiunilor). Referitor la sursele logicii, în afara interpretărilor 
transcendentale puţin susceptibile de un control obiectiv (rea- 
lism platonician, apriorism, fenomenologie ...) se cunosc şi 
interpretări mai „naturale“ care, de regulă, păcătuiesc prin 
empirism sau psihologism. Cum să explicăm „originea“ nor- 
melor la care ajunge axiomatizarea? Apelul la simple consta- 
tări de experiență externă sau internă pare din capul locului 
irelevant. Este adevărat că „gîndirea naturală“ se prezintă 
deja conștiinței subiectului individual și sub un aspect nor- 
mativ (sentimente de evidență, necesitate, coerenţă sau con- 
tradicţie etc.). Pentru observatorul din afară (psiholog) ceea 
ce subiectul resimte ca o constrîngere normativă (a cărei vali- 
ditate formală este de resortul logicianului) este un fapt, prin- 
tre altele, care apare în comportament și care trebuie expli- 
cat în contextura unei (unor) științe „factuale“ în sens larg. 
Psihologismul poate fi astfel evitat, iar epistemologia lărgită 
a logicii poate coordona în final analiza genetică şi cea for- 
mală (formalizantă). Cercetarea psihogenetică arată că as- 
pectul normativ al „gîndirii naturale“ resimţit la nivelul con- 
ştiinţei subiectului se sprijină pe structuri operatorii subia- 
cente, non-conștiente ca structuri de ansamblu, dar a căror 
funcţionare se traduce în conștiință prin Regelbemwusstein-uri, 
sentimente normative de necesitate, etc. (19, p. 380). Pentru a 
analiza aceste structuri operatorii ca punct de plecare al for- 
malizărilor logice nu putem rămîne la datele „gîndirii natu- 
rale“ avînd ca sediu conștiința adulților non-logicieni. Tre- 
buie să le căutăm în comportamentul operatoriu al subiec- 


tului, care nu este accesibil decît urmărind pas cu pas con- 
strucția sa genetică. Este de presupus că, în genere, compo- 
netele unui referenţial și a fortiori componentele referenția- 
lului natural în a cărui posesie intrăm ca de la sine, a cărui 
funcționare este cvasispontană, nu sînt reductibile la ceea ce 
este conștient, explicitat, logificat, formulat. Ca loc de emer- 
gență a umanului, referențialul este „pătruns“ de informula- 
tul care îl informează, „cufundat“ în imensa cunoaștere ta- 
cită — cum o numeşte M. Polanyi — care susţine şi face 
posibile „focalizările“. 

Dar să revenim la logică. Ipoteza după care logica logi- 
cianului axiomatizează structuri operatorii devenite necesare 
prin desăvârşirea şi închiderea lor nu vrea să spună că subiec- 
tul găsește în conştiinţa sa o logică naturală gata elaborată, 
căreia n-ar avea decît să-i dea o transpunere (codificare) sim- 
bolică. Construind axiomatica sa, liber pe cît o vrea, logicia- 
nul nu pornește totuși de la un moment zero. El purcede la 
abstracții reflectante plecînd de la ceva, „oricît de inconştient 
ar fi mecanismul intim al propriei sale gîndiri: acest punct 
de plecare este atunci constituit de înseși legăturile care fac 
posibilă această gîndire proprie; și aceste legături sînt înseși 
structurile operatorii care îi asigură funcţionarea...“ (19, 
p. 392). 

Imaginea logicianului care ar crea pur artificial, într-o li- 
bertate absolut necondiționată (sau limitată exclusiv de con- 
strîngeri minime asupra cărora convine el însuși în mod de- 
liberat şi explicit) nu pare a corespunde activităţilor sale reale 
(inclusiv acelea de joc: logicianul ca un adevărat magister 
ludi). Nici ideea unei opoziții radicale între axiomatizare 
(orientată într-o direcţie retroactivă sau reflexivă) şi dezvol- 
tarea mentală spontană (constructivă şi prospectivă) nu re- 
zistă examenului dacă luăm în considerare ceea ce le apro- 
pie pe linia mecanismului comun al abstracţiei reflectante şi 
al construcției propriu-zise. Dat fiind că dezvoltarea mentală 
este indefinită, mereu deschisă, este normal ca formele sale 
superioare, cum ar fi logica specialiștilor, să fie din ce în ce 
mai diferenţiate şi mai puţin generale (în sensul de comune 
subiectului oarecare ca subiect epistemic elementar). Ceva 
asemănător constatăm și în cazul raporturilor dintre arit- 
metica științifică și seria „numerelor naturale“. În măsura în 
care la copil numărul nu este pur și simplu transmis prin lim- 
baj şi educaţie de către adulţi, ci dă loc și unei construcţii 
spontane, se poate vorbi de un număr „natural“ cu înţelesul 

de construit înainte de orice matematică ştiinţifică, fie ŞI in- 
tuitivă, nu neapărat axiomatizată. „Or, constituirea aritme- 
ticii științifice n-a constat în a ignora această aritmetică natu- 
rală pentru a elabora cu totul alte structuri, ci în a o preciza, 
generaliza și îmbogăţi apoi considerabil“ (19, p. 394). Numă- 
rul „natural“ nu şi-a pierdut valoarea în acest proces care, 
începînd cu etapele cele mai intuitive, a ajuns, prin formali- 
zări tot mai rafinate, să reconstruiască numărul plecînd de 
la mulţimi sau de la clase și relaţii logice. Angajat în însuși 
procesul care a sfîrşit prin a-l depăşi în multe privinţe, el se 
menţine ca un inalienabil deschis, ca un „informulat“ de o 
remarcabilă premanenţă funcţională al oricărui referenţial 
aritmetic specializat. Fraza spirituală a lui Kronneker după 
care numărul natural reprezintă cadoul iniţial al bunului 
Dumnezeu, tot restul fiind fabricat de om, conţine mult ade- 
Văr, cu atît mai mult cu cît psihologia genetică este acum în 
măsură să decripteze cîte ceva din „miracolul“ cadoului: un 
cadou pe care omul și-l face el însuşi într-un lung şi dificil 
proces de construcţie. 

Axiomatizările logicienilor nu poartă doar asupra raţio- 
namentelor conștiente ale subiectului, ci și asupra operaţiilor 
care le fac posibile și care sînt coordonate în structuri. Chiar 
cînd considerăm axiomatizarea în aspectul ei propriu-zis crea- 
tor, cu toată libertatea formală de construcție, nu trebuie să 
se uite că cel puţin presupoziţiile sale operatorii o rataşează, 
prin intermediul abstracţiei reflectante, la structurile opera- 
torii subiacente ale „gîndirii naturale“ în genere și ale gîndirii 
proprii logicianului. Aceste structuri provin dintr-o dezvol- 
tare ale cărei forme elementare pot fi urmărite în evoluţia 
mentală a copilului. Formele lor ulterioare comportă o psiho- 
geneză și o sociogeneză și se elaborează în funcţie de activitatea 
intelectuală a generaţiilor succesive. Nu este vorba de a li- 
mita astfel din afară, în mod arbitrar (un arbitrar motivat 
prin considerente pretins empirice sau vădit speculative) fe- 
cunditatea și autonomia de fapt a construcțiilor logicienilor, 
ci doar de a căuta relaţiile, eventualele corespondențe între 
filiaţiile genetice ale structurilor operatorii naturale și genea- 
logiile formale ale structurilor abstracte, între ceea ce este 
elementar sub raport genetic și primitiv (fundamental) sub ra- 
port formal. 


În mod analog se poate pune și problema dacă anumite 
structuri matematice fundamentale (de ex. „structurile mamă“, 
în sens bourbakist) corespund unor structuri mentale gene- 


rale, active în mecanismele operatorii ale subiectului sau dacă 
ele se datorează doar unei elaborări tehnice recente. Este ex- 
clus a căuta o eventuală corespondenţă în planul gîndirii con- 
știente a subiectului non-matematician. Nici un subiect nu po- 
sedă, înainte de a o fi învăţat, noţiunea a ceea ce este un 
grup, o reţea... Structurile algebrice, de ordine, topologice 
sau altele nu pot fi regăsite ca atare nici în coordonările ope- 
ratorii spontane. Altceva a relevat studiul psihogenetic: exis- 
tența unei anumite înrudiri, filiaţii genetice între aceste struc- 
turi și structurile proprii coordonărilor spontane ale acţiu- 
nilor sau operaţiilor „subiectului oarecare“ așa cum transpar 
ele în conduitele sale mentale. Primele structuri operatorii, 
care se constituie spre 7—8 ani sub o formă relativ echili- 
brată şi servind de sprijin tuturor construcţiilor ulterioare, 
par într-adevăr a fi ireductibile între ele și a comporta ana- 
logii frapante cu structurile generatoare degajate de mate- 
maticieni specializaţi. Avem aici iarăși un exemplu relevant 
de felul în care un referenţial natural se învesteste cu titlul de 
prealabil funcţional inalienabil în construcțiile ulterioare care 
sfîrșesc prin a-l depăși. Nici de această dată nu este vorba 
de a limita în mod artificial fecunditatea și autonomia reală 
a construcțiilor matematicienilor. În cazul ambelor exemple 
se pune în evidență caracterul uman al surselor structurale 
şi operatorii ale logicii și matematicii, ceea ce permite și o re- 
situare a acestor discipline în rîndul științelor despre om (re- 
situare care scapă clasificărilor liniare ale stiințelor). În mā- 
sura în care logicianul și matematicianul, adesea fără s-o ştie, 
elaborează, dau ființă discursivă şi unui aspect al propriei lor 
structuri subiective (nu numai ca logician şi matematician 
luați în unicitatea lor sau în tehnicitatea specializată a mun- 
cii lor, dar și ca subiect epistemic în genere), logicul și mate- 
maticul pot servi deopotrivă drept teren și instrument de acces 
la universul subiectivităţii. li rămîne străină însă filozofiei 
marxiste intenţia de a descoperi raţiuni prime care să ne redea 
perfect inteligibili nouă înşine, printr-o elucidare în necondi- 
ționat. Chestiunea de a şti „cum se face că noi sîntem ceea 
ce sîntem“ este infinită, ea rămîne și nu poate să nu rămînă 
deschisă. Aceasta nu înseamnă că informaţiile controlate asu- 
pra diferitelor aspecte ale ființei-în-lume care sîntem nu își 
au valoarea lor de neînlocuit. 

Perspectiva adoptată în legătură cu rolul referențialului na- 
tural în elaborarea unor referențialuri specializate proiectează 
o lumină nouă asupra cercetărilor privind fundamentele şi 

metoda activităţii matematizante sau logicizante, căreia îi 
oferă o ancorare în inalienabil. O atare ancorare trebuie ast- 
fel imaginată încît să putem integra și da seama de cel puţin 
următoarele două aspecte: a) activitatea matematizantă sau 
logicizantă nu reîncepe de fapt niciodată în purul arbitrar 
sau după norme absolut necondiționate: în orice nouă situa- 
ţie pe care ea şi-o face regăsim activi anumiţi elementari in- 
alienabili; b) existenţa acestor inalienabili nu compromite însă 
anumite libertăţi fără de care activitatea nu s-ar putea relua, 
restructura, n-ar putea fi creatoare. Aceasta se datorează atît 
plasticităţii (puterii de metamorfoză) și incompletitudinii in- 
alienabilului, cît şi posibilităţii de a reinterpreta semnificaţia 
„informaţiei“ care emerge de la inalienabil (structurile nam- 
rale de subiectivitate) pe scena conștiinței. Prevenim și de 
această dată că inalienabilul nu trebuie confundat cu un a 
priori în sens kantian, cu o ne varietur matrice in-formantă, 
ca și cum gindirea s-ar preceda pe sine într-o autoafirmare 
de principiu punînd condiţiile absolute a tot ceea ce îi este 
înfăptuire în timp şi contingenţă. Prin angajarea lor în noi 
orizonturi de construcţie şi cunoaştere, de realitate și inter- 
venție, inalienabilii sînt supuşi unui proces de dialectizare. 
Această viziune modifică idealul clasic al unei raţionalităţi 
pure, necondiționate, în care evidenţa are statutul de infor- 
maţie adevărată în și prin sine, la adăpost de orice revizuire 
ulterioară. Se trece la un climat de raționalitate relativă, în 
acord atît cu libertăţile și constrîngerile „situate“ ale con- 
strucțiilor logico-matematice moderne, cît şi cu faptul anco- 
rării lor inalienabile în orizontul de potențialități figura- 
toare și operatorii ale referențialului natural corespunzător. 
Putem numi, cu Gonseth, fenomenologică această variantă 
nouă a raţionalităţii, în sensul că raţionalul este sesizat ca as- 
pectul conștienţial, susceptibil de elaborare discursivă a anu- 
mitor structuri (naturale şi totodată inalienabile) ale subiecti- 
vităţii. În genere, pentru ca o disciplină (logică, geometrie, 
aritmetică etc.) să poată fi zisă raţională în accepțiunea schi- 
tatā, trebuie ca: 1) referențialul natural al subiectului episte- 
mic să comporte un aspect structural relativ la disciplina în- 
făţişară; 2) acest aspect să poată fi reluat în conştiinţă şi să 
facă obiectul unei elaborări discursive; 3) această elaborare 
să poată da loc unui discurs sistematic și coerent (vezi 33). 
Varianta fenomenologică (sau antropologică — pentru a-i 
lărgi semnificația şi a o îndepărta de climatul doctrinal al 
fenomenologiei husserliene) a raționalului corespunde, așadar, 


efortului de a resesiza disciplinele zise raţionale în numele 
subiectului care le edifică şi le gîndeşte, al situaţiei sale psiho- 
biologice şi culturale. Raţionalitatea își pierde atunci aura de 
infailibil şi definitiv; se motivează dreptul la eroare, la revi- 
zuire, capacitatea de a ne controla „investiţiile“, de a le relua 
și corija. Ne opunem astfel și tentativelor scientiste, în parti- 
cular structuraliste, de uzurpare a subiectului. 

Analize asemănătoare pot fi întreprinse şi în legătură cu ra- 
portul dintre alte componente ale referenţialului natural 
ajunse la maturitate psihologică (structurare spaţio-tempo- 
rală a realului, cauzalitate etc.) și elaborările științifice co- 
respunzătoare privite în succesiunea și dinamica referenţialu- 
rilor care le mediază. Va creşte, în acest fel, transparența an- 
tropologică a întregii cunoașteri, solidaritatea sa cu fiinţa cor- 
porală și culturală a subiectului individual și colectiv care o 
produce în contexte social-istorice determinate. 


$6. Retrospectivă critică 


În măsura în care ţin de psihologie și biologie, datele, pe 
tezele şi interpretările invocate în acest capitol, cu precădere 
după lucrările lui Piaget, sînt ca atare de evaluat, de judecar 
critic și de controlat pe terenul şi cu mijloacele acestor 
discipline, ele însele pe cale de profunde înnoiri teoretico- 
experimentale și metodologice. Aceasta ar depăși nu numai 
competenţa profesională a autorului, dar și profilul lucrării 
de faţă. Resituînd însă astfel de date, ipoteze şi interpretări 
— unele din ele declarat lacunare, deschise — în cadrele mai 
largi ale sistemului de gîndire psiho-epistemologic şi filozofic 
la care participă, şi privindu-le de pe poziţiile perspectivei 
deschise de marxism epistemologiei în speţă, științelor social- 
umane În genere, se impun cîteva observaţii. Apeciem mai în- 
di spiritul dialectic şi, pînă la un punct, antispeculativ al lu- 
crărilor lui Piaget, subtilitatea descrierilor și ingeniozitatea 
apropierilor pe care le face, deschiderea la metode propuse de 
mişcările cele mai moderne ale practicii ştiinţifice, disponibi- 
litatea abordării interdisciplinare. Apreciem depășirea descrip- 
tivismului plat prin căutarea unor explicaţii psihogenetice, cu 
evitarea deliberată a poziţiilor extreme, într-o direcţie a că- 
rei înrudire cu perspectiva marxistă de care vorbeam o mărtu- 

fiseşte autorul însuși. Poate că, în unele din cercetările sale 
privind psihogeneza funcţiilor cognitive, Piaget rămîne prea 
ancorat într-o viziune naturalistă cu nuanţe biologizante, tre- 
cerea de la un studiu la altul sugerînd un soi de autocon- 
strucţie (autocreaţie) în care nu regăsim complexitatea facto- 
rilor realmente activi și indispensabili sub raport explicativ, 
astfel încît organismul cu activităţile sale spontane, care con- 
stituie punctul de plecare, pare uneori a se propune ca o causa 
sui, ca şi cum subiectul epistemic ar rezulta din acesta prin- 
tr-o evoluţie de-sine-stătătoare. 

Într-o lucrare de sinteză din 1942 — De la act la gîn- 
dire — H. Wallon reproşa lui Piaget că transformă pe 
alocuri descrierea în explicaţie, că dispersează unitatea fun- 
damentală a vieţii mentale în pluralitatea aspectelor sau a 
fazelor care o manifestă, că, identificînd activitatea psihică 
şi cea biologică, reduce la factori pur individuali ai motrici- 
tății capacităţi care nu pot aparţine decît unei fiinţe esențial- 
mente sociale, îngustînd într-un mod inadmisibil fundamen- 
tul vieţii mentale. Neajunsurile sistemului conceput de Piaget, 
oricît de subtil şi ingenios, ar fi acelea ale „oricărei psiholo- 
gii centrate pe individul izolat, iar în cadrul acestui individ, 
pe manifestările depersonalizate ale conștiinței“ (96, p. 70). 
Deși la Piaget termenii par răsturnați în sensul că mișcările 
vizibile din afară (acţiunile și conduitele) au înlocuit imagi- 
nile mentale — ca material al elaborărilor psihice —, con- 
ştiinţa fiind considerată mai degrabă rezultat decît punct de 
plecare, transformarea este, după Wallon, mai mult aparentă. 
„Ceea ce nu a fost mărturisit la origine era totuşi presupus, 
şi nu a apărut în rezultat decît tocmai din această cauză“ 
(96, p. 70—71). Trecerea de la schemele motorii la activita- 
tea intelectuală nu ar fi atunci rezultatul unei evoluţii sau al 
unei mutații efective. De fapt, schemele motorii ar fi fost 
interpretate şi disecate, în fiecare stadiu, după modelul pre- 
existent unui sistem logic care nu este, în definitiv, decît sis- 
temul logic al unei şcoli sau al unei epoci. 

Observațiile marelui savant francez se referă la lucrările 
mai timpurii ale lui Piaget. În parte ele sînt îndreptăţite, în 
parte ţin de o simplificare polemică a gîndirii supuse exame- 
nului critic şi de neînţelegeri provenind de la diferenţele se- 
mantice în vocabularul folosit de cei doi psihologi. În raport 
cu extinderea și aprofundarea ulterioară a cercetărilor între- 
prinse, inspirate sau conduse de Piaget, multe din aceste re- 
zerve își pierd actualitatea și justificarea. Nu va fi însă nici- 


odată de prisos a insista, cu Wallon, şi în deplin acord cu 
vederile antropologice marxiste, asupra importanţei factoru- 
lui social în psihogeneza subiectului epistemic. Conceptele 
— sublinia Wallon — nu sînt o simplă calchiere a scheme- 
lor senzorimotorii. Ele aparţin unui alt sistem a cărui evo- 
luţie depinde de existenţa societăţii umane. Copilul trebuie 
privit în strînsă legătură cu mediul specific în care se des- 
făşoară creşterea sa şi care îl formează de la naştere. „Uni- 
versul la care trebuie să se adapteze copilul, după care îşi mo- 
delează activitatea şi impresiile nu este un fel de univers în 
sine, invariabil şi veșnic; el este totalitatea obiectelor proprii 
epocii...“ (96, p. 112): ambianța imediată, unelte şi institu- 
ţii, tehnica limbajului, a explicării, a înţelegerii, „distinge- 
rea forțelor şi a obiectelor prezente în lumea pusă astăzi la 
dispoziția sa, ca un rezultat al elaborărilor materiale și men- 
tale, al mileniilor de civilizație“ (96, p. 112—113, subl. ns.). 

Nici lui Piaget nu-i va rămîne complet străină, cum s-a 
şi văzut în parte, această perspectivă. Deja în Psihologia in- 
teligenței (1947) scria că unitatea de referință a psihologului 
este „individul modificat de raporturile sociale“. Dar el nu 
vrea să rămînă la simple formule generale și nici să cantoneze 
psihologia în mediul unor teme practic infinite, în detrimen- 
tul asumării unor sarcini mai modeste dar și mai exigente, 
„Acţiunea vieţii sociale“ i se pare o noţiune la fel de vagă 
ca şi aceea a „acţiunii mediului fizic“. Important este să o 
analizăm în detalii, să o implicăm efectiv și adecvat în de- 
scrierile şi explicaţiile psihogenetice. Deşi în această privinţă 
nici Piaget n-a mers prea departe, el are de pe acum con- 
ştiinţa exigenţei teoretice și metodologice a unei asemenea 
implicări diferenţiate. „De la naștere pînă la maturitate, 
fiinţa umană este obiect al unor presiuni sociale, lucru știut, 
dar aceste presiuni sînt de tipuri extrem de diverse şi se exer- 
cită după o anumită ordine evolutivă. După cum mediul fi- 
zic nu se impune dintr-o dată şi în bloc inteligenței în evolu- 
ţie, ci putem să urmărim, pas cu pas, achizițiile dobîndite de 
această inteligență în funcţie de experiență, și mai ales modu- 
rile de asimilare şi de acomodare ce reglează aceste achizi- 
ţii, — foarte diferite, în funcţie de nivel —, la fel mediul 
social dă loc unor interacțiuni între individul în dezvoltare 
şi cei din preajma sa, foarte diferite între ele, și a căror suc- 
cesiune ascultă de anumite legi. Psihologul trebuie să stabi- 
lească cu grijă aceste tipuri de interacțiuni și aceste legi de 
succesiune, ferindu-se să-și simplifice sarcina...“ (23, p. 199, 

subl. ns.). Mai difieil este să se treacă de la conştiinţa unui 
trebuie6 teoretic şi metodologic la realizarea sa în practica 
științifică. Sub acest raport, semnalăm la Piaget persistenţa 
unei insuficiente coordonări a factorilor care, la fiecare ni- 
vel, determină în mod specific, prin acțiune proprie şi prin 
interacţiune concertată, evoluţia spre subiectul epistemic zis 
normal sau natural (în sensul şi cu rezervele prezentate). 
Pe de altă parte, structuralismul piagetian, genetic şi construc- 
tivist, tinde uneori să confere fazelor procesului genetic, con- 
siderat oarecum ca o totalitate închisă, sieși suficientă, semni- 
ficaţia de momente ale unui „subiect“ care se autodetermină. 
În mod complementar, nu se mai poate atunci acorda în- 
treaga greutate observaţiei lui Wallon: „dezvoltarea unei func- 
ţiuni nu se face prin și pentru ea însăşi, mai ales atunci cînd 
este atit de strîns legată de schimbarea radicală care, pen- 
tru specia umană, a fost existenţa societăţilor...“ (9%, 
p192); 

Scriam, la începutul acestui capitol, că însuşi referenția- 
lul ştiinţific adoptat de Piaget, acela care îi mediază pune- 
rea în situaţie de psiholog și epistemolog, referențial conser- 
vat cu mici modificări de-a lungul întregii sale cariere, 
poate fi supus unei critici externe (= de pe alte poziţii). 
Putem spune acum că el este deopotrivă fecund şi limitat: 
fecund prin viziunea dialectică asupra raporturilor dintre 
subiect și obiect, asupra constituirii progresive atît a subiec- 
tului ca subiect epistemic cît și a realului ca o lume de 
obiecte disponibilă intervenţiei transformatoare, inserţiunii 
active şi aproprierii cognitive propriu-zise; limitat însă, atât 
în sensul în care sînt limitate, intern și extern, orice punct 
de vedere, orice modalitate de abordare, orice cadru con- 
ceptual, cît mai ales prin extracția sa esențialmente biolo- 
gică. A viza și a reda „vizibilă“ cunoaşterea umană din 
interiorul cadrului conceptual al adaptării, asimilării, aco- 
modării ..., oricîte nuanţări şi diferențieri ar fi ulterior in- 
troduse mai mult sau mai puţin ad-hoc, înseamnă în același 
timp a centra, prin metodă, fenomenul aproprierii cognitive 
umane a lumii pe un model care îi nesocoteşte sau îi trans- 
pune într-un mod unilateral, cvasimetaforic dacă nu defor- 
mant, aspecte și laturi care ţin tocmai de saltul calitativ 
care a marcat trecerea de la animal la om. Se ştie ce im- 
portanță acordă muncii, în acest salt, antropologia şi teo- 
ria socială a marxismului. Pentru a-i regăsi rolul pe tere- 
nul psihogenezei trebuie depășită restrîngerea naturalist-bio- 


logică a „acțiunii“ în direcţia specificului ei uman, a func- 
tiei sale antropo- şi sociogenetice, așa cum le învederează ca- 
tegoria marxistă de practică social-istorică. Numai astfel 
ideea, de exemplu, a invocării mediului intern al organismu- 
lui în explicarea acordului matematicii cu realul va putea fi 
mai deplin valorificată epistemologic. Potenţialitățile cogni- 
tive ale organismului care susține din punct de vedere biolo- 
gic subiectul epistemic nu trebuie deci rupte de codificarea 
şi recodificarea specifică, la nivelul „corporeităţii“ fiinţei-în- 
lume care sîntem, a dimensiunilor ei practice, social-istorice 
şi culturale. 

Consider că apelul la noţiunea de practică social-istorică 
oferă şi un punct de sprijin esențial în depășirea unor difi- 
cultăți legate de un relativism epistemologic de inspiraţie bio- 
logică. În opoziţie cu apriorismul absolutist și universalist al 
epistemologiei kantiene, epoca modernă ne-a familiarizat, 
din direcţii de gîndire multiple, cu relativizarea așa-ziselor 
(într-un limbaj impregnat de tradiţiile gîndirii spiritualist- 
speculative) „categorii ale spiritului“ în funcţie de factori nu 
numai culturali, dar și biologici. În ordine biologică, relativi- 
zarea „categoriilor cunoaşterii“ (cotidiene şi ştiinţifice) este 
legată îndeosebi de perspectiva modernă inaugurată de 
von Uexküll sub numele de Umweli-Lebre (învăţare a me- 
diului). Planul organizaţional şi funcţional al unei fiinţe vii 
determină ceea ce poate deveni un „stimul“ şi o „caracteris- 
tică“ la care va răspunde organismul printr-o reacţie speci- 
fica. Orice organism, după von Uexküll, izolează din lumea 
care îl înconjoară un mic număr de caracteristici la care reac- 
ţionează și al căror ansamblu formează „vatra“ sau „mediul“ 
său (Umwelt). Nimic altceva nu există pentru acel organism. 
Aşadar, „categoriile experienţei“ nu sînt niște a priori uni- 
versali, ci depind de organizarea psihofizică şi de condiţiile 
fiziologice ale sistemului viu, inclusiv ale omului. Nu a scă- 
pat, desigur, paralela interesantă pe care o formează acest 
relativism biologic la „relativismul categoriilor“ rezultînd din 
unele teorii moderne, în general comparatiste, asupra culturii, 
civilizației sau limbajului (vezi, de ex. 98, p. 227 şi urm.). 

Relativitatea biologică în discuţie, ca și cea culturală, își 
are realitatea sa incontestabilă, pusă în valoare și de tema, 
acestei lucrări: o realitate de studiat, de situat şi interpretat 
cît mai lucid și obiectiv cu putință. Ea a fost adesea exploa- 
tată pentru a revitaliza concepţii agnostice, sceptice, conven- 
ționaliste ...asupra valorii cunoașterii umane, adică con- 


107 


108 


cepţii relativiste în sens idealist-subiectivist. Astfel, după 
Uexküll, lumea experienţei și cunoașterii umane este unul din 
nenumăratele „medii“ sau „vetre“ (Umwelt) ale organismelor 
fără nici o singularitate în raport cu cele ale altor vieţuitoare. 
Chiar și lumea Fizicii (cf. 98, p. 243), de la electron şi atom 
pînă la galaxii, n-ar fi decît un simplu produs uman, care 
depinde de organizarea psihofizică a speciilor umane. 

În ce priveşte conceperea universului științific ca nefiind 
decît unul din numeroasele medii biologice, caracterul său 
incomplet și eronat apare de îndată ce ţinem seama de curen- 
tul remarcabil al progresivei dezantropomorfizări a cunoaș- 


terii ştiinţifice şi, corelativ, al creșterii gradului său de uni- 


versalitate şi obiectivitate. În marginea afirmației naturalistu- 
lui Lubbock după care furnicile au alți ochi decît noi, ele 
văd razele luminoase chimice, Engels nota: „Dar noi am 
ajuns în cunoașterea acestor raze, invizibile pentru noi, mult 
mai departe decît furnicile, și însuși faptul că putem demon- 
stra că furnicile văd lucruri invizibile pentru noi și că această 
demonstraţie se bazează numai pe percepții ale ochiului 
nostru arată că structura specială a ochiului omenesc nu con- 
stituie o limită absolută pentru cunoașterea umană“ (36, 
p. 537, sub. ns.). Nu numai că ochiului nostru i se adaugă 
celelalte simţuri, instrumente și teorii, activitatea noastră de 
gîndire, dar însăși cunoașterea conformației ochiului, a imper- 
fecțiunii văzului nostru, „care limitează Într-un mod deter- 
minat vederea noastră și care nu dă o reproducere cu totul 
exactă nici între aceste limite“ (36, p. 537), constituie un 
mijloc de depăşire a acestei imperfecțiuni. Relativitatea devi- 
ne astfel însuși mijlocul inalienabil al decentrării și înaintării 
pe calea adevărului obiectiv, miilocul suprimării, niciodată 
definitive, a acestei servituți specific și diferențiat umane a 
cunoașterii. Această dezantropomorfizare progresivă nu ex- 
clude, ci dimpotrivă presupune o re-antropomorfizare secun- 
dă. Ea ţine de ceea ce în servitutea umană a cunoașterii 
reprezintă nu ancorarea într-un orizont biologic sau metafizic 
al omenescului dat odată pentru totdeauna, ci o permanenţă 
funcțională, o recentrare inalienabil umană a oricărei depă- 
şiri. De exemplu, într-o perspectivă istorică asupra creşterii 
ŞI mutaţiilor cunoașterii, re-antropomorfizarea secundă se 
manifestă prin faptul că de fiecare dată realul este vizat doar 
parţial, sub unele aspecte sau fațete, în cadre conceptuale 
socialmente determinate și care nu au decît o valoare relativă 
de adevăr. Aceasta, spune Bertalanffy, pare a indica nu 


numai limitele dar şi demnitatea cunoașterii umane (98, 
p. 251). Este de aceea util să distingem contextual între (a) 
eliberarea progresivă de ceea ce în caracterele specific umane, 
biopsihice şi culturale, ale cunoașterii — într-o accepţiune 
deopotrivă antropologic-generică şi social-istorică —, repre- 
zintă obstacole în cucerirea obiectivităţii științifice şi (b) de- 
pendența funcţională inalienabilă (nu și imuabilă, ireformu- 
labilă!) a cuceririi acestei obiectivităţi de cadre conceptuale şi 
modalităţi de apropriere purtînd, de fiecare dată, marca, ea 
însăși în devenire, a umanului. 7 

Într-un capitol din Estetica sa, G. Lukács schiţează mo- 
mentele procesului lent și anevoios de dezorganizare a încăr- 
căturii categoriei în-sinelui cu o exaltare emfatică a sentimen- 
tului, cu proiecții antropomorfe în realitatea obiectivă, pe 
linia elaborării unei imagini științifice a lumii. „Cît de grea, 
notează Lukács, a fost munca pe care a trebuit să și-o asume 
omenirea pentru a învinge motivele antropomorf-emfatice în 
conceperea în-sinelui“ (99, p. 237). 

Semne ale unei asemenea dezantropomorfizări a realului pe 
terenul culturii ştiinţifice por fi consideraţi, cu Hermann 
Weyl și Max Born, invarianţii diferitelor proiecţii sau ai gru- 
purilor de transformări (vezi 56, mai ales p. 186—203). Este 
frecventă, în epistemologia modernă, relevarea unei solidari- 
Tăți semnificative între ideea de invariant şi aceea de obiecti- 
vitate. 


Dublul proces de dezantropomorfizare și re-antropomorfi- 
zare secundă poate fi urmărit în istoria tuturor disciplinelor 
științifice, inclusiv a celor matematice. Ideea de referenţial ca 
mediator al oricărei puneri în situaţie, lărgită mult dincolo de 
sensul ei strict epistemologic, îmbogăţită cu accente existen- 
țiale și culturale, face ca și ştiinţele matematice și activităţile 
matematizante să dobîndească o relevanţă şi o dependenţă 
antropologica specifică (vezi, de ex. O. Becker, 100, 
p. 163—183). 

În general relativitatea biologică nu implică în mod necesar 
o epistemologie relativist-subiectivistă. Să examinăm sumar un 
singur aspect legat de noţiunea piagetiană de acțiune. Subiec- 
tul pe cale de constituire îşi însușeşte realul în funcţie de un 
schematism asimilator, el însuşi pe cale de structurare. Acest 
schematism, senzorimotor mai întîi (acţional, practic), apoi 
operator, poate fi studiat în direcţia rădăcinilor sale bioner- 
voase, a filogenezei sale la scara viului, ceea ce pune în evi- 
denţă atît înrudiri, continuităţi, cît și particularităţi specific 

umane, altfel zis servituţi de biosferă și de specie. Dar ele nu 
sînt arbitrare, ci supuse unor legi obiective ale evoluţiei, pe 
de o parte, și interiorizînd, pe de altă parte, în mod specific, 
legile lumii nevii. Iată deci rațiuni, adesea trecute sub tăcere, 
ale unei prime atenuări a interpretării relativiste. Tot astfel, 
la nivel psihogenetic, prin fenomenul decentrării, ne îndepăr- 
tām de relativismul frust pe care l-ar putea evoca aşa-numi- 
tul egocentrism. Atenuarea crește dacă prelungim analiza ac- 
ţiunii și a schemelor de acțiune în direcţia ideii marxiste de 
practică social-istorică. În acest plan, complementar relativi- 
tăţii, Marx învedera un aspect de depăşire progresivă, în şi 
prin relativitate, care se opune și mai decisiv unei interpretări 
relativist-subiectiviste. În Manuscrisele economico-filozofice 
din 1844, acest aspect a fost semnalat sub titlul de universali- 
tate, în celebra paralelă dintre activitatea animală și cea 
umană. „Practic, universalitatea omului apare tocmai în uni- 
versalitatea care face din întreaga natură trupul lui neorga- 
nic, în măsura în care natura (1) îi servește nemijlocit ca 
mijloc de trai și (2) ca material, obiect şi instrument al acti- 
vităţii sale vitale“ (101, p. 555). Animalul, continuă Marx, se 
confundă cu activitatea sa vitală, pe cîtă vreme omul face din 
activitatea sa vitală obiectul voinţei și al conştiinţei sale. Anima- 
lul produce unilateral, pe măsura metabolismului specific, a ceea 
ce îi trebuie nemijlocit lui sau progeniturii sale; omul, dimpo- 
trivă, produce în mod universal, el produce cu adevărat abia 
atunci cînd este liber de necesitatea fizică imediată; „anima- 
lul se produce numai pe sine însuși, pe cînd omul reproduce 
întreaga natură; produsul lui (al animalului) aparţine nemijlo- 
cit corpului său Eric, pe cînd omul stă liber în fața produsu- 
lui său. Animalul modelează materia numai pe măsura și 
după trebuinţa speciei căreia îi aparţine, pe cînd omul știe 
să producă pe măsura oricărei specii şi ştie să imprime pretu- 
tindeni obiectului măsura care-i este inerentă“ (101, p. 556, 
subl. ns.). Se înţelege, această universalitate nu este ca un dar 
miraculos al unei naturi imuabile proprie omului sau al uneia 
exterioare, ci o cucerire progresivă de-a lungul unei istorii 
care comportă limite specific sociale şi pregăteşte condiţiile 
depășirii lor specifice. Se înţelege, de asemenea, ce rol joacă 
cunoașterea raţională, științifică a „măsurii inerente obiectu- 
lui“ (= legile obiective ale realului și ale potenţialităţilor sale 
de metamorfoză) în realizarea universalităţii despre care este 
vorba. Lumea nu oferă intervenţiei tehnice a omului o mate- 
rie perfect izomorfă acesteia, o materie docilă, lipsită de orice 


„spontaneitate“: departe de a fi un fond neutru, ea posedă 
contra-structuri care se opun schemelor tehnice. Pentru a 
regăsi compatibilitatea, în cazul eșuării gestului tehnic, se 
impune o aprofundare a cunoașterii realului, uneori chiar o 
revizuire a înseși bazelor acesteia. Așa cum observă G. Si- 
mondon, activitatea tehnică nu întilnește realul decît la capă- 
tul unei îndelungi elaborări; pentru ca rețetele tehnice să fie 
eficace, trebuie ca ele să atingă realul după legile realului 
însuși; în acest sens tehnicile sînt obiective, în ciuda tuturor 
aspectelor de utilitate pe care le pot prezenta. 

CAPITOLUL Ill 
REFERENȚIALURI COLECTIVE 


$1. „integroni“ biologici 


La orice nivel i-am situa studiul, — molecule, celule, orga- 
nisme sau populaţii —, descrierea unui sistem viu reclamă 
referirea atît la logica organizării, cît și la logica evoluţiei 
lui. Pretutindeni intervin circuite de reglaj în scopul integră- 
rii constituenţilor şi coordonării activităţii lor. Fr. Jacob 
introduce noţiunea de „integron“ anume pentru a supune unei 
decupări conceptualizante aspectele de integralitate și coordo- 
nare teleonomică asigurate prin relaţii de tip informaţional și 
„semantic“: constituenți fiecărui sistem trebuie să se „recu- 
noască“ şi să se informeze reciproc. Un integron (unitate con- 
stituită prin integrarea de subunități) se formează prin asam- 
blarea integronilor de nivel inferior și participă la construcția 
unui integron de nivel superior (30, p. 326). În cursul evolu- 
ţiei apar şi sisteme de comunicaţie care funcţionează între 
organisme. Etologii studiază diversele semnale specifice (olfac- 
tive, auditive, vizuale) emise de unul din sexe, captate, iden- 
tificate şi interpretate de indivizi înzestrați prin programul 
lor genetic cu receptori adecvaţi. „După toate aparențele, 
aceste sisteme de semnale au fost selecţionate pentru a favo- 
riza reproducerea. Ele constituie însă veritabile mijloace de 
comunicare între indivizii unei specii. Prin intermediul lor 
devine posibilă formarea unor integroni! de ordin superior 
organismului“ (30, p. 342). Sînt cunoscute fenomenele de con- 
stituire a unor grupuri cu comportament coordonat (cîrdurile 
de peşti sau stolurile de păsări în timpul migraţiunilor ca și 
societăţile de furnici, termite, albine) care realizează adevăraţi 
integroni transindividuali. 


Este semnificativ că cercetările actuale de ecologie se orien- 
tează cu precădere spre populaţii şi biocenoze. Numeroase 


observaţii arată că indivizii unei specii se asociază în grupe 
de diferite mărimi (familii, colonii, societăţi etc.) care se 
caracterizează prin interrelaţii proprii coordonării integrative 
i reglării intrapopulaţionale. Progresele din domeniul geneti- 
cii populațiilor (vezi 34) au reactualizat ideea, subliniată încă 
de Darwin, după care obiectul selecţiei naturale și al evolu- 
iei îl constituie populaţia, nu individul. O specie poate fi. 
reprezentată prin mai multe populaţii care, deși seamănă între 
ele prin car actere morfologice, fiziologice, genetice, comporta- 
mentale ..., sînt totuşi sisteme biologice distincte prin anu- 
mite trăsături de organizare și integralitate. Indivizii care 
compun o populaţie participă, am putea spune, la un referen- 
țial comun pe baza unor complexe sisteme de comunicare şi 
coordonare. 


Concepţiile actuale Aai geneticii populațiilor (Darling- 
ton, Dobzhansky, Lerner, Waddington etc.) deschid şi noi 
posibilităţi de interpretare a instinctului sau a instrumentelor 
ereditare ale cunoașterii. Astfel, comportamentul instinctiv al 
unui individ (masculul în raport cu femela, mama în raport 
cu progenitura sau invers), bazat pe cicluri transindividuale, 
este programat ereditar în privinţa schemelor perceptive, a 
unor mişcări sau acţiuni semnificative, dar „în luncţie de un 
program de ansamblu (subl. ns.) care comportă diferite roluri 
individuale distincte și complementare şi nicidecum un singur 
joc comun tuturor“ (14, p. 293). În înţelegerea acestor cicluri 
transindividuale trebuie să se pornească de la noţiunea de 
populaţie. Fiecare individ al populaţiei, participă la un „pool 
genetic“ comun, adică la sistemul genetic colectiv care rezultă 
din toate încrucișările posibile (aşa-numita panmixie). Prin 
deplasarea accentului de pe genomul individual pe pool-ul 
genetic, noțiunii de organism individual i se substituie aceea 
a unui fel de organism colectiv sau cel puțin a unei organi- 
zări transindividuale cu o dublă activitate: de menținere a 
echilibrului dinamic și de adaptare la mediu. 

Relaţiile dintre individ şi grup în genetica populațiilor 
(problema, se regăseşte, cu o specificitate proprie, și în sociolo- 
gia umană) pot fi interpretate individualist, holist sau rela- 
ţional (vezi 14, p. 298). Prima perspectivă, atomistică, face 
din individ sursa a tot ceea ce este nou, a tuturor transfor- 
mărilor, grupul sau populaţia nefiind decât rezultanta aditivă 
a iniţiativelor individuale (este punctul de vedere al mutaţio- 
nismului care exclude posibilitatea unui pool genetic, dar per- 
mite izolarea genomului individual în raport cu mediul). În 

interpretarea holistă totul se petrece la nivelul populaţiei; 
individul este doar o reflectare pasivă şi parţială a unor pro- 
cese situate la altă scară, independente de el. În perspectiva 
interacţionistă sau relaţională — ea pare a propune cel mai 
adecvat mod de conceptualizare — individul, ca rezultantă 
a numeroase interacțiuni care depind de întreaga populaţie, 
nu mai este considerat un element autonom sau 0 sursă 
primă; el este însă în același timp sediul acestor interacțiuni 
şi nu numai rezultanta lor, întrucît populaţia însăşi nu mai 
este o „forţă“, o „entitate“, un „supra-organism“ de-sine-stă- 
tător care presează din exterior asupra indivizilor, ci sistemul 
ca atare al tuturor interacțiunilor. Așadar, interesează aceste 
interacțiuni coordonate, indiferent dacă, în funcţie de scară, 
le descriem în interiorul individului sau al grupului conside- 
rat ca unitate. În această perspectivă, departe de a fi un ele- 
ment sau o sursă independentă, individul este el însuşi o popu- 
laţie“, mai mult sau mai puţin restrînsă în raport cu an- 
samblul, dar totuşi de natură esențialmente colectivă sau in- 
teractivă. El reproduce în mic această populaţie pentru că 
genomul său este un compus care reprezintă un sector, variat 
ca întindere, al pool-ului genetic. Problema raportului dintre 
individ şi populaţie în biologie, în particular dintre pool-ul 
genetic și genomul individual comportă, ca și experienţa „bra- 
zilor înclinați“, un remarcabil potenţial paradigmatic. Sursă 
de analogii și sugestii care rămîn încă de degajat și elaborat, 
ea poate servi de preambul instructiv la abordarea problemei 
raportului, pe terenul unor fenomene cultural-umane, dintre 
un referenţial individual şi un referenţial colectiv: instructiv 
atit în privinţa schemelor de gîndire, a modalităţilor de con- 
ceptualizare care cîștigă teren în disciplinele biologice, cît și 
în privinţa semnificației lor exterioare, ontice. 

Fără cunoaşterea preistoriei animale, nota Engels în Dialec- 
tica naturii (vezi 36, p. 495), existenţa creierului uman care 
gîndeşte rămîne un miracol. Observaţia este valabilă şi în 
privinţa formelor de comunicare umană. Funcţia semiotică, 
in variatele ei manifestări, este o frumoasă problemă de eto- 
logie comparată, înainte de a fi un domeniu al psihologiei 
umane (14). Sistemele de semnalizare de care dispun anima- 
lele, ca instrumente ale intercomunicării, pot fi situate în pre- 
istoria animala a limbajului uman. Prin ea însăși această po- 
ziție nu este nici reducţionistă, nici antropomorfizantă. 

Bioacustica dispune de numeroase date privind comunicarea 
și schimbul de informaţii la diferite niveluri ale regnului ani- 


mal, mortofiziologia organelor de emisiune și recepţie, meca- 
nismele neurofiziologice de integrare a comportamentelor 
corespunzătoare (vezi 35). Schimbul de informaţii este indis- 
pensabil structurării relaţiilor interindividuale şi organizării 
acțiunilor reclamate de semnale. Acestea intervin, ca declan- 
jatori, exercită atracţii sexuale, avertizează asupra unei situa- 
ţii critice sau anunţă o sursă de hrană, delimitează teritorii, 
contribuie la recunoașterea interindividuală, menţin o „ierar- 
hie socială“ etc. Viaţa socială a albinelor nu s-ar putea des- 
lășura normal în lipsa remarcabilelor lor posibilităi de comu- 
nicare prin semnale vizuale, acustice şi olfactive. Descoperi- 
rilor lui K. von Frisch (dansurile albinelor, acest complex 
„limbaj gestual“ informind asupra distanței, cantităţii şi 
concentraţiei în zahăr a surselor de hrană identificate) li s-au 
adăugat recent rezultate referitoare la natura emisiunilor so- 
nore care însoțesc dansurile, completind și nuanțind şi mai 
nult mesajele (vezi 35, p. 50 şi urm.). 

De o mare fineţe şi precizie se dovedeşte a fi comunicarea 
prin intermediul feromonilor, semnale chimice purtătoare de 
informaţie (vezi 35, p. 145 şi urm.). Produşi de secreție înde- 
plinind toate condiţiile odorivectorilor, ei acţionează de la 
distanţă asupra indivizilor acelorași specii provocînd acte 
de comportament. Substanțe atractive sub raport sexual (eli- 
minate, de obicei, de femele și acţionînd asupra masculilor), 
substanţe de alarmă (eliberate de indivizi în primejdie și ac- 
ționînd asupra altor indivizi din aceeaşi specie), substanţe 
utilizate în marcarea teritoriului, în orientarea animalelor 
spre adapost sau spre sursa de hrană etc. sînt exemple de 
leromoni. S-a constatat că și în cazul intercomunicării fero- 
monale natura procedează după un „principiu de economie“. 
Avem în vedere fenomenul foarte general al utilizării parci- 
monioase a feromonilor în mediul social, pluralitatea lor 
funcţională, variaţia semnificației semnalizatoare a feromo- 
nilor în funcţie de concentraţie. Caracteristica olfactivă a 
individului sau a grupului dată de feromoni diferiţi ca origine 
şi structură chimică precum şi capacitatea de discriminare 
a acestor mirosuri biologice au o mare importanță în com- 
portamentele inter- şi intraspecifice. Astfel la insecte, şi îndeo- 
sebi la himenopterele sociale, intervenția „mirosului corporal“ 
este decisivă în recunoașterea interindividuală și în identificarea 
dușmanului. Numai pe această cale se pot recunoaşte furni- 
cile care aparţin aceluiaşi cuib. Studii recente asupra modali- 
tăţilor de comunicare pe cale chimic-olfactivă la unele mar- 

supiale arboricole au arătat că cunoașterea şi recunoașterea 
reciprocă a indivizilor și a teritoriului ocupat, apartenenţa 
la aceeași specie implică un comportament complex de „mar- 
care“ olfactivă. Cu ajutorul feromonilor, animalul depune 
„mărei olfactive“ în interiorul teritoriului, se marchează pe 
sine (un fel de autoştampilare feromonală) şi membrii grupu- 
lui din care face parte. În orice grupare socială, consideră 
Grassc, „atît individul cît şi grupul constituie surse de stimuli 
care declanșează la animalele supuse influenţei lor reacţii al 
căror efect este acela de a le reuni şi a le menţine împreună. 
În virtutea reciprocităţii acţiunilor, orice individ care face 
parte dintr-un grup social este atît stimul cît şi «reactor»“ 
(cf. 35, p. 169). 

n ciuda imensului material de observaţie acumulat şi a 
tehnicilor moderne utilizate în investigația experimentală, cer- 
cetările sistematice de natură histologică, morfologică, bio- 
chimică şi electrofiziologică asupra comunicării interindivi- 
duale prin intermediul feromonilor (formaţiile secretoare şi 
structura chemoreceptorilor, mecanismul de declanşare şi efec- 
tul provocat de produsul de secreție) sînt încă într-o fază de 
început. Desigur, feromonii nu sînt singurele mijloace de care 
dispun societăţile de animale pentru a-și asigura integrarea 
în ansambluri funcţionale. Profesorul Liischer (cf. 37, p. 81) 
include în evantaiul lor conduitele informative, mesajele ges- 
tuale, transmiterea de informaţii la distanţă prin intermediul 
unor variate fenomene fizice. Ne putem face o idee despre 
valoarea unor asemenea mesaje informaţionale dacă ţinem 
seama de faptul că ele pot declanșa o conduită mai mult sau 
mai puţin obișnuită (care figurează în registrul conduitelor 
posibile), pot modifica în grade diverse astfel de conduite 
espre care nu se ştie în ce măsură le preexistă schița poten- 
țială; pot declanșa procese fiziologice mai mult sau mai puţin 
normale, pot modifica astfel de procese, pot suscita procese 
fiziologice neobişnuite adaptate la situaţii noi sau chiar dez- 
adaptate; pot incita în mod preferenţial actualizarea cutărui 
sau cutărui program de creştere, pot modifica, inhiba, amina 
etc. actualizarea anumitor programe de creştere. Sîntem încă 
departe de a cunoaşte limitele acţiunii pe care mesajele infor- 
maţionale le pot exercita asupra destinatarului. Cum se face 
că acesta este în măsură să răspundă tocmai la ceea ce con- 
stituie puterea mesajului? Nu trebuie să fie el însuşi purtător 
al unei informaţii complementare în lipsa căreia mesajul ar 
rămîne fără semnificație? Transpunînd în termeni relevanţi 


pentru analogia pe care o urmărim, aceasta vrea să spună că 
„referenţialul, cîmpul informaţional deschis informaţiilor ve- 
nite din exterior şi pregătit să le răspundă, fie şi prin pro- 
pria sa reorganizare, se extinde și coboară pînă la toate nive- 
lurile de structurare, pînă la toate instanţele programatoare 
ale fiinţei vii. Aceasta vrea să spună de asemenea că, poate 
în mod neomogen, întreaga substanţă vie este capabilă să 
servească de memorie conținutului mesajelor informaţionale 
susceptibile de a fi primite“ (37, p. 87, subl. ns.). 

Dacă am considera, de pildă, societatea sui-generis pe care 
o formează un grup de cercetători, nu este lipsit de interes a 
urmări, pe latura omului fiziologic care este un aspect al cer- 
cetătorului privit în integritatea fiinţei sale psihosomatice și 
culturale, acţiunea ce însoțește pătrunderea tot mai profundă 
a informaţiei noi. În rolul său de vector al informaţiei, limba 
de care se serveşte o comunitate de cercetători execută un 
continuu du-te-vino între primirea informaţiei noi pe care 
i-o oferă experienţa şi informaţia prealabilă pe care o com- 
portă în felul său referenţialul. În această stare de „tensiune“ 
indusă de cele două necesități — de a primi noul și de a res- 
pecta prealabilul — limba comunităţii de cercetători nu aban- 
donează preocuparea de propria sa coerenţă. Uneori o ase- 
menea exigenţă nu poate fi satisfăcută decît modificînd însăși 
strategia coerenţei. Se poate chiar întîmpla ca informaţia nouă 
să nu mai poată fi primită de referenţial fără ca acesta să 
cedeze și să facă loc unui proces de mutație mai mult sau 
mai puţin profundă. Or, se știe că mutaţia referenţialului 
mental se poate însoţi de o mutație a corespondentului său 
neurofiziologic, deşi nu se poate da încă un răspuns satis- 
făcător relativ la gradul în care procesele de mutație îşi ras- 
pund şi îşi corespund. Trebuie să ne deschidem lecţiei biolo- 
giei informaționale pînă la a spune că „substanţa întregii 
fiinţe umane, pînă la intimitatea sa cea mai infimă, este un 
cîmp informaţional în care informaţia nouă poate fi primită 
şi integrată, fie și printr-o restructurare a formelor prestabi- 
lite ale substanţei informaţionale“ (37, p. 85). Pe terenul unor 
astfel de consideraţii, analogia, niciodată complet tranșată, 
cu societăţile supuse acţiunii feromonilor, ba chiar cu efectele 
anumitor droguri asupra structurilor noastre mentale și bio- 
logice (puterea lor de destructurare şi poate de „restructurare 
sălbatică“), ne face să întrevedem extrema varietate a căilor 
de acces pe care limbajul, vorbirea umană și le pot deschide 
A : 
IN ROT: 

Fenomenul mutaţiei a prilejuit o analogie sugestivă între 
universul cuvintelor și cel al feromonilor (37, p. 86—88). 
Vorbirea poate transmite un ordin. Pentru a fi recunoscut în 
conținutul său informațional, ordinul trebuie să fie „evaluat“ 
în raportul său cu referențialul care joacă rol de cîmp infor- 
maţional prealabil. Acest conţinut informaţional poate să 
comporte obligaţia de a nu fi respins ca incompatibil cu ceea 
ce era deja considerat drept aula, ci să fie primit și inte- 
grat ca informaţie de pus în valoare. Se întîmplă însă ca or- 
dinul să nu poată fi executat decît printr-o revizuire, o mu- 
tație a referenţialului și a strategiilor mentale pe care le sus- 
ţine. Nu avem aici decît o altă versiune a principiului general 
de revizuibilitate din care metodologia deschisă a cercetării 
face o opţiune secundară (şi secund normativă), subordonată 
opțiunii directoare a deschiderii la experiență (vezi 38). E 
drept, această versiune se referă explicit şi exclusiv la univer- 
sul vorbirii: în acest univers au fost situate referenţialul și 
strategiile mentale care îi rămîneau conforme, tot aici se 
efectua restructurarea ordonată a referenţialului. S-a admis 
însă că mesajele informaţionale se pot înscrie pînă în cele mai 
mici părți integrate ale substanţei vii. Pentru a relansa cer- 
cetarea blocată, într-un sector sau altul, prin survenirea de 
la lumea experienţei a unor informaţii incompatibile, este 
adesea suficientă producerea unei idei noi care să acţioneze 
asupra referenţialului ca un ordin de restructurare. De obicei re- 
structurarea informaţiei deja formulate nu se face la întîmplare 
întrucît ideea nouă tine seama de starea de tulburare a cîmpu- 
lui informaţional, de situaţia sa devenită problematică și pe 
care își propune în principiu s-o repună în ordine. Ipoteza 
analogică, mergînd de această dată de la o situaţie umană cu- 
noscută la una biologică presupusă, constă în a imagina că 
undeva într-o societate de insecte și în anumite împrejurări 
excepţionale, s-a produs şi distribuit o substanță al cărei con- 
ținut informaţional ar echivala cu un ordin general de muta- 
ție. S-ar putea ca organismele individuale să fie pregătite să 
răspundă la un ordin de acest gen și ca răspunsul să nu se 


facă la întîmplare întrucît cîmpul-memorie informează — ne 
d: meu ai te ape i 
este îngăduit să credem — întreaga substanță vie, pînă în 


instanţele sale de programare și structurare cele mai secrete. 
O mutație, nu neapărat minimă, ar fi atunci de conceput ca 
un răspuns informat al unei substanţe informate. Și nu rezul- 
tă de aici că răspunsul este în mod necesar just și identic 
acelaşi pentru toate organismele individuale. Unei eventuale 


acuzaţii de prea multă sofisticare prin care ar păcătui ipoteza, 
i s-a răspuns: ea are cel puţin meritul de a fi concepută în 
termeni care nu sînt în dezacord cu incredibila sofisticare de 
care uzează natura însăşi (37, p. 88). Oricum, mai vechea ipo- 
teză combinată a micilor mutații datorate hazardului și a 
selecţiei naturale ulterioare nu mai apare, în lumina cunoş- 
tinţelor actuale, drept un zid de netrecut. 


$2. „integroni" socioculturali? 


Independent de soarta pe care o va împărtăşi ipoteza ana- 
logică redată mai sus, este demn de notat că perdeaua, care 
altădată părea, după o tradiţie iluminist-raționalistă, a separa 
așa de net „natura“ și „cultura“, devine din ce în ce mai 
transparentă (vezi 39, p. 65—88). Tocmai pe linia unei atare 
transparenţe și, în parte, ca încă o cale de realizare a ei în 
cultura științifică modernă, Fr. Jacob sugera o aplicare posi- 
bilă a ideii biologice de integron la scară umană. Mersul bi- 
ped şi eliberarea membrelor anterioare, formarea mfinii și uti- 
lizarea uneltelor, mărirea creierului și aptitudinea limbajului, 
tot acest mozaic de transformări a dus nu numai la o creș- 
tere a autonomiei în raport cu mediul, dar și la apariţia a 
noi sisteme de comunicare, de reglaj și de memorie. „Se cre- 
ează astfel toate condiţiile pentru apariţia de noi integrări, 
în care coordonarea elementelor nu se mai bizuie pe interac- 
ţiunea moleculelor, ci pe schimbul de mesaje cifrate. Se con- 
stituie o nouă ierarhie de integroni. De la organizaţia fami- 
lială la statul modern, de la grupul etnic la gruparea de na- 
tuni, o întreagă serie de integrări au la bază diverse coduri 
culturale, morale, sociale, politice, economice, militare, religi- 
oase etc. Istoria omenirii este într-o oarecare măsură istoria 
acestor integroni, istoria formării şi schimbării lor“ (30, 
p. 343). 

Epistemologii instruiți de vicisitudinile devenirii gândirii 
ştiinţifice, exersaţi în critica demersurilor ei mai mult sau mai 
puţin spontane sau metodic normalizate şi valorizate, au aver- 
tizat adeseori asupra ambiguităţilor pe care le pot comporta, 
le pot presupune, întreține și genera analogiile. Ele pot fi rînd 
pe rînd bune și proaste, pot deschide căi noi și fecunde după 
cum pot constitui obstacole epistemologice, factori de inerție 

intelectuală. Prin prea plinul lor psihologic, prin pitorescul 
lor seducător, imaginile şi analogiile pot bloca gândirea în ela- 
nul ei abstractiv, o pot deplasa și absorbi în regnul cuvin- 
telor care .. . cîntă și încîntă, cum ar spune Bachelard, dar nu 
mai stau în serviciul acelei asceze caracteristice muncii ştiin- 
ţifice, sistemelor complexe de inhibiţie și supraveghere pro- 
prii obiectivării științifice. În elaborarea și în folosirea ana- 
logiilor este de aceea nevoie în aceeași măsură de disponi- 
bilitate şi îndrăzneală creatoare ca și de precauţiune, rezervă, 
prudență, o sănătoasă neîncredere în puterile miraculoase ale 
Verbului de a revela, prin apropieri insolite, unitatea de plan 
şi de execuţie a Universului. În cazul de faţă, complementar 
operaţiei de unificare analogică, trebuie evidenţiată şi anali- 
zată specificitatea ireductibilă a „integronilor“ socioculturali, 
apariția în sînul lor a unor elemente noi, „care funcţionează 
pe baza unor principii necunoscute la nivele inferioare“ (30, 
p. 344). Concepţia marxistă despre societate, disciplinele so- 
cioumane particulare care se dezvoltă în climatul ei general, 
și ale căror rezultate sînt coordonate prin medierea acestui 
referenţial filozofic, nu sînt compatibile cu interpretarea „in- 
tegronilor“ sociali sau culturali, a variațiilor şi interacțiuni- 
lor lor cu ajutorul unor modele împrumutate exclusiv din, 
biologie. Chiar cînd se apelează la asemenea modele ca la un 
ghid analogic care învederează continuităţi, transferuri posi- 
bile în privinţa modalităţilor de conceptualizare, sau pur şi 
simplu pentru a explora umanul în dimensiunea lui biologică, 
nu trebuie să se piardă din vedere limitele lor interne și ex- 
terne, faptul că „obiectele care constituie integronii culturali 
şi sociali, cu toate codurile, reglările și interacţiunile lor, de- 
păşesc schemele explicative ale biologiei“ (30, p. 344). 

n definitiv, în nici o cercetare nu există cale regală, de 
la nici un gen de metode, modele și teorii nu se poate pre- 
tinde exhaustivitate, adevăr definitiv, mărturie irecuzabilă. 
Dar fiind caracterul multidimensional al realităţii sociale și al 
mediilor relevante (fizic, biologic, psihosocial) în care este ea 
situată şi cu care întreține relaţii efective, în multiplicitatea 
teoriilor care le cercetează pot exista şi părţi valide oferind 
informaţii de detaliu privind o dimensiune sau un aspect. Im- 
portant este atunci de precizat limitele acestei validităţi și să 
nu se extrapoleze necritic pentru a obţine cu orice preţ teo- 
rii artificial unificatoare, în realitate incorecte, arbitrare. 
Neglijarea de către specialiști de formaţii diferite, centraţi pe 
dimensiuni sau domenii restrinse, a caracterului multidimen- 


sional al realităţii sociale, favorizează tendinţa spontană de 
exagerare a însemnătăţii dimensiunii studiate şi de estompare 
a locului și rolului celorlalte în sînul realității globale și în- 
globante.? aeg 

În limitele unor îndrăzneli şi precauţiuni de genul celor 
despre care aminteam, am înţeles să ne folosim de ideea bio- 
logică a „integronului“ ca preambul la un capitol care va trata 
despre referenţialuri socioumane colective. Un exemplu fra- 
pant de astfel de referenţialuri îl constituie aşa-numitele, ideo- 
logii înţelese ca sisteme de reprezentări (imagini, mituri, idei 
sau concepte...) avînd o coerență şi o eficacitate proprie. 
Parte organică a societăților umane, ideologiile sint „element 
şi atmosferă indispensabile pentru respiraţia, pentru viaţa lor 
istorică“ (41, p. 58). Nu vom insista asupra concepției mar- 
xiste de ansamblu privind determinarea social-istorică şi ca- 
racterul de clasă al ideologiilor, nici asupra disputelor şi dis- 
cuțiilor actuale referitoare la raportul dintre ideologie Şi cu- 
noaşterea ştiinţifică (vezi 50). Este superficial a vedea în ideo- 
logie o simplă aberaţie, un epifenomen, o secreție culturală 
contingentă care înfăşoară şi maschează provizoriu procesul 
istoric real. Din punctul de vedere al unei concepții șuinți- 
fice despre viaţa socială cum este ideologia marxistă, de orien- 
tare materialistă, critică şi revoluţionară, demistiticatoare şi 
constructivă, anumite ideologii ne pot apărea și ca falsă con- 
ştiinţă, răsturnare a raporturilor reale, un ecran de iluzii mai 
mult sau mai puțin elaborate teoretic care împiedică sesiza- 
rea atît a „premiselor reale“ ale istoriei cit şi a procesului 
prin care ele însele s-au constituit plecînd de la aceste pre- 
mise reale. Pe de altă parte însă, orice ideologie este și o 
componentă a procesului istoric real de care nu poate fi se- 
parată decît „în imaginaţie“. În acest sens ideologia poate fi 
caracterizată ca un ansamblu de reprezentări care acționează 
funcţional asupra oamenilor printr-un proces care de obicei 
le scapă. Fiecare colectivitate umană — grupuri mai mult sau 
mai puţin restrînse, clase, societate globală — moşteneşte, în- 
tre condiţiile care fac posibilă propria sa formare și afirmare, 
care în parte îi determină și îi orientează acţiunea (atit în 
sensul prelungirii şi consolidării condiţiilor preexistente cit și 
în sensul modificării lor), și anumite ideologii. Practic ele pin 
de „raportul trăit al oamenilor faţă de lumea lor”, un raport 
socialmente real care nu poate fi niciodată pur instrumental. 
În societățile cu clase, dominantă este ideologia clasei domi- 
nante. Între această clasă și ideologia ei nu există insa „un 

raport exterior și lucid de utilitate sau de viclenie pure“. 
Dind propriilor sale interese, propriei sale „raţiuni“ forma 
universalităţii, clasa dominantă — să ne gândim, de pildă, la 
burghezia în ascensiune — este pînă la un punct prizonierul 
propriei sale ideologii. Ea îi servește „nu numai pentru a do- 
mina clasa exploatată, ci și pentru a se constitui ea însăşi în 
clasă dominantă, făcînd-o să accepte ca real și justificat ra- 
portul său trăit față de lume“ (41, p. 61). 

Privită sub aspectul care se potriveşte genului de conside- 
raţii din această lucrare, ideologia constituie un complex re- 
ferențial colectiv, se prezintă ca un sistem integrat de refe- 
rinţe avînd puterea de a orienta și inflexiona ansamblul 
aproape integral al judecăților, deciziilor şi activităţilor su- 
biectului căruia i s-a impus. Ideologia ne apare astfel în pro- 
funzimea valorii ei existenţiale inalienabile, ca loc de emer- 
genţă a umanului. „În nici o situaţie, un om n-are capacita- 
tea să poarte judecăţi absolute. Nici o informaţie, nici o apre- 
ciere, nici o decizie nu-și ia forma sa în el şi pentru el decît 
prin referire la o anumită ideologie“ (2, p. 67). Cînd un su- 
biect „răspunde“ la o situaţie, observă Gonseth, răspunsul 
său este totodată informat de situaţie şi preformat de conste- 
lația sa ideologică. Așadar, de regulă, fiecare din noi se com- 
portă ca şi cum ar fi pre-informat şi ghidat de o ideologie 
care i-ar fi proprie. Nu se poate răspunde de o manieră ge- 
nerală și exhaustiv la întrebările: cum o atare ideologie îşi 
ia realitatea sa specifică într-un individ sau într-un grup?; 
cum, pe baza ei, individul sau grupul poate, cu toată convin- 
gerea, să decidă sau să se decidă); după ce reguli, prin ce me- 
canism constelația ideologică a subiectului îşi dobîndește forma 
sub care i se va impune? În situaţia practică obișnuită care 
este a „subiectului normal oarecare“ nu sîntem decît foarte 
parţial conștienți de atare mecanisme. Ca şi în cazul mecanis- 
mului care producea, pentru a deveni conștienți de ea, figura- 
tia brazilor înclinați, „noi sîntem față de noi înşine ca în 
faţa unui ordinator al cărui control nu l-am deţine decît 
foarte imperfect“ (2, p. 67), căruia nu i-am cunoaște îndea- 
juns nici informaţia prealabilă, nici strategiile combinatorii 
care îl fac să răspundă la sugestiile informaţionale ce-i sînt 
încorporate. Limitarea ideologiei la „faptele de conştiinţă“ 
este destul de drastică și artificială. Adesea, doar rezultatul 
unei elaborări figurative se oferă conștiinței și dă loc unui 
fapt de conştiinţă. Cine mai poate azi pune la îndoială rea- 
litatea sui-generis a universului subconștient al structurilor su- 


biectivitāņții și aceea a proceselor inconştiente prin interme- 
diul cărora persoana informată (dinăuntru și din afară) va 
ocupa cîmpul propriei sale conștiințe, ca pentru a se privi în 
exerciţiul funcțiilor sale esenţiale? „Orizontul conștiinței. și 
ansamblul faptelor care pot avea aici loc (în scopurile per- 
soanei) nu formează un organon: orizontul conștienţial și tot 
ceea ce se proiectează și se exprimă în el ca fapte de con- 
știință nu este existențialmente separabil de un rest în raport 
cu care ar putea fi redat independent“ (2, p. 72): conştientul 
si inconştientul, explicitul şi implicitul, exprimatul și inexpri- 
matul formează un tot ale cărui aspecte sînt legate printr-o 
mutuală interacțiune. Comparaţia cu ordinatorul vrea să su- 
gereze tocmai această situație. í + alrt 
Preocupat să regăsească în cazul ideologiei înfățișate ca 
referențial punctele caracteristice desprinse din exemplul, cu 
valoare paradigmatică, al „brazilor înclinați“, Gonseth orien- 
teaząa cuvîntul „ideologie“ pe calea unei semnificații particu- 
lare. În această intenție și conform acestei turnuri semantice, 
în afara inalienabilității, deja menţionate, a referenţialului 
ideologic, să reținem încă: a) o ideologie care s-a impus nu 
este în mod necesar stabilită odată pentru totdeauna. De re- 
gulă, atunci cînd nu suportă impactul unei informaţii noi, 
șocul unui sentiment violent sau chiar presiunea unei meditații 
prelungite, ea face loc nu vidului, ci unei alte ideologii pe 
care subiectul nu este totdeauna în măsură s-o aleagă în de- 
plină luciditate; b) să vedem care ar putea fi elementul ca- 
pabil să joace acum rolul analog celui al verticalei din exem- 
plul care servește de paradigmă. Dacă un subiect care ar tre- 
bui să participe la o anumită ideologie ca la propriul, său re- 
ferențial i-ar realiza totodată în mod profund și intim rela- 
tivitatea, facultățile sale de judecată și decizie ar fi afectate 
mai mult sau mai puţin radical. Aceasta înseamnă că „Opţiu- 
nea pentru o justețe de fapt, să spunem chiar exigența unui 
adevăr de respectat, nu sînt cu adevărat absente, din nici o 
ideologie. Subiectul proiectează şi actualizează în ideologia sa 
inalienabila valoare-adevăr în lipsa căreia întreg sistemul său 
de judecare s-ar prezenta ca dezaxat“ (2, p. 69). Dar valoa- 
rea-adevăr nu trebuie legată prea unilateral de subiect. Ca și 
verticalitatea, ea are o dublă apartenenţă, datorită partici- 
pării sale la cele două aspecte complementare ale referenţia- 
lului. Pentru ca o ideologie să fie investită cu puterea sa de 
sugestie și antrenare, trebuie să fie în situaţie, adică trebuie 
să fie, pentru subiect, expresia constrîngătoare a situaţiei, 

ceea ce nu e posibil decît dacă valoarea-adevăr participă ac- 
tiv la această punere în raport reciproc; c) în sfîrșit, analo- 
gul a ceea ce în exemplul paradismativ zdruncina autosufi- 
cienţa referenţialului: se poate întîmpla ca, deschizîndu-se ex- 
perienţei și interpretînd-o după propriul său adevăr — fie 
experienţa proprie, fie a altora —, o ideologie să evolueze în 
sensul unei integrări mai eficace a subiectului și a situaţiei. 
O ideologie care se arată astfel capabilă să se amendeze pe 
sine este o ideologie deschisă. În această perspectivă, carac- 
terul obligatoriu al recurgerii la o ideologie și necesitatea va- 
lorii-adevăr sînt conciliate prin deschiderea principială la 
evoluţie sub sancţiunea experienţei. Dacă am face loc expli- 
cit şi exigenței validităţii colective a unui referential, am în- 
tilni însăși filozofia deschisă, adică, în primul rînd, ideolo- 
gia și filozofia marxiste. 

Ideologia, ca forma însăși a unui anumit referenţial de 
care nici o persoană și nici un grup de persoane acţionînd 
în comun nu se pot dispensa, nu este și nu se menține în mod 
automat deschisă, independent de natura conţinutului său in- 
formaţional, a strategiilor sale operatorii sau schematizante, 
de situația determinată a subiectului sau a grupurilor sociale 
respective. Aceeași observaţie este valabilă si în legătură cu 
valoarea-adevăr, al cărei statut diferă cu ideologiile, cu si- 
tuaţiile determinate psihosocial și istoric ale persoanelor și 
grupurilor care le elaborează sau le împărtășesc. Nu există 
mare formaţiune politică, mari curente sociale fără o ideolo- 
gie comună, ceea ce nu înseamnă că ideologia va fi obliga- 
toriu aceeași pentru toți indivizii în același timp. Elucidarea 
aspectelor menţionate, ca şi a altora privind formarea și trans- 
formarea acestor ansambluri de idei, credințe şi doctrine pro- 
prii unei epoci, unei societăţi, unor clase și grupuri sociale, re- 
clamă cercetări speciale de antropologie culturală, sociologie 
a cunoașterii și culturii, psihologie socială. Numai pe tere- 
nul lor se va putea arăta şi explica în ce fel anumite grupări 
umane mai mult sau mai puţin obiectiv definibile pot împăr- 
täşi o aceeași ideologie, ea însăşi mai mult sau mai puţin strict 
stabilită; cum se raportează între ele diferite referențialuri 
ideologice, atît la nivel individual cât şi colectiv; ce valoare 
au referenţialurile oferite de tradiţie, în ce măsură pot deveni 
ele factori de inerție, în ce măsură, dimpotrivă, ca instanţe 
de integrare, de identitate și stabilitate, conferă un echilibru 
necesar activităţilor creatoare, prin ce mecanisme un anumit 
mediu (lingvistic, doctrinal, ideologic, cultural ...) exercită 


o putere formativă asupra celor care îi aparţin (pot fi luate 
în considerare şi medii mai restrînse: o școală, un curent, un 
grup format pentru apărarea în comun a unor convingeri sau 
interese). Este de presupus că legăturile membrilor unei co- 
munităţi, fie ele materiale, morale, afective, intelectuale ..., 
se stabilesc simultan cu formarea, în fiecare din personalită- 
şile implicate, a unui anumit relerenţial la care se raportează 
mai mult sau mai puţin integral ansamblul activităților sale. 
Dar o „„fiinţare în comun“ (11) nu se poate realiza prin for- 
marea şi existența separată a fiecăruia din aceste referenţia- 
luri particulare. Ideea de referențial colectiv vizează tocmai 
existența unui principiu ordonator sau co-ordonator, în lipsa 
căruia punerea în comun a referenţialurilor individuale ar ge- 
nera o situaţie foarte confuză. Cum să ne imaginăm un referen- 
țial colectiv? Nici ca o simplă însumare de referenţialuri indi- 
viduale, dar nici ca un model bine trasat pe care acestea din ur- 
mă ar fi calchiate în mod fidel. Poate că ar fi mai potrivit să ni-l 
reprezentăm ca pe un model universal a cărui corespondenţă 
cu aceste actualizări individuale n-ar fi decît parțială și ana- 
logică. Rămîne totuși de explicat cum referenţialul colectiv 
este capabil să opereze o anumită integrare a referenţialuri- 
lor particulare, punîndu-le din aproape în aproape în relație 
eficace de coordonare. Într-un asemenea caz, fiecare din re- 
ferenţialurile particulare este partie prenante în raport cu re- 
ferenţialul colectiv. Este sugestiv, în această privinţă, următo- 
rul exemplu (11): un dicţionar care vizează o anumită com- 
pletitudine nu este decît parțial, incomplet şi imperfect în 
posesia fiecăruia din cei care participă la acel limbaj. Incon- 
testabil însă, el exercită pentru toţi în acelaşi timp o funcţie 
de unificare şi integrare de care, direct sau indirect, benefi- 
ciază fiecare: este altfel zis un referenţial lingvistic colectiv 
care poate servi de model universal pentru referenţialurile 
lingvistice particulare. 

Intenţia iniţială a fost aceea de a trasa o linie de genera- 
lizare a ideii de referenţial. Explicitarea statutului ideologiei 
arată că aceasta răspunde, cel puţin parţial, exigenţelor unei 
generalizări paradigmatice avînd ca sursă experienţa „bra- 
zilor înclinați“. Vizînd însă simultan ideea de referenţial și 
referențialul pe care îl reprezintă o ideologie, intenţia de a 
înfățișa ideologia ca o ilustrare de caracter foarte general a 
ideii de referențial s-a deschis unor cercetări speciale doar 
sumar evocate. 

Procedura poate fi reluată și în legătură cu morala, spre 
care se poate avansa pe două căi: a) o, morală (orice mo- 
rală) nu există de fapt decît integrată cutărei sau cutărei ideo 
logii, şi b) aspectul particular al unei ideologii pe care îl re- 
prezintă morala sa are el însuşi caracterele unui referenţial. 
Pentru orice persoană şi pentru orice grup de persoane care 
desfășoară o activitate în comun, exercitarea unei morale per- 
sonale acordată cu o morală de grup constituie o condiţie 
indispensabilă de existenţă în normalitate (2, p. 71). Înfăţişa- 
rea moralei prin prisma ideii de referenţial nu va putea evita 
arbitrarul decît reunind într-o sinteză dialectică diferitele 
sale aspecte complementare. Pe de o parte, morala este incon- 
testabil un fenomen sociologic: pentru a explica existenţa 
unei morale de grup trebuie să ieşim din cîmpul „purei su- 
biectivităţi“ şi să recurgem la orizontul unei anumite exis- 
tenţe în comun. Pe de altă parte, este la fel de incontestabilă 
inrădăcinarea subiectivă a valorilor morale. Trebuie, așadar, 
părăsită intenţia de a reconstitui morala în întregime numai 
în unul din orizonturile enunțate: cele două aspecte se re- 
levă deopotrivă inalienabile și complementare. Cînd accentul 
cade unilateral asupra dimensiunii sociologice, se produce o 
nejustificată ştergere a componentei personale și subiective a 
moralei. Este îndreptăţit atunci efortul „de a degaja din nou 
domeniul de validitate și de legitimitate a persoanęi în ceea 
ce constituie existența sa proprie şi subiectiva“ (2, p. 57). De- 
taşate de persoană, valorile morale îşi pierd ‘specificitatea, 
semnificaţia lor de neînlocuit pentru fiecare şi pentru toţi. 
Acesta este aspectul fenomenologic al moralei a cărui analizā, 
spre a nu o cantona și steriliza într-un fictiv orizont de „pură 
subiectivitate“, trebuie prelungită suficient de mult pentru 
ca aspectul sociologic să poată fi regăsit şi reintegrat. Calea 
unei asemenea joncţiuni și integrări poate fi deschisă ei a 
cu efortul de a EAN (de a imagina), ghidaţi eventual c 
sugestii Po enind de la tehnica simulatorilor, un proces E 
netic capabil să se diversifice mlădiindu-se într-un sens sau 
altul pentru a rā aspunde anumitor incitații exterioare. 

Am văzut că chiar şi programul. formării structurilor ele- 
mentare logico- -matematice, cu toată regularitatea succesiunii 
stadiilor, nu este rigid fixat dinainte în toate detaliile sale 
Dimpotrivă, programarea pare a comporta suplețea nece- 
sară pentru a putea răspunde exigențelor și mai ales incita- 
pilor mediului natural și social. Totuși, în împrejurări nor- 
male, înaintarea procesului nu are nimic arbitrar, aleatoriu, 


ocazional: ea conduce (ţinind seama de inevitabilele variaţii 
individuale) la o aceeaşi structură pentru toţi subiecţii. De- 
sigur nu este vorba de o structură ne varietur în sens tare, 
aceeaşi în toate împrejurările și indiferent de dezvoltarea ul- 
terioară a inteligenţei și cunoașterii. Reamintim că, prin ana- 
logic cu demersul care, în colorimetrie, permite a trece de la 
culorile actualizate la ansamblul culorilor posibile, la corpul 
culorilor ca struciură a subiectivității, cu orizontul său de 
potenţialitate tiguratoare, Gonseth vorbește şi în legătură cu 
ființele și structurile mentale logico-matematice de structuri 
lenomenologice subiacente sau structuri ale subiectivităţii, sus- 
ceptibile a se actualiza într-o activitate logico- matematică 
„în situație“. Perspectiva fenomenologică poate fi extinsă şi 
dincolo de faza elementară de desăvirșire cvasinaturală a pro- 
cesului genetic descris de Piaget. 

Alta este însă situaţia în cazul moralei unde procesul ge- 
netic nu mai conduce la o structură fenomenologică (de su- 
biectivitate) oarecum completă şi încheiată care să susţină una 
şi aceeaşi morală. Dimpotrivă, intră în scenă o inextricabilă 
pluralitate de morale. Se va renunţa, în consecinţă, la proiec- 
a de a degaja o structură fenomenologică încheiată care să 
aibă puterea de a susţine desfăşurarea unei morale univoc 
determinate (vezi 43). Vom vorbi şi în cazul moralei de struc- 
turi ale subiectivităţii, dar de structuri esențialmente în stare 
de incompletitudine. În mod corespunzător trebuie să ne ima- 
ginăm o programare care să comporte un grad sensibil mai 
înalt de incompletitudine şi indeterminare: de exemplu o pro- 
gramare ramificată sau în evantai care ar cuprinde un „ar- 
bore de eventualitāți“, fiecare din acestea urmînd mai întii 
trunchiul comun, apoi prelungindu-se pînă la extremitatea 
uneia sau alteia din ramuri. În conceperea genezei cutărei sau 
cutăvei morale actualizate trebuie să ne eliberăm de ideea 
unui proces care ar purta în el legea sa de evoluţie indepen- 
dent de orice acțiune sau orice reacțiune a mediului în care 
se efectuează (43), mai precis de ideea unui subiect care ar 
purta în mod originar în el programul complet după care se 
vor constitui esecul propriei sale subiectivităţi. 

După cum se știe, există animale care se nasc cu structu- 
rile indispensabile inserţiunii eficace în mediul lor natural. 
Aproape definitiv încheiate, aceste structuri, se pare, mai tre- 
buie doar să fie racordate și acordate între ele printr-o 
scurtă adaptare la condiţiile de acum normale ale unei exis- 
tenţe separate. În cazul oamenilor trebuie să punem un ac- 

cent mult mai mare pe faza exterioară a formării lor, pe fac- 
torii exogeni. Numeroase date vin să întărească o idee de mult 
intuită: omul este o ființă neîmplinită din punct de vedere 
biologic. „S-ar putea spune despre el că nu devine niciodata 
adult, existenţa sa fiind un proces neîncheiar de desăvîrşire 
şi învăţare. Prin faptul că este incomplet, el se deosebeşte 
în mod esenţial de celelalte fiinţe vii, întrucît trebuie să pri- 
mească de la cei din jurul său tehnicile de viață pe care nici 
natura, nici instinctul nu i le dau. De aceea, pentru a supra- 
viețui și deveni, el este obligat să înveţe mereu“ (44, p. 216). 
În aceeași ordine, psihologul G. Lapassade, într-un Eseu asu- 
pra nedesăvirşirii omului afirmă că ființa umană se naște 
„prematur“. Ea vine pe lume cu un ansamblu de poten- 
țialități care pot fie să eşueze, fie să capete o formă 
în funcţie de împrejurările favorabile sau defavorabile în care 
va evolua. Omul nu încetează să se formeze ca om, să „intre 
în viaţă“. Pe de altă parte, cercetările comparative asupra 
culturilor au permis „înţelegera plasticităţii omului ca animal 
social, arătînd în ce măsură comportamentul uman reprezintă 
o serie de reacţii învăţate în raport cu un mediu particular 
în care se dezvoltă orice organism uman“ (53, p. 315). 


Toate aceste aprecieri globale dobîndesc un relief aparte 
vorbind despre morală. Sugestia unei parţiale eliberări de o 
programare anterioară în favoarea unei anumite libertăţi de 
variaţie, pentru a răspunde mai bine exigenţelor şi incitaţiilor 
unui mediu el însuși în evoluţie, își regăseşte întreaga forță 
urmărind felul în care din primele zile ia formă la copil 
omul destinat să trăiască în societate, promis unei opere co- 
mune de civilizaţie. Luarea în considerare a inserţiunii oare- 
cum premature a copilului în universul existenţei sale 
se răsfrînge asupra ideii pe care căutăm să ne-o facem despre 
formarea structurilor sale subiective. Copilul se naște înainte 
ca ansamblul acestora să fi ajuns la maturitate. Se poate con- 
chide de aici că „informaţia care prezidează în mod miste- 
rios la geneza sa (a omului, n.ns.) se extinde asupra posibilită- 
ţilor de interacţiune... între noul-născut şi mediul care îl 
va primi: putere de formare pe de o parte și capacitate de 
a fi format pe de altă parte“ (43, p. 30). În acest proces de 
formare, în această confruntare genetică, componenta endo- 
genă își are desigur importanţa sa. Ea comportă întreg prea- 
labilul fără de care n-ar exista nimic schițat care să se poată 
preciza prin interacţiune cu mediul exterior. În cazul unor 
structuri (cum sînt unele structuri senzoriale sau logico-mate- 


matice elementare), odată ajunse la maturitate, această inter- 
acţiune pare a nu lăsa nici o urmă. Numai că, pentru om, 
geneza acestor structuri ale subiectivităţii este intim legată 
de aceea a altor structuri a căror lege de formare este cu 
totul diferită. 

_Gonseth examinează, cu titlu de exemplu, exerciţiul vor- 
birii, a cărui geneză nu poate fi înfăţişată în afara unui an- 
samblu de activități practicate în comun. Însușirea de către 
copil a vorbirii — doar un aspect integrant al învăţării ac- 
telor elementare necesare unei vieţi în societate — nu poate 
avea loc decît într-un mediu în care aceste activităţi sînt 
deja practicate, în particular într-un mediu lingvistic în care 
o limbă determinată este limba de uz comun. Dar pentru ca 
vorbirea să poată fi pentru noi ceea ce este cu adevărat — 
mediu universal și specific de figuraţie și reprezentare, legat 
de toate aspectele existenţei noastre — trebuie ca însuși pro- 
cesul formării sale să fie legat de cel al formării tuturor celor- 
lalte structuri de bază ale noastre. Pentru toate în acelaşi 
timp, chiar dacă pentru unele nu apărea dintr-o dată nece- 
sitatea, trebuie ca într-o fază exogenă, schiţele (eboșele) ofe- 
rite de faza endogenă să vină în confruntare cu lumea exte- 
rioară, cu reacţiile și riscurile sale. O aceeaşi facultate de a 
dobîndi, înţelege și vorbi o limbă (eventual mai multe) întîl- 
neşte varietatea limbajelor, a mediilor lingvistice. Situaţia 
ilustrează faptul că anumiţi prealabili, de această dată exo- 
geni, sînt inalienabili oricărei existenţe umane normale. Ge- 
neza limbajului (în general) poate fi foarte schematic figu- 
rată printr-o programare ramificată în care trunchiul comun 
ar cuprinde întreg prealabilul în lipsa căruia n-ar putea avea 
loc achiziţia nici unui limbaj, iar ramificaţiile ar ilustra for- 
marea structurilor lingvistice particulare (43, p. 31). 

Într-un mod analog poate fi figurată geneza moralei și a 
variantelor sale diversificate. Programarea ramificată, care 
şi-ar conferi sieși facultatea de a se inflexiona continuu pen- 
tru a răspunde la eventualele reacţii ale mediului, ar reuni 
într-o schemă de ansamblu toate programele potenţiale. (vezi 
42). Schema este un „arbore abstract“ al cărui trunchi dă 
naştere unui număr de crengi, fiecare din acestea unui număr 
de ramuri ş.a.m.d. Fiecare din traiectele care urcă de la 
trunchi pînă la extremitatea unei ramificații posibile figu- 
rează un program potenţial determinat. Trunchiul figurează 
prima fază comună tuturor acestor programe, faza în cursul 
căreia încep să se formeze rudimentele a ceea ce va sfirşi 

prin a căpăta figură şi funcţie de morală. Trunchiul comun 
comportă, altfel zis, întreg prealabilul fără de care nu s-ar 
putea constitui nici o morală particulară, nici dincoace, nici 
dincolo de Pirinei. Gonseth are în vedere în primul rînd anu- 
mite categorii morale foarte generale și încă puţin diferen- 
tiate cum ar fi binele și răul, dreptul și nedreptul, licitul şi 
interzisul, sănătosul şi nesănătosul etc., precum şi opoziţia 
lor. Pentru a se putea actualiza o primă diversificare nu tre- 
buie aşteptat ca aceste „esențe morale“3 să fie constituite ne 
varietur. La capătul primei faze, ele rămîn încă în stare de 
incompletitudine, oricare ar fi aspectul sub care le-am putea 
vedea în continuare aplicarea. Aceste valori-cadru sînt chiar 
marile categorii morale pe care le regăsim ca alcătuind oare- 
cum fondul oricărei „morale de funcţionare“, bunul comun de 
investit în lumea activităţii responsabile. Existenţa lor nu 
presupune însă că ele se vor actualiza pretutindeni și la toţi 
în același timp. Se poate spune că interpretările care li se 
vor da rămîn încă în suspensie. Nu este mai puţin important 
de pus în valoare greutatea acestor esențe morale, a căror 
incompletitudine ar fi exagerat s-o accentuăm pînă la com- 
pleta indeterminare, în ansamblul valorilor noastre existen- 
țiale. Dacă ar lipsi, nimic nu le-ar putea compensa absenţa. 
„Pentru orice om a cărui ființă intimă nu este dezechilibrată, 
ele sînt niște inalienabili“ (42, p. 58). În fazele ulterioare, ca- 
tegoriile morale — esențe fenomenologice inalienabile — se 
diversifică pentru a răspunde exigenţelor integrării în cutare 
sau cutare comunitate. Așadar, incompletitudinea de interpre- 
tare spre exterior a esențelor morale provenind de la arcanele 
subiectivităţii ne apare drept condiţia sine qua non pentru ca 
investirea lor în diferitele orizonturi de intervenţie să se poată 
face în cursul unui proces genetic deschis exigenţelor multi- 
forme ale unei existenţe în comunitate. Este exclus acum a 
susţine, în faţa relativităţii moravurilor şi a „adevărului mo- 
ral“, că morala este ceva care ţine doar de hazard sau de 
arbitrar. Orice morală reprezintă un anumit organon de obli- 
gaţii de acceptat, practicat şi apărat pentru ca viaţa în co- 
mun să fie posibilă şi durabilă în condiţii determinate. Sub 
acest unghi morala codifică un ansamblu de condiţii de func- 
ţionare a societăţilor umane. 

Pentru ca imaginea arboriformă a genezei moralei, aşa cum 
o dezvoltă Gonseth, să nu ne orienteze greșit, trebuie să pre- 
cizăm că programarea ramificată presupusă a reuni într-o 
schemă de ansamblu toate programele potenţiale nu constituie 


un dat natural invariabil, acelaşi dintotdeauna și de pretu- 
undeni, care doar s-ar realiza în cadrele sociale ale grupuri- 
lor, claselor, comunităţilor. Ea însăşi comportă o geneză și 
o metamorfoză istorico-socială și comunitară, care prelun- 
peşte şi totodată depășește datul natural și se răsfrînge, se 
recodifică în termeni de programare „naturală“. Precizarea 
pe care am făcut-o întilnește cunoscuta remarcă a lui Marx 
potrivit căreia orice individ ca ființă socială este capabil în 
principiu să suprime fiinţarea sa înstrăinată şi să revendice 
adevărata viaţă omenească ca proprietate inalienabilă a omu- 
lui. Inalienabilitatea unei asemenea proprietăţi nu trebuie aici 
înţeleasă într-o perspectivă antropologica esenţialistă, ca pi- 
nînd de o invariabilă natură umană, ci funcţional, în legătură, 
de fiecare dată, cu ansamblul determinat al relaţiilor sociale 
şi umane care conferă „vieţii omeneşti“, „omenescului Vieţii“ 
un anumit conţinut, precum şi un anumit cadru psihocultural 
care orientează năzuințele și aprecierile. În orice caz proiectul 
de a elabora more geometrico o morală universală, al cărei 
caracter obligatoriu să fie recunoscut de toţi şi pentru tot- 
deauna, nu poate fi decît iluzoriu. 

Procesul formării unei variante particulare de morală ri- 
dică două genuri de chestiuni complementare: a) pînă unde 
constituirea categoriilor morale esenţiale depinde de integra- 
rea copilului într-un mediu social, pentru început un mediu 
familial? Răspunsul reclamă cercetări speciale de psihologie; 
b) cum aceste categorii abia schiţate într-un orizont moral 
pe cale de a se contura — ele aşteaptă încă să fie sesizate și 
precizate printr-un limbaj el însuşi în formare — pot da loc 
unor conduite, unor strategii morale diversificate după con- 
textele exterioare în care vor fi învestite cu rolul lor inaliena- 
bil? Nici de această dată răspunsul nu este de domeniul evi- 
denţei sau al simplei imaginaţii. Este vorba de cercetări pri- 
vind nu individul în formare, ci grupuri sociale deja consti- 
tuite, mai precis cercetări de morală înţeleasă ca știință (de- 
scriptivă) a moravurilor. Astfel sesizată, morala se prezintă 
dublu ancorată, pe de o parte ca expresie a inalienabilităţii 
persoanei, pe de altă parte ca actualizare a condiţiilor indis- 
pensabile de existenţă a comunităţilor umane. Într-o fază ul- 
terioară de prelungire a analizei nu va fi inutil să introducem 
şi un al treilea element: altul considerat nu drept comuni- 
tate deja constituită, ci ca om și persoană; vor trebui anali- 
zate, de pildă, sursele și modalităţile cunoașterii pe care o 
avem unii despre alţii. Cercetări recente au pus în evidență 

rolul factorilor cognitivi în comportamentul interpersonal, 
posibilităţile folosirii lor dirijate în cîmpul relaţiilor inter- 
umane (vezi 45)%. Așadar, alături de aspectele de subiectivi- 
tate și comunitate, morala prezintă și un aspect de intersubiec- 
tivitate. 

Fiecare din aceste aspecte proiectează o lumină proprie 
asupra moralei ca referenţial inalienabil. Grija de a le menţine 
într-o sinteză dialectică deschisă reînnoirilor se opune excese- 
lor, care nu sînt numai teoretice, de ordin individualist, rela- 
tivist, dogmatic sau totalitar. Cînd, de pildă, se afirmă: fie- 
care cu morala sa, fiecare cu libertatea de a face ceea ce îi 

lace — sublinierea celorlalte dimensiuni devine indispensa- 
pia: În fapt, scrie Gonseth, nu există comunitate umană care 
să poată apărea şi dura dacă în sînul ei nu sînt în acelaşi 
timp recunoscute și acceptate în comun un minimum de esențe 
morale şi de obligații morale. Copilul, putem spune, se naște 
cu capacitatea de a deveni o ființă morală, fără să poarte 
însă dinainte în el determinarea completă a formei morale 
pe care o va dobîndi această capacitate. Într-o anumită 
măsură forma morală se va instala în subiect ca urmare a 
integrării sale într-o comunitate (sau într-un „mozaic“ de co- 
munităţi) purtătoare şi capabilă să transmită un anumit cli- 
mat de moralitate (43, p. 31). Pentru ca o comunitate să se 
poată ordona şi organiza în vederea scopurilor propuse sau 
impuse, ba chiar și pentru a realiza în mod durabil condiţiile 
unei existenţe în comun, nu este suficientă o limbă vorbită în 
comun. Este nevoie și ca un anumit ansamblu de valori mora- 
le să fie respectate în principiu de toți, ceea ce nu exclude ca 
uneori ele (sau unele din ele) să fie contestate de unii. O ase- 
menea exigență este valabilă sui-generis pentru orice comuni- 
tate, inclusiv aceea a cercetătorilor ştiinţifici. Privită în integri- 
tatea realităţii şi semnificației sale umane, ştiinţa aduce mărtu- 
rie împotriva ipotezei vidului moral sau a neutralității morale. 
Faptul existenţei și activităţii în comun, cu toate consecinţele 
care decurg din el, își găseşte transpunerea și ecoul în toate 
orizonturile sale de desfaşurare. 

În concluzie, orice om „normal“ poartă cu sine, în subiectivi- 
tatea sa, un referenţial moral inalienabil, pe care adică nu l-ar 
putea considera ca nul fără să se pună el însuşi în pericol din 
punct de vedere psihologic; deopotrivă orice colectivitate dez- 
voltă în mod necesar un referenţial moral obligatoriu, pe care 
nu l-ar putea aboli pur şi simplu fără riscul de a se degrada; 
aceste referenţialuri nu se pot forma şi nu pot subzista unul 


fără celălalt. Morala unui individ integrat într-o anumită 
comunitate este o morală în situație. Ea există în felul său și 
îşi exercită în mod eficace rolul, iar pentru aceasta nu este 
necesar ca toate elementele și aspectele sale să fi fost conștient 
analizate şi formulate. De pildă, legăturile de solidaritate care 
se stabilesc între membrii unui grup exercitînd activităţi coor- 
donate îmbracă forma de obligaţii morale înrădăcinate indi- 
vidual în structurile de subiectivitate şi colectiv în structu- 
rile „socialităţii“ (2, p. 71). Ele pot, ca și atîtea alte ele- 
mente ale psihismului nostru, să fie operaţionale şi să rămînă 
inconștiente. Într-o bună măsură tocmai prin intermediul 
unor procese şi conţinuturi inconștiente se exprimă punerea 
în raport reciproc a subiectului și a situaţiei. 

Regăsim, din aproape în aproape, caracterele referenţialului 
din exemplul paradigmatic al „brazilor oblici“: a) existența 
obligată a unei morale în situație pentru orice subiect partici- 
pînd la activitățile cutărei sau cutărei comunități; b) nefn- 
doielnic, o morală se poate schimba sub presiunea unor fac- 
tori diverși, inclusiv a evenimentelor legate de intimitatea 
cea mai profundă a persoanei. Răsturnarea perspectivelor 
morale, a sistemului de obligaţii morale prin care trecea și se 
realiza, în şi pentru noi, raportul cu situaţia noastră, este 
adesea un eveniment dramatic; c) în cazul exemplului inițial, 
prin trecerea de la un referenţial în situație la altul, subzistau 
anumite exigenţe inalienabile, de pildă exigenţa existenţei unei 
verticale, actualizată de două ori, deşi în mod diferit, ca 
răspuns la existenţa subiectivă a verticalității. Tocmai această 
articulaţie subiectiv cerută și obiectiv actualizată conferă ale- 
gerii unui referenţial o anumită obligaţie, fie și provizoriu, 
de idoneitate (=de convenanţă în situaţie). Cât privește ideo- 
logia în înţelesul în care este aici considerată, rolul de liga- 
ment purtînd dublul caracter al subiectivului și obiectivului 
îl joacă intenția de adevăr și evantaiul actualizărilor sale. 
Dacă această intenție ar lipsi, „atașamentul subiectului la 
ideologia sa n-ar mai avea altă justificare decît aceea a unei 
libertăţi de decizie iluzorie“ (2, p. 74), sau ar degenera în 
devoțiune oarbă. (Excludem cazurile în care avem de a face 
cu fenomene de duplicitate și de manipulare ideologică deli- 
berată.) Ca referenţial în situaţie, şi morala prezintă acest 
caracter: categoriile morale esenţiale (care rămîn subiectiv în 
stare de incompletitudine cîtă vreme nu au fost actualizate de 
punerile în situaţie) şi intenția subiectivă de moralitate care 

animă supunerea la exigenţele morale, la reguli şi cutume. 
„În lipsa unei atare intenţii, aspectul moral al activităţilor 
exercitate în comun s-ar reduce la o acceptare oarbă sau cel 
puţin pasivă a anumitor condiții specific resimţite ale exer- 
ciţiului în comun“ (2, p. 74); d) ce ar putea corespunde, în 
cazul moralei, facultății de a compara două actualizări ale 
verticalei și de a examina în mod obiectiv dacă una din ele 
ar putea sau ar trebui să fie preferată? Este vorba de deschi- 
derea unei morale spre o evoluţie conformă schimbărilor 
eventuale ale situaţiei și aspirațiilor reînnoite ale persoanei. 
Rolul acestei deschideri spre propria sa aprofundare, care să 
asigure morala împotriva stagnării într-o anumită autosufi- 
ciență, este asumat de ceea ce Gonseth numeşte momentul 
etic, plămada (levain) însăşi a moralei, care implică alegere, 
adeziune, asceză, impulsiunea inalienabilă persoanei de a 
depăși binele spre mai-bine. O morală de bună funcţionare 
proprie unei societăţi stabilizate, cu o evoluţie lentă, cu mora- 
vuri durabile, poate supravieţui prin adaptări aproape insesi- 
zabile. Dacă se accentuează însă fenomenul de mutație există 
pericolul degradării. Pentru ca morala să se transforme fără 
a-și pierde valoarea, „trebuie ca ea să fie sediul unui efort 
creator de o moralitate reînnoită. Trebuie ca libertatea de 
alegere să se conjuge cu sentimentul responsabilităţii față de 
alții și față de sine“ (2, p. 75). Deschisă propriei sale deve- 
niri, morala avînd o asemenea capacitate beneficiază de pro- 
pria sa experienţă, de propriul său efort, de propria sa asceză. 
Sentimentul care l-a incitat pe Gonseth să facă această ana- 
liză este, în cele din urmă, cum singur o mărturisește, spe- 
ranţa însăși a persoanei bermeneute de a-și deschide calea pe 
care nu-i va părea absurd, nici indiferent, să se angajeze. 
Este aici în joc și imperativul, tot mai des invocat de ştiinţele 
moderne ale educaţiei, nu atît de a consolida în indivizii edu- 
caţi modele şi norme comportamentale considerate unice, 
valabile necondiţionat, cît de a dezvolta aptitudinea specific 
şi creator morală constînd în elaborarea de către ei a proprii- 
lor lor „metanorme“, norme de opţiune și criterii de alegere 
între alternative, călăuzindu-se după un etos atunci cînd 
apreciază situaţii de tipuri diferite (vezi, de ex., Z. Bauman, 
vol. indicat în 40, p. 453). 

Desigur, o asemenea abordare, mai mult normativă (para- 
digmatică) decît descriptivă și explicativă, nu trebuie să ne 
îndepărteze de obiectivele unei asumări lucide, teoretice și 
practice, a realităților mult mai complexe și mai dramatice 


pe care le prezintă viaţa socială actuală, în rapidă şi uneori 
violentă prefacere, cu toate diferenţele pe care le comportă 
ca în funcţie de sisteme social-politice, de situaţiile obiective 
ale claselor, grupurilor... Faptul că ideologiile și moralele în 
situaţie se pot preta la această foarte abstractă și aproxima- 
tiva încadrare în schema paradigmatică a referenţialului nu 
anulează deloc deosebirile de conținut care subzistă între ele 
şi a căror elucidare este de resortul unor cercetări speciale si 
concertate angajînd un întreg ansamblu de discipline social- 
umane. Pentru a nu rămîne prizonieri ai „jocului de limbaj“ 
constind în a ajusta semnificația unor termeni (ideologie, 
morală) după o schemă predeterminată, deschiderea spre ast- 
fel de cercetări speciale trebuie să devină efectivă. Nu con- 
tează mai puţin referenţialul global care o mediază şi o valo- 
rifică. Spre deosebire de alte orientări și curente, teoria socială 
a marxismului, conştientă de propria sa partinitate, este capa- 
bilă să domine, prin cunoaștere și critică, legătura sa organică 
cu ideologiile practice de care depinde. Acest control critic, 
datorat, din punct de vedere teoretic, fundării sale pe o con- 
cepţie științifică despre societate, permite totodată a abor- 
dare ştiinţifică și critică a celorlalte ideologii şi morale cu 
care coexistă şi se confruntă. Distanţarea critică, prin care 
filozofia marxistă se realizează efectiv ca ideologie deschisă 
și reactualizează în fiecare situație nouă exigenţa valorii- 
adevăr, este cu atît mai necesară cu cît foarte adesea în ordi- 
ne practică, la nivelul realităţii social-umane trăite, „deter- 
minaţiile exterioare care definesc un individ și îi dictează 
conduitele fac parte din el însuşi şi din sentimentul pe care-l 
are despre sine“ (104, p. 684). Procese asemănătoare de inte- 
riorizare se produc și la scară colectivă, referenţialurile ideo- 
logice jucînd rolul de mediatori inalienabili. Abia reconside- 
rați în totalitatea social-istorică determinată din care fac 
parte, acești mediatori — instrumente de interiorizare a am- 
bianței şi de schimb cu exteriorul — ni se înfățișează în de- 
pendența lor genetică şi funcţională de variabile economice, 
social-politice şi culturale, de diviziunea socială a muncii, 
împărțirea societăţii respective în subculturi, clase sociale, 
partide politice, grupuri etnice, de vîrstă, profesionale etc. 
Fiecare civilizaţie, fiecare cultură defineşte pentru subiecţii 
săi statute, roluri sociale, sisteme de valori, tipuri de perso- 
nalitate... care le orientează comportamentele în funcţie de 
o gamă extrem de variată de factori, între care cei menţio- 
naţi sînt esenţiali. „O cultură, scrie Chombart de Lauwe, 

este marcată de o serie de modele, de imagini-ghid, de repre- 
zentări la care se referă membrii unei societăți în comporta- 
mentele lor, în munca lor, în rolurile și relaţiile lor sociale“ 
(105, p. 177). 

Ar fi naiv şi inadecvat să ne imaginăm că referenţialurile 
ideologice ar dezvolta, fiecare în felul său, un fond uman 
comun și prealabil de virtualităţi, de pattern-uri subiective, 
sau că ele ar avansa, de-a lungul unor vicisitudini şi contin- 
genţe istorice, după un scop care le-ar preexista, le-ar orienta 
și de care s-ar apropia din ce în ce mai mult, fără să-l atinsă 
vreodată pe deplin. Să ne amintim de ceea ce scria Marx în 
Ideologia germană: „Oamenii sînt producătorii reprezentări- 
lor, ideilor lor etc., însă oamenii reali, activi, așa cum sînt 
determinaţi de o dezvoltare anumită a forţelor lor produc- 
tive și a relaţiilor corespunzătoare acestora...“ (106, p. 22). 
Tocmai prin cercetarea pozitivă a procesului real de viață ni 
se deschide o perspectivă nouă de explicare a genezei și dina- 
micii componentelor și totodată reflexelor sale ideologice. 
„Chiar și plăsmuirile nebuloase ale creierului oamenilor, con- 
tinua Marx, sînt sublimări necesare ale procesului lor de 
viaţă material... Morala, religia, metafizica şi toate celelalte 
ideologii, precum și formele de conștiință corespunzătoare lor, 
pierd deci aparenţa de independenţă. Ele nu au o istorie, ele 
nu au o dezvoltare, ci oamenii, dezvoltind producţia lor 
materială şi relaţiile lor materiale, transformă odată cu această 
realitate a lor și gîndirea lor și produsele gîndirii lor“ (106, 
p. 23). În sistemele sociale bazate pe raporturi de dominație, 
aşa cum dreptul reprezintă, după expresia lui Marx, voinţa 
clasei dominante ridicată la rang de lege şi impusă ca voință 
generală, tot astfel ideologiile claselor și grupurilor dominante 
sint impuse ca „înțelepciune generală“, ca referenţialuri care-şi 
apar adesea lor înseși ca identificîndu-se cu „Umanitatea“, 
„Rațiunea“, „Conștiinţa“ în genere. Acest proces de mistificare 
nu are în mod necesar un caracter deliberat. După cum a ară- 
tat Marx, „orice clasă nouă, care ia locul clasei dominante 
dinaintea ei, este nevoită, chiar și numai pentru a-și atinge sco- 
pul, să prezinte interesele ei ca interese comune tuturor mem- 
brilor societăţii, adică — abstract vorbind — să dea ideilor ei 
forma generalităţii, să le înfăţişeze ca singurele raţionale, gene- 
ral valabile“ (106, p. 50). 

Într-o analiză mai avansată va trebui să distingem nu nu- 
mai între ideologiile declarate (cînd indivizi, grupuri, clase. . . 
iau cunoştinţă de aspiraţiile lor, de sistemele de reprezentări 


și valori de care sînt legate şi caută să le utilizeze deliberat 
în dirijarea acţiunii) și cele latente, dar și între ideologiile 
represive și ideologiile-aspiraţii, după cum tind să justifice, 
să menţină şi să consolideze anumite tipuri de structuri socia- 
le şi de comportamente sau, dimpotrivă, să le schimbe 
(vezi 105). Referenţialurile ideologice, socioculturale ale indi- 
vizilor, grupurilor, claselor..., în funcţie de poziţia social- 
istorică obiectivă şi de opțiunile fundamentale ale acestora 
din urmă precum şi de natura, deschiderea, nivelul de elabo- 
rare ale celor dintii, permit purtătorilor lor un grad mai 
mare sau mai mic de conştientizare adecvată a locului lor în 
societate, situarea reacţiilor lor în raport cu ale altora, repre- 
zentarea sui-generis a unei conjuncturi şi a unei evoluţii, le- 
garea biografiilor de istorie. (Aspecte importante ale acestei 
funcţii sînt analizate de C. W. Mills sub titlul de imaginaţie 
sociologică, vezi 107.) 


$ 3. Referenţial și schimbare 


Tendinţa spre stabilitate şi oarecum spre exclusivism a 
referențialului moral, atît la nivelul persoanei cît și al comu- 
nității care îl încarnează, este afectată în mod substanţial de 
complexitatea și dinamica societăţilor globale, a grupurilor 
mai mult sau mai puţin omogene și a interacțiunilor lor, de 
multiplicitatea rolurilor pe care le are socialmente de jucat 
una şi aceeași persoană, de „modularitatea“ tipic urbană a 
relaţiilor interumane, de mobilitatea socioprofesională ș.a.m.d. 
O imensă literatură beletristică, eseistică, filozofică sau apar- 
ținînd diverselor tipuri specializate de cercetări psiho- și 
socioumane, ca să nu mai vorbim de mijloacele de comunicare 
de masă, ne-a familiarizat cu fenomenele de anomie, de criză, 
de înstrăinare și sfîșiere lăuntrică. Supralicitate și prezentate 
prin prisma unui referenţial ideologic opac la ideea unor pre- 
faceri social-politice revoluţionare, ele au putut întreţine, ba 
chiar amplifica, un pesimism istoric și cultural nu mai puţin 
simptomatic. Nu ne propunem aici să urmărim în detaliu 
această literatură. Spicuim doar fapte și remarci care ni se 
par relevante pentru tema noastră, mai degrabă pentru a 
face să se întrevadă cît de mult pot fi lărgite și aprofundate 

preocupările iniţiale de a conferi o mai mare precizie terme- 
nului de „referenţial“. 

Să începem cu o declaraţie tipică pentru felul în care per- 
soana poate resimţi, în condițiile de complexitate ale societă- 
ților moderne, o anumită ambiguitate: „Nu sînt acelaşi om, 
cel de la biserică, duminica, și cel de la birou din celelalte 
zile. Recunosc că acești doi oameni nu se cunosc deloc“ 
(cf. 2, p. 73). Pînă unde un asemenea relativism de fapt 
poate fi suportat fără a duce la tulburări grave pentru per- 
soanele şi pentru grupurile la care ele participă în moduri 
așa de diferite? Problema mai generală este aceasta: o socie- 
tate poate face loc unui ansamblu de colectivităţi care se 
intersectează și interacționează; un membru al acestei socie- 
tăți poate fi cuprins în acelasi timp în mai multe colectivi- 
tăţi. Între ce limite referențialurile corespunzătoare nu gene- 
rează, de partea individului ca şi de partea societăţii, o situa- 
tie de iremediabilă dezordine? În alți termeni: cum se conec- 
tează şi comunică între ele referențialuri diferite, cum se 
completează, se armonizează, se corectează sau se moderează 
mutual, ori, dimpotrivă, cum se resping, se izolează între ele, 
se jenează sau se „inervează“ mutual; pînă unde intoleranţa, 
incompatibilitatea lor nu afectează la nivelul persoanei și al 
colectivității acel echilibru mental, sufletesc, existenţial care 
conferă normalitate? (oricît de labile ar fi graniţele normali- 
taţu). 

Cartea lui Toffler Socul wviitorului5 abundă în descrieri 
privind consecințele, pe diferite planuri, ale „curentului nă- 
valnic al schimbării care a devenit atît de puternic încît răs- 
toarnă instituţiile, modifică valorile“ (46, p. 13), penerînd 
tensiuni, dezorientare, anxietate. Sentimentul de înrădăcinare 
și autoidentificare pe care îl dezvoltă referenţialurile de o 
mai mare stabilitate dobîndește conștiința de sine, conştiinţa 
profundei sale valori existenţiale mai ales în situațiile de sur- 
prinzătoare mutații. Scriitori, moralişti, autori de memorii si 
jurnale de călătorie, antropologi și etnografi au surprins sub 
aspecte și cu intenții dintre cele mai variate fenomenul „șocu- 
lui cultural“, al efectului, de exemplu, pe care îl are asupra 
vizitatorului nepresătit (eventual care își prepară anume ino- 
cența) imersiunea într-o cultură străină: „ceea ce se întîmplă 
cînd regulile psihologice familiare, care-l ajută pe individ să 
existe într-o societate, sînt deodată anulate şi înlocuite cu al- 
tele care apar ciudate sau de neînțeles“ (46, p. 23). Provo- 
cînd o întrerupere a comunicării, o interpretare greșită a rea- 


lității sau o incapacitate de adaptare, „șocul cultural“ se înso- 
țeşte de străinătate (înstrăinare) și frustrare. „Șocul viito- 
rului“ ar fi un produs al ritmului prea înalt de schimbare şi 
ia naştere din suprapunerea unei noi culturi (în sens larg) pe 
o cultură veche. „Este șocul cultural în propria noastră so- 
cietate“, scrie Toffler, — șoc generator de dezrădăcinare şi 
dezorientare. „Oprițţi lumea — vreau să cobor“ — așa se 
intitulează un spectacol de revistă care a avut un mare suc- 
ces la Londra și New York, de parcă ritmul accelerat al 
schimbării, insuportabil, ar naşte un „rău“ specific de care 
ne-am putea elibera prin dezangajare. Ne vine în minte, ca 
replică, frumoasa metaforă nautică a lui Neurath referitoare 
la imposibilitatea ancorării cunoașterii într-un pretins text 
originar, brut, al datelor imediate care să o fundeze în mod 
radical şi perfect neproblematic: sîntem îmbarcaţi pe o galeră 
pe care trebuie să o reconstruim în largul mării fără a o putea 
aduce vreodată la mal pentru a o reface complet din mate- 
riale de o calitate mai bună. Această metaforă se aplică, mu- 
tatis-mutandis, şi activităţilor de reconstrucţie socială. 
Ritmul accelerat al schimbării și reflexul său psihologic 
— tranzienţa — modifică textura însăși a existenţei, tulbură 
echilibrul intern prin impactul „electrizant“ asupra obiceiu- 
rilor, credințelor, moravurilor și imaginii pe care oamenii și-o 
fac despre ei înșiși. Gradul înalt de răspîndire a tulburărilor 
de personalitate, a nevrozelor și chiar a simplei epuizări psi- 
hice în societatea americană denotă, după Toffler, dificulta- 
tea pentru mulți indivizi de a-și elabora un stil personal ra- 
tional, integrat și suficient de stabil. Instabilităţii accentuate 
a sistemelor de valori, personale și publice, i se adaugă marea 
lor diversificare datorată proliferării grupurilor și subgrupu- 
rilor mai mult sau mai puţin formale sau informale. Asistăm 
la un „faliment al consensului“ (46, p. 288), la o restrîngere a 
ceea ce în societăţile de altădată constituia nucleul central de 
valori (am spune referenţialul axiologic) împărtășite cvasi- 
unanim. Alegerea unui stil de viaţă coerent și totodată des- 
chis reînnoirilor sau, dimpotrivă, adoptarea oarecum la în- 
timplare a unui mozaic de stiluri de viață efemere nu sînt 
indiferente pentru viitorul indivizilor: stilul de viaţă le im- 
pune o ordine, principii sau criterii care vor sta la baza op- 
țiunilor lor în viaţa cotidiană, le conferă o „identitate psi- 
hologică“. El este un factor de coeziune, de economie și pro- 
tecţie „în învălmășeala principiilor morale, în confuzia pro- 
vocata de abundența opţiunilor posibile“ (46, p. 296). Este 

adevărat că cei mai mulţi nu adoptă un stil integrat unic, ci 
un amestec de elemente luate din mai multe modele diferite. 
De fiecare dată însă stilul de viaţă nu se reduce la formele 
exterioare ale comportamentului. Îi sînt proprii şi anumite 
valori mai mult sau mai puţin explicitate și ierarhizate, pre- 
cum şi proiecția lor în imaginea pe care indivizii o au despre 
ei înșiși. Adoptarea unui stil ne scutește de nevoia de a lua 
la tot pasul decizii, exclude din preocupările noastre un număr 
larg de alternative6. Ea ar echivala cu o superdecizie în limi- 
tele căreia opțiunile „și deciziile zilnice sînt relativ simple: 
genul de probleme şi de soluţii satisfăcătoare este astfel situat 
in perspectiva unor strategii care ţin de liniile directoare ale 
respectivului stil. „Dar cînd stilul nostru de viață este pus 
brusc sub semnul întrebării, cînd ceva ne obligă să-l recon- 
siderăm trebuie să luăm o nouă superdecizie. Sîntem puși în 
fața necesităţii dureroase de a ne transforma nu numai pe 
noi înșine, dar și imaginea pe care o avem despre noi înșine“ 
(46, p. 300). Este o situaţie dureroasă — continuă Toffler — 

eoarece prin eliberarea de angajamentul față de un stil dat, 
prin ruperea de grupul care i-a dat naştere și îl susţine, am 
pierdut orice „apartenență“. Sînt puse sub semnul întrebării 
inseși principiile noastre fundamentale; „trebuie să reconsi- 
derăm fiecare nouă decizie vitală, singuri, fără garanţia unei 
politici precise, bine definite. Pe scurt, trebuie din nou să 
facem față poverii zdrobitoare a supraabundenței opțiunilor 
posibile“ (46, p. 300). În aceste momente de criză cresc la 
maxim vulnerabilitatea la mesajele noilor subgrupuri, dificul- 
tatea luării pînă și a celor mai banale decizii. Problemele cu 
care indivizii sînt confruntaţi în viaţa zilnică, informatiile de 
care au nevoie pentru a le face față sînt incomparabil mai 
numeroase decît atunci cînd erau la adăpostul unui stil de 
viaţă bine precizat. Creşte decalajul între deciziile „progra- 
mate“ (rutinare, bazate pe criterii imediate simple şi precise, 
al căror cost psihic este scăzut întrucît sînt cvasiautomati- 
zate) și deciziile „neprogramate“ (pentru care nu se dispune 
de habitudini și proceduri comportamentale, care cer studie- 
rea și evaluarea unui număr mare de factori, au un cost psi- 
hic ridicat) în favoarea celor din urmă. Acest decalaj creşte 
și datorită accelerării sociale a schimbării, a apariţiei noului, 
care ne obligă să renunțăm la foarte multe din deciziile pro- 
gramate anterior şi să luăm pentru prima dată o serie de de- 
cizii noi, neprogramate: „de fapt trebuie să ne reprogramăm 

lui totdeauna delicat între deciziile „programate“ şi cele „ne- 
programate“ să nu ducă la dezorganizare epuizantă, la anxie- 
Late și psihoză. 

În legătură cu diversificarea și dinamica stilurilor de viaţă, 
cu judecăţile de valoare privind calitatea lor, sînt foarte frec- 
vente cazurile de incongruenţe, de conflicte chiar, între pä- 
rinţi şi copii, vârstnici şi tineri. Inexperienţa celor din urmă 
nu trebuie într-atîta majorată încît autoritatea celor dintii, 
cu inevitabile tente de inerție și conservatism, să degenereze 
în dominație despotică, represivă sau în dădăceală plictisi- 
toare, în respingere brutală a tot ceea ce nu intră în tiparele 
lor. În cadrul unei anchete care folosea tehnica autochestionă- 
rii, un tînăr american adresa părinţilor săi următoarele între- 
bāri: 1) „Doriţi și sînteţi capabili sau cel puţin încercați să 
acceptaţi, împreună cu copiii, sentimente și idei noi?“; 2) 
„Sînteţi dispuși să acceptaţi dezvoltarea de către copiii voş- 
tri a unui nou stil de viață, propriu lor, chiar dacă acesta ame- 
ninţă ideile voastre tradiționale?“ (cf. 45, p. 45). Experienţa 
istorică a multora din mișcările de tineret din ţările indus- 
triale avansate, cu toate elementele lor de confuzie, de refuz 
nihilist, de lipsă a unor programe constructive lucide, obligă 
la o analiză profundă a raţiunilor nonconformismului, provo- 
cării şi căutării unor noi valori, eliberării de mecanismele 
social-economice și ideologice de dominație. Detectori sensi- 
bili — deşi nu toţi, nu numai ei şi nu în același fel — ai 
incongruenţelor dintre transformările lumii reale și modul 
inegal, haotic și adesea nedemn în care instituţiile li se adap- 
tează, tinerii „simt contradicţiile unei lumi ale cărei valori 
etice, înainte de a fi contestate de ei, sînt zi de zi batjocorite 
în practică, chiar de cei mai în vîrstă ca ei. Ei constată că 
dialogul care le este adesea propus purcede mai mult din in- 
stinctul de conservare al societăţilor dominante şi din atitu- 
dini paternaliste decît din căutarea sinceră a unor noi ade- 
văruri“ (44, p. 207). 

Dacă ar fi să dăm crezare viitorologului american, şocan- 
tului său Şoc al viitorului — care este mai ales un semnal de 
trezire din suficiența unei triumfale goane spre supraindus- 
trialism —, în societatea americană de azi stilul de viaţă a 
devenit, împreună cu alte bunuri, valori și relații umane, un 
articol „de folosit și aruncat“. Membrii oricărei generaţii an- 
terioare ar fi deconcertaţi de ritmul în care sînt adoptate și 
respinse stilurile de viaţă. De unde cea mai răspîndită dintre 
bolile contemporane: „criza de identitate“. Desigur soluția 

nu poate consta într-o revenire la o societate arhaică, patriar- 
hală, de tip preindustrial, nici în folosirea drogurilor (inclusiv 
a acelora pe care le reprezintă misticismul şi în genere ideo- 
logiile și credinţele mistificatoare), nici în exploziile de van- 
dalism şi violenţă necontrolată, nici în nihilism, nostalgie sau 
apatie bolnăvicioasă. După cum recunoaște Toffler însuși, „o 
societate care se dezintegrează rapid la nivelul valorilor și al 
stilurilor de viaţă repune în discuţie toate vechile mecanisme 
de integrare și impune o bază de reconstituire absolut nouă. 
Fără îndoială că încă nu am găsit această bază. lar dacă 
vom fi totuși puși în faţa problemelor alarmante ale integrării 
sociale, vom fi confruntați şi de problemele, mai dureroase 
chiar, ale integrării individuale. Căci înmulţirea stilurilor de 
viaţă asaltează însăşi capacitatea noastră de a ne menţine in- 
tegritatea eului“ (46, p. 306—307, subl. ns.). Oricare ar fi 
importanţa „strategiilor de supravieţuire“ identificate în unele 
soluţii și direcţii spontane care se schițează deja, sau imagi- 
nate de autor, și recunoscînd din capul locului că nu poate fi 
vorba de nişte rețete simple de care s-ar dispune în 
virtutea adoptării nu știu cărei miraculoase ideologii sau tera- 
pli sociale, trebuie să observăm că Toffler este încă departe 
de a căuta „o bază de reconstituire absolut nouă“ în per 
spectiva unei teorii și practici consecvent critice și radicale, 
revoluţionare. 

Pentru sesizarea capacităţii unor referenţialuri tradiţionale 
de mult stabilite și puternic stabilizate de a reacţiona, într-un 
fel sau altul, la schimbări radicale (mutații), este foarte in- 
structiv studiul revoluțiilor social-politice și culturale, știin- 
ţifice și tehnice, în particular fenomenul impactului cu struc- 
turi de cultură și civilizaţie străine, în mediul cărora nu s-au 
format și nu se regăsesc. Un asemenea fenomen, pe care js- 
toria, mai ales cea modernă (devenită cu adevărat univer- 
sală), l-a generat inevitabil, constituie uneori adevărate expe- 
rimente sociale de testare a acestei capacităţi. Între cazurile 
extreme — completa impermeabilitate sau, dimpotrivă, asi- 
milarea directă şi simplă — a căror teoretizare este reputat 
arbitrară, există loc pentru o gamă întreagă de nuanţe și va- 
riaţii. Afirmația lui Margaret Mead, după care este mult mai 
greu pentru un popor primitiv să accepte un fragment din 
cultura tehnică occidentală decît să adopte dintr-o dată un 
întreg mod de viaţă nou, pare rezonabilă dacă ţinem seama 
de tensiunile care iau naştere din incompatibilitatea elemente- 
lor unor culturi şi civilizaţii atît de diferite. Numai că istoria 


reală nu operează totdeauna potrivit preceptelor simplităţii sau 
economiei de efort, iar culturile reale, în mediul cărora se 
lormează și se metamorfozează mediatorii punerilor în situa- 
ție a indivizilor și colectivităților, nu sînt așa de omogene și 
de coerent integrate cum am putea-o crede. În orice caz feno- 
menul semnalat, care pasionează nu numai pe specialiști (an- 
tropologi, istorici, comparatişti de tot felul) ci şi un larg pu- 
blic cultivat, poate constitui terenul unor foarte interesante 
observaţii cu privire la dinamica referenţialurilor și un remar- 
cabil prilej de antrenament istorico-dialectic al gîndirii”, Se 
dobîndește şi se educă un sens al relativităţii care permite, pe 
de o parte, o anumită distanţare critică și germinează, pe de 
altă parte, elementele pozitive ale roleranţei, „cea care nu 
este indulgentă cu răul și cruzimea, dar acceptă ca oamenii 
să fie diferiți. Astfel, fiecare ar trebui îndrumat să nu-și eri- 
jeze sistematic credinţele, convingerile, ideologiile, concep- 
țuile sale despre lume, obiceiurile şi moravurile sale, în modele 
ori reguli valabile pentru toate timpurile, pentru toate tipu- 
rile de civilizaţie şi toate modurile de existență“ (44, p. 206). 

Antropologia modernă a formulat, din orizonturi și per- 
spective diferite, principiul teoretic și metodologic al relati- 
vismului cultural, pe baza cercetării comparative a unor fapte 
care au permis sesizarea sistemelor de valori subiacente 
unor societăţi diferite. „Judecăţile sînt bazate pe experiență 
și fiecare individ interpretează experienţa în limitele propriei 
sale înculturări“ — iată una din versiunile acestui principiu 
(53, p. 54). Autorul citat desemnează prin „înculturare“ Rr 
mele de educaţie și de învăţare care-l deosebesc pe om de 
alte creaturi și care îi permit dobîndirea unei anumite stăpî- 
niri a culturii sale. „Este vorba în mod esenţial de un proces 
de condiţionare conștientă sau inconștientă care se manifestă 
în limitele sancţionate de un sistem de cutume“ (53, p. 29). 
Fără acest proces n-am putea explica fenomenul răspunsurilor 
devenite automate la situaţii, ca urmare a adaptării membrilor 
unei societăţi la stimuli asemănători avînd o origine culturală 
comună. Dar culturile nu reprezintă sisteme perfect închise, 
tipare absolut rigide pe care trebuie să se muleze comporta- 
mentul tuturor membrilor unei societăți. Este totdeauna loc, 
în măsuri diferite, pentru variaţie în reacţiile la situaţii ale 
indivizilor ca persoane, pentru alegere și creaţie. În dezvol- 
tarea și justificarea principiului relativismului cultural unii 
antropologi recurg şi la conceptul, devenit clasic în psiholo- 
gia socială, de „cadru de referință“ (frame of reference), pre- 

cum și la ipoteza asupra „normelor sociale“, aşa cum le în- 
tîlnim la Sherif. Fundamentul psihologic al normelor sociale 
stabilite — consideră Sherif —, cum ar fi stereotipuri, mode, 
convenţii, cutume şi valori, se află în formarea unor cadre 
comune de referința rezultînd din contactul indivizilor. Odată 
aceste cadre de referință stabilite şi interiorizate de către in- 
divid, ele constituie factori importanți pentru a determina sau 
modifica reacțiile sale la situaţiile pe care le va întîlni mai 
tîrziu — sociale și chiar nesociale, mai ales dacă ocazional 
domeniul factorului stimulant nu este bine organizat, adică 
ţine de o experienţă care nu are precedente în comportamen- 
tul obişnuit (cf. 53, p. 57). Cercetătorii din domeniul antro- 
pologiei culturale ajung inevitabil să se întrebe, cum se ex- 
primă Paul Stirling, „dacă o mulțime de presupuneri tacite 
privind simbolurile, organizarea socială şi valorile acceptate 
în mediul lor sînt în vreun fel naturale și metafizic absolute“ 
(vol. indicat în 40, p. 401). Ei se simt adesea obligaţi să în- 
lăture succesiv diferite straturi ale acestor presupuneri, ştiind 
totodată că intuiţiile obţinute prin procesul de debarasare de 
elemente ale culturii proprii sînt greu de comunicat și dove- 
dit. Cl. Levi-Strauss, referindu-se la brutalitatea schimbărilor 
la care se expune etnograful unor comunităţi exotice, Înce- 
pînd cu izolarea fizică, pe lungi perioade, de grupul din care 
face parte, vorbeşte chiar de o dezrădăcinare cronică. 
Incompatibilă cu etnocentrismul sau cu dogmatismul valo- 
rilor și normelor considerate absolute, transcendente (Situate 
într-o obiectivitate în sine, epurate de orice contingenţe isto- 
rice, spaţio-temporale, într-un soi de cer platonician) ori trans- 
cendentale (condiţii ne varietur, intuiţii eidetice, categorii a 
priori ale Raţiunii pure, ale afectivității etc.), referirea prin 
metodă la cadrul cultural dat pentru a delimita „normalul“ 
de „anormal“ nu duce neapărat la scepticism istoric sau la 
nihilism axiologic. Relativitatea social-istorică şi culturală a 
referenţialurilor este un „fapt“. Descrierea şi teoretizarea sa 
pot avea un sens profund constructiv dacă, recunoscîndu-se 
valorile erijate de fiecare societate pentru a-şi ghida propria 
sa viaţă, se pune accentul „pe demnitatea inerentă oricărui 
corp de cutume și pe necesitatea unei toleranţe pentru con- 
venţii, chiar diferite de ale noastre“ (53, p. 68). Nu este 
vorba de o toleranță nelimitată, dar de una în situaţie, ea 
însăşi informată și ghidată de un anumit referenţial, produs 
al unei epoci, al unui loc, al unei culturi. Chiar și în dilema 
aparent pusă de faptul că știința, modalitate unică de a 


E 


uinge un adevăr obiectiv verificabil, pare a transcende orice 
convenţie culturală, trebuie să acordăm cea mai mare im- 
portanță cadrului cultural care face posibilă cercetarea știin- 
yifică şi în care ea este practicată. Gîndirea științifică nu 


poate supraviețui decît într-o ordine socială pătrunsă 
de propria sa credinţă filozofică și capabilă ea însăși de trans- 
cenderea „convențiilor culturale“ (53, p. 68), altfel zis „trans- 
cenderea“ însăşi este relativă la un cadru cultural, este ea în- 
sași culturală. Autocritica şi controlul care domină în știință 
conduc între altele la întrebarea dacă şi cum rezultatele noas- 
tre pot fi condiţionate de cultura noastră. Dar întinderea unui 
asemenea examen nu este nelimitată (vezi 51). Regula opozi- 
tiei pertinente cere ca opusul expresiei „culturalmente condi- 
ționat“ să aibă un sens, ceea ce ar însemna că se poate concepe 
un cadru de referinţă în care, paradoxal, poate fi obţinut un 
rezultat necondiţionat. Nu există însă în afara culturii noas- 
tre un cadru de referinţă plecînd de la care s-ar putea critica 
un aspect al acestei culturi, căci această critică va fi obligată să 
întrebuințeze înseși normele care sînt fundamentale pentru 
cultura noastră științifică. Referirea globală la un cadru cul- 
tural nu trebuie să ne înșele însă asupra caracterului complex 
și diferențiat, în general eterogen, al culturilor reale, social- 
mente determinate. Cercetările antropologice şi sociologice pun 
tor mai pregnant în evidenţă, pe urmele analizelor iniţiate de 
teoria socială marxistă, că pentru un individ, un grup ori o 
societate cultura corespunde „unei structuri complexe de cu- 
noştinţe, reprezentări, valori, modele, interese, aspirații, cre- 
dinţe, mituri interdependente unele cu celelalte, a căror ge- 
neză se petrece în cadrul transformărilor tehnice, economice 
şi sociale proprii unei societăţi. ... Aceasta arată neadevărul 
concepției despre o cultură uniformă. Variaţiile culturale, 
opoziţiile culturale dintre grupuri (clase sociale, grupuri et- 
nice, clase de vîrstă, entităţi regionale, microculturile lo- 
cale...) joacă un rol esenţial în viaţa socială“ (105, p. 180, 
subl. ns.). 

În psiho- şi sociogeneza referenţialurilor un rol de primă 
importanță revine învăţămîntului, întregului sistem educaţio- 
nal. Evoluţia accelerată a societăţilor contemporane con- 
frunră educaţia cu o sarcină pe cît de nouă pe atît de urgentă: 
pentru prima dată în istorie „educaţia își propune în mod 
conştient să pregătească oamenii pentru tipuri de societate care 
încă nu există“ (44, p. 54). Contrastul cu societăţile trecute, 
relativ stabile, în care educaţia a avut ca funcţie reproduce- 

rea societăţii, a raporturilor sociale şi a valorilor existente, 
este izbitor. Mai mult decît oriunde, concepţiile, politicile, 
strategiile şi planificările din domeniul educației au de luptat 
cu dogme şi practici perimate, cu sisteme de învățămînt ana- 
cronice, tributare încă modelului academic. Acesta (cf. 44, 
p. 31—32) s-ar caracteriza prin faptul că reproduce ticurile 
generaţiilor precedente, este exagerat teoretic și bazat pe me- 
morizare, privilegiază expresia scrisă, repetitivă și convenţio- 
nală, defavorizînd expresia orală, spontaneitatea și cercetarea 
creatoare; izolează disciplinele umaniste (considerate ca ne- 
științifice) de ştiinţe (considerate ca neumaniste), nerecunos- 
cînd nici un progres adus de „umanismul științific“; separă 
învățămîntul așa-zis general de cel așa-zis tehnic şi manifestă 
preferință pentru abstracţiuni, care par a traduce prejudecata 
socială a aristocrației, în detrimentul aplicaţiilor considerate 
doar ca servile; pregăteşte pentru un număr limitat de profesii 
ȘI interzice absolvenţilor săi posibilitatea de a se consacra fie 
ŞI temporar unor sarcini tehnice și practice pe care i-a și în- 
văţar să le dispreţuiască. Învăţămîntul bazar pe acest model 
are tendința de a se închide în propriul său univers (ceva 
analog Castaliei din Jocul cu mărgele de sticlă de Hesse, a că- 
rei mîndră izolare de „lumea din afară“, de „Istorie“ s-a 
răsfrînt așa de dramatic în destinul lui Knecht), pierzînd 
facultatea de a răspunde în mod eficace provocărilor vieţii 
practice („profane“), cerințelor progresului social în toate di- 
recţiile sale. Se înţelege, referenţialurile „de seră“ astfel culti- 
vate vor fi puţin potrivite sarcinii existențiale a „punerii în 
situaţie“, avînd în vedere diversitatea și mobilitatea situaţiilor 
umane reale. Nu este oare o anomalie extraordinară — se 
întreba un expert în domeniul educaţiei — „ca într-o epocă 
în care teoria este esențialmente conjugată cu aplicarea, în 
practică şi în care, biologic, fiinţa umană ajunge din ce în 
ce mai devreme la maturitate, studenţii să bată pasul pe loc 
pînă la douăzeci și cinci de ani şi chiar mai mult, în acest ves- 
tibul care-i ţine departe de viața reală, de acţiunea produc- 
tivă, de autonomia deciziei și a responsabilităţii?“ (44, p. 31). 
Sînt cunoscute eforturile care se fac și la noi în ţară, sub 
conducerea Partidului și sub îndrumarea constantă a Secreta- 
rului său general, pe linia unei integrări organice a învăţă- 
mâîntului cu cercetarea și producţia, împotriva tuturor forme- 
lor de academism desuet. 

Educaţia este în același timp o lume proprie, dar şi re- 
flexul unei lumi mai vaste, ea este subordonată societăţii şi 


parucipa la obiectivele și imperativele acesteia. Ea trebuie 
sa modeleze cu mijloacele societăţii actuale oamenii societă- 
ți Viitoare și să prospecteze, sui-generis, viitorul societății 
actuale. A devenit azi cu totul perimată imaginea după 
care, pînă la o anumită vîrstă, tinerii trebuie să achiziţioneze 
un bagaj intelectual sau tehnic suficient pentru tot restul vie- 
yi. Psihologul Herbert Gerjuoy nu ezită să scrie: „analfabe- 
tul de mîine nu va mai fi cel care nu ştie să citească, ci va 
[i cel care nu a învăţat cum să înveţe“ (cf. 46, p. 402). Ideea 
educaţiei permanente și globale, care își găseşte locul la toate 
virstele și în multitudinea situaţiilor și împrejurărilor existente, 
intilnește o alta, la care ne-am referit deja: aceea a omului 
ca fiinţă „neterminată“, „neîncheiară“, care pentru a se rea- 
liza are nevoie de o ucenicie continuă. 

Responsabilitatea factorilor implicaţi în elaborarea și reali- 
zarea politicii și strategiilor educaţionale este considerabilă. 
Pe ce linii și în ce direcţii va trebui să se opereze conjugarea 
armonioasă între individualizarea educaţiei și acţiunea ei uni- 
licatoare? „Învăţămîntul stabileşte copiii într-un univers mo- 
ral, intelectual și afectiv coerent, rezultat al interpretărilor 
trecutului, al concepţiilor despre viitor, al scărilor de va- 
lori, ca și al unui ansamblu de noţiuni şi informaţii de bază 
care constituie un patrimoniu comun, cu atît mai semnificativ 
cu cît colectivitatea naţională ori corpul social sînt mai etero- 
gene“ (44, p. 299). La nivelul tuturor acestor instanţe există 
riscuri oarecum simetrice: nu este deloc ușor a trasa și a 
corecta din mers o cale care să evite pe cît posibil atît tra- 
dipionalismul conservator cît şi experimentalismul aventu- 
ros, fără a rupe cu orice tradiție sau a refuza orice înnoire. 
Se acceptă îndeobște că învățămîntul are o mare putere mode- 
latoare, în particular capacitatea de a transmite și interioriza 
referenţialuri. Se pune însă de îndată problema actualităţii și 
valorii lor de aplicabilitate, a stabilităţii sau instabilității lor, 
a raporturilor dintre ele (compatibilitate sau incompatibilitate, 
acord sau respingere, prioritate sau subordonare etc.). O dis- 
tanță „malignă“ poate separa conţinutul învățămîntului și ex- 
perienţa trăită a elevilor, sistemele de valori pe care le pro- 
pagă și obiectivele vizate de societate, vîrsta programelor sale 
și cea a științei și culturii vii. Referitor la acest din urmă 
aspect, să ne gîndim la numeroase discuţii care se poartă în 
legătură cu modernizarea învățămîntului diferitelor discipline 
şi la diferite etape ale școlarizării, modernizarea programelor 
și a metodelor de predare. H. Freudenthal, de pildă, con- 
statînd  abisul care există între matematica școlară şi mate- 

matica modernă, îngrozitoarea deteriorare a învăţămîntului 
matematic, pledează pentru predarea matematicii nu ca un an- 
samblu de rezultate, de produse confecţionate, ci ca o iniţiere 
în activitățile matematice și matematizante. În genere, sar- 
cina actuală a educaţiei se deplasează „de la transmiterea 
unui capitol al culturii spre iniţierea în activități culturale“ 
(47, p. 49). 

Problemele privind obiectivele modernizării și strategiile 
realizării lor deschid o serie practic indefinită de contexte au- 
xiliare care nu pot fi ancorate într-un consens ultim și defi- 
nitiv; ele angajează, din aproape în aproape, vaste cerce- 
tări interdisciplinare, o concepție filozofică, opţiuni și idei 
directoare care cer o constantă punere la probă. Nu este in- 
diferent, de exemplu, ce concepţie avem despre ceea ce este 
elementar într-o știință. Matematica zisă elementară trebuie 
concepută istoric și dialectic, ca o structură dinamică, rela- 
tivă la etapa dată a evoluției științei, a tehnicii și a rela- 
țiilor sociale, relativă la scopurile urmărite, la nivelul mental 
al subiecţilor care urmează să fie instruiți. Există o răsfrin- 
gere activă a evoluatului asupra elementarului. În mod co- 
respunzător trebuie căutate metode de a construi programe 
deschise, susceptibile de ameliorări și revizuiri. Inconfortul 
intelectual și afectiv resimţit de profesorii înșiși avînd a-și re- 
vedea și reconstrui propria lor „fiinţă matematiciană“ tre- 
buie, încă din timpul educaţiei școlare și universitare, să ce- 
deze treptat în favoarea obişnuirii cu, a nevoii chiar de ase- 
menea evenimente revitalizante. Dimpotrivă, o concepţie me- 
tafizică, anistorică despre matematica elementară, în genere 
credinţa într-o ordine naturală invariabilă a noţiunilor ma- 
tematice, într-un soi de arhitectonică împietrită a universului 
matematic, favorizează închiderea și înţepenirea programelor, 
metodelor ca și a „ființei matematiciene“ a profesorilor. 

Una din problemele căreia matematicienii pedagogi i-au 
acordat puţină atenţie este aceea a efectelor culturii asupra 
învăţării matematicii, mai general a ştiinţei. E. A. Begle, care 
a pus-o cu multă fineţe (vezi 47, p. 99—100), arată ce inte- 
res prezintă ea în momentul de faţă în S.U.A. — ţară foarte 
eterogenă sub raport cultural, care comportă numeroase și 
masive grupuri de minorităţi: indienii americani, un grup 
masiv de origine mexicană, populaţia neagră, grupul mare de 
emigranţi din Porto Rico etc. Grupul majoritar din S.U.A. 
poate fi şi el subdivizat într-un număr du subgrupuri cultu- 
rale, relativ omogene, dar foarte diferite între ele. Întreba- 


rea dubla, deloc naivă, dar în legătură cu care se dispune 
încă de puţine cunoștințe sigure și relevante, priveşte a) efec- 
tele produse de cultura în care a crescut elevul asupra aptitu- 
dinii sale de a învăţa matematica şi de a opera cu ea, şi b) efi- 
cacitatea aceloraşi metode pedagogice relativ la culturi diferite. 
Begle recurge la exemplul limită al locuitorului din Nepal 
pentru care natura fiind guvernată de zei, spirite și draci, ex- 
presia „lege a naturii“ nu are nici un sens. Este posibil să li 
se predea unor elevi din Nepal noţiunile specifice ştiinţelor 
naturii? În caz că da, li se poate preda în același fel în care 
predăm științele naturii unor elevi din Palo Alto, California? 
Ce influență va avea asupra copiilor din Nepal adoptarea 
unui punct de vedere faţă de natură (= a unui referențial 
de provenienţă științifică) în contradicţie totală cu propria 
lor cultură? 

Întrebarea din urmă vizează reversul medaliei: nu efectele 
culturii asupra învăţării științei, ci efectele asupra culturii ale 
acestei învăţări. Pledînd pentru un umanism matematic mo- 
dern care s-ar distinge de umanismul clasic prin veracitate, 
supunere la obiect și o anume modestie de spirit, Ion Barbu 
cerea aşezarea culturii matematice la temelia însăşi a fiinţei 
noastre în aşa fel încît ea să contribuie la formarea indivi- 
dualității, a modului de a reacţiona. Cu mult înainte Gh. 
Asachi scria: „Aritmetica, deosebit de întrebuințarea ei cea 
de obște, cuprinde precum toate celelalte științe exacte, folo- 
sul de a deprinde cugetarea şi pătrunderea la înţelegere și de 
a da plăcere pentru deslușirea ideilor“ (cf. 47, p. 376). Este 
vorba aşadar nu de memorarea mecanică a unor produse ştiin- 
țifice exterioare „ființei“, nici de simpla abilitate practică de 
a rezolva probleme deopotrivă exterioare „fiinţei“, ci de 
interiorizarea referenţialurilor ştiinţifice pînă în intimitatea 
noastră cea mai profundă și de răsfrîngerea acestei „conver- 
tiri“ ştiinţifice a fiinţei asupra celorlalte referențialuri care 
se formează în ea și la care participă mai mult sau mai puţin 
spontan, graţie presiunilor educative ale mediului cultural în 
sensul cel mai larg. Partizanii umanismului ştiinţific pornesc 
de la necesitatea actuală ca omul mediu să stăpînească gîndi- 
rea și limbajele științifice atît pentru a putea percepe și înţe- 
lege în mod adecvat universul în care se situează, cât și pen- 
tru a putea participa raţional și eficace la exploatarea și do- 
minarea acestuia. Că o vrea sau nu, individul este din ce în 
ce mai adînc și mai ireversibil proiectat într-o lume impreg- 

nată de ştiinţă. În lipsa unor referenţialuri convenabile, „pu- 
nerea în situaţie“ a indivizilor și a colectivităţilor va deveni 
sursă de insecuritate, contradicții și tensiuni afectind în mod 
grav exigenţele inalienabile ale armoniei și coerenţei existen- 
ţiale. Trebuie de aceea ca știința să fie considerată, în terme- 
nii educaţiei, „un factor decisiv de formare a personalităţii, 
în toate orientările și toate exigenţele sale, şi nu un ansamblu 
de cunoștințe şi de instrumente intelectuale care s-ar adănga 
unei fiinţe rămase, de altfel, fidelă atitudinilor şi comporta- 
mentelor tradiţionale“ (44, p. 205, subl. ns.). Pentru a cuceri 
teren faţă de înfruntările afectelor oarbe deghizate în raţiuni, 
valoarea obiectivităţii trebuie educată în mod sistematic, în- 
tr-o luptă activă cu tot ceea ce o împiedică să se afirme și 
să-și dezvolte puterile normative şi modelatoare mult dincolo 
de limitele „subiectului epistemic“. 

Tema raporturilor (în termenii acestei lucrări) dintre refe- 
renţialuri de sorginte, funcţionalitate și răsfrîngeri umane di- 
ferite, a făcut obiectul unor reflecţii şi confruntări explicite 
începînd cel puţin cu ceea ce, relativ la cultura greacă, s-a 
numit trecerea de la mythos la logos. Cîteva din reluările şi 
specificările ei mai vechi sau mai noi ne duc cu gîndul la teo- 
ria „dublului adevăr“, la proclamarea unei opoziții radicale 
între „structuralism“ şi „umanism”, între știință și ideologie, 
între valorile spiritului și cele ale sufletului etc. (vezi, de ex., 
39, p. 7—48, 261—311). Mi se pare instructiv să evoc aici 
reproblematizarea recentă a acestei teme de către J. Monod: 
instructiv atît pentru că provine de la o prestigioasă persona- 
litate științifică (premiul Nobel, împreună cu André Lwoff şi 
François Jacob, în fiziologie şi medicină, 1965) cît mai ales 
pentru modul „sălbatic“ de a o tranșa (lipsă de menajamente, 
dar şi naivitate, cum o să vedem). 

Ideea, „austeră şi rece“, a cuncașterii obiective ca singura 
sursă de adevăr autentic cere o „renunțare ascetică la orice 
altă hrană spirituală“. Socialmente ea s-a impus datorită „pro- 
digioasei sale puteri de performanţă“. În trei secole, scrie 
Monod, ştiinţa, bazată pe postulatul obiectivităţii, şi-a cuce- 
rit locul său în societate: în practică, dar nu în suflete (13, 
p. 185). Societăţile moderne, consideră el, au acceptat bogă- 
tiile și puterile pe care le datorau ştiinţei, dar n-au acceptat 
şi mesajul cel mai profund al acesteia: definirea unei noi şi 
unice surse de adevăr, exigența unei revizuiri totale a funda- 
mentelor eticii, exigenţa unei rupturi radicale cu tradiţia ani- 
mistă8, abandonarea definitivă a „vechii alianţe“. Societăţile 


noastre, a căror civilizaţie tehnologică este construită pe 
Ştiinţă, tind încă să trăiască şi să transmită sisteme de valori 
deja ruinate, la rădăcină, de însăşi această ştiinţă (13, p. 186). 
Spre deosebire de culturile primitive și clasice, în care sursele 
cunoaşterii și cele ale valorilor erau contopite de tradiţia ani- 
mistă, pentru prima dată în istorie o civilizaţie încearcă să 
se edifice abandonînd această tradiţie ca sursă de cunoaștere 
şi adevăr, dar totodată atașindu-i-se cu desperare pentru a-şi 
justifica valorile. În vederile lui Monod „răul sufletului mo- 
dern“ este însuşi acest divorț între mesajul esențial al știin- 
tei și sistemele înrădăcinate în animism, exterioare cunoaşterii 
obiective, adevărului, ostile în fond ştiinţei — pe care vor 
s-o utilizeze, dar nu s-o respecte și s-o servească. Acest rău, 
mai mult sau mai puţin confuz diagnosticat, ar provoca sen- 
timentul de teamă dacă nu chiar de ură, în orice caz de în- 
străinare pe care îl resimt atîţia oameni de azi față de cul- 
tura ştiinţifică (13, p. 187). Dincolo de aversiunea deschisă 
faţă de anumite sub-produse tehnologice ale ştiinţei, refuzul 
se adresează „mesajului esenţial al științei“: acela care, indi- 
rect, prin ruinarea ontogeniilor mitice sau metafizice bazate 
pe proiecția animistă, atentează la universul valorilor, al mo- 
ralei, al datoriilor, drepturilor și interdicțiilor. „Dacă se ac- 
ceptă acest mesaj în întreaga sa semnificaţie, trebuie ca Omul 
să se trezească în fine din visul său milenar pentru a desco- 
peri totala sa singurătate, străinătatea sa radicală. El știe 
acum că, asemenea unui TȚigan, este izolat de universul în care 
trebuie să trăiască. Univers surd la muzica sa, indiferent la 
speranțele ca și la suferințele sau crimele sale“ (13, p. 187— 
188). În sistemele tradiţionale etica și valorile scăpau puterii 
Omului; ele i se impuneau, nu-i aparţineau, ci omul le apar- 
ţinea. Acum, fiindcă ştie că sînt doar ale lui, că le este stă- 
pînul, i se pare că se dizolvă în vidul indiferent al universu- 
lui. 

Există o ieșire din această „ceartă a referențialurilor“? Ati- 
tudinea, deseori întîlnită la scriitori, filozofi și chiar savanţi 
moderni, de a admite odată pentru totdeauna că adevărul 
obiectiv și teoria valorilor (să se observe oscilaţia lui Monod 
între valorile trăite și teoria valorilor!) constituie domenii 
străine, este nu numai inacceptabilă dar și eronată, întrucît, 
după Monod, a) valorile și cunoaşterea sînt în mod necesar 
asociate atît în acțiune cît și în discurs; b) însăși definirea 
cunoașterii „adevărate“ se sprijină în ultimă analiză pe un 
postulat de ordin etic. Distincția radicală între etică și cu- 

noaștere — pe care o evită sistemele animiste în măsura în 
care este presupusă prezentă în univers, oricît de deghizată 
ar fi, o anumită intenţie globală și înglobantă — se stabilește 


odată cu afirmarea postulatului obiectivităţii cu titlul de con- 
diţie necesară a oricărui adevăr în cunoaștere: cunoaşterea în 
ea însăși exclude judecăţile de valoare (cu excepţia celor de 
„valoare epistemologică“), iar etica, esențialmente nonobiectivă, 
este exclusă din cîmpul cunoaşterii (13, p. 189). În definitiv, 
susține Monod, tocmai această distincție radicală, pusă ca o 
axiomă, a creat știința. Denunţind „vechea alianţă“, postula- 
tul obiectivităţii interzice orice confuzie între judecăţile de 
cunoaştere şi judecăţile de valoare. Totuși aceste două categorii 
rămîn inevitabil asociate în acţiune și în discurs. Pentru a 
fi semnificant, autentic, orice discurs (sau acţiune) trebuie să 
expliciteze și să conserve distincţia celor două categorii pe 
care le asociază. Dacă într-un sistem obiectiv este interzisă 
orice confuzie între cunoaştere şi valori, interdicţia care fun- 
dează cunoaşterea obiectivă nu este şi nu poate fi ea însăşi 
obiectivă: ea este o regulă morală, o disciplină. Tocmai acesta 
este, în concepţia lui Monod, punctul esenţial, articulaţia lo- 
gică prin care sînt asociate, la origine, cunoaşterea şi valorile: 
cunoașterea adevărată ignoră valorile, dar pentru a o funda 
este nevoie de o axiomă de valoare. Afirmarea postulatului 
obiectivităţii drept condiţie a cunoaşterii adevărate constituie, 
așadar, o alegere etică iar nu o judecată de cunoaştere întru- 
cît, după postulatul însuşi, n-ar putea exista cunoaştere „ade- 
vărată“ anterioară acestei alegeri. „Pentru a stabili norma 
cunoaşterii, postulatul obiectivităţii defineşte o valoare care 
este însăşi cunoașterea obiectivă. A accepta postulatul obiec- 
tivităţii înseamnă deci a enunţa propoziţia de bază a unei 
etici: etica cunoaşterii“ (13, p. 191). Ea diferă radical de 
eticile animiste care vor să fie fundate pe „cunoaşterea“ legi- 
lor imanente, religioase sau „naturale“, care s-ar impune omu- 
lui. Etica cunoaşterii, aceea care fundează cunoaşterea prin 
alegerea unei valori primitive, nu îi este impusă omului; 
dimpotrivă, el și-o impune făcînd din ea în mod axiomatic 
condiţia de autenticitate a oricărui discurs sau acţiuni. „Dis- 
cursul asupra Metodei propune o epistemologie normativă, 
dar trebuie să fie citit de asemenea, şi înainte de toate, ca o 
meditaţie morală, ca asceză a spiritului“ (13, p. 181). Socie- 
tăţile moderne datorează puterea lor materială acestei etici 
fondatoare de cunoaştere, iar slăbiciunea lor morală sisteme- 
lor de valori, ruinate de cunoașterea însăși, dar la care tind 


incă să se refere. Există o alternativă la această „contradicţie 
mortală“? Etica cunoașterii, răspunde Monod, „creatoare a 
lumii moderne, „este singura compatibilă cu ea, singura capa- 
bilă, odată înţeleasă și acceptata, să-l ghideze evoluţia 
(13, p. 192). e 

Regăsim, în pledoaria lui Monod, ideea rupturii epistemo- 
logice radicale între cunoașterea obiectiva ŞI ideologie, à 
idee eronată şi esențialmente ambiguă, care reunește in mog 
indistinct (păcătuind astfel chiar împotriva „eticii cunoaşterii) 
elemente „descriptive“ şi „prescriptive“, judecăţi, „de fapt“ şi 
judecăţi „de valoare“, — o idee care poate aparține unor pro- 
grame ideologice foarte diferite (vezi 50). Neîndoielnic, pro- 
blema unei etici proprii cercetării obiective, adapa lar” 
grupurilor care i se consacră, precum și aceea a e ie a 
dintre referenţialul solidar cu aceasta etică și celelalte re e- 
renţialuri, solidare cu alte angajari umane și sisteme de valori, 
este o problemă veritabilă, la care merita să medităm. A face 
însă dis „postulatul obiectivităţii“ creatorul ştiinţei, şi a 
ridica „etica cunoaşterii“ la rang de leac universal, de instru- 
ment atotputernic în terapia „răului sufletului modern „care 
se află „la rădăcina fiinţei morale ȘI sociale înseamnă cel 
puţin a profera sub raport teoretic (sociologic, în particular) 
naivități şi speculaţii spiritualiste, iar sub raport practic 
utopii „iluministe“. Se ignoră astfel profunda înrădăcinare 
istorico-socială a referenţialurilor ştiinţifice care numai în 
imaginaţia ideologului pot să rezulte dintr-o simplă decizie 
morală, din postularea unei valori iniţiale care ar funda, prin 
ceea ce prescrie şi prin ceea ce interzice, cunoașterea a A 
În această privința Monod ar fi avut multe de învăţat din 
viguroasele schiţe ale lui Engels referitoare la geneza istorico- 
socială și culturală a cercetarii moderne, a naturii, a procesu- 
lui complex prin care aceasta şi-a cucerit dreptul la p 
şi şi-a proclamat independența (vezi, de ex., 36, p. 329—332). 
Numai că el a preferat tehnica trunchierii şi prepararii adver- 
sarului prin care ajunge sa vadā în Engels un gînditor pre- 
critic, prizonier al „vechii alianțe “al „proiecției mini 
Sînt exploatate abuziv, în scopurile aceleiaşi vădite_tenc înţe 
denigratoare, şi anumite limite subiective și de epocă, carora 
nici un gânditor, oricît de genial, nu li se poate sustrage. 

în același timp, Monod nesocoteşte faptul că celelalte refe- 
renţialuri, morale, filozofice, axiologice în general, încorpo- 
rînd un material ideologic preexistent (inclusiv „tradiția ani- 
mistă“), se reconstituie și se readaptează potrivit noilor con- 

texte sociale şi politice istoriceşte determinate. Şi chiar dacă 
aceste contexte, ca să-l parafrazăm pe Engels, nu ar crea nimic 
a novo, determină felul modificării şi dezvoltării materialului 
transmis de înaintași. De aceea nici o modificare profundă a 
referenţialurilor extraștiinţifice nu este de conceput decît în 
perspectiva unei transformări revoluționare a socie- 
tāții în ansamblul său. Modalitatea ştiinţifică Jiane de 
raportare la univers, de apropriere a lui, dobîn ește În socie- 
tățile moderne o însemnătate considerabilă. A o refuza pur şi 
simplu ca inautentic umană, ca generatoare de înstrăinare, ca 
stînd în serviciul unor utilităţi omenești în fond minore, iată 
o atitudine superficială care îi situează, prin forţa lucrurilor, 
pe cei care o susțin, în afara unuia dintre cele mai active 
resorturi ale dinamicii şi direcţionării devenirii sociale con- 
temporane. Dar nu trebuie să se uite, pe de altă parte, că 
această modalitate nu este singura omenește legitimă. Ea nu 
poate decît în mod imaginar să sfârșească prin a se substitui 
celorlalte modalităţi de apropriere și valorizare a lumii sau 
prin a le resorbi pe toate celelalte în propriul său orizont; 
nici măcar prin a le constitui, ca etică a cunoașterii“, singu- 
rul fundament valabil și singura sursă de autenticitate. 

Este adevărat că formarea spiritului științific ca scop 
major al sistemelor educaţionale moderne urmăreşte obiective 
care depășesc cu mult necesităţile actuale ale muncii și ale 
dominaţiei realului; dobîndirea, interiorizarea metodei ştiin- 
tifice, a „mesajului esenţial“ al științei pînă în intimitatea 
profundă a fiinţei se răsfringe şi sub forma unei noi cunoaș- 
teri, înţelegeri, conştiinţe de sine şi de alții, de lumea în 
care se înscrie propria noastră existență, iradiază în zonele 
cele mai subtile ale stăpînirii de sine, „revectorializează“ 
întreaga etică individuală și colectivă, fără însă s-o poată 
smulge ca prin miracol din restul înrădăcinărilor sale biopsi- 
hice şi socioculturale (vezi 119). Perspectiva relaţională, a 
interacțiunii se impune și de această dată. Pe bună dreptate 
pedagogia modernă se opune tradiţionalei izolări arbitrare, 
pentru nevoile instruirii, a unei singure dimensiuni a omului 
— cea intelectual-cognitivă — cu uitarea sau neglijarea celor- 
lalte dimensiuni care fie că se dezvoltau anarhic, fie că erau 
reduse la o stare embrionară. Începînd cu şcoala, educaţia 
trebuie să respecte pluralitatea naturii umane, să se preocupe 
de. dezvoltarea echilibrată a tuturor componentelor personali- 
tății. Un asemenea obiectiv va rămîne doar un frumos dezi- 


derat dacă actul educativ nu va fi „personalizat“, diferențiat 
pînă la atingerea și angajarea omului concret, viu. |, 

Vedem astfel cum ideea de referenţial, desprinsă iniţia 
din experiența „brazilor oblici“ — o oc e: i pur = 
aparență banală şi săracă în „omenesc“ —, dobindeş j 
relief existențial înglobînd din aproape în aproape e a 
pectele ființei care sîntem: psihosomatică, socială şi culturală, 
făuritoare și purtătoare de civilizaţie. În continuare ia 
restringe iarăşi cadrele analizei revenind la „comunitatea cer 
cetătorilor“. 

CAPITOLUL IV 
COMUNITĂȚI ȘI REFERENȚIALURI ȘTIINȚIFICE 


$1. „Paradigmele“ cercetării 


Într-o amplă recenzie asupra lucrării lui J. Bernal, Funcţia 
socială a științei, profesorul Dingle obiecta autorului că ar fi 
trebuit să înceapă prin definirea științei: identificarea şi de- 
scrierea cît mai limpede cu putință a fenomenului în sine, 
independent de orice funcţie pe care ar putea s-o aibă sau de 
orice relaţie în care s-ar putea găsi cu alte fenomene. „Expe- 
rienţa şi cunoștințele mele personale — răspunde Bernal — 
m-au convins de inutilitatea și de sterilitatea unui asemenea 
procedeu, Știința este atît de veche, a suferit de-a lungul isto- 
riei atît de multe schimbări şi este în fiecare moment istoric 
atit de legată de alte activităţi sociale, încît orice încercare 
de a-i da o definiție — şi s-au făcut multe — nu poate expri- 
ma, în mod mai mult sau mai puţin satisfăcător, decît unul 
dintre aspecte, adeseori un aspect minor, pe care l-a avut 
într-o fază oarecare a evoluţiei ei. (...) O activitate omenească 
ce constituie în sine doar o parte integrantă a procesului unic și 
nerepetabil al evoluţiei sociale cu greu poate fi strict definită“ 
(48, p. 5). Tehnică sistematizată, dintr-un punct de vedere, 
mitologie raţionalizată, din altul, la începuturile ei, observă 
Bernal, ştiinţa n-a constituit decît un aspect abia perceptibil 
al secretelor meşteșugarului și al preceptelor preoţilor. Mult 
mai tirziu ea a putut deveni o profesiune bine statornicită, cu 
drepturi recunoscute, care necesită o pregătire specială, dis- 
pune de o literatură proprie, de un sistem propriu de organi- 
zare. Istorici şi sociologi ai științei, ca și epistemologi sensibili 
la dimensiunile ei istorico-sociale, acordă azi o deosebită 
atenţie fenomenului de profesionalizare și instituţionalizare a 
ştiinţei, de i ae a formelor ei spontane, cvasianarhice, 
neșcolarizate, fenomenului de formare a cetăților științifice, 


de organizare a cercetării şi schimburilor informaţionale. 
„Astăzi, ştiinţa şi-a însuşit atît de mult caracteristicile unei 
profesiuni de sine stătătoare, printre care și o îndelungă pre- 
vătire şi ucenicie, încît este mai ușor să se recunoască un om 
de ştiinţă decît să se ştie ce anume este știința. Într-adevăr, o 
definiţie comodă a științei este: ceea ce fac oamenii de ştiin- 
pă" (48, p. 7). 

În cele ce urmează ne va interesa aspectul de grup, comuni- 
tar al „comportamentului științific“ nu în detaliile de ordin 
psibo-sociologic privind constituirea, funcţionarea, destructu- 
rarea şi restructurarea colectivelor științifice, relaţiile dintre 
ele, interacţiunile lor cu alte grupuri în cadrul structurii și 
dinamicii sociale globale, ci doar întrucît grupurile științifice 
sînt purtător și agent colectiv al unor referenţialuri ştiinţifice 
colective. Ideea de comunitate științifică joacă un rol esenţial 
în modelul practicii și progreselor științifice elaborat de 
Th. S. Kuhn în Structura revoluțiilor ştiinţifice. Nucleul de 
bază al comunităţii ştiinţifice îl formează grupul științific, 
adică, din punct de vedere intuitiv, cei care practică o anu- 
mită specialitate ştiinţifică. Ei se disting prin următoarele 
caracteristici (49, p. 222 şi urm.): au avut o formaţie și o 
iniţiere profesională asemănătoare, au asimilat aceeași litera- 
tură tehnică. Deşi există și în știință şcoli (==grupuri care 
abordează același subiect din puncte de vedere incompatibile), 
ele sînt mult mai rare decît în alte domenii și se află în com- 
petiţii care în general se sfârșesc rapid. De aceea, de regulă, 
membrii unui grup ştiinţific se consideră, și sînt consideraţi, 
ca singurii responsabili de urmărirea unui ansamblu de obiec- 
tive care le sînt comune (inclusiv formarea succesorilor lor). 
Între ei se ajunge la o relativă deplinătate a comunicării și 
consensului evaluărilor profesionale; dimpotrivă, comunicarea 
profesională între grupuri diferite este adesea dificilă, con- 
duce la neînţelegeri și dezacorduri. 

Problema identificării teoretice a grupurilor, începînd cu 
comunitatea practicienilor unui ansamblu de științe cît de cît 
înrudite, pînă la grupările oarecum informale de specialiști, 
încă nerecunoscute public, este, într-o măsură importantă, de 
resortul sociologiei științei. Ceea ce ne va reţine acum atenţia 
este solidaritatea grupului științific cu referenţialul care ser- 
veşte de bază și ghid muncii sale normale. Kuhn îi învede- 
rează unele aspecte prin termenul de paradigmă, folosit în 
mai multe accepţiuni, dintre care două ar fi semnificativ dife- 
rite (conform propriei sale observaţii din Postscriptum la edi- 

ţia a doua a lucrării ia 1) ca ansamblu de credinţe, de 
valori recunoscute și de tehnici care sînt comune membrilor 
unui grup dat; 2) ca un element izolat al acestui ansamblu: 
soluţiile unor probleme concrete care, întrebuințate ca modele 
sau cazuri exemplare, pot înlocui regulile explicite ca bază în 
rezolvarea unor probleme ce subzistă în „știința normală“ 
(vom preciza mai tirziu ce înţelege Kuhn prin această expre- 
sie). Sa presupunem că urmînd anumite tehnici sociologice am 
reuşit să izolăm un grup particular de specialiști. Cum să 
explicăm relativa plenitudine și relativa unanimitate a jude- 
căţilor profesionale proprii grupului? Apelul la convingerile 
pe care le împărtășesc membrii săi este prea nediferenţiat. 
Noi avem în comun, vor recunoaște oamenii de știință înşişi, 
o teorie sau un ansamblu de teorii. Kuhn resimte însă nevoia 
introducerii unei structuri mai puţin limitate și limitative, ca 
natură și domeniu de aplicație, decît aceea vizată în mod 
obişnuit de filozofia și logica ştiinţei prin termenul teorie. 
Tocmai de aceea propune pentru primul sens al paradigmei 
expresia „matrice disciplinară“: disciplinară, pentru că impli- 
că posesiunea în comun de către specialiști a unei discipline 
particulare; matrice, pentru că acest ansamblu se compune din 
elemente de diferite feluri, ordonate, fiecare necesitînd o spe- 
cificare ulterioară. Ele formează un tot relativ coerent. Să 
notăm principalele componente ale unei matrici disciplinare: 
a) generalizări simbolice = elemente formale sau ușor formali- 
zabile ale matricei, expresii general acceptate pe care adesea 
le găsim deja sub o formă simbolică (ex. f=ma) şi pe care 
membrii grupului le iau ca punct de plecare al tehnicilor lor 
de manipulări logice şi matematice pentru activităţile de re- 
zolvare a problemelor. Aceste generalizări pot funcţiona pen- 
tru membrii grupului nu numai ca legi ale naturii dar şi ca 
definiţii ale unor simboluri pe care le conţin; b) matricea dis- 
ciplinară comportă adeziunea membrilor grupului la anumi- 
te modele ontologice și euristice. Între altele, modelele oferă 
grupului metafore şi analogii preferate sau permise, contri- 
buie la determinarea a ceea ce va fi acceptat ca o explicaţie 
sau ca soluţia unei probleme, la inventarierea problemelor 
nerezolvate şi la evaluarea importanţei fiecăreia; c) adeziunea 
la anumite valori care în general sînt mai larg împărtășite de 
grupuri ştiinţifice diferite decît generalizările simbolice și 
modelele: valori privind predicțiile (exactitatea, preferarea 
predicţiilor cantitative celor calitative etc.), valori care inter- 
vin în judecarea unor întregi teorii (acestea trebuie să permită 


lormularea și rezolvarea de probleme, să fie, pe cît posibil, 
simple, consistente și plauzibile în sens de compatibilitate cu 
alte teorii în vigoare), valori privind utilitatea (sau inutili- 
tatea) socială a științei etc. Valorile dobîndesc o forță deose- 
biră în identificarea de către membrii unui grup definit a 
unei crize şi, ulterior, în alegerea între moduri incompatibile 
de a-și practica disciplina. Savanţii — observă Kuhn — pot 
avea în comun anumite valori, dar să difere în aplicarea lor 
într-o măsură mai mare decît relativ la celelalte elemente ale 
matricei, sub influenţa caracterelor personale și biografice 
care diferenţiază membrii grupului. În alegerile pe care sa- 
vanţii le au de făcut între teorii diferite, un rol important îl 
joacă aplicarea unor judecăţi de valoare privind simplitatea, 
coerenţa, plauzibilitatea etc. şi sistemele lor diferite de ierarhii 
şi preferințe. Asumarea unor „riscuri elevate“ implicată în 
mod constant în judecăţile și alegerile care fac apel la astfel 
de valori conferă muncii științifice profunzimea unei angajări 
umane imposibil de restituit în integritatea sa printr-o recon- 
strucţie pur logică; d) un alt grup de elemente ale matricei! 
disciplinare, care corespunde înţelesului restrîns al paradigmei, 
îl formează exemplele comune (cazurile exemplare) sau solu- 
țiile-model admise și urmate în practica rezolvării de proble- 
mel. Acest grup are o mare importanţă în procesul de iniţiere 
ştiinţifică a viitorilor specialiști: problemele întâlnite de stu- 
dent în lucrările sale de laborator, ca subiecte de examen, la 
sfîrşitul capitolelor din manualele ştiinţifice, în publicaţiile 
periodice etc. Este eronat, consideră Kuhn, să reducem conți- 
nutul cognitiv al științei la dubletul teorie-reguli (de aplicare) 
şi să considerăm că problemele și soluţiile-model (exemple 
comune sau paradigme) proprii unei specialități, la un mo- 
ment dat al tradiţiei sale de cercetare normală, nu fac decit 
să ilustreze „punerea în practică“ a ceea ce se ştia deja. În 
realitate, activitatea de rezolvare a unor probleme-tip carac- 
teristice matricei disciplinare (Kuhn are în vedere domeniul 
„ştiinţelor naturii“) învederează, cel puţin la începutul formării 
şi pentru încă o bună perioadă din cariera profesională a 
celui care o desfășoară, foarte importante aspecte ale rea- 
lului care altfel i-ar scăpa. Legile și teoriile deja învăţate îşi 
îmbogăţesc pe această cale conţinutul empiric, manipulările 
logice şi matematice sînt „sensibilizate“ la diferite situaţii expe- 
rimentale; omul de știință dobîndeşte „un mod de a vedea“ 
prin analogie, capacitatea de a asimila paradigmatic situaţii 
noi. 

După această enumerare (dealtfel incompletă) a principa- 
lelor componente ale unei matrici disciplinare, putem intro- 
duce noţiunea de știință normală = ştiinţa aşa cum rezultă 
din funcţionarea și aplicarea concretă a matricei disciplinare. 
Tradițiile particulare de cercetare pe care le generează activi- 
tatea unui grup sub semnul aceleiași matrici, al acelorași exem- 
ple comune, impun un ansamblu standard de metode pe care 
membrii grupului se simt autorizaţi și consuînși să le utili- 
zeze, un ansamblu de fenomene sau tipuri de fenomene pe 
care ei se simt autorizaţi şi constrinși să le explice. După 
constituirea paradigmei, eforturile de a acumula fapte şi de 
a preciza teoria încep să fie dirijate. Mediator individual și 
colectiv al punerii în situaţie de cercetare, matricea discipli- 
nară stă la baza unei tradiţii științifice relativ omogene şi 
stabile, a unei literaturi de specialitate care nu se mai adre- 
sează „publicului cultivat“ al epocii respective, ci unui grup 
restrins de profesioniști. Kuhn descrie cercetarea legată de 
ştiinţa normală ca o „încercare perseverentă și pasionată de a 
„potrivi“ natura în tiparele conceptuale oferite de educaţia 
profesională“ (49, p. 48), oricare ar fi elementul arbitrar care 
ar putea interveni în originile istorice ale acestor „tipare“ şi 
eventual în dezvoltarea lor subsecventă. În măsura în care 
reuşesc mai bine decît concurentele lor să rezolve probleme 
pe care grupul de specialişti a ajuns să le considere primor- 
diale, paradigmele îşi cîștigă dreptul la existenţă. La început 
ele sînt mai degrabă o promisiune de succes. Știința normală 
constă în înfăptuirea acestei promisiuni, extinzînd cunoașterea 
faptelor pe care paradigma le consideră ca deosebit de rele- 
vante, mărind corespondenţa dintre aceste fapte şi predicțiile 
paradigmei și precizînd mai mult paradigma însăşi (49, 
p. 67). Prin adoptarea unei paradigme are loc o restrîngere a 
cîmpului vizual, atenţia se concentrează asupra unui sector 
limitat de probleme relativ esoterice. Această restrîngere năs- 
cută din încrederea într-o paradigmă se dovedeşte esenţială 
pentru dezvoltarea științei; paradigma obligă membrii grupului 
să studieze anumite domenii și aspecte ale naturii care cad sub 
incidenţa ei, cu o precizie și profunzime de neimaginat altfel. 
Totodată ştiinţa normală posedă un mecanism intern de slă- 
bire a restricţiilor care limitează cercetarea ori de câte ori 
paradigma din care ele derivă încetează să mai funcţioneze 
eficace. 

Partea cea mai întinsă a muncii care se desfășoară în limi- 
tele ştiinţei normale rezidă nu în găsirea unor noutăţi princi- 


pial neaşteptate, de importanţă capitală, în domeniul con- 
ceptelor, instrumentelor sau fenomenelor, ci în rezolvarea de 
probleme. Pentru a marca particularităţile problemelor din 
ştiinţa normală Kuhn le numește enigme? (puzzles), urmînd 
sugestiile exemplificărilor date pentru acest termen în dicţio- 
narele engleze: joc de puzzle (jigsaw puzzle) şi cuvinte încru- 
cişate (crosswords puzzle). Ce au în comun aceste enigme şi 
problemele din știința normală? Mai întîi, valoarea lor in- 
trinsecă ţine nu de faptul de a fi interesante sau importante 
în ele însele, ci de a avea o soluţie. În posesia unei paradigme, 
o comunitate ştiinţifică are certitudinea că alege probleme 
principial rezolvabile. Într-o mare măsură, spune Kuhn, ace- 
stea sînt singurele probleme pe care grupul le va considera 
ca științifice sau pe care le va accepta de la început ca atare 
și cărora li se va consacra cu pasiune şi devotament. A duce 
pînă la capăt o problemă de cercetare normală înseamnă a 
găsi o cale nouă pentru a ajunge la ceea ce se prevedea și 
aceasta implică rezolvarea a tot felul de enigme pe plan in- 
strumental, conceptual şi matematic. Cel care reușește se do- 
vedește a fi un expert în rezolvarea acestor enigme şi pro- 
vocarea lansată de enigmă constituie o parte importantă a 
motivaţiei sale. Paradigma situează și delimitează problemele 
legitime de cele care, deși altă dată au putut părea valabile, 
sînt reevaluate acum ca fiind de natură metafizică, false pro- 
bleme, exterioare specialităţii respective sau prea complicate 
pentru a merita să-ţi pierzi vremea cu ele. Sînt probleme de 
mare importanţă socială față de care grupul se ţine la distan- 
ta pentru că nu sînt relevante în raport cu paradigma (cu refe- 
renţialul ştiinţific), altfel zis nu pot fi transpuse în termenii 
instrumentelor și conceptelor oferite de aceasta. Cel care se 
consacră unei probleme de cercetare normală este stimulat de 
convingerea că dacă este suficient de abil va reuşi să rezolve 
o enigmă pe care nimeni pînă la el nu a reuşit s-o rezolve sau 
nu a făcut-o destul de bine. 

În al doilea rînd, pentru ca o problemă (teoretică, experi- 
mentală sau de aplicaţie) să poată fi etichetată enigmă nu este 
suficient, după Kuhn, să aibă o soluţie sigură; trebuie, în 
plus, să se supună unor reguli care limitează natura soluţiilor 
acceptabile şi etapele ce permit atingerea soluţiei. Analogia 
poate deveni însă înșelătoare și superficială în lipsa unor pre- 
cizări. Sensul termenului de regulă (ex. regulile care orien- 
tează soluţia și restrîng soluţiile admisibile în jocurile de cu- 
vinte încrucișate, în problemele de șah...) va trebui lărgit 

pină la a-l face aproape sinonim cu „punct de vedere stabi- 
lit“ sau „preconcepţie“ în cazul aplicării sale la problemele 
susceptibile a fi rezolvate în cadrul unei anumite tradiţii de 
cercetare. Este vorba de rețeaua strînsă a imperativelor con- 
ceptuale, teoretice (inclusiv filozofice), instrumentale și metodo- 
logice care derivă din paradigmele adoptate şi impun oameni- 
lor de ştiinţă regulile jocului lor; în particular, ele ajută la for- 
mularea enigmelor şi la limitarea soluţiilor acceptabile. În acti- 
vitatea ştiinţifică normală se întîmplă adesea ca regulile la care 
aderă să nu definească, ele singure, toate trăsăturile comune 
ale lucrărilor acestor specialişti. De aceea, sursa coerenţei tra- 
diţiilor cercetării normale este căutată mai degrabă în para- 
digme comune (în sens restrîns) decît în reguli, ipoteze sau 
puncte de vedere comune. O paradigmă poate ghida cercetă- 
rile fără să implice un ansamblu complet de reguli explicite, 
ba chiar fără ca membrii grupului să încerce să se pună de 
acord asupra unei interpretări sau unei raționalizări complete 
a paradigmei. 

În acest punct Kuhn întâlnește ideea sistematic pusă în 
valoare de Michael Polanyi după care o mare parte din suc- 
cesele unui om de știință depinde de cunoștințele tacite, acelea 
care se câștigă prin practică și nu pot fi formulate explicită. 
Cunoașterea tacită nu se dobîndește exclusiv prin mijloace 
verbale; a intra în posesia ei implică mai degrabă a face 
știință decît a învăţa reguli pentru a o face. Paradigmele 
ghidează cercetarea nu numai prin intervenţia unor reguli 
abstracte, ci şi prin modelare directă. În cursul iniţierii vii- 
torilor profesioniști ai muncii științifice normale, aceștia Îşi 
însușesc şi anumite intuiţii comune membrilor respectivului 
grup care reuşeşte. Astfel, ilustrează Kuhn, în descoperirea 
sensului unor termeni ca forță, masă, spațiu, timp de către 
cel care studiază dinamica după legile lui Newton, un rol 
important revine nu atît găsirii în textul său a unor definiţii 
(incomplete, dar adesea utile), cît observării prin participare 
personală a felului în care aceste concepte se aplică în rezol- 
varea de probleme. Sursa funcţionării implicite a sistemelor 
Și strategiilor epistemice este căutată în procesul prin care 
noile probleme și tehnici de rezolvare sînt reproduse prin 
asemănare şi modelare după acele părți ale corpului științific 
pe care comunitatea respectivă le recunoaște deja printre rea- 
lizările ei consacrate. 


Vorbind de cunoașterea conținută în exemple comune (ca- 
zuri exemplare sau modele cu valoare paradigmatică), Kuhn 


lace aluzie la un gen de cunoaştere care, fără a fi neapărat 
mai puţin sistematică sau mai puţin analizabilă decît cunoaş- 
terea conținută în reguli, legi sau criterii de identificare, am 
deforma-o dacă ar fi să o exprimăm în termeni de reguli ab- 
strase la început din exemple pentru a le înlocui după aceea. 
Plecînd de la exemple, membrii grupului științific dobîndesc 
posibilitatea de a recunoaște că o situaţie dată seamănă cu 
alte situaţii întîlnite anterior. Acest fapt nu presupune apelul 
la un proces imposibil de explicat în termeni de mecanisme 
neurocerebrale, eventual de simulat cibernetic. Dar explicaţia, 
în acest caz, nu are de răspuns la întrebarea „asemănător în 
raport cu ce?“. O asemenea întrebare ar cere cunoașterea cri- 
teriilor după care situaţii particulare sînt reunite în grupuri 
asemănătoare. Nu trebuie să nesocotim imensa cunoaștere 
implicită de care dispun indivizii prin faptul de a participa 
la activităţile profesionale ale aceluiași grup, de a împărtăşi 
o educaţie, o limbă, o experienţă și o cultură comune sau 
relativ comune. 

Plenitudinea intercomunicării, caracterul colectiv al reac- 
ţiilor la ambianța constituie bune raţiuni pentru a presupune 
că, în faţa acelorași stimuli, ei au senzaţii foarte asemănă- 
toare, lumea le apare relativ identic. Dimpotrivă, cu diferen- 
țierea și specializarea grupurilor, se diferenţiază și se specia- 
lizează însăși „apariţia lumii“, apartenenţa stimulilor la „ori- 
zonturi de realitate“, cum ar spune Gonseth. Traiectul de la 
stimuli la senzaţii nu mai este același pentru membrii tuturor 
grupurilor. Paradigmele (în sens restrîns) sînt considerate de 
Kuhn drept una din tehnicile fundamentale prin care mem- 
brii unui grup învaţă să vadă aceleași lucruri cînd se găsesc 
în faţa acelorași stimuli. Tehnica rezidă în aceea că mem- 
brilor grupului li se arată exemple de situaţii pe care prede- 
cesorii lor au învăţat deja să le vadă sub unghiul unei asemă- 
nări sau al unei neasemănări în raport cu alte situaţii. 
Situaţiile referenţiale variază în funcţie de structura și 
întinderea grupului, de specializarea şi diferențierea 
activităţilor sale: de la situaţiile larg familiare la cele 
esoterice, accesibile doar unor grupuri restrînse de profe- 
sioniști. După ce ne-am însușit capacitatea de a vedea 
într-o situaţie asemănarea sa cu altele, întâlnite anterior, pro- 
cesul recunoașterii se poate automatiza, tinde să devină invo- 
luntar, spontan, necontrolat. Nu este corect, atunci, să-l con- 
cepem după modelul unor activități pe care le săvirșim apli- 
cînd reguli și criterii, ca și cum am avea o posibilitate de ale- 

gere (de ex. nesupunerea la o regulă) sau posibilitatea de a 
tace experienţa unui alt mod de a vedea. Pentru Kuhn, ace- 
stea sînt tocmai lucruri pe care nu le putem face înainte de a 
fi avut o senzaţie sau de a fi perceput ceva. Așadar, trebuie 
să deosebim între spontaneitatea percepţiei şi angajarea deli- 
berată în interpretare — proces reflexiv prin care, de pildă, 
alegem între termenii unei alternative. În procesele reflexive 
noi căutăm şi facem să intervină criterii și reguli, adică încer- 
căm să interpretăm senzaţii deja actuale, să analizăm ceea ce 
este, pentru noi, datul. Este de presupus că aparatul nostru 
neurotiziologic nu este programat să opereze în același fel în 
interpretare și în percepţie. Deși se opune înclinaţiei, deve- 
nită tradiţională după Descartes, de a analiza percepţia sub 
aspectul unui proces interpretativ, Kuhn nu nesocotește, vor- 
bind de integritatea percepţiei, întreaga experiență trecută 
conținută în procesul neurologic care transformă stimulii în 
senzaţii (o parte cel puţin din acest proces este reţinută de 
psihologi, cum am văzut, sub forma sedimentării schemelor 
şi activităţilor perceptive în efecte de cîmp secundare). 
Ideea după care membrii unor grupuri diferite pot avea 
percepții diferite în faţa acelorași stimuli’ nu este susţinută în 
perspectiva unui relativism subiectivist, a motivelor epistemo- 
logice care cristalizează în jurul unor „locuri ale io ara bis. 
lui“ cum ar fi arbitrarul, convenţionalitatea sau comoditatea 
luate simpliciter. Kuhn ţine seama de faptul capital că un 
mecanism perceptiv convenabil programat are o valoare pen- 
tru supraviețuirea speciei, ceea ce ne readuce la ideea profun- 
dei înrădăcinări existențiale a referențialului ca mediator obli- 
gat al oricărei puneri în situaţie, precum și a dublei sale des- 
chideri, spre subiectivitate (interioritate) și spre obiectivitate 
(învestirea spre exterior prin constituirea orizonturilor de 
realitate cu valoare obiectivă, uneori chiar cu valoare ele- 
mentar-vitală). Membrii unor grupuri diferite nu pot avea, 
ad libitum, percepții diferite. Aşa cum, în anumite ambianţe, 
n-ar putea supravieţui un grup care n-ar şti să distingă lupii 
de cîini, tot astfel în zilele. noastre n-ar putea supravieţui ca 
ştiinţific un grup de specialiști în fizica nucleară incapabili să 
recunoască urmele lăsate de particule alfa sau de electroni 
(49, p. 241). Modurile de a vedea, relativ puţine, care s-au 
dovedit convenabile şi eficace, probate la scara diferitelor 
grupuri, merită să fie transmise din generaţie în generaţie. 
Succesul a cărui dovadă au făcut-o în timp ne permite să 
vorbim de experienţa și cunoașterea naturii conținute în tra- 
iectul care merge de la stimuli la senzaţii. Ceea ce este încor- 


porat în procesul neurofiziologic care transformă stimulii în 
senzaţii (a) s-a dovedit, prin punere la probă, mai eficace 
decît elementul istoric concurent, în mediul ambiant curent 
al unui grup și (b) poate suferi schimbări ca urmare a educa- 
ției sau a descoperirii anumitor dezadaptări în raport cu 
mediul înconjurător. Dar (c) noi nu avem un acces direct la 
ce este ceea ce cunoaștem, nu avem reguli sau generalizări 
care să permită exprimarea acestei cunoașteri; eventualele 
reguli făcînd posibil accesul s-ar raporta nu la senzaţii, ci la 
stimuli, iar aceștia din urmă nu pot fi cunoscuţi decît prin 
mijlocirea unei teorii elaborate. În virtutea punctelor (a) și 
(b) este potrivit a spune că pe traiectul care merge de la 
stimuli la senzaţie este conținută o cunoaștere; punctul (c) ne 
învederează caracterul ei tacit, 

În Personal Knowledge Polanyi susţine un punct de vedere 
asemănător ridicîndu-se împotriva autorităţii acordate unor 
concepţii eronate asupra ştiinţei, cum ar fi cea rezultind 
dintr-o filozofie care privilegiază abuziv aspectul lingvistic 
al cunoașterii. În reinterpretarea raţionalităţii, Polanyi începe 
prin a sublinia angajarea personală centrată pe „fiinţa încar- 
nată“ a persoanei umane$ pe care o cere în mod necesar cu- 
noaşterea științifică, rolul percepţiei ca paradigmă a cunoaş- 
terii, fundamentul informal pînă și al celor mai formale lim- 
baje, importanţa deosebită a cunoașterii subsidiare, nontetice, 
proprie angajării noastre ca persoane cunoscătoare. Între mo- 
dalităţile cunoașterii tacite, în afara lucrurilor cunoscute în 
imagini, dar care pot fi articulate atunci cînd limbajul este 
disponibil, sînt reţinute cu precădere elementele subsidiare ale 
conștiinței care permit focalizările atenției sau deciziei, lucru- 
rile cunoscute doar pentru că și întrucît ne sprijinim pe ele 
pentru a da atenţie, prin ele, altor lucruri. Aceste elemente 
esențialmente nonspecificabile formează, după Polanyi, baza 
întregii noastre articulări şi raționări logice. Nu va putea fi 
calificată drept autentică o teorie a cunoașterii care nu dă 
seama în mod satisfăcător de această cunoaștere tacită?. Ceea 
ce în comunitatea ştiinţifică este de regulă considerat a merge 
de la sine într-o disciplină dată trebuie se devină subiectul 
unui efort considerabil de „articulare“ din partea celor care 
meditînd asupra „fundamentelor ştiinţei“ refuză a le mai 
accepta ca mergînd de la sine (vezi 51). În lipsa elementelor 
subsidiare n-ar fi posibilă recunoașterea obiectelor văzute sau 
a semnificației unei fraze, n-ar fi posibile procesele rapide și 

automate de integrare tacită. Regulile și argumentele logice au 
şi ele, în ciuda aparenţelor, o bază tacită: ne sprijinim pe in- 
dici în felul în care este prezentat argumentul, pentru a per- 
cepe relaţiile logice întrebuințate; un pas logic deja realizat 
devine, din obiect de atenţie și „clară vedere“, un element 
subsidiar pe care ne sprijinim concentrîndu-ne atenţia asupra 
pasului următor ş.a.m.d. Se poate întîmpla să urmăm şi să 
acceptăm toţi pașii unui argument dar să nu sesizăm ce de- 
monstrează el. Este nevoie de o nouă „lumină integratoare“ 
pentru ca pașii logici să se constituie pentru noi, în mod su- 
biectiv, în ansamblul coerent al unei teoreme demonstrate. 

Considerăm îndreptăţite criticile pe care unii logicieni și 
epistemologi mai moderați le-au formulat la adresa exceselor 
unei filozofii formaliste a logicii și, mai general, a cunoaş- 
terii. Într-o lucrare recentă (54) R. Blanche subliniază că ra- 
ționamentul, pentru a fi eficace, trebuie să se supună nu nu- 
mai legilor logice care dau regulile garantînd corectitudinea, 
ci şi unor reguli de o altă natură, pe care este adesea greu să 
le formulăm. „Se raţionează în vederea unui scop determinat 
(subl. ns.) şi pentru a-l atinge nu este de ajuns ca raţiona- 
mentul să fie corect, trebuie de asemenea ca el să fie condus 
în mod pertinent. Există o artă a conducerii raţionamentului 
care scapă logicii și care ţine, în liniile sale mari, de metodolo- 
gie, iar în privinţa detaliilor sale, de o anumită perspicacitate 
personală“ (54, p. 23). Ca și în cazul altor activităţi reglate 
(jocul de tenis, jocul de şah etc.), a le cunoaște presupune mai 
întîi, ca o condiţie indispensabilă, a cunoaște regulile lor, şi 
a le practica presupune a te conforma acestor reguli. Practi- 
carea eficace, în vederea cîștigului (în sens larg), a activită- 
tilor reglate implică dobîndirea și utilizarea unei anumite stra- 
tegii: regulile ei cele mai generale pot fi învăţate din tratate, 
dar practicianul trebuie să le completeze, la o scară mai fină, 
prin reflecţie asupra experienței sale personale. Și încă nu to- 
tul va fi explicitat sub formă de reguli. Dificultatea explici- 
tării o relevă instructiv încercările de modelare prin simula- 
tori cibernetici (pe plan teoretic și tehnic). În practica obiş- 
nuita o asemenea explicitare nici nu este de obicei necesară, 
într-atît astfel de activităţi, cum spunea Wittgenstein (din a 
doua perioadă) despre „jocurile de limbaj“, fac parte din 
„modurile noastre de viață“ adînc implantate în „istoria noas- 
tră naturală“. 


Se ştie că, la vremea sa, Poincaré se făcuse, în epistemolo- 
gia şi pedagogia matematicii, un susținător al intuiţiei. La ce 


bun, se întreba el retoric, să admiri în edificiile ridicate de 
marii maeștri lucrul zidarului, dacă nu poţi înţelege planul 
arhitectului? Logica pură nu ne poate da această vedere în 
ansamblu; trebuie să o cerem intuiţiei, facultatea care ne în- 
vaţă să vedem de departe ţinta către care ne îndreptăm. Fără 
intuiţie, „matematicianul ar fi ca un scriitor tobă de grama- 
tică, dar care n-are idei“ (47, p. 29). Este adevărat că mate- 
maticienii preocupaţi de fundamente, mai ales cei care au 
lucrat şi au evoluat sub auspiciile programului formalist de 
reconstrucție și justificare, vrînd să asigure raţionamentelor 
lor o perfectă rigoare, au căutat să elimine din ele orice urmă 
de intuiţie. Mai întîi neîncrederea a purtat doar asupra intui- 
ţiei matematice, după aceea ea a fost extinsă şi asupra intui- 
ției logice care a fost din ce în ce mai mult supusă reducţiei 
și controlului sistematice. Raţionamentului semi-intuitiv i se 
substituie astfel un „calcul orb“ asupra semnelor, după reguli 
de construcţie și transformare explicitate în prealabil. După 
ce se va fi lovit de cazuri în care intuiţia intelectuală a evi- 
denţei s-a dovedit înșelătoare sau incomunicabilă?, matemati- 
cianul nu mai vrea să facă apel decît la intuiţia vizuală a 
unei serii de simboluri etalate pe o foaie de hîrtie. Fiecare va 
putea atunci să urmărească transformările succesive ale for- 
mulelor iniţiale și să controleze, pas cu pas, dacă sînt sau nu 
autorizate de reguli. „Firește, dacă aceasta este suficient pen- 
tru cel care se mulțumește să urmărească un raționament for- 
mal dat pentru a se asigura dacă este corect, a fost nevoie 
de ceva mai mult pentru a-l construi, o viziune globală mai 
mult sau mai puţin confuză care să sugereze calea de urmat; 
altfel cum s-ar fi putut ști alege, la fiecare pas, printre toate 
construcţiile simbolice permise, construcția pertinentă?“ (54, 
p. 37). Așadar cînd se trece de la raţionarea cu idei la un 
calcul cu semne (cu pure grafisme), rolul intuiției este desigur 
transpus, dar nu și anulat prin aceasta. Este astăzi larg ac- 
ceptată ideea după care, cum se exprimă Wang Hao, „for- 
malizarea fără reziduuri a intuiţiei complete de la un moment 
dat este imposibilă“ (55, p. 67). 

Toate operaţiile care cer o anumită abilitate implică un gen 
de cunoaștere tacită: în conștiința focală a ceea ce încercăm 
să realizăm integrăm multe detalii particulare subsidiare. 
Chiar și abilitatea de a recunoaşte ca satisfăcător un rezul- 
tat ştiinţific, capacitatea de a fi critici şi de a fixa judecata 
asupra unui punct determinat nu s-ar putea exercita în lipsa 
unei angajări față de un vast arierplan de cunoaștere accep- 

tată tacit și care formează un fel de cadru de referință și de 
susținere. Elementele tacite fac ca judecăţile noastre să nu 
fie niciodată complet explicite şi impersonale. Angajarea faţă 
de anumite credinţe care susțin cunoaşterea și ne rataşează 
la lumea reală are practic o întindere nedeterminată şi se re- 
feră la lucruri care pot fi întilnite de mai multe ori în împre- 
jurări imprevizibile. Aceasta înseamnă, între altele, că nu știm 
niciodată toate consecinţele care pot decurge din credinţele 
noastre. Cunoaşterea nu este atît de strictă și invariabilă în- 
cit să nu tolereze indeterminarea. Elementul de angajare per- 
sonală subliniat cu insistență de Polanyi ca stînd la baza în- 
tregii noastre cunoașteri se înscrie într-o epistemologie care 
se opune ipostazierii cunoașterii științifice într-un fel de „lume 
a treia” (à la Popper); el a dat naștere la multe dispute şi 
confuzii, favorizînd acuzaţia de iraţionalism, ca și în cazul 
lui Kuhn, din partea celor care privilegiază modelele norma- 
tive, logico-lingvistice de reconstrucție a cunoașterii ştiinţi- 
fice. 

Pentru a reduce conotaţiile subiectiviste ale termenului sper- 
sonal“ este de reținut că, în contextul concepţiei sale epistemo- 
logice, Polanyi aduce în prim plan un sens antropologic non- 
subiectiv, implicat de supunerea unui individ la „exigente“ 
care nu țin de liberul său arbitru, ci de însăși „ființarea-sa-fn- 
lume“. Citatul care urmează este revelator: „În ştiinţă, cu- 
noaşterea personală este nu făcută ci descoperită și, ca atare, 
ea pretinde a stabili contactul cu realitatea dincolo de indicii 
pe care se sprijină. Ea ne angajează, pasionat și mult dincolo 
de comprehensiunea noastră, într-o viziune a realităţii. De 
această responsabilitate nu ne putem desprinde punînd criterii 
obiective de verificabilitate sau de falsificabilitate sau de tes- 
tabilitate... Căci noi trăim în ea ca în veșmîntul propriei 
noastre piei“ (Personal Knowledge, cf. 51, p. 30). În perspec- 
tiva angajării personale, valorile ştiinţifice — pe care într-un 
mod, formal le putem descrie în termeni de obiectivitate, coe- 
rența, universalitate, raționalitate, frumuseţe, eleganță etc. — 
ne învederează infrastructura lor de pasiuni intelectuale. Ast- 
fel de valori generale, ca și normele specifice fiecărei științe 
particulare, fac posibilă recunoașterea tacită a unui rezultat 
ca reuşit sau a eșecului unei întreprinderi științifice. Ele sub- 
zistă, ca și toate celelalte valori umane, numai într-o comu- 
nitate de persoane care participă la un cadru comun de refe- 
rință. Cel mai adesea acesta este preluat inițial prin tradiţie 
și autoritate intelectuală, procesul de ucenicie profesională, de 

iniţiere sfîrșind prin a impune practicianului probleme, me- 
tode şi soluţii legitime şi admisibile înăuntrul referențialului. 
Atitudinea dominantă de scepticism faţă de orice autoritate 
dă impresia eronată, observă Polanyi, că fiecare savant tre- 
buie în mod necesar să verifice critic întreaga cunoaştere pe 
care se sprijină în cercetarea sa. În realitate, fiecare om de 
ştiinţă trebuie să se bizuie pe ceilalți în ce privește calitatea și 
semnificaţia a ceea ce acceptà drept cunoaştere situată în arier- 
planul propriei sale munci. Chiar cînd anumite motive de în- 
doială sau noutatea rezultatelor impun repetarea și verifica- 
rea lor, o asemenea operaţie presupune competenţă în dome- 
niul respectiv, iar competenţa, la rîndul ei, implică, între al- 
tele, sprijinul pe tradiții și pe autoritatea intelectuală a mem- 
brilor mai mult sau mai puţin originali ai grupului științific. 
Pentru a fi în măsură să formulezi o judecată responsabilă și 
competentă asupra calităţii și semnificației unui caz de cerce- 
tare experimentală sau de observaţie, asupra pertinenţei unei 
probleme propuse, asupra unor teorii şi scheme conceptuale, 
trebuie să fii un expert în domeniul dat sau apropiat. Numai în 
posesia operatorie, funcţională a referenţialului convenabil îşi 
poţi da seama de subtilităţile unei demonstraţii, cu toată com- 
prehensiunea tacită care se găsește în arierplanul său. Accep- 
tînd știința actuală, ghidat, în această acceptare, deși într-o 
formă mai difuză, de pasiuni asemănătoare acelora care au 
inspirat descoperirea originală, savantul acceptă mai ales auto- 
ritatea celor pe care îi crede competenți. Este adevărat că 
uneori reputaţia și influența unui geniu îi pot împiedica pe 
cei care îl urmează să-i aprecieze limitele. 

Într-o epistemologie preocupată mai puţin de temele for- 
male despre care este vorba în mod obișnuit într-o descriere a 
ştiinţei (observaţie, ipoteză, experimentare, construcţie de teo- 
rii, verificare, falsificare etc.) si mai mult de relevarea adincimii 
psihoantropologice a angajării personale și a practicii ştiin- 
țifice, în care cunoașterea tacită, pasinnile intelectuale, viaţa 
comunităților științifice își reocupă locul cuvenit, credința 
aşa de înrădăcinată că se va descoperi o teorie unică şi gene- 
rală a științelor putînd să explice în termeni logici imperso- 
nali cum revelaţiile (dezvăluirile) ştiinţei pot fi justificate și 
astfel redate acceptabile se dovedește a fi un „mit“ (vezi 51). 
E ca şi cum s-ar afirma legitimitatea unei „metodologii ştiin- 
țifice“ ale cărei premise și reguli pot fi stabilite înainte de 
orice cercetare particulară sau de orice demonstraţie şi avînd 
ca scop să le ofere o justificare. În realitate premisele unei 
științe se stabilesc pe măsură ce sînt atinse rezultatele ei și sînt 

în mare parte cunoscute tacit, operaţional. Foarte adesea me- 
todele nu sînt strict formalizabile, reprezentind mai degrabă 
tradiţii şi abilităţi nonspecificabile, transmise prin ucenicie 
(învățare). Credinţa în existența unei asemenea teorii gene- 
rale a științei este implicată, într-o formă mai artificială, în 
distincţia (preluată, în epoca modernă, de la H. Reichenbach: 
Experience and prediction, 1938) dintre „contextul de desco- 
perire“ și „contextul de justificare“. Admiţîndu-se în general 
caracterul imprevizibil și inspecificabil al creativităţii umane, 
se presupune pe de altă parte că, după ce a fost făcută o pre- 
tinsă descoperire, trebuie să existe procedee sistematice sepa- 
rate pentru a decide dacă are drept de cetate, dacă este con- 
formă „canonului“ a ceea ce poate trece drept ceva stabilit 
în mod ştiinţific. După Polanyi separaţia celor două contexte 
nu corespunde practicii ştiinţifice reale. Justificarea unei cer- 
cetări ştiinţifice implică același ansamblu de judecăţi şi de 
angajări pe care le implică și descoperirea sa, provenind din 
aceleași pasiuni de a percepe realitatea obiectivă. Acte asemă- 
nătoare de imaginare și integrare intuitivă a indicilor noii 
experienţe și ai arierplanului științific sînt în joc atît în înain- 
tarea spre o descoperire cît și în convingerea (de sine și a 
altora) că a fost făcută o descoperire. 

Convenabil refundată, admite la rîndul său Kuhn, distinc- 
ţia context de descoperire-context de justificare ar avea să 
ne înveţe ceva important asupra cunoașterii. Totuşi încercările 
de a aplica astfel de distincţii, fie şi grosso modo, la situas 
tiile reale care dau naștere cunoașterii. acceptării și asimilării 
sale, le-au făcut să apară foarte problematice. Ele i se par 
nu atît distincţii elementare logice sau metodologice care ar 
fi anterioare analizei cunoașterii științifice, cît mai degrabă 
o parte integrantă dintr-un ansamblu tradiţional de răspun- 
suri fundamentale la înseși chestiunile care le-au ocazionat 
dezvoltarea. Fără să le suspende valoarea prin ea însăși, această 
situaţie circulară face din distincţiile de natura celei despre 
care vorbim elemente ale unei teorii și le supune astfel unor 
teste care se aplică în mod obișnuit teoriilor ştiinţifice. Tre- 
buie să notăm totodată că distincţia în discuţie, ca şi altele 
asemănătoare, dobîndesc și îşi dezvăluie semnificaţia în func- 
ţie de referenţialul epistemologie — în sens larg — în care 
sînt dezvoltate. Iar acesta din urmă poate fi adaptat mai de- 
grabă unor obiective teoretico-descriptive în raport cu care 
o anumită practică științifică devine orizontul observational 
şi de „experimentare“ al referențialului sau unor obiective 


lopice și metodologice orientate precumpănitor spre recon- 
strucția şi optimizarea practicii ştiinţifice „naturale „ Se în- 
tîmplă frecvent ca în practica cercetării să nu putem recu- 
noaşte realizarea cît de cît autentică a unor „decupări“ prea 
tranşante şi artificiale propuse de o logică sau o metodologie 
operînd pe situații oarecum fictive, excesiv idealizate. Dar e 
totdeauna dificil să observăm tranziţiile și oscilaţiile între 
idealizare ca instrument inalienabil al construcţiei științifice, 
în particular al însăşi abordării teoretice a cercetării. Ştiinţi- 
fice, şi idealizare ca „ficţiune metafizică“: o idealizare care 
nu numai că ne îndepărtează de cercetarea așa cum se desfa- 
şoară ea realmente, așa cum se constituie, experimentează ȘI 
evoluează, dar care ea însăşi nu este angajată operaţional în 
corpul unei activităţi sistematice de tip ştiinţific. Dificultatea 
este cu atît mai mare cu cât luăm în considerare faptul că 
ceea ce rezultă din distincţii, norme, exigențe sau construcții 
logice și metodologice, fictive la prima vedere dacă le com- 
parăm cu cele spontan asumate de savant în cîmpul practicii 
sale curente, reprezintă mai mult decît 0 „reconstrucție“ ete- 
rată în interesul de-sine-stătător al logicianului sau metodo- 
logului, mai mult decît un „prealabil“ care satisface prin forța 
propriei sale simplităţi, comodităţi, evidențe. Ele se „pot În- 
vesti, printr-un soi de retroacţiune, în practica ştiinţifică „na- 
turală“ a savantului, o pot reorienta, resensibiliza, îi pot lărgi 
şi stratifica orizontul. În orice caz idoneitatea lor nu este 
reductibilă nici la coerenţa formală a discursului care le 
poartă, nici la un acord simplu şi direct cu „datele prac- 
ticii cercetării. Acestea din urmă, atît ca orizont de realitate 
cît şi ca orizont de cunoaştere, nu reprezintă o instanță ab- 
solută, încheiată, principial exterioară sau anterioară oricarui 
proiect teoretico-epistemologic: cel puţin rudimente ale Si 
asemenea proiect sînt înscrise ca preconcepţii în însuși cimpu 
director intern al practicii ştiinţifice normale şi al cercetă- 
rii epistemologice a, acesteia, îndeplinind o funcţie de susţi- 
nere şi orientare tacită. 


$ 2. Revoluţiile științifice 


Pe diferite căi, la unul sau altul din nivelurile şi compo- 
nentele sale, știința normală ajunge la fundături şi anomalii 
din care nu se mai poate ieși fără răsturnări ale tradiţiei în 

practica ştiinţifică respectivă. Este ceea ce Kuhn numește 
revoluţie ştiinţifică. Episoade extraordinare în cursul cărora 
se modifică opţiunile și convingerile profesionale, revoluțiile 
ştiinţifice antrenează o deplasare a problemelor oferite cer- 
cetării ştiinţifice şi a criteriilor după care specialiștii decid 
asupra a ceea ce trebuie să conteze ca problemă admisibilă 
sau ca soluţie legitimă. Într-un sens mai profund are loc 
o transformare a însăși lumii în care se efectuează munca 
ştiinţifică, avînd în vedere dubla față și dubla deschidere a 
referențialului ca mediator al punerii în situaţie de cerce- 
tare. Astfel de episoade extraordinare sînt descrise drept 
„adaosurile-distrugătoare-de-tradiţii la activitatea-constrinsă- 
de-tradiţii a ştiinţei normale“ (49, p. 49). Anomaliile apar pe 
fondul oferit de paradigme. Așadar, deși aplicarea para- 
digmelor acceptate le conferă acestora o considerabilă rezis- 
tență la schimbări (cercetarea devine din ce în ce mai re- 
strînsă, mai esoterică, mai profesionalizată, crescînd totodată 
tehnicitatea, precizia de detaliu a informaţiei precum şi co- 
respondenţa dintre observaţie şi teorie), aceleași paradigme 
pe măsură ce sînt precizate și fac din știința normală o între- 
prindere din ce în ce mai rigidă funcţionează și ca aparate 
sensibile, apte să semnaleze anomaliile şi să se integreze ast- 
fel în procesul propriei lor schimbări. Este aici în joc un 
foarte important mecanism intern prin care știința se auto- 
critică, se autocorectează, se autodezvoltă. În cadrul acestui 
mecanism rezistenţa la schimbare își pune mai deplin în va- 
loare utilitatea: ea naște în oamenii de ştiinţă acea securi- 
tate indispensabilă muncii constructive şi face totodată ca 
anomaliile care conduc la schimbări revoluţionare să pătrundă 
organic cunoştinţele dobîndite anterior ca valabile în cadrul 
vechii paradigme și să le re-evalueze. 

Printre sursele mai importante ale schimbărilor de perspec- 
tivă, o atenţie deosebită s-a acordat descoperirii a noi fapte 
şi inventării a noi teorii (vom avea tot timpul în vedere că 
pentru o epistemologie dialectică „faptele“ și „teoriile“, „des- 
coperirile” și „invențiile“ nu sînt categorii absolut distincte 
şi fixe). În ce priveşte prima sursă, este vorba de acele fapte 
neașteptate”, rebele, pentru a căror asimilare coerentă se im- 
pune în cele din urmă o schimbare a referenţialului, astfel 
încît cel puţin pentru specialiștii din domeniul particular în 
care se situează noutăţile, întreprinderea ştiinţifică nu va mai 
fi exact aceeaşi după asimilarea lor conceptuală. Are loc o 
schimbare mai mult sau mai puţin profundă a matricei dis- 


ciplinare — după gradul de radicalitate a revoluţiei ştiin- 
țifice — pentru ca après coup fenomenul anormal să devină 
previzibil, să poată fi captat coerent în reţeaua noului dispo- 
zitiv epistemic. 

Noile teorii apar de obicei doar după eșecuri repetate ale 
activităţii normale de rezolvare a problemelor, adică sînt 
precedate de așa-numitele crize care din punct de vedere psi- 
hologic sînt trăite sub forma unor tensiuni și dezorientări 
adesea insuportabile — expresie a profundei înrădăcinări exis- 
tențiale a referenţialului cognitiv, a solidarității sale cu cei- 
lalți mediatori ai punerii umane în situaţie. La mai toţi sa- 
vanţii deschizători de noi drumuri în ştiinţă, ca și la cei care 
au fost afectaţi mai mult sau mai puțin direct de această 
dramă pe care o dezvoltă epocile de mutații ale referenţialu- 
rilor științifice, întîlnim mărturii revelatoare de insecuritate. 
„Era, declară Einstein, ca și cum ţi-ar fi fugit pămîntul de sub 
picioare, rămînînd fără o fundaţie solidă, pe care se putea 
construi“. Anterior apariţiei articolului lui Heisenberg asu- 
pra mecanicii matriceale, care avea să deschidă calea unei 
noi teorii a cuantelor, Wolfgang Pauli scria unui prieten: 
„În prezent, fizica este din nou într-o stare de teribilă con- 
fuzie. În orice caz, este o situaţie prea dificilă pentru mine și 
doresc să fi fost artist de cinema sau ceva asemănător și să 
nu fi auzit niciodată de fizică“. Peste cîteva luni starea sa de 
spirit este cu totul alta. „Tipul de mecanică propus de Heisen- 
berg mi-a redat speranţa și bucuria de a trăi“ (cf. 49, p. 129). 

Nu există o limită netă între ceea ce poate trece la un mo- 
ment dat în ochii practicienilor unei specialități drept „enig- 
mă“ (=problemă rezolvabilă în cadrul științei normale), 
probă contrarie și anomalie deschizătoare de criză. Orice cer- 
cetare întîlneşte probe contrarii. Nu în prezenţa lor, ca 
atare, este de stabilit deosebirea între ştiinţa normală și cea 
în stare de criză. Cu rare excepţii, consideră Kuhn, orice 
problemă în care știința normală vede o enigmă poate fi 
apreciată, dintr-o altă perspectivă, ca o probă contrarie și 
poate deveni astfel o sursă de criză. Copernic, de pildă, a 
văzut probe contrarii în ceea ce majoritatea altor succesori 
ai lui Ptolemeu consideraseră drept enigme. Tot astfel Ein- 
stein a considerat dovezi contrarii ceea ce pentru Lorentz, 
Fitzgerald şi alţii treceau drept enigme în punerea la punct 
a legilor lui Newton şi Maxwell. Cînd anomaliile rezistă 
eforturilor repetate de a fi reduse prin asimilarea la probleme 
ale ştiinţei normale — recurgîndu-se la reajustări subsecvente 

minore ale paradigmei în vigoare — ele încep să fie recunos- 
cute ca anomalii și să focalizeze cercetări speciale”. Se pro- 
pun numeroase soluții parţiale și divergente, urmîndu-se la 
început încă regulile acceptate. Are loc o proliferare a adap- 
tărilor divergente ale paradigmei, prezentate ca ajustări adec- 
vate; regulile științei normale își pierd progresiv din precizie; 
înseși probleme considerate pînă aici ca rezolvate sînt repuse 
în chestiune. Se întîmplă ca, in extremis, ştiinţa normală să 
se dovedească aptă a rezolva problema care a fost la origi- 
nea crizei. Alteori problema rezistă, deşi este abordată din- 
tr-un punct de vedere în aparenţă radical nou. Ea este con- 
siderată de specialiști irezolvabilă în starea actuală a dome- 
niului lor şi rezervată viitorului. 

Cazul cel mai semnificativ pentru ceea ce urmărim acum 
este acela în care criza se încheie cu apariţia unui nou can- 
didat la titlul de paradigmă. Opunîndu-se concepţiei simpliste 
după care evoluţia științei se desfășoară sub forma unei con- 
tinuităţi de tip cumulativ (pe linia adevărului) și elimina- 
tiv (sub raportul erorii), Kuhn prezintă trecerea de la o para- 
digmă în stare de criză la o nouă paradigmă — originea 
unei noi tradiţii de știință normală — drept un proces ne- 
cumulativ care nu se realizează plecînd de la variaţii sau ex- 
tinderi omogene ale vechii paradigme. Este vorba mai degrabă 
de reconstrucţia pe noi fundamente, care schimbă în mod 
semnificativ vechiul referenţial. Cercetările extraordinare din 
perioadele de criză sînt de obicei dublate, pătrunse sau orien- 
tate de programe filozofice de analiză şi reconstrucţie, de 
explicitare și critică a fundamentelor care, între altele, pot 
contribui la slăbirea dominaţiei intelectuale a vechii tradiţii 
ştiinţifice precum şi la pregătirea terenului în vederea edifi- 
cării și interiorizării unor noi referențialuri!!. Este remarcabil, 
cum s-a observat adesea, că majoritatea celor care contribuie 
în mod substanţial la înnoirile tradiției științifice sînt fie 
foarte tineri, fie veniţi din afara specialităţii a cărei tradiţie 
au schimbar-o. Lucru ușor de înţeles: mai puţin obişnuiţi prin 
munca lor anterioară să se supună tiparelor respectivei științe 
normale, mai lipsiți de prejudecăţi și mai indiferenți la sis- 
teme, ei au o mai mare disponibilitate novatoare, pot sesiza 
mai ușor incongruenţa vechii paradigme cu noua situaţie pro- 
blematică şi concepe o alta, mai adecvată. După cum observa 
Max Born, într-o conferință inaugurală, „Studentul tînăr, bine 
pregătit, ia ca de la sine înţelese lucruri care nouă ni se par 
îngrozitor de grele. . .“ (56, p. 76). 

Concepţia lui Kuhn convine cu atît mai bine preocupărilor 
noastre de angajare a ideii de referenţial în cît mai diverse 
orizonturi de specificare și integrare, cu cît punctul de susţi- 
nere al întregii sale desfășurări îl constituie conceptul de 
grup ştiinţific. O paradigmă domină, în primul rînd, un grup 
de savanţi, nu un domeniu științific considerat ca o „enti- 
tate logică“ de-sine-stătătoare. De unde cerința ca orice stu- 
diu al unei cercetări dirijate de o paradigmă sau ajungînd la 
distrugerea unei paradigme să înceapă prin localizarea grupu- 
lui sau grupurilor responsabile. Se înţelege atunci că noută- 
ţile științifice nu sînt resimţite în mod obligatoriu ca revolu- 
ționare decît de către cei a căror paradigmă suferă greuta- 
tea revoluţiei. Psihologic vorbind, revoluțiile ştiinţifice încep 
cu sentimentul crescînd, adesea restrins la o mică fracțiune 
a grupului, că o paradigmă a încetat a mai funcţiona în mod 
satisfăcător pentru explorarea unui sector al realităţii asu- 
pra căruia însăși această paradigmă a orientat anterior cer- 
cetările, a făcut posibilă „focalizarea atenţiei“ — după expre- 
sia lui Polanyi. » consecinţă, însăși alegerea între paradigme 
concurente capătă anvergura unei alegeri între moduri de 
viaţă ale comunităţii științifice care sînt incompatibile. 

Dacă nu dăm termenului de „lume“ sau de „realitate“ o 
semnificaţie metafizică (lume în sine, bază fixă și neutră, 
principial anterioară și exterioară intervențiilor, construcţiilor 
și interpretărilor noastre etc.), ci ne situăm în galera din me- 
tafora lui Neurath şi vorbim, cu Gonseth, de „orizonturi de 
realitate“ așa cum se constituie ele ca teatru al acţiunii, al 
percepţiei, al experimentării şi enunţării?, și dacă, strîns legat 
de aceasta, păstrăm mereu în actualitate ceea ce am obser. 
vat în legătură cu dubla deschidere și dubla ancorare a refe- 
renţialului, înţelegem mai bine afirmaţia lui Kuhn după care 
„cînd paradigmele se schimbă, lumea însăși se schimbă cu ele“ 
(vezi 49, p. 156—180). Schimbările de paradigmă, spune el, 
fac ca oamenii de știință, în domeniul cercetărilor lor, să 
vadă cu un cu totul alt ochi, orientat într-o direcţie nouă; în 
măsura în care ei n-au acces la lumea lor de savanţi decît 
prin intermediul a ceea ce văd și fac, se poate spune că după 
o revoluţie, oamenii de știință reacţionează la o lume dife- 
rită. Constituirea lumii omului de știință — acest „orizont 
de realitate“ atașat practicii sale — are loc concomitent cu 
„înculturarea“ sa specifică, cu formaţia științifică a viitoru- 
lui specialist care va deveni. Doar în urma unei ucenicii care 
îl profesionalizează, studentul privind conturul unei hărţi 

sau o fotografie luară în camera Wilson parcurge distanţa 
care îl separă de cartograf şi fizician. El ajunge treptat să 
nu mai vadă linii pe hîrtie, ci imaginea unui teren; nu linii 
confuze și tremurate, ci înregistrarea unor evenimente sub- 
nucleare familiare. Fără aceste transformări ale vederii sale, 
studentul nu va reuşi să devină cetățean al universului știin- 
țific, să vadă și să reacționeze ca omul de ştiinţă. El pătrunde 
atunci într-o lume care este determinată conjunct, dar nu 
odată pentru totdeauna, de mediul ambiant și de tradiţia par- 
ticulară a științei normale la care şi-a tăcut ucenicia. Cînd se 
schimbă tradiţia ştiinţei normale, în epocile de revoluţie, omul 
de ştiinţă trebuie să reînveţe să vadă lumea din jurul lui. Vor- 
bind de modificările percepției științifice pe care le antre- 
nează schimbările de paradigmă, Kuhn se referă nu numai la 
sensul obișnuit al verbului „a vedea“, ci mai ales la sensul 
larg al termenilor „percepţie“ și „vedere”. În nici un caz 
ceea ce se petrece în timpul unei revoluţii științifice nu poate 
fi redus la o reinterpretare a unor date stabile şi indepen- 
dente. Această concepţie ţine de o viziune epistemologică 
perimată, care nu mai concordă cu cercetările moderne din 
psihologie, epistemologie genetică, lingvistică, antropologie 
etc.; ele pun sub semnul întrebării existența unor asemenea 
„date stabile și independente“. Pe de altă parte, interpretările 
de către oamenii de știință a observaţiilor şi datelor pe care 
le strîng presupun o paradigmă şi sînt, ca atare, de domeniul 
științei normale. Operaţiile şi măsurătorile practice de labo- 
rator sînt și ele dependente de paradigmă. Aceasta le serveşte 
de ghid și teatru de desfăşurare atît sub aspectul încarnării 
ei în „subiectivitatea cercetătoare“ cît şi sub acela de „ori- 
zont de realitate“. Reîntilnim astfel strategia de autofundare, 
cum o numeşte Gonseth (vezi 38, p. 286—316), în care nu 
este loc nici pentru date pur observaţionale (sau pentru un 
pur limbaj de observaţie), nici pentru un aspect operaţional 
sau teoretic-discursiv pure și autonome în mod absolut, care 
să poară oferi o perspectivă de fundare definitivă a între- 
prinderii ştiinţifice. 

Între factorii care contribuie la estomparea sau disimularea 
existenţei și semnificației revoluțiilor ştiinţifice — factori avîn- 
du-și dealtfel raţiunea lor funcţională — un rol important îl 
joacă manualele științifice. Străduindu-se să comunice vocabu- 
larul și sintaxa unui limbaj științific contemporan, manualele 
de obicei au în vedere ansamblul paradigmelor acceptate de 


176 grupul științific în perioada redactării. Ele expun — scrie 


Kuhn — rezultatul stabil al revoluțiilor trecute, punind în 
evidență bazele tradiției curente de ştiinţa normală. Nu este 
atunci nevoie să se reconstituie riguros şi detaliat felul în 
care acestea au fost recunoscute și adoptate de profesioniștii 
specialități științifice. Vehicule pedagogice destinate perpe- 
tuării ştiinţei normale, manualele trebuie rescrise după iie- 
care revoluţie științifică, odată cu schimbarea limbajului, a 
structurii problemelor, a nivelului de rezolvare a lor. Dar 
ele nu vor disimula mai puţin rolul şi chiar existenţa revolu- 
ţiilor care le-au făcut posibile și necesare. Eliminarea sitema- 
tica și în fond motivată a unei istorii epistemologice critice 
într-un domeniu sau altul se însoțește de un substitut istoric 
deformant: capitole introductive sau referinţe sporadice la ma- 
rii savanţi ai trecutului. Studenţii și cercetătorii profesioniști 
dobîndesc astfel sentimentul că participă la o lungă tradiţie is- 
torică. Tradiția derivată din manuale își are propria sa „rea- 
litate“ și ea se modifică, este rescrisă cu rescrierea însăși a ma- 
nualelor impusă de revoluțiile științifice. Riguros vorbind 
însă, această tradiţie nu corespunde istoriei reale a discipli- 
nelor, aşa cum ne-o poate restitui o epistemologie istorico- 
critică. Manualele ştiinţifice retrasează doar acea parte din 
lucrările științifice ale trecutului care poate fi ușor conside- 
rată ca o contribuţie la enunţarea și soluţionarea probleme- 
lor legate de paradigma pe care o adoptă. Efectul acestei se- 
lecţii și distorsiuni este acela că savanții de altădată ne apar 
ca participînd (la) şi conformîndu-se unui ansamblu de pro- 
bleme și canoane fixe: de fapt acelea pe care le-a acreditat 
ca ştiinţifice ultima paradigmă. 

Profund şi funcţional integrată ideologiei profesiunii știin- 
ţifice, deprecierea faptului istorici, concomitentă valorizării 
detaliilor unor fapte de altă natură, generează și întreţine o 
mentalitate continuistă care face ca istoria ştiinţelor să apară 
ca liniară sau cumulativă; mentalitate împărtăşită chiar şi de 
savanţi deschizători de noi drumuri atunci cînd își consideră 
retrospectiv propriile lor cercetări. Însuşi Einstein, altfel un 
bun cunoscător al istoriei ştiinţei, în parte datorită modes- 
tiei, lipsei de vanitate, pasiunii pentru „extrapersonal“ şi pre- 
ţuirii eforturilor înaintașilor, în parte însă ca efect al distor- 
siunii de care vorbeam, a putut scrie în legătură cu teoria re- 
lativităţii: „Avem de-a face nu cu un act revoluţionar, ci cu 
o continuare firească, naturală a unei linii care poate fi urmă- 
rită de-a lungul secolelor“ (cf. 60, p. 190). 


177 


178 


Prevenit de discontinuităţile şi rupturile care marchează 
evoluţia culturii ştiinţifice, Bachelard învedera şi el istorici- 
lor științei şi epistemologilor necesitatea unei asceze, aceea de 
a nu conferi false profunzimi unor „înaintaşi“ preparaţi prin 
raţionalizarea retroactivă a unor „himere“. În numeroase 
cărţi de popularizare consacrate problemei moderne a trans- 
mutații elementelor chimice se evocă amintirea alchimiştilor 
al căror vis ar fi fost realizat de savanții contemporani. În 
realitate, gîndirea ştiinţifică actuală nu se sprijină pe acest 
„arierfond legendar“, ci pe un „trecut reformat“. La ce bun 
să-i propunem false continuităţi? Nimic nu legitimează o fi- 
liaţie epistemologică de la transmutaţiile alchimice la cele nu- 
cleare. Pentru a judeca asupra valorii soluţiilor aduse de 
tehnica transmutațiilor nucleare trebuie să ştii cel puţin unde 
se situează problemele. Alchimistul urmărea o schimbare a 
„calităţilor“. Crezînd în caracterul substanţial al culorii, el 
îşi făcea un prim „program“ (vis!) din a îngălbeni plumbul. 
Cu o sămînţă cenușie, cu germenul plumbului — ironizează 
Bachelard — ce mare vis a face ca substanţa să se coacă și 
să obţii, realizînd metaforele, recolte de aur! În fond este 
pusă în discuţie conceperea istoriei ştiinţei sub forma unei 
tradiții omogene: transmitere de la un savant la altul sau de 
la o epocă la alta a adevărurilor dobîndite și a problemelor 
încă nerezolvate, pe firul unui timp liniar și omogen. Presu- 
poziţiile acestei viziuni pot fi uşor sesizate analizînd ceea ce 
Canguilhem a numit virusul precursorului. „La rigoare, scrie 
istoricul şi epistemologul francez, dacă ar exista precursori 
istoria ştiinţelor şi-ar pierde tot sensul, pentru că ştiinţa însăși 
n-ar avea dimensiune istorică decir în aparenţă... Un pre- 
cursor ar fi un gînditor, un cercetător care ar fi făcut odi- 
nioară un început de drum, terminat mai recent de un altul. 
Complezenţa de a căuta, a găsi, a celebra precursori este sim- 
ptomul cel mai net al inaptitudinii pentru critică epistemolo- 
gică. Înainte de a pune cap la cap două trasee pe un drum, 
trebuie să ne asigurăm mai întîi că este vorba de același 
drum. Pentru a fi făcut o supoziţie de heliocentrism, Aris- 
tarh din Samos nu este un precursor al lui Copernic... Un 
precursor ar fi un gînditor cu mai multe timpuri, al său şi al 
celor consideraţi a-i fi continuatori... Precursorul este deci 
un gînditor pe care istoricul crede a-l putea extrage din în- 
cadrarea sa culturală pentru a-l insera într-o alta, ceea ce 
revine la a considera concepte, discursuri şi gesturi specula- 
tive sau experimentale ca putind fi deplasate sau replasate 


intr-un spaţiu intelectual în care reversibilitatea relaţiilor a 
lost obținută prin uitarea aspectului istoric al obiectului. . .“ 
(61, p. 20). Istoricul epistemolog trebuie să analizeze trans- 
lormarile şi deformările conceptelor științifice în funcţie de 
lormularea sau reformularea problemelor în cîmpuri episte- 
mice definite, sub efectul unor incitaţii diferite, contradic- 
torii chiar, ştiinţifice și extraștiinţifice. Se pot stabili astfel 
liliaii neașteptate, periodizări noi; cronologia tradiţională ŞI 
oficială este răsturnată, nume complet uitate sînt reactuali- 
zate. „Virusul precursorului“ din istoria-cronică a ştiinţelor, 
observă Canguilhem, are drept corolar o epidemie de hazar- 
duri. Cînd se neagă obiectului istoriei ştiinţelor orice istorici- 
tate reală, totul se poate întîmpla oricînd. Istoria științelor 
devine un adevărat roman de aventuri, povestirea unei suc- 
cesiuni de accidente fortuite, datorită izolării descoperirilor 
de un întreg context teoretic și tehnic, științific și cultural, 
cu posibilitățile, problemele și obstacolele sale. 

Procesul dezvoltării non-cumulative a fost și mai sistema- 
tic disimulat pe terenul ştiinţelor matematice. Desigur, fiecare 
ştiinţă își are propria sa alură, ritmul său, temporalitatea sa 
ireducubilă. În fapt, şi progresul matematicii, deşi avînd un 
statut epistemologic specific, este Hegi de remanierea unor 
principii, reamenajarea unor metode, deschiderea unor con- 
Hicte. Progresul matematicilor, scrie Jean T. Desanti, în- 
jeles ca triplă mişcare — de lărgire a cîmpurilor operatorii, de 
extinderea domeniilor de obiecte şi de specificare a sistemelor 
de axiome —, „este totdeauna critic, deși în anumite perioade și 
în interiorul unor teorii deja mature, dezvoltarea lor poate 
lua forma unei necesităţi liniare“ (62, p. 439). Istoria ne 
arată momente privilegiate în cursul cărora una sau mai multe 
generaţii de matematicieni au avut o conștiință explicită a 
„stării de criză“. Fiecare criză se rezolvă într-un univers ma- 
tematic mai mult sau mai puţin modificat, angajind deopo- 
trivă reflecţia critică şi tehnicitatea constructivă. În lumea 
culturală a propriei lor cetăţi și a epocii lor, matematicienii 
au învăţat să gindească un obiect nou, să-l integreze în cîmpul 
deja reglat al discursului matematic sau să reconstruiască 
discursul însuși pentru ca integrarea noului să se facă în 
mod coerent și eficace. De-a lungul mişcării traversate de 
crize, matematica a trebuit să-și caute de fiecare dată o nouă 
unitate, un nou echilibru. În acest sens ea este, ca şi alte 
ştiinţe, en route. O dovedesc în mod convingător, între al- 
tele, lucrările lui F. Gonseth şi, sub influenţa lor, studiul 

recent extrem de sesizant al lui J. Ladricre Filozofia deschisă 
și matematica (63). Ideea naivă după care cunoaşterea ar 
consta în a elabora o imagine adecvată a unui domeniu din 
realitate dat în mod prealabil în experienţă este de respins 
şi în cazul științelor așa-zise formale (matematică și logica). 
Acestea nu se reduc la studierea proprietăţilor anumitor 
obiecte (numere, spaţii, forme de raţionament) care ar fi pre- 
zente într-o „intuiţie“ independentă de operaţiile iormaie 
urmînd a-i elucida conţinutul. Așa cum o atestă experiența 
istorică, gîndirea matematică nu este de imaginat nici ca de- 
rulare a unui proces necesar, conform unor determinări a 
priori, nici ca înaintare teleologică, după un scop dinainte 
și pentru totdeauna fixat, în spirit sau în afara lui. Clariti- 
carea filozofică a istoriei matematicii trebuie să fie ca un 
contrapunct al progresiunii însăși, susținut de efortul găsi- 
rii și reînnoirii acordului cu ceea ce propune de la sine demer- 
sul efectiv al construirii cunoașterii: demers totodată asigu- 
rat și problematic, deschis esențialmente la imprevizibilul a 
ceea ce el însuşi instaurează. „Filosofia, ca reflecţie deschisă, 
este deci reluarea, la nivelul preocupărilor metodologice, a 
unei deschideri care defineşte statutul însuşi al prospecpunii 
raţionale. .. Filozofia științei trebuie să-și aplice sieși schema 
operatorie pe care o degajă din procedurile științei“ (63, 
p. 451). 

Nici istoria biologiei nu comportă liniaritatea şi regulari- 
tatea liniștită cu care o înzestrează continuiștii preocupaţi de 
succesiunea și genealogia ideilor. Căutind firul care a călău- 
zit gîndirea pînă la teoriile astăzi în vigoare, precursoarea 
ipotezei curente și precursoarea precursoarei..., prin extra- 
polarea de la prezent la trecut, se obţine o „istorie inversată“ 
care conferă ideilor independenţă. Rezultă, scrie François Ja- 
cob, o evoluţie a ideilor supusă fie unei selecţii naturale după 
un criteriu de utilizare practică, fie unei simple teleologii a 
rațiunii. Dimpotrivă, o istorie a biologiei pe care ne-o poate 
restitui o epistemologie critică, asemănătoare cu aceea pentru 
care pledează şi Kuhn, reclamă cercetarea modului în care o- 
biectele au devenit accesibile analizei, natura lor, atitudinea celor 
care le-au studiat, maniera lor de a observa, obstacolele pe 
care le-a creat propria lor cultură. „Nu mai există atunci 
o filiație mai mult sau mai puţin liniară a unor idei care se 
nasc una din alta. Există un domeniu pe care gîndirea se 
străduiește să-l exploreze; un domeniu unde ea caută să 


instaureze o ordine; unde înceareă să constituie o lume de 
relaţii abstracte concordante nu numai cu observaţiile și cu 
tehnicile, dar și cu practicile, cu valorile şi cu interpretările 
în vigoare“ (30, p. 33). După acest mod nou de a înfățișa 
istoria biologiei, continuă Jacob, ideile odinioară repudiate 
pot căpăta tot atîta importanţă ca acelea în care caută să se 
recunoască ştiinţa de azi, obstacolele tot atîta importanţă cît 
și căile deschise. Teoriile şi credințele curente într-o epocă, 
natura obiectelor accesibile analizei, echipamentul folosit pen- 
tru a le studia, felul de a le observa si de a vorbi despre ele 
concură la instaurarea unui orizont de cunoaștere și de rea- 
litate care funcționează în același timp ca un „cîmp al posi- 
bilului“ în interiorul căruia numai este posibilă desfăşurarea 
logicii. FEl contribuie în mod regulat la o restrîngere a gra- 
dului de libertate rezervat individului ca practician al știin- 
tei angajate în acel orizont. Cînd o „atitudine“ se manifestă 
prea devreme, nimeni nu ţine seama de ea. Cînd însă noile 
paradigme sau referențialuri sînt adoptate de un grup, ele 
conduc la „reorganizarea sferei posibilului, la modificarea ma- 
niere; de a privi lucrurile, la apariţia unor relaţii sau obiecte 
noi, adică la schimbarea ordinii în vigoare“ (30, p. 34). Aşa- 
dar, în loc de a regăsi „calea regală a ideilor“, de a recon- 
stitui „Înaintarea fermă spre ceea ce apare astăzi ca soluţie“, 
este necesar să se repereze etapele cunoașterii, să se precizeze 
transformările care au survenit, condițiile care au permis obiec- 
telor și interpretărilor să între în cîmpul posibilului. Se schim- 
bă, de la o etapă la alta, felul de a privi organismul, de a-l 
interoga, de a formula întrebările la care observatia să dea 
răspuns. Nu este de ajuns „să vezi“ un corn pînă atunci in- 
vizibil pentru a-l şi transforma în obiect de cercetare. Cînd 
Leeuwenhoek, exemplifică Jacob, privește pentru prima dată 
o picătură de apă la microscop, o întreagă faună imnrevi- 
zibilă devine dintr-o dată accesibilă observației. „Dar gîndi- 
rea de atunci nu are ce face cu toată această lume. Fa nu are 
la îndemână nici o întrebuințare pentru aceste ființe microsco- 
pice, nici o relaţie pentru a le uni cu restul lumii vii. Această 
descoperire oferă cel mult subiecte de conversaţie, .. . Încă 
un prilej de uimire, foarte potrivit, dacă mai era nevoie, să 
demonstreze puterea și generozitatea naturii. De asemenea, 
prilej de amuzament pentru curţile și saloanele care se dedau 
științei distractive. În sfîrşit prilej de scandal. ..“ (30, p. 37). 

Toate aceste consideraţii epistemologice privind istoria și 
progresul ştiinţelor, temporalitatea lor specifică, por fi pri- 

mite și evaluate în cadrele teoriei marxiste asupra istoriei și 
progresului istoric ca realități globale. Clasicii marxismului 
au criticat concepția substanțialist-teleologică asupra istoriei, 


punerea acesteia pe seama unui Subiect de-sine-stătător ima- 


ginat ca Centru absolut, Origine sau Cauză unică: un Subiect, 
cum ar spune Althusser, identificabil în unitatea unei inte- 
riorităţi şi responsabil, cvasietic și cvasiontic, de ansamblul 
„fenomenelor istorice“. Încă în Ideologia germană sîntem aver- 
tizaţi asupra denaturării speculative a considerării istoriei ca 
succesiunea diferitelor generaţii, fiecare continuînd, pe de o 
parte, în împrejurări complet schimbate, activitatea trans- 
misă și modificînd, de altă parte, vechile împrejurări printr-o 
activitate complet schimbată. Denaturarea speculativă capătă 
următoarea formă: scopul istoriei anterioare este de a crea 
istoria ulterioară. Prin aceasta, „istoria capătă scopuri spe- 
ciale și devine o „persoană alături de alte persoane“ (cum ar 
fi „conștiința de sine, critica, unicul“ etc.), pe când ceea ce se 
desemnează prin cuvintele „menirea“, „scopul“, „germenele”, 
„ideea” istoriei anterioare nu este altceva decît o abstracţie 
provenită din influența activă pe care istoria anterioară o 
exercită asupra celei ulterioare“ (106, p. 43). Concepţia marx- 
istă privind evoluţia ṣi transformarea revoluţionară a so- 
cietăţii conţine în germene și o nouă viziune asupra particu- 
larităților timpului istoric atît la nivel social global, cât și re- 
feritor la fiecare component al totalității. Punctul esential îl 
constituie renunţarea la conceptul speculativ sau naiv al unui 
timp continuu și omogen (vezi şi 41, p. 153 şi urm). În Ba- 
zele criticii economiei politice Marx atrăgea atenţia asupra 
faptului că „în general conceptul de progres nu trebuie luat 
în accepţia abstractă curentă“ (108, p. 42). 

Dar găsim în scrierile clasicilor marxismului şi importante 
observații privind dialectica particulară a progresului știinţi- 
fic. Astfel, Engels, comparînd în Dialectica naturii stările de 
lucruri diferite din domeniile chimiei și electricităţii, schi- 
țează sugestiv, ca să folosim terminologia lui Kuhn, caracte- 
rele epistemologice ale unei situaţii a cunoaşterii post și res- 
pectiv pre-paradigmatice. „În chimie, datorită mai ales des- 
coperirii de către Dalton a greutăților atomice, găsim ordine, 
o relativă stabilitate a rezultatelor obţinute şi o ofensivă siste- 
matică, desfăşurată aproape după un plan, asupra domeniilor 
încă necucerite, compatibilă cu asedierea în toată regula a 
unei fortărețe. În teoria electricităţii, o îngrămădire haotică 
de experimente vechi, incerte,... o tatonare şovăielnică în 


întuneric, cercetări şi experimentări disparate a numeroși sa- 
vanţi izolaţi, care atacă răzleț necunoscutul, asemenea unei 
hoarde de călăreți nomazi. Și, într-adevăr, o descoperire ca 
cea a lui Dalton, care să ofere un punct central întregii ştiinţe 
și o bază solidă cercetării, se mai lasă așteptată în domeniul 
electricităţii“ (36, p. 416). Pretinsele explicaţii date de Wiede- 
mann formării curentului electric îi ocazionează lui Engels 
sublinierea opoziţiei dintre apărătorii tradiţiei moştenite și 
reprezentanţii științei care gîndeşte. „Empirismul exclusivist, 
care-și îngăduie să gîndească cel mult sub forma calculului 
matematic, își închipuie că operează numai cu fapte incontes- 
tabile. În realitate însă, el operează de preferință cu repre- 
zentări moștenite, cu produse în mare parte perimate ale pre- 
decesorilor săi...“ (36, p. 438). Aservirea necritică faţă de 
tradiția moștenită este asemănată de Engels cu acea apologe- 
tică cu care teologii drept-credincioși și semidrept-credincioși 
au întâmpinat critica filozofică-istorică a Bibliei, întreprinsă 
de Strauss, Wilke, Bruno Bauer ş.a. Reprezentările moștenite 
îi servesc empirismului exclusivist drept bază mai mult sau 
mai puţin tacită pentru nesfîrşite calcule matematice. Rigoa- 
rea formulelor matematice poate ușor masca natura discuta- 
bilă a premiselor. „Pe cît de sceptic este acest gen de empi- 
rism faţă de rezultatele gîndirii contemporane, pe atât este de 
credul față de gîndirea predecesorilor lui. Pînă şi faptele sta- 
bilite experimental au devenit pentru el, încetul cu încetul, 
inseparabile de interpretările tradiţionale corespunzătoare: 
.. acest empirism nu mai este în stare să înfățiseze fidel fap- 
tele. deoarece în descriere se furişează interpretarea tradițională. 
Pe scurt, avem aici, în domeniul teoriei electricității, o tradi- 
tie tot atît de dezvoltată ca și în cel al teologiei. Și, deoarece 
în ambele domenii rezultatele cercetării moderne, stabilirea 
unor fapte pînă acum necunoscute sau contestate și conclu- 
ziile teoretice care decurg cu necesitate din ele infirmă fără 
cruțare vechea tradiţie, apărătorii acestei tradiţii sînt puși în 
cea mai mare încurcătură. Ei sînt nevoiţi să recurgă la tot 
felul de subterfugii, la pretexte inexistente, la muşamalizarea 
unor contradicții ireconciliabile şi nimeresc pînă la urmă 
într-un labirint de contradicții din care nu mai există ieșire 
pentru ei“ (36, p, 438—439). 

Ieşirea nu mai poate fi realizată decît printr-o reorganizare 
sau mutație de ansamblu a întregului cîmp epistemic. 

$ 3. Referentțialuri incompatibile 


Episoadele revoluționare, de anvergură mai mare sau mai 
mică, afectînd mai mult sau mai puţin direct grupuri științi- 
fice diferite ca întindere și specialitate, se caracterizează între 
altele prin proliferarea unor referențialuri concurente. Se 
pune problema demersurilor prin care membrii grupurilor 
ştiinţifice ajung să restabilească bazele unei noi tradiții uni- 
tare de cercetare normală. Trebuie mai întîi să renunțăm la 
concepţia curentă „monolitica“ asupra științei asociată unui 
ansamblu fix de probleme, unei singure și aceleiași lumi fixe 
în care se lucrează la probleme, unui singur ansamblu fix de 
niveluri şi proceduri de rezolvare. Adepții unor paradigme 
concurente vor fi adesea în dezacord asupra listei de proble- 
me pe care acestea ar trebui să le rezolve și asupra nivelului 
pertinent de rezolvare. Să adăugăm împrejurarea că noile 
paradigme, încorporîndu-și de obicei o mare parte din voca- 
bularul și utilajul (conceptual și tehnic-experimental) proprii 
tradiţiei pînă aci în vigoare, le dau o întrebuințare și un sens 
diferite, întreg mediatorul punerii în situație de cercetare fiind 
deplasat şi readaptat. Dubla deschidere a referențialului — 
constitutiv în mod conjunct şi practic indisociabil atît de 
modelul intern neuropsihic al „cîmpului posibilului“ cît și de 
„orizontul de realitate“ al muncii științifice — pune în evi- 
dentă un alt aspect important al incomensurabilității paradig- 
melor concurente: adeptii acestora își desfășoară activitatea 
în lumi diferite, populate si generatoare (ontogenie) de enti- 
tăți și raporturi diferite. De aceea, consideră Kuhn, trecerea 


de la o paradigmă la concurenta sa — tranziţie între două 
incomensurabile — nu se face după metoda „pașilor mici“, 


sub presiunea unor demonstrații în sens strict sau a unei pre- 
tinse experiente neutre. „Nu există un algoritm neutru pentru 
alegerea teoriei şi nici o procedură sistematică de decizie care, 
adecvat aplicate, trebuie să-l ducă ne fiecare individ din 
grup la aceeași decizie“ (49, n. 245), Nu este linsitr de interes 
să evocăm o mărturisire a lui F. Gonseth privind ceea ce am 
numi dificultatea înţelecerii și interiorizării unui nou referen- 
ţial. „Învățătura lui Einstein și-a croit cu greu un drum în 
cugetul meu. Pentru mine, ca și pentru atâţia alții, dificultatea 
nu consta atîta în a-l urma pas cu pas, cît mai ales în a 
pricepe de unde venea, care era poziţia lui și încotro ne călă- 
uzea. Era vădit că spiritul lui îşi avea propria busolă, dar nu 


numai că această busolă îmi rămînea ascunsă, ci pînă şi acce- 
sul la ea îmi era interzis“ (74, p. 30—31, subl. ns.). Situaţia 
ne aminteşte mai degrabă de diversificarea stilurilor de viață 
datorată proliferării grupurilor (vezi cap. III, $3). Dacă odată 
adoptat, un stil de viaţă acţionează ca un factor de coeziune, 
economie și protecţie, scutind de nevoia luării la tot pasul a 
unor decizii majore și excluzînd un număr larg de alternative, 
dimpotrivă a-l reconsidera implică luarea unei superdecizii 
care ne transformă pe noi înșine, imaginea pe care o avem 
despre noi și despre lumea noastră. Ceva asemănător se petre- 
ce cu omul de știință care la un moment dat trebuie să adopte 
un nou referenţial, să-l interiorizeze pînă la a și-l face orizon- 
tul familiar al muncii sale normale. În posesia unui referenţial 
comun, grupul științific, eliberat de necesitatea de a reexa- 
mina în mod constant bazele şi presupoziţiile (preconcepţiile) 
angajamentelor sale, se poate concentra (aproape) exclusiv 
asupra fenomenelor celor mai subtile și mai esoterice care-l 
interesează, de unde rezultă și considerabila sporire a eficaci- 
tăţii şi competenţei cu care sînt rezolvate noile probleme. 
Atasamentul specialiștilor la referențialul în vigoare, care le 
mediază punerea În situaţie de cercetare, se explică în bună 
măsură prin natura uceniciei lor, a educatiei ştiinţifice. Vii- 
torul profesionist al unei specialități ştiinţifice este supus unui 
antrenament intensiv prin care își Însușește nu atît dexterita- 
tea de a purta judecăţi critice asupra unei diversităţi de solu- 
tii concurente și incomensurabile, cît instrumente și abilități 
definite de paradieme actuale asupra cărora acordul specialişti- 
lor este cvasiunanim. El se încrede în principal în manua- 
lele sale, care, cel puţin pînă la un stadiu mai avansat, se 
substituie sistematic literaturii științifice creatoare din care 
derivă. 
Această abordare psihosociologică a genezei și funcţionării 
referențialurilor ştiinţifice este În măsură să ne ofere clarificări 
importante asupra fenomenului trecerii — noncumulative — 
de la o manieră de a practica stiinta la alta nouă: o ade- 
vărată convertire de ale cărei dificultăţi istoria științei stă 
mărturie. Astfel, pe continent știința lui Newton era întîmpi- 
nată de o lume carteziană foarte puțin dispusă s-o accepte și 
cel mai adesea incapabilă s-o urmeze. Sînt de asemenea cunos- 
cute contrarietăţile stirnite de cercetările revoluţionare ale lui 
Lavoisier. Noua sa teorie a acizilor a fost viu criticată pentru 
că nu făcea apel la flogistic, iar oxigenul intervenea în cali- 
tate de element simplu. Îndoielile sale asupra existenţei flogis- 

ticului, făcute publice în 1777, au apărut la început 
lipsite de orice temei, deși unora le inspirau temeri. Într-o 
scrisoare publicată mai tîrziu de către Guyton, Macquer, unul 
dintre maeștrii cei mai respectaţi ai timpului, mărturisea cu 
satisfacție, după ce ascultase în 1778 lectura unui memoriu al 
lui Lavoisier: „Unde am fi ajuns cu vechea noastră chimie 
dacă ar fi trebuit să reclădim un edificiu cu totul diferit? 
Cît despre mine, vă mărturisesc, aș fi părăsit partida“ 
(cf. 65, p. 585). Dealtfel, protagonistul acestei bulversări a 
chimiei principiilor, încarnată în particular în teoria flogis- 
ticului, nu scăpa nici el cu totul influenţei doctrinelor și idei- 
lor moștenite: ca dovadă, folosirea de către el a caloricului. 
În orice caz, refuzul de a accepta ideile lui Lavoisier, cum 
notează M. Dumas, „nu constituia acţiunea unei generaţii 
mărginite, ci, dimpotrivă, semnul unei mari vitalitāti a chimi- 
ei, slujită de numeroși savanți de valoare“ (65, p. 588). Ata- 
șamentul tenace faţă de teoria flogisticului și, totodată, rezis- 
tența la schimbare îşi găsesc justificarea şi ecoul în părerea, 
aproape generală pe la 1770, că chimia atinsese un grad de 
perfecțiune la care nu mai era de aşteptat să se adauge mare 
lucru. A fost necesar ca Lavoisier să desfăşoare o adevărată 
campanie împotriva flogisticului şi de convertire (un fel de 
prozelitism) a tinerilor chimisti la noile vederi. „Singur în 
faţa înterlocutorilor hotăriţi să nu lase să li se știrbească po- 
ziţia, el a dat dovadă de o mare abilitate în modul de a-si 
dezvolta argumentele, apoi de a pronunța condamnarea defi- 
nitiva, în momentul în care s-a simţit sigur că nu va fi bătut 
pe propriul lui teren“ (65, p. 589). Iată, în relatarea aceluiași 
Dumas, principalele episoade ale dramaticei bătălii pentru 
noul referential. După convertirea cîtorva chimiști francezi, 
T avoisier a dat la iveală textele care vor servi la răspîndirea 
ideilor sale: mai întîi Nomenclatorul (1787), apoi traducerea 
(făcută de d-na Lavoisier) a lucrării lui Richard Kirwan Eseu 
asubra flozisticului, însoțită, după fiecare capitol, de texte 
scrise de Lavoisier sau de unul din prietenii săi, prin care 
erau respinse cele susținute de Kirwan. În urma citirii con- 
traargumentelor, acesta s-a raliat la teoria pneumatică; el i-a 
determinat să Împărtăşească această convingere și pe compa- 
trioţii săi, care, cu excepţia lui Priestley, au adoptat destul 
de repede principiile noi. Cavendish a considerat că noile 
fenomene erau tot atît de bine explicate de o teorie ca și de 
cealaltă. În 1789 Lavoisier publică Traité élémentaire de 
chimie. Bucurîndu-se de un mare succes, imediat reeditată și 


tradusă în mai multe limbi, cartea, „care se deosebea total de 
tot ceea ce fusese scris timp de două secole, a permis tinerilor 
chimişti să înveţe direct noua chimie“ (65, p. 589, subl. ns.). 
Altfel zis, ea a stat la baza unei noi tradiţii, postrevoluţio- 
nare, de ştiinţă normală. Dar rezistenţa chimiştilor mai vîrst- 
nici n-a slăbit încă. Oamenii din generaţia lui Macquer cum 
ar fi Baumé, Sage au rămas intransigenți. Redactorul singu- 
rei publicaţii lunare care se ocupa pe larg de științe, Obser- 
vations sur la physique, era un flogistician înverșunat. De 
aceea, pentru a dispune de o publicaţie favorabilă ideilor lor, 
Lavoisier, împreună cu prietenii săi, a înfiinţat, în 1789, 
revista Annales de chimie. După traducerea în germană a 
tratatului lui Lavoisier, noul sistem a câştigat repede teren în 
rîndul tinerilor; chimiștii mai în vîrstă (Wiegleb, Creel, 
Gmelin), ca și în Franţa şi Anglia, au persistat însă în 
convingerea lor. k | j 
Cu tristețe și poate exagerînd puţin, Max Planck nota în 
Autobiografie ştiinţifică: „un nou adevăr ştiinţific nu triumfa 
convingîndu-şi adversarii și luminîndu-i, ci mai degrabă pen- 
tru că adversarii săi pînă la urmă mor şi se ridică o nouă 
generaţie căreia acel adevăr îi apare firesc“ (cf. 49, p. 195). 
Declaraţii asemănătoare, colorate de „indicibilul“ experienţei 
trăite de marii savanţi creatori, au cel puţin valoarea unui 
indiciu: referenţialurile succesive care stau la baza tradiţiilor 
de știință normală comportă deplasări care îi obligă pe spe- 
cialişti să înveţe a munci într-o „lume reîncepută“ — după 
expresia lui Bachelard, adică le relevă lucruri diferite asupra 
„populaţiei“ universului şi asupra comportamentului acestei 
populaţii. O schimbare majoră de perspectivă antrenează mo- 
dificarea unui întreg arierfond de preconcepții (Şi, precondiţii 
de funcţionare a sistemului epistemic) rămase pînă aci tacite, 
atît cu privire la lumea supusă cercetării cît şi cu privire la 
natura însăşi a cercetării ca cercetare valabilă. Înţelegem ast- 
fel mai bine dificultatea comunicării între școli ştiinţifice con- 
curente. Alegerea pune în mod regular chestiuni care nu pot 
fi rezolvate prin criteriile științei normale. Școlile concurente 
se angajează adesea într-un „dialog între surzi“. Fiecare para- 
digmă, într-o asemenea discuţie care se apropie de cercul vi- 
cios, satisface mai mult sau mai puţin criteriile de ea Însaşși 
dictate şi rămâne incapabilă să le satisfacă pe cele dictate de 
concurenta sa. Solidaritatea cetăţii ştiinţifice a specialiştilor 
în orizontul muncii cărora a apărut sau s-a räsfrînt para- 
digma nouă începe să slăbească în favoarea constituirii unor 

partide (subgrupuri) concurente. Întrucît adeziunea la unul 
dintre ele se dovedeşte uneori a avea amploarea alegerii între 
moduri de viață științifică incompatibile, ea nu poate fi de- 
terminată pur și simplu prin procedeele de evaluare proprii 
ştiinţei normale: parțial, acestea depind de o paradigmă par- 
ticulară care acum este pusă în discuţie (vezi 49, p. 139 şi 
urm.). Paradigmele luate în considerare într-o discuţie privind 
însăși alegerea paradigmei joacă în mod necesar un rol circu- 
lar. Fiecare grup se serveşte de paradigma sa, din care își şi 
extrage argumentele de apărare. Modul circular de a raţiona, 
deși nu împiedică neapărat o viziune clară despre ceea ce va 
fi munca ştiinţifică pentru cei care vor adopta noua paradig- 
mă — mai general, un asemenea raţionament poate să nu 
diminueze valoarea sau exactitatea argumentelor —, este to- 
tuşi numai persuasiv: îi lipseşte forța de constrîngere a 
demonstraţiei. i 


În viziunea lui Kuhn nici o paradizmă nu rezolvă toate 
problemele pe care le definește. Pe de altă parte, două para- 
digme concurente nu lasă fără soluţie aceleași probleme. 
Rezultă, de aici noi raţiuni ale insuficienţei de comunicare 
logică în discuţiile asupra paradiemelor, care în cele din 
urmă pun chestiunea crucială: „Ce probleme este mai impor- 
tant să fie rezolvate?“ Această chestiune a valorilor face, ca 
și cea a nivelurilor concurente de rezolvare, să intervină cri- 
terii exterioare științei normale. Mai apropiate de discursul 
critic propriu polemicilor dintre școli filozofice concurente, 
discuţiile la care ne referim au ca obiectiv convertirea la o 
nouă manieră de a practica știința și ele recurg în general la 
tehnici de persuasiune, la schimburi repetate și uneori violente 
de replici, de argumente și contraargumente care nu pot 
dobîndi alura și forța de constrîngere a demonstrațiilor în 
sens strict. Kuhn nu contestă existenţa sau posibilitatea pro- 
ducerii unor bune rațiuni pentru acceptarea sau respingerea 
paradigmelor concurente, dar el insistă pe bună dreptate asu- 
pra caracterului complex, impur, ireductibil la demonstrația 
logică sau evidența empirică, al bătăliilor care se dau pentru 
victoria noilor paradigme. E 

Printre tipurile de argumente care se relevă eficace de par- 
tea adepților noii paradigme se menționează pretentia aces- 
tora, dacă este legitimă, că ei sînt în măsură să rezolve pro- 
blemele care au condus vechea paradigmă la criză. Astfel de 
pretenţii sînt susceptibile de a convinge dacă, de exemplu, 
noua paradigmă oferă o precizie cantitativă net superioară 


aceleia a concurentului său tradițional. Alteori, mai ales dacă 
primul argument nu poate fi invocat în mod legitim, cînd 
candidatul la titlul de nouă paradigmă nu contribuie, pentru 
inceput, la rezolvarea problemelor care au provocat criza, se 
pot dovedi deosebit de persuasive probele că noua paradigmă 
permite a prezice fenomene rămase complet neobservate pe 
timpul cît a prevalar vechea paradigmă. Se face apel de ase- 
menea la consideraţii de ordinul pertinenţei, eleganţei, simpli- 
tățiil5 noii paradigme în raport cu cea veche. Indiferent de 
raţiunile mai mult sau mai puţin individuale pentru care un 
număr restrins de oameni de ştiinţă aderă la noul candidat 
abia schiţat în liniile sale directoare, gestul lor poate avea o 
valoare hotăritoare pentru dezvoltarea suficientă a acestuia 
astfel încît să atragă grupul ştiinţific în întregime. Abia prin 
dezvoltarea și exploatarea noii paradigme sînt puse la punct 
argumentele care post festum par decisive. În realitate, spune 
Kuhn, elaborarea lor face parte din ştiinţa normală și ele 
joacă un rol nu în discuţiile revoluționare asupra paradigmei, 
ci în textele post-revoluţionare. Nici o „reconstrucție logică“ 
a situaţiilor de alegere între paradigme concurente, a strate- 
giilor care ar putea sau ar trebui să confere alegerii o justifi- 
care raţională, nu se poate substitui cercetării în detaliu, prin 
metode istorico-critice, sociopsihologice a proceselor reale de 
modificare a distribuţiei obedienţelor profesionale avind ca 
rezultat triumful noii paradigme și al grupului de „conver- 
tiţi“ care s-a decis să practice știința într-un fel nou. 
Tehnicile de persuasiune, la care se recurge în discuţiile 
privind alegerea între paradigme concurente, pun o problemă 
mai generală şi mai profundă: cum pot spera să comunice, 
eventual să fie persuasivi, oameni care discută plecînd de la 
puncte de vedere incomensurabile? În cazul particular la care 
ne referim, dificultatea se specifică după cum urmează. Ple- 
cînd de la exemple (paradigme în sens restrîns), practicienii 
ştiinţei normale dobîndesc capacitatea de a-și apropria lumea 
cercetării lor grupînd obiecte și situații în ansambluri asemă- 
nătoare. Am văzut deja că aceste ansambluri nu sînt pur și 
simplu interpretări ulterioare ale unor „date“ neutre; ele sînt 
primitive (pentru grupul respectiv ajuns la maturitate) în 
sensul că gruparea este efectuată fără a răspunde la chestiu- 
nea: „asemănător în raport cu ce?“. Revoluţiile ştiinţifice, 
între altele, afectează tocmai aceste raporturi de similitudine 
care, prin îndelungă familiarizare, erau atribuite lumii însăși 
(cu o pierdere a conștiinței limitelor și specificităţii ideo- 

tehnice a orizontului de realitate în care mergeau ca de la 
sine). Faptele grupate în acelaşi ansamblu înainte, după 
schimbarea paradigmei sînt altfel grupate, deși în general 
numele grupurilor sînt păstrate. De obicei însă deplasarea 
unui ansamblu secundar antrenează o schimbare critică în 
intreaga reţea de raporturi în care este inserat. Transferul 
metalelor, de exemplu, din grupul compușilor în cel al ele- 
mentelor a jucat un rol important în apariţia altor modificări 
(teoretice, tehnice etc.) care însă nu s-au răspîndit imediat în 
întreaga chimie. Cît de deconcertantă trebuie să fi fost desco- 
perirea de către chimiști, contemporani cu aceste redistribuiri, 
a faptului că la același stimul'6 ei reacţionează prin descripţii 
și generalizări incompatibile. Dificultăţi de această natură, 
chiar dacă nu vor fi resimţite în toate domeniile discuţiilor 
lor științifice, vor cristaliza tot mai dens în jurul fenomenelor 
de care depinde mai ales alegerea teoriei. Problemele nu sînt 
pur lingvistice, adică nu pot fi rezolvate doar precizînd defi- 
niţiile termenilor jenanţi. Cel puţin în parte cuvintele acum 
problematice au fost învăţate prin aplicarea directă a unor 
exemple. De aceea interlocutorii care nu se mai înţeleg nu pot 
elimina diferendul spunînd: eu utilizez cuvîntul element (sau 
amestec sau planetă sau mişcare liberă...) într-un fel care 
este determinat de criteriile următoare. .. Și aceasta pentru că 
ei nu pot să recurgă la un limbaj neutru pe care l-ar utiliza 
în același fel, care să convină exprimării celor două teorii ale 
lor sau a consecinţelor empirice ale acestora. Modurile lor de 
exprimare reflectă divergenţele dintre ei. Dar aceste diver- 
genţe sînt într-o măsură anterioare utilizării modurilor de 
exprimare. Totuși, dificultatea de comunicare nu este totală 
sau dincolo de orice apel (52, p. 230). Diferendele pot să nu 
conducă la o completă insularizare solipsistă a oponenților, 
nici măcar în cazul unor şcoli concurente de altă natură (filo- 
zofică, de exemplu). În mare parte oponenții noștri trăiesc În 
aceeași lume și întrebuinţează același limbaj, atît în viaţa lor 
cotidiană cît și în cea științifică. Prin ceea ce au în comun și 
prin ceea ce pot și vor să întreprindă în continuare, ei ar 
trebui să poată localiza dezacordul și găsi tehnici prin care 
să înainteze spre diminuarea și depăşirea lui. Printre aceste 
tehnici Kuhn evocă sumar și posibilitatea pe care o au inter- 
locutorii, care nu se înţeleg, de a se recunoaşte ca membri ai 
unor comunităţi lingvistice diferite (relativ la limbajul, în 
sens restrins, al specialităţii lor) şi de a deveni în consecință 
traducători (vezi 49, p. 247 şi urm.). Prin antrenament con- 


tinuat, e drept — nici simplu, nici plăcut —, se poate ajun- 
pe ca fiecare să înveţe să traducă teoria celuilalt, ca și conse- 
cinţele ei, în propriul său limbaj şi să descrie în limbajul său 
umea la care se aplică această teorie. Chiar dacă pe această 
cale partizanii vechii paradigme încep să înţeleagă mai bine 
paradigma concurentă şi să se convingă de superioritatea ei 
ntr-o privinţă sau alta, persuasiunea nu va fi inevitabil înso- 
țită sau urmată de convertire. Într-adevăr, a traduce o teorie 
sau o concepţie despre lume în propriul tău limbaj nu în- 
seamnă şi a o face a ta. Mai trebuie încă să uuilizezi acea 
limbă ca limbă „maternă“, să descoperi că gîndești și lucrezi 
în limba care îţi era străină. O asemenea progresiune, spune 
Kuhn, nu este dintre cele pe care le poţi sau nu face după 
junul plac, după o alegere. Învăţind traducerea, îţi dai seama 
la un moment dat că tranziţia s-a produs, că, fără s-o fi 
hotărît, începi să utilizezi noul limbaj. 

B. Russell dezvoltă o comparaţie asemănătoare. Cînd am 
înțeles logica unei teorii, scrie el, „este nevoie adesea de o 
muncă îndelungată şi serioasă pentru a-i avea sentimentul. 
Trebuie să ţi-o asumi, să dezrădăcinezi una cîte una din spirit 
sugestiile eronate ale teoriilor false dar familiare, să cucerești 
această intimitate care ne permite, ca în cazul în care o limbă 
străină ne-a devenit foarte familiară, să gîndim şi să visăm în 
această limbă, iar nu să construim fraze în mod stîngaci 
recurgînd tot timpul la dicţionar și gramatică“ (94, p. 142). 

Profunda înrădăcinare subiectivă a unui referenţial care ne 
deschide, prin cealaltă faţă a sa, unui orizont de realităte, 
antrenează, dacă se poate spune, o somatizare secundă nu 
numai a subiectului pe care îl pătrunde și îl angajează, dar 
şi a realului corespunzător (devenit, cum ar spune Marx, tru- 
pul său anorganic), generînd un soi de osmoză, de proiecţie 
simpatetică: în general puţin studiată în mod pozitiv de psi- 
hologia cercetării, dar de a cărei prezenţă a luat adesea cunoş- 
tinţă, deși într-o formă vagă şi mai mult resimţită, cerceta- 
torul însuşi erijat în martor de sine. Astfel marele specialist 
în biochimie celulară Jacques Monod, vorbind despre funcţia 
de simulare subiectivă şi creatoare a creierului omenesc, crede 
că toţi oamenii de ştiinţă au trebuit să ia cunoștință de faptul 
că reflecţia lor, la nivel profund, nu este verbală: este o expe- 
riență imaginară, simulată cu ajutorul unor forme, forţe, 
interacțiuni care nu compun mai deloc o „imagine“ în sensul 
vizual al termenului. „M-am surprins eu însumi, nemaiavînd 
nimic altceva în cîmpul conştiinţei datorită atenţiei centrate 

pe experienţa imaginară, că mă identific cu o moleculă de 
proteină... În fapt, nu cred că trebuie să considerăm imagi- 
nile nonvizuale pe care operează simularea ca simboluri, ci 
mai degrabă, aș îndrăzni să spun, ca „realitatea“ subiectivă şi 
abstractă, oferită direct experienţei imaginare“ (13, p. 170, 
subl. ns.). Notăm că fenomenul „proiecției simpatetice“ este şi 
mai transparent în ceea ce psi hologii, pe urmele unor mai 
vechi întrezăriri și speculaţii, încep să studieze sub titlul de 
empatie (Einfiihlung): un fel de identificare cu altul, care se 
destășoară pe plan afectiv sau cognitiv, la nivel de compor- 
tament social etc. (vezi 110). 

Se poate însă întîmpla și să-ţi dai seama că ești câștigat 
prin persuasiune de partea noii teorii, fără totuşi s-o poți 
interioriza şi să te simţi în larg în lumea proprie pe care ea 
o „decupează“ , O „stilizează“ şi îi dă coerenţă. În acest caz 
alegerea pe plan intelectual a fost făcută, dar adevărata con- 
vertire nu s-a realizat. Poţi chiar utiliza noua teorie, dar o 
vei face ca un străin într-un cadru insuficient „naturalizat“, 
care nu a prins îndeajuns rădăcini pentru ca noul angajament 
ştiinţific să fie susţinut de întreaga fiinţă epistemică ŞI, deo- 
potrivă, să se răsfrîngă organic asupra ei pînă în reprogra- 
marea proceselor nervoase. Aşa s-a întîmplat cu mulţi din 
cei care au întîlnit pentru prima dată teoria relativităţii sau 
teoria cuantelor pe la mijlocul vieţii lor. Le lipsea acestora 
ansamblul deprinderilor de gîndire și expresie pe care viitorii 
membri ai grupului îl vor dobîndi prin însăși formaţia lor. 
„Multe din ideile noi pot fi exprimate într-un limbaj nemate- 
matic — scria Bertrand Russell în 1925 (ABC of Relativity) 

dar ele nu sînt mai ușor de înţeles datorită acestui fapt. 
Cas ce se cere este schimbarea imaginii noastre asupra lumii. 
O schimbare asemănătoare cu aceea impusă de Copernic, cînd 
el a proclamat că Pămîntul nu este imobil... Pentru noi, 
astăzi, această idee nu prezintă dificultăţi, deoarece noi am 
asimilat- o înainte ca deprinderile noastre mentale să fi fost 
fixate. La fel ideile lui Einstein vor apărea mai uşor de 
înţeles generaţiilor care vor fi crescut în mijlocul lor, în timp 
ce pentru noi un anumit efort de reconstruire imaginativă 
este inevitabil“ (cf. 67, p. 79, subl. ns.). 

Trebuie să observăm că o centrare exclusivă pe aceste epi- 
soade extraordinare! ale dezvoltării ştiinţifice, însoţite de 
controverse între școli şi puncte de vedere concurente, com- 
portă pericolul unei dramatizări excesive a ceea ce în progre- 
sul științific reprezintă un moment real. Nu este mai puţin 


adevărat că aspectul în discuţie nu poate fi cercetat în pro- 


lunzime decît dacă este „decupat“ (izolat, identificat) şi 
situat În perspectiva unor concepţii istorico-epistemologice și 
socio-psihologice adecvate. În particular, studiul tehnicilor 
persuasive la care se recurge în bărăliile pentru triumful uneia 
din paradigmele concurente va dobîndi o importanţă mult mai 
generală pentru toate situaţiile de dialog și confruntare al 
căror instrument privilegiat este discursul critic: un discurs 
informat şi orientat de anumite referenţialuri care pot diferi 
pînă la incompatibilitate. și incomensurabilitate. Kuhn are 
dreptate, cred, atunci cînd reproşează lui Popper și adepților 
săi că în construirea imaginii despre ştiinţă se pleacă aproape 
exclusiv de la episoadele revoluţionare ignorîndu-se ca intrinsec 
neinteresante sau necaracteristice aspectele științei normale, 
care totuși, cel puţin în trecut, au ocupat cea mai mare parte 
a activităţii oamenilor de știință. Nici ştiinţa, nici dezvoltarea 
cunoașterii, consideră Kuhn, nu vor fi înţelese dacă cerceta- 
rea este văzută exclusiv prin revoluțiile „pe, care le produce 
ocazional. Profesioniştii ştiinţei sînt pregătiţi pentru Și anga- 
jaţi în practica normală, nu extraordinară. Poate că, uneori, 
Kuhn conferă o prea mare stabilitate și coerență paradig- 
melor iar activitățile curente de rezolvare a enigmelor în 
cadrul tradiţiilor de știință normală sînt descrise în termeni 
care evocă pe alocuri mai degrabă practicile de inițiere, de 
școlarizare şi ucenicie profesionalizante decît cercetările crea- 
toare propriu-zise. Mai elementare și de o incontestabilă 
putere modelatoare, cele dintii sînt exemplare pentru înţele- 
gerea multor aspecte normale ale celor din urmă, mai ales 
acelea care ţin de o „rutină profesională“ în posesia grupului 
relativ închis de practicieni. Dar ele pot şi masca aspectele 
mai puţin rutinare ale muncii ştiinţifice creatoare în care este 
mai mult loc pentru iniţiativă şi care fac mai puţin netă deo- 
sebirea între „știința normală“ şi „știința revoluţionară“. 
Conceptele lui Kuhn sînt şi ele niște idealizări a căror valoa- 
re teoretică, descriptivă, explicativă sau predictivă, oricît de 
mare comparativ cu idealizări şi doctrine concurente, nu 
poate să nu fie limitată, deopotrivă intern și extern. 
Accentul pus pe incomensurabilitatea paradigmelor concu- 
rente a ocazionat neînţelegeri şi, între altele, acuzaţia gravă 
de iraționalism, împotriva căreia Kuhn s-a apărat cu argu- 
mente pertinente. Dificultatea de comunicare între puncte de 
vedere diferite nu este nici totală, nici dincolo de orice apel. 
Kuhn asociază în mod frecvent incomensurabilitatea și comu- 

nicavea parţială care poate li îmbunătăţită pe măsură ce 
imprejurarile o cer și răbdarea o permite (52, p. 230). Dar nu 
putem după bunul plac, oricînd şi oricum, sparge cadrul 
nostru (teoretic, lingvistic...) pentru a adopta un altul. 
Schimbările de paradigmă pun probleme adinci, de principiu 
şi practice, care nu sînt pur şi simplu ale discursului obișnuit 
şi nici nu vor fi rezolvate prin exact aceleași tehnici. În orice 
caz, a spune că în chestiuni de alegere între teorii forţa logicii 
şi observaţiei nu poate fi principial constrîngătoare, nu în- 
seamnă nici a le îndepărta, nici a sugera că nu există bune 
raţiuni pentru a prefera o teorie alteia. lar cea mai înalta 
curte de apel în astfel de chestiuni sînt savanții înşişi, ghidaţi, 
cum ar spune Gonseth, de opţiunea celei mai bune idoneităţi, 
a celei mai bune convenanțe în situaţie. Raţionalitatea unei 
asemenea alegeri nu mai este condiţionată de existenţa — care 
tocmai este pusă sub semnul întrebării — unor tehnici seman- 
tic neutre. Numai celor pentru care canoanele raţionalităţii 
derivă exclusiv din cele ale sintaxei logice și lingvistice, chiar 
cînd se neagă existenţa unui vocabular adecvat înregistrărilor 
de observaţie neutre, alegerea teoriei le apare a comporta o 
iraţionalitate intrinsecă. Dimpotrivă, consideră Kuhn, se poate 
nega existenţa unui limbaj de observaţie împărtășit în între- 
gime de către două teorii, și încă spera în subzistenţa unor 
bune raţiuni pentru a alege între ele. 

Raţiunile alegerii pot fi degajate prin tehnici socio-psiho- 
logice de următoarea structură (52, p. 235—236): ia un grup 
din cei mai capabili oameni disponibili, cu cea mai potrivită 
motivaţie; antrenează-i în vreo știință şi în specialităţile rele- 
vante pentru alegerea în discuţie; îmbibă-i cu sistemul de va- 
lori și ideologia curente în disciplina lor (şi într-o mare mä- 
sură și în alte domenii); în fine, lasă-i să facă alegerea. Nu 
poate exista nici o mulţime de reguli de alegere adecvate 
pentru a dicta comportarea individuală dorită în cazurile con- 
crete pe care oamenii de știință le vor întâlni în cursul ca- 
rierelor lor, Pentru a sesiza raţiunile unui progres științific tre- 
buie să examinăm natura grupului ştiinţific, să descoperim ce 
apreciază, ce tolerează și ce disprețuiește el. În această perspec- 
rivă, favorabilă adîncirii ideii de referenţial științific individual 
și colectiv, se ia ca bază mai degrabă grupul normal (şi indivizii 
lui „normalizaţi“ prin efectele modelatoare ale participării la 
un referenţial comun), decît o abstractă și anistorică minte nor- 

in identificarea unei anomalii grave s-ar dispune de un algo- 
ritm adecvat împărtășit de membrii grupului, ei ar ajunge la 
aceeaşi concluzie. Mult mai puţin uniforme sînt însă efectele 
unei ideologii științifice împărtășite de membrii grupului, pen- 
tru că modul său de aplicare este diferit. Desigur, comporta- 
mentul de grup va fi afectat în mod hotărîtor de angajamen- 
tele împărtășite, dar alegerea individuală între teorii alterna- 
tive, ca și considerarea unor valori ca precizia, simplitatea... . 
vor depinde de asemenea de personalitatea fiecăruia, de educaţie 
şi modelul anterior de cercetare profesională (=variabile de 
domeniul psihologiei individuale) 5. Și, conchide Kuhn, în con- 
dițiile în care chiar cea mai deliberată și respectată judecată 
poate fi greșită, este foarte important ca indivizi diferiţi să 
decidă în moduri diferite (52, p. 239). 

Cercetările de psihosociologia comportamentului grupurilor 
mici relevă situaţii extraștiinţifice semnificativ analoage și, tot- 
odată, pot sugera probleme și tehnici de studiere a. comporta- 
mentului grupurilor științifice. Recunoașterea factorilor care 
înrîuresc comportarea în grup permite o intervenție mai eficace 
în modificarea comportamentului celorlalți. „Înțelegerea efec- 
telor. diferitelor feluri de conducere, de canale de comunicare 
şi de atmosfere de grup, scrie M.L. ]. Abercrombie, ne poate 
oferi posibilitatea să manevram o anumită situaţie în așa fel 
încît grupul să lucreze mai eficient către un scop propus. Acest 
gen de inginerie socială, ca şi rezultatele oricărei alte cercetări, 
poate servi în mod clar unor scopuri sociale pozitive sau ne- 
gative“ (25, p. 442). Au devenit deja clasice experienţele care 
stabilesc că judecata unei persoane în legătură cu anumite fapte 
ținînd de evidenţa senzorială sau în legătură cu discriminarea 
valorică între cazuri prin referire la o normă obiectivă este al- 
terată de opiniile și practicile voit deformate ale celorlalți mem- 
bri ai grupului — colaboratorii experimentatorului. Observaţii 
interesante au fost făcute și în legătură cu climatul de grup 
şi intergrupuri (cooperative sau competitive). Proiectarea unei 
atmosfere corespunzătoare este deosebit de importantă cînd se 
întîlnesc pentru un scurt timp oameni străini care au de rezolvat 
în comun anumite probleme, în organizarea discuţiilor interdis- 
ciplinare între experţi, în întrunirile diferitelor societăţi știinţi- 
fice etc. La ce tehnici se recurge spontan pentru a mări şan- 
sele. de înţelegere: între grupuri sau subgrupuri aflate în dez- 
acord, pentru a converti un grup la vederile altui grup? Cum 
pot fi optimizate aceste tehnici, prin ce mecanisme de influen- 
ţare și control ne putem apropia mai repede de obiectivul ur- 

mărit? Care sînt motivațiile cele mai potrivite pentru obține- 
rea rezultatului? lată numai cîteva probleme care por fi stu- 
diate, comparativ, pentru a vedea cît de comună și cît de ex- 
cepţională este viaţa grupurilor ştiinţifice surprinsă la nivelul 
comportamentului individual și colectiv. 

Concomitent cu încercările de reajustare a vechii paradigme 
(moditicări ad-hoc care lasă neschimbate liniile directoare) şi 
de respingere critică a noutaţilor rebele (ca irelevante, lipsite 
de precizie etc.) pentru a deproblematiza provocările gene- 
ratoare de criza — astfel de încercări îşi au de regulă pre- 
cedente încununate de succes şi constituie o parte standard a 
cercetării normale, strategii obişnuite de creștere —, reticenţa 
oamenilor de știința tața de paradigma concurentă va per- 
sista cîtă vreme nu se vor convinge că noul candidat promite 
cel puțin a) a rezolva o problemă primordială, recunoscută 
ca atare, și care n-a putut fi altfel abordată şi b) a prezerva 
o parte relativ largă a posibilităţilor concrete de rezolvare a 
problemelor pe care știința le cucerise deja graţie paradigme- 
lor anterioare. Rezulta de aici că succesele trecute ale științei, 
probate şi re-probate la scară individuală și colectivă, nu sînt 
pur şi simplu anulate. În cea mai mare măsură ele sînt re- 
Situate și regăsite în urma adoptării noii paradigme. Dar nu 
numai atît. Ele joacă, împreună cu paradigmele cu care sînt 
solidare, un rol activ și inalienabil în izolarea (identificarea) 
anomaliilor generatoare de criză, precum şi în ghidarea par- 
țială a elaborării de paradigme alternative și a alegerii finale 
între ele. Progresul intreprinderii științifice comportă emer- 
genţe şi restructurării, mecanisme interne de reglare şi sensibili- 
taţi specifice la ambianța culturală, ea însăşi mobilă, în care 
se implantează. Între a admite o teleologie a raţiunii sau a 
ştiinţei, în sens naiv sau speculativ, şi a invoca pura contin- 
genţă sau purul arbitrar, ramîne suficient loc pentru a decela 
intr-o viziune sistematic-dinamică: a) un determinism regio- 
nal mai mult sau mai puţin definit (cel al ştiinţei ca subsistem 
dinamic deschis, în stare de evoluţie și progres), b) interacţiu- 
nea sa cu celelalte subsisteme (urmărind deopotrivă efectele 
produse pe terenul științei și efectele produse de către știință 
asupra celorlalți termeni ai interacțiunii și c) felul în care, 
prin intermediul lui b), acest determinism regional este con- 
ţinut (Într-un) și reacționează asupra unui determinism socio- 
uman global. 

Resituarea și regăsirea sui-generis în cîmpul noii paradigme 
a unor vechi soluţii și rezultate concrete, istoria rescrisă a 


disciplinelor științifice, sînt și la originea unor iluzii optice 
care estompează momentele de „ruptură epistemologică“ în 
ceea ce ele au inevitabil distructiv, și majorează în schimb 
impresia unor progrese pur cumulative. Desigur, nu orice asi- 
milare a unui gen nou de fenomene sau a unei teorii stiinti- 
fice noi cere în mod obligatoriu respingerea unei paradigme 
mai vechi. Pot fi concepute o serie de raporturi? de compa- 
tibilitate între teorii vechi ṣi noi, cum ar fi: noua teorie pri- 
veşte exclusiv fenomene pînă atunci necunoscute sau le cerce- 
tează la o scară pînă atunci inaccesibilă; noua teorie este doar 
de un nivel mai ridicat decît cele cunoscute anterior. pe care 
ea le-ar lega și coordona fără să le aducă schimbări impor- 
tante etc. Dezvoltarea stiintifică ar fi atunci în esenta sa cumu- 
lativă: fenomenele de un sen nou ar releva doar ordinea care 
domneste într-un sector unde nu se recunoscuse pînă aci nici o 
ordine. În evoluția stiintei o cunostinta nouă ar înlocui ig- 
noranţa, iar nu o noțiune diferită si incomnatibilă. Unele din 
aceste raporturi de compatibilitate pot fi exemnlificate în oro- 
cesul istoric al dezvoltării stiintifice. Numai că istoria reaȚă. 
ca sursă de „fante“ enistemologice, poate fi nrenarară si citită 
în functie de cele mai variate scopuri, prin „ochelari“ foarte 
diferiti. Desi extremă. nu este cu totul vratuită judecata 
sceptică a unui Paul Valéry după care istoria — „produsul 
cel mai primeidios ne care l-a elaborat chimia intelectului“ — 
este inaptă să ne învete ceva, Întrucât „ea contine tot si dă 
exemple despre tot“ (cf. 64. n. 178). Din fericire există bune 
raţiuni de a spera că și în acest domeniu este posihilă adon- 
tarea si dezvoltarea nnei atitudini stiintifice deschisă valo- 
rilor de obiectivitate şi coerentă: valori susceptibile de avro- 
fundări şi reînnoiri. ca pretutindeni în cercetarea științifică. 
Cu toate exemplificările mai mult sau mai putin ocazionale 
pe care le putem aduce raporturilor în discuţie, imaginea pur 
continuistă forteaza lucrurile inutil și arbitrar. Aşa cum a 
remarcat cu subtilitate Bachelard (vezi 39), spiritul științific 
cu alura sa originală dintr-o epocă dată nu se poate constitui 
decît distrugînd vechiul spirit științific, eventual non-știinţi- 
fic. Cel mai adesea nou-cunoscutul nu se substituie ignoran- 
tei înţeleasă negativ ca lipsă de cunoaștere, ci proastei cu- 
noașteri, erorii subiective care trebuie distrusă, dezorganizată, 
unui „cîmp al posibilului“ pe care trebuie să-l spargem etc. 
În fapt, achiziţia cumulativă de noutăţi neașteptate se dove- 
dește a fi relativ rară în raport cu regularitatea fenomenului 
de „distrugere“ a vechilor cadre şi de resituare a celor mai 

multe din rezultatele: concrete deja obţinute, în orizontul noii 


paradigme. Nu trebuie să confundăm istoricitatea concretă, 
unică și ireversibilă a procesului de apariţie a noului cu is- 
toria recurentă, reconstituită, pe care o permite deproblema- 
tizarea şi integrarea noului la nivelul noii paradigme (o istorie 


-oarecum înversată) și nici cu planul logic în care două teorii 


ştiinţifice succesive pot fi prezentate într-un raport de inclu- 
ziune. Dar, aşa cum o să vedem, distincţia nu trebuie să ducă 
la ignorarea unuia din termenii distinși, cu centrarea exclusivă 
asupra celuilalt. 

Convins de caracterul grosier al credinţei comune într-o 
creştere regulată, naturală a ştiinţelor, Bachelard a fost și el, 
la vremea sa, un foarte fin detector al evenimentelor științi- 
fice extraordinare, a căror înţelegere reclamă o „reformă su- 
biectivă totală“, o bruscă „întinerire spirituală“. Răsunătoare, 
în epocă, a fost polemica sa cu Meyerson, epistemologul care 
„a cheltuit tezaure de meditație și erudiție pentru a demon- 
stra caracterul clasic al Relativității“ (69, p. 175). Spiritul 
științific newtonian (noţiunea bachelardiană de spirit ştiinţi- 
fic este apropiată de matricea disciplinară a lui Kuhn) este 
pentru Bachelard ireductibil la cel einsteinian. Astronomia 
relativistă, consideră el, nu s-a născut din ajustări continue 
ale sistemului lui Newton. Corijind parţial legea atracției, ra- 
finînd teoria perturbaţiilor, existau numeroase mijloace de a 
explica avansul ușor al periheliului lui Mercur -sau 
alte anomalii. Nu era nevoie, în această privință, de o revo- 
luţionare a gîndirii teoretice, pentru a o adapta datelor de 
observaţie. Din lumea newtoniană desăvârşită, din sistemul 
său închis, „nu se putea ieși decît prin efracţie“ (69, p. 42). 
Nici din punct de vedere numeric nu trebuie să vedem în 
sistemul newtonian o primă aproximare a sistemului einstei- 
nian, întrucât „fineţele“ relativiste nu decurg dintr-o aplicare 
mai fină a principiilor newtoniene. Este incorect a spune 
că universul newtonian prefigurează în liniile sale mari uni- 
versul einsteinian. Doar après coup, cînd ne-am instalat din- 
tr-odată în gîndirea relativistă, putem regăsi în calculele astro- 
nomice ale Relativității, prin „mutilări și abandonări“, rezul- 
tatele numerice oferite de astronomia newtoniană. De la sis- 
temul lui Newton la cel al lui Einstein nu se trece aglome- 
rînd cunoștințe, luînd precauţii suplimentare în: măsurători, 
rectificînd ușor principiile, ci printr-un efort de noutate to- 
tală. Doar după realizarea unei inducţii care nu este 'ampli- 


licatoare ci transcendentă — spune Bachelard — se poate 
obține, prin reducţie, știința newtoniană. Așadar, nimic în 
sistemul lui Newton, dacă ne plasăm pe punctul de vedere 
al aproximărilor, nu face previzibil sistemul lui Finstein. Nou- 
tatea celui din urmă este calitativă, de mod de gîndire, cu 
neputinţă de inferat plecînd de la primul. Însăși relaţia in- 
versă, de regăsire a sistemului lui Newton plecînd de.la cel 
al lui Einstein, i se pare impropriu denumită prin cuvîntul 
aproximare. De la un sistem la celălalt nu este vorba; de ne- 
plijarea unor zecimale, de simplificări în sînul unei materii 
numerice omogene. Simplificarea este calitativă. Sistemul new- 
tonian nu neglijează o parte dintr-un lucru, ci un alt lucru. 
Dacă continuăm să ne servim de termen, trebuie spus că în 
cazul sistemului lui Einstein a doua aproximaţie nu joacă doar 
un rol corector, cu conservarea principiului explicaţiei fun- 
damentale. Ea nu înseamnă o simplă complicare pentru a da 
seama de aberaţia legii fine în jurul legii simple; ea își poartă 
transformările pînă în intimitatea sistemului. Numai în a 
doua aproximare faptele fizice îşi manifestă prezența, dato- 
rità unei derogări de la informarea newtoniană sau gali- 
leană. Absorbind oarecum mecanica clasică și totodată rămt- 
nînd distinctă de ea, gîndirea non-newtoniană nu numai că 
beneficiază de o claritate statică datorată organizării sale in- 
terne; ea luminează cu o lumină străină și nouă ceea ce trecea 
drept clar în sine. „Fa aduce o convingere de o specie mai 
puternică decir credinţa naivă în primele succese ale raţiunii, 
căci ea se probează ca progres...“ (69, p. 53). Putem spune 
deci că noul referenţial, oricît s-ar sprijini pe cel vechi (în 
sînul căruia s-au acumulat dificultăţi, anomalii etc.) si ori- 
cât ar reacţiona, după ce s-a instituit, asupra celui vechi, re- 
considerîndu-l, nu este de conceput, dacă vrem să rămînem 
fideli procesului istoric, ca o simplă generalizare în care 
antecedentul devine un caz particular. Pentru a sesiza dife- 
renţa calitativă (de mod de gîndire) este nevoie de antrena- 
ment istoric şi spirit de fineţe, căci în mod obișnuit noi pro- 
iectăm inconştient noul referential, căruia i ne-am atașat, asu- 
pra celui vechi, denaturînd realitatea istorică originală a aces- 
tuia în cadrul unei istorii recurente, reconstruite, de a doua 
poziție. De regulă, pentru ca o teorie depășită să poată fi 
considerată un caz particular sau un caz limită al teoriei mo- 
derne care i-a succedat, trebuie să o supunem unei transfor- 
mări în acest sens, ceea ce nu este posibil decît beneficiind de 
vederea retrospectivă prin „ochelarii“ teoriei cele mai recente. 

Evident, angajarea propriu-zis ştiinţifică într-o paradigmă 
sau matrice disciplinară în scopul rezolvării unor enigme — 
ceea ce presupune şi un anumit mod de a vedea lumea, de a 
o „decupa“ în obiecte și interacțiuni proprii unei ontologii 
(şi ontogeni:) mai mult sau mai puţin regionale — nu este de 
aceeași factură cu angajarea epistemologică a istoricului în 
sesizarea şi compararea unor paradigme şi matrici incomen- 
surabile. Este totuși exagerat să se considere, pe de o parte, 
că angajarea ştiinţifică este principial incapabilă de o distan- 
yare critică faţă de propriul său referențial, iar pe de altă 
parte că istoricul sau epistemologul dispune de o poziţie, de 
un discurs etc. privilegiate care i-ar permite să treacă ne- 
stingherir de la un referenţial la altul, pentru a le învedera 
incomensurabilitatea, cu ușurința unui „desăvârșit poliglot“. În 
orice caz, — fără a nesocoti formaţia intelectuală particu- 
lară a istoricului științei (în special a aceluia care face o is- 
torie psihosociologică a grupurilor producătoare de ştiinţă), 
genul de mobilitate mentală cu care se deprinde prin înseși 
problemele de care se ocupă, precauţiunile şi asceza specifică 
pe care și le impune, capacitatea simulării secunde a vederii 
prin ochelarii cei mai diferiţi etc. —, și ţinînd seama de fap- 
tul că însăși punerea sa, sistematică şi coerentă, în situaţie 
este mediată de un anumit referențial, problema statutului 
epistemologic al istoricului de tipul lui Kuhn merită să ne 
rețină atenţia. În ce măsură, de pildă, științificitatea anga- 
jării sale împărtășește sau nu servituţile atribuite angajărilor 
ştiinţifice asupra cărora reflectează. Semnalăm doar că în acest 
punct teza unei incomensurabilităţi radicale devine genera- 
toare de paradox. 


$ 4. Analogii semnificative 


Notăm, cu titlul de sugestie, că există şi alte discipline şi 
domenii ale practicii umane care cercetează și întîlnesc, fie- 
care în felul și pe tărîmul său, fenomenul de bulversare a 
unor cadre devenite familiare şi producînd efecte de cîmp se- 
cundare, automatisme şi deprinderi „invalidate“ sub presiu- 
nea unor asemănătoare deplasări ale reţelei conceptuale sau 
de altă natură. Ne-am referit deja la mutaţiile care survin în 
cîmpul referenţialurilor morale şi ideologice în sens larg. Fe- 
nomenul se regăsește în cercetările moderne de psihologia 'per- 
cepţiei, psihologia activităţilor de rezolvare a problemelor, 

psihologia personalității şi a comportamentului, în unele teo- 
rii ale învățării ş.a.m.d. 

Experienţa, în mic, a „deplasării reţelei“, o putem realiza 
chiar și în cazul rezolvării unor probleme-standard, de ma- 
nual, care, deşi nu angajează schimbări majore în paradig- 
mele învățate, presupune local o reorganizare a situaţiei de 
plecare. „Un fulger îmi străpunse biata minte și-ntr-însul vre- 
rea mea fu-ndestulată“. Acest vers din Paradisul lui Dante ser- 
veşte de motto unui capitol din Descoperirea în matematică 
intitulat „Nașterea ideii“. Iată cum caracterizează Pólya 
experienţa pe care o trăieşti cînd rezolvi o problemă: „o cla- 
rificare fulgerătoare care face lumină, care ordonează, struc- 
turează și dă scop unor detalii care păreau pînă atunci ob- 
scure, confuze, haotice și fără nici o semnificație“ (66, p. 
240). Ideea revelatoare, care apare adesea spontan pe „scena“ 
conștiinței, introduce un element nou și pregnant, și modifică 
modul în care concepem problema. În exemplul considerat 
(vezi 66, p. 241—246), ideea revelatoare permite o lectură 
semnificativ nouă a figurii: din vălmășagul de linii şi litere 
pe neașteptate îți „sare“ în ochi imaginea-ghid a unui para- 
lelipiped. Cercurile se retrag și se estompează pe planul al 
doilea, în schimb liniile drepte avansează și capătă pregnanţă 
în prim-plan. Dar nu le mai concepem ca raze, noi referim 
acum totul la paralelipiped. Fostele raze, extremităţile lor, 
patrulaterele pe care le mărginesc ele capătă o nouă semnifi- 
caţie: ele reprezintă acum muchii, vîrfuri, feţe ale corpului 
spaţial. Cînd apare ideea, elementele își asumă roluri noi, 
capătă semnificaţii noi. 

Anomaliile care perturba organicitatea şi coerenţa sistemului 
epistemic în care sînt angajaţi indivizii unui grup ştiinţific ne 
amintesc întrucîtva de situaţiile mai elementare și mai gene- 
rale studiate de Festinger sub numele de „disonanţă cogni- 
tiva“. Psihologia cibernetică dezvăluie diferite modalităţi de 
autoreglare homeostazică și evolutivă a gîndirii. Printre di- 
recţiile autoreglării homeostazice — cum ar fi realizarea unui 
echilibru optim între „modelul informaţional“ al lumii ex- 
terne și cel al eului individului, reversibilitatea operațională, 
procesele de optimizare a alegerilor și strategiilor de rezolvare 
a situațiilor problematice după un principiu al economiei —, 
un rol important îl joacă „tendinţa sistemului gîndirii în an- 
samblu de a asimila „necunoscutul“ prin intermediul „cunos- 
cutului”, aducîndu-l la o stare de concordanţă cu una din 
structurile informaţional-operaţionale elaborate“ (70, p. 203). 

„Dacă se da „aceeași problemă“ unor specialişti diferiți, fie- 
care o va asimila (reprezenta) și aborda cu ajutorul aparatu- 
lui operaţional corespunzător specialităţii sale, „acesta fiind 
funcțional cel mai disponibil şi nereclamînd restructurări ale 
echilibrului cognitiv (informaţional). Autoreglarea de stabili- 
zare în cadrul gîndirii atinge nivelul cel mai înalt în elabo- 
rarea. expresă, deliberată a instrumentului de apărare a pro- 
priilor construcții (opinii, ipoteze, proiecte, concluzii, teorii 
etc.) în faţa presiunii influențelor externe de schimbare“ (70, 
p. 203). Într-unul din aspectele ei psihologice, lupta de opi- 
nii este expresia „celei mai rafinate forme a autoreglării de 
stabilizare (...). Fiecare „adversar“ luptă, în primul. rînd, 
pentru apărarea împotriva „perturbaţiilor“ (oscilaţiilor) pro- 
priului edificiu de idei; în al doilea rînd, el caută să-l impună 
şi celorlalți, creîndu-și o „homeostazie de siguranţă“ extra- 
polată” (70, p. 203). Cît priveşte autoreglarea evolutivă, unele 
din mecanismele ei au fost atinse în capitolul referitor la psi- 
hogeneza unui „referenţial natural“, pe baza cercetărilor de 
psihogeneza funcţiilor cognitive: jocul transformărilor regula- 
torii ca răspuns la tensiunile și disonanţele care apar între 
aptitudinea asimilativă a structurilor actuale și incitaţiile „„re- 
bele“. Dacă privim istoria științei ca pe un sistem cibernetic, 
un sistem deschis și autoinstruibil, vom regăsi, mutatis mutan- 
dis, în ceea ce Kuhn desemnează prin știință normală și ştiinţă 
revoluţionară, mecanisme subtile de autoreglare homeostazică 
ȘI evolutivă. 

Ocupîndu-se de subsistemul motivaţional (vezi 70, p. 267— 
286), psihologia cibernetică arată că stările de motivaţie se 
dezvoltă în interiorul zonei de reglare ca rezultat al cerinţei 
legii echilibrului homeostazic (în acest caz motivul reflectă o 
oscilație care trebuie înlăturată) sau ca rezultat al acţiunii legii 
dezvoltării și organizării (în care caz motivul va reflecta ne- 
cesitatea unei transformări evolutive, antientropice). De unde 
clasificarea motivelor în (a) homeostazice și (b) de dezvoltare. 
Sarcina mecanismelor homeostazice (de stabilizare) a sistemului 
integral al personalităţii constă în menţinerea coordonatelor 
proprii diferitelor nivele de organizare (subsisteme) în limi- 
tele valorilor de echilibru optim sau, în caz de deviere, în re- 
aducerea lor la starea iniţială. Pentru rezolvarea acestei. sarcini 
este nevoie de semnalizări informaţionale şi activări energe- 
tice, asigurate tocmai de motivele homeostazice. Ele declan- 
şează, orientează și susţin comportamente de redresare sau de 
stabilizare. După cum. oscilaţiile afectează coordonate de or- 

din biologic, psihologic (informaţional-cognitivă, autoevalua- 
tivă), psihosocial (etică, politică, status)... vom avea de-a 
face cu motive homeostazice biologice, cognitive, morale . .. 
Cele cognitive, care ne interesează aici, se pot activa ca ras- 
puns la diferite genuri de „perturbații“ cum ar fi privaţiunea 
informațională (vezi, de ex., experimentele asupra unor subiecți 
supuși izolării senzoriale) și disonanța cognitivă. Structurile 
cognitive ca modele informaţionale ale lumii externe includ 
necesitatea (motivaţia) de a concorda, consona cu evenimen- 
tele acesteia. Cînd mecanismele de adaptare-restructurare sau 
asimilare-integrare nu reușesc să menţină un anumit nivel dat 
al echilibrului, se declanşează ceea ce L. Festinger numeşte 
„disonanţă cognitivă“: starea de tensiune, de disconfort, care 
acţionează ca motiv homeostazic (explorarea căilor și mijloa- 
celor de restabilire a consonanţei). Putem încadra, între anu- 
mite limite, apariţia anomaliilor și a stărilor de criză în sînul 
„științei normale“ (cu performanţa pe care aceasta a reuşit s-o 
confere consonanţei cognitive între sistemul epistemic și orizon- 
tul de realitate asociat), în fenomenul de disonanță cognitivă. 
În cazul în care anomaliile sînt deproblematizate (printr-o 


“dezvoltare și precizare omogenă a paradigmei existente, prin- 


tr-o ușoară reajustare a ei cu conservarea „invarianților* de 
bază sau pe alte căi) spunem că disonanţa cognitivă a acționat 
ca motiv homeostazic. Dacă, dimpotrivă, ieşirea din criză se 
face, după eşecuri repetate ale încercărilor de tipul anterior, 
prin construirea unei noi paradigme, disonanţa cognitivă în 
cauză, care a fost la originea schimbării, poare fi asimilată 
analogic celuilalt gen de motive: motive de dezvoltare sau anti- 
entropice, caracterizate prin aceea că satisfacerea lor, în loc să 
readucă sistemul la starea inițială de echilibru (sau foarte 
apropiată de aceasta), îl comută la un nivel de organizare mai 
înalt. 

Ideile lui Festinger despre „disonanţa cognitivă“, care au 
inspirat cercetări originale în rîndul etologilor. specialiştilor 
în psihologia animală și umană, teoreticienilor (și experimenta- 
torilor) fenomenelor de învăţare (vezi 71, p: 466—469), şi-au 
dovedit valoarea şi în cîmpul investigaţiilor asupra comporta- 
mentului de grup. Mărimea disonanţei pe care o implică in- 
evitabil interacţiunea socială variază în funcţie de importanţa 
persoanei care exprimă dezacordul și de importanța problemei 
care l-a generat. Disonanţa poate fi redusă în mai multe mo- 
duri: fiecare se poate. convinge pe sine că persoana cu care 
a intrat în dezacord este lipsită de importanţă, sau că subiectul 

nu este relevant; sau își poate schimba părerea dacă nu va 
incerca, eventual reuși, s-o schimbe pe-a celorlalți. S-au făcut 
deja experimente de laborator pentru a izola factorii (și inter- 
acțiunea lor) care influențează ce mecanism anume va avea 
mai multe posibilităţi de a fi utilizat în condiţii prescrise. A 
fost studiat, de pildă, (vezi 25, p. 448) comportamentul unui 
număr de indivizi ferm convinși că lumea se va sfirşi printr-un 
cataclism. Cea mai mare parte din ei s-a strîns, în noaptea 
cînd se aştepta cataclismul, în casa unuia, pentru a fi salvaţi 
de o farfurie zburătoare. Cum profeția nu s-a realizat, persoa- 
nele respective au: fost extrem de dezamăgite și au petrecut 
cîteva ore încercînd să se liniştească reciproc. În cele din urmă 
s-a ajuns la „concluzia“ că lumea fusese salvată prin credinţa 
lor pe care puteau astfel să și-o păstreze. Alţii au rămas la ca- 
sele lor și, lipsiţi de sprijinul social, şi-au abandonat credința. 
Cei care au. rămas credincioși au încercat după dezamăgire, 
contrar comportamentului anterior „zilei fatidice“, să atrasă 
atenția publică prin conferințe de presă, să creeze prozeliţi 
(să convertească noi membri), adică au apelat la sprijin din 
afară. În termenii teoriei lui Festinger, avem aici de a face 
cu căi diferite ale încercărilor de reducere a disonanţei. Ne-am 
putea întreba, prin analogie, la nivelul unui experiment men- 
tal psiho-socio-epistemologic, cum ar fi încercat membrii 
grupului de fizicieni și astronomi convinși de justeţea Rela- 
tivității generale să reducă „disonanța cognitivă“ rezultată 
din eventuala neconfirmare a predicţiilor teoriei einsteiniene? 
Ne referim în mod special la efectul de curbare a razelor 
de lumină în cîmpul gravitațional din apropierea Soarelui. 
Deplasarea poziţiei aparente a stelelor fixe în vecinătatea 
Soarelui putînd fi observată de pe Pămînt numai în timpul 
unei eclipse totale de Soare — altfel luminozitatea mare 
a Soarelui face invizibile stelele fixe —, prima verificare a 
previziunii lui Einstein a avut loc din inițiativa astrono- 
mului Eddington la 29 mai 1919, pe timpul unei asemenea 
eclipse, cînd au fost trimise, pentru a observa deplasarea 
așteptată, două expediţii britanice, una spre coasta de apus 
a Africii și cealaltă spre nordul Braziliei. Cele două 
expediţii s-au întors cu un mare număr de fotografii ale ste- 
lelor în vecinătatea Soarelui. După cum se ştie, rezultatul 
măsurătorilor de pe plăci, publicat la 6 noiembrie 1919, a 

sarea prezisă şi cea măsurată erau suficient de apropiate, în 
orice caz mult mai apropiate decît dacă abaterea ar fi fost 
calculată cu ajutorul teoriei newtoniene a atracției maselor. 


În sfârşit, cu toate deosebirile care există între grupurile 
ştiinţifice şi cele artistice, între tradiţia de cercetare științifică 
normală și tradiţia artistică, între revoluţia ştiinţifică şi cea 
artistică, cercetările moderne de psihologie, istorie și sociolo- 
pie a artei învederează şi analogii semnificative. Astfel, după 
Gombrich, schimbările petrecute în stil (este vorba de pic- 
tură) nu se bazează doar pe o sporire a dibăciei, ci sînt re- 
zultatul unor „moduri diferite de a vedea lumea“ (24, p. 45, 
subl. ns.). lar mentorul şi prietenul său, Ernst Kris, scria în 
Psychoanalytic Explorations in Art: „Am avut drum lung 
de străbătut pînă cînd să ne dăm seama că arta nu este pro- 
dusă într-un spaţiu gol, că nici un artist nu rămîne indepen- 
dent față de premergători și de modele, că artistul, nu mai 
puţin decît omul de știință sau filozoful, aparţine unei tra- 
diții specifice şi lucrează într-o arie de probleme organizată. 
Gradul de măiestrie dinlăuntrul acestui cadru și, cel puţin în 
anumite perioade, libertatea de a modifica aceste stringenţe 
fac probabil parte din scara complexă cu ajutorul căreia. este 
măsurată valoarea realizărilor“ (cf. 24, p. 68, subl. ns.). Aşa- 
dar, ideea de referenţial îşi probează și aici valoarea opera- 
torie. Orice „punere în stiuaţie artistică“ (atît de partea crea- 
torului cât și a receptorului) este inalienabil mediată de un 
sistem specific de referinţe care se cristalizează în tradații, 
școli, curente, stiluri... Geneza, funcţionalitatea, concurența 
și succesiunea istorică a acestor sisteme de referințe, implan- 
tarea şi totodată răsfrîngerea lor culturală sînt teme de cer- 
cetare interdisciplinară extrem de actuale”. Este cunoscută 
starea de dezorientare pe care o provoacă în subiectul nepre- 
gătit, am zice lipsit de referenţialul adecvat, contactul cu 
anumite opere de artă. O putem compara cu starea resimţită 
de cei aflaţi într-o ţară străină şi cărora „le lipseşte un sis- 
tem de referinţe capabil să le dea posibilitatea de a lua cu cer- 
titudine temperatura mentală a celor din jur“ (24, p. 93). 
Gembrich a insistat cu îndreptăţire asupra rolului pe care îl 
deţin schemele în redarea a „ceea ce se vede“. Vocabularul 
unei anumite tradiţii, consideră el, intervine ca un fel de 
filtru care selectează doar trăsăturile pentru care există scheme. 
Artistul se va lăsa ispitit de motivele ce pot fi redate prin 
idiomul propriu. Atenţia sa, de exemplu, va fi focalizată 
asupra acelor amănunte care se pot împăca în mod fericit cu 

schemele pe care a învățat să le manipuleze. „Pictura este 
şi ea o îndeletnicire şi de aceea artistul va fi mai înclinat să 
vadă ceea ce pictează decît să picteze ceea ce vede“ (24, 
p: 118). De fapt este vorba, şi de această dată, de dubla 
deschidere și dubla înrădăcinare a referenţialului așa cum se 
constituie şi funcţionează el la un moment dat, într-o am- 
bianţă socio-culturală şi istorică determinată, articulind în 
cîmpul unei experienţe umane. Intervenţia mediatoare a unui 
schematism articulator, în același timp constitutiva și anti- 
cipativă atît de „orizontul de lume“ asociat genului respec- 
tiv de activitate artistică, cît și de „orizontul de subiectivi- 
tate“ al artistului (sau publicului receptor cît de cît calificat), 
dă seama, şi aici, de inexistenţa unui „naturalism neutru“, 
limbaj neutru sau „date imediate“ neutre. Ideea ochiului sau 
urechii inocente, eliberate de prejudecățile izvorîte din „de- 
prinderile conceptuale“ necesare vieţii sau dintr-o tradiţie 
acceptată ca naturală, — dincolo de ceea ce este în ea mit și 
metaforă poetică, dincolo de aspectul ei polemic la adresa 
unui academism apăsător prin rigorismul convențiilor 'şi ca- 
noanelor îndelung exploatate şi eventual compromise de epi- 
goni, dincolo, în sfîrşit, de iluziile de „inocenţă“ pe care ni 
le dau noile efecte de cîmp secundare devenite posibile prin 
crearea şi interiorizarea (sedimentarea) altor mediatori —, 
este de nesusținut în sens strict. Idealul observaţiei pure s-a 
dovedit un miraj nu numai în științe, ci și în arte. Vrind să 
stabilească „ştiinţificitatea“ metodei sale, R. Wittekower 
pretindea că, pentru el, un obiect este un obiect, un fapt este 
un fapt, un măr este nimic altceva decît un măr. „Exemplu 
nefericit, ripostează Francastel. Căci, de la Cezanne, tocmai 
mărul a jucat un mare rol în dezv roltarea artei moderne ... 
toată problematica artei moderne s-a născut în ziua în Ar 
Cézanne a descoperit că, pentru artist, mărul nu e măr, (.. 
zi în care, conform unei expresii a lui Robert Delaunay, d 
a „spart compotiera“, adică a repus în cauză raportul dia- 
lectic dintre om şi univers“ (72, p. 120—121, subl. ns.). 
Schemele învăţate de pictor îi sporesc şi totodată îi limi- 
tează receptivitatea printr-o „clasificare vizuală“ care cu 
timpul devine spontană. Orice student în arte care s-a ocupat 
asiduu cu o familie de forme are experienţa acestei metamor- 
foze. Am încă viu în minte, mărturiseşte Gombrich, șocul re- 
simțit pe vremea cînd studiam aceste formule de copii bucă- 
laţi: niciodată nu mi-aş fi închipuit că pot să existe, și brusc 
am început să văd asemenea copii pretutindeni (24, p. 210). 


Această declaraţie evocă îndeaproape ucenicia studentului în 
ştiinţe care și el învaţă să vadă lumea într-un fel care la în- 
ceput îl poate șoca, dar de care pe urmă îi va fi destul de 
greu să se desprindă. În funcție de paradigmele asimilare, de 
mediatorii articulatori (și interpretatori) de experienţă, inte- 
riorizaţi și generînd efecte de cîmp secundare, el vede (la pro- 
priu și la figurat) ceea ce altuia îi vine greu sau, cel puţin 
deocamdată, imposibil să vadă. Natura va semăna cu schemele 
sale, el o va forţa să intre în „tiparele“ sale conceptuale, să 
meargă la fel de departe — cum se exprimă Bachelard — ca 
şi spiritul său. De o aceeași inspiraţie este și expresia deve- 
nită curentă: natura imită arta. La Londra, spunea Oscar 
Wilde, nici n-a existat ceaţă înainte de a fi pictat Whistler. 


Toate aceste spicuiri dirijate de o „paradigmă epistemolo- 
gică“, acceptată ca mediator î în lecturi de texte al căr or con- 
text și a căror ambianța sînt aşa de diferite, ne pun în fața 
unor situații ce par a se preta uşor unor asimilări analogice. 
Paralelele sînt desigur sugestive, dar ele pot bloca reflecția, 
o pot orienta în mod unilateral sau o pot absorbi în iluzia unei 
P ad omnivalabile, autoverificante, ca şi cum, în 
sfîrşit (!), afla în posesia instrumentului miraculos cu 
ajutorul căruia să realizeze o unificare perfectă şi o inteli- 
gibilitate deplină a „Totului“. Nu ne propunem însă aici nici 
să ducem mai departe „schițele cu valoare de asimilatori, ana- 
logici, nici să arătăm în ce punct al unei eventuale înaintări 
s-ar impune marcarea diferenţelor, foarte adesea mult mai in- 
structive. Dar negarea instrumentului miraculos nu trebuie să 
ne facă să nu sesizăm și să nu punem în deplină valoare 
neobișnuita forţă de generalizare paradigmatică a ideii de re- 
lerenţial ca mediator al oricărei puneri în situaţie. 


$ 5. Perspective moderatoare 


Mai mulți critici ai lui Kuhn au remarcat că vederile sale 
privind incomensurabilitatea paradigmelor concurente sînt uni- 
laterale şi excesive?2. Cercetătorul polonez Stefan Amster- 
damski (vezi 78) concede că anumite schimbări în conţinutul 
cunoștințelor noastre constituie adevărate revoluţii (= nu mai 
există nici o corespondență semantică, între teoria nouă și cea 
precedentă). Dar nu sîntem. obligaţi să acceptăm, prin aceasta, 

că trecerea de la un punct de vedere la altul nu se supune 
la nici un proces raţional şi nu se poate explica într-un mod 
raţional, că lipsa relaţiei de corespondență semantică ar dis- 
truge orice punte de legătură între ele, orice cadru concep- 
tual care să le conţină. Cu alte cuvinte, faptul că nu ne pu- 
tem niciodată situa într-un punct care ar transcende istoria 
şi ne-ar permite, sub specie aeternitatis, să purtăm o judecată 
raţională asupra a două teorii incomensurabile — un fel de 
referenţial absolut, am adăuga —, nu înseamnă că trecerea 
de la o teorie la următoarea nu se supune la un proces raţio- 
nal. Dar dacă, pe de altă parte, se acceptă, pe urmele lui 
Popper şi Lakatos, posibilitatea ca trecerea să se opereze în 
mod rațional, nu sîntem obligaţi să admitem și că raţionali- 
tatea acestei treceri se datorează imutabilităţii criteriilor de 
raționalitate în istorie și faptului că aceste criterii depind ele 
însele de o „logică a descoperirii“ invariabilă. Așadar, nu tre- 
buie să reducem termenii de „raţional“ şi „iraţional” la a nu 
avea alt sens decît acela de compatibil, incompatibil cu cri- 
terii de raționalitate fixate odată pentru totdeauna în mod 
normativ. Se cere, dimpotrivă, să le dialectizăm sensul, să le 
conferim o istoricitate şi o deschidere efectivă. Dar dacă cri- 
teriile de demarcaţie a ştiinţei (a știinţificităţii) și, prin aceasta, 
și criteriile raţionalităţii în domeniul științific nu sînt imua- 
bile de-a lungul întregii istorii, nu este just să se considere 
contextul de justificare — cum s-a văzut deja — complet 
independent de contextul descoperirii. Rezultă că reducerea 
cîmpului epistemologic, în efortul de a explica mecanismul 
evoluţiei cunoștințelor științifice, doar la contextul de justifi- 
care, nu s-ar justifica ea însăși decît dacă punerea la probă, 
acceptarea și respingerea teoriilor ştiinţifice ar fi indepen- 
dente de condiţiile istorice. În locul unei pure delimitări nor- 
mative a domeniului științific este preferabil să-l concepem 
ca pe un sistem dinamic deschis comportînd de fiecare dată 
straturi și niveluri ireductibile dar și în interacţiune mutuală, 
dintre care unele sînt mai stabile (de ex. legile logicii for- 
male care stabilesc raporturile dintre propoziţii în interiorul 
domeniului științific, şi regulile de metodă ce prezidează la 
testarea, acceptarea sau respingerea lor), altele mai puţin sta- 
bile. Revizuirea expresă, activă a celor dintii este mai rară, 
se produce in extremis, după ce vom fi epuizat celelalte ten- 
tative şi „reţete“ de restabilire a echilibrului compromis. Dar 
şi ele cad sub incidenţa faptului general şi surprinzător că 
spiritul uman este capabil, pe baza rezultatelor dobîndite, să 


critice și să modifice ipotezele de plecare care i-au permis să 
atingă tocmai aceste rezultate. În plus trebuie avut în vedere 
ca pe lingă revizuirile deliberate, active, există și ceea ce 
Gonseth a numit revizuiri pasive, care se petrec în istoria știin- 
ţei ca şi în propria noastră istorie intelectuală în mod lent, 
aproape insesizabil, sub presiunea exerciţiului însuși al raţiunii, 
al sistemelor conceptuale, al propriei noastre fiinţe epistemice. 
Mai marea stabilitate a unor elemente ale sistemului — ca 
cele amintite —, ca şi ignorarea revizuirilor pasive, favori- 
zează iluzia înșelătoare că am avea de-a face cu o evoluţie 
şi o modificare permanente în cadrul unei structuri imuabile. 
În concluzie, cînd căutăm să răspundem la chestiunea „ce este 
ştiinţa şi cum evoluează ea?“, nu va mai fi vorba de a defini 
ştiinţa prin reguli și criterii normative care să-i delimiteze do- 
meniul, şi printr-o idee de raționalitate de asemenea norma- 
tivă, pe care să le considerăm ca istoric imuabile (sau exte- 
rioare domeniului de delimitat), ci va trebui să tratăm aceste 
reguli și criterii ca elemente integrante ale unui domeniu mobil 
(dinamic). Schimbările pe care acestea le suferă cer atunci şi ele 
o explicaţie, ca toate celelalte modificări care se produc înăun- 
trul sistemului. 

Pentru a sesiza problema structurilor conceptuale în cadrul 
cărora se situează revoluțiile științifice și felul în care aceste 
structuri determină condiţiile raţionale ale unei treceri de la 
punctul de vedere vechi la cel nou, trebuie în prealabil să 
deosebim între (a) revoluții locale și (b) revoluţii globale; 
(a) se referă la cazurile în care eliminarea unei anomalii cere 
o reinterpretare semantică a conceptelor la care se va recurge 
pentru a explica, de exemplu, faptul nou descoperit. Această 
revizuire nu afectează însă decît conceptele al căror cîmp de 
aplicare se limitează la un domeniu foarte particular al cer- 
cetării specializate; (b) se referă la cazurile în care elimina- 
rea unei anomalii cere o schimbare generală a conceptelor de 
bază al căror cîmp de aplicare nu se limitează la un dome- 
niu particular și a căror reinterpretare semantică modifică 
ansamblul viziunii noastre despre lume (ontologia de bază), 
relaţia cognitivă a omului cu lumea, concepţia pe care omul 
și-o face despre sine. Este vorba deci de două ordine de fe- 
nomene cu o semnificaţie culturală diferită: revoluțiile glo- 
bale sînt evenimente rare în istoria gîndirii ştiinţifice; cele 
locale se produc frecvent, aproape zilnic, în funcţie de gradul 
de specializare a domeniului respectiv de cercetare. În mod 
corespunzător credem că putem vorbi de referenţialuri ştiin- 

ţitice mai mult sau mai puţin locale sau globale. Distincția 
este importantă mai ales atunci cînd le cercetăm funcţionarea, 
intercomunicarea şi mecanismele de transformare. 

Dacă stabilim o diferenţă de natură între revoluțiile ştiin- 
ţifice (după întinderea domeniului lor), nu este suficient, con- 
sideră Amsterdamski, să spunem că ele constau în schimbări 
ale paradigmelor sau ale programelor de cercetare, astfel în- 
cît punctele de vedere anterior și posterior să fie incomensura- 
bile. Trebuie arătat și ce ipoteze făcînd parte din paradigmă 
au fost puse în discuţie şi care au fost conservate. S-ar putea 
ca tocmai ipotezele care au rezistat crizei să constituie cadrul 
raţional în care criza va fi fost depăşită şi dialogul indis- 
pensabil dintre cercetători se va fi putut menţine. Întrucît, 
in principiu, nici o credinţă, nici o regulă de metodă, nici 
un criteriu de raționalitate (începînd cu conceptele de expe- 
riență şi adevăr) nu sînt la adapost de efectele unei atare 
crize survenind la un moment oarecare al evoluţiei cunoştin- 
ţelor umane, atunci cînd ne ocupăm de tranziţii produse 
într-o istorie suficient de îndepărtată, ele ni se par incomen- 
surabiie și inexplicabile rațional, mai ales dacă înseși cadrele 
în care au fost primite ideile făcînd posibile aceste treceri 
dificile au dispărut, înlăturate în cursul crizelor succesive. 
Se desprinde de aici o importantă recomandare de metodă: 
pentru a face inteligibilă posibilitatea operării tranziţiei în 
fiecare etapă a evoluţiei cunoașterii, sîntem îndemnați să con- 
struim nu o logică supraistorică a descoperirii științifice, ci 
tabloul credințelor — ştiinţifice şi altele — îndeobște accep- 
tate în epoca în care s-a produs schimbarea. Va trebui să cer- 
cetăm modurile raţionale de tranziţie atunci în vigoare şi fe- 
lul în care oamenii de știință le-au utilizat pentru a merge 
mai departe. 

Trebuie să observăm că, aplicată la situaţii determinate”, 
opoziția rațional/irațional nu este aşa de netă cum ar putea-o 
sugera expresia ei verbală. Mai întîi nu este vorba aici de o 
lege a totului sau nimic, ci mai degrabă de un spectru cvasi- 
continuu. Distincția nu poate fi stabilită fără cel puţin un mi- 
nimum de criterii inalienabil normative. Dar nu este justifi- 
cată ridicarea lor la rang de a priori (în sens tare) sau de con- 
venţii metodologice ne varietur. În al doilea rînd, raţionali- 
tatea unei tranziţii, așa cum ne-o poate învedera o episte- 
mologie istorică, nu trebuie concepută în perspectiva unei 
istorii a științei care ar comporta o mişcare dialectică în 
sine, prearticulată structural san formal, conform unei fatalităţi 


inexorabile. Ultima fază a unei dezvoltări nu este în mod 
necesar singura posibilă şi cea mai bună posibilă. Avem deci 
nu numai obligaţia de a nu forţa istoria pentru a se potrivi 
cu orice preţ preconcepţiilor noastre, dar și libertatea de a nu 
considera ceea ce s-a petrecut în istorie ca și cînd ar fi trebuit 
să se producă în mod fatal, răpind astfel istoriei întreaga 
dimensiune a neprevăzutului, contingenţei și spontaneităţii 
creatoare. Aceasta nu înseamnă a adopta extrema „evenimen- 
țialistă“, ci doar a evita arbitrarul în favoarea unei poziţii 
realiste. 

În contextul acestor observaţii, coroborate cu consideraţiile 
anterioare ale lui Amsterdamski, putem primi concluzia aces- 
tuia după care ori de cîte ori se produce o criză, se degajă 
şi o procedură de apel. Uneori este greu s-o discernem ime- 
diat, întrucît criteriul de demarcaţie (a științificului) care pre- 
valează actualmente exclude această procedură din ansamblul 
factorilor care pot interveni în mod legitim în evoluţia cunoaș- 
terii. Această „instanță superioară“ judecă, dar ca judecător 
care poate fi judecat el însuși tocmai pentru că este un element 
al ansamblului și nu-și trage autoritatea decît din împreju- 
rări temporare. „Dacă distingem revoluțiile științifice după 
întinderea domeniului lor și a credințelor pe care ne forţează 
să le respingem, dacă recunoaştem nu numai rolul inhibitor 
al credințelor „non-știinţifice“ dar și rolul lor regulator, în 
măsura în care ele oferă cadrul în interiorul căruia se pot 
opera revoluțiile științifice fără prea multe ciocniri, dacă 
într-un cuvînt nu separăm știința de cultura umană din care 
face parte24, atunci putem evita situaţia de a avea de ales 
între o teză care face din evoluţia cunoașterii un proces su- 
punîndu-se anumitor criterii imuabile de raționalitate și o teză 
care prezintă această evoluţie ca pe o serie de salturi iraţio- 
nale de la un punct de vedere la altul“ (78, p. 50). 

Teza incomensurabilităţii paradigmelor a fost criticată cu 
titlul de renaștere a problematicii istoricismului —  relativis- 
mului hermeneutic — şi din perspectiva unui studiu al cerce- 
tării care nu este nici reconstrucție logică, nici psihologie em- 
pirică, nici sociologie, ci o „teorie a sistemelor“ sau o „pra- 
xiologie“ (vezi 79). Cercetarea este schematizată prin inter- 
mediul a trei modele (purtînd asupra cercetării la scară redusă 
în domeniul fizicii): un model al factorilor care influenţează 
direcţia cercetării, un model al coagenţei (coacţiunii) orien- 
tărilor „teoretică“ și „empirică“ ale cercetării, un model al 
tipurilor de criterii pentru a judeca produsele cercetării. Mo- 

delele îndeplinesc o funcţie dublă: articulează o parte din 
ceea ce cunoaştem deja cu privire la cercetare și ajută la 
„Prospectarea sarcinii“ (identifică obiective, probleme și re- 
surse pentru teoria cercetării). Într-o primă și foarte simplă 
conceptualizare, o întreprindere de cercetare se prezintă ca 
un Sistem care comportă componente umane, activități sau 
procese, subiect sau domeniu şi produse (sisteme simbolice — 
cunoștințe și instrumente). Atenţia se concentrează asupra 
procesului de producţie ştiinţifică, lăsînd pe planul al doilea 
ansamblul „contextului uman“ (mediul social, climatul cultu- 
ral în care se desfăşoară întreprinderea de cercetare etc.), ca 
şi contextul „repartiţiei“ și „consumului” produselor. 
Gerard Radnitzky, autorul acestei abordări praxiologice, 
privește practica cercetării ca transformare a unor complexe 
de cunoștințe (sau ipoteze), probleme și instrumente. Dintre 
multele moduri virtuale de dezvoltare ulterioară a acestor 
complexe numai unul este realizat. Activitatea de cercetare 
constă în acţiuni care, la rîndul lor, reprezintă compuși ai 
următoarelor trei activităţi ideale-tipice: (a) investigațiile în 
sens propriu (fazele de cercetare care urmează un plan și au 
ca scop să întocmească „harta“ anumitor aspecte ale siste- 
melor fizice); (b) comunicarea între cercetători (internă) și 
informaţia din exterior; (c) orientarea: a prospecta sarcinile, 
a face şi a reface proiecte, a aplica o critică internă conti- 
nuă, inclusiv a identifica greșeli, a diagnostica dificultăți etc. 
Pentru a găsi un răspuns la întrebarea: ce influenţează op- 
țiunile, ce guvernează direcția procesului, trebuie să conside- 
răm fazele unei întreprinderi de cercetare în care domină mo- 
mentul „orientare“, Fiecare din prospectele posibile consti- 
tuie un program virtual de cercetare, şi fiecare program o 
direcţie virtuală de cercetare sau o tradiţie (=o suită de în- 
treprinderi de cercetare dirijată de un program comun). Se 
pare, la prima vedere, că programul de cercetare este facto- 
rul principal, constitutiv sistemului, care domină direcția 
de cercetare. Se pune însă îndată chestiunea factorilor care 
stau la baza prospectului (de ce tocmai acest prospect a fost 
acceptat ca program de cercetare?). Tot astfel, în privinţa 
criticii interne şi a evaluărilor retrospective, după ce vom 
fi identificat și articulat criteriile de care se servesc real- 
mente cercetătorii în întreprinderea respectivă, ne vom în- 
treba: ce guvernează criteriile, ce factori le sînt subiacenţi? 


Factorii diriguitori care sînt la baza unui program de cer- 
cetare constituie un amalgam de elemente cognitive şi teleolo- 


pice şi aparţin în principal la ceea ce Polanyi a numit 


dimensiunea tacită. Dacă se vede în programul de cercetare 
expresia unei voințe de a produce o cunoaştere de un anumit 
gen, nu trebuie să se uite că o luare de poziţie faţă de ceva, 
efortul pentru a realizăăun scop sînt deja informate sau im- 
pregnate de preconcepţii partizane privind acel lucru. Indi- 
cînd doar în linii mari direcţia, programul de cercetare se 
precizează şi se modifică pe măsura dobîndirii rezultatelor. 
Nucleul factorilor care stabilizează o tradiţie de cercetare îl 
constituie preconcepţiile referitoare la teritoriu și perspectiva 
pe care acestea o implică. Cele mai generale preconcepţii fac 
parte dintr-o „imagine“ a lumii sau a cercetării. Desigur, ele 
vor evolua, dar nu pot fi schimbate radical fără ca tradiţia 
de cercetare să-și piardă identitatea și să se dizolve. Precon- 
cepţiile privind tipul de cercetare la care aparţine întreprin- 
derea de cercetare se exprimă parţial în ceea ce se numește 
ideal al ştiinţei, ideal de care depinde sistemul de criterii în- 
trebuinţat de cercetători în critica produselor. 

Aspectul teleologic al referențialului este sugestiv reţinut 
de Radnitzky prin însăşi denumirea de cîmp director intern 
dată preconcepţiilor, voliţiilor etc. care susţin programele de 
cercetare. Cînd întreprinderea de cercetare este considerată 
dintr-un punct de vedere socio-psihologic sau istoric, cîmpul 
director intern, cu tensiunile şi contradicţiile sale, este atribuit 
cercetătorilor înșiși. În perspectivă praxiologică el este consi- 
derat ca imanent sistemului de acţiuni. Modelul cu care se 
operează distinge partea internă a cîmpului director intern 
(preconcepțiile şi programul de cercetare etc.) şi partea sa 
externă. Întreprinderile de cercetare sînt situate Într-un me- 
diu intelectual”: un climat intelectual (concepţii filozofice 
asupra lumii și antropologii filozofice etc.) şi o „piaţă inte- 
lectuală“ (alte întreprinderi și tradiţii de cercetare care oferă 
surse virtuale de cunoștințe, instrumente, probleme și proto- 
tipuri). Partea externă a cîmpului director intern desemnează 
tocmai acea parte din mediul intelectual de care se servesc 
în fapt cercetătorii. Considerat ca un tot, mediul intelectual 
devine partea externă virtuală a cîmpului director intern. 
Relaţia dintre cele două părți reprezintă un aspect al cercului 
hermeneutic. 

Întreprinderea de cercetare şi partea externă a câmpului 
său director intern sînt situate într-o lume socială trăită (un 
context uman). Radnitzky numește cîmp director extern al 
întreprinderii de cercetare partea din contextul uman care 

Şi-a exercitat sau își exercită efectiv acţiunea asupra respec- 
tivei întreprinderi. Sînt cuprinși aici şi factori extraștiinţifici, 
extraintelectuali: mai ales interesele, altora decît cele ale cer- 
cetătorilor, privind cunoașterea sau instrumentele produse de 
întreprinderea de cercetare. Factorii €impului director extern 
pot funcționa manifest (de ex. ca instanţe care iau decizii 
asupra cheltuielilor de cercetare și dezvoltare) sau subteran 
(prin tradiţiile de cercetare care domină „piaţa academică“ 
de ex. influenţa celor însărcinaţi cu sistemul recompenselor 
academice şi, mai general, cu sistemul sancţional). 

Atragem atenţia asupra caracterului în parte metaforic și 
și în orice caz relativ al acestei distincții spaţializante și asupra 
faptului de a nu „citi“ ad litteram figurația vizuală pe care 
o, sugerează. Spunînd cîmp director extern se are în vedere 
că el îşi exercită din afară acţiunea asupra cercetătorilor. Dis- 
tincția ne va apărea cu atît mai relativă cu cît vom ţine 
seama de procesele prin care contextul uman în genere (eco- 
nomic, social-politic etc.), nu numai cel intelectual în ime- 
diată atingere cu întreprinderea de cercetare, este interiori- 
zat sui-generis şi convertit astfel în realități ale cîmpului di- 
rector intern. Există şi o mişcare inversă, de exteriorizare a 
cîmpului director intern, nu numai ca obiectivare a complexu- 
lui cunoaștere-probleme-instrumente, dar şi sub forma unor 
efecte produse în contextul uman în sens larg, efecte care 
ulterior vor figura printre componentele cîmpului director 
extern al muncii de cercetare, dezvoltind ca atare noi libertăţi 
şi noi constrîngeri, de fiecare dată situate, ale acestei munci. 

Aparţinînd în mare măsură „dimensiunii tacite“, compo- 
nentele cîmpului director intern sînt asumpţiuni ascunse: după 
ce vor fi fost degajate din texte și acţiuni considerate ele 
însele ca texte (ceea ce ţine de hermeneutică), se pune ches- 
tiunea normativă a posibilităţii de a fi justificate. De pildă, 
în legătură cu criteriile, partea cea mai vizibilă a cîmpului 
director intern, trebuie distinse mai multe „straturi“: a) cri- 
terii pe care cercetătorii afirmă că le întrebuinţează; b) cri- 
terii în care ei cred; c) criterii care guvernează în fapt prac- 
tica în fazele planificate şi organizate ale întreprinderii. Între 
cele trei sînt posibile coincidenţe parțiale, dar și dezacorduri 
frapante. Teoria cercetării, prin demersuri hermeneutice, va 
avea de degajat și articulat criteriile ascunse, influența asu- 
pra cercetătorilor, asupra înţelegerii sau neînţelegerii dintre ei, 
a unor tradiţii intelectuale mai mult sau mai puţin intrans- 

parente, neexplicitate. Se pune. apoi problema evaluării cri- 
tice şi a justificării criteriilor în termeni de valoare instru- 
mentală în producerea cunoașterii sub auspiciile unui program 
de cercetare dat (demersuri normative ale teoriei cercetării). 
Vederea retrospectivă de care se dispune și modelele produ- 
cerii de cunoaştere oferite de teoria “praxiologică a cercetării 
permit alcătuirea unui soi de inventar al spaţiului de ma- 
nevră, al dezvoltărilor posibile ale complexului ipoteze-pro- 
bleme-instrumente. În această reconstrucţie raţională a unei 
întreprinderi de cercetare se poate, în principiu, trasa linia 
„optimală“ de dezvoltare. Pentru a înţelege însă istoria ac- 
tuală a Științei, reconstrucţia rațională trebuie completată de 
istoria Și psiho- sociologia muncii efective a grupurilor ştiinţi- 
fice, prin luarea în considerare și a influenţei factorilor cîmpu- 
lui director extern. 


Schema cîmp director intern — cîmp director extern este 
folosită de Radnitzky în reconsiderarea dezbaterii Kuhn- 
Popper/Feyerabend-Lakatos. În întreprinderile de cercetare 
în care Situaţia este relativ transparentă, cercetătorii știu ce 
soi de răspuns poate fi acceptat ca soluţie la probleme, date: 
cîmpul director intern funcţionează bine; nu există motive de 
a reflecta critic asupra sa; el dezvoltă o perspectivă care ră- 
mîne practic stabilă, evoluînd lent. Comunitatea ştiinţifică 
funcţionează aproape ca o societate „închisă“. Se regăsește, 
în această interpretare, conceptul lui Kuhn de știință nor- 
mală. Evident, este vorba de un tip ideal, care acoperă un 
spectru mergând de la munca cvasirutinară a rezolvării de 
enigme pînă la genul de probleme evoluînd de o manieră im- 
previzibilă. În mod corespunzător, o schimbare a paradigmei 
devine o schimbare a cîmpului director intern, adică, în mod 
tipic, o schimbare în preconcepțiile privind teritoriul, o schim- 
bare a perspectivei (lucrurile sînt văzute altfel). Pentru a 
vorbi în mod justificat de o schimbare în perspectivă, este 
necesar ca teritoriile a două dezvoltări ale complexului cu- 
noaștere-probleme-instrumente, separate printr-o asemenea 
schimbare, să se acopere substanţial. 

În ce privește Fizica, schimbările de perspectivă pot fi ex- 
plicate de teoria praxiologică a cercetării în termenii celui 
de-al doilea model: dinamica procesului de cercetare ca 0 co- 

agenţă a demersurilor „teoretice“ și „empirice“. Precizăm 
că nu este în joc o explicaţie cauzală (de, tipul pe care le-ar 
putea oferi studiile de psihologie empirică sau de sociologia 
ştiinţei) ci mai degrabă încercarea de a face să se înţeleagă 

ce raţiuni avea cercetătorul să acţioneze aşa cum a făcut-o 
şi de a aprecia care erau bunele raţiuni. Expresiile „muncă 
teoretică“ și „muncă empirică“ aparţin unei stilizări a dez- 
voltărilor cunoaștere-probleme-instrumente în termenii a două 
tipuri ideale. În ce priveşte „munca empirică“ astfel ideali- 
zată, problemele poartă asupra tipicului „ce şi cum?“, iar 
cunoașterea constă în cunoștințe izolate, ipoteze, legi descriind 
stări și procese ale unui sistem fizic (=cunoaștere de tip E4). 
Datele necesare producerii cunoașterii E4, servind ca indici în 
elaborarea unei ipoteze și ca probă pentru a o testa, presupun 
construirea și operarea cu sisteme tehnice care le generează, 
iar acestea la rîndul lor implică anumite teorii pe care sînt 
fundate. „Munca teoretică“ înseamnă producerea unor sisteme 
de cunoaştere, unor modele conceptuale apte să asimileze și 
să lege între ele fragmente de cunoaștere E4. Un sistem de cu- 
noaştere se poate prezenta sub forma unei teorii particulare 
(72), cum ar fi teoria gravitaţională a lui Newton. Genul 
de cunoaștere de un ordin superior lui 72 este un sistem sau 
o familie de sisteme de cunoaștere (de ex. mecanica clasică, 
electrodinamica etc.). 


Există multiple forme de interacţiune, mai directe sau mai 
puţin aparente, Între munca empirică și cea teoretică. Astfel, 
„teoreticienii“ primesc de la „experimentatori“ ipoteze de 
asimilat; rezolvînd această sarcină, ei deduc, nu prin pură 
întîmplare, ci ca răspuns la probleme empirice, enunţuri pri- 
vind anumite trăsături ale modelului conceptual care trebuie 
să primească un „sens empiric“ și să fie apoi puse la probă. 
Cel puţin această punere la probă, care implică și un plan 
experimental, cade în sarcina cercetătorilor „empirici“ și aceș- 
tia raportează „teoreticienilor“ rezultatul. O formă de inter- 
acţiune mai ascunsă, și care face din coagenţa celor două mo- 
mente un caz particular al cercului hermeneutic, constă în 
aceea că „teoreticienii“ primesc practic întreaga informaţie 
asupra teritoriului real (aspect al unui sistem fizic real în le- 
gătură cu care. ei construiesc explicit modele, şi care, în cele 
din urmă, este şi „teritoriul“ lor) de la cercetătorii „empi- 
rici“. Aceştia din urmă primesc de la „teoreticieni“ categorii 
(un limbaj în sens larg, o perspectivă după care este conside- 
rat şi „decupat“ teritoriul) la care recurg în formularea ipo- 
tezelor etc. Cele două părţi interacționează şi cu disciplinele 
lor auxiliare corespunzătoare. 

Conceptele lui Kuhn de știință normală şi schimbare de 
paradigmă pot fi acum reinterpretate ca două tipuri de co- 


relații între dezvoltările cunoaștere-probleme-instrumente 
„teoretice“ şi respectiv „empirice“. Astfel, în știința normală, 
dinamica procesului de cercetare este un flux (cu dublu sens) 
echilibrat de probleme (sarcini) între nivelurile „teoretic“ şi 
„empiric“. În cazul schimbărilor de paradigmă, dinamica cer- 
cetării comportă o perturbare temporară a fluxului între cele 
două niveluri. Sînt tipice situaţiile „reziduurilor de, asimi- 
lare“ (conflicte latente), în care cercetătorii „empirici“ pro- 
duc cunoștințe (E4) pe care „teoreticienii“ nu reuşesc să le 
asimileze în teoria veche sau într-una din versiunile sale îm- 
bunătăţite. Deşi reziduul nu se lovește direct de vechea teo- 
rie, orice încercare de a-l asimila conduce la poziţii teoretice 
care sînt în conflict nu numai cu forma explicită a vechii teo- 
rii, dar şi — cum se poate recunoaște retrospectiv — cu 
cîmpul director intern, cu asumpţiunile privind imaginea lumii 
care stau la baza sa. Alteori intervin conflicte deschise între 
cunoaşterea E, (care prin natura sa este un „reziduu“ în sens 
trivial) şi o teorie. Inovația extraordinară implică o, schim- 
bare a cîmpului director intern. Luînd o distanță critică faţă 
de perspectiva subiacentă tradiţiei de care aparțineau, cercetă- 
torii vor fi în măsură să pună în discuţie însuși vechiul cîmp 
director intern, cum ar fi preconcepţiile asupra naturii gene- 
rale a teritoriului. Tradiţia de cercetare nu mai este astfel 
capabilă să realizeze acea „descărcare“ („Entlastungsfunktion“) 
de chestiunile filozofice ale disciplinei, proprie științei nor- 
male. Nucleul solid al cîmpului director intern nu poate fi 
supus unei verificări experimentale: el funcţionează în între- 
prinderea de cercetare aproape ca o moleculă de ADN în- 
tr-un organism în creştere (79, p. 36). Dacă ar fi prea des 
pus în discuţie, după formula „revoluţiei permanente“, știința 
ar deveni mult prea haotică pentru a realiza chiar și un coe- 
ficient satisfăcător de creştere. 

Aceste modele de stilizare a istoriei fizicii — o recunoaşte 
Radnitzky însuşi — sînt limitate. Nu numai că există şi 
alte tipuri de reziduuri (de ex. „teoreticienii“ au dedus for- 
mule cărora este greu în primul rînd să li se confere un con- 
ţinut empiric), dar se impune recurgerea și la alte modele de 
creștere a complexelor cunoaștere-probleme-instrumente (cum 
ar fi fuziunile între astfel de complexe la început indepen- 
dente, ramificaţiile în noi specialităţi, deschiderea a noi ge- 
nuri de studii etc.). 

Practica cercetării comportă o critică „internă“ continuă 
a produselor, proceselor etc. — critică avînd o funcţie de 


217 


218 


control (eliminarea erorilor) și o funcţie euristică (suscitarea 
de probleme). Ea este zisă „internă“ și în sensul că este gu- 
vernată de criterii sau presupoziţii care aparţin câmpului di- 
rector intern al tradiţiei. Reflecţia critică asupra cîmpului 
însuși survine doar în momentele de „criză“ şi ea este con- 
tinuată cu critica „externă“. Un cîmp director intern va tre- 
bui judecat mai ales după fructele sale. Dar dacă nu dispu- 
nem decît de criterii relativizate la o tradiţie de cercetare 
istoriceşte dată, devine imposibil a compara dezvoltări cu- 
noaștere-probleme-instrumente separate printr-o schimbare de 
perspectivă. Este ceea ce Radnitzky numeşte predicamentul 
istoricist. Autorul consideră că există tipuri de criterii pentru 
cunoaștere-probleme-instrumente care depăşesc tradiţiile de 
cercetare, dar ele nu oferă, ca atare, criterii operante întrucît, 
deşi fiecare tradiţie le onorează în cercetarea sa reușită, fie- 
care tradiţie le apreciază în mod diferit. Depășind tradiţiile, 
ele nu sînt totuși universale în sensul că s-ar aplica în fiecare 
situaţie. Totuși, luarea în considerare praxiologică a tipurilor 
de criterii ne poate ajuta să înţelegem de ce în anumite tipuri 
de situaţii de cercetare un tip sau altul de criterii trebuie să 
fie neglijat sau suspendat. Astfel de tipuri de criterii vor tre- 
bui specificate pentru fiecare componentă (cunoaștere-pro- 
bleme-instrumente). Dacă am considera, de exemplu, compo- 
nenta cunoaștere, specificarea tipurilor va fi făcută mai de- 
parte potrivit felurilor de cunoaștere (de la date pînă la 
sisteme de teorii), stadiilor de transformare, fazelor sau proce- 
selor de cercetare etc. Fie cazul simplu al cunoștințelor parti- 


culare (E1). O ipoteză — o cunoștință virtuală sau auten- 
tică — poate fi considerată (1) ca o structură logică, (2) ca 


un purtător de informaţie, (3) ca avînd pretenţii la cunoș- 
tere obiectivă, (4) ca soluţia unei probleme, (5) ca o sarcină: 
o cunoștință particulară de asimilat etc. Fiecărei perspective 
Îi va corespunde un tip de criterii: (1) criterii privind proprie- 
tăţile logice ale ipotezei; (2) criterii semantice; (3) criterii pentru 
proprietăți epistemice: „gradul de fidelitate“; (4) pertinenţă: 
ipoteza este un răspuns la problema în discuţie, ceea ce repre- 
zintă o garanţie împotriva schimbărilor clandestine ale pro- 
blemei; (5) asimilabilitate: pentru ca o cunoștință empirică 
despre care se pretinde că este nouă să poată fi asimilată 
(„explicată“) în corpul pertinent al cunoașterii, trebuie ca ea 
să fie logic coerentă cu vechea teorie și să nu se folosească în 
explicaţie categorii străine de cîmpul său director intern. 


Tocmai această coerență distinge știința normală în privinţa 
criteriilor. 

Există tipuri de situaţii de cercetare în care unul sau altul 
dintre tipurile de criterii trebuie slăbit, neglijat sau suspendat. 
Astfel, suspendarea exigenței de coerență între cunoștința 
nouă şi vechea teorie reprezintă, în anumite situaţii, Însăși 
condiţia posibilităţii unei inovaţii extraordinare, a unei schim- 
bāri de perspectivă. Dar suspendarea coerenţei ca principiu 
euristic nu poate fi decît temporară, altfel perioadele de ştiinţă 
normală ar deveni imposibile. De asemenea, pentru a-i da 
noii teorii „timp să respire“ (breathing space, Lakatos), fi- 
delitatea este temporar suspendată, la fel exigența semantică 
după care trebuie să știm despre ce vorbește un sistem de 
purtători de informaţie (nu este înțelept, de ex., să respingem 
un nou formalism doar pentru că nu se știe încă ce aspecte 
ale sistemelor fizice poate traduce). În ce privește exigența 
lipsei de contradicţie: în cazurile tipice, noua teorie ia „Jocul 
celei vechi înainte de a-i fi stabilit o reconstrucţie logică, în- 
cît problema non-contradicţiei trebuie cel puţin pentru un 
timp să rămînă fără răspuns riguros. Practic, a insista asu- 
pra reconstrucției logice înainte de a accepta și exploata o 
teorie, poate conduce la stagnare sau la un fel de nouă sco- 
lastică. (Pe bună dreptate autorul invocă aprecierea lui 
Feyerabend după care obiecţia că dintr-o teorie inconsistenta 
poate fi dedus orice enunț este puerilă; cercetătorii, cînd fac 
deducții, nu acţionează ca niște automate.) La rîndul său, 
pertinența este abandonată în cazurile în care o descoperire 
neașteptată sugerează un răspuns la o problemă considerată 
mai importantă decît problema iniţială cu care ne ocupam, 
sau sugerează chiar o nouă problemă, un mod nou de a pune 
problemele („serendipity“). Cerută de însăși creşterea cunoaș- 
terii, suspendarea nu anulează valoarea tipurilor de criterii ca 
principii de control al calităţii și ca principii euristice. 
Teoreticianul cercetării trebuie să examineze cum sînt apre- 
ciate tipurile de criterii într-o tradiţie de cercetare şi cum, 
cu schimbările de perspectivă, critica internă se transformă 
în critică externă care pune în discuție vechiul cîmp director 
intern subminîndu-i funcţia stabilizatoare. 

Progresivitatea în ştiinţa normală, după Kuhn, rezidă în 
puterea paradigmei de a orienta eficace resursele disponibile 
pentru a găsi soluţii la un ansamblu limitat de probleme. 
Alegerile științifice sînt „raționale“ (numai) în contextul unei 
paradigme unice (ceea ce ar evoca, în concepția lui Rad- 

nitzky, pe Wittgenstein din a doua perioadă, jocurile/forme 
de viaţă ale limbajului „care se justifică“ ale lui Winch ca 
şi distincţia lui Carnap între chestiunile „interne“ şi cele 
externe“). Întrucît cunoaşterea este produsă într-o practică 
dirijată de criterii specifice unei tradiţii de cercetare, nu există 
în istoria fizicii „criterii transcendente“ universale, nerelati- 
vizate la o paradigmă. Mai mult: datele sînt „dominate de 
teorie“, astfel că n-are sens să comparăm teorii pe care le separă 
o schimbare de paradigmă. Radnitzky consideră că, dacă 
teza incomensurabilităţii este corectă, nu mai avem dreptul 
să vorbim de progres în raport cu schimbările de paradigmă. 
Pe de altă parte însă, istoria fizicii (Galilei, Newton, Ein- 
stein, Bohr...) este privită ca exemplu paradigmatic al 
ideii noastre intuitive de progres. Dilema care rezultă de aici 
este aporetica fundamentală a poziţiei istoriciste (79, p. 46). 

Teza incomensurabilităţii care priveşte sisteme sau fa- 
milii de teorii — pune problema justificării unor enunţuri 
de tipul: „o familie de teorii A este mai bună decît o familie 
B (de ex., mecanica lui Einstein este mai bună decît cea a lui 
Newton) astfel încît schimbarea corespunzătoare de para- 
digmă să constituie un progres“. Poziţia care consideră că 
ceea ce se spune privind progresivitatea în raport cu schim- 
bările de paradigmă n-are sens, este o reeditare specializată 
a poziţiei relativismului istoric discutat în filozofia germană 
a „științelor spiritului“ de la sfîrşitul sec. XIX (Dilthey, 
Troeltsch etc.). Maniera generală de a ieşi din istoricism va 
trebui atunci să ne dea o sugestie asupra modului de a depăși 
această formă particulară a sa. Din păcate, tocmai în acest 
punct expunerea lui Radnitzky, urmînd „pragmatica trans- 
cendentală“ a lui K.-O. Apel („comunitatea științifică“ nu 
este luată într-un sens empiric, ci ca preconditie de posibili- 
tate a cercetării), devine destul de obscură. Pe scurt, Apel 
indică astfel soluţia: filozoful. ca şi cercetătorul într-o ştiinţă 
umană critico-hermeneutică (istoric, antropolog cultural, .. .), 
trebuie în același timp să participe la jocurile/forme de lim- 
baj trăit istoriceşte dat şi să-și ia distanţele sale critice (pen- 
tru a nu recădea în starea de natură). Dialectica participare- 
distanțare nu este posibilă decît dacă filozoful (cercetătorul...) 
se poate referi el însuși la un joc de limbaj „pragmatico- 
transcendental“, ceea ce înseamnă că (1) este presupus în 
toate jocurile de limbaj date istoricește (așa cum, de ex., 
„competența comunicativă“ de care vorbeşte Habermas este 
presupusă de toate jocurile de limbaj) și (2) poate fi privit 


ca un ¿deal (încă) nerealizat sau, dacă nu este realizabil, poate 
fi privit ca un principiu regulator (în sens kantian). 

Este greu de apreciat în ce măsură teoria praxiologică a 
cercetării, schițată de autor, reprezintă o variantă de lim- 
baj „pragmatico-transcendental“ şi dacă ea poate constitui 
realmente o direcţie în care trebuie căutată depășirea „predi- 
camentului istoricist“ în studiul cercetării. 

În ce privește argumentul special al „dominării teoriei“ 
asupra datelor, Radnitzky concede că datele sînt, în mod evi- 
dent, impregnate de teorie: fără teorii fizice auxiliare nu este 
posibil nici un sistem tehnic producător de date. Alte teorii 
auxiliare sînt cerute pentru componenţii umani ai sistemelor 
care produc date: de exemplu, teorii ale percepţiei și teorii 
hermeneutice referitoare la înţelegerea între ei a cercetătorilor. 
(Datorită solipsismului lor antropologic, empiriștii logici nici 
n-au resimţit necesitatea unor asemenea teorii.) Dar datele, 
deși nu sînt independente de teorie, sînt suficient de neutre în 
raport cu o anumită teorie făcînd parte dintr-o familie de 
Teorii ale căror „teritorii“ se acoperă între ele în mod sub- 
stanţial, astfel încît să fie posibilă o comparaţie și după cri- 
teriul de „fidelitate“. Cu alte cuvinte, aceleași date pot fi 
pertinente pentru a verifica ipoteze derivate din teorii apar- 
ţinînd la două familii de teorii separate printr-o e 7 Îi 
de perspectivă. Se dau și cîteva sugestii: (a) producînd date 
rezultînd din măsurători în fizica de laborator și în astrono- 
mie, se presupune că spaţiul este euclidian. Cum asemenea 
date pot fi pertinente pentru teoria lui Einstein, după care 
spaţiul nu este euclidian? Măsurătorile sînt locale, iar spaţiul 
la „scară mică“ este euclidian după teoria lui Einstein; (b) 
teza incomensurabilității are anumite consecinţe pentru teoria 
măsurii în fizica cuantică: ceea ce se introduce în sistemele 
care produc date sînt „semnale“ venind de la lumea micro- 
scopică (se acceptă că o asemenea lume își are propria sa 
realitate şi că „microteoriile“ se ocupă de ea) iar produsul 
sînt date la nivel macroscopic. În consecință, sistemele teh- 
nice trebuie să fie fundate totodată pe micro- și macroteorii 
ca și pe teoriile care leagă cele două niveluri. Dacă datele, 
ca macrodate, sînt impregnate de macroteorie, ele nu sînt, 
dacă teza incomensurabilităţii este corectă, pertinente pentru 
microteorii. În consecință, microteoriile nu pot primi statutul 
de cunoaștere în sensul că nu pot primi confirmarea. Astfel, 
teza incomensurabilităţii conduce la scepticism în raport cu 
fizica cuantică. 

Ceea ce pare a se degaja valabil din aceste rezerve formu- 
late de Radnitzky poate fi exprimat sub forma unei gra- 
dualităţi a dependenţei datelor de teorie, în funcţie de nive- 
luri și orizonturi teoretice care nu sînt neapărat incompati- 
bile sau incomensurabile, gradualitate care însă nu ne poate 
readuce la ideea purei sau absolutei neutralităţi, ci mai de- 
grabă la concepţia gonsethiană a autofundării. În rest, el nu 
neagă că diferite familii de teorii au, ca „jocuri de limbaj“, 
potenţiale diferite de a decoda lumea, reprezintă feluri dife- 
rite de a o considera; nu neagă că efectele „whorfiene“ chiar 
ale unor teorii „intervalente“ sînt diferite (că chiar teorii care 
sînt din punct de vedere matematic transformabile una în 
cealaltă fără pierderi sau distorsiune de informaţie empirică 
pot reprezenta diferite maniere de a considera lumea). Dar 
cadrul logic-conceptual în care autorul reconstruiește teza 
kuhniană a incomensurabilităţii face să se piardă multe din 
nuanțele şi mai ales retuşurile pe care însuși Kuhn le-a adus 
variantei iniţiale, prea tari, a acestei teze. Într-adevăr, deși 
consideră că în aprecierea progresului ştiinţific ideea de ade- 
văr este inoperantă, Kuhn pune în evidenţă sensul în care 
progresul şi incomensurabilitatea nu sînt pur și simplu incom- 
patibile. Perspectiva sa instrumentalista nu este însă mai 
puţin restrictivă, unilaterală (vezi 49, Postscriptum şi studiul 
introductiv al dr. M. Flonta). 

În privinţa tipurilor de criterii care ar surplomba tradiţiile 
de cercetare, trebuie să observăm pericolul de a le transforma, 
abuziv, în modele platoniciene sau în scheme transcendentale. 
În perspectiva dialecticii marxiste, depăşirea relativismului 
sceptic nu presupune ancorarea într-un Absolut care ar trans- 
cende, undeva într-o „lume a treia“ (platoniciană) sau într-o 
„Raţiune pură“, practica ştiinţifică reală aşa cum este ea con- 
ţinută în istoria mai vastă a culturilor și civilizaţiilor. Dome- 
niul practicii ştiinţifice nu face nici el excepţie de la remarca 
profundă a lui Marx: toate misterele care împing teoria spre 
misticism își găsesc dezlegarea raţională în practica omeneas- 
că şi în înţelegerea acestei practici. lar pentru filozofii 
marxişti înţelegerea acestei practici reclamă o dialectică mate- 
rialistă, în care, după cuvintele lui Lenin: „Absolutul și 
relativul, finitul și infinitul— părți, trepte ale uneia şi aceleiași 
lumi“. Dialectica, spune el, ne arată „de ce mintea omenească 
nu trebuie să ia aceste contrarii ca moarte, încremenite, ci ca 
vii, condiţionate, mobile, ca transformîndu-se unele în altele“. 
Iar în altă parte: „deosebirea dintre subiectivism (scepticism 


şi sofistică etc.) şi dialectică constă, între altele, în faptul că 
în dialectică (obiectivă) și deosebirea dintre relativ și absolut 
este relativă. Pentru dialectica obiectivă, în relativ există 
absolutul. Pentru subiectivism şi sofistică, relativul este numai 
relativ, excluzînd absolutul“ (93, p. 79, 81, 322; vezi și nota 
16 din acest capitol). Se știe că, la vremea sa, Engels respin- 
gea interpretările relativist-subiectiviste și agnostice ale unor 
limite istorice ale cunoașterii, în special acelea exprimate în 
caracterul geocentric al ştiinţelor naturii de atunci. „Pentru 
mecanica terestră, pentru fizică și pentru chimie sîntem limi- 
taţi mai mult sau mai puţin la micul nostru Pămînt, iar pen- 
tru ştiinţa organică sîntem limitați exclusiv la el. Și, totuși, 
aceasta nu prejudiciază esenţial multiplicitatea practic infi- 
nită a fenomenelor și cunoaşterea naturii...“ (36, p. 534). 
„Altceva decît o fizică, o chimie, o biologie, o meteorologie 
etc. geocentrice este pentru noi imposibil, şi aceste științe nu 
pierd nimic cînd se spune despre ele că sint valabile numai 
pentru Pămînt și că deci sînt numai relative“ (36, p. 536, 
subl. ns.). Engels vedea, dimpotrivă, în această relativitate de 
fapt însăși condiţia progresului științific. „Dacă o luăm în 
serios şi cerem o știință lipsită de centru, oprim mișcarea 
oricărei ştiinţe“ (36, p. 536). 

În consideraţiile pe care le dezvoltăm aici dăm termenului 
de centru din textul lui Engels, deja utilizat într-o accepţiune 
mai largă (oarecum metaforică) decît aceea implicată în geo- 
centrism, sensul de condiționare prin referențial a oricărei 
puneri efective în situaţie de cunoaștere științifică. 

Inevitabil unilaterale, concepţiile relativiste ajung la con- 
cluzii negative asupra valorii cunoașterii întrucît nu sesizează, 
datorită unui mod de gîndire metafizic, că obiectivitatea 
cunoașterii nu este de fapt decît reversul relativităţii ei bio- 
psihice, socioculturale, istorice. Relativitatea şi obiectivitatea nu 
se exclud decît cu preţul denaturării lor simultane, suprimînd în 
imaginaţia speculativă condiţiile reale în care obiectivitatea 
se poate constitui ca valoare umană. Într-o viziune dialectică, 
pretinsele legi eterne ale naturii, spune Engels, se transformă 
în legi istorice. Noi nu putem cunoaşte eternul decît în tre- 
cător, infinitul în finit. Dar aceasta este suficienti Este sufi- 
cient, de exemplu, „să știm că în circumstanţe identice trebuie 
să urmeze aceleaşi consecinţe. ..“ (36, p. 536). Numai în lipsa 
unei bune pregătiri logice şi dialectice se poate „infera“, din 
modificarea ipotezelor, din înlocuirea unei teorii cu alta, a 
unui mod explicativ cu altul, că o cunoaștere autentică ne 

rămîne principial inaccesibilă. Partizanilor concepţiei de sor- 
ginte kantiană a „lucrului în sine“ Engels le reproşa — cu o 
simplitate proprie minţilor clare și realiste, prevenite de greu- 
tatea care trebuie acordată, în faţa unor subtilități verbale 
evanescente, practicii științifice, dovezilor practice în favoarea 
obiectivităţii (o obiectivitate deschisă, perfectibilă, instaurată 
printr-un efort colectiv niciodată încheiat) — : mai întîi afir- 
maţia că nu putem cunoaşte lucrul în sine „iese din cadrul 
ştiinţei și intră în cel al fanteziei. În al doilea rînd, ea „nu 
adaugă nici un cuvint la cunoașterea noastră ştiinţilică, căci, 
dacă nu ne putem ocupa de lucruri, ele nu există pentru noi. 
Şi în al treilea rînd, această afirmaţie nu este decit o frază 
goală şi niciodată nu este aplicată în practică“ (36, p. 538, 
subl. ns.). Aici Engels atinge un punct esenţial. O epis- 
temologie realistă, care înțelege să rămînă într-un contact 
informaţional și axiologic mereu reînnoit cu practica știinţi- 
fică, cu vigoarea şi slăbiciunea valorilor ei reale, ştie să reziste 
tentaţiei de a rămîne prizoniera unor rezonabilități abstracte 
rezultînd din forţa persuasiva a unui discurs pretins suveran! 
„Luată abstract, ea (afirmaţia că nu putem cunoaște lucrul în 
sine, n. ns.) sună pe deplin rezonabil. Dar ce ar ieși dacă am 
aplica-o. Ce am gîndi despre zoologul care ar spune: „Cîinele 
pare să aibă 4 picioare, dar nu ştim dacă el nu are în realitate 
4 000 000 de picioare sau dacă nu are deloc picioare... 
Dar cercetătorii naturii se feresc să aplice în ştiinţa naturii 
fraza despre lucrul în sine și își permit s-o folosească numai 
cînd fac incursiuni în domeniul filozofiei. Este cea mai bună 
dovadă cît de puţin o iau în serios şi cît de puţin valorează. 
Dacă ar lua-o în serios, à quoi bon să mai cerceteze ceva? 
Considerată istoric, problema ar avea un anumit sens: putem 
cunoaște numai în cadrul condiţiilor epocii noastre și în limi- 
tele lor“ (36, p. 538). 

Desigur, limitele istorice de care vorbea Engels, în particu- 
lar caracterul geocentric al ştiinţelor naturii, au fost în bună 
parte depășite. Se vorbește azi, în literatura marxistă, de ur 
„negeocentrism gnoseologic“, asociat unei revoluţii a cunoaşte- 
rii prin care științele naturii au ajuns să instaureze orizonturi 
de realitate negeocentrică (în fizică, în chimie, în biologie etc. 
vezi 118, p. 56 şi urm.). Dar modul de raţionare al lui 
Engels, care presupune că pentru a combate relativismul nu 
este necesar să fim în posesia unor „adevăruri definitive de 
ultimă instanță“ (à la Dibring), rămîne valabil. 


Există şi alte încercări de a aborda practica ştiinţifică în 
termenii unei teorii a sistemelor. Dintr-o asemenea perspectivă 
(vezi 81), raționalitatea transformărilor ştiinţifice ar consta, 
schematic, în aceea că înseși condiţiile în care au loc indică 
direcţia generală în care se orientează: de-a lungul palierelor 
succesive de reorganizare și de stabilitate provizorie, sistemul 
practicii ştiinţifice se orientează spre forme de autoorganizare 
din ce în ce mai integrate (=—îmbrăţișează aspecte tot mai 
diversificate și contrastate ale realității şi tipuri de situaţii 
tot mai variate). Această evoluţie presupune deopotrivă o 
creştere a complexității şi o întărire a autonomiei. Ideea de 
adevăr reapare atunci nu ca o imagine în sens propriu repre- 
zentativă a ceva exterior gata dat, ci ca o adecvare relativa la 
un dinamism asimilator: gradul potenţialului și performanței 
integratoare. 


Trebuie să observăm că majoritatea criticilor aduse unora 
din vederile lui Kuhn vin din direcția unor reconstrucții ale 
practicii științifice mediate de alte referenţialuri. Adică pre- 
supun o deplasare a rețelei conceptuale. Nu punem acum în 
discuție valoarea lor descriptivă, normalizantă sau optimi- 
zantă în raport cu practicile ştiinţifice oarecum naturale, pri- 
mare. Le acceptăm, pentru moment, ca perspective comple- 
mentare care pot constitui tot atîtea puncte de sprijin în cri- 
tica și depășirea a ceea ce fiecare poate avea unilateral și 
excesiv. În acest sens sînt de reținut răsfrîngerile lor modera- 
toare asupra „incomensurabilității“ kuhniene. O concepție 
realist-operatorie asupra teoriei cercetării, cum este cea 
marxistă, va impune ca naturală exigența ca declaraţiile epis- 
temologice, asociate propriului lor „cîmp director intern“, să 
nu planeze într-o aia pură și închisă, sieși suficientă, 
graţie unei detașări pretins suverane de practica științifică. 
Apare atunci riscul de a se crea probleme, dificultăți şi fun- 
daturi artificiale, care să nu fie și ale practicii științifice, ci 
doar ale respectivei metateorii. Se întîmplă adesea, ca să 
parafrazăm cuvintele lui Marx, ca nu numai soluţiile, dar și 
problemele să conţină o mistificare provenind de la cadrul 
conceptual în care apar și sînt puse. Cele două orizonturi — 
al practicii științifice și al teoretizării epistemologice în sens 
larg — nu se confundă. Este necesar, în particular, să distin- 
gem în ce măsură impasul relativist este al practicii științifice 
însăși — În acest caz atenţia va purta cu precădere asupra 
demersurilor prin care această practică îl depăşeşte sau îl 
poate depăși în felul său — şi în ce măsură este al respecti- 

vei teorii filozofico-epistemologice, reclamînd atunci demer- 
suri filozofico-epistemologice de depășire, eventual revizuiri 
ale însuşi cadrului a a ia în care impasul apare ca 
problemă teoretică. Între cele două orizonturi sînt posibile 
medieri și interacțiuni, astfel încît practica științifică și cea 
filozofico-epistemologică să se deschidă una alteia într-o soli- 
daritate mutual profitabilă. 

Deși ne îndepărtăm astfel de contextul psihosociologic al 
activității grupurilor științifice — şi tocmai acest context are 
o semnificație imediată pentru tema noastră — vom insista 
încă asupra unor răsfrîngeri moderatoare din partea unei alte 
articulări a practicii științifice: metodologia deschisă. 


$ 6. O normalizare metodologică a schimbărilor 
revoluţionare 


Ca savant și ca filozof, Gonseth a participat activ la pro- 
fundele transformări care au avut loc în disciplinele matema- 
tice şi fizice de la începutul secolului. El a fost totodată unul 
din martorii cei mai avizaţi ai „spectacolului“ asupra căruia 
nu a încetat să reflecteze în stilul serios al cercetării. Reîn- 
noirea frontului cunoașterii punea în cauză unele din punc- 
tele sale esenţiale și elementare de sprijin. „Problemele legate 
de certitudine și adevăr se puneau din nou, dar în condiţii pe 
care însuși progresul cercetării le făcea, în mod paradoxal, 
dificile“ (73, p. 402). Se vorbea pretutindeni de criză. Valoa- 
rea a ceea ce mai tîrziu va dobîndi forma articulată a filozo- 
fiei şi metodologiei deschiderii la experienţă (vezi 38) prove- 
nea în parte de la un iniţial „afilozofism“: grija de a elucida 
şi de a elabora o materie științifică de dată relativ recentă 
în absenţa voită a oricărei instanţe de legitimitate constituită 
anterior sau exterior cercetării ştiinţifice. Acest „afilozofism“ 
inițial echivala în fapt cu o primă opţiune filozofică încă 
neexplicitată: decizia de a pune în valoare în mod sistematic 
mărturia cercetării, în toate împrejurările în care aceasta se 
găsea confruntată cu ceea ce formulase și instaurase anterior. 
Ce garanții mai putea prezenta însă o asemenea mărturie în 
condiţii de criză, cînd cercetarea însăşi și metodele sale erau 
puse în discuţie? „Cearta“ care diviza cercetătorii nu era o 
contestare a cercetării de către ea însăși? Cu alte cuvinte, nu 


constituia un act temerar, ba chiar arbitrar, faptul de a face, 
prin opţiunea prioritară, din cercetarea științifică o instanță 
privilegiată de evaluare, de judecată și decizie? În concepția 
lui Gonseth cercetarea n-ar fi ceea ce este dacă n-ar putea fi 
chemată să depună mărturie împotriva ei însăși. Ea n-are 
nimic dintr-o persoană care s-ar contrazice pentru că n-ar 
repeta exact ceea ce ar fi spus deja. „Această punere sub 
acuzaţie a vechiului de către nou n-are nimic arbitrar, ea este 
ca respirația însăși a cercetării“ (73, p. 404). Gonseth îşi 
amintește de felul în care Einstein expunea, la Ziirich, dilema 
în care se găseau pe atunci fizicienii: trebuie să renunțăm la 
cinematica clasică şi la formula atît de evidentă a compunerii 
vitezelor, sau trebuie să renunțăm la ecuaţiile lui Maxwell. 
Situaţia, adaugă el, nu comportă pentru fizician o adevărată 
libertate de alegere, în sensul că nici nu putea fi vorba de 
abandonarea ecuaţiilor lui Maxwell. Acestea se găseau inves- 
tite cu o semnificaţie privilegiată cecurgînd din poziţia lor 
centrală într-o întreagă înlănţuire de raționamente, rezul- 
tate și aplicaţii reușite. „Or, soliditatea unei atari înlănţuiri 
ŞI siguranța pe care aceasta o oferă cercetătorilor pot fi de 
așa natură încât, atunci cînd ele intră în conflict cu anumite 
evidențe? dintre cele mai bine ancorate, riscurile cele mai 
grave de a greşi ni le aduce tocmai opţiunea în favoarea 
evidenţelor“ (74, p. 32). Într-o situaţie de acest gen, în care 
nici rațiunea teoretică nu este singură stăpina jocului, nici 
raţiunile practice considerate izolat, trebuie văzut ce este cel 
mai convenabil de păstrat sau de înlăturat. Se va recurge, în 
vocabularul lui Gonseth, la principiul idoneității optime 
(=al celei mai bune convenanţe în situaţie), a cărui aplicare 
sau observare este ireductibilă la desfășurarea unor proceduri 
algoritmice. Revendicînd pentru sine cea mai deplină libertate 
a examenului, cercetătorul trebuie să știe totodată că perico- 
lul acestei libertăţi este afirmația arbitrară. De asemenea, el 
trebuie să se supună mărturiei faptelor, dar să și știe că 
aceasta îl poate duce la o aservire față de aparenţe. Liber- 
tatea şi supunerea evocate nu sînt coordonate din capul locu- 
lui. „Arbitru rămîne cercetătorul, principiul arbitrajului său 
rămînînd căutarea idoneităţii optime, și nimeni nu poate fi 
în această privinţă un judecător mai bun“ (74, p. 33). O 
cercetare care optează în același timp pentru libertatea exa- 
menului şi pentru deschiderea lu experiență, care își asumă 
sarcina să le pună de acord în vederea idoneităţii optime, 
consideră Gonseth, şi-a cîştigat prin însuşi acest fapt auto- 

nomia ei metodologică și filozofică, fiind în măsură să refuze 
orice filozofie care în principiu i-ar fi anterioară sau exte- 
rioară. sai 

Desigur, în practica efectivă, ambianța intelectuală, filozo- 
fică şi culturală, în care se înscrie munca ştiinţifică, joacă un 
rol activ, atît prin asimilarea ei specifică în mediul intern 
al cercetării, cît și ca rezultat al unei interacțiuni care pro- 
duce efecte de ambele părți. Sensul în care această ambianța 
joacă un rol activ poate fi pozitiv (condiţii actuale sau pre- 
condiţii de posibilitate în general favorizante, euristice, opti- 
mizante) sau negativ (de obstacole epistemologice, de pildă), 
cu o întreagă gamă de variaţii între cele două extreme. Auto- 
nomia de care vorbeşte Gonseth este în fapt relativă, dar 
tocmai ea este elementul cel mai relevant pentru proiectul 
și modelul său metodologic al cercetării, limitat ca atare 
intern şi extern, în orice caz diferit de proiectul unei recon- 
stituiri istorice cvasicomplete a diferitelor episoade determi- 
nate ale progresului ştiinţific. Dealtfel, chiar și în cazul lucră- 
rii lui Kuhn, mai apropiată de preocupările și stilul unei epi- 
stemologii istorice, mediul extern sociocultural, intelectual 
este de regulă neglijat. Accentul cade pe ceea ce este intrinsec 
şi esoteric în munca puternic profesionalizată a grupurilor 
ştiinţifice. El este numai menţionat ca înlăturat cu bună 
ştiinţă şi reţinut (dar neanalizat) fie în proiecția sa la nivelul 
„matricei disciplinare“ (jucînd un rol funcţional cel mai ade- 
sea tacit, ca preconcepţie asupra orizontului de realitate spre 
care este orientată paradigma, asupra omului ca agent al res- 
pectivei întreprinderi de cercetare, asupra genului de cunoaş- 
tere legitimă produsă prin funcţionarea dispozitivului episte- 
mic în cadrele căruia se acumulează tradiţiile științei nor- 
male. ..), fie în intervenţia sa explicită proprie momentelor 
de „cercetare extraordinară“, în discuţiile critice asupra para- 
digmelor, cînd preconcepţiile devin obiect de focalizare a 
atenției şi în consecință reclamă o anumită tematizare. O 
amploare meritată este acordată acestor largi cadre de con- 
cepție și viziune a lumii de către istoricul gîndirii științifice 
care a fost A. Koyré. 

Așadar, instruit de lecţia crizelor care atinseseră pînă în 
fundamentul lor fizica şi matematica, şi totodată făcînd din 
cercetarea ştiinţifică o instanţă privilegiată de evaluare, de 
judecată şi decizie, Gonseth a respins legitimitatea oricărei 
instanțe pe care nici o criză n-ar trebui vreodată s-o pună 
în discuţie. Instanţa pentru care optase nu avea nimic abso- 


lut. „Ceea ce o distingea între toate (de pildă, în raport cu 
instanța reflecţiei speculative, personificată de Bergson în 
polemica sa cu Einstein, sau în raport cu diferite programe 
fundaţioniste, fie ele regionale sau totalitare, de reconstrucție 
a cutărei discipline ori a ştiinţei însăşi pe fundamente ne 
varietur, graţie unei Logici, Metodologii sau Filozofii preala- 
bile erijate în instanță definitivă, în sursă originară de garan- 
ţie şi autenticitate... n. ns.) rezidă în aceea că ea este inves- 
tită cu puterea de a se corija pe sine fără a avea să se supună 
legii unei alte instanțe de legitimitate. Or, tocmai faptul de 
a-i conferi şi de a-i recunoaşte capacitatea de autocorecție 
făcea din ea instanța celei mai bune convenanţe, instanţa 
readusă la zi în mod constant și în consecință capabilă să 
decerneze ea însăşi brevetul celei mai bune convenanțe* (73, 
p. 411). Iată de ce chiar în situația de criză și prin exemplul 
efortului pe care-l făcea pentru a ieşi din criză, cercetarea 
științifică rămînea cel mai sigur model de cercetare eficace. 
Dar pentru a nu recădea în eroarea arbitrarului unei antici- 
pări sumare și precipitate, trebuia să nu se piardă din vedere 
că determinarea științificului rămîne în stare de incompletitu- 
dine. Știința nu este încă riguros delimitată nici prin definiţia 
sa, nici prin explicitarea metodelor sale, nici prin indicarea 
domeniului său de validitate. Pentru ca practica științifică să 
intre progresiv în posesia procedurilor sale eficace, nu e indis- 
pensabil ca ea să dispună în prealabil de o metodă clar for- 
mulata. Situaţia seamănă cu aceea a deprinderii folosirii unei 
limbi (73, p. 424—425). Pentru a fi în măsură s-o vorbeşti 
corect, nu aștepți să dispui de un lexic complet şi de o gra- 
matica bine făcută. Atît sintaxa cât și vocabularul se dobîn- 
desc participînd la activitatea unui mediu lingvistic, adică 
participînd în același timp la anumite activităţi în comun si la 
coordonarea limbajului cu aceste activităţi. Dicţionarul și 
gramatica nu sînt inutile. ba pot chiar să devină indispensa- 
bile. Dacă îi explicitează regulile şi textura, nu ele fixează reali- 
tatea totodată imperioasă și indefinibilă pe care o numim 
geniul limbii. La fel în ce privește practica și spiritul cercetă- 
rii. Ansamblul celor care participă la cercetare formează un 
mediu euristic capabil să transmită spiritul de deschidere 
şi starea adusă la zi a practicii asigurate. Metoda se 
desprinde de aici printr-o conştientizare retrospectivă. Ea 
vizează practica așa cum o teorie vizează aplicaţiile sale, 
dar nu o definește în mod originar. Dacă sintaxa unei 

limbi nu-şi are sursa sa primă într-o gramatică gata 
făcută, rămîne totuși „un puternic lucrător al limbii“ în sen- 
sul că o gramatică bine făcută exercită asupra limbii o acţiune 
capabilă s-o reformeze și s-o remodeleze. Nici activitatea de 
cercetare nu-și are sursa sa primă într-o metodă gata explici- 
tată, căreia n-ar mai avea decir să-i fie fidelă. Totuși studie- 
rea. metodei este un puternic instrument al cercetării. „Căci 
o metodă bine structurată, dacă se adevereşte că cercetarea i 
se poate conforma, exercită asupra activităţii însăși de cerce- 
tare o retroacţiune care o face mai precisă şi mai sigură de 
sine. Se poate spune chiar că cercetarea metodei contribuie la 
a determina, într-o situaţie dată, ce este activitatea de cerce- 
tare, — şi la a determina în acelaşi timp care pot fi obiectele 
acestei cercetări“ (73, p. 425). 

Din această atitudine echilibrată s-a născut metodologia 
deschisă pe care am reconstituit-o în extenso şi am analizat-o 
în altă lucrare (38). Vom reţine aici, pe scurt, doar ceea ce se 
înscrie în perspectiva indicată de însuși titlul acestui paragraf, 
în primul rînd schema în patru faze a procedurii normale a 
cercetării științifice. Ea pune în lumină legitimitatea unei alte 
strategii a cercetării decît aceea a fundamentului pus odată 
pentru totdeauna și din care totul să decurgă cu o necesitate pur 
raţională: strategia angajării și înaintării sub sancţiunea suc- 
cesului sau eșecului, care îşi implantează rădăcinile în mediul 
euristie pe care îl constituie cercetarea în exerciţiu. Problema 
începutului nu mai ia atunci o formă paradoxală, primind o 
dezlegare operatorie, relativă, în mers (vezi 112). 

Să rememorăm, succint, schema procedurii normale. Prima 
fază este aceea a degajării, punerii și enunţării problemei. 
Ea nu se realizează nici în vid (plecînd de la zero), nici în 
absolut (plecînd de la o bază perfect purificată și garantată), 
ci în situaţia de cunoaștere în care cercetătorul este inaliena- 
bil angajat, situaţie care îşi are datele și normele sale. Se 
întîmplă adesea ca problema (integrarea unei observaţii noi, 
realizarea unui proiect etc.) să poată fi rezolvată în cadrul și 
cu mijloacele proprii situaţiei de cunoaştere în sînul căreia a 
apărut. Cînd problema persistă însă, în ciuda eforturilor de 
a o reduce conform datelor şi normelor situaţiei, se trece la 
a doua fază a procedurii: căutarea și formularea unei ipoteze 
plauzibile. Într-o a treia fază, ipoteza este pusă la probă 
într-un orizont de experimentare în sens larg. În cea de a 
patra fază, se revine la situaţia de plecare în intenţia de a-i 
integra evaluările și rezultatele din faza a treia. Uneori acest 


lucru nu este posibil decît cu preţul unor revizuiri mai mult 
sau mai puţin profunde ale situaţiei de la care s-a plecat. 

Trebuie remarcat că această idealizare (tipificare) metodo- 
logică ţine seama de condiţiile reale ale cercetării căreia îi 
consacră de drept libertăţile şi constrângerile pe care le com- 
portă de fapt, şi numai în mod secund dezvoltă o funcţie 
normativa și justificatoare. Între faptele şi cerințele de care 
schema trebuie să dea seama prin resursele metodologiei deja 
articulate în care se situează, reținem: a) orice demers știin- 
tific real se desfăşoară într-o situație de cunoaștere în care 
savantul dispune de o anumită cunoaștere prealabilă, de anu- 
mite procedee de cercetare și de un anumit limbaj preconsti- 
tuit: b) situaţia de cunoaștere nu este niciodată exhaustiv 
analizată, comportă indiscernabili, elemente inalienabile, o 
deschidere la imprevizibil. Nimic nu ne permite să izolăm în 
ea, dinainte şi definitiv, ceea ce practica ulterioară a cerce- 
Tării va putea învedera ca rezistent sau precar; c) în mod 
normal cercetătorul se află într-o stare de incompletitudine 
informaţională. Schema de procedură (strategia) metodologica 
trebuie să fie astfel concepută încît incompletitudinea infor- 
maţională să nu-i blocheze funcţionarea şi să o marcheze sui- 
generis de-a lungul tuturor fazelor, începînd cu formularea 
problemei de cercetare și sfîrşind cu inserarea în informaţia 
structurată proprie situaţiei de plecare a complementului de 
informaţie ve care o reprezintă ipoteza de acum probată. 
Condiţiile de incompletitudine şi incertitudine informaţională, 
defavorabile la prima vedere, asigură cercetării deschiderea la 
experienţă şi de asemenea, drept urmare, indispensabila sa 
facultate de a face ca eroarea să servească la progresul cunoaș- 
terii: d) același obiect sau domeniu al cunoașterii este sus- 
ceptibil să se prezinte sub aspecte diferite: orizonturi de 
cunoaștere şi de realitate care nu sînt în mod obligatoriu 
coordonate sau reductibile între ele. Problema este de a găsi 
(de a concepe) modalităţile punerii lor în raport actual şi 
adecvat; e) trebuie asigurat dreptul metodologic de a proce- 
da la reinterpretări, revizuiri și mutații pe care progresul 
cunoașterii le face indispensabile. În mod complementar este 
necesar să se asigure metodologic salvarea a ceea ce a fost 
dobîndit — în măsura în care rămîne valabil — și a inalie- 
nabililor, de-a lungul acestor metamorfoze si dialectizări; 
f) trebuie să se facă loc, metodologic, depăşirii unor praguri 
de precizie şi, mai general, a pragurilor de interpretare, din- 
colo de care cercetarea trebuie să producă și să facă apel la 

mijloace noi; g) concepţia pe care ne-o facem despre limbaj 
trebuie să-i asigure acestuia, metodologic, ansamblul funcţiilor 
sale eficace etc. 

Toate aceste fapte și exigenţe metodologice sînt constitutive 
unei strategii a angajării, înaintării și revenirii la situaţia de 
plecare, și incompatibile cu o strategie a fundării definitive. 
Trecerea la o situaţie evoluată nu urmează o necesitate strict 
logică. Ea răspunde unor cerinţe de idoneitate şi comportă un 
moment de creaţie (mentală sau tehnică) imposibil de redus la 
o procedură formalizatoare. Dar această trecere nu are ca 
efect obligatoriu ștergerea pur şi simplu a situaţiei de plecare. 
Aceasta poate să comporte elemente inalienabile care totuşi 
nu pot fi reluate ca atare în situaţia evoluată. Sensul şi întin- 
derea lor pot fi modificate prin însăși coordonarea dialectică 
a celor două situaţii. Schema face loc în mod explicit și unei 
răsfringeri (prin feed-back-uri pozitive sau negative) a faze- 
lor ulterioare asupra celei de plecare, fără de care nici nu s-ar 
vedea cum sînt posibile, metodologic, controlul și evoluţia 
concepțiilor ştiinţifice. Metodologia idoneistă ne eliberează 
astfel de o viziune prea închisă și oarecum prea rigoristă asu- 
pra practicii ştiinţei normale în sensul lui Kuhn, dar mai ales 
de concepţia eronată după care autenticitatea cercetării știin- 
țifice ar ţine de ancorarea sa într-o situație de plecare de o 
validitate necondiționată. Ea deplasează „normalitatea“ asu- 
pra întregului ciclu care conţine ca un episod important şi 
ceea ce Kuhn numeşte cercetare extraordinară (revoluţionară), 
fără să anuleze diferenţa între cazurile în care problemele se 
reduc mai mult sau mai puţin imediat la datele şi normele 
situaţiei de plecare, şi cazurile în care rezolvarea lor reclamă 
reorganizări şi uneori mutații profunde, — dar conferind acti- 
vităţii de cercetare în genere, oricare ar fi locul care-i revine 
în schema celor patru faze, mai multă deschidere, libertatea de 
a se desprinde de un atașament orb, cvasiscolar față de cadre 
si norme deja disponibile, libertatea de a introduce modificări 
în poziţiile anterioare, de a se deschide noului, imprevizibilu- 
lui. Se înţelege că nu toţi cercetătorii în acelaşi mod și în 
aceeasi măsură, și nu în toate împreiurările cercetării, vor da 
acestei libertăţi relieful unor creaţii revoluţionare. Nu este 
însă mai puţin important a o codifica metodologic şi a o con- 
feri, virtual, oricărei cercetări, oricît de modestă, care contri- 
buie sui-generis la evoluţia și progresul cunoaşterii. În mod 
corespunzător, concepţia idoneistă va acorda referenţialurilor 
individuale și colective care mediază punerile în situaţie de 


cercetare mai multă elasticitate şi deschidere la ajustări şi 
modificări sub presiunea și ca efect al propriului lor exerci- 
ţiu şi al rezultatelor acestui exercițiu, evitindu-se totodată 
extrema revoluţiei epistemologice permanente. 

Schema procedurii în patru faze, căreia istoria cunoașterii 
științifice îi oferă numeroase exemple, nu vizează totuşi ordi- 
nea succesiunii propriu-zis istorice, cronologice, a diferitelor 
faze ale cunoaşterii. Ea este mai degrabă o schematizare a 
articulării ei metodologice?8. Distincția este importantă. Într- 
adevăr, situaţiile dialectice de care vorbeşte metodologia des- 
chisă (între diferite orizonturi de cunoaștere și realitate care 
interacționează) sînt situaţii ale căror elemente există simul- 
tan și sînt în raport real (actual) unele cu celelalte (vezi 38, 
p. 85 şi urm.). Dacă într-o perspectivă cronologică, scrie 
Gonseth, o concepţie depăşită este, prin aceasta, o concepţie 
declasată și înlocuită, într-o perspectivă metodologica, două 
concepţii (dintre care una a dia pe cealaltă în întinde- 
re, în fineţe, în profunzime etc.) pot foarte bine să coexiste. 
Ele se pot plasa la niveluri de cunoaştere foarte diferite, pot 
aparţine unor orizonturi de realitate diferite. Cea dintii poate 
rămîne indispensabilă, continuînd să formeze fundamentul 
inalienabil al celei de-a doua. Aceasta este chiar condiția de 
realizare a situaţiei dialectice în care a doua concepţie se 
răsfrînge asupra celei dintii pentru a o modifica. De exemplu, 
conceperea mecanicii (începînd cu Galilei) şi angajarea sa 
eficace în explicarea și predicția confirmată a fenomenelor viza- 
te reprezintă o „punere în cauză dialectică“ a calităţilor sen- 
sibile (secundare). Dar acestea nu sînt pur și simplu scoase din 
joc; ele rămîn încă valabile într-un anumit cadru pe care nu 
aveam mijlocul de a-l preciza înainte ce a fi construit meca- 
nica și de a o fi supus probei. Odată făcută însă această 
experiență, ne dăm seama că așa-zisele calități sensibile con- 
stituie mijlocul unei prime aproximări a realului și că validi- 
tatea lor este legată de condiţiile acestei prime apropieri. 
Experienţa care a dus la înlocuirea lor cu alte „calități“, pen- 
tru a răspunde la exigenţe precizate experimental, presupunea 
calitățile secundare. Angajarea „calităţilor primare“ într-o 
experiență reală nu se poate face fără recursul la calităţile 
secundare. La rîndul său, teoria cuantelor conduce nu numai 
la conceperea şi angajarea unor calități primare supleind cali- 
tățile sensibile secundare dar şi la conceperea unei lumi pri- 
mare reducînd la rolul de lume secundară (și numai approché) 
tot ceea ce numim lume naturală sau lume a fenomenelor la 

scara noastră, Însăşi ideea de fenomen trece la rangul de. con- 
ception d'approche pe care trebuie s-o abandonăm cînd se trece 
la studiul orizontului realităţilor cuantice, pentru că înce- 
tează a mai fi adecvată. Aceeași degradare o suferă, odată cu 
ideea-cheie de fenomen, ansamblul evidenţelor noastre natu- 
rale (referitoare la spaţiu, timp, calitate, cauzalitate etc.). Dar 
aceasta nu înseamnă deloc, în concepţia lui Gonseth, că în- 
treaga noastră armătură intelectuală „de prim plan“ prin care 
se ia contact cu lumea zisă fizică a devenit dintr-o dată in- 
operantă și fără valoare. Ea este inalienabilă; nici o cunoaştere 
de „plan secund“ nu este accesibilă fără concursul său prea- 
labil. Dar ea nu mai are decît o validitate sumară şi preala- 
bilă (une validité d'approche) care nu mai este ultima diacro- 
nic și ca profunzime, nici prima în eficacitate. 


Tor astfel spaţiul intuiţiei noastre rămîne o formă inaliena- 
bilă a sesizării de către noi a lumii exterioare. Ea poartă în 
sine totodată structura organizării noastre mentale „naturale“ 
care ne asigură o cunoaștere eficace la scara noastră, dar 
sumară într-un orizont de o contextură mai fină. De-a lungul 
dialectizărilor la care a fost supusă în activităţile geometri- 
zante, această intuiţie poate fi reintegrată, ceea ce are ea 
absolut constrîngător în viziunea noastră naturală trebuind 
să fie moderat prin conştientizarea relativităţii propriei noas- 
tre organizări mentale. Desigur, intuiţia noastră naturală nu 
poate fi constrînsă prin decrete ad-hoc să nu se exercite decît 
într-un domeniu limitat. Nu stă în puterea noastră să ne 
desprindem de ea ca de un simplu veșmînt sau ca de un sim- 
plu instrument. Spunem că ea este inalienabilă. Ceea ce nu 
înseamnă că este a priori în sens tare sau ireformabilă, căci 
s-a dovedit a fi revizuibilă în mai multe moduri. Mai întâi, 
nu ne este interzis să reinterpretăm sub o altă formă ceea ce 
ea ne prezintă și nu poate să nu ne prezinte, în cadrul unei 
cunoașteri lărgite, probate, la nevoie chiar revizuite cu bună 
ştiinţă. În al doilea rînd, ne-am dovedit capabili (nu o ştiam 
dinainte şi a trebuit să învăţăm) să suprapunem intuitiei 
noastre primare, sprijinindu-ne chiar pe ea pentru a ne înde- 
părta de ea, o viziune secundară a spaţiului, făcută dintr-o 
stofă intelectuală mai conștient ţesută, aptă să dubleze pe 
prima fără să intre în dezacord cu ea în orizontul nostru 
natural, dar aptă și să-i suspende valoarea și să propună o 
altă formă a spaţiului, o altă structură a întinderii. 

În genere, o „situaţie dialectică“ nu poate fi întîlnită dacă i 
se dispersează elementele de-a lungul unei linii pur temporale 


şi se neglijează legătura metodologică, aceea care constituie 
esenţialul raporturilor lor mutuale. Așadar, pentru a nu supra- 
evalua aspectul distructiv al cunoașterii în stare de evoluţie şi 
progres, trebuie să înfăţișăm şi reversul medaliei. Într-o for- 
mulă paradoxală Heisenberg spunea: „Cum se înfăptuieşte o 
revoluţie în ştiinţă? Răspunsul este: se încearcă a se schimba 
cît mai puţin cu putinţă“ (cf. 109, p. 267). ep 
În concluzie, idoneismul nu neglijează momentele de „criză“ 
prin care a trecut ştiinţa în dezvoltarea, sa, dar integrindu-le 
experienţa, le conferă totodată o anumită normalitate meto- 
dologică, aceea a cercetării care progresează de la o situaţie 
oarecare la o situaţie evoluată. Schema normală a procedurii 
reține faptul că integrarea ipotezei probate în situația de ple- 
care nu o lasă pe aceasta totdeauna intactă. Pentru a obţine 
un tot coerent, punct de plecare al reluării întregii proceduri, 
situația iniţială și cunoaşterea prealabilă pe care ea o com- 
portă vor fi supuse eventual unei revizuiri mai mult sau mai 
puţin profunde. Această mișcare de choc en retour, care se 
caracterizează printr-o libertate de examen şi o marjă de de- 
cizie neasigurate complet nici de evidența raţională nici de 
receptivitatea la evenimentul exterior, se desemnează ca un 
aspect intrinsec al metedei ştiinţifice: aspectul reflecţiei eri 
tice. Dacă putea apărea secundar în perspectiva dezvoltării 
triumfale, oarecum extensive, a „ştiinţei clasice“, acest mo- 
ment critic se impune inevitabil în situaţia radical modifi- 
cată a depășirii inalienabililor. Pentru a stabili, de exemplu, 
dialogul devenit necesar între timpul simțului comun și timpul 
relativist trebuiau ambele reluate în faţa conștiinței critice 
avertizate de ansamblul situaţiei şi reapreciate unul în raport 
cu celălalt. La fel se întîmplă în toate punctele în care cer- 
cetarea intră în conflict cu informaţia noastră prealabilă, și 
în mod cu totul special atunci cînd pune în discuţie miiloa- 
cele şi formele obligate ale cunoașterii. Cercetarea ştiinţifică 
actuală pare mult mai supravegheată critic, în toate fazele 
ei, decît poate rezulta din distincţia tranșantă a lui Kuhn în- 
tre „știința normală“ și „știința revoluţionară“. Se poate 
spune că reflecția critică” tinde să devină în mod explicit 
parte integrantă a demersului ştiinţific. Indiferența metodo- 
logică se dovedește tot mai puţin compatibilă cu noua situa- 
ţie în care se găseşte cercetarea științifică. Afirmînd că în 
științe cercetarea este luminată de conștiința a ceea ce face, 
Gonseth nu postulează, în manieră fenomenologică, o priori- 
tate absolută a „conştienţialului“, ci relevă doar, într-un sens 

mai puţin radical și străin de mediul doctrinal propriu „re- 
ducţiei“ husserliene, că în practică cercetarea nu se supune 
orbește unei intuiţii care i-ar rămîne complet obscură. Ştiinţa 
se organizează ca disciplină și în conformitate cu ideea pe 
care o are sau și-o face despre sine, despre scopurile sale etc. 
Pe scurt, este vorba de situaţia metodologică în care se gă- 
sește știința ca activitate conştientă de cercetare. 


Astfel, de exemplu, pentru a trece de la cinematica clasică 
la cea relativistă trebuie operată o revizuire care coboară 
pînă la noţiunile elementare de spaţiu și timp (inclusiv și mai 
ales conceperea raportului dintre ele). Dar noi nu sîntem ca- 
pabili (și nici nu este necesar) să ștergem total în noi con- 
cepţiile (viziunile) noastre naturale despre spaţiu şi timp, pen- 
tru a le înlocui pur și simplu cu concepţiile relativiste. Cele 
dintîi vor continua să funcționeze nu numai ca mijloace in- 
alienabile ale oricărui „contact“ cognitiv cu lumea fizică, dar 
și ca elemente care participă într-un fel sau altul la elabo- 
rarea diferitelor niveluri ale construcţiei ştiinţifice, chiar dacă 
aceasta sfîrșeşte prin a le revizui. Va trebui atunci, pentru ca 
vederile relativiste să-şi poată dezvolta întregul lor sens, să 
stabilim o perspectivă metodologică în care inalienabilul și evo- 
luatul să poată comunica, să se poată raporta în mod vala- 
bil. 

Această problemă metodologică, s-ar putea obiecta, pri- 
veşte mai mult cunoașterea ca bun public, raportată la socie- 
tatea deschisă a celor mai largi şi diverse comunităţi, iar nu 
propriu-zis grupurile științifice restrînse și închise, angajate 
efectiv în progresul și mutaţiile cunoașterii specializate. De- 
sigur, nu se poate nega existența unei răsfringeri mai mult 
sau mai puţin difuze şi diferenţiate a „cunoașterii esoterice“ 
produse de grupurile științifice asupra „cunoașterii comune“ 
a neprofesioniștilor în ale producerii sau difuzării calificate 
(prin sistemul învățământului ştiinţific, de exemplu) a celei 
dintîi. Numai că: a) societatea oamenilor de știință, cu sub- 
grupurile sale, nu este atît de închisă cît s-ar putea crede com- 
parînd brutal „jargonul“ şi gesturile sale specializate cu com- 
portamentele cele mai elementare ale fiinţei noastre episte- 
mice comune; b) oamenii de ştiinţă nu sînt numai oameni de 
ştiinţă; consideraţi în ansamblul angajărilor si experienţelor 
la care participă individual, interindividual și comunitar, şi 
ei se confruntă cu problema reală a punerii în raport a in- 
alienabilului și a evoluatului; c) dar chiar ca oameni de știință, 
în însăși practica lor curentă de producători ai cunoașterii 


specializate, este greu de presupus că ei pot şterge pur și 
simplu în ei elementarul în favoarea evoluatului sau că de 
așa ceva ar fi nevoie pentru a realiza un progres. Elementa- 
rul în discuție se protilează ca un inalienabil — exemplele 
date sînt sugestive în această privinţă — care nu face numai 
figură de obstacol epistemologic în producerea sau asimilarea 
noului, dar şi de partener activ şi actual al dialogului care, 
instaurînd noul, poate sfirși prin a specifica, resitua, sus- 
penda sau corija inalienabilul în unele din funcţiile sale, dar 
nu prin a-l destitui complet. 

Încă în cadrul colocviului din 1936 al Mişcării pentru uni- 
tatea ştiinţei (Copenhaga) avînd ca temă „problema cauza- 
livății“, Gonseth schiţa calea integrării metodologice a unor 
paradoxuri ridicate de însuși progresul cunoașterii ştiinţifice. 
lată un exemplu: orice manipulare, oricât ar fi de delicată, 
sfîrșeşte totdeauna printr-o intervenţie a ființei noastre cor- 
porale. Or, în ce priveşte această intervenţie, noi sîntem, în 
fapt, sub dependenţa completă a ideii de cauzalitate în forma 
sa cea mai obișnuită. Rezultatul experienţei se sprijină deci pe 
fidelitatea noastră tacită faţă de această idee. Totuşi, în cele 
din urmă, acest rezultat ne poate conduce la imaginarea unei 
scheme cauzale de o cu totul altă natură, bazată, de exemplu, 
pe noţiunea de probabilitate. Tot astfel, experienţele lui 
Michelson-Morley au fost făcute în cadrul unui referenţial 
clasic. Şi totuşi ele au putut servi de garanţie (parţială) teo- 
riei relativităţii, care pune în cauză acest referenţial. Spre 
deosebire de cei care au exploatat acest „paradox“ pentru a 
respinge Relativitatea, Gonseth este preocupat să pună faţă în 
față, pe de o parte, legitimitatea punctului de vedere relati- 
vist, pe de altă parte, supunerea faţă de vederile clasice în 
care ne ţin intuiţia noastră spaţială și deprinderile noastre. 
Această opoziţie nu pretinde a elimina pur şi simplu unul din 
termeni, ci pune problema indispensabilei lor coordonări. și 
răsfrîngeri. Merodologic vorbind, este vorba de o aceeași pro- 
blemă a integrării dialectice a diferitelor aspecte, orizonturi 
de cunoaștere și de realitate, a găsirii şi reactualizării, cu fie- 
care progres, a celor mai bune raporturi între ele. În cazul 
de faţă, nici pe planul experimentării, nici pe cel al cunoaș- 
terii, problema nu este rezolvată prin remarca banală: eX- 
periența confirmă vederile relativiste și le preferă celor tra- 
diționale“. 

Există, dincolo de vederile sale explicitate, un întreg arier- 
fond psihoantropologic care susține și informează concepţia 

lui Gonseth despre om ca agent real al cunoașterii. 
rea cognitivă ne pune în faţa unui subiect epistemic de o 
incredibilă complexitate, de la prealabilii cei mai elementari 
de ordin vital, psihologic, fenomenologic şi cultural, pînă la 
actualizări! le, răsirângerile ȘI anticipările cele mai esoterice: un 


Angaja- 


subiect el însuși „stratificat“, comportind niveluri, aspecte și 
orizonturi, mai mult sau mai puţin coordonate, între care nu 
există însă un fel de „armonie prestabilită“. Să ne gîndim nu- 
mai la implicaţiile profunde ale concepţiei despre inalienabili: 
ei pot Îi regăsiţi ca prealabili funcționali susceptibili nu să fie 
pur şi simplu eliminaţi, ci reangajaţi și reinterpretaţi la un 
nivel care îi presupune dar îi și depăşeşte, răsfrîngîndu-se 
asupra lor activ şi pasiv. 

Vedem deci că una din preocupările centrale ale metodolo- 
giei deschise este tocmai găsirea unui echilibru dinamic, mereu 
de reactualizat și arbitrat în lumina istoriei și practicii actuale 
a cercetării, între a asigura un loc inalienabilului și a acorda re- 
vizuirii, imprevizibilului, deschiderii la nou întreaga lor greu- 
tate. Gonseth ştie, nu mai puţin decît Kuhn, că dezvoltarea 
cunoștințelor zise „exacte“ nu se face pur aditiv. Sarcina sa- 
vantului, consideră el, oricare ar fi disciplina sa particulară, 
nu constă doar în a face să intre noul într-o perspectivă 
deja bine organizată, deşi încă incompletă. În istoria ştiinţe- 
lor contează mai puţin noul care se pretează la o ușoară și 
armonioasă integrare într-o perspectivă gata pregătită, decît 
noul care nu găsește nici un loc care să-i convină în vreuna 
din perspectivele existente. Această apreciere ne recomandă 
să nu enunţăm în numele a ceea ce știm deja reguli prea 
stricte și să nu ne legăm de situaţii atît de închise încît noul 
să nu mai poată fi integrat în ele cu valoarea sa autentică, 
adesea bulversantă (75, p. 190). 

Perspectiva metodologiei deschise slăbeşte şi corectează ceea 
ce putea apărea excesiv în felul în care prezenta Kuhn, în 
ordine psihosociologică și istorică, supunerea cercetătorilor la 
paradigmele „științei normale“ în partea cea mai întinsă a 
activității lor. Dealtfel, pe Gonseth, situaţiile istorice nu-l 
interesează în ele însele, ci, pe de o parte, ca un cîmp de ex- 
perimentare sui-generis a unor teorii ale cunoaşterii (de regulă 
pentru respingerea lor după procedura contraexemplului) și, 
pe de altă parte, în vederea degajării metodologiei celei mai 
convenabile cercetării actuale. Pentru un spirit format la 
şcoala științei moderne, exigența deschiderii la experienţă este 


intim asociată ideii unui „actualmente imprevizibil“. Dreptul 
la revizuire trebuie să fie luat în considerare pe toată întin- 
derea cunoașterii şi experienţei realului. În situația filozofică 
ac tuală î însăși cercetarea inalienabilului nu se mai poate face 
doar în limitele experienței comune (cum procedează, de 
pildă, neotomiştii care asimilează inalienabilul ireformabilului, 
lundamentului ultim), fără a ţine seama de exigenţa deschi- 
derii la rezultatele imprevizibile ale experienţei evoluate. Im- 
portant este să nu neglijăm nici unul din cei doi poli ai cu- 
noașterii, poli ale căror influenţe se intersectează pe întreg 
cîmpul activităţilor noastre. Căutarea unei poziţii filozofice 
juste — apreciază Gonseth — va fi dinainte compromisă 
dacă nu se adecvează unei dialectici reale (nespeculative) a 
inalienabilului și imprevizibilului. Salvarea inalienabilului de-a 
lungul noului şi integrarea noului în inalienabil necesită însă 
un arbitraj care trebuie ţinut la zi cu vigilență și pe care 
nimic nu ne dă dreptul să-l considerăm definitiv. 

În opera practică a cunoașterii, grija de a nu rămîne prins 
într-o situaţie inadecvat şi prematur închisă poate prevala 
asupra grijii pentru inalienabil. Înclinînd el însuși balanţa, cu 
bună știință, împotriva tradiţiilor „fundaţioniste“ , de partea 
unuia din poli, Gonseth ajunge să scrie că pentru un spirit 
format la științe, actul de a revizui este cel mai firesc din 
lume: „a abandona o noţiune care nu mai convine pentru o 
noţiune care convine mai bine, a corija un rezultat, a reface 
o teorie, a degaja noi perspective, aceasta este o activitate 
constantă şi cotidiană a cercetătorului. EI intră în posesia ve- 
chiului, a ceea ce este deja făcut, ca în posesia unei materii 
pe care dreptul său cel mai strict îi permite s-o frămînte din 
nou, să o remodeleze, nu în mod arbitrar şi după capriciile 
unei umori schimbătoare, ci sub controalele dure și probele 
repetate ale cunoașterii „obiective“. O lege imprescriptibilă 
a cercetării este de a nu abandona nici una din libertăţile (de 
a încerca şi imagina) pe care ni le concedă angajarea în ex- 
periență. Este o lege exigentă atît prin ceea ce ne obligă să 
lăsăm deschis cît și prin ceea ce ne constrînge să recunoaştem. 
Cel care o observă dobîndeşte măsura libertăţii sale în voinţa 
şi în capacitatea sa de supunere la real“ (75, p. 143, subl. ns.). 

Comparînd acest text cu consideraţiile lui Khun privind 
„ştiinţa normală“ şi activităţile care se desfășoară în mod cu- 
rent în cadrele ei, ne dăm seama de înclinarea cu totul opusă 
a balanței: la Gonseth apare aici estompată structura, rezis- 
tenţa la schimbare, funcţia formativă, puternic modelatoare 

a „materiei“ ştiinţifice deja stabilite; la Kuhn, dimpotrivă 
este estompată dimensiunea libertăţii inalienabile a distanţării 
critice ȘI revizuirii, iniţiativa de a „testa“ nu numai abilită- 
țile personale în rezolvarea de enigme (puzzles), dar și idonei- 
tatea paradigmelor: libertate și inţiativă care comportă grade 
şi variații, dar care rămîn esenţiale, în principiu, pentru an- 
samblul activităților de cercetare. Dar Gonseth redresează 
balanţa la nivelul concepţiei sale globale într-o mai mare mă- 
sură decît reușește s-o facă epistemologul și istoricul ameri- 
can al ştiinţei. Acest lucru reiese mai ales din felul în care 
ginditorul elveţian îşi apără filozofia deschisă, în numeroase 
imprejurari, împotriva acuzaţiei de relativism generalizat sau 
de scepticism. Cunoaşterea deschisă nu este pur şi simplu o 
cunoaștere neasigurată. Constatării după care cunoașterea 
ştiinţifică, în demersurile sale cele mai moderne, progresează 
prin intermediul unor revizuiri care se succed din ce în ce 
mai rapid, trebuie să i se adauge o alta, nu mai puţin im- 
portantă: revizuirile repetate nu compromit stabilitatea prac- 
uca a cunoaşterii ştiinţifice, așa cum o atestă eficacitatea, sa 
crescîndă. Problema care se pune metodologiei deschise nu 
este aceea de a şti dacă cunoaşterea științifică este îndoielnică 
sau nu, ci de a explica și înţelege de ce şi cum practica revi- 
zuirii poate să nu se însoțească de o insecuritate crescîndă a 
cunoaşterii astfel obţinute. Că cunoaşterea științifică poate 
progresa în eficacitate şi stabilitate prin intermediul unor 
revizuiri succesive este, pentru Gonseth, un fapt incontestabil. 
Problema este de a înţelege cum se face că o cunoaștere con- 
servă, de-a lungul revizuirilor pe care le suferă, o valoare 
inalienabilă de adevăr — concept pe care Kuhn l-a găsit in- 
operant. Idoneismul reproşează doctrinei relativiste cà nu re- 
ține nimic din eficacitatea colectivă a adevărului, că solicită 
faptele în mod unilateral, că plasîndu-se într-o perspectivă 
incompletă nu conferă adevărului întreaga sa greutate în or- 
dinea eficacităţii şi obiectivităţii probate la scară colectivă și 
istorică. Relativismul îi apare ca o doctrină a adevărului în 
care ceea ce este relativ acoperă în mod abuziv ceea ce este 
obiectiv. Se crede adesea, în mod eronat, că relativismul nu 
poate fi respins în mod decisiv decît arătînd că există ade- 
văruri absolute, intangibile, fundamente ultime. În discuţiile 
sale polemice cu neotomiștii, Gonseth a relevat incompatibi- 
litatea funciară a relativismului (în sensul filozofic tradiţio- 
nal al termenului — cu conotaţii subiectiviste și sceptice) cu 
metodologia sa idoneistă a cercetării în cadrul căreia orice 


constatare de relativitate — specificată și mai bine prin ideea 
de referenţial — este completată şi corijată printr-o anumită 
constatare de obiectivitate şi eficacitate. Diferența dintre un 
apărător şi un adversar al relativismului nu ţine de o mai 
mare sau mai mică relativitate admisă sau respinsă: ceea ce 
ji distinge în mod esenţial este atitudinea lor faţă de valoarea 
cunoaşterii, ponderea pe care o dau obiectivităţii adevărului. 
În ştiinţă, spune Gonseth, acordul nu este doar o consimţire 
intersubiectivă. El se fundează pe o obiectivitate în funcţie 
de care opiniile contradictorii pot fi arbitrate: oricît de me- 
diată şi neuniformă i-ar fi în practică intervenţia, oricît de 
deschisă rămîne însăși această valoare epistemologică. Într-o 
viziune realist-operatorie este important să se ia în considera- 
re nu numai libertatea de a da reguli și de a instaura conven- 
ţii, dar şi ceea ce depăşeşte și încadrează libertatea de acțiune, 
ceea ce limitează într-un sens și exercită constrîngeri asupra 
iniţiativei de alegere a savantului. Pentru ca arbitrarea opi- 
niilor contradictorii din domeniul cercetării să fie posibilă, este 
necesar adesea să se depășească toate exigenţele individuale 
printr-o experiență colectivă capabilă a se proba de-a lungul 
ansamblului experienţelor individuale. Dacă scepticismul tra- 
dițional îndemna la resemnare, la suspendarea judecății şi dez- 
angajare, dimpotrivă pentru Gonseth tocmai caracterul impre- 
vizibil al revizuirilor ulterioare eventuale ne angajează cu 
necesitate în cunoașterea noastră de azi. Justificarea efortu- 
rilor noastre, cu tot caracterul imprevizibil al revizuirilor 
viitoare, stă în faptul că înseși aceste eforturi de cunoaștere 
generează revizuirile fructuoase care vor fi reţinute și apro- 
fundate de generaţiile viitoare. 

Este foarte instructiv să afli de la istoria ştiinţei, observa 
biologul Jean Rostand, că rareori adevărul se găseşte în în- 
tregime de o singură parte şi că, în majoritate, marile cer- 
turi teoretice s-au încheiat printr-un compromis între cele 
două concepţii antagoniste (de exemplu: epigeneza și prefor- 
marea, originea exogenă și originea endogenă a bolilor, teoria 
celulară şi teoria humorală a imunităţii etc.). Dar faptul că 
orice adevăr este incomplet și provizoriu nu trebuie să con- 
stituie „un motiv de a ne refugia, de cîte ori se iscă o dez- 
batere, într-un fel de „neutralism“ lînced în care spiritul 
pierde din energie şi din pasiunea sa combativă. Am cunoscut 
biologi de acest soi care, prevăzînd condilieri viitoare, şovăiau 
să se pronunţe între miciurinism și mendelomorganism; mai 
cunosc pe unii care așteaptă o împăcare între lamarckism ŞI 


241 


neodarwinism. Ştiinţă, mi se păre mie, nu are nimic de câştigat 
de la aceste refuzuri de angajare. Să nu uităm că există to- 
tuși dispute în care unul din adversari are categoric drep- 
tate; şi chiar dacă adevărul nu se află total de o singură 
parte, există în general o poziţie care, mai bine decît cealaltă, 
militează pentru adevăr“ (64, p. 179). 

Un susţinător al neotomismului își ilustra (vezi 75, p. 115) 
concepţia asupra dezvoltării cunoașterii prin imaginea unui 
zgirie-nori ale cărui fundamente sînt puse pentru eternitate, 
generaţiile succesive limitindu-se la a construi etaje mereu 
noi. Gonseth găseşte că această figurație nu este pe măsura 
condiţiei umane. Imaginea propusă de el este aceea a unui 
puiet tînăr a cărui tulpină fragilă se sprijină pe o rădăcină 
încă slabă şi care, pe măsură ce înalță spre cer un trunchi din 
ce în ce mai robust, dezvoltă și ramifică rădăcini tot mai pu- 
ternice, fără să rupă vreodată această unitate profundă dintre 
rădăcini şi trunchi. Imaginea botanică a lui Gonseth, deşi 
contrapusă celei fundaţionist-cumulative a neotomistului, nu 
figurează în mod expres „crizele“, „rupturile“, „revoluțiile“ 
prin care trece dezvoltarea cunoașterii umane. În schimb, ea 
dă seama, pe fondul întregii metodologii deschise, de faptul 
că „cunoașterea umană constituie azi nu o colecție clasată 
după o succesiune cronologică, ci un organism viu, stufos, im- 
plantîndu-și profund rădăcinile în cercetarea filozofică, logică 
şi epistemologică, și înflorind în ştiinţe de tot felul care îl 
pun pe om în situaţia de a se orienta în realitate“ (75, p. 115, 


subl. ns.). 


Va fi cel puţin exagerat, din această perspectivă metodo- 
logică asupra dezvoltării cunoașterii, să se afirme, cum face 
Kuhn, că dinamica einsteiniană contemporană şi ecuaţiile di- 
namice mai vechi care descind din Principia lui Newton 
sînt două teorii fundamental incompatibile cu același titlu, 
ca şi astronomia copernicană și cea ptolemaică: teoria lui 
Einstein nu poate fi acceptată decît dacă se recunoaşte că 
Newton a greşit (49, p. 143). Chiar şi din punctul de vedere 
al unei istorii epistemologice a ştiinţei, judecata lui Kuhn 
va fi moderată şi corectată dacă vom distinge, cu Bachelard, 
între „istoria sancţionată“ şi „istoria perimată“ a ştiinţei. 
Există un pozitiv și un negativ în istoria gîndirii ştiinţifice. 
Ceea ce rămîne pozitiv din trecut acţionează încă în gîndi- 
rea modernă. Această moștenire pozitivă a trecutului, no- 
tează Bachelard, constituie un fel de trecut actual a cărui 

lestă. Trebuie să ne deschidem dialecticii istorice proprii gîn- 
dirii științifice, să formām și să reformăm neîncetat dialectica 
istoriei perimate și a istoriei sancţionate de știința actual- 
mente activă. În această dialectică istorică, în acest joc al 
sancționatului și perimatului, chiar dacă distincția dintre ele 
nu este nici netă, nici definitivă, nu putem pune de aceeași 
parte astronomia ptolemaică şi dinamica newtoniană. 

Între scurtele preambuluri istorice din manualele și trata- 
tele ştiinţifice actuale — preambuluri în general distorsionate, 
care şterg discontinuităţile sau doar le evocă sumar și inadec- 
vat — și minuţioasele reconstituiri ale unor „paradigme“, „vi- 
ziuni” Şi „lumi“ mai mult sau mai puţin revolute, este loc și 
pentru ceea ce Bachelard a numit o istorie recurentă, o is- 
torie care pleacă de la certitudinile prezentului și descoperă, 
în trecut, formaţiile progresive ale adevărului. Aşa cum apare 
ea în cărţile actuale de ştiinţă, această istorie recurentă nu 
îl satisface nici pe Bachelard întrucît este prea scurtă, trece 
peste mulţi intermediari și nu prepară îndeajuns formarea pe- 
dagogică a diferitelor praguri diferenţiale ale culturii (adică 
sensibilitatea la revoluțiile care s-au produs în cultura ştiin- 
ficà anterioară stării ei actuale). Istoria recurentă, în parte 
opera spontană a însăși reorganizării cunoaşterii ştiinţifice (a 
ceea ce Gonseth reţine sub faza a patra a schemei procedurii 
normale: răsfrîngerea situaţiei evoluate asupra situaţiei de ple- 
care; s-a spus în acest sens că știința redresează perspectiva 
istoriei sale cu fiecare descoperire importantă), în parte opera 
deliberată a istoricului avertizat, este o istorie judecată, valo- 
vizată; ea nici nu poate şi nici nu vrea să restabilească men- 
talitāți preştiinţifice (deşi, la vremea lor, au putut trece drept 
ştiinţifice). Unul din obiectivele ei este acela de a se lua cu- 
noştinţă de forţa anumitor baraje pe care trecutul gîndirii 
ştiinţifice le-a format împotriva iraţionalului. 

Pentru a modera și corecta ceea ce este excesiv într-o vi- 
ziune asupra dezvoltării cunoașterii ştiinţifice comparabile, 
pînă la un punct, cu „catastrofismul“ lui Cuvier din biologie, 
trebuie să considerăm istoria științelor și ca un progres al 
raționalităţii lor. Ea ne va apărea atunci ca cea mai irever- 
sibilă dintre toate istoriile. Barat într-o parte, iraţionalul poate 
ţişni în altă parte. Dar există de acum, spune Bachelard, căi 
interzise. Întrucît lupta nu este niciodată încheiată, fiecare 
generaţie de oameni de știință trebuie să reia neîncetat bilan- 
țul istoriei ştiinţelor. Uneori dialectica (dialogul) istoriei aban- 
donate și istoriei integrate în știință este foarte delicată și 

cu atit mai instructivă. Oricit de greu ar fi de stabilit, în 
practică şi în teorie, o asemenea despărţire, dacă s-ar trata 
în același timp și în același mod cele două istorii epistemo- 
logice, a „ştiinţei bune“ și a „ştiinţei aberante“, am risca să nu 
fie pe deplin recunoscută raționalitatea ştiinţei care era pe 
calea cea bună. Această istorie recurentă, departe de a fi o 
simplă erudiție, servește asigurării gîndirii ştiinţifice în rela- 
tarea progreselor sale. O istorie a ştiinţelor care ţine seama 
de faptul că adevărul ştiinţific este, prin natura sa, un ade- 
văr care are un Viitor, nu se poate sustrage unei esenţiale 
valorizări, unei secunde finalizări a istoriei originale, finali- 
zare provizorie dar indispensabilă bilanţurilor, şi ele provi- 
zorii, ale raţionalităţii cucerite. Datorită însăşi raţionalităţii 
progresive a științei noi dominăm, în istoria gîndirii științifice, 
istoricitatea empirică. Prin istoria judecată, conchide Bache- 
lard, actualizăm istoria gîndind-o după înseși articulațiile 
istoriei raţionale. Între istoricitatea empirică, prea adesea cen- 
trată pe trecutul personal al oamenilor de știință, şi istoria 
judecată într-o integrare necesarmente socială a raţionalităţii, 
se poate studia o întreagă regiune epistemologică interme- 
diară. Istoria recurentă corespunde și ea grijii de a nu ex- 
pune judecății sceptic-relativiste mișcarea sacadată a revi- 
zuirilor și mutaţiilor ştiinţifice, de a demonstra că, chiar prin 
aceste revizuiri și mutații, ştiinţa creşte în coerenţă, eficaci- 
tate şi obiectivitate. Există, cu alte cuvinte, — și acest aspect 
este mai ales redat aparent la nivelul istoriei recurente — un 
element cumulativ nu numai în sînul științei normale în sensul 
lui Kuhn, dar şi în trecerea de la o tradiție de ştiinţă nor- 
mală la alta. Altfel, istoria ştiinţei s-ar reduce la o succesiune 
de „monade“ şi, complementar, de „catastrofe“. Istoricul tre- 
buie să dea seama de esenţiala actualizare a gîndirii ştiinţifice, 
de puterea de integrare a istoriei ştiinţelor: reactivitatea „vîr- 
fului“ asupra „bazei“ cunoaşterii este semnul unei culturi or- 
ganice, vii, foarte puternic structurate. El nu se mai poate li- 
mita la rolul de istoriograf al științei. Vrînd să meargă în 
același pas cu ceilalți istorici, în cadenţa evenimentelor con- 
tingente, istoricul științelor se ignoră ca „istoriograf al ade- 
vărului“. Istoria recurentă ne învederează evenimentele (rup- 
turile, revoluțiile) științei și ca înlănţuindu-se într-un adevăr 
neîncetat sporit. Știința în ansamblul său crește; adevăruri 
parţiale, incomplete sînt absorbite de adevăruri mai mari, 
mai clare, mai generale. Momentele de adevăr din 
ştiinţă, care prind relief nu datorită punctului de vedere per- 
sonal al istoricului, ci în virtutea unei organicităţi proprii, 

aruncă o lumină recurentă asupra trecutului gîndirii și expe- 
rienței. Modernitatea cetăţii științifice, determinînd o nouă 
perspectivă asupra istoriei ştiinţelor, pune problema eficaci- 
tății actuale a acestei istorii în cultura ştiinţifică, ceea ce re- 
clamă o istorie judecată, care să distingă, de pe poziţiile cu- 
noaşterii actualmente sancţionată ca valabilă, între eroare și 
adevăr, inert și activ, dăunător şi fecund. 

Sub rezerva de a reveni în altă lucrare, în mod sistematic, 
asupra problemelor pe care le pun epistemologiile teoretice și 
istorice, modalităţile extrem de variate ale progresului cu- 
noaşterii ştiinţifice, ireductibile la o singură schemă, vom con- 
chide deocamdată că în perspectiva schițată în acest paragraf 
referențialurile ştiinţifice sînt de considerat nu numai ca ex- 
cluzîndu-se sau distrugîndu-se în succesiunea lor cronologică, 
dar şi ca înteractionînd dialectic într-o actualitate metodolo- 
pică, comunicînd între ele, sprijinindu-se și corectîndu-se mu- 
tual. Este suficient, pentru a sesiza acest aspect, să integrăm 
fiecăreia din fazele incluse în schema comentată, ideea de re- 
ferențial ca mediator al punerii în situație. Pe aceeaşi linie 
Bachelard nota că un savant activ, angajat în reflecţia teo- 
retică și în munca experimentală a specialităţii sale, are con- 
știința modernităţii conceptelor științei. El ia sensul sștiinţi- 
fic al unui concept în semnificația adecvată aplicării pre- 
zente. El știe, în privinţa aplicaţiilor, că un concept ştiinţific 
poate fi luat într-un sens ceva mai vechi sau într-unul mai 
modern. Avînd la dispoziţia sa o anumită istoricitate a con- 
ceptului, savantul îi poate da, rînd pe rînd, întrebuințări 
elementare, mai puţin elementare sau mai evoluate, în func- 
tie de exigenţele preciziei, de scara aproximaţiei, de orizontul 
de realitate în care lucrează. Filozoful și istoricul științei tre- 
buie să restituie, în cîmpul discursului și viziunii pe care le 
dezvoltă, într-o formă analizată, această „polifonie“ a lim- 
bațului științei moderne, acest „multi-conceptualism“, — am 
adăuga: acest „multi-referențial“. 

Pe bună dreptate s-a observat (vezi de ex. 76) că este una 
din cele mai grave lacune ale cărții lui Kuhn faptul de a 
nu fi acordat atenţie structurii înlănţuirii noilor cunoștințe. 
Pe de altă parte, însăși ideea de „incomensurabilitate a para- 
digmelor“, luată în sens tare, ar face imposibilă competiţia, 
compararea şi comunicarea lor, fie și parţială. Iar „bunele 
raţiuni“ ale alegerii, admise şi chiar subliniate de Kuhn (în 
urma repetatelor acuzaţii de iraţionalism), dar funcţionînd ca 
„valori“ care pot fi aplicate diferit, — și sesizate doar într-o 

perspectivă unilaterală, psihosociologică asupra cercetării —, 
ar apărea totuși într-o versiune îndeajuns de slăbită pentru a 
masca aproape complet constrîngerile unei obiectivităţi care, 
deși sub raport epistemologic nu este niciodată încheiată sau 
preconstituită, ci mereu de cucerit, de instaurat, dezvoltă de 
fiecare dată, prin cealaltă faţă a ei, de realitate obiectivă re- 
simțită ca înglobînd înșiși termenii actuali ai unei relaţii cog- 
nitive determinate, o incontestabilă forță de încadrare și limi- 
tare a subiectivităţii. În acest context, ideea marxistă de prac- 
tică social-istorică înțeleasă ca instanță de legitimitate își re- 
găseşte pe deplin importanţa. Criteriul practicii, observa Lenin, 
este „destul de „imprecis“ pentru a nu îngădui cunoştinţelor 
omului să se transforme în „absolut“, şi totodată destul de 
precis pentru a putea fi dusă o luptă necruțătoare împotriva 
tuturor varietăţilor idealismului și agnosticismului“ (82, p. 134). 

Tema lucrării în genere, ideea kuhniană a incomensurabili- 
tăţii, în particular, ar avea de cîștigat pe linia unei critici 
clarificatoare, dacă am confrunta-o sistematic cu așa-zisul re- 
lativism lingvistic (ipoteza lui Sapir-Whorf}, cu teoriile inco- 
mensurabilității limbilor, mai ales prin prisma problemelor 
teoretice ale traducerii dintr-o limbă în alta şi ale învățării 
unei limbi străine. Din raţiuni prezentate în Cuvînt înainte 
această confruntare va face obiectul unui studiu separat. Con- 
siderăm însă ca nejustificată ignorarea, negarea polemică sau 
minimalizarea dificultăţilor reale de comunicare şi alegere în 
care se găsesc oamenii de știință care participă şi lucrează 
efectiv sub regimul unor referențialuri diferite. Ele fi obligă 
să vadă lumea într-un anumit fel şi îi împiedică totodată să 
o vadă în alte feluri. Aceste dificultăţi conferă cercetării as- 
pectul său dramatic, tensional, ne-o înfățișează în ceea ce îi 
constituie, dincolo de armătura logic-formală a desăvârșirilor 
sau a reconstrucţiilor, profunzimea și problematicitatea umană, 
psiho-epistemologică și culturală. Luate în serios, ele conduc 
reflecţiile de filozofia științei spre o antropologie şi o herme- 
neutică a cunoașterii. 


$ 7. A fi în situaţie epistemologică 


În dezvoltările de pînă acum ale temei, accentul a căzut pe 
ideea de referenţial privit sub aspectele sale ontogenetice şi 


funcționale în sensul cel mai larg, cât şi ca instrument con- 
ceptual în serviciul cercetărilor epistemologice, de, psihologia 
şi antropologia cunoașterii, al reflecțiilor de filozofie a ştiinţei 
etc. Vom pune acum în evidență referenţialul în calitatea sa 
de prealabil şi de mediator al înseși acestor din urmă cerce- 
tări și reflecţii. Cercetarea cercetării, punerile în situaţie 
epistemologică sînt și ele informate, susținute și ghidate de 
referenţialuri specifice care nu pun mai puţine probleme, să 
le zicem de meta-epistemologie, dar care cel mai adesea rā- 
mîn implicite, netematizate. Multe din sursele informaţionale, 
din imaginile și schemele strînse aici pentru a ilustra, întări și 
specifica — în contexte cît de cît precizante și clarifica- 
toare — ideea de referenţial, provin din situaţii care, din 
punct de vedere larg epistemologic, sînt ele însele mediate de 
referenţialuri diferite dacă nu chiar, pînă la un punct, incom- 
patibile. Eclectismul aproape inevitabil în astfel, de împreju- 
rări va fi fost diminuat, sperăm, prin însâși resituarea şi, re- 
interpretarea, explicită sau măcar sugerată şi subînţeleasă, a 
tuturor acestor informaţii, imagini figuratoare și scheme ope- 
ratorii, potrivit intenţiilor și economiei lucrării de față. Me- 
tafora ideală care ar fi fost de realizat este aceea a focului, 
unul și același în heracliteana sa monumentală nestatornicie, 
întreţinut cu combustibili de cea mai variată provenienţă. 


O aplicaţie interesantă, fie și numai formal, a reflexivită- 
ţii construcţiilor epistemologice poate fi întâlnită la G. 
Radnitzky (vezi 79). Cele trei modele cu care operează teo- 
ria praxiologică propusă de el sînt întrebuințate și pentru a 
da seama de teoria cercetării, atunci cînd, aceasta se întoarce 
reflexiv asupra ei însăși: a) preconcepţiile privind cerceta- 
rea, exprimate de modele, implica un anumit program pen- 
tru teoria cercetării care, la rîndul său, determină structura 
informaţiei, a „cererii și ofertei“ instrumentelor intelectuale 
etc. (un fel de model al factorilor care influențează direcția 
cercetării praxiologice a cercetării); b) construirea unui model 
abstract de cercetare și reconstrucţia raţională funcționează 
ca momente „teoretice“, iar studiile unor cazuri de întreprin- 
deri de cercetare ca momente „empirice“ (un fel de model al 
coagenţei orientărilor „teoretică“ și „empirică“ proprii cerce- 
tării praxiologice a cercetării); c) un sistem de tipuri de cri- 
terii pentru a judeca produsele teoriei praxiologice a cerce- 
tării: contribuţiile ei potenţiale în direcţia ameliorării imagi- 
nii științei, a sporirii „sensibilităţii autoclarificatoare“ a cer- 
cetătorilor. Radnitzky vede aşadar, mai întîi, în modelele schi- 

ţate de teoria cercetării mijloace care să ofere categorii concep- 
tuale necesare unei mai bune înţelegeri a cercetării. Aceste 
modele au fost dezvoltate pe baza unor studii de cazuri de 
cercetare din Fizică. Dar, deși domeniul de care se ocupă teo- 
ria cercetării este foarte diferit de cel al Fizicii şi deci reclamă 
o perspectivă foarte diferită, în măsura în care modelele sînt 
schematice şi generale ele trebuie să fie aplicabile sau uşor 
adaptabile însăşi teoriei cercetării. În particular, aceasta își 
va apărea sieşi a comporta un cîmp director intern — ca ŞI 
întreprinderile ştiinţifice care fac obiectul său de studiu — 
care o orientează spre „teritoriul“ său, face posibilă „decu- 
parea“ acestuia după anumite norme de inteligibilitate, linii 
de conceptualizare și evaluare: cîmp director care funcţio- 
nează si ca instanță de legitimitate în numele căreia profe- 
rează judecăţi pozitive sau critice etc. la adresa altor pro- 
grame de cercetare a ştiinţei. 


Dacă cercetarea este considerată global ca o activitate pro- 
ductivă şi novatoare, în parte planificată şi organizată, în 
parte supusă unor de- și restructurări imprevizibile, din aceste 
preconcepții decurge că teoria cercetării va fi programatic con- 
cepută ca o ştiinţă umană, o ştiinţă a acțiunii, ceea ce implică 
demersuri specifice (normative-praxioloșice. hermeneutice, fe- 
nomenologice .. .). orientarea vreferențială a atenţiei spre 
anumite aspecte și genuri de informații care i se par relevante. 
De exemplu, atenţia va fi concentrată asupra întrebrinderi- 
lor de cercetare (investigaţiile dintr-o anumită disciplină, 
comunicarea între cercetătorii angajaţi în întreprindere, ac- 
tivitățile de conducere. critica internă. reflecțiile cercetăto- 
rilor asupra investisaţiilor lor, criteriile ne care ei afirmă 
că le întrebuințează sau în care ei cred sau care guver- 
nează în fapt practica lor din fazele ei vlanificate şi orga- 
nizate ,.. ). Lărsind cîmpul, va trebui să luăm în conside- 
rare mediul intelectual și contextul uman al unor asemenea 
întreprinderi de cercetare. De la investipatiile la scară mică 
(cercetarea asa cum se desfășoară într-o discivlină specială) se 
poate trece la studii comparative ale unor discinline sau gru- 
puri de discipline și, pe această bază. la o teorie generală a 
cercetării (practic ordinea nu este niciodată strict liniară si 
nu urmează reţetele unui inductivism naiv). Se menţionează, 
ca o evidenţă, faptul că investigaţiile de teoria cercetării într-o 
ramură specifică presupun că celui care le face îi sînt fami- 
liare disciplina respectivă şi istoria sa. (Radnitzky are mai 
ales în vedere impertinența — în sens etimologic şi obiş- 

nuit — celor care pretind că abilitatea în logica formală 
poate compensa ignorarea specialităţii științifice pe care vrem 
s-o studiem). Cea mai mare parte din informația necesară 
privind „teritoriul“ va fi dobîndită de însăși teoria cercetării, 
prin studierea unor cazuri de întreprinderi istoricește date, 
prin „observarea participantă“ a cercetării în curs şi prin re- 
flecţia comună cu cercetători angajaţi în înaintarea muncii 
lor. 

Acest program de cercetare conţine și indicaţii privind „ce- 
rerea și oferta“ resurselor intelectuale: a) surse de cunoaştere 
(în principiu, toate disciplinele care studiază întreprinderile 
științifice cum ar fi sociologia științei, psihologia cercetării, 
cercetarea supra creativităţii, teoria organizării aplicată la 
„Big Science“. ..); b) surse de instrumente (= pentru demersu- 
rile praxiologice toate celelalte discipline care studiază acti- 
vitatea productivă raţională cum ar fi praxiologia generală, 
științele deciziei şi economia, teoria generală a sistemelor, teo- 
ria informaţiei; în mod complementar pot fi indicate surse 
de instrumente pentru celelalte demersuri: hermeneutice, feno- 
menologice, critice în raport cu tradiţii și stiluri de gîndire 
oarecum intransparente). 

În ce priveşte coagența momentelor teoretic și empiric: „teo- 
reticienii“ oferă îndeosebi modele de producere a cunoașterii la 
diferite niveluri, categorii conceptuale, scheme operatorii care 
vor servi demersurilor „empirice“ (studiilor de cazuri și „ob- 
servării participante“). Astfel folosite, ele pot fi probate și 
îmbunătățite. 'Teoreticienii au nevoie de informaţii privind 
cazurile determinate de cercetare, tot aşa cum studierea aces- 
tora din urmă angajează cunoștințe sau ipoteze, între altele, 
cu privire la dezvoltările posibile în situaţia istorică dată ale 
complexului Cunoaștere-Probleme-Instrumente. Este necesar, 
pentru aceasta, să se facă un fel de inventar al spațiului de 
manevră graţie modelelor oferite de „teoreticieni“ (distribu- 
ţia sarcinilor este în parte convenţională si în practică tot- 
deauna relativă). Fiecare din cele două orientări astfel idea- 
lizate va trebui să recurgă și la anumite discipline auxiliare 
specifice. 

Considerînd însăşi „cercetarea cercetării“ ca un complex 
specific de cunoştințe-instrumente-probleme, putem examina 
dependența problemelor sale de cîmpul director intern, de 
preconcepţiile asupra „teritoriului“, de cunoştinţele și instru- 
mentele disponibile. O inovaţie extraordinară în instrumente, 
de exemplu, poate antrena o schimbare de direcţie a dezvol- 

tării întregului complex. Dar „dominaţia uneltei“ poate avea 
pericolele sale. În ce priveşte empirismul logic (vezi 79, nota 
de la p. 37) un asemenea pericol s-a obiectivat într-o disfunc- 
tonalitate a coagenței între munca teoretică şi cea empirică. 
Investigaţiile „empirice“ ale empirismului logic — studii in- 
tensive de cazuri de întreprinderi științifice — aproape că 
lipsesc; demersurile „teoretice“ sînt izolate Şi se concentrează 
asupra problemelor create de instrumentul însuși (logica for- 
mală și matematică). Unele probleme autentice de filozofia 
științei au suferit „transformări degenerante“. De pildă, proble- 
ma coagenţei muncii teoretice și empirice în fizică a „degene- 
rat“ în problema de a reduce un limbaj teoretic la un limbaj 
observaţional, producînd, cum spune Bunge, „tehnici de de- 
molare a teoriei“, „0 mutilare care ar ucide știința“. Proble- 
ma producerii cunoașterii E4 a fost redusă la problema de a 
explica probabilitatea logică și apoi de a rezolva anumite 
paradoxuri create de însăși această explicație (ceea ce în mod 
ironic Feyerabend a numit „mofturi filozofice“). Ar fi însă 
eronat să se conchidă de aici asupra nonpertinenţei epistemo- 
logice a instrumentului logic sau să se procedeze la o dez- 
aat globală a popa ŞI rezultatelor obţinute sub eti- 

eta „empirismului logic i 
ie li s gic“ (care acoperă o realitate destul de 

În funcţie de referenţialul global al teoriei cercetării se 
pune și problema: ce contribuţie putem spera că va aduce un 
asemenea studiu? Pe linia demersurilor praxiologice, o 
schiță de răspuns poate fi sugerată examinind mai întfi 
ştiinţele deciziei deja bine stabilite. Deşi nu pot îndepărta 
complet „intuiţia“ şi „iraţionalul“, deși nu pot aduce o comple- 
tă „neutralizare axiologică“ a acţiunii, a universului opțiu- 
nilor legate de anumite valori etc., este incontestabil că ele 
au un potențial de ameliorare a luării deciziilor. Oferind mo- 
dele ŞI categorii pentru a conceptualiza o situaţie decizională 
intr-un mediu instabil, științele deciziei sporesc sensibilitatea 
celor ce iau decizia, le potenţează imaginarea posibilităţilor a 
spațiului de manevră, a pericolelor continuării în aceeași direc- 
ţie etc. Demersurile praxiologice ale teoriei cercetării, conside- 
ră Radnitzky, întîlnesc dificultăţi şi fac promisiuni asemănă- 
toare. Ele trebuie să evite două soiuri de pericole: a) Scylla 
teoriei cercetării conformist-descriptiviste, al cărei program 
este de a extrage și articula „înțelepciunea comună a elitei 
ştiinţifice“ imanentă istoriei exemplare a Fizicii; b) Charybda 
metodologiilor paternaliste, care se prezintă în mod esenţial 


ca ansambluri de rețete şi prohibiţii (cum ar fi inductivismul, 
[alsificaţionismul naiv, metodologia fundată pe empirismul 
logic), mitul „Metodei ştiinţifice“ care presupune şi propune 
o falsă imagine a științei. 

Privită în ansamblul demersurilor sale, teoria cercetării 
poate contribui la creșterea sensibilităţii cercetătorului activ, 
ca și a celor angajaţi în organizarea cercetării și în elabora- 
rea unei politici a ştiinţei, la creșterea libertăţii lor de decizie, 
a eliberării de influenţa oarbă a unor tradiții și stiluri de gîn- 
dire neexplicitate, la ameliorarea înţelegerii de sine a cercetăto- 
rului printr-o situare mai exactă a întreprinderii sale în con- 
texte mai largi. Teoria cercetării poate oferi şi un cadru con- 
ceptual pentru a integra diverse studii empirice asupra între- 
prinderilor de cercetare. Oferind o cunoaștere asupra produ- 
cerii cunoașterii, ea se răsfrînge asupra imaginii noastre despre 
știință şi în cele din urmă despre om. Prin aceste răsfrîngeri 
și, pe de altă parte, prin presupoziţiile și metanivelurile sale, 
teoria cercetării se va încorpora într-o antropologie generală 
(filozofică) a cunoașterii, la a cărei elaborare și la al cărei 
progres îşi aduce dealtfel o contribuţie specifică. Întîlnim 
aici cercul hermeneutic:30 cel ce vrea să determine semnificația 
autentică a ştiinţei nu o poate face decît formulînd concepţia 
sa despre om și despre lumea în care trăiește omul; în același 
timp, ameliorarea imaginii noastre despre știință, a interpre- 
tării date ştiinţei ca „formă de viață“ (pentru cercetători) și 
ca fenomen socio-cultural devine tot mai importantă în ame- 
liorarea felului în care omul se concepe pe sine. Nu este vor- 
ba nici de un cerc vicios în sens logic formal, nici de para- 
doxul începutului — așa cum ar fi dacă am privi lucrurile 
din punctul de vedere al unei fundări liniare şi definitive —, 
ci mai degrabă de o coagenţă a tuturor momentelor și com- 
ponentelor angajării în cunoaştere a căror solidaritate mutu- 
ală, „sinergie“ și actualitate (simultaneitate) metodologică 
evocă „strategia autofundării“ (în sensul dat de Gonseth). 

Am ilustrat, pe exemplul teoriei cercetării a lui Radnitzky, 
aspectul formal al reflexivităţii concepţiilor epistemologice: 
formal pentru că în principiu pot exista nepotriviri și chiar 
contradicții între, de pildă, ceea ce se afirmă despre condi- 
tiile şi exigenţele unei cunoașteri autentice de pe poziţiile unei 
epistemologii constituite şi felul în care s-a constituit însăși 
acea epistemologie ca domeniu specific al cunoaşterii care se 
pretinde valabilă, felul în care ea se susţine şi se apără sau 
felul în care critică epistemologii concurente. Dincolo însă de 

această ilustrare, ceea ce interesează în mod deosebit este ina- 
lienabilitatea referenţialului ca mediator al punerilor în situa- 
ție epistemologică și imposibilitatea unei reflexiuni totale și 
absolut fondatoare. Am putea exprima dublul aspect al refe- 
renţialului epistemologic — inalienabilitatea şi parţiala in- 
transparență — astfel: codul său interpretativ şi operatoriu 
este mai degrabă ceva în care epistemologii sînt instalați şi 
gindesc decît o concepţie pe care ei o pun (o tematizează). De 
unde caracterul foarte adesea disimulator, distorsionant şi ne- 
critic al referenţialului epistemologic. 

Nu vom urma, în continuare, încercările de a evita relati- 
vismul total pe calea unui discurs de caracter Permeneutic asu- 
pra condiţiilor oricărei comprehensiuni istorice, sau o reflecţie 
de tip heideggerian privind fenomenul central al precompre- 
hensiunii, a cărui structură ontologică ar precede şi ar co- 
manda toate dificultăţile întîlnire de disciplinele sociale sub 
numele de ideologie, prejudecată, cerc hermeneutic. În această 
ultimă perspectivă, dificultăţile ar avea o aceeași origine. În 
termenii lui Paul Ricoeur „ele ţin de structura însăși a unei 
fiinţe care nu este niciodată în poziţia suverană a unui subiect 
capabil să pună la distanță de sine totalitatea condiționărilor 
sale“ (84, p. 352). Vom reţine doar faptul că orice cunoaştere 
obiectivantă asupra poziţiei noastre într-o tradiţie istorico- 
culturală, în particular intelectual-ştiințifică, este condiţiona- 
tă, mediată de o relație ontică de apartenență care nu poate 
face obiectul unei reflexiuni totale. Asumîndu-ne apartenența 
care ne precedă şi ne poartă, ne asumăm însăși funcția media- 
toare a referenţialului înrădăcinat sui-generis în această rela- 
tie. Este exclus accesul la o situaţie fie de pură nemijlocire, 
fie de completă reflexivitate, precum şi la un discurs privile- 
giat, autofondator în sens absolut. Dar prin aceasta nu înce- 
tām să ne punem problema alegerii între concepţii concurente 
după criterii de coerență, simplitate, eficacitate şi adevăr, nu 
se neaga posibilitatea unei asemenea cunoasteri obiectivante 
de a se constitui într-o relativă autonomie, de a comporta un 
moment critic și o distanțare favorabilă înaintării pe calea 
obiectivitătii. Se impune mai degrabă o disociere critică între 
precomprehensiune și prejudecată, pe baza dialecticii pozitive 
a apartenenţei și distanţării. Într-o antropologie marxistă a 
cunoașterii, această precomprehensiune nu va fi imaginată sub 
forma unei insurmontabile şi intransparente „fatalităţi exis- 
tențiale“ legată de însăși fiinţarea noastră în lume, nici sub 
forma unei mute, ireductibile şi imuabile matrici a oricărei 


comprehensiuni. Evitarea unor asemenea fundături metafizice 
reclamă, între altele, sarcina mai modestă dar mai exigentă 
de a pune sistematic în valoare toate informaţiile controlate 
privind geneza, funcţionarea, evoluţia și diversificarea la sca- 
ră biopsihică, socioumană, şi istorică a precondiţiilor și con- 
diţiilor angajărilor cognitive în sensul cel mai larg. Așadar, 
„precomprehensiunea“ nu acoperă o realitate dată odată 
pentru totdeauna, ci una situată şi datată, ca și referenţialurile 
în care se specifică. Precomprehensiunea implicată în anumite 
situaţii individuale şi colective de cunoaştere comportă desi- 
gur elemente inalienabile pe care însă nu avem dreptul să le 
decretăm imuabile. Ele rămîn deschise în principiu retroac- 
țiunii angajărilor efective, desfăşurării şi rezultatelor lor. Se 
cuvine să observăm că pe măsură ce se îndepărtează de me- 
diatorii „naturali“ şi inconştienţi (sau deveniți astfel printr-o 
lentă „dogmatizare“ și sedimentare), adică este rezultatul unor 
elaborări deliberate, susținute prin efort conştient, referenţia- 
lul ştiinţific, inclusiv cel al cercetărilor epistemologice, com- 
portind el însuşi o precomprehensiune mai mult sau mai puţin 
obscură, devine totuşi mai transparent sieși, mai instrumental, 
făcînd astfel mai ușor posibilă distanţarea critică: imaginile 
„ochelarilor“, „gestaltului“, „cîmpului director intern“ etc. 
trebuie atunci moderate și corijate prin cea a „uneltei“, a 
„ipotezei de lucru“ (ceva în care nu numai sîntem, dar pe 
care îl și punem în faţă). 

Funcţia activă, mediatoare și restrictivă, uneori chiar into- 
lerantă, a referenţialului epistemologic poate fi ușor și mai 
viu surprinsă nu atît prin cercetarea savant-comparativă a 
unor doctrine, puncte de vedere, modalităţi de apropriere şi 
reconstrucție epistemologică (a practicii științifice globale în 
actualitatea sau în istoria sa, ori a diferitelor ei sectoare, 
niveluri, componente) deja constituite și articulate formal în 
expuneri sistematic-livreşti, cît prin cercetarea „empirică“ și 
prin „observarea participantă“ a situaţiilor de confruntare 
efectivă, de polemică şi critică reciprocă (în cadrul unor co- 
locvii, reuniuni, congrese. ..), cu tot ceea ce au ele excesiv și 
pasional. Astfel de situaţii ne fac să ne gîndim la disputele 
dintre partizanii unor paradigme concurente din perioadele 
de criză şi revoluţie științifică aşa cum le-a înfățișat Th. 
Kuhn. Dealtfel, însuși epistemologul american descrie pole- 
mica sa cu Popper în aceşti termeni (vezi în 52, Th. Kuhn: 
Logic of Discovery or Psychology of Research?, p. 1—23). 

El relevă mai întii ce îi apropie: pe amindoi ne preocupă mai 
degrabă procesul dinamic prin care se dobîndeşte cunoașterea 
șuințifică decît structura logică a produselor cercetării ştiin- 
ţifice. Amîndoi subliniem ca date legitime faptele și spiritul 
vieţii ştiinţifice actuale, și pentru aceasta amîndoi ne adresăm 
adesea istoriei. De aici tragem multe concluzii comune. Amîn- 
doi respingem viziunea unei ştiinţe care ar creşte doar cumu- 
lauiv și subliniem deopotrivă procesul revoluţionar. Amîndoi 
punem în evidenţă rolul jucat în acest proces de neputinţa 
ocazională a teoriei mai vechi de a face față provocărilor de 
ordin logic, experimental, observaţional. Ne opunem amîndoi 
unor teze ale pozitivismului clasic (de ex., subliniem interpătrun- 
derea observaţie-teorie, sîntem sceptici în privința posibilităţii 
de a produce un limbaj observaţional neutru, insistăm că 
oamenii de știință pot spera în mod legitim în inventarea de 
teorii care să explice fenomenele observate — și să o facă 
în termeni de obiecte reale, orice va fi semnificînd această 
expresie). Amîndoi ne situăm într-o minoritate de filozofi ai 
Ştiinţei. 

Kuhn observă că cititorii săi au operat lectura Structurii 
revoluțiilor ştiinţifice prin ochelari foarte speciali: o diferență 
de gestalt îi împarte în două sau mai multe grupuri; ceea ce 
pentru unii este un paralelism izbitor între el şi Popper, 
pentru alţii rămîne virtual invizibil. La aceleaşi imagini re- 
curge Kuhn pentru a obiectiva opoziţia sa faţă de Popper: 
ne separă o schimbare de gestalt, plecăm de la aceleași linii3?, 
dar vedem adesea figuri diferite. Cum să-l conving pe sir 
Karl Popper, care ştie despre dezvoltarea ştiinţifică tot ce ştiu 
şi eu, că ceea ce el numeşte rață poate fi văzut ca iepure? 
Cum aş putea să-i arăt, continuă Kuhn, cum ar fi dacă ar 
purta ochelarii mei, de vreme ce el deja a învăţat să privească 
tot ce aș putea să-i arăt, prin propriii săi ochelari? În această 
situaţie este nevoie de o schimbare de strategie. Kuhn crede 
că nici în epistemologie dificultatea de comunicare nu este 
insurmontabilă sau dincolo de orice apel. Și aici incomensura- 
bilitatea este asociată în mod regulat comunicării parţiale care 
poate fi îmbunătăţită. Dar nu se poate în orice moment spar- 
ge cadrul nostru teoretic, lingvistic etc. De unde și dificulta- 
tea de a intra în cadrul altuia pentru a-l aprecia. Schimbările 
cadrului, teoriei, limbajului sau paradigmei epistemologice pun 
probleme profunde, consideră Kuhn, de practică şi de prin- 
cipiu, care nu sînt pur și simplu ale discursului obișnuit și 
nici nu vor fi rezolvate prin aceleași tehnici. Însuşi volumul 


Criticism and the Growth of Knowledge, — care conţine o 
Prejaţă semnată de Kuhn, intervenţiile lui J. W. N. Watkins, 
S. E. Toulmin, L. Pearce Williams, K. R. Popper, M. Master- 
man, I. Lakatos, P. K. Feyerabend şi Reflecțiile lui Kuhn, 
ocazionate de criticile la adresa concepției sale —, dă un 
exemplu de „ciocnire culturală“ la scară mică şi ilustrează 
îndeajuns dificultățile serioase de comunicare în astfel de ca- 
zuri, precum şi tehnicile lingvistice în vederea lichidării lor 
(vezi, 52, p. 230 şi urm.). 

Exemplele următoare vor fi luate din întinsa și variata 
experienţă polemică și dialogală, de organizator şi participant 
activ la congrese, colocvii şi reuniuni a lui Gonseth. În par- 
tea a doua a Itinerarului său filozofic, intitulată „Ideea de 
ştiinţă şi diferendul meu cu Cercul de la Viena“, Gonseth 
reconstituie momentele mai semnificative ale relaţiilor sale cu 
„mişcarea neo-pozitivistă pentru Unitatea Științei“. Prima 
întîlnire, de o „extremă duritate“, a avut loc la Congresul de 
la Paris din 1935, cînd expunerea savantului şi epistemologu- 
lui elveţian La logique en tant que physique de lobjet quel- 
conque a dezlănţuit o reacţie pasională, un adevărat „feno- 
men de respingere“. Era în joc o opoziţie de principiu, o opo- 
ziţie de caracter filozofic, îşi amintește Gonseth, între două 
feluri de a concepe achiziţia cunoașterii și edificarea disci- 
plinelor științifice, între două concepţii ireductibil diferite 
despre activitatea de cercetare, în sfîrșit între două viziuni 
contrare asupra omului angajat în cercetare. „În momentul în 
care mă angajam — cu o temeritate un pic naivă — în dis- 
cuţie, îmi imaginam că aceasta se va putea desfășura în ca- 
drul unei intenţii comune“ (86, II, p. 6). Dar şi-a dat repede 
seama cît de diferite erau opţiunile sale fundamentale de cele ale 
empirismului logic. Într-un mod confuz și totodată obstinat, 
el spera în deschiderea unui dialog care să permită fiecăruia 
să pună în lumină, odată cu ipotezele pe care le va aduce, 
garanţiile de justeţe ale acestora. Și nici nu mai socotea util 
să precizeze că obiectele asupra cărora avea să se discute nu 
puteau fi decît obiecte de cercetare în sensul tare și proble- 
matic în același timp pe care situaţiile de criză îl conferiseră 
ideii de cercetare. Poate că, apreciază Gonseth retrospectiv 
(după aproape patru decenii), constrîngerile exigențelor meto- 
dologice ale acestui punct ar fi putut juca un rol clarificator. 
În locul dialogului sperat s-a produs însă fenomenul de res- 
pingere violentă. Deși nu era pentru prima dată în prezenţa 
unui grup constituit în forum de discuţie, abia atunci a resim- 

ţiL, în realitatea sa, puterea de şoc a unei opinii colective 
„consolidate“ (cohérée) prin anumite opţiuni comune. O 
primă lecţie se desprindea din această experienţă: schimbul de 
idei își are legile sale, care nu sînt cele ale unui forum ideal 
de discuţie, mai ales cînd unii din parteneri sînt mai mult sau 
mai puţin solidari cu o doctrină de grup. „Pentru ca un dia- 
log să se desfăşoare ca fazele contrastate şi concertate ale unei 
cercetări comune, trebuie ca toţi să se subordoneze constrîn- 
gerilor unei instanțe comune de legitimitate. În lipsa unei 
atare instanţe, sinceritatea opiniilor nu este suficientă pentru 
ca dialogul să nu degenereze într-o serie de înfruntări sterile. 
Şi e zadarnică speranţa că problema instanţei legitime poate 
fi tratată izolat, exterior riscurilor, succeselor şi eșecurilor cer- 
cetării în exerciţiu“ (86, II, p. 11). Dar eșecul nu este neapă- 
rat descurajant; uneori, dimpotrivă, are un caracter întăritor. 
Chiar avertizat de dificultăţile întreprinderii, de ceea ce era 
„nevinovat optimism“ în a-și imagina că reunind în colocviu 
spirite provenind din toate orizonturile sînt satisfăcute într-un 
mod fericit condiţiile unui dialog fructuos, Gonseth nu a re- 
nunţat niciodată la idealul director al unui autentic forum de 
discuţie. În această stare de spirit avea să reînnoiască în anii 
următori, la Copenhaga şi la Paris, experienţa participării sale 
la Congresele Mişcării pentru Unitatea Ştiinţei. În aceeași in- 
tenţie va organiza el însuși seria celor șase celebre Entretiens 
de la Ziirich. 

Care era imaginea lui Gonseth despre valoarea reprezenta- 
tivă a participării sale, în faţa reprezentanţilor şi partizanilor 
Cercului de la Viena? Mă prezentam — spune el — ca şi 
cum aș fi fost martorul autorizat al unei alte comunităţi, 
aceea a cercetătorilor angajaţi în practica cercetării, ca și cum 
aş fi fost apărătorul avertizat al unei idei despre știință, dife- 
rită de cea a empirismului logic: o idee care se desprinde tot- 
odată din istoria şi din practica ştiinţei, din progresul şi din 
evoluţia sa, dar mai ales din crizele sale și din mutaţiile prin 
care acestea sînt depăşite. Eu acordam o valoare prioritară 
opțiunii după care, în orice situaţie de criză sau de simplă 
îndoială, cercetării trebuie să-i revină în primul rînd rolul de 
instanţă de legitimitate. Insistam asupra dreptului la revizuire 
care trebuie să revină oricărei achiziţii științifice, dacă împre- 
jurările cercetării o vor cere. Or, proiectul empirismului logic 
era de o cu totul altă inspiraţie. 

Ideea de ştiinţă pe care o afirmă cineva la un moment dat 
îşi are sursele ei vii, garanţiile ei datate. Gonseth pune în 


evidență un aspect important privind înrădăcinarea referen- 
țialului care susținea vederile sale asupra ştiinţei. „Prin meseria 
mea, aparțineam corpului lucrătorilor şi cercetătorilor știinţi- 
fici. Îi aparţineam în toate privinţele, prin formaţie, prin par- 
tea pe care o luam eu însumi la cercetare, prin sentimentul de 
a fi strict afectat de criza fundamentelor și efortul constant 
de a participa la elucidarea sa, și, în fine, printr-o practică 
deja îndelungă și diversificată a învățămîntului“ (ştiinţific 
şi de filozofia științei, n. ns.., 86, II, p. 18). Să mai adăugăm 
şi activitatea sa de redactare a unor manuale ştiinţifice, inclu- 
siv imaginarea și rezolvarea de exerciţii: ceea ce Gonseth 
numeşte componenta oarecum artizanală a participării sale la 
efortul științific, în particular la cel al geometrului. Dealtfel, 
chiar pe exemplul geometriei și al logicii el a arătat că la 
baza disciplinelor științifice concepute ca sistem în ansamblul 
semnificaţiilor, aspectelor și orizonturilor lor coordonate 
(intuitiv, operațional-experimental, reoreiic-deducriv şi for- 
mal), descoperim anumite doctrine prealabile despre adevă- 
rurile elementare, că evoluția disciplinelor are loc atît prin 
evoluția doctrinei prealabile cît şi prin evoluția doctrinei 
explicite şi prin noile aporturi tehnice. Semnilicativ pentru 
însăși situația epistemologului este faptul că, în măsura în 
care nu au fost acordate în prealabil, informulatul și formu- 
latul, implicitul şi explicitul pot aparţine la sisteme contra- 
dictorii. 

„Fenomenul de respingere“ își avea o motivaţie complexă, 
în care se amestecau factori de natură psiho-socială, ideolo- 
gică etc. În ce privește latura sa propriu-zis epistemologică 
(numai teoretic izolabilă), Gonseth și-l explică prin aceea că 
o idee nu poate fi primită cînd este prea în dezacord cu refe- 
renţialul în sînul căruia trebuie să fie interpretată, iar referen- 
țialul său era așa de radical diferit de cel al majorităţii ade- 
renţilor la Mișcare. Dincolo de chestiunile mai restrînse și mai 
tehnice, diferendul purta în fapt asupra ideii de ştiinţă, care 
nu era aceeași pentru toţi, dar la care toţi se refereau, chiar 
dacă nu aveau conştiinţa deplină a faptului. „Referenţialul 
meu nu era nici anterior, nici exterior exerciţiului cercetării, 
era cercetarea însăși în constantă stare de reorganizare, de la 
înrădăcinările sale cele mai elementare pînă la orizontul ulti- 
melor sale progrese. Pentru mine ştiinţa forma un tot capabil 
să procedeze la readaptările pe care progresul său le făcea 
necesare. Ea nu-și putea da altă instanţă de legitimare decît 
aceea pe care o constituia ea însăși. Trebuia deci de asemenea 

să i se imagineze și reimagineze metoda pentru a fi capabilă 
de aceste readaptări. Principiul unei anumite revizibilități tre- 
buia extins şi asupra instanţelor de referință. Se poate concepe 
o instanță de legitimitate care se legitimează ea însăși printr-o 
perpetuă readaptare? O cercetare conformîndu-se unei opţiuni 
fundamentale de deschidere la experienţă îi poate oferi exem- 
plul? Acesta este deja un fapt, trebuie să știi să-l accepţi, tre- 
buie să ştii să i te conformezi. Cercetarea științifică realizează 
și justifică prin eficacitatea și prin progresul său concepţia 
unei atare instanţe“ (86, II, p. 46). 

S-ar putea obiecta că Gonseth transferă, în domeniul episte- 
mologiei însăşi, viziunea unei „revoluţii epistemologice perma- 
nente“. În realitate, nu în această perspectivă interpretează 
el opţiunea secundară a revizibilităţii. Pe de altă parte, accen- 
tul pus pe deschidere, o deschidere care în principiu afectează 
toate sectoarele și instrumentele cercetării, inclusiv acelea anga- 
jate în conceperea și funcţionarea unei instanțe de legitimitate 
pentru cercetarea cercetării, are şi rolul de a submina, poate lo- 
cal prin unele exagerări opuse, iluzia mereu renăscîndă a unor 
fundamente și a unor instanțe definitive, anterioare și exte- 
rioare cercetării în exerciţiu. Tocmai în acest spirit observa 
Gonseth că proiectul său de a elabora organonul metodologic 
al raporturilor de stabilit între diferite ordini și orizonturi de 
cunoaștere nu a găsit audienţă în faţa unui forum (Congresul 
de la Copenhaga din 1936, al Mişcării...) care punea Logica 
în calitate de instanță formală de apel. Ar fi fost nevoie, 
pentru aceasta, de o instanță mai puţin rigidă, mai „impură“, 
mai deschisă experienţei crizelor şi experienţei depăşirii lor. 

lată şi o întîmplare amuzantă. Congresul Descartes de la 
Paris (1937), consacrat tricentenarului Discursului asupra 
metodei, a fost precedat de colocviul anual al Mişcării pentru 
Unitatea Științei. Vrînd să compenseze piedicile sistematice pa 
care le puneau membrii Mișcării... în calea dezvoltarii vede- 
rilor şi replicilor sale într-un cadru organizat, Gonseth a re- 
curs la o stratagemă ingenioasă. I-a rugat pe Neurath, Carnap 
şi Frank să-i acorde, în particular, cîteva momente. Reuniţi 
în jurul aceleiași mese (cu excepţia lui Carnap, care lipsea), el 
s-a adresat mai întîi lui Neurath: acceptaţi să tratez „à la 
Neurath“ subiectul discuţiei de azi dimineață? Făceţi-o, sînt 
curios să vă ascult, i se răspunse fără amabilitate. După cîteva 
minute, la capătul cărora Neurath a consimţit că se recu- 
noaşte întrucâtva, Gonseth a continuat „à la Frank“. Această a 

propus să sfirșească „à la Carnap“, l-au oprit: de-ajuns, unde 
vreţi să ajungeţi? Pur şi simplu să vă fac să-mi răspundeţi 
„à la Gonseth“. S-au ridicat rîzînd. „Pas mal joué“, zise unul 
din ei, și s-au retras. 


Jocul nu era nici pe departe gratuit și nu urmărea produ- 
cerea ironică a unei situaţii de pură relativitate sau incomen- 
surabilitate a unor puncte de vedere egal îndreptăţite, ceea ce 
ar consacra, în ochii lui Gonseth, neputinţa de fapt a fiecă- 
ruia. Dacă nu crede într-un adevăr gata făcut, uniform și 
exhaustiv același pentru toţi, el nu crede nici într-un adevăr 
fără corp care n-ar avea decît fațete, într-un adevăr fără 
legătură, care n-ar avea decît părți. Jocul evocat era doar un 
episod al unei lungi aventuri în cursul căreia Gonseth n-a re- 
nunțat niciodată să caute și să instaleze condiţiile unui dialog 
autentic, apt să asimileze experiența propriei sale desfășurări 
pe calea înaintării spre o gîndire mai justă, și nu doar spre o 
toleranță universală mai mult sau mai puţin luminată, cu 
reversul ei în fond sceptic și relativist (mai pe larg despre 
concepţia lui Gonseth privind dialogul şi critica filozofică 
vezi 38, p. 39 și urm.). Într-un sens mai restrîns, vedem în 
acest joc varianta unei componente a „schimbării de strate- 
gie“ de care vorbea Kuhn. Gonseth spera probabil, în secret, 
ca simularea de către adversarii săi cu oarecare autenticitate a 
propriei sale „performanţe“, a propriului său referenţial, să 
constituie ocazia unui efort deliberat de înţelegere și asimilare 
a acestuia, începutul unei posibile „convertiri“ sau măcar al 
unei intercomunicări care să depășească alternanţa oarbă a 
monologurilor. 


În cea de a treia parte a /tinerarului, consacrată ideii de 
dialectică şi discuţiilor de la Ziirich privind fundamentele și 
metoda matematicilor, Gonseth revine asupra dificultăţilor 
unui dialog veritabil care să comporte o anumită fiabilitate. 
Se rămiînea de fapt la faza unei simple dezbateri de opinii 
căreia îi lipsea o instanță comună de legitimitate. În ciuda 
atitor experienţe anterioare, mărturisește el, am fost frapat 
mai ales de slaba eficacitate a schimburilor de rostiri. „Toată 
lumea vorbea cu toată lumea ca și cum toţi dispuneau și se 
serveau de același limbaj. Nu aşa stăteau lucrurile? Dimpotri- 
vă, fiecare se folosea de propriul său limbaj, în acord cu pro- 
priile sale pre-supoziţii, în funcție de propriii săi prealabili, 
azi aş spune de propriul său referenţial“ (86, III, p. 19). 
Intervenţiile nu dovedeau că acești prealabili ar participa toți, 
în definitiv, la un fond comun care să garanteze „fiabilitatea“ 

schimburilor. Se confirma, mai degrabă, pluralitatea contra- 
dictorie a opiniilor, a limbajelor şi a pre-supoziţiilor lor. 
Chiar între unii care se considerau animați de o aceeași inten- 
ție — de a face apel la metoda ştiinţifică în calitatea ei de 
instanță irecuzabilă — dezacordul se situa la nivelul ideii pe 
care şi-o făceau despre știință și despre metoda științei. Acest 
„obstacol epistemologic“ trebuia să-l facă pe fiecare să se regă- 
sească în faţa problemei validității propriului său limbaj şi a 
participării sale la validitatea unui limbaj comun. Deja la 
sfîrşitul primelor Entretiens Gonseth a relevat că unul din re- 
zultatele expunerilor şi discuţiilor a fost acela de a fi făcut să 
apară pînă la evidenţă pluralitatea contradictorie a doctrine- 
lor și a metodologiilor corespunzătoare. Și chiar dacă bilanţul 
s-ar fi redus la atita, nu era de neglijat latura sa eminamente 
pozitivă, căci ficțiunea unei înţelegeri tacite asupra presupozi- 
țiilor nu poate fi decît prejudiciabilă progresului comun al 
cercetării privind fundamentele. Dar insistența asupra „obsta- 
colului epistemologic“, care n-a permis dialogului să se supună 
constringerilor și scopurilor unui efort colectiv, face dificilă 
apropierea şi punerea în valoare a anumitor aporturi indivi- 
duale. O imagine mai favorabilă despre discuţii ar avea de 
pus în evidenţă în fiecare caz n mpi „adeziunile chiar re- 
zervate şi concesiile chiar limitate pe care apartenenţa la situ- 
aţie nu putea să nu le impună fiecăruia“ (86, III, p. 20), în 
particular apartenenţa la cercetare și raportul de participare 
la evoluţia cunoașterii. 

Întinderea şi importanţa prealabililor angajaţi în actuali- 
tatea aparent autoevidentă și autosuficientă a intervențiilor 
participanţilor la colocvii s-au impus și mai instructiv cu 
ocazia celor două Entretiens de la Roma (1952 și 1955) în 
compania unor reprezentanţi ai filozofiei neo-scolastice. Deși 
la început, dintr-o anumită civilitate şi bune intenţii, Gon- 
seth se declara conştient de avantajul ce i se oferă de a putea 
întilni, într-un acelaşi scop de discuţie, spirite totodată ferme, 
luminate și avertizate de exigenţele actuale, și îşi exprima 
speranţa că efortul comun poate conduce și la un progres 
comun, experienţa efectivă a dialogului a fost mai puţin satis- 
făcătoare. Partizani ai unei filozofii necesitare (care se pre- 
tinde definitiv fundată pe adevăruri de o necesitate pură, ne- 
condiţionată), neotomiștii italieni întruneau și mai puţin con- 
dițiile care să dea satisfacţie uneia din legile dialogului: aceea 
de a accepta eventualitatea revizuirii sub efectul imprevizibi- 
lului pe care îl aduce experienţa desfășurării însăşi a dialogu- 


lui, adică în numele unui adevăr care depăşeşte „poziţia ini- 
yala“ a fiecărui participant luat de-sine-stătător. În modul în 
care unul din ei argumenta caracterul ireformabil şi închis 
al noţiunii de existenţă, de exemplu, Gonseth identifica ma- 
niera tipică în care un sistem necesitar pretinde a se funda. 
Anume, acesta se justifică printr-o deducție căreia el însuși îi 
servește de fundament necesar. O asemenea procedură nu 
poate angaja decît pe cei care participă dinainte la sistem, 
care i-au admis dinainte justeţea necesară, dar ea n-are nici 
o forță de constrîngere pentru cei care, pe drept sau pe ne- 
drept, pun la îndoială presupoziţiile sistemului. Avem deci 
de-a face cu un demers lăuntric sistemului, prin care acesta 
„îşi demonstrează sieşi coerenţa după propriile sale norme, dar 
care nu angajează în nici un fel rezultatul unei confruntări 
cu experienţa externă“ (75, p. 82). Remarca lui Gonseth, 
după care Morandini — unul din interlocutorii săi neoto- 
mişti — regăsește în concluzii ceea ce intră deja în premisele 
sale, nu trebuie redusă doar la un gest polemic. Ea are o 
semnificaţie mai adîncă și evidenţiază un fapt fundamental: 
limbajul, discursul de genul celui al lui Morandini este dina- 
inte informat şi preformat de doctrina pe care vrea s-o expu- 
nă şi s-o apere. De aceea argumentarea într-un asemenea dis- 
curs nu poate fi constringătoare decît pentru cei care împăr- 
tăşesc toate presupoziţiile sale. Se întîmplă adesea ca preopi- 
nentul să reformuleze poziţia adversarului său pentru a o 
respinge. Dar ceea ce respinge nu este tocmai teza originală 
așa cum este ea legată de întreaga doctrină prealabilă care o 
informează şi o susţine, îi dă semnificaţie actuală printr-o 
semantizare legată de un referenţial deja acceptat. Ideea de re- 
ferenţial joacă aici un rol dublu: a) ne dă o rațiune a „incomen- 
surabilităţii“, fie şi parţiale, a vederilor respective, chiar dacă 
în exprimarea lor se recurge aproape la aceleași forme ver- 
bale; b) prin explicitarea însăși a acestui mecanism de condi- 
ționare și a prealabililor poziţiilor celor angajaţi în dezbatere, 
se face deja un pas pe calea unei mai bune înțelegeri, adică pe 
calea unei eventuale reduceri a „incomensurabilităţii“, în orice 
caz pe calea unei mai puţin sterile funcţionări a schimbului 
mutual de critici. 

În sistemele necesitare nu este loc pentru a distinge între 
inalienabilitatea şi ireformabilitatea referenţialului. Ele dau 
celei dintii o poziţie dogmatică, închisă, circulară şi sînt astfel 
construite încît par a fi principial „infalsificabile“ sau nete- 
stabile empiric: nu pot fi puse în contradicție cu experiența, 

căci experiența poate fi „ambalată“ în termenii sistemului; 
un fapt de experienţă nu poate aduce o dezminţire, după 
normele sistemului, unui adevăr necesar în sistem. Aceste sisteme 
au resurse de a contesta faptele (sau mai bine zis interpretarea 
faptelor) cu care vrem să le punem în contradicţie şi pe baza 
cărora vrem să le criticăm. Dar acest mod de a proceda, teo- 
retic de nerespins, nu rezistă practic probei: interpretarea fap- 
telor devine tot mai artificială şi înţelegerea lor mai prejudi- 
ciată. Sistemele se înstrăinează de ritmul normal, fecund şi 
progresiv al cunoaşterii ştiinţifice. Citatul care urmează, din 
Filiasi-Carcano, este revelator în această privinţă: „.. .fapte- 
le din ştiinţa contemporană se lasă uşor interpretate în limbaj 
tomist și deci ele nu contrazic principiile tomiste acolo unde 
acestea sînt bine înţelese şi acolo unde faptele sînt bine inter- 
pretate“ (75, p. 155). Toate aceste pretinse precizări fie că 
deschid contexte auxiliare deloc simple sau evidente, în care 
regăsim întreaga problematică epistemologică modernă, fie că, 
mai degrabă, sînt simple precauţiuni verbale, tautologii valo- 
ric-normative permiţind de fiecare dată a salva principiile 
tomiste: oricărei aparente dezminţiri i se poate opune o repli- 
că de tipul: principiul nu a fost bine înţeles, bine aplicat... 
sau faptele nu au fost potrivit invocate, bine interpretate etc. 
Ba mai mult, tomiştii — spune Carcano — au totdeauna 
posibilitatea să replice că dau principiilor lor fundamentale 
o întrebuințare eminamente metafizică, nu empirico-ştiințifică 
şi că deci acestea se aplică la un nivel distinct de cel al cerce- 
tării ştiinţifice. Putem înţelege acum raţiunea mai profundă 
a respingerii de către Gonseth a unei instanţe absolute de legi- 
timitate, o instanţă care ar fi principial anterioară şi exte- 
rioară cercetării în exerciţiu. Chiar și în chestiuni de metodo- 
logie, Gonseth a susţinut neobosit că nu poate trece drept 
autentică o metodă a cercetării „care nu s-ar raporta (sche- 
matizîndu-le la nevoie) la demersurile reale ale științei în 
exerciţiu. Funcţia sa nu este de a imagina în mod suveran 
demersul unei ştiinţe ideale de care n-am fi poate niciodată 
capabili“ (86, III, p. 3). 

Nu vom găsi nici la Gonseth rețete comode pentru depă- 
şirea „obstacolelor epistemologice“ în calea progresiunii spre 
un- dialog autentic, mai ales atunci cînd este vorba de o 
multiplicitate ireconciliabilă de referenţialuri filozofice care 
toate pretind a exprima Adevărul(!) definitiv şi necondiţio- 
nat. Concepţia materialist-istorică ne dă o explicație mai pro- 

telor viziuni filozofice. Ireductibilitatea şi oarecum incomen- 
surabilitatea poziţiilor filozofice nu ţine pur și simplu de 
lipsa momentană a unui „sistem de transformări“ prin care să 
se treacă de la un sistem de referință la altul, a unei metodo- 
logii apte să arbitreze, într-un mod constrîngător pentru toți 
membrii „comunităţii“ filozofice, conflictele de opinie sau de 
lipsa momentană a unui limbaj-mediator comun, a unor stra- 
tegii lingvistice, logice etc., care să permită traducerea unui 
„jargon“ filozofic în altul etc. Pe de altă parte, punerea în 
evidență a unei înrădăcinări profunde, socio-culturale, inclu- 
siv a funcţiilor ideologice şi pragmatice a poziţiilor filozofice 
ireductibil diferite şi chiar opuse nu trebuie să ne condamne 
la un pur relativism. Înlăturarea ca fictivă a ideii unei in- 
stanţe absolute de apel sau de legitimitate nu elimină proble- 
ma metodologică a instanţei legitime. După cum demascarea 
mitului unui „limbaj ideal“ care să facă imposibilă metafizica 
sau care să pună capăt interminabilelor şi sterilelor „certuri 
filozofice“ nu face deloc inutile cercetările de logică, ligvis- 
tică, teoria argumentaţiei etc., care pot contribui la o relativă 
clarificare a situaţiilor de neînțelegere mutuală și a dificultă- 
ţilor de comunicare mai întîi ca neînţelegeri şi ca dificultăţi, 
şi, pe această cale, la o eventuală și relativă reducere a lor32. 
Reamintim, în această ordine, poziţia originală a filozofiei 
marxiste care, fără a înceta să fie o filozofie, nu mai suferă 
pasiv şi opac dependenţa faţă de ideologiile practice în mediul 
cărora se formează și se exercită. Concepţia nouă pe care o 
aduce despre viața socială îi permite şi îi impune o cunoaștere 
ştiinţifică a mecanismului acestei dependențe: şi anume, nu 
numai în ceea ce o priveşte, dar și relativ la celelalte poziţii 
filozofice cu care se confruntă și dialoghează (vezi 111, p. 97). 
Această dominare, prin cunoaștere și critică, a genezei şi 
funcţionalităţii complexe a poziţiilor filozofice, îi pregăteşte 
atît accesul mai profund şi mai autentic la viziuni cu care este 
în dezacord, cît și delimitarea principială de acestea, ceea ce 
nu exclude, ci presupune valorificarea critică. Materialismul 
istoric devine astfel un factor indispensabil de clarificare 
(transparenţă) socioculturală a referenţialurilor filozofice şi, 
prin aceasta, de depăşire a relativismului radical, a incomensu- 
rabilităţii radicale. Un orizont nou se deschide efortului de 
distanţare critică, trezirii din „somnul dogmatic“, aprecierii 
lucide a pre-supoziţiilor poziţiilor filozofice, efort care favo- 
rizează idealul de justeţe şi autenticitate, în particular con- 
fruntarea şi dialogul constructive. Dar nici în ordinea cu- 

noașterii realului, nici în cea a explicării genezei şi funcţiei 
poziţiilor filozofice, referenţialul akát de filozofia marxistă 
nu echivalează cu un soi de sistem de referință absolut, o 
„străpungere“ sau „transcendere“ radicală a condiționărilor 
social-istorice și culturale spre un pretins necondiționat abso- 
lut. Ar fi arbitrar să ne imaginăm că marxismul abordează 
studiul obiectiv (în sens epistemologie, cu toate dificultăţile, 
cu tot ceea ce rămîne deschis, lacunar şi problematic în cuce- 
rirea teoretică a obiectivităţii) al lumii, în particular al pro- 
cesului istoric real, inclusiv al cunoașterii şi ideologiilor, din- 
tr-un loc teoretic principial exterior acestui proces, de pe 
Sirius, graţie unei miraculoase inocenţe sau transcendențe, unei 
„puneri în paranteze“ a lumii profane cu regăsirea fundamen- 
telor sale „absolute la nivelul unui Ego transcendental atoate 
constituant şi dătător de sens, cum pretindea, de exemplu, 
fenomenologia husserliană. Doar pînă într-un punct procesul 
cunoaşterii obiective poate fi gîndit în termenii unei distinc- 
ţii “tranșante între obiectul concret real şi obiectul cunoscut, 
gîndit, conceput. Schimbînd perspectiva, însuși procesul cu- 
noașterii obiective trebuie gindit, conceput, cunoscut ca o 
componentă a procesului istoric real: distincţia nu a dispărut, 
dar a suferit o deplasare. Ar fi instructiv să se examineze în 
detaliu natura referenţialurilor filozofice care susţin şi Întreţin 
iluzia unei asemenea depăşiri radicale a oricărei condiţionări 
spre necondiționatul absolut, ca și cum „totalitatea“ articu- 
lată filozofic n-ar fi în ultimă instanță, de fiecare dată, un 
praxis şi un produs culturale istoricește determinate, în ciuda 
prezentării sale drept fruct al uniunii mistice cu Fiinţa (cu 
Marele Tot, cu Marea Taină...), viziune a Originii, Cen- 
trului, Substanţei de ordinul unui suprasensibil formînd o 
„împărăție autarhică“, sau alte variante mai sofisticate ori 
mai raţionalizate (Absolutul hegelian, Epochâ-ul husserlian, În- 
globantul şi Transcendenţa jaspersiene etc.). 

„O filozofie care se concepe pe sine ca cercetare sui-generis 
şi care se deschide, prin metodă, experienţei oricărei cerce- 
tări va concepe dialogul și instanţa sa legitimă după modelul 
activităţilor care angajează efectiv cercetători pregătiţi, adică 
dispuși şi capabili să procedeze în comun la elaborarea și inte- 
grarea informaţiei provenind din orizonturi diferite de cerce- 
tare. Participarea eficace la un asemenea dialog presupune ca 
oœ condiţie prealabilă opţiunea deschiderii fiecăruia la infor- 
maia și experiența altuia, chiar dacă acestea vor obliga la 
revizuiri adesea penibile ale poziţiei iniţiale a unuia sau al- 


tuia. Altfel nu poţi fi pregătit să iei parte în mod valabil la 
elaborarea în comun a unei teme, să zicem, interdisciplinare. 
Deschiderea la experienţa altuia va pregăti căile unei alte ex- 
perienţe, o experiență care s-a făcut în comun prin mijloa- 
cele confruntării. Opţiunea deschiderii la experienţă n-are 
sens decît dacă informaţia „exterioară“ are capacitatea să 
intre în reacţie cu informaţia „anterioară“ a fiecăruia (vezi 
37): capacitatea informaţiilor de a forma un tot integrat, de 
a se completa, influenţa și corija reciproc. Confruntarea infor- 
maţiilor pune şi problema instrumentului său privilegiat, lim- 
bajul: cu semnificaţiile pe care le poartă (conţinutul său in- 
formaţional) şi cu tratarea substanței informaţionale pe care 
o permite (prin desfăşurarea strategiilor discursive), astfel 
încît recursul la un referenţial lingvistic comportind mai multe 
limbi de lucru — foarte frecvent în practică — să nu facă 
din respectiva comunitate de lucru o reeditare: a turnului 
Babel. 

Să revenim la epistemologul care, ca orice alt cercetător, 
trebuie să dispiină, pentru a fi în situaţie de cercetare, de sis- 
temul prealabililor și referinţelor sale. Un referenţial pe care 
îl alegem la un moment dat, pentru că pare convenabil, poate 
fi ulterior devalorizat de însăși evoluţia cunoașterii. Aceasta 
e valabil pentru orice limbaj ale cărui semnificaţii se vor ra- 
porta la acest referenţial şi a cărui semantizare se efectuează 
relativ la acest referenţial (vezi 29). Epistemologul nu este 
liber să aleagă în mod arbitrar prealabilii discursului său; 
aceștia trebuie să se raporteze la obiectul lor: știința în tot 
ceea ce îi constituie actualitatea. Dar acest obiect nu este un 
lucru încheiat, ci un ansamblu de discipline încă pe cale de 
structurare și desfăşurare. Metoda cercetării ştiinţifice nu este 
asimilabilă unei mulțimi închise de algoritmi şi proceduri de- 
terminate odată pentru totdeauna. Fa utilizează un amalgam 
de informaţii, vederi, reguli și practici mai mult sau mai puţin 
transmisibile dar nereductibile doar la exerciţiul puterii dis- 
cursive. Ca şi știința însăși în integritatea angajărilor sale, ideea 
științei nu este o noţiune ne varietur de care ar dispune deo- 
potrivă. toţi cercetătorii. Nu există nici limbaj nici referen- 
tial unitar care să poată fi adoptate pe întreg frontul cerce- 
tării. Cu alte cuvinte, comunitatea cercetătorilor nu formează 
un mediu omogen. O importantă sursă de diferențieri devine 
aparentă prin lărgirea contextului uman, socio-cultural în care 
se implantează şi se desfășoară atît practicile științifice cît şi, 
în sens larg, „ideologiile meta-știinţifice“, Toate acestea înlă- 

tură ca fictivă postularea unui mediu epistemologic omogen, 
în care ar domni o aceeași idee de ştiinţă și care ar dispune 
dinainte de un limbaj bine constituit pentru a vorbi în mod 
valabil despre ştiinţă. Totuşi, epistemologul exigent, aşa cum 
îl „proiectează“ Gonseth şi cum încearcă să-l „realizeze“, nu 
se va cantona într-un pur relativism. El împărtășește o solu- 
tie care îl angajează ca persoană epistemologică responsabilă 
şi totodată ca participant la o anumită comunitate epistemo- 
logică aptă să-i primească discursul și să-l interpreteze. Ca su- 
biect epistemologic, spune Gonseth, urmăresc constituirea unei 
epistemologii valabile a ştiinţei actuale; ca participant — în 
intenţie — la un anumit forum epistemologic, întreţin proiec- 
tul de a participa la un dialog epistemologic din care să se 
poată desprinde o anumită doctrină epistemologică comună 
avînd a servi drept loc de confruntare și integrare pentru 
doctrinele epistemologice individuale. Referenţialul epistemo- 
logic trebuie să comporte suficientă plasticitate pentru a per- 
mite acel „compromis“, niciodată tranșat definitiv, între li- 
bertatea de alegere a subiectului şi constrîngerile unei parti- 
cipări obligate la o realitate obiectivă și obiectivată. Se pre- 
supune că epistemologul a înscris, deliberat și tacit, prin efec- 
tul participării, în referenţialul său un ansamblu de informa- 
ţii de o anumită amploare și exactitate asupra stării diferi- 
telor discipline ştiinţifice şi asupra mijloacelor şi practicilor 
cercetării științifice. Nimic nu îl poate dispensa de una din 
sarcinile sale cele mai exigente: aceea de a se face observa- 
torul şi martorul științei în exerciţiu. 

Înainte de a fi un discurs al ştiinţei, epistemologia nu poate 
fi, în vederile idoneiste, decît un discurs asupra ştiinţei. A- 
ceasta înseamnă că epistemologul nu este în măsură să proce- 
deze la o reconstrucție ideală a științei doar prin exerciţiul 
puterii discursive de care dispune. El trebuie să se facă, pen- 
tru sine, comentatorul avertizat și critic al metodei științelor, 
chiar dacă aceasta nu este univoc și integral explicitată şi 
recunoscută în toate mediile științifice. Așadar, epistemologul 
nu se poate sustrage obligaţiei de a construi propria sa ver- 
siune a metodei pe care o apreciază ca cea mai justă, fie şi 
numai cu titlu ipotetic. Așa făcînd, e posibil ca el să aducă o 
contribuţie de valoare la elaborarea și extinderea metodei, 
Discursul epistemologic este datat, funcţie de un ansamblu 
de informaţii privind trecutul și starea actuală a diferitelor 
discipline ştiinţifice. O informaţie este însă garantată pretu- 

delul cel mai sigur al unei informaţii garantate ne este actual- 
mente oferit de cercetarea ştiinţifică. Acest fapt, care trebuie 
bine pus în evidenţă în sînul prealabililor obligaţi ai episte- 
mologului, nu-l expune pe acesta din urmă unui cerc vicios, 
întrucît sarcina sa nu constă în a justifica prin discursul său 
existența de fapt a ştiinţei şi a metodelor sale. Este vorba de 
obligaţia epistemologului de a nu stabili o ruptură între pro- 
priile sale principii (propria sa metodă) şi cele ale metodei al 
cărei martor se face, căci aceasta, garanţie a informaţiei sale 
privilegiate, nu poate fi exclusă din propriul său referenţial. 
Epistemologul participă inalienabil la o situaţie de cunoaș- 
tere datată şi el nu o poate transgresa suveran, prin mijloacele 
propriului său discurs, în direcția unui fundament definitiv 


şi perfect autonom. Toate puterile sale — conștientizare, fi- 
guraţie, cunoaştere, exprimare a unei judecăţi, imaginare a 
unei eventualităţi etc. — sînt altfel limitate şi relativizate: ele 


nu se exercită decît într-un orizont de existență datată, care 
se actualizează, pentru el, doar prin intermediul propriului 
său referenţial. Deni 
Existența ca disciplină a epistemologiei pune inevitabil pro- 
blema unui mediu epistemologic şi a unui referențial colec- 


tiv, întrucît o disciplină — şi cu atît mai mult o disciplină 
care tinde spre un statut științific — nu poate fi opera unui 


„efort solipsist“. Acest mediu epistemologic, pe cale de con- 
stituire, învederează un fel de va-et-vient între deschiderea la 
autenticitatea practicii științifice și propriul său front de teo- 
retizare specific epistemologică. Dar nu se poate legitim spera 
în obținerea unui criteriu sau unei definiţii fondatoare a știin- 
țificității a cărei enunțare să fie suficientă pentru a distinge 
şi explica odată pentru totdeauna ceea ce este sau trebuie să 
fie ştiinţa. 

ÎN LOC DE INCHEIERE 


Epistemologia marxistă nu face nici ea excepţie de la regula 
referenţialului obligat. Dealtfel, întreaga tematică privind re- 
voluţia săvirşită de marxism în general în ideologie, în parti- 
cular în filozofie şi în ştiinţele sociale, poate fi reelaborată în 
funcţie de ideea de referenţial. Aceasta ne aminteşte întru- 
citva de încercările lui Althusser, cu toate diferenţele de vo- 
cabular („tăietură epistemologică“ etc.) şi în pofida exageră- 
rilor scientist-structuraliste recunoscute de el însuși ulterior 
(„deviere teoreticistă“). Dar cea mai bună introducere în con- 
sideraţiile cu care vrem să încheiem această lucrare ne-o 
oferă Engels în celebra Prefaţă la prima ediţie a celui de-al 
doilea volum al Capitalului (5 mai 1885). Cum se face, se 
întreabă Engels, că teoria plusvalorii a lui Marx a avut, în 
toate țările civilizate, efectul unui trăsnet căzut din senin, 
în timp ce teoriile predecesorilor săi socialişti s-au spulberat 
fără sa lase nici o urmă? „Trăsnet din senin“ echivalează, în 
termenii lucrării de faţă, cu „schimbare bruscă a referenţia- 
lului“, O, motivaţie generală este de căutat în „conștiinciozi- 
tatea fără seamăn, autocritica severă cu care Marx s-a strā- 
duit să atingă cel mai înalt grad de perfecțiune în elabora- 
rea marilor sale descoperiri economice înainte de a le pu- 
blica“ (4, p. 8). Aspectul epistemologic al acestei conştiin- 
ciozitați ȘI autocritici îl putem surprinde mai ușor dacă inte- 
grăm aici una din criticile cele mai frecvente aduse de Marx 
înaintaşilor şi contemporanilor săi: aceea de a fi rămas pri- 
zonierii categoriilor economice așa cum le-au găsit la prede- 
cesorii lor. Simplul fapt, de exemplu, că John Russell dă 
plusvalorii numele de dobîndă la capital, deși el subliniază 
că prin aceasta înţelege forma generală a supramuncii (spre 

deosebire de formele ei speciale: rentă, dobîndă şi profitul 
întreprinzătorului), este suficient pentru a cădea din nou în 
jargonul economic, ceea ce nu putea duce decît la confuzii şi 
contradicții. „Jargonul economic“ constituia componenta lexi- 
cală-lingvistică a unui referenţial economic tradițional, com- 
ponentă implicată într-o „decupare“ (analiză) superficială, ne- 
critică a experienţei faptelor economice și, prin aceasta, a 
însăși realităţii economice. 

Momentul decisiv al explicaţiei este pregătit de Engels 
printr-un exemplu din chimie, care ne este deja bine cunoscut 
dintr-un capitol anterior. Potrivit teoriei flogistice, domi- 
nantă pînă la sfârşitul secolului al XVIII-lea, esenţa oricărei 
arderi constă în separarea, din corpul care arde, a unui alt corp, 
ipotetic, un combustibil absolut numit logistic. „Această 
teorie era suficientă pentru a explica majoritatea fenomenelor 
chimice cunoscute pe atunci, deși în unele cazuri o făcea nu 
fără a forţa lucrurile“ (4, p. 22). Se ştie că Priestley și 
Scheele au reușit să obţină oxigenul. Dar ei rămăseseră pri- 
zonieri ai vechiului referenţial, ai „categoriilor flogistice așa 
cum le-au găsir la predecesorii lor“, de aceea nici nu au ştiut 
peste ce anume au dat. Înseși denumirile de „aer deflogis- 
ticat“, respectiv „aer de foc“ arată, ca să-l parafrazăm ia- 
răşi pe Marx, căderea lor în jargonul chimiei flogistice. În 
mîinile lor, notează Engels, „elementul care avea să răstoarne 
întreaga concepţie flogistică şi să revoluționeze chimia nu fo- 
losea la nimic“. Este meritul lui Lavoisier de a fi început să 
cerceteze, în lumina acestui fapt nou, întreaga chimie flogis- 
tică, adică de a fi elaborat un nou referențial, revoluţionar 
în raport cu tradiţia. „El a stabilit mai întîi că noua varie- 
tate de aer este un element chimic nou, că la ardere nu mis- 
teriosul flogistic părăsește corpul care arde, ci că acest ele- 
ment nou se combină cu corpul, punînd astfel pentru prima 
oară pe picioare întreaga chimie care în forma ei flogistică 
stătuse cu capul în jos. Și chiar dacă Lavoisier nu ar fi ob- 
ţinut oxigenul concomitent cu ceilalți și independent de ei, 
cum a susţinut mai tirziu, totuși el rămîne descoperitorul pro- 
priu-zis al oxigenului, spre deosebire de ceilalți doi, care nu 
au facut decît să-l obțină, fără să bănuiască măcar ce anume 
au obținut“ (4, p. 22). În altă parte Engels reţine și reversul 
momentului distructiv al acestei revoluţii științifice. Anume, 
necesitatea regăsirii, într-o formă modificată de noua teorie, 
a unei întinse părți din achiziţiile teoriei depășite. Modifica- 
rea este sugerată prin operaţia traducerii în limbajul noii teo- 

rii. Prin descoperirea lui Lavoisier „rezultatele experimentale 
ale flogisticii nu au fost câtuşi de puţin eliminate. Dimpotrivă, 
ele au rămas în picioare, însă formularea lor a fost inversată, 
tradusă din limbajul flogisticii în limbajul chimiei contem- 
porane. ..“ (36, p. 355). 

Sintem în faţa unor texte de o mare luciditate și fineţe 
epistemologică, încît numai ignoranţa sau reaua credință, ori 
exploatarea, unilaterală a unor formulări și pasaje mai puţin 
dominate de „autocritica severă“ şi „conştiinciozitatea fără 
seamăn“ atribuite pe drept lui Marx, pot justifica atitudinea 
celor care, ca J. Monod, îl așază pe Engels în continuitatea 
unei tradiţii animiste, precritice etc. Celui care a citit cu 
atenție şi fără prejudecăți articolul din Dialectica naturii 
„Ştiinţa naturii în lumea spiritelor“ nu i-a putut scăpa exigen- 
ta conștiență de ştiinţă care-l călăuzea pe Engels în disocierea 
științei autentice de pseudo-știința spritistă mascată sub cea 
mai prestigioasă și înșelătoare recuzită savantă. În legătură cu 
W. Crookes, de pildă, care în „cercetarea“ manifestărilor spi- 
ritiste a folosit o mulţime de aparate de fizică şi mecanică 
(dinamometre, baterii electrice etc.), Engels observă că de data 
aceasta, spre deosebire de cercetările cu adevărat științifice 
ale savantului englez, acesta nu a adus cu sine şi nu a menţi- 
nut pînă la urmă în stare de funcţionare aparatul principal: 
„un cap critic și sceptic“ (36, p. 361). 

Dar să revenim la Prefaţa din 1885. În ce privește teoria 
plusvalorii, între Marx și predecesorii săi raportul este acelaşi 
ca între Lavoisier și Priestley şi Scheele. Existența a ceea ce 
numim cu Marx plusvaloare a fost stabilită mult timp înain- 
tea lui. Dar atît economiştii clasici burghezi cît și socialiștii 
au rămas prizonieri ai categoriilor economice așa cum le-au 
găsit la predecesorii lor. „Atunci a intervenit Marx. Și anume 
în opoziţie directă cu toţi predecesorii săi. Acolo unde aceștia 
văzuseră o soluţie, el nu a văzut decît o problemă. El a văzut 
că aici nu era vorba nici de aer deflogisticat, nici de aer de 
foc, ci de oxigen, că nu era vorba de o simplă constatare a 
unui fapt economic sau de un conflict între acest fapt și 
justiţia eternă sau morala adevărată, ci de un fapt care era 
destinat să revoluţioneze întreaga economie politică și care 
oferea aceluia care știa s-o mînuiască cheia pentru înțelege- 
rea întregii producţii capitaliste. Pornind de la acest fapt, el 
a cercetat toate categoriile existente înainte, așa cum Lavoi- 


sier, pornind de la descoperirea oxigenului, a cercetat catego- 
riile existente ale chimiei flogistice“ (4, p. 23). 

Am putea spune că numai prin „ochelarii“ noului său 
referenţial ştiinţific Marx a putut vedea, la propriu și la figu- 
rat, „oxigenul“ deja descoperit dar în cadre problematice și 
conceptuale improprii pentru a-i sesiza natura și rolul cu 
adevărat revoluţionare. Din punctul din care privea — un 
punct aparţinînd unui spaţiu epistemic instaurat de Marx 
însuși —, ceea ce înainte păruse a fi o soluţie i se arată a fi o 
problemă. Este, acesta, unul din efectele cele mai semnificative 
ale modificării radicale a referenţialului. 

Cercetări pasionante se deschid astfel în ce priveşte demer- 
surile instauratoare de noul referenţial, funcţionarea acestuia 
în modul original de a decupa și apropria sub raport econo- 
mic o realitate deja „reflectată“ în felul său (atît la nivelul 
unor reprezentări și trăiri rezultind din pracuca imediată a 
agenţilor, cît și la nivelul „jargonului economic“ al predece- 
sorilor), în fine ciocnirile critice, semnalate și analizate deja 
de Marx sau putînd fi provocate prin „experimente epistemo- 
logice“ ad-hoc, între noul referenţial și cele depășite sau 
concurente. 

Comparaţia cu chimia — evocată paradigmatic în exem- 
plaritatea sa de știință a realului — nu este întîmplătoare. O 
regăsim în Prefaţa (nb. 1886) la ediţia engleză a Capitalului, 
în care Engels se referă la dificultățile transpunerii textului 
german în engleză. „Este vorba de folosirea unor expresii 
într-un sens diferit nu numai de cel curent, ci și de sensul 
obişnuit în economia politică. Acest lucru n-a putut fi evitat. 
Orice concepție nouă într-o știință implică o revoluţie în ter- 
menii tehnici ai științei respective. Dovada cea mai bună în 
această privinţă o oferă chimia, unde întreaga terminologie se 
modifică în mod radical aproximativ la fiecare douăzeci de 
ani... Economia politică s-a mulţumit, în general, să preia 
expresiile din viaţa comercială și industrială și să opereze cu 
ele, pierzînd complet din vedere faptul că în felul acesta ea 
se limita la sfera îngustă a ideilor exprimate de aceşti ter- 
meni“ (102, p. 37). 

Aşadar, nu avem de-a face doar cu denumiri diferite pen- 
tru acelaşi lucru. Termenii ştiinţifici sînt solidari cu întreg 


cîmpul problematic, cu întreaga reţea conceptuală prin care 


se constituie și funcționează referențialul științific corespun- 
zător. Obiectul economic vizat și reconstruit de Marx nu 
coincide nici cu cel deja decupat (analizat) în „jargoanele“ 

oficiale ale vieţii comerciale şi industriale, în registrele şi cală 
culele curente ale agenţilor vieţii economice, nici cu cel al 
economiştilor clasici burghezi. Marx a fost pe deplin conștient 
de această necoincidență. Efortul său teoretic purta asupra 
unei realităţi deja devenită disponibilă, instalată în orizontul 
unor precomprehensiuni practic- vitale și ideologice faţă de 
care Marx și-a luat o distanţă critică aptă, în acelaşi timp, de 
o re-apropriere_ consecvent știinţilică a realului și de o expli- 
care, retroactivă, a genezei, a raţiunii de a fi, a întinderii şi 
limitelor celorlalte orizonturi de realitate în care se consti- 
tuie obiectul. Așa cum arta greacă presupune, după Marx, 
mitologia greacă, „adică natura și formele sociale deja pre- 
lucrate de fantezia poporului într-o manieră inconștient artis- 
tică“ (108, 44, im lj ns.), tot astfel, putem spune, economia 
politică modernă a întîlnit relaţii şi forme economice deja 
prelucrate într-o manieră „inconștient economică“ de repre- 
zentarea agenţilor vieţii economice. Numai că, în timp ce arta 
greacă nu cerea artistului „O imaginaţie independentă de mito- 
logie“, economia politică inaugurată de Marx îi cerea acestuia 
desprinderea de „mitologia economică“ a reprezentării, curen- 
te, ca şi de prelucrarea mai mult sau mai puţin conştientă și 
consecventă a „materiei economice“ de către tradiția econo- 
miei clasice burgheze sau a economiei vulgare. 


Citite cu acest interes epistemologie, Teorii asupra plus- 
valorii, ca şi primele trei cărți din Capitalul, ca să nu mai 
bim de corespondența lui Marx, ne ofera material pentru 
ceea ce merită să devină o lucrare independentă. Ne limităm 
aici la spicuiri care o deschid, o anticipează, o promit. 


Noul referenţial economic instaurat de Marx presupunea 
un mod nou de a apaliza experiența, cu totul diferit de felul 
în care o asemenea analiză funcţiona, la nivelul reprezentării 
curente sau al „jargonului economiei clasice“. În „parte cel 
puţin, materialul empiric servind prelucrării teoretice ŞI tes- 
tării teoriei însăşi nu era oferit de-a gata, întrucît corespun- 
dea unei decupări solidare cu alte premise și presupoziţii teo- 
retice, conceptuale, problematice. Înţelegem acum precauţiu- 
nile pe care trebuia să şi le ia Marx atunci cînd era nevoit să 
recurgă la date oficiale, rapoarte, anchete, statistici etc., întoc- 
mite fie în conformitate cu modul de gîndire practic burghez, 
fie cu interese teoretice străine de știința economică practicată 
de Marx. De unde repetatele cereri adresate lui Engels de a-i 
furniza informaţii empirice corecte. Engels avea în această 
privinţă o poziţie privilegiată: în calitatea lui de fabricant și 

de „om cu practică“, după expresia lui Marx, era la curent 
cu aspectele practice şi contabile ale unei întreprinderi de tip 
capitalist. Cunoscînd însă şi împărtăşind vederile economice 
revoluționare ale prietenului său, el putea „reconverti“ datele 
disponibile într-o bază empirică sensibilizată la aceste vederi. 
Acest gen de sprijin acordat de Engels este, în „terminologia 
lui Kuhn, de domeniul ştiinţei normale. „lu, îi seria Marx 
(27 august 1867), în calitate de fabricant, trebuie să știi ce 
faceți cu reîntoarcerile în contul capitalului fix înainte de 
momentul cînd acesta trebuie înlocuit în forma sa naturală“ 
(113, p. 145). Și îl ruga, în continuare, să-i răspundă fără 
teorie, ci pur practic. Se înțelege însă, răspunsul corect pre- 
supunea cunoașterea distincţiei teoretice stabilite de Marx 
între capitalul fix şi capitalul circulant, distincţie pe care 
înaintaşii au confundar-o adesea cu o alta. diferita de ea: 
capital constant/capital variabil. Într-o altă scrisoare (16 mai 
1868) Marx îi explică lui Engels că vroia să afle de la el cît 
de mare este capitalul circulant avansat, spre deosebire de 
capitalul circulant rotit. Și continuă: „Am destule dare, în 
parte de la fabricanți, în parte de la membrii comisiilor parla- 
mentare de anchetă sau de la economiștii particulari. Dar 
peste tot dai numai de calcul anual. Partea neplăcută în 
economia politică este faptul că ceea ce este interesant din 
punct de vedere practic este foarte deosebit de ceea ce 
este necesar din punct de vedere teoretic, aşa că nu găseşti 
măcar materialul necesar. “ (113, p. 183—184, subl. ns.). 
Nimic surprinzător, de aceea, în declaraţia lui Marx (24 aug, 
1864) privind redactarea unui capitol din Capitalul: „m-a 
costat destulă bătaie de cap pînă să găsesc faptele propriu- 
zise, adică conexiunea lor“ (113, p. 144). Conștient de inexis- 
tenţa, în ştiinţa economică, a unei baze empirice imediate sau 
neutre, Marx acorda totodată o deosebită importanţă găsirii 
celui mai convenabil raport între empiric şi teoretic, care să 
confere fiabilitate referenţialului său ştiinţific. 

Teorii asupra plusvalorii, această pătrunzătoare operă de 
critică epistemologică, poate servi unei ample şi subrile docu- 
mentări a ideii de referenţial științific, de raport între refe- 
renţialuri distincte care se completează sau sînt incompatibile 
în divese grade, atît în ce privește orizontul lor de subiecti- 
vitate cât și în ce privește orizontul de realitate și intervenţie 
căruia i se ordonează, pe care îl mediază. Astfel, o serie de 
inconsecvenţe, contradicții și fundături la care ajung econo- 
miștii clasici se datorează recurgerii alternate și indistincte la 

referenţialuri care sînt fie incompatibile prin natura lor, fie 
incoordonabile în mod coerent fără o serie de intermediari 
care urmează abia să-și primească elaborarea teoretică. La 
Adam Smith, de exemplu, se împletesc în mod naiv două 
moduri de examinare, fără ca el să observe contradicţia dintre 
ele. „Pe de o parte, el cercetează legătura lăuntrică a cate- 
goriilor economice sau structura ascunsă a sistemului econo- 
mic burghez. Pe de altă parte, alături de aceasta el descrie 
legătura așa cum apare ea în mod vizibil în fenomenele con- 
curenţei și cum se prezintă deci atît observatorului străin de 
știință cît şi omului efectiv angrenat în procesul producţiei 
burgheze și practic cointeresat în el. Amîndouă aceste moduri 
de a înţelege, dintre care unul cercetează legătura lăuntrică a 
sistemului burghez,. .. iar celălalt nu face decît să descrie, să 
catalogheze, să redea și să încadreze în schematice definiţii de 
noţiuni, fenomene care se manifestă exterior . în procesul 
vieţii,. .. amândouă aceste moduri de a înţelege nu numai că 
se împacă foarte bine. la Smith şi coexistă unul alături de 
celălalt, ci se şi împletesc între ele și se contrazic reciproc la 
fiecare pas“ (5, partea a Il-a, p. 134). Marx găsește justifi- 
carea acestei situaţii în caracterul dublu al sarcinii care i-a 
revenit istoricește lui Smith. „Pe de o parte, aceasta a fost o 
încercare de a aprofunda fiziologia lăuntrică a societăţii bur- 
gheze; pe de altă parte însă, Smith a încercat în parte să 
descrie pentru prima oară formele de viaţă ale acestei socie- 
tăţi așa cum se manifestă ele în exterior,... iar în parte să 
mai găsească pentru aceste fenomene terminologia corespunză- 
toare şi noțiuni raţionale, adică în parte să le reproducă pen- 
tru prima oară în limbă și în procesul gîndirii. O muncă îl 
interesează în aceeași măsură ca şi cealaltă, și, întrucât ambe- 
le se desfăşoară independent una de alta, rezultă de aici un 
mod de înfățișare cu totul contradictoriu: o concepţie expri- 
mă mai mult sau mai puţin just legătura lăuntrică, pe când 


cealaltă — care apare la fel de îndreprățită ca şi prima și 
lipsită de orice conexiune intimă cu ea, de orice legătură 
lăuntrică cu ea — exprimă legătura care se manifestă în 


exterior“ (5, partea a II-a, p. 134—135). Succesorii lui Smith, 
în măsura în care nu-l resping de pe poziţiile unor moduri 
de a înţelege mai vechi, deja depășite, pornesc de: la el 
nestingherit, luîndu-l ca bază, „indiferent dacă ei aderă la 
partea esoterică ori la cea exoterică a operei lui sau, precum 
se întîmplă aproape întotdeauna, confundă pe una cu alta“ 
(5, partea a Il-a, p. 135). 


Schematuizind și traducînd în vocabularul adoptat în acea- 
stă lucrare, spunem că sînt aici în joc două referenţialuri 
diferite, Potrivit celui dintii, de natură ştiinţifică — cu toate 
limitele sale istorice şi teoretice —, lucrurile sînt privite. în 
mecanismul. lor invizibil, în determinarea lor abstractă, pură, 
după conceptul lor; potrivit celui de-al doilea, Smith „pri- 
vește lucrurile prin prisma vederilor unui agent al producţiei 
capitaliste şi le înfăţişează exact așa cum îi apar ele acestuia 
din urmă şi cum le concepe el, aşa cum ele determină activi- 
tatea lui practică şi cum se petrec în aparenţă“ (5, partea a 
I-a, p. 180). Problema importantă, pe care Smith nici nu 
a întrevăzut-o, este aceea a găsirii metodologiei celei mai 
adecvate disocieri şi coordonări între aceste două orizonturi 
de realitate şi cunoaştere. (În paranteză fie spus, preferăm o 
asemenea încadrare epistemologică în termeni de referenţial, 
orizont de realitate schemei tradiţionale esență-jenomen, care 
ne poate orienta, inconştient, spre una din operaţiile reputate 
ale ontologiei dogmatice și speculative: aceea de a atribui 
realului. în sine o structură ontologică ne varietur, un plan 
prestabilit, un fel de a priori material.) 

Cel de-al doilea referenţial, corespunzător cunoașterii co- 
mune, pragmatice a însuși agentului producţiei capitaliste, se 
constituie din forme de gîndire curente care se reproduc în 
mod spontan și direct. „Economia politică clasică atinge oare- 
cum starea reală a lucrurilor, fără însă a o formula în mod 
conștient. Ea nu poate să facă acest lucru atîta timp cît nu 
şi-a lepădat pielea ei burgheză“ (114, p. 548). Însăşi ficţiunea 
care stă la baza obiecţiilor pe care Ricardo le ridică împotri- 
va supraproducţiei rezultă în general din incapacitatea de a 
înţelege forma specifică a producţiei burgheze. La rîndul ei, 
această incapacitate „rezultă din faptul că el este cufundar în 
producția burgheză, prezentată ca producţie în general. La 
tel cum un om care, profesînd o anumită religie, vede în ea 
religia în general, iar în afară de ea pe toate celelalte religii 
le consideră false“ (5, partea a Il-a, p. 449—450). 

Abia Marx ajunge să formuleze în mod conștient starea 
reală a lucrurilor, pe baza unui referenţial consecvent ştiin- 
ţific, apt să structureze realul în orizontul cunoaşterii la dife- 
rite scări și nivele, astfel încît, după propriile sale. cuvinte, 
pătrunderea în „lăcașul tainic al producţiei“ să-i permită reve- 
nirea la sfera pieței, a circulaţiei, „această sferă zgomotoasă, 
situată la suprafaţă și accesibilă privirii tuturora“ (114, 
p.: 204). | 

Într-adevăr, după cum se ştie, în cartea a Il-a a Capita- 
lului Marx, fără să părăsească nicidecum baza ştiinţifică de 
plecare, ci dezvoltînd-o, îmbogăţind-o și specificînd-o prin 
intermediarii teoretici necesari, ajunge la acele înfățișări ale 
capitalului care se apropie treptat de „forma sub care ele 
apar la suprafaţa societăţii, în acţiunea reciprocă a diferite- 
lor capitaluri, a concurenţei, ca și în conștiința obișnuită a 
înşişi agenților producţiei“ (115, p. 49, subl. ns.). În posesia 
mijloacelor și demersurilor teoretice de „reducere a mișcării 
vizibile şi pur aparente la mișcarea lăuntrică“, Marx poate să 
explice însuşi procesul prin care „în minţile agenţilor produc- 
ției şi circulaţiei capitaliste trebuie să ia naștere idei asupra 
legilor de producţie care deviază complet de la aceste legi și 
nu sînt decît expresia mișcării aparente în conștiință“ 
(115, p. 308). 

Dacă referenţialul științific presupune și permite o distan- 
ţare critică faţă de „realitatea trăită“ — altfel n-ar fi 
posibilă obiectivarea ei ştiinţifică —, dimpotrivă, punctul de 
vedere al economiei vulgare nu face în realitate decît „să 
tălmăcească, să sistematizeze și să justifice în chip doctrinar 
ideile agenţilor producţiei burgheze, prizonieri ai relaţiilor de 
producţie burgheze“ (115, p. 770). 

Pe măsură ce avansează reconstrucția teoretică a mișcării 
vieții capitalului, de la „calmul“ producţiei spre „zgomotul“ 
pieţei, devine posibilă nu numai raţionalizarea și explicarea 
științifică a ceea ce prima facie este absurd şi irațional. Căpă- 
tām totodată o conștiință lămuritoare privind raţiunile și 
mecanismele ontice (social-istorice), practic-existenţiale și epis- 
temice în virtutea cărora se constituie și se consolidează „o 
lume întoarsă pe dos“. Economia vulgară, care se simte com- 
plet la largul ei în sfera relaţiilor economice înstrăinate, le 
consideră cu atît mai de la sine înţelese cu cît este mai ascun- 
să legătura lor intimă și cu cît sînt mai curente în concepţia 
de rînd. Ea nici nu bănuiește că trinitatea de la care pornește: 
pămînt-rentă, capital-dobîndă, muncă-salariu (sau preţ al 
muncii) sînt trei îmbinări prima facie imposibile, puneri în 
raport a unor mărimi incomensurabile (un lucru şi o relaţie 
socială). În această trinitate ca legătură dintre părțile compo- 
nente ale valorii (avuţiei în genere) şi sursele ei, „se desăvîr- 
şeşte mistificarea modului de producţie capitalist, materiali- 
zarea relaţiilor sociale, contopirea nemijlocită a relaţiilor de 
producţie materiale cu determinarea lor  istorico-socială: 
lumea vrăjită, deformată și întoarsă pe dos, în care Monsieur 


preses am am o 


le Capital şi Madame la Terre îşi fac mendrele în calitate de 
caractere sociale şi totodată, în mod nemijlocit, ca simple 
lucruri“ (115, p. 782). Meritul economiei clasice este de a fi 
pus capăt acestei false aparențe și înșelăciuni, acestei autono- 
mizări și osificări a diferitelor elemente sociale ale avuţiei, 
acestei personificări a lucrurilor şi „lucrificări“ (în acest sens 
foloseşte aici Marx termenul de materializare) a relaţiilor de 
producţie, acestei religii a vieţii de toate zilele. „Cu toate 
acestea, chiar şi cei mai buni purtători de cuvînt ai ei rămîn 
— şi din punct de vedere burghez nici nu era posibil să fie 
altfel — mai mult sau mai puţin prizonieri ai acestei lumi a 
aparenţelor, în mod critic distinsă de ei, şi de aceea toţi cad 
mai mult sau mai puţin în inconsecvenţe, în contradicții nere- 
zolvate. Pe de altă parte, este tot atît de firesc ca adevărații 
agenţi ai producţiei să se simtă la largul lor înăuntrul acestor 
forme străine de realitate și iraţionale,... căci tocmai formele 
aparenţei sînt acelea în care ei se mişcă și cu care au de-a face 
zilnic“ (115, p. 782). 

Opera ştiinţifică a lui Marx este încă insuficient cercetată 
și valorificată în direcţia a ceea ce conţine ea exemplar sub 
raportul criticii epistemologice, interne și externe, a lucrărilor 
înaintaşilor şi contemporanilor săi, combinată cu o ascuţită 
critică ideologică, social-politică, la nivelul căreia apar mobi- 
lurile, adesea inconștiente, care susţin și orientează obiectiva- 
rea teoretică. Consecvenţa ştiinţifică a elaborării şi exploa- 
tării noului referenţial nu exclude o extraordinară mobilitate 
intelectuală, capacitatea de a pătrunde în intimitatea vederi- 
lor altuia, pentru a ni le restitui într-o reconstrucție preg- 
nantă, în care să devină vizibile atît punctele tari, dacă este 
cazul, cît şi contradicţiile, confuziile, subterfugiile ș.a.m.d. 
Reconstrucţiile lui Marx, unele doar schiţate, ne arată de ce 
cutare concepţie, date fiindu-i premisele și presupoziţiile, nu 
putea formula decît anumite probleme și într-un anumit fel, 
de ce alte probleme, esenţiale în raport cu propriul său refe- 
renţial, nu puteau fi puse, de ce soluţii aparente nu sînt decât 
probleme nepuse, de ce cu trecerea de la un cadru epistemic 
și ideologic la altul se impune o reproblematizare şi o recon- 
ceptualizare mai mult sau mai puţin radicale, la ce ar fi tre- 
buit să ajungă cutare autor dacă ar fi rămas consecvent cu 
propriul său mod de gîndire, adică dacă nu ar fi combinat, 
inconștient, referențialuri diferite pînă la incompatibilitate. 

Este o listă incompletă de sugestii pentru o mai substanţială 
valorificare epistemologică a practicii ştiinţifice a lui Marx 

Şi a operei teoretice în care ča s-a fixat. Este, totodată, o 
cale de conturare mai adecvată a ceea ce am numi referen- 
ţialul gnoseologiei marxiste. Analiza va trebui lărgită pînă la 
integrarea cadrelor antropologice și sociologice în care func- 
ționează realmente, în interacțiune cu celelalte angajări 
umane, cu celelalte modalităţi de apropriere umană a lumii, 
“activitatea de cunoaștere. ` 

Din aproape în aproape sîntem astfel conduși la degajarea 
şi explicitarea referenţialului pe care îl reprezintă filozofia 
marxistă în ansamblu: un referențial cu deschideri și putere 
de intervenţie în toate orizonturile de angajare a omului. 
Marea sa valoare constă în capacitatea de conectare armoni- 
oasă a acestor orizonturi şi de convertire a lor într-un sens 
existențial care motivează, susţine și întreţine actualizările, 
realizarea de sine creatoare la scară individuală și colectivă. 

Componentele „experienţei încrucișate“ pe care am produs-o 
în această lucrare sînt suficiente pentru a conchide că „pre- 
tutindeni unde sîntem capabili să desfăşurăm un sistem de 
activităţi coerente, oricare ar fi natura angajării noastre, 
această desfăşurare nu se face „în absolut“, ci în cadrul și în 
funcţie de un anumit sistem de referinţe informaţionale. Fie 
că este vorba de știință sau de morală, de artă, de tehnică sau 
de sport, acest referenţial este în serviciul fiinţei vii care sîn- 
tem“ (11, p. 38). Am văzut că chiar la nivel elementar acest 
organ de armonizare între subiect şi situaţie, deşi încorporat 
oarecum natural fiinţei vii, proiectului ei de a exista în lume, 
și deşi comportă o mare plasticitate, nu este un instrument 
de o fiabilitate universală și infailibilă. Dimpotrivă, el poate 
fi atins de anumite malformații și deviații, datorită unui acci- 
dent genetic sau unei participări nefericite la mediul său şi 
la schimbările acestuia. Pe măsură ce ne îndepărtăm de „con- 
diţiile naturale“ și ţinem seama de apartenenţa subiectului la 
un mediu de civilizaţie, de socialitate, lucrurile se modifică 
radical. Mediul de civilizaţie cu istoria sa actualizată sui- 
generis, purtător de cultură, de credințe și moravuri, de cunoş- 
tinţe și ideologii, reprezintă un factor esenţial al formării 
referenţialurilor individuale și colective. Și așa cum evoluţia 
unui mediu civilizat — istoria stă mărturie — poate ajunge 
la un tragic impas, tot astfel referenţialurile asupra cărora se 
răsfrînge, mai devreme sau mai tîrziu, această evoluţie, pot 
înceta să-și mai asume fără accident funcția lor armonizatoare. 
Se înţelege, în condiţiile apartenenţei funciare a indivizilor la 
un mediu de civilizaţie, mai precis la mediile de civilizaţie ale 


lumii de azi, problema referenţialurilor filozofice care mijlo- 
cesc, inspiră și justifică întregi evantaiuri coordonate: de ges- 
turi și atitudini, de cunoştinţe și valori, luările de poziţie raţio- 
nate față de totalitatea realului — după formula lui Piaget 
—, se propune cu o nouă gravitate și urgență. Avem aici în 
vedere nu numai sensul restrîns al referenţialului filozofic: 
ansamblu de presupoziţii, opțiuni şi idei directoare care me- 
diază punerile în situaţie de filozofare așa cum se desfășoară 
ele prin discursuri ordonate unor strategii și retorici mai mult 
sau mai puţin potrivite scopului lor. Acest sens este important 
de precizat mai ales în disputele și confruntările filozofice. 
Într-un sens mai larg este vorba de acea instanţă care, făcînd 
corp cu intimitatea fiinţei vii, prezidează la coordonarea, și 
armonizarea, pe cît posibil, a diverselor orizonturi, înrădăci- 
nări și angajari ale indivizilor și colectivităţilor umane; Re- 
apar astfel, în prim plan, probleme privind educaţia şi învă- 
țământul filozofice capabile să formeze şi să transmită nu un 
referenţial considerat valabil pretutindeni şi pentru totdeauna, 
ci, odată cu unul „adus la zi“, aptitudinea de a-l reînnoi 
potrivit reînnoirii agenţilor umani şi ai propriului lor mediu 
de. civilizaţie. 

Sînt cunoscute criticile unor gînditori progresiști din Occi- 
dent la adresa accentelor precumpănitor spiritualiste, retoric- 
scolastice și speculative ale învățămîntului lor filozofic. Într-un 
examen retrospectiv asupra deprinderilor cultivate în „clasa 
de filozofie“ pe care a urmat-o, etnologul Cl. Lévi-Strauss 
îşi amintea: acolo am început să învăţ că orice problemă 
poate fi rezolvată uşor aplicînd o aceeași metodă: se- intro- 
duce un prim punct de vedere tradiţional asupra problemei 
în discuţie prin justificări de bun simţ care apoi sînt distruse 
apelîndu-se la un al doilea punct de vedere; ambele sînt con- 
fruntate, după aceea, cu al treilea, menit să surprindă carac- 
terul parţial al celorlalte două care, prin artificii de vocabu- 
lar, devin aspecte complementare ale aceleiași realităţi. „Aces- 
te exerciţii devin repede verbale, bazîndu-se pe arta calam- 
burului ce înlocuiește reflecția, pe asonanţele termenilor, pe 
omofoniile şi ambiguităţile care oferă progresiv material pen- 
tru lovituri de teatru speculative, după ingeniozitatea cărora 
se recunosc bunele lucrări filozofice“ (116, p. 55—56). Savan- 
tul francez nu întîrzie să semnaleze pericolele reducerii celor 
cinci ani de Sorbona la deprinderea acestei gimnastici ridicată 
la rang de metodă universală, un fel de autocontemplare este- 

tică a conştiinţei care, în fond, seca spiritul şi în care proce- 
deul, reţeta înlocuiau pasiunea adevăratei cercetări. 

Piaget a scris pagini viguroase vizînd caracterul anacronic 
al învăţămîntului filozofic din multe medii culturale de limbă 
franceză, un învățămînt ținut la distanţă de spiritul ştiinţific 
şi dovedind un detestabil conservatorism („gerontocraţie“ este 
cuvîntul psihologului). Iar Gonseth deplînge cazul nefericit 
al celor care au participat la un învățămînt al filozofiei în- 
credinţat prin tradiţie „singurei şi despoticei autorități a 
puterii discursive, care pretinde a se desfăşura cu rigoare 
plecînd de la fundamente indubitabile“ (11, p. 141). 


Un învățămînt sistematic are puterea de a transmite refe- 
renţialuri mentale şi de a le interioriza mergînd pînă la ceea 
ce psihologii numesc condiţionare. Aici stă și forţa, dar şi 
marele său risc de eroare. Contactul funcţional cu o realitate 
dinamică este afectat grav de un referenţial mental care nu 
se pretează la o primire şi interpretare autentice a „adevă- 
rurilor de experiență“, a noului și neprevăzutului care îl 
asaltează din toate părțile. 

Prin inspiraţia sa originară, prin opţiunile directoare şi 
strategiile de metodă, prin vocaţia sa critică şi revoluţionară, 
filozofia marxistă şi un învăţămînt al ei adecvat sînt suscep- 
tibile să genereze şi să întrețină un referenţial de înaltă fia- 
bilitate: un referenţial, ca să-l parafrazăm pe Marx, care să 
servească nu numai interpretării valabile a lumii existente, 
dar şi înscrierii ei prospective în orizontul transformării 
practic-critice, umanist-revoluţionare. 

Acesta nu este decît un aspect care face parte integrantă 
din vastul program al partidului şi statului nostru de for- 
mare a omului nou, adică de interiorizare a acelor referenţia- 
luri morale, ideologice şi politice care să funcţioneze ca ade- 
vărate organe individuale și colective ale punerii în situaţie de 
edificare conştientă a noii societăţi. Și aşa cum sublinia tova- 
răşul Nicolae Ceauşescu, la Congresul educaţiei politice şi al 
culturii socialiste, „formarea omului nou, constructor al socia- 
lismului și comunismului, presupune aşezarea la baza întregii 
activități educative a concepţiei revoluţionare, materialist- 
dialectice şi istorice, a marxism-leninismului, a tot ceea ce a 
creat mai avansat omenirea în domeniul cunoaşterii“. 

Referitor la gnoseologia marxistă, — şi pentru a încheia —, 
găsesc potrivită încă o remarcă de interes general. Tezele 
binecunoscute prin care i se fixează şi obiectivează referen- 

terii, caracterului său esențialmente social şi istoric, rolul prac- 
ticii în cunoaştere ş.a.m.d. nu pot fi sesizate în integritatea Şi 
profunzimea semnificației lor decît reactualizînd (explicitînd) 
întregul context filozofic şi teoretic cu care sint solidare, în 
particular contextul dialecticii materialiste, al concepției mate- 
rialiste asupra istoriei, al viziunii sociologice şi antropolo- 
gice proprii marxismului. Operația de explicitare pro- 
gresivă şi de justificare a contextului este şi mai necesară în 
imprejurările de confruntare cu susţinători ai altor orientări 
care fie că îl ignoră pur şi simplu, fie că îl consideră irele- 
vant. Avantajul pe care îl deţine epistemologia marxistă, legat 
tocmai de acest referenţial cuprinzător şi deschis reînnoirilor, 
sieşi transparent, apt să primească și să pună în valoare, an- 
samblul informațiilor arataki provenind de la cele mai diver- 
se orizonturi ale cercetării (și ale cercetării asupra cercetarii), 
impune din partea celor ce şi-o asumă obligaţii dintre cele 
mai exigente. Consider că această lucrare nu va fi inutilă dacă 
va fi reuşit să dea un exemplu, modest, de exploatare a avan- 
tajului amintit şi va îndemna la noi reflecţii prin chiar lacu- 
nele, indeterminările şi eventual erorile pe care le conţine. 


NOTE 


Capitolul 1 


1. Evident, ceasornicul perfect, corpul absolut rigid, indeformabil etc. 
sînt nişte idealizări niciodată pe deplin realizate în experimentarea prac- 
tică. Atunci cînd, într-o metodologie lărgită și realistă, ne interesăm de 
modul în care se fundează efectiv (și nu doar la nivelul unei reconstrucţii 
în orizontul restrins și epurat pină la formalizare, al aspectului teoretic- 
discursiv) o disciplină totodată exactă și eficace, nu putem evita o discuţie 
explicită privind producerea și utilizarea aparatelor cu care experimentăm, 
privind gradul de aproximare și marja de imprecizie pe care le comportă, 
modelele teoretice (solidare cu însăși teoria de verificat sau cu vederi 
teoretice noi putînd conduce, prin încarnarea lor în aparataj, la corecta- 
rea şi revizuirea acesteia) care inspiră și ghidează munca de perfëcțio- 
nare a instrumentaţiei, eventual de înlocuire a ei cu una nouă bazată 
pe alte principii etc. Ne dăm seama, din aproape în aproape, de necesi- 
tatea recurgerii concertate la toate contextele care concură la edificarea 
şi aplicarea eficace a disciplinei. Altfel spus, de necesitatea unor sinteze 
dialectice deschise a aspectelor (intuitive, operaţionale, discursiv-teoretice, 
tehnice) din care fiecare se specifică progresiv și totodată se reintegrează 
procedurii vaste:a cautofundării, cum o numește Gonseth. Oricit am reuși 
specificarea unui aspect în direcţia propriei- sale ratinări şi autonomii, 
el nu poate lua pe cont :propriu disciplina în integritatea semnificației 
sale. Mai devreme sau mai tirziu, însuşi progresul într-o direcţie va re- 
clama apelul la mijloace și proceduri aparţinind celorlalte, ceea ce pune 
din:nou problema refacerii sintezei. Aceasta din urmă va reprezenta atit 
soluţia practică a fundării, cît și un nou punct: de sprijin pentru dezvol- 
tarea disciplinei într-un orizont sau altul al ei. l 

2. Va-ėt-vierit-ul între cele două sensuri poate genera 'confuzie şi per- 
plexitate, dacă nu sînt bine coordonate, ca -şi echivocuri amuzante ca în 
anecdota care urmează, pusă pe seama lui Matisse. Cînd o doamnă, vizi- 
tindu-i atelierul, a făcut remarca: „Vai, dar 'sint sigură că braţul femeii 

acesteia este mult prea lung!“, artistul i-a replicat: „Vă înșelaţi, stimată 
doamnă, aceasta nu e o femeie, este un tablou“. 

3. Gonseth recurge deseori la această expresie a lui Jacques Monod care 
defineşte ființa vie ca purtător al unui proiect de a exista. Una din 
proprietăţile fundamentale care caracterizează fără excepţie toate fiinţele 
vii — scrie eminentul biolog — este aceea de a îi „obiecte înzestrate cu un 
proieci pe care totodată ele îl reprezintă în structurile lor și îl realizează 
prin performanţele lor ...“ (13, p. 22). 

4. Psihologia ştiinţifică a început să se intereseze în mod sistematic 
de fenomenul complex al conștientizării (în franc. prise de conscience) mai 
ales de cînd, contrar tezelor behaviorismului clasic, s-a admis că nu există 
dihotomie sau opoziţie de principiu între comportament și conștiință. 
Departe de a se reduce la un simplu „ecleraj interior“ al conduitelor sau 
mecanismelor lor rămase pină aci inconștiente, adică la o încorporare 
într-un domeniu preexistent care ar fi „conștiința“ concepută substanţial, 
conştientizarea presupune intervenţia unor activităţi speciale. Este vorba 
de o adevărată construcție care constă în elaborarea nu a conștiinței con- 
siderată ca un tot, ci a diferitelor sale nivele ca sisteme mai mult sau 
mai puţin integrate. În (18) se lărgeşte sfera raţiunilor funcţionale ale 
conștientizării. Factorii de dezadaptare, care ar ocaziona-o, după Cla- 
par&de , sînt completaţi aici cu luarea în considerare a mecanismului reglă- 
rilor. Chiar și în cazul dezadaptărilor, conştientizarea este declanșată 
de faptul că reglările automate ale conduitei nu mai sînt suficiente, 
impunîndu-se căutarea unor mijloace noi printr-o reglare mai activă, 
sursă de alegeri deliberate. 


Capitolul II 


1. Pentru detalii privind psihopatologia senzorialităţii: iluzii, agnozii, 
halucinaţii etc., a se vedea 103, p. 93—115. 

2. Piaget distinge abstracţia „simplă“ care se realizează în orizontul 
aspectului figurativ al cunoașterii, plecînd de la informaţia perceptivă 
asupra proprietăţilor obiectelor, de abstracţia „reflectantă “ (reflechissante) 
proprie aspectului operativ, în particular gindirii logico-matematice: 
ea purcede de la acțiunile care se pot exercita asupra obiectelor și mai 
ales de la coordonările cele mai generale ale acţiunilor de a reuni, a or- 
dona, a pune în corespondenţă etc. O asemenea abstracţie este reflectantă 
în dublul sens al cuvîntului: a „extrage“ de exemplu ideea de ordine din 
acţiuni ordonate (sau din acţiuni de ordonare) înseamnă mai intii a trans- 
pune pe un nou plan (deci a reflecta în sensul cvasifizic al termenului) 
ceea ce nu este mai întîi decit coordonare practică și inconștientă și 
trebuie să devină obiect al gîndirii și conștientizării; dar această proiecție 


presupune o reconstrucție sau o nouă structurare, deci o „reflexie“ în sens 
psihologic. Cele două tipuri de abstracții sînt solidare cu două tipuri 
de experienţe: fizice și logico-matematice. Piaget le prezintă uneori de o 
manieră care permite o interpretare dualistă oarecum artificială. Mai 
ales pentru a le sublinia contrastul, el simplifică la extrem natura abstrac- 
tiei „simple“, ca în cazul exemplului dat în (19, p. 386): extragerea simplă 
a ideii de culoare din spectacolul obiectelor colorate. Judecindu-i însă 
opera în ansamblu, nu rezistă nici o eventuală acuzaţie de empirism, în 
tratarea abstracţiei „simple“, nici una de dualism radical. Dimpotrivă, 
el consideră că oricît ar fi de diferite, experienţele fizice și logico-mate- 
matice nu sînt mai puţin indisociabile și constituie mai degrabă compo- 
nente totdeauna prezente, dar în grade variate, ale oricărei experienţe. 
Experienţa fizică cea mai elementară nu se poale constitui fără un cadru 
care ţine de experienţa logico-matematică (puneri în relaţii sau în corespon- 
denţă, clasificare, seriere etc.). Şi reciproc, o experienţă logico-matematică 
poartă asupra obiectelor, deși esenţialul abstracțiilor sale provine de la 
acţiune: în măsura în care obiectele se pretează la aceste acţiuni sau ope- 
raţii (de a fi clasificate, ordonate, numărate etc.), componentei logico- 
matematice i se adaugă un fundal de experienţă fizică, subiectul învă- 
tind cel puţin că obiectele se supun la manipulări, că sînt logicizabile și 
matematizabile (19, p. 387). 


3. Este adevărat că „aspectul dramatic“ al genezei referențialului natu- 
ra], riscurile pe care le comportă realizarea „proiectului“ nostru existențial 
sint deosebit de pregnante în cazurile patologice. Dar nu există o graniță 
strictă între normal şi patologic. Iar o teorie a cunoaşterii — ca să nu ne 
referim decit la componenta cognitivă a referenţialului -- nu are decit 
de cîștigat din alternanţa și sinteza stilului normativ, al descripţiilor 
idealizate, al analizei unei cunoașteri fără subiect cunoscător, cu stilul 
adoptat în acest capitol pe urmele psihogenezei funcţiilor cognitive, o 
psihogeneză care ia în considerare inclusiv „aberaţiile“ vădit patologice 
(cu atît mai mult cu cît acestea constituie un fel de experimente naturale). 
În general, relevanţa „aspectului dramatic“ se impune dacă ţinem seama 
că în accepţia dată aici referențialul se prezintă ca un „univers obligat 
de mediatizare între universul subiectiv care ne este propriu și lumea 
căreia îi aparţinem în mod obiectiv“ (11, p. 35), ca un organ de armo- 
nizare între subiect și situaţie. Funcţia sa este, scrie Gonseth, dublă și 
ambivalentă: el pune, pe de o parte, proiectul de a exista în situaţie, 
dind formă condiţiilor puterii şi obligaţiei datoriei de a fi; pe de altă 
parte, proiectul pe care îl condiționează asttel nu este un proiect oarecare, 
ci un proiect de a exista. De aceea, prin proiect, dincolo de proiect, refe- 
renţialul condiționează însăși existența celui prin care se efectuează pro- 
iectul (11, p. 198). Prin această deschidere spre aspectele privind malfor- 
marea sau malinformarea referenţialului, preocupările gnoseologice intil- 

nese în mod firesc orizontul, practicilor terapeutice de redresare posibilă 
a devianţelor și deficienţelor celor mai variate pe care le comportă „orga- 
nul de armonizare“: un organ deopotrivă individual și colectiv. 

4. „Fiinţele vii — scriu E; Chodat și H. Greppin — sînt „mașini“ macro- 
moleculare și cuantice, dotate cu memorie şi deţinătoare ale unei logici 
cu structură foarte complicată, capabilă să asigure autonomia ființei în 
fața agresiunii mediului (distrugerea informației prin entropie ...)“ (cf. 14, 
p. 19). 

5. Distincția nu trebuie să ducă la o ipostaziere a „universalului“. pe 
care îl reprezintă subiectul epistemic; acesta din urmă nu este decit cea- 
laltă față a subiectului psihologic (distincția ne amintește de aceea făcută 
de Marx între munca abstractă și munca concretă). Subiectul epistemic 
nu este transcendental, complet izolat de subiectul psihologic care, dimpo- 
trivă, îl susţine, îl înfăşoară, îl dinamizează, îl informează, îl tulbură. 
Dar dacă. iznorăm realitatea sui-generis pe care o constituie în subiecţii 
psihologici subiectul: epistemic, este greu să ne dăm seama de felul în 
care activitatea logico-matematică și în genere activitatea științifică im- 
pune psihismului disciplină, legi și reguli constringătoare, în mediul tutu- 
ror -agitaţiilor, puterilor obscure, vicisitudinilor derntante, dorințelor, 
pulsiunilor, erorilor, ambiguităţii, bolilor și bizareriilor de tot soiul (vezi 
32): un element normativ este prezent în cel mai elementar referenţial. 

6, Amploarea acestei exigenţe rezultă cu suficientă pregnanță din con- 
sideraţiile epistemologice pe care le dezvoltă autorul în Dimensiuni inter- 
disciplinare ale psihologiei (vezi 27). Pentru o mai. bună introducere a 
cititorului în discuţiile actuale privind „articularea“ disciplinelor psiho- 
logice.cu materialismul istoric, recomandăm lucrarea lui Lucien. Sève 
Marzismu și teoria personalității (vezi 97). 


Capitolul 111 


1. Am putea spune că ideea de referenţial este sau ar trebui să fie, 
în intenţia noastră, însuși „integronul“ epistemologic al acestei lucrări. 

2, Cu toate observaţiile pertinente pe care le face în această privinţă 
Pitirim Sorokin, nu putem împărtăşi opinia sa după care ar fi destul de 
ușor de sesizat adevărata față a sociologiei ca o știință unificată sui-generis 
dacă 1) puriticăm teoriile sociologice existente a) de diferenţele lor termi- 
nologice care ascund asemănarea ideilor, b) de extrapolarea nelegitimă 
a acestor teorii dincolo de limitele validității lor, c) de eroarea exage- 
rării dimensiunii studiate și a neglijării sau minimalizării celorlalte di- 
mensiuni ale realităţii social-culturale și:2) dacă ţinem seama că toate 
științele au; alături de teorii valide, .o parte: de ipoteze și de concepţii 
diferite, deseori contradictorii (40, p. 63). Sursele diversității și mecanis- 


mele diversificării teoriilor sociale sînt mult mai profunde. Dincolo de 
factorii enunţaţi de sociologul american, nu putem nesocoti marea 'diver- 
sitate a reterenţialurilor epistemologice, ideologic-axiologice și pragma- 
tice în sens larg, ele însele adînc implantate într-o realitate social- culturală 
așa de eterogenă și de contradictorie cum este cea. din zilele noastre. 


3. Expresia „esențe morale“, ca și aceea de „esențe senzoriale“, „esențe 
emoționale“, „esențe relaționale“, care figurează în fenomenologia deschisă 
schiţată de Gonseth, se îndepărtează de'elimatul esenţialismului tradiţio- 
nal sau al fenomenologiei husserliene. Ea vrea să surprindă acele aspecte 
inalienabile ale subiectivităţii care chiar cînd nu se actualizează într-un 
context situaţional determinat continuă să existe potențial, și care con- 
tribuie la a forma în noi semnele modurilor noastre de a ti ai lumii la 
care participăm și semnele modurilor lumii care participă la noi de a fi 
a noastră. 


4. Este semnificativ faptul că în disciplinele social-umane subiectului 
care constituie obiectul investigaţiei i se acordă un rol tot mai activ nu 
numai în planul realității specifice supusă cercetării, ci în inv estigaţia 
însăşi. Sînt cunoscute anchetele de tip coparticipativ în care o parte din 
subiecţii care aparțin mediului studiat sînt integrați în echipa de cere ctare 
ca observatori ai mediului din care provin. „F olosirea frecventă a unör 
tehnici şi procedee ce implică auto-aprecierea, auto-observarea sau auto- 
analiza socială ceră o reconsiderare a poziţiei subiectului în cercetarea 
psiho-socială. Explicarea și înţelegerea comportamentului social al unui 
individ pot fi întregite de cunoașterea modului în care individul însuși 
își explică şi înțelege propriul său comportament“ (45, p. 18). Într-o măsură 
sau alta fiecare persoană joacă și rolul de observator şi investigator spon- 
tan în practica relaţiilor interindividuale. Acest rol se răsiringe și asupra 
comportamentului. individual, împreună cu imaginea proprie, eventual 
cu „teoria“ mai mult sau mai puţin explicitată și organizată asupra vieţii 
sale interioare și a lumii în care se înscrie existența sa, Aspectul din urmă 
a dobindit un interes deosebit prin teoria lui &.:A. Kelly a constructelor 
personale (Personal Construct. Theory) care a generat idei noi despre struc- 
tura personalităţii și o metodă obiectivă pentru evaluarea diferențelor de 
personalitate. Teoria lui Kelly face din „omul-savant“ omul-model: toți 
oamenii pot fi considerați „oameni de știință“ în sensul că ei au teorii 
despre universul lor (mai puţin sistematice sau complicate ca. acelea emise 
de savanţi) pe baza cărora construiesc anumite ipoteze (așteptări) şi în 
funcție de rezultatele „testării experimentale“ a ipotezelor ei își modifică 
punctele de vedere, își restructurează universul constructelor personale. 
Psihologul neprofesionist care ar fi oricare dintre noi, interesat chiar'mai 
vital decît psihologii de meserie în înțelegerea propriei sale ființe și 
a relaţiilor sale.cu alte persoane și valori,.este implicat, scrie Kelly, intim 
şi urgent în „efortul de clarificare a sensului propriei. sale vieţi, de care 


287 


288 


depinde existenţa sa“ (cf. 25, p. 422). Comportamentul uman este consi- 
derat mai mult anticipativ decit reactiv. Cind persoana reconstruiește 
cursul evenimentelor ce o inconjoară, în fața sa se deschid noi căi de com- 
portament. Mijloace prin care interpretăm situația noastră, constructele 
sînt moduri (de regulă concepte bipolare) de a categorisi asemănările și 
deosebirile pe care le comportă pentru noi aspectele situaţiei noastre. 
Fiecare are sistemul său personal de constructe, organizate într-o com- 
plexă reţea ierarhică. Pe baza reţelei de relații dintre constructe facem 
predicții. Teoria lui Kelly oferă o deschidere interesantă către înrădăci- 
narea în personal și subiectiv a referențialului cognitiv și ideologie in 
sens larg. 

5. Ea este bine caracterizată in Cuvînt înainte de S. Brucan drept „stri- 
gătul unei societăţi asediate de crize și speriate de incapacitatea institu- 
ţiilor ei de a le controla“ (46, p. 5). Este vorba de societatea americană 
de la sfirşitul deceniului al șaselea, cu mutaţiile ei demografice, cu schim- 
bările bruște ale „stilului de viață“ pe fondul revoluţiei știinţitico-tehnice 
contemporane cu consecinţe atit de contradictorii și alarmante încît auto- 
rul imaginează, deși în limitele unui „ameliorism“ care de regulă nu afec- 
tează radical sistemul social-politic global, adevărate „strategii pentru 
supravieţuire“. 

6. Cititorului nu-i vor scăpa unele analogii frapante între adoptarea 
unui stil de viață și adoptarea de către un grup de cercetători a unei para- 
digme, cum o numește Kuhn. În paragraful următor vom oieri elementele 
necesare surprinderii lor. 

7. Recomandăm, din acest punct de vedere, cartea lui Paul Hazard 
Criza conştiinţei europene — o extrem de minuțioasă și erudită analiză a 
ceea ce am numi zdruncinarea și mutaţiile pe care le-au traversat referen- 
țialurile ideologice (morale, filozotice, religioase ...) din zonele culturale 
mai avansate ale Europei anilor 1680--1715 (vezi 58). 


8. După Monod, demersul esenţial al animismului — cu rădăcini încă 
vii și profunde în sufletul omului modern — constă într-o proiecţie în 
natura nevie a conştiinţei pe care o are omul despre funcționarea intens 
teleonomică a propriului său sistem nervos central. Această ipoteză după 
care fenomenele naturale pot și trebuie să fie explicate în definitiv prin 
aceleași „legi“ ca și activitatea umană subiectivă, conștientă și proiectivă, 
era formulată de către animismul primitiv de o manieră cu totul naivă, 
sinceră și precisă. Dar cultura modernă nu a renunţat cu adevărat la inter- 
pretarea subiectivă a naturii. Istoria ideilor din ultimele trei-patru secole 
arată ce etorturi considerabile au fost făcute pentru a menține „vechea 
alianță“ intre Natură și Om proprie animismului cosmic, proiecției ani- 
miste mai mult sau mai puţin voalate (Leibniz, Hegel. Th. de Chardin 
etc.). În mod abuziv Monod atribuie o asemenea proiecție animistă și filo- 
zotiei marxiste. Procedeul este de mult cunoscut și criticat: „prepararea“ 


unei variante simpliste şi trunchiate a filozofiei marxiste, astfel incit 
să se preteze cît mai bine incriminării pre-judecate. 

9. Această notă patetic-existenţialistă a „eseului asupra filozofiei natu- 
rale a biologiei moderne“ (așa își subintitulează Monod lucrarea Hazardul 
şi necesitatea) trădează inspiraţiile unui animism, dacă se poate spune, 
à rebours, care ar denunța vechea alianță prin aceea că omul ştie în 
sfîrşit că este singur în imensitatea indiferentă a Universului din care a 
emers prin hazard. „Non plus que son destin, son devoir n'est serit Hulle 
part. A lui de choisir entre le Royaume et les ténèbres“ (13, Pe 193); Prin 
„Royaume“ este vizat, de o manieră spiritualistă, „Regatul“ ideilor, cu- 
noaşterii, creației în care omul ar trăi în mod aus de, eliberat ae con- 
stringerile materiale, de servituțile mincinoase ale animismului și kata 
de instituţiile care, văzind în el subiectul și creatorul „regatului“, vor 
trebui să-l servească în esenţa sa cea mai unică și mai de preţ. Nu 
luăm aici sistematic în discuţie dificultatea, pentru starea actuala a cu- 
noaşterii, de a produce o ipoteză privind originile vieții, suficient- de 
matură sub raport strict științific. Este evident îndoielnică cect yeun- 
țifică a declarației lui Monod: ştim în sfîrșit că omul este izolat în imen- 
sitatea indiferentă a universului din care s-a ivit prin naig Say 
putea argumenta (vezi de ex. 11, p. 122) că pentru un eveniment KN 
trecut unic în genul său, asupra căruia n-avem nici o dată directă și de 
care nimic nu ne asigură că este repetabil, cuvintul „hazard“ n-are semmi 
ficaţie științifică. Nu există nici un context de probe care să permitaj a-l 
distinge de acelaşi eveniment care, să zicem, ar comporta o anumit cina- 
litate. Dar semnificația cuvintelor lui Monod aparține unui alt oroni 
filozofic și etic, aşa cum o atestă fraza care le urmează (citată în original), 
„Ivit prin hazard“ echivalează aici cu „ivit fără cauză sau scop precizapn, 
„ivit fără nici o servitute față de o situație prealabil ordonată, purtătoare 
de un ordin, adică de o informație prealabilă oarecare“. Informaţie, ar 
putea fi sinonim cu obligație. A invoca un pur hazard, a ie a 
rupe cu orice idee de obligaţie care n-ar deriva în mod necesar din aia 
tuirea naturală a evenimentelor. Gonseth vede în aceasta expresia unei 
a frustrări în ordine umană. Aşadar, dincolo de ceea ce, științific 
vorbind, ne apare drept o ipoteză prea aventuroasă, ne întimpină o luare 
de poziție filozofică a cărei „rezonanță periculoasă“ nu este de neglijat. 

Analiza genezei și funcționării referențialului moral reclamă, la rîndul 
său, noi rezerve față de drasticul și tulburătorul verdict al lui Monod: 
„non plus que son destin, son devoir n’est écrit nulle part“. Ea contestă, 
în felul său, acest nulle part. Există un „quelque part“ unde „constringerea 
obligaţiei morale este înscrisă în noi, cu o anumită libertate de a o în; 
călca. Acesta este domeniul în care se completează reciproc universurile 


conjuncte ale subiectivității și socialității“ (11, p 133). 

Capitolul IV 


1. Încă Newton a intuit importanţa unor astfel de exemple comune în 
practica formării viitorilor profesioniști ai „meseriei“ ştiinţifice. „Deoa- 
rece artele (meșteșugurile) se învaţă mai ușor prin exemple decît prin 
precepte, m-am gindit că este nimerit să adaug și rezolvările problemelor 
care urmează“ — scrie el în Universal Aritmetick (cf. 66, p. 280, subl. ns.). 
Amintim, în trecere, de interesul resuscitat de G. Pólya pentru cercetă- 
rile de euristică înţeleasă mai ales ca descriere a operaţiilor mentale care 
sînt în mod tipic utile în rezolvarea problemelor. El atrage atenţia asupra 
necesităţii de a dezvolta la elevi capacitatea de a utiliza informaţia mate- 
matică, acel know-how care înseamnă îndemînarea de a rezolva probleme 
care cer un anumit grad de independenţă, originalitate, deprinderea de a 
sesiza concepte matematice în situaţii concrete. Avînd în vedere această 
funcție normativă, formatoare (modelatoare) a activităților didactice de 
selectare și rezolvare a unui grupaj restrins de probleme cu adevărat semni- 
ficative pentru o disciplină sau alta (în particular matematică), Martin 
Wagenstein recomandă un învățămînt paradigmatic: un învăţămînt în care 
o problemă să devină un exemplu reprezentativ, o paradigmă a unui 
întreg capitol al științei (cf. 66, p. 319). Vedem aici mai mult decît o 
tericită coincidenţă terminologică. Este vorba de sesizarea aceluiași aspect 
major al formării unor retferenţialuri științifice operatorii. 

2, Expresia enigmă, pe care o vom folosi în continuare, este adoptată 
după traducerea în franceză a englezescului puzzle. Am preferat-o, în lipsa 
uneia mai bune, din raţiuni de comoditate lexico-gramaticală. 

3. După o expresie lapidară a lui Aristotel „ceea ce urmează să facem 
după ce am învăţat învăţăm să facem numai făcînd“. 

4. Cercetările actuale de psihofiziologia percepţiei invită, după cum 
s-a văzut, la mai multă prudenţă în utilizarea noţiunii de „dat“. În parti- 
cular este greu de admis o graniţă netă care ar separa procesele spontane 
de identificare perceptivă prin integrarea „categorializantă“ a indicilor 
senzoriali de procesele interpretative care pot fi ele însele inconștiente sau 
conştiente. lar granița dintre acestea este iarăși mobilă, procesele inter- 
pretative conștiente putînd da naștere, prin automatizarea și sedimentarea 
schematismului lor, la efecte de cîmp secundare. 


5. Acest mod de a vorbi reclamă precauţiuni şi nuanţări suplimentare. 
Este nevoie de tehnici psihotiziologice complicate pentru a controla expe- 
rimental în ce măsură este vorba de „aceiași stimuli“. Și aceasta cu atît 
mai mult cu cît, după cum recunoaște și Kuhn, despre stimuli noi avem 
o cunoaștere esențialmente indirectă și foarte abstractă, prin intermediul 
unor teorii elaborate. 


6. De fiecare dată avem de a face cu omul-în-situaţie, ceca ce decurge 
din condiţia inalienabil umană a »iiinţării-în-lume“. Polanyi admite chiar 
o identitate între conceptul său de „indwelling“ și heideggerianul „In-der- 
Welt-sein“, deşi cele două concepte au fost dezvoltate independent. 

7. Reamintim, în acest context, de expresia revelatoare folosită de 
F. Gonseth pentru a sugera prezenţa și funcționalitatea acestei dimensiuni 
a cunoașterii, de interes totodată psihologic, antropologic (antropologie 
a cunoașterii), epistemologic și general filozofic: „informulatul care infor- 
mează formulatul“, pe care am completat-o prin evidenţierea mișcării 
inverse: retroacțiunea formulatului asupra informulatului, care poate 
cobori pînă la aspecte ţinînd de reprogramarea nervoasă a agenţilor cunoaș- 
terii (vezi 38, p. 183—184). 

8. Unui mare matematician al epocii noastre i s-a atribuit o întîmplare 
al cărei aspect anecdotic nu o face mai puţin semnificativă: întrerupt în 
cursul unei demonstraţii de unul din studenţii săi sub motiv că nu înţelege 
trecerea de la un anume pas la următorul, profesorul i-a răspuns: dar este 
evident ! La insistenţele elevului recalcitrant maestrul a încercat o de- 
inonstraţie auxiliară care însă nu i-a reușit. Drept urmare, a întrerupt 
oarecum iritat expunerea cu promisiunea de a reveni data viitoare asupra 
punctului în litigiu. Numai că revenirea a căpătat o turnură în aceeași 
măsură spirituală și decepţionantă, creînd un fel de perplexitate profundă: 
„am reflectat: era într-adevăr evident. Mergem mai departe !“ 

9. Aspecte semnificative privind rolul faptelor neașteptate în schim- 
barea eventuală a referenţialului interiorizat, în cadrul căruia se destă- 
şura un program de cercetare normală, sînt reţinute de vasta literatură 
consacrată așa-zisei „serendipităţi“. Această expresie — a cărei semantică 
sociologică implicată în recenta și exploziva sa difuziune culturală a fost 
studiată de E. G. Barber și R. K. Merton — vizează tocmai situaţiile de 
observare a unor fapte neașteptate, aberante și capitale, precum și conse- 
cinţele lor asupra dezvoltării unor noi direcţii de cercetare, unor noi 
cadre de asimilare și explicare teoretică (vezi, de ex., 89, p. 286—292). 

10. În discuţiile cu criticii săi (vezi 52, p. 4 și urm.) Kuhn insistă asupra 
particularităţilor operaţiei de testare în cadrul științei normale. Oamenii 
de știință supun în mod sistematic testării enunţurile în care se exprimă 
cele mai bune intuiţii (ghiciri) ale unui individ cu privire la modul potri- 
vit în care s-ar lega problema sa de cercetare cu corpul acceptat al cunoaș- 
terii ştiinţifice. Se face o conjectură sau o ipoteză. Dacă rezistă la teste 
suficiente sau suficient de stringente, omul de ştiinţă a făcut o descoperire 
sau a rezolvat o enigmă. Dacă nu, tie abandonează enigma, tie încearcă 
s-o rezolve cu ajutorul altei ipoteze. Testele de acest fel sînt o compo- 
nentă standard a științei normale și ele nu vizează însăși teoria curentă. 
Cind se ocupă de o problemă de cercetare considerată normală, omul de 
ştiinţă trebuie să ia ca premisă teoria curentă, sursă de reguli ale „jocului“ 

său. El urmărește să rezolve o enigmă, de preferinţă una în care alţii au 
eşuat; or, e nevoie de teoria curentă atit pentru a defini enigma cît şi 


pentru a garanta că ea poate îi rezolvată cu o înzestrare și abilitate 
suficiente. Practicianul unei asemenea întreprinderi trebuie adesea să 


testeze soluția, dar ceea ce se testează este doar conjectura lui personală, 
Dacă ea nu rezistă testului, incriminată este doar abilitatea cercetătorului 
iar nu corpul ştiinţei curente. Numai în situaţii extraordinare, cînd anoma- 
liile rezistă celor mai competenţi membri ai grupului, cînd se adinceşte 
criza și se încearcă ieşiri prin construirea de noi paradigme, avem de a 
tace cu punerea în discuţie nu atit a abilității personale a practicienilor 
— deși poate încă persista o vreme această atitudine la unele spirite mai 
conservatoare — cit a însăși valorii vechii paradigme, cu întregul ei cor- 
tegiu de deprinderi, strategii, instrumente și reguli, inclusiv a valorii lu- 
mii (orizontului de realitate) pe care vechea paradigmă a organizat-o în 
domeniu de cercetare și intervenţie sau cel puţin a conturat-o ca pe un 
cîmp virtualmente accesibil observaţiei și investigării. Așadar, testarea 
explicită a angajamentelor de bază ale științei — o testare continuă și 
latentă se face prin chiar succesul întreprinderii științifice normale în 
rezolvarea de enigme — are loc doar în perioadele de dezvoltare revolu- 
ționară. 


11. n... din momentul în care se trece de la ştiinţa însăși la filozofia 
științei, îşi face apariţia aspectul polemic al adevărului — scrie Bachelard. 
Acest lucru este atit de adevărat încît s-ar putea spune că filozofia știin- 
tei este ceea ce, în știință, aparţine rațiunii polemice“ (opusă raţiunii arhi- 
tectonice, subl. ns., 57, p. 68—69). 

12. În prelungirea unei discuții mai tehnice cu privire la analiticitate 
şi informație, Jaakko Hintikka regăseşte situația la care ne referim. Pentru 
a „atinge“ realitatea ne sprijinim pe medierea unui anumit sistem concep- 
tual. Acesta „lucrează ca un instrument foarte complex care conectează 
cunoaşterea. noastră cu realitatea la care se referă această cunoaştere. 
Instrumentul este atit de complicat încit noi nu cunoaştem care dintre 
înregistrările lui se datorează influenței realităţii care ne interesează și 
care dintre ele reflectă numai modul de funcționare al instrumentului 
însuși. Cu cît cunoaștem mai bine instrumentul, cu atît mai multe dintre 
înregistrările doar aparente le putem înlătura. Aceasta înseamnă, de ase- 
menea, că noi putem utiliza instrumentul mai eficient decît înainte pentru 
cunoașterea realităţii pe care o ating antenele lui“ (59, p. 196). O versi- 
une mai restrinsă a acestui „principiu epistemologie“ cu care ne-a obișnuit 
deja criticismul kantian, pe care îl regăsim sui-generis şi la unii antro- 
pologi culturali, filozofi, sociologi și psihologi ai cunoaşterii, o întîlnim 
sub forma așa-numitei ipoteze Sapir-Whorf. El se asociază, de asemenea, 
cu reflecţiile suscitate de situaţia epistemologică a fizicii cuantice (mai 
ales în legătură cu interacţiunea „aparat-obiect“) și cu contribuţiile mai 


noi în domeniul semanticii (teoria referinţei) și ontologiei subiacente ştiin- 
tei sau diferitelor modalităţi ale cunoaşterii obişnuite. 


13. Jean Rostand, care acordă istoriei științelor o înaltă „valoare ener- 
getică“ și forţă emoţională, crede că în viitor va fi tot mai numeroasă 
categoria de cercetători limitați în mod deliberat la prezentul specialităţii 
lor. „Rare, excepţionale sînt, de fapt, acele cazuri cînd un cercetător a 
putut găsi, într-o lucrare veche, punctul de plecare al unei inspiraţii pro- 
fitabile; şi oricît de pasionat ai fi de istoria ştiinţelor, trebuie să admitem 
că majoritatea problemelor științifice pot fi decent abordate în deplină 
ignorare a evoluţiei ideilor care le-au adus la punctul unde le întilnim 
astăzi“ (64, p. 175). Uneori înclinația de a consulta vechi memorii creează 
o piedică în calea libertăţii de judecată. 

14. Tehnicile de persuasiune și argumentare — despre care Kuhn afirmă 
că nimeni pînă acum nu le-a întreprins studiul — preocupă de la o vreme 
în mod sistematic anumite școli de logică, epistemologie și neo-retorică. 
Menţionăm în mod special curentul de cercetări iniţiat în Belgia de Ch. 
Perelman sub eticheta „teoria argumentaţiei“, adică studiul tehnicilor 
discursive care vizează ciştigarea sau creșterea adeziunii spiritelor la teze 
pe care le prezentăm asentimentului lor. O teorie generală a argumentaţiei 
care să elaboreze normele și să ofere criteriile unei argumentaţii convingă- 
toare — acolo unde nici experienţa, nici deducţia logică nu ne pot oferi 
soluția unei probleme — i se pare lui Perelman a trebui să constituie un 
prealabil la orice axiologie a gîndirii și acţiunii. Ea va acoperi cîmpul 
deciziei rezonabile şi justiticării raţionale în situaţiile în care trebuie să 
se facă alegeri, să se ia decizii, să se acţioneze, fără să neabandonăm 
forţelor iraționale, instinctelor, sugestiei sau violenţei, știind că sint în 
joc întreprinderi care nu se desfăşoară sub garanţia evidenţei, a necesităţii 
necondiționate, a demonstraţiei stricte, şi evitînd totodată decretul arbi- 
trar sau autoritar, 


Dificultatea „convertirii“ la un mod nou de gindire a fost de mult 
sesizată și comentată, mai ales de către filozofi care, conștienți de origi- 
nalitatea vederilor lor, erau preocupaţi să realizeze şi la alţii „reforma 
intelectuală“ (subiectivă) vizată. Am dori, mărturisește, de pildă, Franeis 
Bacon, ca doctrina noastră să pătrundă în minţile corespunzătoare şi în 
stare de a o primi, „căci combaterile nu pot fi folosite cînd există dezacord 
asupra principiilor și a noţiunilor și chiar asupra procedeelor de demon- 
straţie“ (Noul organon, atorismul XXXV). Operația de pregătire a minţii 
oamenilor pentru a o face să înţeleagă și să primească noutatea, altfel 
zis, aducerea ei în punctul prielnic faţă de ceea ce urmează să-i propunem, 
trebuie să ţină seama, după Bacon, că „într-o materie nouă, prejudecățile 
se nasc, nu numai din preocuparea stăruitoare a opiniei vechi, ci şi din 
preconcepţia sau prefiguraţia falsă a lucrului nou care va veni“ (aforismul 
CXV). 

15. „Chiar dacă în favoarea noii teorii (relativitatea generală, n. ns.) 
— scrie Einstein — n-ar pleda nici o observaţie suplimentară, dacă expli- 
caţiile ei n-ar avea nici o calitate în plus față de cele ale vechii teorii 
(newtoniene) mărginindu-se doar să fie tot atit de bune ca ele, chiar 
în cazul acesta, dacă am fi puşi în situația de a alege între cele două 
teorii ar trebui s-o preferăm pe cea nouă. În adevăr, chiar dacă din 
punctul de vedere formal ecuaţiile noii teorii sînt mai complicate, ele 
sînt mai simple din punctul de vedere al principiilor fundamentale, al ipote- 
zelor care stau la baza lor“ (7, p. 190, subl. ns.). 

16. Shapere, între alţii, a semnalat „ciudăţenia“ concepţiei lui Kuhn 
despre stimuli și procese nervoase, și relaţia lor cu semnificaţiile şi cunoaș- 
terea. Astfel, citim pe de o parte că oamenii nu văd stimuli; cunoaşterea 
noastră a stimulilor este foarte teoretică și abstractă; pe de altă parte 
însă, atunci cînd Kuhn încearcă să infrunte problema incomensurabilită- 
ţii, el spune că stimulii care se exercită asupra aderenţilor la două para- 
digme diferite sînt aceiași. Încît este neclar dacă ceea ce considerăm a fi 
stimuli este independent de paradigmă sau este dimpotrivă relativ la para- 
digma noastră (77, p. 708). Considerăm că, dincolo de ceea ce în acest 
caz reprezintă o circularitate inalienabilă, dar procesuală şi revizuibilă, 
decurgind din inexistența unei baze empirice radical neutre sau a unui 
limbaj pur observaţional, replica lui Kuhn din Postscriptum este îndrep- 
tăţită. Două grupuri ai căror membri au în mod sistematic senzaţii dife- 
rite la primirea acelorași stimuli, trăiesc într-un sens în lumi diferite. 
„Postulăm existenţa stimulilor pentru a explica percepțiile noastre asupra 
lumii și postulăm invariabililatea lor pentru a evita solipsismul atît indi- 
vidual cit și social... Dar lumea noastră este populată, în primă instanţă, 
nu de stimuli, ci de obiectele senzaţiilor noastre, și acestea pot să fie dife- 
rite de la individ la individ sau de la grup la grup“ (49, p. 238, subl. ns.). 
Aşadar, ființe-în-lume, fiinţe-în-situaţie, fiinţe-în-referenţial, noi avem 
de-a face de fiecare dată cu o lume la care participăm în mod originar, cu 
o lume care ne devine disponibilă prin cunoaștere și intervenţie ca să 
zic așa dinăuntru, din lumea însăși, faţă de care nu putem lua o distanţă 
radicală. În același timp însă, noi putem străpunge orizontul unei anu- 
mite lumi, situaţii sau referenţial și, în principiu, ne vedem obligaţi să 
ieşim din cercul lor, sprijinindu-ne chiar pe ele, pentru a avansa ipoteze 
(postulate) despre condiţiile care le fac să fie ceea ce sînt. Problema 
care se pune nu este cea a legitimităţii însăși a străpungerii (în caz că ea 
ar fi contestată am ajunge inevitabil la solipsism, relativism sceptic sau 
agnosticism), ci aceea a garanțţiilor de fapt (nu o garanţie ultimă și de 
natură speculativă) că nu rătăcim în arbitrar şi steril. Or, aceste garanţii 
ne sînt oterite de eficacitatea istorică şi colectiv probată a cunoașterii și 
intervenţiei practice, de facultatea lor de a progresa și de a se corecta. 
Instanţa de apel își face locul său nu din interioritatea oarecum opacă a 


unui anumit cerc al cunoașterii şi intervenţiei considerat ca sieși suficient, 
nici a unuia pretins transcendent sau transcendental în raport cu diferite 
cercuri situate, datate, ci din însuși „cercul de cercuri“ al procesualităţii 
şi transgresiunii niciodată încheiate. 


17. Cititorul poate găsi amănunte interesante despre viaţa grupurilor 
ştiinţifice legate de istoria recentă și extrem de agitată a teoriei cuantice 
în cartea lui Gamow Treizeci de ani care au zguduit fizica (vezi 68). 

18. „Cită nepotrivire între cercetători — scrie Jean Rostand —, ce varie- 
tate de aptitudini, de gusturi, de tendinţe, de stiluri de a gîndi, de sensi- 
bilităţi, de temperamente... Găsim, printre ei, logicieni și intuitivi, 
experimentatori și teoreticieni, amatori de amănunte și creatori de mari 
sisteme, îndrăzneţi şi prudenţi, dibaci şi inabili, riguroşi și încilciţi, răb- 
dători şi nerăbdători, conformiști și nesupuși, instruiți și autodidacţi, 
erudiţi și naivi, neîncrezători sau gata să afirme... Găsim, de asemenea, 
oameni de analiză şi oameni de sinteză, oameni care visează și oameni 
scrutători, oameni care ghicesc și oameni care demonstrează...“ (64, 
p. 180). Din această mare varietate a condiţiilor „creativităţii“ ştiinţifice, 
renumitul biolog nu ezită să extragă o indicație de interes pedagogic: 
înlesnirea accesului la studiile superioare și în laboratoare a unui număr 
de minţi care în prezent sînt îndepărtate pentru că nu satisfac la norme 
dinainte fixate în mod rigid, pentru că nu sînt turnate după tiparul inte- 
lectual exhibat de un învăţămînt oficial plin de prejudecăţi. 

19. O. lărgire considerabilă a cadrului de conceptualizare a problemei 
relaţiilor dintre teoriile științifice poate fi întilnită în lucrarea lui M. 
Bunge Filozofia fizicii (vezi 90, cap. IX: Reţeaua teoriilor). Sînt distinse 
şi caracterizate mai multe tipuri de relaţii între teorii: relaţii asimptotice, 
formale, semantice și pragmatice. Este de notat că nivelul intuitiv la 
care se situează expunerea lui Kuhn o face imprecisă şi pe alocuri chiar 
obscură. Pentru depășirea acestei situaţii apelul la metodele „analizei 
formalizante“ se dovedeşte inevitabil. Va trebui să se ţină seama, în cele 
ce urmează, că nu există încă o teorie sistematică a relaţiilor dintre teorii, 
deși există studii disparate și instrumente demne de interes. În orice caz» 
multe din aspectele problemelor privind aceste relaţii nu pot fi abordate 
cît de cît riguros fără a se proceda mai înainte la o axiomatizare („recon- 
strucţie“) a teoriilor respective, mai ales atunci cînd este vorba de a sta- 
bili reductibilitatea sau ireductibilitatea a două teorii. Este adevărat, 
pe de altă parte, că în măsura în care „reconstrucţiile“ ne scot din realitatea 
istorică și psihosocială a matricilor disciplinare în care s-a desfășurat munca 
efectivă a grupurilor științifice, metodele reconstrucției logice și formali- 
zante nu se pot substitui analizei istorico-critice, inclusiv efortului de a 

„retrăi“, prin simulare, sub regimul unor cadre epistemice dispărute, care 
sînt de reconstituit pe baza unor „documente“ totdeauna lacunare și pro- 
blematice. Analiza lui Bunge restringe în acelaşi timp cadrul discuţiei în 
măsura în care „teoriile“ sînt considerate conform sensului dominant din 
filozofia ştiinţei de inspiraţie logico-lingvistică, neacoperind decît parţial 
„matricea disciplinară“ a lui Kuhn, cu elementele ei de cunoaștere tacită. 


20. Justeţea acestui punct de vedere poate fi probată și pe terenul isto- 
riei matematicii. Apariţia noncumulativă a geometriilor neeuclidiene a 
antrenat profunde modificări ale universului matematic, în particular 
ale tradiţiei normale în geometrie; ea s-a răsfrint dincolo de orizontul 
discursiv (teoretic, axiomatic) al geometriei, pînă asupra ideii de geome- 
trie și de spaţiu, de legitimitate a demersului și „principiilor“ geometri- 
ce etc. Încit este o simplificare sub raport istoric a spune pur și simplu 
că geometria euclidiană este un caz particular al geometriei lui Lobacevski. 
Referindu-se la o situaţie de parţială incompatibilitate între matematica 
clasică şi cea intuiţionistă, L. E. J. Brower scria: „În mod firesc, limba- 
jele celor două şcoli matematice se deosebesc. Şi chiar în acele teorii mate- 
matice care sînt acoperite de un limbaj neutral, adică de un limbaj înţeles 
de amîndouă părţile, fiecare școală operează cu entităţi nerecunoscute de 
către cealaltă: există structuri intuiţioniste care nu se potrivesc nici unui 
cadru logic clasic și există argumente clasice care nu se aplică nici unei 
imagini introspective. De asemenea, în teoriile menţionate, pentru enti- 
tăţile matematice recunoscute de ambele părţi, se găsesc teoreme satisfă- 
cătoare pentru o şcoală care, pentru cealaltă şcoală, sînt sau false, sau lip- 
site de sens, sau chiar contradictorii“ (95, p. 340). Multe erori de apreciere 
provin din confuzia între istoria originală şi istoria recurentă, care ambele 
au propria lor realitate și se pretează la o investigaţie istorică la fel de rele- 
vantă, dar pe planuri diferite, pentru tema noastră. Dealtfel, însăși „isto- 
ria originală“ nu este, în ordinea cunoașterii, un dat nemijlocit sau o 
realitate fixă care ne-ar putea fi oferită fără nici o mediaţie. Și ea este 
rezultatul unei reconstrucţii, cu metode istorice, și în această reconstrucţie 
ne folosim și de starea actuală a științei şi a vederilor împărtăşite despre 
ştiinţă şi despre ontologia sa subiacentă, și de istoriile recurente, inclusiv 
de istoria — adusă la zi — a acestor istorii recurente. Trebuie recunoscut 
că sînt puţine lucrări sistematice şi satisfăcătoare în această materie. 

21. A se vedea, de ex., lucrările lui Pierre Franeastel. 


22. Foarte adesea, ca şi în cazul autorilor invocaţi în acest paragraf, 
sînt pe nedrept neglijate sau estompate, din raţiuni polemice, revenirile 
moderatoare şi corectoare ale lui Kuhn însuși, ca urmare a criticilor care 
i-au fost adresate (vezi, de ex., 49, Postscriptum şi 52): în particular, nu 
trebuie eludată deosebirea între o versiune tare (radicală) și una slăbită 
(relativizată) a tezei incomensurabilităţii. Altfel, absolutizarea iniţială, 
obișnuită în majoritatea cazurilor în care este anunţată o descoperire im- 


portantă, ne-ar putea îndepărta, nejustificat, de descoperirea însăşi, ceea 
ce ar însemna o pierdere gravă. 


23. Nu ar servi la nimic să se treacă sub tăcere faptul că chiar şi în 
cazuri aparent foarte elementare nu dispunem de un concept suficient de 
clar şi profund privind raționalitatea unui comportament sau a schimbă- 
rii unei convingeri. Potrivit observaţiei lui Patrick Suppes, nu este deloc 
clară următoarea problemă: „ce fel de filtru trebuie să impună individul 
acestor mii şi mii de evenimente (cu care este confruntat în permanenţă, 
n. ns.) pentru a obţine o schemă de decizie și acțiune simplă și eficientă“ 
(80, p. 306). Orice teorie adecvată a raţionalităţii ar trebui, după el, să 
caracterizeze două procese corelate: cel al selecției informaţiei și cel al 
schimbării convingerilor conform valorii informaţiei selectate. Pentru a 
explica schimbări conceptuale profunde, nu este adecvat cadrul probabi- 
lităţii condiţionate: este necesară „o schimbare fundamentală în însăși 
algebra evenimentelor, nu numai a probabilităților lor“ (ibid. p. 308). 
Cred că este justificată şi relevantă pentru însăși raționalitatea conduitei, 
convingerii sau schimbării convingerii omului de știință într-o situaţie 
determinată, îndoiala exprimată de Suppes cu privire la faptul că teoria 
destul de simplă a lui Carnap despre logica inductivă ar putea ti de mare 
folos în dezvoltarea unei teorii adecvate și realiste a comportării raţionale. 
Incontestabil, o contribuţie importantă în raţionalizarea a ceea ce în mod 
intuitiv desemnăm prin expresiile „activitate umană raţională“, „decizie 
optimă“ etc. se datorează praxiologiei generale și disciplinelor particulare 
cu un profil praxiologic cum ar fi tînăra şi promiţătoarea ramură a mate- 
maticii numită cercetare operațională, în special capitolul său Teoria jocu- 
rilor. Nu este exclus ca problema comportării raţionale a cercetătorilor 
în „situaţiile de competiţie“ pe care le reprezintă sui-generis alegerea între 
paradigme concurente să aibă de ciștigat în precizie şi rigoare prin refor- 
mularea ei în termenii unor modele de teoria jocurilor. Eventualele rezul- 
tate vor proiecta o lumină clarificatoare asupra problemei mai generale 
privind condiţiile și criteriile de desfăşurare și opt imizare a strategiilor 
proprii situaţiilor de conilict al opiniilor, dispute, confruntări ete. Desigur, 
ar fi naiv să se creadă intr-o miraculoasă virtute „terapeutică“ atit a abor- 
dării metateoretice a acestor din urmă situații prin prisma paradigmelor 
oferite de teoria jocurilor, cît şi a aplicării optimizante a unor asemenea 
paradigme în situaţiile respective. Dar această rezervă nu trebuie să des- 
curajeze angajarea teoretică și practică în perspectiva sumar evocată, 

24. Un bun rezumat al opoziţiei dintre partizanii „încapsulării“ ştiinţei 
(izolării ei de contextul mai larg sociouman și cultural) şi cei ai „integră- 
rii“, precum și al pregătirii unei baze care să permită tratarea problemei 
valorilor în ştiinţă (prin distingerea valorilor intrinseci și a valorilor in- 
strumentale) poate fi citit în Prognoza tehnologică de Erich Jantseh (vezi 
83, p. 64 şi urm.). 

25. Adresîndu-se unui public francez angajat în: cercetare și în învăţă- 
mâîntul ştiinţific, L. Althusser îi învedera. aspecte importante ale filtrării 
culturii, inclusiv a celei ştiinţifice, printr-o întreprindere de caracter 
hegemonie care poate rămine mascat. multă vreme. Că o vrea sau nu, 
orice învățămînt ştiinţific vehiculează o ideologie a științei şi a rezulta- 
telor sale, sprijinindu-se pe o anumită idee despre locul ştiinţei în socie- 
tatea existentă, rolul intelectualilor specializaţi în cunoaşterea știinţiii- 
că etc. În mod obișnuit, intelectualitatea ştiinţifică nu percepe această 
ideologie în care respiră, care o „imbibă“ prin toate canalele formării şi 
„înculturării“ sale. Pe de o parte, practica exercitată de ea, într-un cadru 
definit de legi pe care nu le domină, produce în mod spontan. o ideologie 
în care trăiește fără să aibă motive s-o străpungă. Pe de altă parte, ideo- 
logia spontană a practicii sale depinde și de sistemul ideologic. dominant 
al societăţii respective. Ceea ce pare a se petrece în fața acestei intelectua- 
lităţi, în realitate se petrece, esențialmente, în spatele său (111, p. 43—44). 
Regăsim astfel netemeinicia unei pretinse purităţi absolute sau neutrali- 
tăți radicale în raport cu ideologia a referenţialurilor științifice, atit a 
celor transmise prin sistemul educaţional, cit și a celor implicate în prac- 
tica științifică efectivă. 

26. O poziție relativist-hermeneutică o intilnim la Heidegger. Într-o 
conferință din 1938 (publicată ulterior sub titlul Die Zeit des Weltbildes), 
autorul argumentează în favoarea ideii după care ştiinţa greacă n-a fost 
niciodată o știință exactă pentru motivul că în esenţa sa ea nu putea fi 
exactă și n-avea nevoie să fie. De aceea este nesăbuit să se spună că 
știința modernă este mai exactă decit cea a antichităţii. De asemenea, 
„nu se mai poate spune că doctrina galileană a căderii libere a corpurilor 
este adevărată, și că cea a lui Aristotel (...) este falsă; căci accepțiunea 
greacă a naturii corpului și locului, și a relaţiei dintre ele, se bazează 
pe o altă explicaţie a existentului și condiţionează în consecinţă un alt 
mod de a vedea şi de a interoga fenomenele naturale. Nimănui nu i-ar 
veni ideea să afirme că poezia lui Shakespeare constituie un progres în 
raport cu cea a lui Eschil. Dar este cu atit mai imposibil să se spună că 
aprehensiunea modernă a existentului este mai justă decit cea greacă. 
Dacă vrem deci să înţelegem esenţa științei moderne, trebuie să ne elibe- 
răm mai întîi de obiceiul pe care-l avem de a nu distinge știința modernă 
de cea antică decit printr-o diferență de grad din punctul de vedere al 
progresului“ (91, p. 70—71). (În ce priveşte problema progresului literar- 
artistic și critica argumentului incomparabilităţii „sistemelor artistice“, 
vezi Ignat Florian Bociort, Teoria progresului literar-artistic, 92.) 

Deşi viciate .de cadrele metafizicii sale fenomenologice existenţiale, 
în particular de ambițiosul și speculativul său esențialism, considerăm util 
a reţine cîteva intuiţii remarcabile ale lui Heidegger privind natura ştiinţei 
moderne. Retrospectiv ele ne apar, după aproape patru decenii, cu atit 

mai importante cu cît, opunindu-se „paradigmei“ pe atunci dominante a 
empirismului logic şi în general perspectivei logico-lingvistice a şcolilor 
analitice de filozofia ştiinţei, învederează aspecte și dimensiuni care, 
cu puţine excepţii, abia mai tirziu au suscitat interesul sistematic al isto- 
ricilor ştiinţei, filozotilor şi epistemologilor. 

Astfel, în opoziţie tacită cu cei care reduceau științele de tipul fizicii 
la sisteme de enunţuri (în legătură cu care se puneau problemele standard 
ale testării confirmatoare sau falsificatoare, ale criteriilor de alegere între 
teorii concurente etc.), Heidegger afirmă explicit și insistent că esenţa 
a ceca ce se numește azi știință este cercetarea, iar esenţa cercetării con- 
stă în aceea că cunoașterea se instalează pe sine ca investigaţie, într-un 
domeniu al existentului. Cîmpul director intern, asumpţiunile și angaja- 
mentele ontologice profunde ale practicii științifice sînt anunţate sui- 
generis. Prin investigaţie, subliniază Heidegger, nu trebuie să înţelegem 
doar metoda, procedeul, „căci orice investigaţie necesită un-deja-deschis 
în interiorul căruia mișcarea sa devine posibilă. Or, tocmai în deschi- 
derea unui atare sector de investigaţie consistă procesul fundamental al 
cercetării. El se realizează prin proiecția, într-o regiune a existentului, de 
exemplu natura, a unui plan determinat al fenomenelor naturale. Pro- 
iectul (Entwurf) marchează astfel dinainte jaloanele după care va trebui 
să se ghideze, în sectorul odată deschis, recunoaşterea investigatoare“ 
(91, p. 71). Rigoarea cercetării constă în a fi legată de o asemenea 
jalonare. Se ia ca exemplu cea mai veche şi mai normativă dintre știin- 
tele moderne, fizica matematică. Ea este zisă astfel, pentru că într-un 
sens important aplică o matematică foarte particulară. Dar ea nu poate 
proceda matematic decît pentru că fizica modernă (în opoziţie cu fizica 
antică și medievală) este ea însăși, într-un sens mai profund, deja mate- 
matică. Sensul „mai profund“ se referă la înţelesul pe care-l avea pentru 
Greci Tá mathemata (= ceea ce omul cunoaște deja dinainte, cînd consi- 
deră existentul şi intră în relaţii cu lucrurile: corpuri, ceea ce face din 
ele corpuri, plante, ceea ce face din ele plante, ...). Din acest cunoscut 
dinainte — deci din acest matematic — fac parte şi numerele; și mai ales 
în legătură cu acest element s-a fixat ulterior înţelesul „matematicului“. 

Că fizica modernă ia în mod expres o turnură matematică, aceasta 
înseamnă că prin ea și în faţa ci, într-un mod deosebit de ascuţit, ceva 
este invocat și reţinut dinainte ca deja-cunoscut. Această determinare 
anticipată priveşte însuși proiectul a ceea ce, pentru recunoașterea vizată 
a naturii, va fi natura: ansamblul coerent, închis, al mișcărilor spaţio- 
temporale ale diferitelor centre de greutate. În acest plan al naturii 
pus ca determinat a priori sînt cuprinse indicaţii cum ar fi: nici o mişcare 
şi nici o direcţie a mişcării nu este privilegiată în raport cu altele; 
fiecare loc este identic cu celelalte etc. „Orice fenomen trebuie să fie pro- 
iectat și văzut în acest plan fundamental al naturii. Numai în perspectiva 

acestui plan un fenomen natural poate deveni vizibil ca atare. Acest pro- 
iect al naturii se asigură prin aceea că cercetarea fizică se leagă a priori 
de el cu fiecare din pașii demersului explorator“ (91, p. 72). Toate feno- 
menele trebuie să fie determinate dinainte ca mărimi spațio-temporale 
ale mişcării, numai pentru a putea ajunge să fie reprezentate ca fenomene 
naturale. Împotriva empirismului naiv, Heidegger subliniază că doar în 
orizontul regulei şi legii faptele pot apărea clar ca fapte şi pot deveni 
obiective. Nu prin experiență științele naturii devin în mod esențial 
cercetare; dimpotrivă, experiența nu devine posibilă decit acolo unde cu- 
noașterea naturii ca atare s-a transformat în cercetare. Numai pentru 
că fizica modernă este matematică în esenţa sa, ea poate fi experimen- 
tală. Într-adevăr, elementul decisiv al unei experienţe științifice moderne 
constă în afirmarea ca ipoteză a unei legi. Iar punerea unei legi se efectu- 
ează plecind de la vederea de ansamblu asupra planului fundamental al 
sectorului de obiectivitate examinat. Ipotezele nu sînt inventate arbitrar, 
ele au fost desfășurate plecînd de la planul naturii şi înscrise în el. 

Ca cercetare, orice știință este fundată pe proiectul unui sector de 
obiectivitate delimitat și este deci în mod necesar știință particulară. 
În desfăşurarea proiectului, prin metoda sa, orice știință particulară 
trebuie să se specializeze pe cîmpuri de studii delimitate. Specializarea 
este nu consecinţa, ci însăși rațiunea progresului oricărei cercetări. Această 
specializare, care împiedică dispersarea cercetării, este legată, dincolo 
de proiect și metodă, de un al treilea proces fundamental: mişcarea culti- 
vării (exploatării) organizate (der Betrieb). Heidegger atrage însă atenţia 
asupra deosebirii dintre exploatarea organizată în sens pozitiv și organi- 
zaţionismul pur (blosser Betrieb = cînd cea dintii nu se mai menţine în 
interiorul procedeului său, adică în „deschiderea menţinută deschisă prin 
neîncetata reînnoire a proiectului“, ci nu face decit să lase proiectul îna- 
poia sa, ca pe ceva dat, fără chiar să-l mai confirme, străduindu-se în 
schimb să vineze rezultatele care se aglomerează). Cultivarea organizată 
se exprimă şi prin instituţionalizarea cercetării. Procedeul (metoda) care 
cucerește diferite sectoare de obiectivitate se reorganizează el însuși, cu 
ajutorul rezultatelor sale, pentru o nouă investigaţie. „Această obligaţie 
de a se reorganiza plecind de la propriile sale rezultate, în calitate de căi 
şi mijloace ale unei investigaţii care progresează, constituie esenţa carac- 
terului de exploatare organizată a cercetării. Acest caracter, la rindul său, 
este rațiunea internă care tace necesar caracterul său «instituțional * 
(91, p. 76—77). În această perspectivă, a cultivării organizate a cercetării 
a relaţiilor dintre diferite centre și institute care favorizează controlul 
şi comunicarea reciprocă, programe comune de cercetare, se pune şi pro- 
blema coeziunii şi unităţii științelor (iarăși în polemică tacită cu progra- 
mul pozitivist-logic de unificare a științei). Se ia în considerare şi „răs- 


irîngerea antropologică“ a științei moderne ca cercetare: înlocuirea savan- 
tului (în sens tradiţional) cu cercetătorul angajat în programe de cercetare. 

Puse într-un alt context antropologic, psihosociologic și chiar herme- 
neutic, remarcile lui Heidegger — un amestec de fine și profunde intuiţii, 
de o parte, de speculație cvasimistică și „mitologie verbală“, de altă parte— 
pot fi convertite în teme și termeni de cercetare și interpretare dintre cele 
mai promițătoare. O atenţie specială, prin care va avea de cîştigat însăși 
tema acestei lucrări, merită, cred, acordată adincirii ideilor heideggeriene 
de „plan fundamental al naturii“ şi „proiect“ în virtutea cărora existentul 
devine disponibil cercetării de un anumit tip. Nefiind vorba de o ontolo- 
gie formală ne varietur, de un a priori în sens absolut (nici de partea lumii 
ca obiect al cercetării, nici de cea a subiectului care o tematizează), aceste 
concepte pun probleme de antropologie a cunoașterii, de psiho- şi socioge- 
neză. Care sint componentele și întinderea presupoziţiilor conţinute în 
„proiect“, stratiticarea acestora, sensibilitatea lor specifică la revoluțiile 
care survin mai mult sau mai puţin local? În ce raport se află relația on- 
tologică a omului cu lumea, așa cum se instalează ea în orizontul cercetării 
teoretice de un gen dat, cu alte relaţii de ordin mai „originar“, mai pro- 
fund existenţial (vital și practic), care și ele, în felul lor, ne deschid lumii, 
ne-o fac disponibilă? Sint numai cîteva interogaţii în spaţiul cărora rămîn 
deschise cercetări și sinteze revelatoare. 


27. Autobiografia lui Einstein (1955) poate fi rezumată în cîteva precepte 
de etica cercetării (vezi 60, p. 44): „fuga de miraculos“ (depășirea senti- 
mentului de uimire în faţa faptului paradoxal prin includerea sa într-o 
schemă rațională, eventual prin crearea unei noi scheme convenabile); 
„fuga de exclusiv-personal“ în favoarea „extra-personalului“, a concen- 
trării intelectuale asupra „armoniei“ lumii; „fuga de evident“, de ceea ce 
corespunde reprezentărilor obișnuite. Esenţialul în știință, considera Ein- 
stein, fără a nesocoti totodată importanţa a ceea ce Kuhn numește „știință 
normală“, constă în crearea unor concepte noi care, deși contrazic sche- 
mele logice „evidente“ şi rezultatele „evidente“ ale observaţiilor, corespund 
unor experimente mai precise, mai subtile, unor scheme logice mai rigu- 
roase, mai armonioase. Concepţiile noi sînt de judecat nu numai după 
criteriul „perfecțiunii interne“, ci şi după acela al „justiticării externe“, 
al valorii lor cognitive și ontologice. Cu ocazia discutării teoriei unitare 
a particulelor elementare elaborată de Heisenberg, Niels Bohr spunea: 
„nu încape îndoială că avem în față o teorie nebunească. Se pune însă 
întrebarea dacă ea este suficient de nebunească pentru a fi adevărată“. 

28. Trebuie să ţinem seama tot timpul de diferenţa calitativă între 
punctul de vedere istoric și cel metodologic: a le contrapune sau compara 
imediat, fără conștiința diferenței, ca și cum s-ar situa în același plan, 
înseamnă a culege roadele unei confuzii iniţiale. Moderaţia pe care o 
urmărim se va produce la nivelul unei conștiințe avertizate de ansamblul 

situaţiei, care încearcă să-și asume în mod echilibrat și coordonat cele 
două perspective. 

29. Desigur, este nejustificat să se ignore deosebirea dintre critica in- 
ternă (care se exercită prin acceptarea tacită a liniilor directoare, a crite- 


riilor și canoanelor referențialului respectiv) și cea externă, dar în practică 
deosebirea poate fi doar de grad, în funcţie de forţa și importanţa elemen- 
telor de -distanţare pe care le implică demersul critic. 

30. În forma sa cea mai simplă, „cercul hermeneutic“ derivă dintr-o 
„identitate“ între subiect și obiect în următorul sens: „Obiectul nu poate 
fi sesizat decit prin intermediul unor instrumente de comprehensiune ofe- 
rite de către subiect, dar felul în care subiectul elaborează aceste instru- 
mente este el însuși determinat de ansamblul situaţiei sale; or, tocmai 
această situaţie constituie obiectul studiat, pe care ne străduim să-l înţe- 
legem“ (85, p. 46). În termenii și mai cuprinzători ai unei teorii a cu- 
noașterii care pornește de la interacțiunea globală subiect-obiect și de la 
specificările acesteia la toate nivelele și etapele edificării și validării cu- 
noașterii realului, „cercul hermeneutic“ in sensul de mai sus devine el 
însuși o variantă — proprie disciplinelor social-umane și demersurilor 
interpretative — a cercului dialectic al cunoașterii: „cercul dialectic al 
chestiunii puse unui obiect cu privire la natura sa, pornind de la o pro- 
blematică teoretică care, punindu-și obiectul la încercare, este pusă la 
încercare de propriul său obiect“ (41, p. 78). 

Cercul dialectic apare în mod inalicnabil nu numai în orice cunoaștere 
(de primă poziţie), în structurarea și susținerea întregului sistem dinamie 
şi deschis al cunoașterii (de primă poziţie), dar și în orice teorie a cunoaș- 
terii. Am putea formula astfel una din versiunile privind ultima sa apari- 
ţie: la cunoașterea cunoașterii are a-și da concursul întreaga cunoaștere. 
Altfel zis, obiectul de cunoscut face parte mai mult sau mai puţin expli- 
cit din însăși situaţia de cunoaștere a teoreticianului cunoașterii. 

31. Semnalăm și în acest context „meta-epistemologic“ ambiguitatea 
relevată de Shapere în legătură cu dependenţa stimulilor faţă de para- 
digmă (în acest caz al „datelor“ epistemologice de referenţialul epistemo- 
logic care ne orientează spre ele pentru a le „converti“ în cunoștințe). 
Abia ìn posesia unor elemente importante ale noului referenţial epistemo- 
logic, Kuhn putea declara că obiectivul său cel mai important este sti- 
mularea unei schimbări în perceperea și evaluarea datelor familiare. Cu 
alte cuvinte, nici teoriile epistemologice nu dispun de o bază empirică 
neutră, independentă. Ea se constituie pe măsură ce epistemologii învaţă 
să lucreze efectiv într-un cadru problematic și conceptual care îi sensi- 
bilizează, îi deschid unui anumit fel de a vedea. S-ar merge însă prea 
departe dacă am răpi „datelor“ științifice în genere, celor epistemologice 
în particular, orice obiectivitate intrinsecă, orice rezistență la „recon- 
strucţii“ şi „interpretări“ indefinite și egal îndreptăţite. Așadar, erorii 


dogmatice a „datelor brute“ nu trebuie să-i substituim eroarea simetrică 
a unei „baze empirice“ care n-ar fi decit o „secreție ulterioară“ a unei teorii 
create într-o autonomie deplină, necondiționată. Forţa persuasivă a unui 
relativism radical aplicat înseși teoriilor epistemologice slăbește dacă în 
faţa valorilor abstracte de inteligibilitate și coerenţă invocăm și pe acelea 
de adevăr, justeţe și eficacitate, de idoneitate (convenanţă în situaţie), 
probate şi re-probate la scară colectivă și istorică. 

32. Observaţii subtile privind caracterul ireconciliabil și ireductibil 
al unor controverse filozofice, cu aplicaţii la disputa — pe terenul filozo- 
tiei analitice — între partizanii și criticii distineţiei analitic-sintetic se 
găsesc în lucrarea lui Mircea Flonta Adevăruri necesare? (vezi 88, mai ales 
p. 204—221). 

33. Sint revelatoare în această privinţă relatările lui N. Wiener despre 
mediul discuţiilor și confruntărilor interdisciplinare în care s-a constituit 
cibernetica. „Dr. Rosenblueth a subliniat întoideauna că adevărata explo- 
rare (a regiunilor de frontieră dintre diferitele științe, n. ns.) poate fi intre- 
prinsă numai de un colectiv de oameni de ştiinţă, fiecare specialist în do- 
meniul său, dar posedind totodată cunoștințe fundamentale din domeniile 
colegilor săi. În plus, este necesar ca toți să fie obișnuiți să lucreze împreună, 
să cunoască deprinderile intelectuale ale celorlalţi şi să aprecieze impor- 
tanja ideilor noi emise de colegi înainte ca aceste idei să fi căpătat o expre- 
sie formală definitivă“ (87, p. 23). Cooperarea induce în și cere de la tiecare 
partener valabil o sensibilizare la un „referenţial colectiv“ de o anumită 
fiabilitate, în lipsa căruia n-ar fi posibilă activitatea în comun, cu toate 
componentele sale, inclusiv psihoepistemice și lingvistice. 

